Cecelia Ahern 


P.S. TE IUBESC 


Holly credea că iubirea 
va dura O veșnicie, 


P.S. 1 LOVE YOU 
Cecelia Ahem 
Copyright O Cecelia Ahern, 2004 


P.S. TE IUBESC 
Cecelia Ahern 
Copyright © 2005, 2008 Editura ALLFA 


Descrierea CIP a Bibliotecii Naționale a României 
AHERN, CECELIA 

P.S. TE IUBESC / Cecelia Ahern; trad.Marilena 
Iovu: Bucureşti, ALLFA, 2005, 2008 


ISBN 978-973-724-185-6 
I. Iovu, Marilena (trad.) 


821.111-31=135.1 


Toate drepturile rezervate Editurii ALLFA. 

Nici o parte din acest volum nu poate fi copiată 

fără permisiunea scrisă a Editurii ALLFA. 

Drepturile de distribuţie în străinătate aparțin în exclusivitate 
editurii. 

All rights reserved. The distribution of this book outside Romania, 
without the written permission 

of ALLFA, is strictly prohibited. 

Copyright © 2005, 2008 by ALLFA. 


Editura ALLFA: Bd. Constructorilor nr. 20A, 
sector 6, cod 060512 — Bucureşti 
Tel.: 402 26 00 
Fax: 402 26 10 


Departamentul distribuţie: Tel.: 402 26 75; 402 26 38 


Comenzi la: comenzi Qall.ro 
www.all.ro 

Redactor: Olimpia Novicov 

Design copertă: Andra Penescu 


Printed in Abagar, Bulgaria; e-mail: abagar@dir.bg 


Oe! 5 
Se a 


4-29 
CECELIA AHERN 


é 


PS. Te iubesc 


Traducere de Marilena Iovu 


cuI 1 UR ALERGA LLFA 


Multumesc, mamă, tată, Georgina, Nicky. 
Mulţumesc întregii familii şi tuturor prietenilor mei. 


Mulţumesc, Marianne Gunn O'Connor. 


Multumesc redactorilor de la HarperCollins — 
Jane Drew şi Maxine Hitchcock. 


Multumesc, Moira Reilly. 


Capitolul unu 


Holly își îngropase faţa în tricoul albastru din bumbac 
și mirosul familiar o izbi imediat, o durere copleșitoare, 
care-i înnoda stomacul şi-i frângea inima. Simţea înţepături 
la ceafă şi un nod în gât care ameninţa să o înece. O cuprinse 
panica. În afară de bâzâitul slab al frigiderului şi murmurul 
produs de ţevile boilerului, casa rămânea tăcută. Era 
singură. Simţi cum emoția o copleșește şi alergă la baie 
unde se prăbuși în genunchi în faţa closetului. 

Gerry murise şi nu avea să se mai întoarcă niciodată. 
Asta era realitatea. Nu-și va mai trece niciodată degetele 
prin părul lui moale, nu-și vor mai şopti bancuri peste 
masă la petreceri, nu va mai striga niciodată după el când 
se va întoarce acasă de la serviciu, când voia doar să o 
îmbrăţișeze, nu vor mai sta împreună în acelaşi pat, nu va 
mai fi trezită de accesele lui de strănut din fiecare dimineaţă, 
nu va mai râde cu el într-atât încât să o doară burta, nu se 
va mai certa cu el al cui i-e rândul să stingă lumina în 
dormitor. Rămăsese doar un mănunchi de amintiri și 
imaginea chipului lui care devenea tot mai vagă cu fiecare 
zi care trecea. 

Planul lor fusese foarte simplu. Să rămână împreună 
pentru tot restul vieţii lor. Un plan care părea realizabil 
oricărei persoane din cercul lor de prieteni. Ei doi erau cei 
mai buni prieteni, amanți și suflete pereche menite să fie 
împreună, așa credeau toți. Dar așa a fost să fie, într-o zi 
destinul lacom a hotărât altceva. 

Sfârşitul venise prea repede. După ce s-a plâns de 
migrenă câteva zile, Gerry a urmat sfatul lui Holly şi a 
mers la doctor. Asta s-a întâmplat miercuri în pauza de 
prânz de la serviciu. Medicul credea că starea lui era din 
cauza stresului sau oboselii şi fusese de părere că, în cel 
mai rău caz, va trebui să poarte ochelari. 

Gerry se întristase la aflarea veştii că va purta ochelari; 
n-ar fi trebuit să se îngrijoreze pentru că, așa cum cum se 
dovedise până la urmă, nu ochii erau problema. Era 
tumoarea care se dezvolta în creierul lui. 


Holly trase apa la closet şi, tremurând de la răceala 
gresiei de pe jos, se ridică clătinându-se pe picioare. El 
avusese doar treizeci de ani. Desigur, nu era cel mai 
sănătos om de pe pământ, dar era suficient de sănătos 
încât... încât să ducă o viață normală. Când starea lui se 
înrăutățise el glumea pe seama faptului că n-ar fi trebuit 
să trăiască viaţa cu atâta precauţie. Ar fi trebuit să ia 
droguri, să bea mai mult, să călătorească mai mult... și 
lista lui continua. Chiar dacă el spunea râzând toate aceste 
lucruri, Holly îi citea regretul în ochi. Regretul pentru 
lucrurile pentru care nu își făcuse timp să le realizeze, 
locurile pe care nu le văzuse niciodată şi tristețea pentru 
pierderea experiențelor viitoare. Regreta oare și viața 
Detrecută alături de ea? Holly era sigură că Gerry o iubea, 
lar îi era teamă că el simţea că pierduse un timp preţios. 

El își dorea cu disperare să îmbătrânească, în loc să 
>onsidere bătrânețea o groaznică povară. Cât de nesăbuiţi 
su putut fi înainte ei amândoi, niciodată nu consideraseră 


nu dă 


că a îmbătrâni era o realizare sau o provocare. Bătrânețea 
era un lucru pe care amândoi voiau atât de mult să-l evite. 

Holly se plimba de colo-colo prin camere, poposind în 
unele locuri în care hohotea cu lacrimi amare. Avea ochii 
roșii și o dureau de la atâta plâns, iar noaptea asta părea să 
nu se mai sfârșească, Nu găsea alinare în nici una din 
camerele locuinţei. Doar tăcere neprimitoare când se uita 
la mobilierul din jur. Se aștepta ca măcar canapeaua să-şi 
întindă braţele spre ea, dar până și aceasta o ignora. 

Gerry nu s-ar fi bucurat să mă vadă aşa, gândi ea. 
Respiră adânc, își şterse ochii de lacrimi şi încercă să-și 
vină în fire. Nu, lui Gerry nu i-ar fi plăcut deloc. 


Ochii lui Hoily erau roşii și umflaţi, căci plânsese toată 
noaptea. Ca de fiecare dată în ultimele câteva săptămâni 
somnul o cuprinsese de-abia spre dimineață. În fiecare zi 
se trezea tolănită incomod pe cine știe ce piesă de mobilier 
— astăzi fusese rândul canapelei. Şi de această dată o trezi 
telefonul, probabil de la vreun prieten îngrijorat sau un 
membru al familiei. Pesemne fiecare credea că ea nu făcea 
nimic altceva decât să doarmă toată ziua. Unde erau 
telefoanele lor când ea rătăcea în neştire prin casă ca un 
zombie căutând prin camere ceva... ce anume? Ce credea 
că o să găsească? 

„Alo,” răspunse ea şovăielnic. Nasul îi era înfundat de 
la atâtea lacrimi, dar încetase demult să mai facă pe 
curajoasa în faţa oricui. Prietenul ei cel mai bun o părăsise 
şi nimeni nu înțelegea că machiajul, aerul curat sau 
cumpărăturile nu-i puteau umple golul din inimă. 

„O, iartă-mă iubito, te-am trezit?” se auzi vocea 
îngrijorată a mamei lui Holly de la capătul celălalt al firului. 
Întotdeauna aceeași conversaţie. În fiecare dimineață mama 
ei suna să vadă dacă mai supravieţuise încă o noapte 
singură. Întotdeauna făcându-și griji că a trezit-o, totuşi 


ușurată să o audă respirând; se simţea în siguranţă știind 
că fiica ei alungase fantomele nopții. 

„Nu, moţăiam doar, nu face nimic.” Întotdeauna acelaşi 
răspuns. 

„Tatăl tău și Declan au plecat și m-am gândit la tine, 
puiule.” 

De ce vocea aceea care o alina compătimitor îi aducea 
întotdeauna lacrimi în ochi lui Holly? Îşi imagina chipul 
mamei ei, cu sprâncenele încruntate şi fruntea încreţită de 
îngrijorare. Dar pe Holly nu o alina. O făcea să-și 
amintească de ce era îngrijorată, când n-ar fi trebuit să fie. 
Totul ar trebui să fie normal. Gerry ar trebui să fie alături 
de ea, dându-și ochii peste cap și încercând să o facă să 
râdă, în timp ce mama ei trăncănea. De multe ori Holly 
trebuia să-i dea receptorul lui Gerry, pentru că accesele ei 
de râs o acaparau. Apoi el continua să vorbească la telefon 
ca și cum nimic nu s-ar fi întâmplat, ignorând-o pe Holly 
care sărea pe pat, schimonosindu-se cât mai prostesc şi 
dansând cât mai caraghios doar-doar l-o face şi pe el să 
râdă. Reuşea arareori. 

Ea scoase doar câte un „îhî” şi „aha” pe parcursul 
convorbirii, ascultând, fără a auzi de fapt nici un cuvânt. 

„E o zi frumoasă, Holly. Ti-ar face bine să ieşi un pic 
la plimbare. Să iei o gură de aer curat.” 

„Înî, cred că da.” Iarăşi același lucru — aer curat, de 
parcă asta ar fi rezolvat toate problemele. 

„Poate o să trec mai târziu pe la tine să stăm de vorbă.” 

„Nu, mamă, mulțumesc, mă simt bine.” 

Tăcere. 

„Bine, atunci... dă-mi un telefon dacă te răzgândeşti. 
Sunt liberă toată ziua.” 

„Am înțeles.” Altă tăcere. „iti multumesc, oricum.” 

„Bine, atunci... ai grijă de tine, iubito.” 

„O să am.” Holly era gata să pună receptorul jos când 
auzi din nou vocea mamei ei. 


„A Holly, era să uit. Ştii, plicul ăla e tot aici. E pe 
masa din bucătărie. Poate vrei să vii să-l iei. Stă aici de 
câteva săptămâni, s-ar putea să fie ceva important.” 

„Mă îndoiesc. Probabil e o altă scrisoare de 
condoleanţe.” 

„Nu, nu cred că e aşa ceva, iubito. Îţi este adresată ţie și 
deasupra numelui tău scrie... of, stai puţin să-l iau de pe 
masă...” 

Se auzi zgomotul receptorului pus jos, apoi sunetul 
tălpilor pe gresie către masă, scrâșnitul scaunelor date la 
perete, zgomotul crescând al pașilor apropiindu-se, al 
receptonilui ridicat... 

„Mai ești acolo?” 

„Mda.” 

„Bine, scrie sus de tot „Lista.” Poate e ceva de la 
serviciu, sau altceva, iubito. Merită să vii măcar să...” 

Holly scăpă receptorul din mână. 

Capitolul doi 


„Gerry, stinge lumina!” Holly chicotea privindu-şi soțul 
dezbrăcându-se în faţa ei. E] dansa prin toată camera făcând 
striptis, descheindu-şi cu degetele lui lungi şi delicate unul 
câte unul nasturii de la cămașa albă din bumbac. Îşi ridică 
sprânceana stângă spre Holly și lăsă cămașa să-i alunece 
de pe umeri, o prinse cu mâna dreaptă şi o învârti deasupra 
capului. 

Holly chicoti din nou. 

„Să sting lumina? Cum, să pierzi una ca asta?” rânji el 
obraznic în timp ce-şi încorda mușchii. Nu era un 
înfumurat, deși Holly credea că ar fi avut multe lucruri de 
care să fie mândru. Corpul lui era puternic şi perfect 
proporționat. Picioarele lui lungi erau musculoase, rezultat 
al orelor pe care le petrecea antrenându-se la sala de 
gimnastică. La 1,75 m era suficient de înalt încât să o facă 
pe Holly să se simtă în siguranță când el stătea protector 
alături de cei 1,65 m ai ei. Cel mai mult îi plăcea când îl 
îmbrăţișa, capul ei se odihnea chiar sub bărbia lui, unde 
putea să-i simtă respiraţia ușoară care-i ciufulea părul și-i 
gâdila capul. 

Inima ei începu să bată cu putere când el își dădu jos 
boxerii, îi prinse cu vârturile degetelor de la picioare și-i 
aruncă spre Holly, căreia îi aterizară pe cap. 


„Ei bine, măcar acum e mai întuneric”, râse ea. Întotdea- 
una reușea să o facă să râdă. Când venea acasă obosită şi 
supărată de la serviciu el era foarte înțelegător şi asculta 
lamentările ei. Se certau foarte rar, iar atunci când se întâm- 
pla asta era de la cele mai stupide mărunţişuri, care apoi îi 
amuzau, cum ar fi cine lăsase lumina aprinsă pe verandă 
toată ziua sau cine uitase să fixeze alarma noaptea. 

Gerry terminase cu striptisul și se băgase în pat. Se 
ghemuise lângă ea, vârându-și picioarele reci ca gheaţa 
sub picioarele ei pentru a se încălzi. 

„Aaah! Gerry ai picioarele reci ca gheaţa!” Holly ştia că 
pozitia asta însemna că el nu intenţiona să se mai miște nici 
măcar câţiva centimetri. „Gerry”, se auzi vocea amenințătoare 
a lui Holly. 

„Holly”, o imită el. 

„N-ai uitat ceva?” 

„Nu, nu-mi aduc aminte ”, răspunse el obraznic. 

„Lumina? ” 

„A, da, lumina”, spuse el somnoros și prefăcându-se 
că sforăie zgomotos. 

„Gerry!? 

„Dacă-mi aduc bine aminte aseară a trebuit să mă dau 
jos din pat ca să o sting.” 

„Mda, dar acum câteva secunde stăteai chiar lângă 
întrerupător!” 

„Da... acum câteva secunde”, repetă el. 

Holly oftă. Nu-i plăcea să se dea jos din pat după ce se 
cuibărise confortabil, să pășească pe plăcile de gresie reci 
ale dormitorului și apoi să bâjbâie prin întuneric pentru a 
găsi drumul înapoi în pat. Scoase o exclamaţie de 
nemulțumire. 

„Hol, înţelege, nu pot face asta tot timpul. Într-o bună 
zi poate că nu voi mai fi aici şi atunci ce-ai să te faci?” 


16 


„O să-l pun pe noul meu soț să o stingă”, spuse enervată 
Holly, încercând din răsputeri să-i împingă picioarele lui 
reci departe de ea. 

„Ha!” 

„Sau o să-mi amintesc să o fac eu înainte să intru 
în pat.” 

Gerry pufni. „Slabă speranță să se întâmple asta, draga 
mea. Ar trebui să las un bileţel pe întrerupător pentru tine 
când nu voi mai fi, numai așa o să-ţi amintești.” 

„Ce drăguţ din partea ta, dar mai bine mi-ai lăsa banii 
tăi.” 

„Si un bileţel pe boiler”, continuă el. 

„Ha, ha!” 

„Si pe cutia de lapte.” 

„Eşti un om foarte amuzant, Gerry.” 

„O, şi pe ferestre, ca să nu le deschizi și să opreşti 
alarma dimineaţa.” 

„Hei, ce-ar fi să-mi lași prin testament o listă cu toate 
lucrurile pe care le am de făcut, dacă crezi că aș fi atât de 
incompetentă fără tine 7?” 

„N-ar fi o idee rea”, râse el. 

„Bine atunci, mă duc să sting blestemata de lumină.” 
Holly se dădu anevoie jos din pat, se strâmbă când păşi pe 
gresia rece ca gheaţa și stinse lumina. Bâjbâind cu mâinile 
prin întuneric începu încet să caute drumul înapoi până în 
pat. 

„Alo?!!! Holly, te-ai rătăcit? E cineva acolo, acolo, 
acolo, acolo?”, strigă Gerry spre camera întunecată. 

„Da, eu sunt, auuu!” se smiorcăi ea, când se împiedică 
lovindu-se la degete de piciorul patului. „La naiba, la naiba, 
fir-ar al dracului de porcărie!” 

Gerry pufni și râse pe înfundate sub plapumă. „Numărul 
doi pe lista mea: atenţie la piciorul patului...” 

„O, taci din gură Gerry și nu mai cobi”, îl întrerupse 
brutal Holly, mângâindu-și bietul ei picioruş. 


———— DR, 


„Vrei mai bine să ţi-l sărut eu?” se alintă el. 

„Nu-i nevoie” răspunse tristă Holly, „dacă aș putea doar 
să le pun aici ca să mă încălzesc...” 

„Aaaaah! Isuse Cristoase sunt îngheţate 

Lucru care o făcu din nou să râdă. 

Deci așa apăruse gluma despre listă. Fusese o idee simplă 
și prostească, împărtășită curând şi prietenilor. Sharon și 
John McCarthy erau cei mai apropiaţi prieteni ai lor. Erau 
împreună încă de pe vremea şcolii şi, de fapt, John fusese 
cel care o abordase pe Holly pe culoarul şcolii pe când 
aveau paisprezece ani, murmurând faimoasele cuvinte: 
„Colegul meu ar dori să ştie dacă vrei să ieși cu el.” 

După zile întregi de discuţii nesfârșite şi de întâlniri 
convocate pentru situaţii neprevăzute cu prietenele ei, Holly 
fusese de acord în cele din urmă. „Ah, haide Holly”, o 
îndemnase Sharon, „e de gașcă şi cel putin nu are coşuri 
pe toată faţa ca John.” 

Cât o ura pe Sharon acum. Ea şi John se căsătoriseră în 
același an cu Holly şi Gerry. Toţi trei aveau atunci douăzeci 
şi patru de ani, Holly era cea mai mică din grupul lor, 
având douăzeci şi trei. Unii spuneau că era prea tânără și-i 
țineau prelegeri cu fiecare ocazie despre faptul că, la vârsta 
ei, ar fi trebuit să călătorească prin întreaga lume şi să se 
distreze. Cu toate acestea, Gerry și Holly au călătorit 
împreună prin lume şi s-au distrat de minune. Pentru ei 
însemna mai mult să fie împreună, pentru că, atunci când 
nu erau... ei bine, Holly simţea că îi lipsește un organ 
vital din corp. 

Ziua nunţii a fost departe de a fi cea mai frumoasă zi a 
vieţii ei. Visase întotdeauna la nunta din poveşti, aşa cum 
fac mai toate fetiţele, cu o rochie de prințesă, cu vreme 
frumoasă și însorită, într-un loc romantic, înconjurată de 
toți cei care îi erau dragi și apropiaţi. Își imaginase că 
petrecerea de la nuntă va fi cea mai frumoasă noapte din 

viaţa ei, că va dansa cu toți prietenii, că va fi admirată de 
toți şi că se va simţi cu totul şi cu totul deosebit. Dar 
realitatea a fost alta. 

S-a trezit dimineaţa în strigătele celor din casă de genul 
„Nu-mi găsesc cravata!” (tatăl ei) sau „Părul meu arată ca 
naiba” (mama ei), iar cel mai tare dintre toate a fost „Arăt 
ca o balenă nenorocită ! N-o să merg cu nici un chip la 
afurisita asta de nuntă arătând așa. O să-mi fie ruşine! 
Mami, uită-te în ce hal arăt! Holly poa” să-și găsească altă 
domnişoară de onoare, că io să fiu a naibii dacă merg. În 
nici un caz! Jack dă-mi înapoi blestematul ăla de uscător 
de păr că n-am terminat!” Această declaraţie de neuitat 
fusese făcută de sora ei mai mică, Ciara, care de fiecare 
dată făcea nazuri şi refuza să iasă din casă pe motiv că nu 
are cu ce să se îmbrace, neținând cont de șifonierul doldora 
de îmbrăcăminte. Acum locuia undeva în Australia cu niște 
străini şi singura comunicare cu familia era un e-mail 
primit de la ea la câteva săptămâni. Familia lui Holly îşi 
petrecu restul dimineţii încercând să o convingă pe Ciara 
că ea este cea mai frumoasă femeie din lume. În acest timp 
Holly se îmbrăcă fără să spună nici un cuvânt, simțindu-se 
ultimul om. În cele din urmă, Ciara fu convinsă să iasă 
din casă când deodată tatăl lui Holly, de obicei un om 
extrem de calm, urlă din toate puterile uluindu-i pe toți: 
„La naiba, Ciara, asta e ziua lui Holly, NU A TA! Jar tu 
VEI MERGE la nuntă şi te vei distra ȘI când Holly va 
cobori scările îi VEI SPUNE cât de frumoasă este și nu 
mai vreau să aud vreun chiţăit de la tine TOT RESTUL 
ZIVER 

Aşa că atunci când Holly a coborât scările, toată lumea 
a exclamat uimită în timp ce Ciara, arătând ca o fetiță de 
zece ani care fusese certată de tăticul ei, se uită printre 
lacrimi la ea și, cu buze tremurătoare, spuse „cât ești de 
frumoasă, Holly.” Apoi, cei șapte s-au înghesuit într-o 

limuzină, Holly, părinții ei, cei trei frați și Ciara păstrând 
o tăcere apăsătoare tot drumul până la biserică. 

Acum își amintea doar vag ziua aceea. De abia avusese 
timp să vorbească cu Gerry, deoarece fiecare dintre ei era 
tras în direcţii diferite să o întâlnească pe mătușa de-a doua 
Betty, venită din fundul unei provincii, care n-o mai văzuse 
de la naștere, sau pe Toby, unchiul de-al doilea din 
America, despre care nu auzise până atunci, dar care 
devenise deodată un membru foarte important al familiei. 

Și nimeni nu-i spusese că toată ziua va fi atât de obo- 
sitoare. La sfârşitul petrecerii, pe Holly o dureau obrajii 
de la atâta zâmbit în fotografii, iar picioarele i se umflaseră 
de la atâta alergătură toată ziua într-o pereche de pantofiori 
caraghios de mici. Ar fi vrut cu disperare să se alăture 
mesei lor vesele de prieteni care toată noaptea au râs tare, 
simțindu-se evident foarte bine. Ce bine de unii oameni, 
gândise ea. Dar imediat ce Holly păşise în apartamentul 
nupţial împreună cu Gerry, grijile ei se topiră şi totul păru 
că merită osteneala... 

Lacrimile se rostogoleau din nou pe fața lui Holly și ea 
își dădu seama că de câteva ore visase iarăşi cu ochii 
deschişi. Stătea înghețată pe canapea încă ţinând telefonul 
în mână. Timpul părea că trece pe lângă ea zilele acestea, 
fără ca să ştie ce oră sau măcar ce zi era. Era ca şi cum ar 
fi trăit în afara corpului ei, indiferentă la orice, dar con- 
ştientă de durerea din inimă, din oase, din minte. Se simţea 
atât de obosită... Stomacul ghiorăi și realiză că nu-și mai 
amintea când mâncase ultima oară. Fusese oare ieri? 

Se târî în bucătărie îmbrăcată în halatul lui Gerry și 
încălțată cu papucii ei preferați de culoare roz, de „disco 
diva” pe care Gerry îi cumpărase pentru ea de Crăciun. El 
obişnuia să spună că ea era disco diva lui. Mereu prima pe 
ringul de dans, mereu ultima care pleca din club. Of, unde 
era fata aceea acum? Deschise frigiderul şi se uită la rafturile 

goale. Doar legume și iaurturi a căror dată de valabilitate 
expirase de mult, lăsând un miros neplăcut în frigider. Nu 
era nimic de mâncare. Zâmbi atunci când clătină cutia de 
lapte. Era goală. Punctul al treilea de pe listă... 


Acum doi ani, de Crăciun, Holly se dusese cu Sharon 
să cumpere o rochie în vederea participării la balul anual 
care se ţinea la Hotelul Burlington. Să mergi la cumpă- 
rături cu Sharon era întotdeauna o ieşire periculoasă, iar 
John şi Gerry glumiseră pe seama faptului că ei vor suferi 
iarăşi de Crăciun fără a primi cadouri, din cauza febrei 
cumpărăturilor în care intrau fetele. Nu se înșelau prea 
tare. Bieţii soți neglijaţi, le ziceau mereu fetele. 

De Crăciunul acela Holly cheltuise o sumă incredibilă 
în Brown Thomas pe cea mai frumoasă rochie albă pe 
care o văzuse vreodată. „La naiba, Sharon, asta va face o 
gaură mare în buzunarul meu”, spuse cu vinovăţie Holly, 
mușcându-și buzele şi trecându-şi degetele peste materialul 
catifelat. 

„Aa, nu-ți face griji, ţi-l va cârpi Gerry ”, răspunse 
Sharon urmată de infama ei trăncăneală. „Şi nu-mi mai 
spune «La naiba, Sharon». De fiecare dată când mergem 
la cumpărături mi te adresezi aşa. Dacă nu ești atentă s-ar 
putea să mă supăr. Cumpără o dată lucrul ăsta, Holly. În 
definitiv e Crăciunul, sezonul cadourilor și așa mai 
departe.” 

„Doamne, Sharon, ești atât de diabolică. N-o să mai 
merg niciodată la cumpărături cu tine. Asta înseamnă cam 
jumătate din salariul meu pe o lună. Ce-o să mă fac după 
aia toată luna?” 

„Holly, în definitiv tu ce vrei, să mănânci sau să arăţi 
grozav?” 

„O iau”, îi spuse Holly entuziasmată vânzătoarei. 

Rochia decoltată scotea perfect în evidență pieptul mic 


e şi drăgălaș al lui Holly şi era despicată până la coapse, 


lăsând să se vadă picioarele ei zvelte. Gerry nu-și putuse 
lua ochii de la ea. Dar nu numai pentru că îi venea atât de 
bine, ci pur și simplu nu înțelegea cum era posibil ca o 
fâşie de material să coste atât de mult. Cu toate astea, o 
dată ajunsă la bal, Miss Disco Diva se lăsă încă o dată în 
voia băuturilor alcoolice şi reuşi să-şi strice rochia, pătând-o 
în față cu vin roșu. Holly încercă, dar nu reuși, să-şi 
stăpânească plânsul, când bărbaţii de la masă, prin aburii 
beţiei, își anunţară partenerele că numărul cincizeci şi patru 
de pe listă îţi interzicea să bei vin roșu atunci când porţi o 
rochie albă costisitoare. S-a decis atunci că laptele era 
opțiunea preferată, deoarece dacă s-ar fi vărsat pe o rochie 
albă costisitoare nu s-ar fi observat. 

Mai târziu, când Gerry lovi cu cotul halba, făcând ca 
lichidul să se scurgă de pe marginea mesei direct în poalele 
lui Holly ea îi înștiință pe cei de la masa lor (şi de la 
mesele vecine) pe un ton plângăcios, dar foarte serios: 
„Regula cin'ze' şcinci de pe listă; NICIODATĂ ÎN VIATA 
TA să nu mai cumpe”i o rochie albă costisitoa'e.” Acestea 
fiind zise, Sharon se trezi din mahmureală de undeva de 
sub masă pentru a o aplauda și a-i oferi suportul moral. 
S-a ținut un toast (după ce chelnerul speriat adusese o tavă 
plină cu pahare de lapte) pentru Holly şi valoroasa ei 
adăugire adusă listei. 

„Îmi pa'e rău pent'u rochia ta albă costisitoa'e, Holly”, 
îi spusese John printre sughițuri lui Holly înainte de a se 
prăbuşi din taxi şi târând-o pe Sharon în casă. 

Dar oare era posibil ca Gerry să se fi ţinut de cuvânt și 
să fi scris o listă pentru ea înainte de a muri? Îşi petrecuse 
cu el fiecare minut al fiecărei zile, și el nu-i spusese 
niciodată nimic despre asta, și nici nu observase vreun 
semn că el ar scrie aşa ceva. Nu Holly, adună-te și nu mai 
fi proastă. ÎI dorea cu atâta disperare înapoi, încât își 
imagina tot felul de lucruri nebuneşti. Dar așa ceva era 
imposibil. Sau poate nu? 


Capitolul trei 


Holly mergea pe un câmp plin de crini de pădure; vântul 
adia ușor, făcând ca petalele mătăsoase să-i gâdile vârfurile 
degetelor, pe măsură ce avansa prin firele înalte de iarbă 
verde şi strălucitoare. Simţea pământul moale și elastic 
sub tălpile ei goale, iar corpul îi era atât de ușor încât 
aproape că simţea cum plutește deasupra pământului afânat. 
Jur împrejur se auzeau trilurile vesele ale păsărelelor care 
își vedeau de treburile lor. Soarele strălucea atât de puternic 
pe cerul fără nori încât trebuia să-şi protejeze ochii, şi cu 
fiecare adiere de vânt care-i trecea peste față aroma dulce 
a crinilor îi umplea nările. Se simțea atât de... fericită, 
atât de liberă. 

Deodată cerul se întunecă, în timp ce soarele caraibian 
dispăru după un nor cenuşiu. Vântul pișca, iar aerul deveni 
rece și tăios. În jurul ei toate petalele crinilor zburau 
sălbatic prin aer, încețoșându-i privirea. Pământul afânat 
de adineauri fusese înlocuit de pietre ascuţite care-i tăiau 
şi-i zgâriau picioarele la fiecare pas. Păsările nu mai cântau, 
în schimb stăteau cocoţate pe crengi și o priveau fix. Ceva 
nu era cum trebuie și i se făcu frică. Undeva în faţa ei, se 
vedea o piatră cenușie în mijlocul ierbii înalte. Ar fi vrut 

să fugă înapoi, înapoi la florile ei frumoase, dar trebuia să 
vadă ce era acolo, în faţa ei. 

Pe măsură ce se apropia auzi BUM! BUM! BUM! luţi 
pasul și o luă la goană peste pietrele ascuţite şi își croi 
drum prin iarba acum cu vârfuri ţepoase, care-i zgâria 
braţele și picioarele. Se prăbuși în genunchi lângă lespedea 
cenușie şi scoase un țipăt de durere când își dădu seama ce 
era. Mormântul lui Gerry. BUM! BUM! BUM! 

El încerca să iasă afară! O striga pe nume; îl auzea doar! 

Holly se trezi brusc din somn în niște bubuituri putemice 
care veneau de la ușă. „Holly! Holly! Stiu că ești acolo! 
Lasă-mă să intru!” BUM! BUM! BUM! 

Confuză şi pe jumătate adormită se împletici până la 
ușa unde stătea Sharon, parcă ieșită din minţi. 

„„Cristoase! Ce făceai? Bat la ușă de nu știu când!” 

Holly, care încă nu se trezise de-a binelea, fâcu ochii 
roată afară. Era senin și un pic cam răcoare, probabil că 
era dimineaţă. 

„Ei, ce faci, nu mă lași să intru?” 

„Ba da, Sharon, iartă-mă, moţăiam pe canapea.” 

„Doamne, arăţi îngrozitor Hol”. Sharon o scrută cu 
privirea, după care o strânse în braţe cu putere. 

„Vai, mulțumesc”. Holly își roti privirea şi se întoarse 
să închidă uşa. Sharon nu era persoana care să spună 
lucrurile pe ocolite, dar de aceea o iubea Holly atât de 
mult. Şi tot de aceea nu mai trecuse pe la ea în ultima 
lună. Nu dorea să audă adevărul. Nu dorea să audă că 
viaţa merge înainte. Voia doar... o, nu prea ştia ce voia. 
Se simţea bine așa nefericită. Simțea că așa trebuie să fie. 

„Doamne, te sufoci aici, când ai deschis fereastra ul- 
tima oară?” Sharon începu să străbată casa deschizând 
ferestrele și culegând ceştile goale și farfuriile murdare. 
Le aduse pe toate în bucătărie unde le puse în chiuvetă și 
începu să le spele. 

„O, nu trebuie să faci asta, Sharon”, protestă Holly cu 
jumătate de gură. „Le spăl eu...” 

„Când? La anul? Ei bine, nu vreau ca tu să lâncezești 
în timp ce noi ceilalți ne prefacem că nu observăm. De ce 
nu vrei tu să te duci sus şi să-ți faci un duș, iar apoi să bem 
împreună un ceai când cobori.” 

Un duș. Oare când se spălase ultima dată? Sharon 
avea dreptate, probabil că arăta dezgustător cu părul gras, 
închis la rădăcină, purtând un halat murdar. Halatul lui 
Gerry. Dar pe acesta nu avea intenţia să-l spele. Dorea să 
fie exact aşa cum îl lăsase Gerry. Din nefericire mirosul 
lui începea să pălească şi fusese înlocuit cu izul 
transpiraţiei ei. 

„Bine, dar nu am nici lapte. N-am mai ieșit să...” Holly 
se simţea stingherită că nu se mai ocupase de casă și nici 
de propria persoană. Mai bine murea decât s-o lase pe 
Sharon să se uite în frigider. 

„Ta-daa...!” făcu Sharon ridicând o sacoşă pe care Holly 
nu o observase. „Nu-ţi face griji, m-am ocupat eu de asta. 
După cum arăţi n-ai mâncat de câteva săptămâni.” 

_ „Mersi, Sharon”, i se ridică un nod în gât și lacrimile îi 
țâșniră din ochi. Era atât de bună cu ea. 

„Gata! Fără lacrimi azi! Doar glume, haz şi bună 
dispoziţie, draga mea prietenă. Acum hai repede la duș!” 


Holly se simţea aproape umană când cobori de la duş. 
Era îmbrăcată într-un trening albastru, iar părul ei lung și 
blond (și castaniu la rădăcină) cădea liber pe umeri. Toate 
ferestrele de la parter erau larg deschise și o adiere răcoroasă 
o pătrunse, eliminându-i toate gândurile negre și spaimele. 
Râse de ironia sorții care făcea ca mama ei să aibă dreptate 
până la urmă. Holly ieşi din transă și suspină în timp ce 
făcea ochii roată prin casă. Nu era posibil să fi lipsit mai 
mult de o jumătate de oră, iar Sharon dereticase și lustruise, 


dăduse cu aspiratorul și așezase pernele, spălase și dăduse 
cu deodorizant de cameră în fiecare încăpere. Se luă după 
zgomotul care se auzea în bucătăria unde Sharon spăla 
aragazul. Blatul de lucru strălucea, robineţii cromaţi şi 
grătarul pentru scurs vase de la chiuvetă sclipeau. 

„Sharon, îngerașule! Nu pot să cred că ai făcut toate 
astea! Şi încă într-un timp atât de scurt!” 

„Ha! Lipsești de o oră, începusem să cred că ai căzut în 
gaura de la cadă. Ai fi putut, dacă mă uit mai bine la tine.” 
O măsură pe Holly de sus până jos. 

O oră? Încă o dată Holly visase cu ochii deschiși și 
visul îi acaparase mintea. 

„Ti-am cumpărat nişte fructe și legume, mai ai acolo 
brânză, iaurt şi lapte, desigur. N-am știut unde ţii pastele 
și conservele, așa că le-am pus tot acolo. A, și în congelator 
sunt niște semipreparate pe care să le încălzeşti la 
microunde. Astea ar trebui să-ţi ajungă pentru o vreme, 
deşi, după felul în care arăţi o să-ţi ajungă tot restul anului. 
Cât ai slăbit?” 

Holly privi în jos, spre corpul ei. Treningul îi atârna 
peste fund, iar pantalonii elastici deși erau strânși la maxi- 
mum tot îi cădeau de pe șolduri. Nu observase deloc că 
slăbise. 

Din nou fu adusă la realitate de vocea lui Sharon: „Ai 
acolo nişte biscuiţi pentru ceai. Jammy Dodgers, preferaţii 
tăi.” 

Asta a pus capac. Era prea mult pentru Holly. Biscuiţii 
Jammy Dodgers erau frișca de pe tort. „O, Sharon”, izbucni 
ea într-un hohot de plâns, „îţi mulțumesc mult. Ai fost 
atât de bună cu mine, iar eu am fost o ticăloasă.” Se aşeză 
la masă şi o apucă pe Sharon de mână. „Nu ştiu ce m-aș 
face fără tine”. Sharon stătea în faţa ei la masă, tăcută, 
lăsând-o să continue. De asta îi fusese groază lui Holly, că 
va izbucni în plâns în fața lumii, de fiecare dată. Dar nu se 

simţea stânjenită. Sharon își sorbea răbdătoare ceaiul și o 
ținea de mână aşa cum era normal. În cele din urmă se 
opri din plâns. 

„„Mersi.” 

„Sunt prietena ta cea mai bună, Hol! Dacă nu te ajut 
eu, atunci cine ?” spuse Sharon, strângând-o de mână şi 
zâmbindu-i încurajator. 

„Poate că ar trebui să mă ajut singură.” 

„Aș!” spuse Sharon dând dispreţuitor din mână, „când 
o să fii tu pregătită. Nu-i băga în seamă pe toţi cei care îţi 
spun că trebuie să revii la normal într-o lună. Oricum 
plânsul te ajută să-ți revii.” 

Stiuse întotdeauna să spună exact ce trebuia. 

„Da, cu asta m-am descurcat binișor. Am plâns până 
mi-au secat lacrimile”. 

„Nu se poate!” spuse Sharon mimând dezgustul, „şi a 
trecut abia o lună de când soțul tău s-a răcit în mormânt.” 

„Oprește-te! Destul o să aud lucrurile astea de la alţii, 
nu crezi?” 

„Probabil, dar să-i ia naiba. Există și păcate mai rele 
pe lume decât a învăţa să fii din nou fericită.” 

„Cred că da.” 

„Promite-mi că o să mănânci.” 

„Promit.” 


„Mulţumesc că ai trecut să mă vezi, Sharon. Mi-a făcut 
într-adevăr plăcere să stăm la taclale” zise Holly, îmbră- 
țişându-şi cu recunoștință prietena. „Deja mă simt mult 
mai bine ”. 

„Ştii că e bine să fii înconjurată de oameni, Hol. 
Prietenii şi familia te pot ajuta. De fapt, dacă mă gândesc 
mai bine, familia poate nu”, glumi ea, „dar măcar pe noi 
ceilalți poţi conta cu siguranţă.” 

„Acum mi-am dat seama. Numai că la început m-am 
gândit că o să pot să trec singură peste asta.” 


„Promite-mi că o să treci pe la mine. Sau măcar căo să 
mai ieși din casă din când în când.” 

„Promit”, zise Holly ridicând privirea în tavan. „Începi 
să vorbeşti ca mama.” 

„Noi îţi vrem doar binele. Bine, pe curând” îi zise Sharon 
sărutând-o pe obraz, „și MĂNÂNCĂ!” adăugă ea, dându-i 
un ghiont. 

Holly îi făcu cu mâna în timp ce Sharon se urca în 
mașină. Se întuneca din nou. Petrecuseră toată ziua râzând 
și glumind despre vremurile de demult, hohotind de plâns, 
apoi de râs, apoi iarăși de plâns. Holly nici măcar nu se 
gândise la faptul că Sharon şi John își pierduseră cel mai 
bun prieten şi că părinţii ei își pierduseră ginerele, iar 
părinţii lui Gerry îşi pierduseră unicul fiu. Se gândise tot 
timpul doar la ea. Dar îi plăcuse să fie în compania unei 
persoane pline de viaţă, în loc să lâncezească înconjurată 
de fantomele trecutului ei. Mâine era o nouă zi și intenționa 
să o înceapă luând mai întâi plicul acela. 

Capitolul patru 


Holly îşi începu bine dimineaţa de vineri, trezindu-se 
devreme. Cu toate acestea, deşi se dusese la culcare plină 
de optimism și încântată de perspectivele care i se 
deschideau în față, fu lovită de realitatea aspră a dificul- 
tăţii fiecărei clipe. Încă o dată se trezise într-un pat gol, 
într-o casă tăcută, dar făcuse un mic progres. Pentru prima 
dată într-o lună de zile se trezise fără ajutorul vreunui apel 
telefonic. Încercă să se acomodeze, așa cum făcea în fiecare 
dimineaţă, cu faptul că visul în care era împreună cu Gerry, 
pe care-l derulase în minte în ultimele zece ore, era doar 
atât: un vis. 

Îşi făcu duş şi se îmbrăcă comod în blugii ei preferaţi, 
pantofi sport şi un tricou cu o nuanță dulce de roz. Sharon 
avusese dreptate în legătură cu greutatea ei, blugii care 
altădată îi erau ficși, acum stăteau pe ea doar cu ajutorul 
unei curele. Se strâmbă la imaginea ei din oglindă. Se 
urâțise. Avea cearcăne negre sub ochi, buzele erau crăpate 
și mușcate, iar părul arăta îngrozitor. Primul lucru pe care-l 
avea de făcut era să se ducă la coafor şi să-l roage să o 
strecoare printre celelalte programări pe care le avea deja. 

„Isuse, Holly!” exclamă Leo, stilistul ei. „Ia te uită 
cum arăţi! Oameni buni, faceţi loc ! Faceţi loc! Am aici o 


doamnă în stare critică!” îi făcu cu ochiul, apoi continuă 
să-i dea la o parte pe ceilalți din calea lui. Trase un scaun 
şi o împinse să ia loc. 

„Mersi, Leo. Mă simt foarte atrăgătoare acum”, 
murmură Holly încercând să-și ascundă fața roșie ca sfecla. 

„Nici nu ești, ai să fii imediat. Sandra pregăteşte-mi 
amestecul ca de obicei, Colin adu folia, Tania adu-mi geanta 
cu accesorii de sus, a, și spune-i lui Will să nu-și mai ia 
prânzul, am nevoie de ajutorul lui”. Leo dădea ordine 
tuturor frenetic, agitând mâinile de parcă urma să facă o 
intervenţie chirurgicală urgentă. Deși poate că asta făcea. 

„O, îmi pare rău Leo, n-am vrut să-ți stric ziua.” 

„Ba Sigur că ai vrut, iubito, altfel de ce ai fi dat buzna 
aici la ora prânzului, într-o zi de vineri, fără programare? 
Ca să aduci pacea în lume?” 

Holly își mușcă buzele cu vinovăţie. 

„A, dar n-aş face-o pentru nimeni altcineva în afară de 
tine, iubito.” 

„Mersi.” 

„Și cum îţi mai merge?” o întrebă el rezemându-și 
fundulețul suplu pe tejgheaua din faţa lui Holly. Leo trebuie 
să fi avut vreo cincizeci de ani, cu toate astea nu i-ai fi dat 
o zi peste treizeci. Avea părul de culoarea mierii care se 
asorta cu pielea bronzată și era mereu îmbrăcat la patru 
ace. Arăta într-un fel care ar fi făcut orice femeie să se 
simtă ca naiba. 

„Îngrozitor.” 

„Aşa şi arăţi.” 

Mersi.” 

„Ei, cel puțin, când vei ieşi de aici vei avea un lucru 
pus la punct. Eu mă ocup de păr, nu de inimi.” 

Holly zâmbi recunoscătoare pentru felul lui ciudat de 
a-i arăta că o înţelege. 

„Dar, Doamne, Holly, când veneai încoace, ce scria 
deasupra ușii de la intrare, cuvântul “magician! sau 

‘coafor’? Ar fi trebuit să observi în ce hal era cucoana 
care a intrat astăzi aici. Oaie-mbrăcată-n miel. Nu mai 
avea mult până-mplinea șaizeci de ani, după părerea mea. 
Mi-a arătat o revistă cu Jennifer Anniston pe copertă. 
„Vreau să arăt ca ea”, mi-a zis. 

Holly râse de figura lui. Se schimonosea şi dădea din 
mâini în același timp. 

„Isuse”, i-am spus, „sunt coafor, nu chirurg plastician. 
Singurul mod ca să arăţi ca ea ar fi să-i decupezi poza şi să 
ti-o lipești pe faţă.” 

„Nu! Leo nu i-ai spus așa ceva !” Holly căscă gura de 
uimire. 

„Ba sigur că i-am spus! Femeia avea mare nevoie să 
i-o spună cineva, nu trebuia s-o ajut? A venit aici fan- 
dosindu-se, îmbrăcată ca o adolescentă — în ce hal!” 

„Dar ea ce-a zis?” Holly își ștergea lacrimile de atâta 
râs. Nu mai râsese atâta de luni întregi. 

„Am frunzărit paginile revistei și am dat peste o poză 
foarte frumoasă a lui Joan Collins. I-am spus că asta era 
exact ceea ce i-ar fi trebuit. Părea încântată.” 

„Leo, probabil i-a fost prea frică să-ți spună că te urăște 

„Ah, cui îi pasă, am destui prieteni.” 

„Nu înțeleg de ce”, râse Holly . 

„Nu mișca”, ordonă Leo. Brusc, Leo devenise foarte 
serios şi își strânse concentrat buzele pe măsură ce separa 
în şuviţe părul lui Holly pentru a-l vopsi. Asta a fost 
suficient ca să o facă pe Holly să se țină cu mâna de burtă 
de atâta râs. 

„A, haide Holly”, spuse Leo exasperat. 

„Nu mă pot abţine Leo, tu m-ai provocat și acum nu 
mă mai pot opri...!!? 

Leo se opri din ceea ce făcea şi o privi amuzat. „Eu am 
zis întotdeauna că tu trebuia să stai la casa de nebuni. Dar 
nu m-ascultă nimeni.” 

Ea râse şi mai tare. „O , îmi pare rău Leo, nu ştiu ce 
s-a-ntâmplat cu mine, dar pur și simplu nu mă pot opri.” 
Pe Holly o durea burta de la atâta râs și era conştientă de 
privirile curioase îndreptate asupra ei, însă nu se putea 
abţine. Era ca și cum toate hohotele de râs de care fusese 
lipsită în ultimele câteva luni dădeau acum năvală. 

Leo se sprijini iar de tejghea şi o privi. „Nu trebuie să 
te scuzi Holly, râzi cât poftești. Ştii cum se spune că râsul 
face bine la inimă?” 

„O, n-am mai râs așa de nu ştiu când”, chicoti ea. 

„Păi cred că nici nu prea ai avut de ce să râzi”, zâmbi 
el trist. Gerry şi Leo fuseseră în relaţii bune; se tachinau 
unul pe celălat ori de câte ori se întâlneau, dar știau că 
totul era doar ca să facă haz şi țineau foarte mult unul la 
celălalt. Leo se scutură de gânduri, o ciufuli în joacă pe 
Holly și-o sărută apăsat în creștetul capului. „Dar o să fie 
bine, Holly Kennedy”, o asigură el. 

„Mersi, Leo”, spuse ea potolindu-se, mişcată de grija 
lui. El se întoarse la aranjarea părului ei făcând din nou 
fața aceea concentrată. Holly chicoti iarăși. 

„O, râzi tu, râzi Holly, dar aşteaptă numai până când o 
să-ţi fac din greşeală o șuviţă de altă culoare. Mai vedem 
noi atunci cine o să mai râdă.” 

„Ce mai face Joe?” întrebă Holly, dornică să schimbe 
subiectul înainte de a se face din nou de rușine. 

„M-a părăsit”, spuse Leo, împingând agresiv cu picio- 
rul pistonul scaunului, expediind-o pe Holly sus în aer şi 
zdruncinând-o puternic. 

„O-o Le-eo, î-î-î-mi paaare răăăău. Văăă stăăă-teeaaa 
aşaaa biiiine îiîmpreuuună.” 

„Mda, ei nu ne mai stă aşaa biine acum, don'şoară. 
Cred că are pe altcineva. Așa. Acum am să pun două nuanțe 
de blond; o culoare aurie şi blondul pe care l-ai avut înainte. 
Altfel o să iasă nuanţa aceea de blond metalic, care e 
rezervată doar pentru clientele mele prostituate.” 

„Vai, Leo, îmi pare rău. Dacă are minte câtuși de putin 
își va da seama ce pierde.” 

„Înseamnă că n-are. Ne-am despărțit acum două luni și 
el încă nu şi-a dat seama.. Sau și-a dat seama și e încântat. 
Gata, m-am săturat de bărbaţi. O să intru și eu în rândul 
lumii .” 

„Zău, Leo, ăsta-i lucrul cel mai prostesc pe care l-am 
auzit vreodată...” 


Holly plecă de la salon foarte încântată. Fără Gerry 
alături, unii bărbaţi o urmăreau cu privirea — un lucru nou 
şi străin ce o făcea să nu se simtă în largul ei, aşa încât 
alese siguranţa pe care i-o conferea mașina și se îndreptă 
spre casa părinţilor. Până acum totul mersese bine. Făcuse 
o mişcare inteligentă mergând la Leo care, chiar și cu inima 
zdrobită, tot reușise să o facă să râdă. Holly își propuse 
să-i urmeze exemplul. 

Opri mașina lângă bordura din faţa casei părinţilor săi 
din Portmarnock şi respiră adânc. Spre surprinderea mamei 
ei, Holly o sunase dis-de-dimineaţă pentru a stabili o 
întâlnire. Acum era trei şi jumătate, și Holly stătea afară 
în mașină simțindu-și stomacul făcut ghem. În afara 
scurtelor vizite pe care i le făcuseră părinţii în ultima lună, 
Holly nu petrecuse suficient timp cu familia. Nu voia ca 
atenţia lor să fie îndreptată numai spre ea, nu voia să stea 
toată ziua sub tirul unor întrebări inoportune de genul cum 
te mai simți și ce-ai să te faci. Cu toate acestea era timpul 
să dea la o parte aceste temeri. Era totuşi familia ei. 

Casa părinţilor era peste drum de plaja Portmarnock, 
steagul azuriu anunțând o mare calmă. Holly parcă maşina 
și rămase cu privirea aţintită asupra drumului spre plajă. 
Locuise aici din ziua în care se născuse până când se mu- 

tase cu Gerry. Îi plăcea la nebunie să se trezească în 
clipocitul mării lovindu-se de stînci și în chiotele exaltate 
ale pescărușilor. Era grozav să ai plajă în locul grădinii 
din fata casei, mai ales pe timpul verii. Sharon era vecina 
ei şi în zilele cele mai fierbinţi de vară fetele se aventurau 
peste drum purtând cele mai moderne costume de baie și 
fixând cu privirea băieţii care arătau cel mai bine. Holly şi 
Sharon fuseseră mereu foarte diferite una de cealaltă. 
Sharon cu părul ei castaniu, ochii albaștri, pielea deschisă 
la culoare și pieptul mare. Holly cu părul blond, ochii 
albaştri, pielea gălbejită şi pieptul mic. Sharon vorbea tare, 
strigând la băieți şi chemându-i la ea. Holly stătea tăcută 
fixându-și privirea pe vreun băiat care-i plăcea și insistând 
până când acesta o observa. De atunci nici una dintre ele 
nu se schimbase prea mult. 

Nu intenţiona să rămână prea mult, doar să stea un pic 
de vorbă și să ia plicul. Era hotărâtă să termine cu 
auto-tortura încercării de a ghici ce ar putea fi în el. Respiră 
adânc, sună la sonerie și îşi compuse o față zâmbitoare pe 
care ceilalţi să o poată vedea. 

„Bună, iubito! Haide, intră!” o întâmpină mama ei, cu 
același chip iubitor pe care Holly simţea nevoia să-l sărute 
de fiecare dată când o vedea. 

„Bună, mamă. Ce mai faci?” Holly păşi înăuntru și 
adulmecă cu plăcere mirosul familiar al casei. „Eşti 
singură?” 

„Da, tatăl tău a ieșit în oraş cu Declan ca să cumpere 
vopsea pentru camera lui.” 

„Să nu-mi spui că tu și tata încă îi daţi bani să se 
întreţină!” 

„Poate tatăl tău, eu cu siguranţă nu. Acum lucrează 
nopțile, aşa că măcar are bani de buzunar. Deşi noi nu 
vedem un ban care să fie cheltuit pentru casă”, bodogăni 

ea şi o duse pe Holly în bucătărie unde pusese un ibric la 
fiert. 

Declan era fratele mai mic al lui Holly și prâslea 
familiei, aşa că mama şi tatăl ei încă simțeau nevoia să-l 
răsfeţe. Numai că „prâslea” avea douăzeci şi doi de ani, 
studia productia de filme la colegiu şi avea permanent la 
el o cameră de filmat. 

„Acum cu ce se mai ocupă?” 

Mama ei își aţinti privirea în sus. „S-a alăturat unei 
formaţii. Cred că se numesc Peștii Orgasmici, sau cam așa 
ceva. M-am săturat să tot aud despre asta, Holly. Dacă-l 
mai aud o dată povestind cine a fost la spectacolul lor și că 
le-a promis că le face rost de un contract şi cât de celebri 
o să fie, eu înnebunesc”. 

„Ah, bietul Deco, nu-ţi face griji, până la urmă va găsi 
el ceva.” 

„Stiu asta şi e chiar caraghios că dintre voi toţi, dragi 
copii, el mă îngrijorează cel mai puţin. Până la urmă își va 
face el un rost în viaţă.” 

Își luară cănile şi merseră în salon unde se așezară în 
faţa televizorului. „Arăţi grozav, iubito. Îmi place ce ţi-ai 
făcut la păr. Crezi că Leo ar vrea să mă aranjeze şi pe 
mine, sau sunt prea bătrână pentru stilurile lui?” 

„„Câtă vreme nu vrei coafura lui Jennifer Aniston, nu 
trebuie să-ţi faci probleme.” Holly îi povesti despre doamna 
de la salonul de coafură şi amândouă se tăvăliră pe jos de 
râs. 

„Oricum, nu vreau să arăt nici ca Joan Collins, așa că 
mai bine stau departe de el.” 

„Ăsta e un lucru înțelept.” 

„Se întrezărește vreun serviciu pentru tine?” Vocea 
mamei ei suna ca de obicei, dar Holly știa că murea de 
curiozitate să afle detalii. 

„Nu, nu încă mami. Ca să fiu sinceră încă n-am început 
să caut, nici măcar nu știu ce aş vrea să fac.” 

„Ai dreptate. Nu te grăbi și gândește-te ce ţi-ar plăcea, 
altfel iar o să dai peste o slujbă pe care să o urăști, ca data 
trecută”. Holly fu surprinsă să audă asta. De fapt, zilele 
astea, toată lumea îi făcuse surprize. Poate că până la urmă 
ea era cea care avea o problemă, nu restul lumii. 

Ultimul serviciu pe care îl avusese Holly fusese ca 
secretară pentru un tip dur și antipatic de la un birou de 
avocatură. Fusese silită să-și părăsească slujba căci ticălo- 
sul nu înțelegea că ea avea nevoie să lipsească de la serviciu 
pentru a sta cu soţul ei muribund. Acum trebuia să caute 
altul. Adică alt serviciu. 

Holly și mama ei stătură de vorbă într-o atmosferă 
relaxantă, timp de câteva ore, până când Holly îşi făcu 
curaj și ceru plicul. 

„O, sigur iubito, am uitat complet de el. Sper că nu e 
nimic important, stă aici de multă vreme”. 

„O să aflu în curând”. 

Şi-au luat rămas bun, în vreme ce Holly nu știa cum să 
iasă mai repede din casă. 

Așezându-se pe iarbă, fără să bage în seamă nisipul 
auriu și marea, Holly plimba plicul dintr-o mână într-alta. 
Mama ei nu-l descrisese foarte bine, pentru că nu era deloc 
un plic, ci un pachet maroniu gros. Adresa fusese printată 
pe o etichetă auto-adezivă, aşa că ea nu putea nici măcar 
să-și dea seama cine o scrisese. lar deasupra adresei era un 
cuvânt scris cu litere mari și groase: „LISTA”. 

Stomacul îi tremura. Dacă nu era de la Gerry, atunci 
Holly trebuia în sfârșit să accepte faptul că el nu mai era, 
că dispăruse complet din viaţa ei și că ea trebuia să se 
gândească cum să trăiască fără el. În schimb, dacă era de 
la el, pe ea ar fi așteptat-o același viitor, la care se puteau 
măcar adăuga amintiri noi. Amintiri pentru tot restul vieții. 

Cu degete tremurânde rupse încet sigiliul pachetului. 
ÎI întoarse cu susul în jos şi scutură conținutul. Din el 
căzură zece plicuri mici, de genul celor pe care le primeşti 
alături de un buchet de flori, fiecare având scris pe el o 
lună. Inima i se opri o clipă când recunoscu scrisul atât de 
familiar pe o foaie volantă de sub teancul de plicuri. 

Era al lui Gerry. 


Capitolul cinci 


Holly își tinu respirația și, cu lacrimi în ochi și inima 
bătându-i năvalnic, citi scrisul care-i era atât de familiar, 
ştiind că persoana care scrisese acele rânduri nu putea să 
mai facă asta niciodată. Își trecu degetele peste cuvintele 
lui știind că ultima persoană care atinsese acea pagină fusese 
el. 

Draga mea Holly, 

Nu ştiu unde ești sau când vei citi aceste rânduri. Sper 
doar că scrisoarea mea te găseşte sănătoasă şi teafără. Mi-ai 
şoptit, nu cu mult timp în urmă, că nu poți să mergi mai 
departe singură. Ba poti, Holly. 

Eşti puternică şi curajoasă şi vei reuşi să treci peste 
asta. Am petrecut clipe frumoase împreună şi tu ai fost 
pentru viața mea... tu ai fost viața mea. Nu regret nimic. 

Dar eu sunt doar un capitol din viața ta, vor mai urma 
multe altele. Păstrează amintirile noastre minunate, dar 
nu-ți fie teamă să-ți faci altele. 

Îți mulțumesc pentru că mi-ai făcut onoarea de a-mi fi 
soție. Íi sunt de-a pururea recunoscător pentru totul. 

Oricând vei avea nevoie de mine, să ştii că voi fi alături 
de tine. 


Cu dragoste pentru totdeauna, 
Soțul şi cel mai bun prieten al tău, 
Gerry. 


P.S. Ti-am promis o listă, aşa că iat-o. Următoarele 
plicuri trebuie desfăcute exact în luna menționată pe ele şi 
trebuie respectate. Și ține minte, te urmăresc, așa că voi 
ști ce faci... 


Holly izbucni în plâns, copleșită de tristețe. Cu toate 
astea se simţea ușurată; ușurată că Gerry va continua să o 
însoţească încă o vreme. Frunzări micile plicuri albe şi se 
uită la lunile scrise acolo. Acum era aprilie, dar cum 
pierduse luna anterioară deschise cu delicateţe plicul pentru 
luna martie, dorind să savureze fiecare clipă. În interior 
era un cartonaş pe care citi: 


Scapă de vânătăi şi cumpără-ți o veioză de pus 
pe noptieră! 
P.S. Te iubesc... 


Lacrimile ei se transformară în râs când îşi dădu seama 
că Gerry al ei se întorsese! 

Holly citi şi reciti scrisoarea de multe ori, în încercarea 
de a-l face să reînvie. În cele din urmă, când nu mai putu 
distinge cuvintele din cauza lacrimilor, privi spre mare. 
Întotdeauna considerase că marea o linişteşte şi, copil fiind, 
dacă era supărată sau avea nevoie de un timp de gândire, 
trecea strada pentru a merge pe țărm. Părinţii știau că atunci 
când nu era acasă o găsesc pe malul mării. 

Închise ochii, inspirând şi expirând în acelaşi timp cu 
suspinul lin al valurilor. Era ca și cum marea respira adânc, 
deodată cu ea. Continuă să respire o dată cu marea şi simţi 
cum pulsul i se încetinește și e cuprinsă de calm. Îşi aduse 


aminte cum stătea alături de Gerry în zilele lui cele de pe 
urmă și cum îi asculta respirația. Se îngrozea ori de câte 
ori trebuia să plece de lângă el pentru a răspunde la ușă, 
pentru a face ceva de mâncare sau pentru a merge la toaletă, 
ca nu cumva acela să fi fost momentul ales de el pentru a 
o părăsi. Când se întorcea la patul lui stătea înghețată, 
într-o tăcere îngrozitoare, în timp ce îi asculta respiraţia 
şi-i urmărea fiecare mişcare a pieptului. 

Dar el reuşise să reziste. Îi derutase pe doctori cu pu- 
terea şi hotărârea lui de a trăi. Gerry nu era pregătit să 
plece fără să se lupte. Si-a păstrat buna dispoziţie până la 
capăt. Era foarte slăbit și vorbea foarte încet, dar Holly 
învățase să-i înțeleagă noul limbaj așa cum o mamă învață 
bolboroseala copilului ei care abia începe să vorbească. 
Chicoteau până târziu în noapte, iar în alte nopți stăteau 
îmbrățișaţi și plângeau. Holly se ținea tare pentru el. Avea 
datoria să fie acolo pentru el ori de câte ori el avea nevoie 
de ea. Privind acum în urmă, știa că avea mai multă nevoie 
de el, decât el de ea. Avea nevoie să ştie că era nevoie de 
ea, ca să nu simtă că zace doar, simțindu-se complet 
neajutorată. 

Pe două februarie, la patru dimineaţa, Holly îl ţinea pe 
Gerry strâns de mână și-i zâmbea încurajator atunci când 
el își dădu ultima suflare, şi-i închise ochii. Nu voia ca lui 
să-i fie teamă și nu voia ca el să simtă că îi era teamă, căci 
în acel moment chiar nu-i era. 

Se simţise ușurată, uşurată că Gerry scăpase de dureri 
şi ușurată că fusese lângă el pentru a fi martoră la liniștea 
cu care el a trecut în neființă. Se simţise ușurată că-l 
cunoscuse, că se iubiseră unul pe celălalt și ușurată că 
ultimul lucru pe care el îl văzuse era faţa ei zâmbitoare, 
încurajându-l și asigurându-l că acum putea să plece liniștit. 

Zilele care au urmat nu și le mai amintea foarte clar. 
Fusese ocupată cu aranjamentele pentru înmormântare, cu 

întâlnirea şi întâmpinarea rudelor și prietenilor lui din 
şcoală, pe care nu-i mai văzuse de zece ani. Trecuse prin 
toate astea neclintită şi calmă. Era recunoscătoare că, după 
atâtea luni, suferinţa lui fusese curmată. Atunci nu simţise 
mânia sau amărăciunea pe care o simţea acum pentru viața 
ce-i fusese furată. Sentimentele acelea avea să le trăiască 
mai târziu, atunci când a mers să scoată certificatul de 
deces al soțului ei. 

lar aceste sentimente își făcură o intrare triumfală. 

Pe când stătea în aglomerata sală de așteptare a spitalului 
local, aşteptând ca să-i fie strigat numărul de ordine, se 
întrebă de ce oare numărul lui Gerry fusese strigat atât de 
devreme în viața lui. Stătea înghesuită între un cuplu tânăr 
şi unul mai în vârstă; era un tablou a ceea ce fuseseră 
cândva ea şi Gerry şi o viziune a viitorului care ar fi putut 
fi. Dintr-odată totul i se păru nedrept. 

Pe măsură ce zgomotul făcut de țipetele copiilor creștea, 
se simţea strivită între umerii trecutului şi ai viitorului 
pierdut și atunci simți că se sufocă. Îşi dădu seama că ea 
n-ar fi trebuit să fie acolo. 

Nici unul dintre prietenii ei n-ar fi trebuit să fie acolo. 

Nici unul dintre membrii familiei ei n-ar fi trebuit să 
fie acolo. 

De fapt, nimeni din lume n-ar fi trebuit să fie în situaţia 
în care era ea acum. 

Nu era drept. 

Pur şi simplu nu era drept. 

După ce prezentase dovada oficială a morţii soțului ei 
directorilor băncii și companiilor de asigurare, de parcă 
privirea de pe faţa ei n-ar fi fost suficientă, Holly se întoarse 
acasă şi se izolă de restul lumii, care conținea sute de 
amintiri ale vieţii pe care și ea o dusese altă dată. Viaţa cu 
care fusese foarte fericită. Atunci de ce îi fusese dată o 
alta, şi încă una mai rea decât cea pe care o avusese înainte? 

Asta se întâmplase acum două luni, iar ea nu mai ieșise 
din casă până astăzi. Şi ce urare de bun venit primise, se 
gândi privind în jos la plicuri. Gerry era din nou cu ea. 

Holly își stăpâni cu greu emoția când formă furioasă, 
cu mâini tremurătoare, numărul lui Sharon. După ce formă 
greşit de câteva ori la rând, se calmă și se concentră ca să 
formeze numărul corect. 

„Sharon!!” ţipă când receptorul fu ridicat, „N-ai să ghi- 
cești ce s-a întâmplat!! O, Doamne, nu-mi vine să cred!” 

„Ăă, nu... Sunt John, dar ţi-o dau la telefon imediat” 
spuse John îngrijorat, grăbindu-se să o cheme pe Sharon. 

„Ce, ce-i, ce-i?” gâfâi Sharon cu sufletul la gură. „Ce 
s-a întâmplat, ești bine?” 

„Da, sunt bine!” Holly chicotea isteric, neștiind dacă 
să râdă sau să plângă și uitând deodată cum să compună o 
propoziţie. 

John o privea pe Sharon care se așezase la masa din 
bucătărie cu o privire nedumerită, în timp ce încerca din 
toate puterile să înțeleagă divagaţiile lui Holly de la celălat 
capăt al firului. Era ceva despre doamna Kennedy care-i 
dăduse lui Holly un plic cafeniu cu o veioză în el. Totul 
suna foarte îngrijorător. 

„STOP!” ţipă Sharon spre uimirea lui Holly şi a lui 
John. „Nu înţeleg un cuvânt din tot ce-mi spui, aşa că te 
rog ”, Sharon vorbea foarte rar, „vorbește mai rar, respiră 
adânc şi ia-o de la capăt, folosind de preferinţă cuvinte 
din limba engleză.” 

Deodată ea auzi suspine de la celălalt capăt al firului. 

„O, Sharon”, spuse Holly încet și întretăiat, „mi-a scris 
o listă. Gerry mi-a scris o listă.” 

Sharon îngheță în scaun când înțelese această 
informație. 

John văzu ochii mari pe care îi făcea soţia lui, trase 
iute un scaun, se așeză lângă ea și își lipi capul de telefon 
ca să înțeleagă şi el ce se petrecea. 

„Bine. Holly, vreau să vii aici cât poți de repede și cu 
mare prudenţă.” Făcu o pauză și îl plesni pe John peste 
cap ca și cum ar fi alungat o muscă, pentru a se putea 
concentra la ceea ce auzise. „Astea sunt... veşti bune?” 

John se ridică jignit de la masă și începu să străbată 
bucătăria încercând să ghicească despre ce poate fi vorba. 

„Da, Sharon”, suspină Holly, „sunt chiar bune.” 

„Bine, vino aici ca să stăm de vorbă despre asta.” 

„Bine, vin.” 

Sharon închise telefonul și rămase tăcută. 

„Ce? Ce este ?” întrebă John. 

„O, iartă-mă iubitule. Holly vine încoace. Ea... ăă... a 
spus că... ăă...” 

„CE? Pentru numele lui Dumnezeu!?” 

„A spus că Gerry 1-a scris o listă.” 

John o studia, încercând să-și dea seama dacă vorbea 
serios. Sharon îşi îndreptă ochii ei albaștri îngrijorați spre 
el şi atunci John înţelese că aşa era. Se aşeză alături de ea 
la masă şi amândoi rămaseră tăcuţi, privind pereţii, duși 
pe gânduri. 


Capitolul şase 


„Uau!”, fu tot ce spuseră Sharon și John după ce toți 
trei se aşezară în tăcere în jurul mesei de bucătărie, privind 
fix conținutul pachetului pe care Holly îl golise ca dovadă. 
Conversaţia dintre ei fusese minimă în ultimele minute, în 
timp ce fiecare încerca să ghicească ce simte celălalt. 
Conversaţia era ceva de genul: 

„Dar cum a reuşit el să... hmmm.” 

„Dar cum de nu am observat noi...? Dumnezeule.” 

„Când crezi că a putut el...? Ei, cred că uneori rămâ- 
nea un timp singur...” 

Holly și Sharon stăteau uitându-se una la cealaltă, în 
timp ce John se bâlbâia și bolborosea, încercând să-și dea 
seama când, unde şi mai ales cum prietenul său, aflat în 
faza finală a bolii, reuşise să-şi ducă ideea la capăt, singur, 
fără ca cineva să afle ceva. 

„Uau!”, repetă el în cele din urmă, după ce ajunse la 
concluzia că Gerry făcuse toate astea. Realizase totul de 
unul singur. 

„Înţeleg”, încuviință Holly. „Deci voi doi habar 
n-aţi avut?” 

„Ei bine, nu ştiu ce crezi tu Holly, dar pentru mine 
este foarte clar că John a fost geniul din spatele acestei 
povești”, spuse Sharon sarcastică. 

„Ha-ha,” replică John cu răceală. „Ei bine, cel puţin 
s-a ținut de cuvânt, nu-i aşa?” John le privea pe fete cu un 
zâmbet pe faţă. 

„Și încă cum”, spuse încet Holly. 

„Tu ești bine, Holly? Vreau să zic cum te simţi după 
toate astea? Trebuie să fie... straniu” spuse îngrijorată 
Sharon. 

„Mă simt bine.” Holly rămase pe gânduri. „De fapt, 
cred că ăsta e cel mai bun lucru care s-ar fi putut întâmpla 
acum! Totuşi e amuzant să vezi cât suntem de uluiţi acum, 
având în vedere cât de mult am comentat pe seama listei 
lui. Vreau să spun că ar fi trebuit să ne așteptăm la una ca 
asta!” 

„Mda, dar nici unul dintre noi nu s-a așteptat ca el să o 
facă vreodată!”, replică John. 

„Dar de ce nu?” întrebă Holly. „Ăsta a fost motivul 
existenţei lui, de la bun început! Să-i poti ajuta pe cei pe 
care-i iubeşti după ce nu mai eşti!” 

„Cred că Gerry a fost singurul care chiar a luat-o în 
serios.” 

„Sharon, Gerry este singurul dintre noi care chiar a 
murit. Cine știe cine altcineva ar mai fi luat-o în serios.” 

Se lăsă o tăcere. 

„Ei şi acum hai să le studiem mai îndeaproape ”, zise 
John pe un ton degajat, începând brusc să se amuze. „Câte 
plicuri sunt?” 

„Hmm... sunt zece”, numără Sharon, fiind şi ea 
cuprinsă de spiritul noii lor sarcini. 

„Așa, deci ce luni sunt acolo?” întrebă John. Holly se 
uită prin teancul de plicuri. 


„E martie, cea cu lampa, pe care tocmai am deschis-o, 
aprilie, mai, iunie, iulie, august, septembrie, octombrie, 
noiembrie și decembrie.” 

„Deci e un mesaj pentru fiecare lună care a mai rămas 
din anul ăsta”, spuse încet Sharon, adâncită în gânduri. 
Stăteau tăcuţi, gândindu-se la același lucru: Gerry ştiuse 
că nu va trăi decât până în februarie. 

Holly îşi privi fericită prietenii. Orice ar fi pregătit 
Gerry pentru ea urma să fie cu siguranță interesant, dar el 
reuşise să o facă să se simtă din nou aproape normal, râzând 
împreună cu John și Sharon în timp ce încercau să ghicească 
conţinutul plicurilor. Era ca și cum el era încă acolo cu ei. 

„Staţi așa!” exclamă John foarte serios. 

„Ce e?” 

Ochii albaştri ai lui John licăriră. „Suntem în aprilie și 
încă n-ai deschis plicul de luna asta.” 

„A, desigur! Ar trebui să-l deschid acum?” 

„Haide”, o încurajă Sharon. 

Holly luă plicul și începu să-l deschidă încet-încet. Mai 
erau doar opt plicuri de desfăcut în afară de acesta și ea 
dorea să păstreze fiecare secundă înainte ca aceasta să se 
transforme într-o amintire. 


O disco diva trebuie să arate întotdeauna foarte bine. 
Du-te la cumpărături ca să-ți iei haine potrivite, căci luna 
viitoare vei avea nevoie! 

P.S. Te iubesc... 


„„Oooo”, exclamară încântați John şi Sharon, „ascunde 
el ceva!” 


St 


Capitolul şapte 


Holly se aşeză pe pat deschizând şi închizând veioza cu 
un zâmbet pe faţă, de parcă ar fi fost nebună. Fusese la 
cumpărături împreună cu Sharon şi hotărâseră ca până la 
urmă să cumpere o frumoasă veioză sculptată din lemn, 
având o nuanţă de crem care se asorta cu mobilierul din 
dormitorul principal (o aleseseră desigur pe cea mai 
costisitoare, altfel ar fi stricat tradiţia). Si deși Gerry nu 
fusese fizic cu ea când o cumpărase, se simţea de parcă ar 
fi cumpărat-o împreună cu el. 

Trase draperiile din dormitor, pentru a testa noua 
achiziţie. Veioza aşezată pe noptieră avea un efect de 
îndulcire asupra camerei, făcând-o să pară mai caldă. Ce 
uşor ar fi putut ei înceta toate discuţiile în contradictoriu 
pe care le aveau seară de seară, dar poate că nici unul nu 
voia să le încheie. Devenise rutină, ceva familiar care îi 
făcea să se simtă mai apropiaţi. Cât ar fi dat acum să mai 
aibă parte de una din micile lor ciondăneli. Şi, pentru el ar 
fi ieșit cu bucurie din patul ei confortabil, ar fi mers 
bucuroasă pe gresia rece şi s-ar fi învineţit bucuroasă de 
piciorul patului, în timp ce orbecăia prin întuneric să 
găsească patul. Dar vremurile acelea apuseseră. 


Melodia „I Will Survive” a Gloriei Gaynor o aduse 
brusc înapoi în prezent, când își dădu seama că îi suna 
telefonul mobil. 

„Alo? 

„Să trăieşti colega, m-am întooooors!” ţipă o voce 
familiară. 

„O, Doamne, Ciara! Nu știam că te întorci acasă!” 

„A, de fapt nici eu, dar am rămas fără bani şi am decis 
să vă fac o surpriză tuturor!” 

„Uau, cred că mami și tati au fost într-adevăr surprinși.” 

„A, tati și-a scăpat prosopul de frică, când a ieșit de la 
duș.” 

Holly își îngropă fața în palme, „Vai, Ciara, spune-mi 
că n-ai făcut așa ceva!” 

„Nu l-am îmbrățișat pe tati când l-am văzut!” râse 
Ciara. 

Aoleu, schimbă subiectul, că-mi imaginez cine știe ce”, 
râse Holly. 

„Bine, te-am sunat doar să-ţi spun că am ajuns acasă, și 
că mama organizează diseară o cină, ca să sărbătorim.” 

„Ce sărbătorim?” 

„Că sunt în viaţă.” 

„Aha... Si cine mai vine?” 

„Toată familia.” 

„Am uitat să-ţi spun că merg la dentist să-mi scot toți 
dinţii, îmi pare rău, nu pot veni .” 

„Știu, știu, i-am spus și eu același lucru mamei, dar 
noi nu ne-am mai reunit cu toţii de un car de ani. la spune, 
când i-ai văzut ultima oară pe Richard şi Meredith?” 

„O, dragul și bătrânul Dick, ei bine, era într-o formă 
de invidiat la înmormântare. Avea să-mi spună multe 
lucruri înțelepte, menite să-mi ofere alinare, cum ar fi „nu 
te-ai gândit să-i donezi creierul pentru cercetări medicale?” 
Da, e un frate fantastic, ca lumea de tot.” 

„O, Doamne Holly, îmi pare rău, am uitat de înmor- 
mântare”. Tonul surorii ei se schimbă. „Regret că n-am 
putut să ajung.” 

„Ciara nu vorbi prostii. Am hotărât amândouă că era 
mai bine să nu vii”, spuse aspră Holly. „Era mult prea 
costisitor să faci o cursă cu avionul dus-întors din Australia, 
aşa că să nu mai vorbim acum despre asta, bine?” 

„În regulă.” 

Holly schimbă iute subiectul. „Deci când spui «toată 
familia» vrei să spui... ?” 

„Da, Richard şi Meredith vin cu adorabilii noștri nepoți. 
Jack şi Abbey vin și ei — sunt sigură că te bucuri să auzi 
asta. Declan va fi acolo cu trupul, dar probabil nu şi cu 
spiritul, mami, tati şi desigur eu şi tu VEI FI acolo.” 

Holly oftă. Pe cât de mult se plângea Holly de familia 
ei, avea o relaţie foarte bună cu fratele ei, Jack. Era cu 
doar doi ani mai mare decât ea, astfel că fuseseră 
întotdeauna foarte apropiaţi, iar el fusese mereu protec- 
torul ei. Mama lor obișnuia să-i numească „cei doi spiri- 
duşi” pentru că acasă erau mereu puși pe pozne, de obicei 
îndreptate asupra fratelui lor mai mare, Richard. Jack se 
asemăna cu Holly atât la înfăţişare cât și în privinţa 
personalităţii, iar ea îl considera a fi cel mai normal dintre 
fraţii ei. De mare ajutor fusese și faptul că Holly se înțelegea 
bine cu partenera pe care Jack o avea de şapte ani încoace, 
Abbey, iar când Gerry trăia, se întâlneau adesea toţi patru 
să ia masa și să stea la un pahar de vorbă. Când Gerry 
trăia... Doamne, parcă nu suna firesc. 

Pe de altă parte, cu Ciara situaţia era foarte albastră. 
Jack şi Holly erau convinși că ea venea de pe planeta Ciara, 
a cărei populaţie era: un locuitor. Ciara avea privirea tatălui 
ei, picioare lungi şi, părul închis la culoare şi avea diverse 
tatuaje și cercei pe corp, ca urmare a călătoriilor ei în 
jurul lumii. Un tatuaj pentru fiecare ţară, obişnuia să 


glumească tatăl ei. Un tatuaj pentru fiecare bărbat, erau 
siguri Holly şi Jack. 

Desigur, această tatuare continuă era dezaprobată de 
fratele cel mai mare al familiei, Richard (sau Dick așa 
cum îl știau Jack şi Holly). Richard se născuse cu boala 
serioasă de a fi un vârstnic etern. Viaţa lui se învârtea în 
jurul regulilor, regulamentelor și obedienței. Când era mai 
mic, avea un prieten cu care se certase, iar de atunci Holly 
nu-şi mai amintea ca el să fi adus pe cineva acasă, să fi 
avut vreo prietenă sau să iasă în oraș pentru a socializa. 
Holly și Jack se întrebau unde o cunoscuse pe la fel de 
nesuferita lui soţie, Meredith — probabil la o convenţie 
anti-fericire. 

Dar asta nu însemna că Holly avea cea mai îngrozitoare 
familie de pe pământ, ci pur și simplu că era un amestec 
ciudat de persoane. Diferenţa uriașă dintre personalitățile 
lor ducea de obicei la certuri în cele mai nepotrivite 
momente sau, așa cum preferau să le numească părinţii lui 
Holly, „discuţii aprinse”. Se puteau înțelege, dar asta doar 
dacă fiecare făcea eforturi în acest sens și se purta cât putea 
mai bine. 

Holly şi Jack luau adesea prânzul împreună, sau ieșeau 
să bea ceva, doar pentru a afla vești despre viața celuilalt. 
Îi plăcea să fie în compania lui și îl considera nu doar 
frate, ci un adevărat prieten. Jack o înțelegea foarte bine 
pe Holly, de asemenea știa când să o lase în pace. 

Singura dată când Holly reușea să stea de vorbă cu 
fratele ei, Declan, era când suna acasă la părinţi și acesta 
răspundea la telefon. Declan nu se dădea în vânt după 
conversații. Era un „băietel” care crescuse mare, dar care 
nu se simţea bine în compania adulților, aşa că Holly nu 
știa prea multe despre el. Ştia cât de atașat era de formaţia 
lui, Peștii Orgasmici (pe care nu-i văzuse încă evoluând 
pe scenă) și că dacă nu stătea cu chitara în mână, atunci 

sigur avea la el o cameră video. Era un băiat bun, dar cam 
cu capul în nori. 

Ciara, surioara ei de douăzeci şi patru de ani, fusese 
plecată tot anul, iar lui Holly îi fusese dor de ea. 

Nu erau ele surorile care să facă schimb de haine și să 
râdă pe seama băieților — aveau gusturi foarte diferite — 
dar cum erau singurele fete dintr-o familie alcătuită din 
frați, între ele era o oarecare legătură. Însă Ciara era mai 
apropiată de Declan; amândoi erau nişte visători. Cum Jack 
și Holly fuseseră nedespărțiți atât când erau mici, cât şi ca 
adulţi, mai rămânea Richard. El rămăsese singur în familie, 
dar Holly bănuia că el se simţea bine așa, separat de cei pe 
care nu-i putea înțelege. Pe Holly o îngrozeau prelegerile 
lui despre tot felul de lucruri plictisitoare, întrebările lui 
insensibile referitoare la viaţa ei și sentimentul de frustrare 
pe care îl transmitea cu fiecare comentariu la masă. Dar 
era o masă de bun-venit pentru Ciara, iar Jack urma să fie 
acolo; Holly putea conta pe el. 

În aceste condiţii, aştepta oare Holly cu nerăbdare seara 
respectivă ? Absolut deloc. 


Holly bătu fără tragere de inimă la ușa casei părintești 
şi auzi imediat lipăitul unor tălpi care fugeau spre ușă, 
urmate de o voce atât de puternică, care n-ar fi trebuit să 
aparțină unui copil. 

„Mami! Tati! E mătușa Holly, e mătuşa Holly!” 

Era nepotul Timothy. 

Fericirea lui fu brusc curmată de o voce severă (deşi 
era neobișnuit pentru nepotul ei să se bucure de sosirea lui 
Holly. Probabil că lucrurile erau mai plicticoase acolo decât 
de obicei.) „Timothy! Ce ţi-am spus eu despre alergatul 
prin casă ? Ai putea să cazi și să te lovești. Acum du-te să 
stai la colţ și să reflectezi la ce ţi-am spus. M-ai înţeles?” 

„Da, mami.” 


„Ah, haide Meredith, o să se lovească pe covor sau pe 
canapeaua plină de perne?” 

Holly râse în sinea ei; era clar, Ciara se întorsese acasă. 
Când Holly contempla ușa de la intrare aceasta se deschise 
larg şi în pragul ei apăru Meredith. Avea o faţă acră şi mai 
neprimitoare decât de obicei. 

„Holly”, îşi înclină ea capul în semn de salut. 

„Meredith”, o imită Holly. 

O dată ajunsă în camera de zi, Holly îl căută cu privirea 
pe Jack dar, spre dezamăgirea ei, acesta nu era de găsit 
nicăieri. Richard stătea în fața șemineului, îmbrăcat, spre 
surprinderea ei, într-un pulover de lână viu colorat; poate 
Că în seara asta se relaxa și el un pic. Stătea cu mâinile în 
buzunare legănându-se înainte și-napoi de pe călcâie până-n 
vârful degetelor, ca un bărbat aflat în mijlocul unui discurs. 
Discursul era pentru bietul lor tată, Frank, care stătea ca 
pe ace în fotoliul lui preferat arătând ca un școlar pedepsit 
aspru. Richard era atât de prins de istorisirea lui încât nu o 
văzu pe Holly. Ea îi expedie bietului ei tată un sărut din 
colțul celălalt al camerei, nevrând să intre în discuţia lor. 
El zâmbi către ea şi se prefăcu că îl prinse. 

Declan se tolănise pe canapea purtând blugii lui rupti 
și tricoul cu South Park, fumând furios o ţigară în timp ce 
Meredith îl avertiza asupra pericolelor cauzate de fumat. 
„Chiar? N-am știut asta ”, spuse el părând îngrijorat şi 
interesat de ce auzea, în timp ce-și strivea ţigara. Meredith 
făcu o figură satisfăcută până când Declan îi făcu cu ochiul 
lui Holly, și se întinse din nou spre pachetul de ţigări, 
aprinzându-şi imediat încă una. „Mai spune-mi, te rog, 
ard de nerăbdare să aflu.” Meredith îl privea ţintă, 
dezgustată. 

Ciara se ascundea după canapea, aruncând floricele de 
porumb în ceata bietului Timothy care, cu faţa la perete, 
era prea înspăimântat ca să se întoarcă. Abbey era ţintuită 


la podea și era dăscălită de micuța Emily, în vârstă de 
cinci ani, care avea o păpușă cu o privire răutăcioasă. Ea 
prinse privirea lui Holly și mimă, „ajutor” către ea. 

„Bună, Ciara”, Holly se apropie de sora ei, care sări în 
picioare şi o îmbrățișă călduros, strângând-o pe Holly un 
pic mai tare decât de obicei. „Frumos păr.” 

„iti place?” 

„Daa, rozul te prinde foarte bine.” 

Ciara părea satisfăcută. „Asta încercam să le explic şi 
lor”, spuse ea privind pieziş la Richard şi Meredith. „Deci 
ce mai face sora mea mai mare?” întrebă Ciara încetişor, 
mângâind-o afectuos pe Holly. 

„A, ştii şi tu”, zâmbi slab Holly. „Pierd timpul”. 

„Jack este în bucătărie și o ajută pe mama să pregătească 
cina, dacă-l cauţi pe el, Holly”, o anunţă Abbey făcând 
ochii mari și spunând în şoaptă „ajută-mă”. 

Holly își ridică sprâncenele spre Abbey „Chiar aşa? 
Ei, nu e grozav că-i dă mamei o mână de ajutor?” 

„O, Holly, ştii ce mult îi place lui Jack să gătească, îi 
place la nebunie. Nu se mai satură ”, spuse ea sarcastic. 

Tatăl lui Holly chicoti ca pentru sine, ceea ce-l opri pe 
Richard din divagaţiile lui. 

„Ce-i atât de amuzant, tată?” 

Frank se foi încurcat în scaunul lui. „Cred că e remar- 
cabil faptul că toate astea se întâmplă într-o eprubetă atât 
de mică.” 

Richard oftă dezaprobator față de spusele prostești ale 
tatălui său. „Da tată, dar trebuie să întelegi că sunt minus- 
cule, este fascinant. Aceste organisme se combină cu...” 
şi îşi continuă peroraţia în timp ce Frank se aşeză înapoi în 
scaun și încercă să evite contactul vizual cu Holly. 

Holly se duse tăcută în vârful picioarelor în bucătărie, 
unde îl găsi pe fratele ei la masă cu picioarele cocoţate pe 
un scaun, molfăind la mâncare. „A, iată-l, bucătarul șef în 

Jack zâmbi maliţios și se ridică în picioare. „Iat-o pe 
sora mea favorită”. „Văd că te-au convins şi pe tine să vii 
aici”. Se îndreptă spre ea și își desfăcu braţele, strângând-o 
cu putere la piept. „Cum îţi merge?”, îi şopti la ureche. 

„Bine, mulțumesc”. Holly zâmbi trist și-l sărută pe 
obraz, ca apoi să se întoarcă spre mama ei. „Dragă mamă, 
sunt aici pentru a-mi oferi serviciile în această extrem de 
stresantă şi de aglomerată perioadă a vieţii tale”, spuse 
Holly depunând un sărut pe obrazul transpirat al mamei 
ai. 

„O, nu-i aşa că sunt cea mai norocoasă femeie din lume 
având niște copii atât de grijulii, cum sunteți voi?” spuse 
Elizabeth sarcastică. „Uite ce e, poţi să pui la scurs cartofii 
de acolo.” 

„Mami, povesteşte-ne de când erai tu mică în timpul 
foametei și nu mai aveaţi nici o provizie”, zise Jack, cu un 
marcat accent irlandez. 

Elizabeth îl lovi peste cap în joacă cu prosopul de bucă- 
tărie, „A, dar asta a fost cu mult “nainte să mă fi născut, 
fiule.” 

„Păi sigur că-i aşa”, spuse Jack. 

„Nu-i așa, nu-s aşde mulţi” li se alătură Holly. 

Se opriră amândoi și se holbară la ea. „De când există 
cuvântul aşde?” râse mama ei. 

„Ah, mai tăceţi din gură amândoi”. Holly se aşeză alături 
de fratele ei la masă. 

„Sper că voi doi nu sunteţi puși pe rele în seara asta, aş 
vrea să fie un teritoriu fără certuri, de astă dată.” 

„Mamă, sunt șocat că ţi-a trecut aşa ceva prin cap”, îi 
făcu Jack cu ochiul lui Holly. 

„Bine”, spuse ea fără să creadă vreun cuvânt de-al lui. 
„Ei, regret copii, dar pe aici nu mai e nimic de făcut. 
Masa va fi gata în câteva minute.” 

„0...”. Holly era dezamăgită. 

Elizabeth se așeză alături de copiii ei la masă şi toți trei 
se uitară țintă la ușa bucătăriei, gândind același lucru. 

„Nu, Abbey”, ţipă Emily tare, „nu faci ceea ce-ţi spun” 
Și izbucni în plâns. Acest țipăt fu urmat imediat de un râs 
zgomotos al lui Richard; probabil făcuse o glumă, căci era 
singurul care râdea. 

„Dar cred că e important să stăm cu toţii aici și să 
supraveghem mâncarea”, adăugă Elizabeth. 


„Bine, dragilor, masa e servită”, anunță Elizabeth și 
toată lumea se îndreptă spre sufragerie. Urmă un moment 
stânjenitor, ca la petrecerile de copii, unde fiecare se 
înghesuie să stea lângă cel mai bun prieten. În cele din 
urmă Holly fu mulţumită de poziţia pe care o ocupa la 
masă, alături de mama ei la stânga și Jack la dreapta. Abbey 
era încruntată, fiindcă stătea între Jack și Richard. Jack va 
trebui să o împace când vor ajunge acasă. Declan stătea în 
faţa lui Holly și înghesuit în el era un scaun gol unde ar fi 
trebuit să stea Timothy, urmau Emily și Meredith, apoi 
Ciara. Tatăl lui Holly nu făcuse o afacere prea bună, stând 
în capul mesei între Richard și Ciara, dar el era o persoană 
atât de calmă încât era cel mai potrivit pentru locul ăsta. 

Toată lumea făcu „000” şi „aaa” când Elizabeth aduse 
mâncarea și mirosul umplu camera. Lui Holly îi plăcuse 
întotdeauna cum gătește mama ei, nu-i era teamă să 
experimenteze noi arome şi rețete, o trăsătură care nu-i 
fusese transmisă Și fiicei ei. 

„Hei, dar bietul Timmy probabil că moare de foame 
acolo”, exclamă Ciara spre Richard. „Cred că bietul băiat 
şi-a ispășit pedeapsa de acum.” 

Stia că navighează în ape tulburi, dar îi plăcea peri- 
colul și cele mai important îi plăcea să-l enerveze pe 


Richard. În definitiv trebuia să recupereze timpul pierdut, 
lipsise un an de zile. 

„Ciara, este important ca Timothy să înțeleagă că a 
greșit”, explică Richard. 

„Da, dar n-aţi putea să i-o spuneţi pur și simplu?” 

Restul familiei se strădui din greu să nu râdă. 

„Trebuie să înțeleagă că acţiunile lui vor avea conse- 
cinţe serioase, astfel încât să nu le repete.” 

„Păi”, spuse ea ridicând puţin vocea, „o să piardă toată 
această mâncare delicioasă. Mmm”, făcu ea lingându-se 
pe buze. 

„Ajunge, Ciara”, o repezi Elizabeth. 

„Altfel o să fii pusă la colț”, adăugă sever Jack. 

Toţi cei de la masă izbucniră în râs, mai puţin Meredith 
şi Richard, desigur. 

„Ciara, spune-ne despre aventurile tale în Australia”, 
schimbă repede vorba Frank. 

Ochii ei se aprinseră „O, m-am distrat grozav, tată. Aş 
recomanda oricui să meargă acolo.” 

„Totuşi e un zbor îngrozitor de lung”, spuse Richard. 

„Mda, așa e, dar merită.” 

„Ti-ai mai făcut tatuaje?” întrebă Holly. 

„Da, uite.” Acestea fiind spuse, Ciara se ridică de la 
masă și își lăsă pantalonii în jos, dând la iveală un fluturas 
pe fund. 

Mama, tata, Richard şi Meredith protestară violent, în 
timp ce restul familiei se amuza copios. În cele din urmă, 
după ce Ciara își ceru scuze și Meredith își luă mâinile cu 
care acoperise ochii lui Emily, cei de la masă se potoliră. 

„Este revoltător”, spuse Richard dezgustat. 

„Cred că fluturașii sunt drăguţi, tată”, spuse Emily cu 
ochi mari și inocenți. 

„Da, unii fluturași sunt drăguți Emily, dar eu vorbesc 
despre tatuaje care îţi pot cauza tot felul de boli și 
probleme”. Zâmbetul lui Emily se stinse. 

„Ei, să ştii că nu mi le-am făcut într-un loc rău famat 
cu ace de la furnizorii de droguri. Locul acela era perfect 
curat.” 

„Ar fi un oximoron dacă aș auzi vreodată de un loc ca 
ăsta” spuse Meredith cu dezgust. 

„Ai fost de curând în vreunul, Meredith?” întrebă Ciara, 
un pic cam forțat. 

„Păi, ăă... n-n-n-nu” se bâlbâi ea, „N-am fost nicio- 
dată într-unul, mulțumesc foarte mult, dar sunt sigură că 
sunt așa.” Apoi se întoarse spre Emily. „Sunt locuri 
murdare, oribile, Emily, unde merg doar oamenii 
periculoși”. 

„„Mătuşa Ciara e periculoasă, mami?” 

„Numai pentru fetiţele de cinci ani cu părul roşu” spuse 
Ciara cu gura plină de cartofi. 

Emily îngheţă. 

„Richard dragă, crezi că Timmy ar dori să vină acum 
ca să mănânce ceva?” întrebă politicos Elizabeth. 

„ÎL cheamă Timothy”, o întrerupse Meredith. 

„Da, mamă, cred că ar fi bine.” 

Un Timothy micuţ și foarte plin de păreri de rău, veni 
agale în cameră cu capul plecat și se așeză în tăcere la 
locul lui, lângă Declan. Inima lui Holly bătu mai repede 
pentru el. Ce cruzime să tratezi astfel un copil, ce cruzime 
să-l opreşti să mai fie copil... gândurile ei compătimitoare 
se stinseră imediat ce simţi piciorul lui lovind-o în gleznă 
pe sub masă. Ar fi trebuit să-l lase acolo unde era. 

„Haide, Ciara, așteptăm dezvăluiri, ai avut parte de 
peripeții acolo?” insistă Holly pentru a obţine mai multe 
informaţii. 


„O, da, am făcut sărituri cu coarda elastică, dar doar 
de câteva ori. Am şi o poză aici.” Întinse mâna spre buzu- 
narul de la spate şi toate lumea își întoarse privirile în caz 
că ar fi dat la iveală şi alte părţi ale anatomiei ei. Din 
fericire îşi scoase doar portofelul și dădu fotografia să facă 
înconjurul mesei continuând să explice. 

„Prima săritură pe care am făcut-o a fost de pe un pod 
şi când am căzut m-am dat cu capul de apă...” 

„O, Ciara, sună periculos”, spuse mama ei punându-și 
palmele pe faţă. 

„A, nu, n-a fost deloc periculos”, o asigură ea. 

În cele din urmă poza ajunse la Holly care izbucni în 
râs împreună cu Jack. Ciara se legăna cu capul în jos legată 
de o frânghie, cu faţa schimonosită de un țipăt de groază 
autentic. Părul ei (pe atunci era albastru) stătea în toate 
direcţiile ca şi când ar fi fost electrocutată. 

„Superbă poză, Ciara. Mamă, ar trebui s-o înrămezi și 
s-o pui pe șemineu”, glumi Holly. 

„Daa!” Ochii Ciarei sclipiră ca și cum i-ar fi trecut 
ceva prin cap. „Ar fi o idee super.” 

„Sigur, dragă, o să o dau jos pe cea în care erai botezată 
şi o să o înlocuiesc cu asta”, spuse cu sarcasm Elizabeth. 

„Ei bine, nu știu care dintre ele ar fi mai înspăimântă- 
toare”, zise Declan. 

„Holly, ce ai de gând să faci de ziua ta?” întrebă Abbey, 
încercând cu disperare să scape de conversaţia pe care o 
purta cu Richard. 

„A, aşa e!” strigă Ciara, „ai să faci treizeci săptămâna 
viitoare!” 

„Nu fac nimic deosebit”, îi avertiză ea pe toţi. 
„Nu vreau vreo petrecere surpriză, sau ceva asemănător, 
VĂ ROG.” 

„Dar trebuie...” sări Ciara. 

„Nu, dacă ea nu-și dorește, nu trebuie” o întrerupse 
tatăl ei şi clipi complice către Holly. 

„Mulţumesc, tată. Probabil că o să ies în oraş cu fetele 
la un club sau așa ceva. Nimic nebunesc sau sălbatic.” 

Richard țâţâi de nemulțumire când fotografia ajunse la 
el. „Astea sunt niște lucruri prostești și periculoase” și-i 
dădu fotografia mai departe tatălui său care chicoti pe 
înfundate când dădu cu ochii de Ciara. 

„Da, sunt de acord cu tine, Holly”, spuse Richard, 
„petrecerile de aniversare sunt întotdeauna un mod prostesc 
de petrecere a timpului. Adulţi în toată firea purtându-se 
ca nişte copii, jucând „Învârte sticla” pe podea și bând 
până peste poate. Ai perfectă dreptate.” 

„Păi, de fapt, mie îmi plac petrecerile astea Richard, 
dar n-am dispoziţia necesară pentru o petrecere anul ăsta, 
asta-i tot.” 

Urmă un moment de tăcere, înainte ca Ciara să-l 
întrerupă. 

„Atunci să fie o seară cu fetele”. 

„Pot să aduc camera de luat vederi”?”, întrebă Declan. 

„Pentru ce?” 

„Ca să fac un montaj cu imagini din cluburi şi ca ma- 
terial pentru colegiu.” 

„Bine, dacă crezi că asta te-ar putea ajuta... dar să ştii 
că nu vom merge în locurile la modă care-ţi plac ţie.” 

„Nu-mi pasă unde mer... AU!” ţipă el și se uită 
amenințător la Timothy. 

Timmy scoase limba la el și conversaţia continuă. După 
ce trecură primul fel, Ciara dispăru din cameră și reveni 
cu o geantă burdușită în mână, anunțând „Cadouri!!” 

Timmy și Emily chiuiră. Holly spera ca Ciara să-și fi 
amintit să le ia şi lor ceva. 

Frank primi un bumerang vopsit în culori vii pe care 
se pretăcu că-l aruncă spre soția lui; Richard primi un 


tricou imprimat cu harta Australiei pe care începu imediat 
să le-o explice lui Timmy şi Emily acolo la masă; Meredith 
— să vezi și să nu crezi — nu primi nimic; Jack și Declan 
primiră tricouri cu imagini perverse şi cu un text care suna 
cam aşa „Am fost în tufiș”, iar Elizabeth primi o colecţie 
de reţete aborigene vechi. Holly fu mișcată de talismanul 
viselor făcut din pene şi bețe viu colorate. 

„Pentru ca toate visele să ţi se împlinească”, îi şoptise 
Ciara la ureche, înainte de a o săruta pe obraz. 

Din fericire, Ciara cumpărase niște dulciuri pentru 
Timmy şi Emily, care semănau în mod ciudat cu cele pe 
care le poți cumpăra de la magazinul din colț. Acestea 
fură iute confiscate de Richard și Meredith pretinzând că 
le strică dinţii. 

„Atunci dă-mi-le înapoi, ca să mi-i stric eu pe ai mei”, 
ceru Ciara. 

Timmy şi Emily priveau trişti în jur la cadourile tuturor 
şi fură imediat certaţi de Richard pentru că nu erau atenţi 
la harta Australiei. Timmy făcu o față lungă către Holly și 
atunci un val de căldură îi invadă iarăși inima. Cât timp se 
purtau ca şi cum o meritau, ea nu avea nimic de obiectat. 

„Hai să mergem, Richard, altfel copiii or să adoarmă 
la masă” anunţă Meredith. Copiii erau treji de-a binelea și 
îi loveau într-una pe Holly și Declan pe sub masă. 

„Ei bine, înainte ca toată lumea să plece”, ridică vocea 
tatăl lui Holly — la masă se făcu tăcere — aș dori să toastez 
pentru frumoasa noastră fiică, Ciara”. Zâmbi către ea, iar 
Ciara atrase toate privirile. „ubito, ne-a fost dor de tine şi 
ne bucurăm că ai ajuns acasă cu bine”, încheie Frank. Își 
ridică paharul: „Pentru Ciara!” 

„Pentru Ciara!”, repetară cu toții. 

Îndată ce ușa se închise în urma lui Richard şi Meredith, 
ceilalți începură să plece unul câte unul. Holly ieşi în aerul 
înghețat și se îndreptă singură spre masină. Părinţii ei stăteau 

în prag și îi făceau cu mâna, dar cu toate astea se simțea 
atât de singură ! De obicei pleca de la petreceri cu Gerry 
sau dacă nu împreună cu el, cel puţin se întorcea acasă la 
el. Dar nu şi în seara asta, sau mâine seară sau în orice altă 
seară ce urma să vină. 

De ziua ei, Holly stătea în fața oglinzii, în care se putea 
vedea din cap până-n picioare, și se examina. Îndeplinise 
ordinele lui Gerry şi își cumpărase îmbrăcăminte nouă. 
Nu știa de ce, dar de multe ori trebuise să se silească să nu 
deschidă plicul pentru luna mai. Ah, bine că mai erau doar 
două zile până când putea în sfârşit să-l deschidă și era atât 
de nerăbdătoare! 

Se hotărâse să poarte negru pentru a se asorta cu starea 
ei de spirit actuală. Pantalonii negri strâmţi îi subțiau 
picioarele și erau croiţi perfect pentru a se așeza pe ghetele 
cu toc ascuțit. Corsetul negru lucios, care o avantaja 
făcându-i sânii să pară mai mari decât erau, încheia armo- 
nios costumul. Leo făcuse o treabă minunată cu părul ei, 
prinzându-l într-un coc înalt, din care se desprindeau șuviţe 
rebele care-i cădeau pe umeri. Holly își trecu degetele 
prin păr și zâmbi, amintindu-și de vizita ei la coafor... 

Ajunsese la coafor transpirată și cu respiraţia tăiată. 
„Îmi pare atât de rău, Leo, m-am luat cu vorba la telefon 
Şi nu mi-am dat seama că s-a făcut târziu.” 

„Nu-ţi face griji, iubito, ori de câte ori fixezi o întâl- 
nire prin telefon mi-am instruit personalul să o noteze cu 


jumătate de oră mai târziu. COLIN! VOPSEA!” strigă el, 
pocnind din degete. 

Colin lăsă baltă ceea ce făcea și o luă la goană. 

„Doamne, iei medicamente de cai, sau ce? Deja ţi-a 
crescut părul și de abia l-am tuns acum câteva săptămâni.” 

Apăsă cu putere în pedala scaunului, ridicând-o pe Holly 
mai sus. „Ceva deosebit în seara asta?”, întrebă el. 

„Marele trei-zero”, spuse ea muşcându-și buzele. 

„Ce-i asta, numărul autobuzului tău?” 

„Nu! Eu fac măreţul trei-zero!” 

„Stiam şi eu asta, dragă. COLIN!” strigă el din nou, 
pocnind iarăși din degete. 

Colin apăru din camera de serviciu, aflată în spatele 
lui Holly, ținând un tort, urmat de un șir de coafeze care-l 
acompaniau pe Leo cântând în cor „Mulţi ani trăiască!.” 
Holly rămase mută de uimire. Se împotrivi lacrimilor care 
îi țâșneau din ochi şi se simţi nefericită. În acest moment 
întreg salonul se alăturase corului, iar Holly era copleşită 
cu totul de dovada lor de iubire. La sfârşitul cântecului 
toată lumea aplaudă și își reluă activitatea. 

Holly nu mai putea vorbi. 

„Doamne, Holly, într-o săptămână vii și râzi într-așa 
hal încât cazi de pe scaun, iar în următoarea săptămână 
plângi!” 

„Bine, dar totul a fost atât de deosebit, Leo, îti multu- 
mesc” spuse ea ștergându-și ochii, îmbrățișându-l cu 
căldură și dându-i o sărutare. 

„Ei, trebuia să ţi-o plătesc şi eu după ce m-ai umplut 
de rușine” spuse el ridicând din umeri, jenat de izbucnirea 
ei sentimentală. 

Holly râse amintindu-și de petrecerea surpriză pentru 
a cincizecea aniversare a lui Leo. Tema fusese „pene și 
dantelă”, după câte-şi amintea. Holly purtase o frumoasă 
rochie strâmtă din dantelă, iar Gerry, care era întotdeauna 


gata să pună umărul la distracţie, își pusese un șal din pene 
roz care se asorta la cămaşa și cravata lui roz. La sfârșitul 
petrecerii, îl surprinsese pe Leo cu cele cincizeci de sărutări 
în fața tuturor și, cu toate că Leo pretindea că a fost jenat 
la culme, toată lumea știa că în adâncul sufletului fusese 
încântat de atenţia care i se dăduse. În ziua următoare, 
Leo sunase pe toată lumea care participase la petrecere, 
lăsând un mesaj de ameninţare pe telefon. Timp de multe 
săptămâni, lui Holly îi fusese teamă să mai fixeze vreo 
întâlnire cu Leo, de frică să nu o sluţească. Se zvonea că 
afacerile lui Leo merseseră foarte prost în săptămâna aceea. 

„Haide, măcar ţi-a plăcut de striperul din seara aia”, îl 
tachină Holly. 

„Să-mi placă? Am ieșit împreună doar o lună după 
aceea. Ticălosul.” 

Toţi clienţii primiră câte o felie de tort, iar ei se întoar- 
seră spre Holly pentru a-i mulțumi. 

„Nu știu de ce-ţi mulțumesc ție”, murmură Leo foarte 
încet, „Doar eu sunt ăla de l-a plătit.” 

„Nu-ţi face griji Leo, voi avea grijă să-ți las un bacșiș 
care să-ţi acopere cheltuielile.” 

„Ai înnebunit? Bacșișul tău nu ar acoperi nici costul 
unui bilet de autobuz până la mine acasă.” 

„Leo, dar locuiești vizavi.” 

„Întocmai!” 

Holly îşi țuguie buzele prefăcându-se îmbufnată. 

Leo râse: „Treij'de ani și încă te porţi ca un copil. 
Unde mergi diseară?” 

„A, nu într-un loc agitat. Vreau doar să petrec o noapte 
liniştită, cu fetele.” 

„Așa am spus şi eu când am împlinit cincizeci de ani. 
Cine mai merge?” 

„Sharon, Ciara, Abbey şi Denise — n-am mai văzut-o 
de nu știu când.” 


£9 


a 


„Ciara e acasă?” 

„Da, ea și părul ei cel roz.” 

„Să stea departe de mine dacă știe ce-i bine pentru ea. 
Aşa duduie, arăţi trăsnet, ai să fii frumoasa balului, 
distracție plăcută!” 

Holly se opri din visare şi se uită la imaginea reflectată 
în oglindă. Nu arăta și nici nu simţea că are treizeci de ani. 
Dar, în definitiv, cum trebuia să te simţi la treizeci de 
ani!? Când era mică, vârsta asta i se părea îndepărtată, și 
credea că o femeie ar trebui să fie înțeleaptă şi atotștiutoare 
şi aşezată la casa ei, cu un soț, copii și o carieră. Ea nu 
avea nimic din toate astea. Se simţea la fel de neştiutoare 
ca atunci când avea douăzeci de ani, doar că acum avea 
câteva fire de păr cărunte și riduri în jurul ochilor. Se 
aşeză pe marginea patului continuând să se examineze. 
Nimic din ce însemna treizeci de ani nu merita sărbătorit. 

Se auzi soneria de la intrare, iar Holly auzi chicotelile 
și sporovăiala veselă a fetelor de cealaltă parte a ușii. Încercă 
să se însenineze, respiră adânc și îşi plantă un zâmbet pe 
față. 

„La mulţi ani!” strigară toate la unison. 

Ea le privi feţele vesele şi entuziasmul lor o înveseli 
imediat. Le conduse în camera de zi şi făcu din mână spre 
camera de filmat în spatele căreia se afla Declan. 

„Nu, Holly, ar trebui să-l ignori!” şuieră Denise și o 
trase de mână spre canapea, unde toate fetele o încon- 
jurară şi începură imediat să-i vâre sub nas cadouri. 

„Deschide-l pe al meu primul!” ţipă Ciara dând-o la o 
parte pe Sharon cu atâta violență încât aceasta căzu de pe 
canapea. Sharon se îngrozi, neștiind cum să reacționeze, 
apoi izbucni în hohote de râs. 

„Gata, potoliţi-vă cu toatele”, spuse vocea raţiunii 
(Abbey) încercând din răsputeri să ridice o Sharon isterică. 

„Cred că ar trebui mai întâi să deschidem o șampanie şi de 
abia apoi să deschidem cadourile.” 

„N-am nimic împotrivă, numai să-l deschidă pe-al meu 
primul”, se bosumflă Ciara. 

„Ciara, îţi promit că pe-al tău îl voi deschide primul” i 
se adresă Holly ca şi cum ar fi vorbit cu un copil. 

Abbey se precipită spre bucătărie de unde se întoarse 
cu o tavă plină cu pahare înalte de șampanie, „Vrea cineva 
şampanie, drăguțele mele?” 

Paharele erau cadou de nuntă, iar unul dintre pahare 
avea numele lui Gerry și al lui Holly gravat pe el, pahar 
pe care Abbey îl îndepărtase din set, plină de tact. „Gata. 
Holly poţi face onorurile” spuse Abbey înmânându-i sticla. 

Toată lumea fugi să se ascundă și se lăsă în jos când 
Holly începu să scoată dopul. „Hei, unde fugiţi, nu sunt 
chiar aşa de nepricepută!” 

„Daa, a devenit o bătrână profesionistă în aşa ceva,” 
spuse Sharon apărând de după canapea cu o pernă pe cap. 

Fetele scoaseră chiote de bucurie când auziră pocnitura 
dopului de șampanie și ieșiră de pe unde se ascunseseră. 
„Sunetul paradisului”, spuse Denise cu dramatism, ţinând 
o mână pe inimă. 

„Bun, acum deschide cadoul meu 
tipe. 

„Ciara!!” strigară toate. 

„După toast”, adăugă Sharon. 
Toată lumea ridică paharele. 
„Închin pentru cea mai bună prietenă din lume, care a 

avut un an atât de greu dar a fost cea mai curajoasă şi mai 
puternică persoană pe care am întâlnit-o vreodată. Este un 
model pentru noi. Îi doresc ca fericirea să o însoţească cel 
puţin în următorii treizeci de ani din viața ei. Pentru Holly!” 

„Pentru Holly”, strigară toate în cor. Ochii fiecăreia 

erau plini de lacrimi când sorbiră din pahare, desigur cu 

reîncepu Ciara să 

excepţia Ciarei care dăduse duşcă paharul ei de șampanie 
şi se lupta să fie prima care să-i dea cadoul lui Holly. 

„Așa. Mai întâi trebuie să porţi această tiară, pentru că 
tu eşti prinţesa noastră în această seară, iar în al doilea 
rând acesta este cadoul de la mine pentru tine!” 

Fetele o ajutară pe Holly să-și pună tiara strălucitoare 
care, din fericire, se potrivea perfect cu corsetul strălu- 
citor și, în acel moment, înconjurată de prietenele ei, se 
simţi chiar ca o prințesă. 

Holly începu să desprindă cu grijă banda adezivă de 
pe pachetul frumos ambalat. 

„Da” haide, rupe-l o dată 
derea tuturor. 

Holly se uită confuză la cutia din interior „Ce e asta?” 

„Citește!” spuse Ciara nerăbdătoare. 

Holly începu să citească ce scria pe cutie cu voce tare: 
„Funcţionează cu baterii... o Doamne! Ciara! Fetiţă 
obraznică!” Holly hohoti zgomotos împreună cu fetele. 

„Ei, de asta chiar o să am nevoie” râse Holly arătând 
cutia spre cameră. Declan făcu o figură de parcă îi venea 
să vomite. 

„iti place?” o întrebă Ciara încercând să-i afle părerea. 
„Voiam să ţi-l dau atunci când eram cu toţii la masă, dar 
nu cred că ar fi fost nimerit.” 

„Ferească Sfântul! Îmi pare bine că l-ai păstrat până 
acum!”, zise Holly, îmbrățișându-și sora. 

„Așa, acum eu”, exclamă Abbey punând pacheţelul ei 
în poalele lui Holly, „este din partea mea și a lui Jack, așa 
că nu te aștepta la nimic asemănător cu cadoul Ciarei!” 

„Aoleu, mi-aş face griji dacă Jack mi-ar da una ca asta”, 
spuse ea deschizând cadoul lui Abbey. „O, Abbey e 
minunat!” spuse Holly ridicând albumul de fotografii placat 
cu argint. 

„Pentru amintirile care vor urma”, spuse încetișor Abbey. 

„O, e perfectă” spuse ea îmbrăţișând-o și strângând-o 
cu putere. „iti multumesc.” 

„Al meu e mai puțin sentimental, dar în calitate de 
prietenă sunt sigură că-l vei aprecia” , spuse Denise înmâ- 
nându-i un plic. 

„Uau, nemaipomenit! Mi-am dorit întotdeauna să merg 
acolo” exclamă Holly , „un weekend de răsfăț în clinica 
de sănătate și frumuseţe din Powerscourt!” 

„Doamne, parc-ai merge la o întâlnire aranjată cu 
cineva pe care nu l-ai mai văzut”, o tachină Sharon. 

„Să ne spui când vrei să mergi acolo, e valabilă un an 
de zile, iar noi celelalte putem să facem rezervarea în 
aceeași perioadă. Ia-ţi vacanță!” 

„E o idee minunată, Denise, multumesc 

„Ultima, dar nu cea din urmă!” clipi Holly către Sharon. 
Sharon îşi pocnea degetele nerăbdătoare, în timp ce urmărea 
expresia feţei lui Holly. 

Cadoul era o ramă mare din argint cu o fotografie a lui 
Sharon, Denise şi Holly la Balul Crăciunului de acum doi 
ani. „O, aici eram cu rochia mea albă şi costisitoare!” 
suspină în glumă Holly. 

„Înainte de a o strica”, sublinie Sharon. 

„Doamne, nici măcar nu-mi amintesc să fi făcut 
poza asta!” 

„Eu nici măcar nu-mi amintesc că am fost acolo”, 
murmură Denise. 

Holly continuă să privească cu tristeţe poza, în timp ce 
se îndrepta spre şemineu. Acela fusese ultimul bal la care 
mersese împreună cu Gerry, deoarece anul trecut el era 
prea bolnav ca să mai poată participa. 

„Ei bine, asta va fi pusă la loc de cinste”, anunţă Holly 
îndreptându-se spre polița de deasupra şemineului și 
aşezând-o alături de fotografia ei de nuntă. 

„OK fetelor, hai să ne punem serios pe băut!” tipă Ciara 
și toată lumea se duse să se ascundă când o altă sticlă de 
şampanie pocni cu zgomot. 

Două sticle de șampanie și câteva sticle de vin roșu 
mai târziu fetele se împleticeau să iasă din casă, înghe- 
suindu-se într-un taxi. Printre chicoteli și strigăte cineva 
reuși să-i explice șoferului unde voiau să meargă. Holly 
insistă să stea pe scaunul din dreapta al șoferului şi să poarte 
o discuţie la sentiment cu Nick, șoferul, care probabil voia 
să o omoare când ajunseră în sfârşit în oraş. 

„Pa, pa, Nick!” strigară ele într-un glas noului lor 
prieten, înainte să aterizeze pe bordura trotuarului, de unde 
îl văzură cum demarează în trombă. Se hotărâseră (în timp 
ce consumau cea de a treia sticlă de vin) să-și încerce 
norocul în ‘Boudoir’, cel mai stilat club din Dublin. Acest 
club era rezervat doar oamenilor celebri și bogaţi şi era un 
fapt bine-cunoscut că dacă nu erai nici una din cele două 
trebuia să ai card de membru pentru a-ţi fi acordat accesul. 
Denise se îndreptă spre ușă fluturând distantă pe sub nasul 
paznicilor de la intrare cardul de membru la magazinul de 
casete video. Vă vine sau nu să credeţi, aceştia au oprit-o. 

Singurele feţe cunoscute pe care le-au văzut fetele în 
timp ce se luptau să intre în club au fost câţiva crainici de 
ştiri de la postul naţional de televiziune, cărora Denise le 
zâmbea într-una, repetând caraghios „Bună seara”, foarte 
serios, exact în nasul lor. 

Din nefericire, după asta Holly nu-şi mai aminti nimic. 


Holly se trezi cu capul zvâcnind. Gura îi era uscată, iar 
vederea îi era slăbită. Se sprijini într-un cot și încercă să-și 
deschidă ochii, care parcă erau lipiţi. Privi cu ochii 
întredeschişi prin cameră. Era luminoasă, foarte luminoasă 
și se învârtea. Se petrecea ceva foarte ciudat. Holly dădu 
cu ochii de imaginea ei reflectată în oglinda din faţă și se 
sperie. Avusese un accident noaptea trecută? Rămase fără 


energie și se prăbuşi din nou pe spate. Deodată alarma 
casei începu să sune prelung și ea ridică capul ușor de pe 
pernă și deschise un ochi. O, ia ce vrei, se gândi ea, dar 
adu-mi un pahar cu apă înainte să pleci. După un timp realiză 
că nu era alarma, ci telefonul care suna lângă patul ei. 

„Alo?” spuse răgușită. 

„O, bine că nu sunt numai eu așa” se auzi vocea cuiva 
la fel de năuc, de la celălalt capăt al firului. 

„Tu cine ești?” bârgui Holly. 

„Numele meu e Sharon, așa cred,” veni răspunsul, „deși 
nu mă întreba care Sharon, pentru că nu știu. Pare-se că 
bărbatul care stă lângă mine în pat, crede că-l cunosc.” 

Holly îl auzi pe John care râdea tare în fundal. 

„Sharon, ce s-a-ntâmplat astă noapte? Te rog 
luminează-mă și pe mine.” 

„„Alcool s-a întâmplat astă noapte” spuse Sharon somno- 
lentă, „mult, mult alcool.” 

„Vreo altă informaţie?” 

„N-nu.” 

„Stii cât e ceasul?” 

„Două.” 

„Si de ce mă suni la ora asta din noapte?” 

„E ziuă, Holly.” 

„A. Cum s-a întâmplat?” 

„„Gravitaţia sau aşa ceva. În ziua aceea am lipsit de la 
şcoală.” 

„Oh, Doamne, simt că mor.” 

Sieu 

„Cred că mă duc iar să mă culc, poate când mă trezesc 
pământul n-o să se mai învârtă cu mine.” 

„Bună idee, și Holly, bun venit în clubul celor de 
treizeci de ani.” 

Holly oftă. „Nu vreau să continui cum am început. De 
acum înainte voi fi o femeie de treizeci de ani rațională și 
matură.” 

„Da, așa am spus şi eu. Noapte bună.” 

„Noapte bună.” Câteva secunde mai târziu Holly 
adormise. În acea zi se trezi din când în când să răspundă 
la telefon, dar conversaţia părea a fi parte din visele ei. Şi 
făcu multe drumuri la bucătărie pentru a se rehidrata. 

În cele din urmă, seara la ora nouă, Holly cedă insis- 
tenţelor stomacului ei care cerea de mâncare. Ca de obicei, 
nu avea nimic în frigider aşa că se hotărî să se întremeze 
comandând o mâncare chinezească foarte grasă și săţioasă. 
O oră mai târziu, savura mâncarea stând tolănită în pijama 
şi urmărind la TV cel mai bun program de sâmbătă seara. 
Se simțea mulțumită de sine şi era prima dată de când 
Gerry murise când se simțea bine de una singură. Se părea 
că exista o şansă ca ea să se descurce în lume fără el. Mai 
târziu, în aceeași seară, Jack o sună pe telefonul mobil. 
„Bună, soră-mea, ce mai faci?” 

„Mănânc și mă uit la televizor ”. 

„Pari într-o formă bună. Nu ca biata mea prietenă care 
suferă aici, lângă mine.” 

„N-o să mai ies niciodată în oraş cu tine, Holly”, o 
auzi ea pe Abbey vorbind fără vlagă de undeva, de departe.” 

„Tu şi prietenele tale i-ați pervertit mintea”, glumi el. 

„Nu da vina pe mine, după câte mi-amintesc nu avea 
nevoie de ajutorul nimănui.” 

„Ea spune că nu-și amintește nimic.” 

„Nici eu. Probabil e ceva ce ţi se-ntâmplă atunci când 
împlineşti treizeci de ani, eu nu eram aşa înainte.” 

„Sau poate e un plan pe care l-aţi pus voi la cale ca să 
nu ne povestiți ce-ati făcut.” 

„Ce n-aş da să fie așa... o, apropo, mulțumesc pentru 
cadou, e minunat”. 

„Mă bucur că ţi-a plăcut. Mi-a luat o groază de timp să 
găsesc unul potrivit”. 

„Mincinosule.” 


El râse. „Ei, uite de ce te-am sunat: să te întreb dacă 
mergi la spectacolul lui Declan de mâine seară.” 

„Unde este?” 

„Barul Hogan's.” 

„Cu nici un chip. Nu mai pun niciodată piciorul într-un 
local, cu atât mai puţin pentru a asculta o formaţie 
zgomotoasă, cu chitări care scârțâie şi tobe asurzitoare”, 
spuse Holly dintr-o suflare. 

„A, e scuza aia veche cu n-o să mai beau niciodată, 
nu-i aşa? Ei bine, atunci nu mai bea, haide Holly, te rog să 
vii, Declan este foarte emoţionat și nu mai vine nimeni 
altcineva să-l susțină.” 

„Aha! Deci eu sunt colacul de salvare, nu? Mă bucur 
să aflu că ai o părere așa de bună despre mine.” 

„Nu e aşa. Declan ar fi încântat să te vadă acolo, iar 
noi n-am prea avut ocazia să stăm de vorbă la masă, și 
n-am mai ieşit în oraş împreună de nu știu când,” pledă el. 

„Ei bine, nu prea văd cum o să putem sta liniștiți de 
vorbă cu „Peştii Orgasmici” zdrăngănindu-și chitările”, 
răspunse Holly, sarcastică. 

„De fapt, acum se numesc „Căpşunele Negre”, ceea ce 
cred că sună mai bine”, râse el. 

Holly îşi îngropă fața în mâini şi murmură „Te rog, 
Jack, nu mă obliga să merg”, se lamentă ea. 

„Ba ai să mergi”. 

„Of, bine, dar n-am să stau până la sfârșit.” 

„Asta vom mai vedea când ajungem acolo. Declan va 
fi încântat când o să-i spun, de obicei familia nu merge 
niciodată la chestii din astea”. 

„Bun, atunci pe la opt?” 

„Perfect.” 

Holly închise telefonul și rămase nemișcată pe canapea 
încă vreo câteva ore. Poate că mâncarea chinezească nu 
fusese cea mai bună idee. 

Holly ajunse la Hogan's simțindu-se un pic mai odihnită 
decât cu o zi înainte, dar reacţiile ei erau încă mai încetinite 
decât de obicei. Mahmurelile ei păreau treptat să se 
înrăutățească pe măsură ce înainta în vârstă, iar ieri luase 
medalia de aur pentru mahmureala mahmurelilor. Mai 
devreme făcuse o plimbare lungă de-a lungul coastei de la 
Malahide la Portmarnock şi răcoarea brizei proaspete o 
ajutase să-și limpezească minţile. Le făcuse o vizită 
părinţilor la masa de duminică, iar aceștia îi dăruiseră pentru 
ziua ei o frumoasă vază de cristal Waterford. Avusese o zi 
foarte relaxantă alături de părinţi, aşa că se smulse cu părere 
de rău de pe canapeaua confortabilă pentru a merge la 
Hogan's. 

Hogan's era o clădire cu trei nivele, binecunoscută, 
situată în centrul orașului și aglomerată mai tot timpul, 
inclusiv duminica. La etaj se afla un club de noapte care 
difuza cea mai nouă muzică din topuri. Acolo tinerii 
frumoși își etalau hainele după ultimul răcnet al modei. 
Parterul era o cârciumă irlandeză tradiţională, pentru cei 
de vârstă medie (de obicei erau oameni în vârstă cocoțați 
pe scaunele de bar, aplecaţi deasupra halbelor, gândindu-se 


la ale vieţii). Câteva zile pe săptămână aici avea program 
o formaţie irlandeză tradițională care cânta toate șlagărele 
de altă dată, cu mare succes atât la cei mai în vârstă, cât și 
la tineri. 

Subsolul, unde formaţiile dădeau reprezentații, era 
murdar și întunecos, iar clientela era formată numai din 
studenţi. Holly părea a fi cea mai în vârstă persoană de 
acolo. Barul consta dintr-o mică tejghea în colțul sălii lungi 
Și era înconjurat de o grămadă uriașă de studenți îmbrăcaţi 
în blugi slinoși și tricouri sfâșiate, împingându-se cu 
violență unul pe celălalt pentru a fi serviţi. Cei care serveau 
la bar părea că nu terminaseră nici măcar liceul şi alergau 
transpiraţi încoace şi-ncolo cu o sută de kilometri pe oră. 

Subsolul era îmbâcsit, fără vreo ventilație sau aer 
condiţionat, iar lui Holly îi venea greu să respire în aerul 
plin de fum. Practic toată lumea din jurul ei părea că 
fumează, iar ochii aproape că îi lăcrimau. Se gândea cu 
groază cum va fi acolo peste o oră, deși se părea că nimeni 
în afara ei nu era deranjată de lucrul ăsta. Îi făcu semn cu 
mâna lui Declan pentru a-i arăta că a ajuns acolo, dar nu 
se îndreptă spre el, fiindcă era înconjurat de o grămadă de 
fete. Nu voia să-l streseze. Holly nu avusese viaţă de stu- 
dent. După terminarea liceului luase decizia de a nu se 
mai înscrie la facultate. Se angajase ca secretară, 
schimbându-și locul de muncă la fiecare câteva luni, ter- 
minând cu serviciul acela îngrozitor de unde demisionase 
pentru a sta mai mult cu Gerry, când acesta era bolnav. 
Oricum, se îndoia că ar mai fi lucrat mult timp acolo. 
Gerry studiase marketing la Dublin City University, dar 
nu petrecuse niciodată prea mult timp cu colegii de grupă. 
În schimb îi plăcea să iasă cu Holly, Sharon şi John, Denise 
sau cu ceilalţi prieteni ai ei de la acea vreme. Privind la 
cei din jurul ei, Holly nu simţea că ar fi pierdut mare 
lucru. 

Până la urmă Declan reuși să se smulgă din grupul 
admiratoarelor lui şi își făcu loc să ajungă la Holly. 

„la te uită, Domnul Popularitate. Sunt onorată că ai 
venit să schimbi o vorbă cu mine.” Toate fetele o măsurau 
pe Holly de sus până jos, întrebându-se ce naiba vedea 
Declan la femeia asta matură. 

Declan izbucni în râs și îşi frecă mâinile cu statisfacție. 
„Stiu! Treaba cu formaţia merge grozav. Se pare că voi 
avea parte de ceva acţiune în seara asta”, spuse el făcând 
pe grozavul. 

„În calitate de soră e întotdeauna o plăcere să aflu asta” 
replică sarcastic Holly. I se părea imposibil să stea de vorbă 
cu Declan, neputând menţine un contact vizual cu el, 
deoarece el scruta mulțimea. 

„Haide, Declan, ce mai aștepți, du-te să flirtezi cu aceste 
frumuseti, în loc să stai aici lipit de sora ta mai mare.” 

„A nu, nu e asta”, protestă el, „dar am aflat că în seara 
asta va veni un tip de la o casă de discuri ca să ne asculte.” 

„Uau, grozav!” Holly făcu ochii mari, încântată. Se 
părea că lucrul ăsta conta mult pentru fratele ei, și se simțea 
vinovată că nu îi arătase vreo urmă de interes până acum. 
Îşi roti privirea pentru a zări pe cineva care ar fi semănat 
cu un tip de la o casă de discuri. Oare cum ar fi trebuit să 
arate? Probabil că nu stând într-un colţ și luând febril notițe 
pe un carneţel. Într-un târziu, atenţia îi fu atrasă de un 
bărbat care părea mult mai în vârstă decât restul celor din 
sală, cam de vârsta ei. Era îmbrăcat într-o jachetă neagră 
de piele, pantaloni largi negri și un tricou de aceeași 
culoare. Stătea în picioare cu mâinile în şolduri, privind 
către scenă. Da, ăsta sigur era de la o casă de discuri. Era 
neras şi părea că nu dormise de zile întregi. Probabil că şi 
mirosea urât. Sau poate că era un ciudat căruia îi plăcea să 
participe la seri studenţeşti și să arunce ocheade fetelor. Și 
asta era posibil. 


„Uite-acolo, Deco!” Holly ridică un pic vocea ca să se 
facă auzită şi arătă în direcția bărbatului. Declan se însufleți 
brusc şi privi în direcţia arătată de Holly. Zâmbetul i se 
stinse imediat, când îl recunoscu. „Nu, ăla e DANNY!” 
strigă el şi scoase un chiot pentru a-i atrage atenția. 

Danny se răsuci, încercând să ghicească cine îl strigă, 
dădu din cap recunoscându-l și-și făcu loc spre ei. 
„Salutare, omule”, spuse Declan strângându-i mâna. 

„Bună, Declan, sunteţi gata?” spuse el neliniștit. 

„Da, e OK”, spuse Declan fără entuziasm. Probabil 
cineva îi spusese lui Declan că e „ca lumea” să te porţi de 
parcă nu ti-ar păsa de nimic. 

„Ai verificat sunetul, e totul în regulă?”. 

„Au fost câteva probleme, dar le-am rezolvat.” 

„Deci totul e în regulă?” 

»Sigur.” 

„Bine”, se relaxă el şi se întoarse spre Holly. „Iartă-mă 
că te-am ignorat, sunt Daniel.” 

„Mă bucur să te cunosc, eu sunt Holly.” 

„Vai, iertaţi-mă”, îi întrerupse Declan, „Holly, el este 
proprietarul; Daniel, ea este sora mea.” 

„Soră? Nu prea semănaţi.” 

„Mulţumesc lui Dumnezeu”, îi șopti Holly pe furiş lui 
Daniel, iar el râse. 

„Hei, Deco, noi urmăm!” îi strigă un băiat cu părul 
albastru. 

„Ne vedem mai târziu”, le spuse Declan şi o luă la 
fugă. 

„Succes!” îi strigă Holly în urma lui. „Deci eşti un 
Hogan”, spuse ea întorcându-se spre Daniel. 

„Păi nu, de fapt sunt un Connolly”, zâmbi el, „Am 
preluat localul acum câteva săptămâni.” 

„Da?” exclamă surprinsă Holly, „Nu știam că l-au 
vândut. Atunci o să-i schimbi denumirea în Connolly's?” 

„Nu-mi pot permite atâtea litere pe fațadă, e un nume 
cam lung.” 

Holly râse. „Ei bine, acum toată lumea îl știe ca 
Hogan's, probabil ar fi o prostie să-l schimbi.” 

Daniel încuviinţă din cap. „De fapt acesta a fost motivul 
principal.” 

Deodată Jack apăru în cadrul ușii de la intrare, iar Holly 
îi făcu semn cu mâna. „Îmi pare rău că am întârziat, am 
pierdut ceva?” spuse el îmbrățişând-o și sărutând-o pe 
obraz. 

„Nu, de abia acum o să înceapă. Jack, acesta este 
Daniel, proprietarul.” 

„Mă bucur să te cunosc ”, spuse Daniel dând mâna cu 
el. 

„Sunt buni, ce zici?” îl întrebă Jack, arătând cu capul 
în direcția scenei. 

„Să-ţi spun drept, nu i-am auzit niciodată cântând”, 
spuse îngrijorat Daniel. 

„Ai avut ceva curaj!” râse Jack. 

„Sper că nu prea mult”, răspuse el uitându-se în direc- 
ţia scenei, unde se afla formaţia. 

„Recunosc câteva fete aici”, spuse Jack, scanând 
mulțimea. „Si mulţi nu au împlinit optsprezece ani.” 

O adolescentă purtând blugi rupți şi un top până la 
buric trecu încet pe lângă Jack cu un zâmbet nesigur pe 
faţă. Își duse un deget la buze. Jack făcu semn din cap că 
a înțeles. 

Holly se uită întrebător la Jack. „Care-i treaba?” 

„A, îi predau engleză. Are doar șaisprezece sau 
șaptesprezece ani. Totuşi e fată bună.” Jack o urmări cu 
privirea, în timp ce aceasta se îndepărta. „Dar ar face bine 
să nu întârzie mâine la oră”. 

Holly privi cum fata bea bere cu prietenii ei, dorin- 
du-şi în acea clipă să fie şi ea profesoară la o școală, așa 


cum era Jack; toți elevii păreau să-l iubească. Și era ușor 
să-ți dai seama de ce: era un tip amabil și sufletist. „Lui să 
nu-i spui că nu au împlinit optsprezece ani”, spuse încet 
Holly, arătând cu capul spre Daniel. 

Lumea începu să ovaţioneze, iar Declan cu o figură 
afectată își puse pe umăr chinga de la chitară. Muzica 
începu, astfel că nu mai era chip să porţi vreo conversaţie. 
Mulțimea din sală începu să sară în sus și în jos, călcând-o 
pe Holly pe picioare. Jack o privea râzând, amuzat de 
disconfortul ei evident. „POT SĂ VĂ ADUC CEVA DE 
BĂUT?” strigă Daniel făcând un gest de parcă ar fi 
amestecat băuturi. Jack ceru un Budweiser, iar Holly un 
7-Up. Îl urmăriră pe Daniel care se chinuia să străbată 
mulțimea agitată şi merse în spatele barului să aducă 
băuturile. Câteva minute mai târziu se întoarse cu paharele 
și un scaun pentru Holly. Holly și Jack își îndreptară din 
nou atenţia spre scenă pentru a-l urmări pe fratele lor. 
Muzica nu era genul lui Holly ; în plus era atât de tare și 
de zgomotoasă încât îi era greu să spună dacă erau buni. 
Era foarte departe de sunetele calde al CD-ului ei preferat 
cu Westlife. 

După patru piese, Holly se săturase, așa că îl îmbrățișă 
și îl sărută pe Jack luându-și rămas bun, „SPUNE-I LUI 
DECLAN CĂ AM STAT PÂNĂ LA SFÂRȘIT!” strigă 
ea. „MI-A PĂRUT BINE SĂ TE CUNOSC, DANIEL! 
MULTUMESC PENTRU BĂUTURI!” ţipă ea spre acesta 
şi își croi drum spre civilizaţie şi aerul proaspăt de afară. 

Urechile continuară să-i țiuie pe tot drumul până acasă. 
Se făcuse ora zece când ajunse. Mai erau doar două ore 
până în luna mai. lar asta însemna ca să mai deschidă un 
plic. 


Holly stătea la masa din bucătărie bătând nervoasă 
darabana cu degetele pe lemn. Bău a treia ceașcă de cafea 

și-și schimbă poziţia picioarelor. Să rămână trează încă 
două ore se dovedise a fi mai greu decât crezuse; evident 
încă se simțea obosită după ce băuse peste măsură la 
petrecerea ei de acum două zile. Bătu din picioare pe sub 
masă fără a ţine un ritm anume și apoi stătu iar picior 
peste picior. Era unsprezece treizeci. Plicul stătea în fața 
ei pe masă, iar ea aproape că-l putea vedea pe Gerry 
lipindu-l cu limba și cântând „Na na na-na na.” 

Îi ridică și își trecu degetele peste el. Cine ar fi știut 
dacă l-ar fi deschis mai repede? Sharon și John probabil 
că uitaseră de plicul de pe luna mai, iar Denise era probabil 
scoasă din circulaţie după stresul mahmureli ei de două 
zile. Holly putea la fel de bine să mintă dacă ei ar fi 
întrebat-o vreodată, dar probabil că lor nici nu le-ar fi 
păsat. Nimeni n-ar şti şi nimănui nu i-ar păsa. 

Dar nu era adevărat. 

Gerry ar ști. 

De fiecare dată când Holly ţinea plicul în mână simţea 
că este legată tainic de Gerry. În ultimele două dăți când îl 
deschisese avusese senzaţia că Gerry e lângă ea, râzând de 
reacţiile ei. Ca şi cum ar fi jucat un joc împreună, chiar 
dacă erau în două lumi diferite. Dar ea chiar simțea că el 
este acolo, și va şti dacă ea încearcă să trișeze sau dacă a 
nesocotit regulile jocului. 

După încă o ceaşcă de cafea, lui Holly îi venea să se 
dea cu capul de pereți. Limba mică a ceasului părea că dă 
probe pentru un rol în serialul Baywatch, mișcându-se cu 
încetinitorul, dar, în cele din urmă, bătu miezul nopții. 
Încă o dată ea luă plicul, bucurându-se de fiecare moment 
al procesului. Gerry stătea la celălalt capăt al mesei. „Haide, 
deschide-l!” 

Ea rupse cu grijă sigiliul și-și trecu degetele peste el 
știind că ultimul lucru care-l atinsese fusese limba lui Gerry. 

ce Deschise plicul şi scoase cartonașul afară. 


Continuă, Disco Diva! Învinge-ţi teama de karaoke la 
Club Diva luna asta și nu se ştie niciodată, s-ar putea să fii 
recompensată... 

P.S. Te iubesc... 


Simţea că Gerry o priveşte, iar colțurile gurii ei se 
ridicară într-un zâmbet. Începu să râdă repetând „ÎN NICI 
UN CAZ!” de câte ori își recăpăta suflul. Într-un târziu se 
calmă și declară spre camera goală: „Gerry! Ticălos ce 
eşti ! Nu vreau cu nici un chip să trec prin așa ceva!” 

Gerry râse mai tare. 

„Nu e amuzant. Stii ce cred eu despre karaoke şi refuz 
să fac asta. Nu. Cu nici un chip. N-o fac.” 

„Va trebui să o faci, să ştii” râse Gerry. 

„Ba nu trebuie să fac așa ceva!” 

„Fă-o pentru mine.” 

„N-o s-o fac nici pentru tine, pentru mine, sau pentru 
pacea mondială. Urăsc karaoke!” 

„Fă-o pentru mine” repetă el. 

Târâitul telefonului o făcu pe Holly să sară de pe scaun. 
Era Sharon. „E douășpe și cinci, ce-a mai spus? John și cu 
mine murim de nerăbdare să aflăm!” 

„Ce te face să crezi că l-am deschis?” 

„Ha!” râse zgomotos Sharon. „În douăzeci de ani de 
prietenie am devenit expertă în ceea ce te privește, așa că 
haide, spune-ne ce ţi-a scris.” 

„N-o s-o fac”, se răsti Holly. 

„„Ce? Nu vrei să ne spui?” 

„Nu, n-o să fac ce îmi cere el.” 

„De ce, ce-a zis?” 

„Of, e doar o încercare patetică a lui Gerry de a fi amuzant” 
răspuse ea supărată, privind spre un punct din tavan. 

„Acum chiar m-ai provocat”, chicoti Sharon, 
„spune-ne.” 

„Haide o dată, Holly, spune ce ţi-a scris?” John era la 
telefonul de la parter. 

„Bine... Gerry vrea... să... cânt la karaoke”, spuse ea 
dintr-o suflare. 

„Cum? Holly, n-am înţeles nimic din ce ne-ai spus”, 
zise Sharon. 

„Nu, am înţeles eu” o întrerupse John, „Cred că am 
auzit ceva de karaoke. Am dreptate?” 

„Da”, răspunse Holly ca o fetiță curajoasă. 

„Si trebuie să cânţi?” se interesă Sharon. 

„Da-aaaa”, răspunse ea încet. Poate dacă n-ar fi spus-o 
n-ar fi trebuit să se întâmple. 

Ceilalţi doi izbucniră în râs atât de tare, încât Holly își 
îndepărtă repede receptorul de la ureche. „Sunaţi-mă când 
vă potoliţi”, li se adresă ea supărată, închizând telefonul. 

Câteva minute mai târziu o sunară. 

„Da 

O auzi pe Sharon care pufnea, încercând să-și 
stăpânească râsul, ca apoi să izbucnească într-o cascadă de 
chicoteli, iar apoi convorbirea se întrerupse. 

Zece minute mai târziu, ea sună din nou. 

„Da? 

„Bun”. Sharon avea un „hai să trecem la treabă” foarte 
serios în voce. „Îmi pare rău că am râs. Acum m-am calmat. 
John, nu te mai uita la mine” spuse Sharon îndepărtând 
receptorul „Îmi pare rău, Holly dar nu mă puteam gândi 
decât cum erai tu ultima dată când...” 

„Da, da, da” o întrerupse ea, „nu-i nevoie să-mi 
amintești. A fost ziua cea mai jenantă a vieţii mele, aşa că 
din întâmplare mi-o amintesc. De aceea nu vreau s-o fac.” 

„Haide, Holly nu te împiedici tu de un lucru mărunt ca 
ăsta!” 

„Păi, dacă nici un lucru ca ăsta nu ar împiedica pe 
cineva, atunci ăla e nebun de-a dreptul!” 


„Holly a fost doar o mică cădere...” 
„Da, mulțumesc! Mi-amintesc foarte bine! Oricum, eu 


nici măcar nu pot să cânt, Sharon, cred că am stabilit acest 


lucru într-un mod magistral data trecută 


1? 


Sharon tăcea. 

„„Sharon?” 

Tăcere. 

„Sharon, mai ești acolo?” 

Nu primi nici un răspuns. 

„Sharon, râzi cumva?” izbucni Holly. 

Auzi o piţigăială, apoi convorbirea se întrerupse. 
„Halal prieteni de nădejde mai am și eu”, murmură ea 


încet. 


„Of, Gerry!” strigă Holly, „Credeam că o să mă ajuţi, 


nu că o să-mi provoci o cădere nervoasă!” 


În noaptea aceea dormi foarte puţin. 

Capitolul zece 


„La mulţi ani, Holly! Sau, mai degrabă, la mulţi ani 
întârziaţi?!” Richard râdea nervos. Holly căscă gura şocată 
la vederea fratelui ei mai mare stând în pragul ușii. Asta 
nu se întâmpla prea des, de fapt poate că era pentru prima 
dată. Deschise și închise gura ca un peștişor auriu, neștiind 
prea bine ce să spună. 

„Ti-am adus un mini ghiveci cu orhideea phalaenopsis” 
spuse el înmânându-i planta, „sunt aduse de curând, și au 
boboci gata să înflorească.” Parcă le-ar fi făcut reclamă. 

Holly fu și mai uluită; atinse uşor micuţii boboci roz. 
„Doamne Richard, orhideele sunt preferatele mele!” 

„Oricum, aici ai o grădină mare, frumoasă și...” își 
drese el vocea „verde. Cam neîngrijită, totuși...” spuse ca 
pentru sine și începu să facă gestul acela enervant de a se 
legăna pe picioare. 

„Vrei să intri sau ești doar în trecere?” Dă Doamne să 
spună nu, dă Doamne să spună nu. În ciuda cadoului 
delicat, Holly nu avea chef să fie în compania lui Richard. 

„Ăă, da, o să stau un pic ”. Își șterse picioarele vreo 
două minute înainte de a păși în casă. Lui Holly îi amintea 
de fostul ei profesor de matematică de la școală, îmbrăcat 


într-o jachetă cafenie tricotată, cu pantaloni de aceeași 
culoare care se opreau chiar deasupra mocasinilor curaţi, 
tot de culoare maro. Nici un fir de păr nu era clintit de la 
locul lui, iar unghiile erau mereu îngrijite şi tăiate scurt. 
Holly și-l imaginase întotdeauna măsurându-le seară de 
seară cu rigla pentru a se convinge că nu au crescut peste 
Standardul european pentru lungimea unghiilor, dacă așa 
ceva ar fi existat. 

Richard nu părea să se simtă niciodată în largul lui în 
propria piele. Arăta de parcă ar fi fost mereu strangulat cu 
nodul de la cravata cafenie și mergea de parcă ar fi în- 
ghiţit un stâlp de telegraf. În rarele ocazii în care zâmbea, 
nu-i râdeau şi ochi: din cap. Era sergentul nemilos al 
propriului corp, țipând la el şi pedepsindu-l ori de câte ori 
acesta se comporta omenește. Trist era faptul că el se simţea 
bine aşa. Holly îl conduse în camera de zi și așeză 
provizoriu ghiveciul pe televizor. 

„Nu, nu Holly”, spuse el mişcându-și degetul arătător 
de parcă s-ar fi adresat unui copil obraznic, „nu-l pune 
acolo. Trebuie să stea într-un loc răcoros, ferit de 
uscăciune, departe de razele soarelui sau de curenții de aer 
cald”. 

„Ah, desigur”. Holly luă ghiveciul şi aruncă o privire 
scurtă prin cameră, în căutarea unui loc potrivit. Ce 
spusese? Un loc cald, ferit de uscăciune? Cum de reușea el 
mereu să o facă să se simtă ca o fetiță nepricepută? 

„Ce zici de măsuţa din mijloc? Acolo ar sta bine.” 

Holly făcu ce i se spusese și puse ghiveciul pe masă 
uşteptându-se să-l audă spunând „ce fată bună.” Din fericire 
el nu spuse nimic. 

Richard se așeză lângă cămin, în poziţia lui preferată și 
privi în jur. „Casa ta e foarte curată”, comentă el. 

„Multumesc, tocmai ăă... am făcut curat.” 

El dădu afirmativ din cap, ca și cum ar fi ştiut. 

„Pot să te servesc cu un ceai sau o cafea?” îl întrebă, 
aşteptându-se ca el să o refuze. 

„Da, minunat”, rosti frecându-și mâinile, „un ceai ar fi 
grozav. Doar lapte, fără zahăr.” 

Holly se întoarse din bucătărie cu două cești de ceai și 
le puse pe măsuţă. Spera ca aburul care se ridica din cești 
să nu omoare biata plantă. Asta apropo de curenţii de aer 
cald. 

„Trebuie doar să o uzi zilnic, iar primăvara să-i pui 
nişte îngrășământ.” Tot despre plantă vorbea. Holly dădu 
aprobator din cap deşi era conştientă că nu va face nici 
unul dintre lucrurile acelea. 

„Nu ştiam că ai degete verzi Richard”, rosti ea încercând 
să însenineze atmosfera 

„Numai când pictez împreună cu copiii”, râse el, fă- 
când o glumă, lucru foarte rar pentru el. 

„Lucrezi des în grădină?” Holly făcea eforturi pentru a 
menţine o conversaţie. Cum în casă era foarte multă linişte, 
fiecare tăcere părea apăsătoare. 

„A, da, îmi place să lucrez în grădină”, se însufleți el, 
„Sâmbăta e ziua mea de grădinărit”, spuse zâmbind spre 
cana de ceai. 

Holly se simţea de parcă ar fi fost alături de un străin. 
Realiză că știe foarte puţin despre el, iar la rândul lui și el 
ştia puţine lucruri despre ea... Dar Richard era cel care 
dorise ca lucrurile să fie astfel. Se îndepărtase de familie 
încă de când erau copii. Nu le povestea niciodată nimic 
despre el sau despre cum își petrecea timpul. Era plin doar 
de fapte, fapte și iar fapte. Familia auzise pentru prima 
dată despre Meredith în ziua când ei veniseră la masă pentru 
a anunţa că se logodiseră. Din nefericire era prea târziu 
pentru a-l mai convinge să nu se căsătorească cu femeia cu 
părul roşu şi ochi verzi ca ai unui dragon. Nu că ar fi 
ascultat pe cineva. 


„Deci”, spuse ea cam tare făcând să răsune camera, 
„ceva ciudat sau senzaţional?” Cum de ești aici? 

„Nu, nu, nimic ciudat. Totul decurge normal.” Luă o 
înghiţitură de ceai, apoi, după un timp adăugă: „Și nimic 
senzațional, de asemenea. Fiindcă eram prin zonă m-am 
pândit să te salut.” 

„Aşa, deci. E ceva neobișnuit pentru tine să fii în partea 
asta a oraşului”, râse Holly , „ce vânt te-aduce în lumea 
întunecată şi plină de pericole a părții de nord?” 

„A, nişte mici afaceri”, mormăi Richard ca pentru sine, 
„dar mi-am parcat mașina pe partea cealaltă a râului!” 

Holly zâmbi în silă. 

„Glumeam, bineînţeles”, adăugă el, „e chiar în faţa 
casei... e în siguranţă, nu-i aşa?” o întrebă el cu seriozitate. 

„Cred că da”, spuse Holly, „azi nu pare să fie nici o 
persoană suspectă care să dea târcoale pe străzi lăturalnice.” 
El nu se prinse de poantă. „Ce mai fac Emily şi Timmy, 
pardon, adică Timothy?” De data asta greşise de-adevăratelea. 

Richard se însufleți. „A, sunt bine, Holly, sunt foarte 
bine. Cu toate că îmi dau motive de îngrijorare”. El își 
mută privirea în altă parte, făcând ochii roată prin cameră. 

„Ce vrei să spui?”, întrebă Holly, sperând ca Richard 
sii și deschidă sufletul în faţa ei. 

„A, nu ceva anume. Copiii sunt în general o sursă de 
ingrijorare”. Își împinse ochelarii spre baza nasului și o 
privi în ochi. „Dar cred că te bucuri fiindcă pe tine n-or să 
te ingrijoreze niciodată chestiile astea cu copiii”, spuse 
văzând. 

Se lăsă tăcerea. 

lolly simţi de parcă ar fi primit o lovitură în stomac. 

„ȘI i-ai găsit de lucru?” continuă Richard. 

Holly înghețase în scaun, şocată. Nu-i venea a crede că 
«| fusese atât de lipsit de respect încât să-i spună toate 
acele lucruri. Se simţea insultată și jignită și voia să-l vadă 

plecat mai repede din casa ei. Nu avea chef să mai fie 
politicoasă şi nu voia să se obosească să-i explice fratelui 
ei îngust la minte că nu începuse să-şi caute de lucru fiindcă 
jelea moartea soţului său. O „chestie” cu care el nu se va 
întâlni în următorii cinzeci și ceva de ani. 

„Nu”, se răsti ea. 

„Atunci din ce trăiești? Ai ajutor de şomaj?” 

„Nu, Richard”, îi răspunse Holly încercând să nu se 
înfurie, „nu am ajutor de șomaj, primesc pensie de urmaş.” 

„A, grozav, pică bine, nu-i aşa?” 

„Pică bine nu e expresia pe care aş folosi-o eu. Devas- 
tator de depresiv ar fi mai potrivită.” 

Atmosfera era tensionată. Deodată el se plesni peste 
picior, semnalând sfârșitul conversaţiei. „Mai bine iau 
viteză ca să mă întorc la lucru”, spuse ridicându-se şi 
întinzându-se de parcă ar fi stat aşezat ore întregi. 

„Bine”, Holly era ușurată, „mai bine ai pleca cât timp 
maşina ta e încă acolo.” Încă o dată el nu prinse sensul 
vorbelor ei. Se uită pe fereastră după maşină. 

„Ai dreptate, slavă Domnului, e încă acolo. Oricum 
mi-a părut bine să te văd și îti mulțumesc pentru ceai”. 

„Cu plăcere şi îți mulțumesc și eu pentru orhidee”, spuse 
Holly printre dinți, supărată. 

Richard merse pe aleea din grădină şi la jumătatea 
drumului se opri pentru a privi grădina. Dădu din cap 
dezaprobator strigându-i: „Trebuie neapărat să pui pe cineva 
să curete buruienile” și se urcă la volanul maşinii sale de 
familie, de culoare brună. 

Holly spumega de furie, urmărindu-l cum se urcă 
în maşină și trânti uşa de la intrare. Omul ăla făcuse să-i 
clocotească sângele într-un asemenea hal încât îi venea 
să-l bată. El nu înţelegea... absolut nimic. 


Capitolul unsprezece 


„Sharon, îl urăsc”, se plângea Holly la telefon prie- 
tenei ei, în aceeași seară. 

„Ignoră-l, Holly. Nu se poate abtine, e un idiot”, 
răspunse aceasta supărată. 

„Dar asta mă enervează şi mai tare! Toată lumea spune 
că nu se poate abține și că nu e vina lui! Dar e un om în 
toată firea, Sharon! Are treizeci şi șase de ani! Ar trebui 
să ştie al naibii de bine când să-şi țină gura! Spune lucrurile 
alea în mod deliberat!” spumegă ea. 

„Eu nu cred asta, Holly” spuse ea blajin, „Cred că 
într-adevăr a venit pe la tine să-ţi ureze la mulţi ani...” 

„Da! Şi ce l-a apucat?!” exclamă Holly, „când a mai 
trecut el pe la mine să-mi dea un cadou de ziua mea? 
NICIODATĂ!” 

„Ei, treizeci de ani înseamnă ceva...” 

„Nu și în ochii lui! A spus chiar la masă acum câteva 
săptămâni, și dacă-mi aduc bine aminte cuvintele lui erau”, 
îl imită ea, „nu sunt de acord cu sărbătoririle prostești bla 
bla bla, ori sunt eu un nătâng bla bla bla. E într-adevăr un 
idiot.” 

Sharon râse de prietena ei care se purta de parcă ar fi 
avut zece ani. „Bine, deci e un monstru diabolic care merită 
să ardă în iad!” 

Holly făcu o pauză „Ei, n-aş merge chiar așa departe, 
Sharon...” 

Sharon râse „Of, nu pot deloc să-ți fiu pe plac, 
nu-l așa?” 

Holly zâmbi slab. Gerry ar fi înțeles exact ceea ce 
simțea, ar fi știut exact ce trebuie să spună și ce să facă. Ar 
fi îmbrățișat-o așa cum știa doar el şi atunci toate problemele 
ei s-ar fi topit. Apucă o pernă de pe pat și o strânse cu 
putere la piept. Nu-şi mai amintea de când nu mai 
îmbrățișase așa, din tot sufletul pe cineva. Şi lucrul care o 
mâhnea cel mai mult era că nu-și imagina că va mai 
îmbrăţișa vreodată pe cineva la fel. 

„Aloooo? Pământul către Holly? Mai ești acolo sau 
vorbesc din nou singură? 

„O, iartă-mă Sharon, ce-ai spus?” 

„Întrebam dacă te-ai mai gândit la treaba cu karaoke?” 

„Sharon,” o repezi Holly, „nu vreau să mă mai gândesc 
la acest subiect!” 

„Bine, bine, linişteşte-te femeie! Mă gândeam că am fi 
putut închiria un sistem karaoke pe care să-l instalăm în 
salonul tău. În felul ăsta ai putea face ce ţi-a cerut el fără 
să te umpli de rușine! Ce spui?” 

„Nu, Sharon, e o idee minunată, dar n-o să meargă; el 
vrea să o fac în Club Diva, unde-o fi ăsta.” 

„Ce drăguţ! Pentru că tu ești disco diva lui?” 

„Mda, cam asta era ideea”, spuse tristă Holly. 

„A! E o idee minunată, dar unde e Club Diva? N-am 
auzit niciodată de el.” 

„Păi, atunci rămâne stabilit, dacă nimeni nu știe unde 
e, atunci nu pot să o fac, nu-i aşa?” spuse Holly satisfăcută 
că găsise o cale de rezolvare. 


Si-au luat rămas bun, dar imediat ce Holly închise 
telefonul, acesta sună din nou. 

„Bună, iubito.” 

„Mami!” spuse acuzator Holly. 

„O, Doamne, ce-am mai făcut?” 

„Am primit astăzi o vizită de la fiul tău răutăcios şi nu 
sunt încântată deloc.” 

„Îmi pare rău draga mea, am încercat să te sun mai 
devreme să-ţi spun că e în drum spre tine, dar îmi răspun- 
dea doar robotul. Tu răspunzi vreodată la telefon?” 

„Mamă, nu despre asta este vorba.” 

„Stiu, îmi pare rău, de ce, ce-a mai făcut?” 

„A deschis gura. Aici e toată problema.” 

„O, nu, şi era atât de încântat că o să-ţi dea cadoul acela.” 

„Bine, nu neg faptul că darul lui a fost foarte drăgut și 
plin de bune intenţii, dar mi-a spus cele mai jignitoare 
lucruri fără ca măcar să clipească !” 

„Vrei să stau de vorbă cu el despre asta?” 

„Nu, nu-i nevoie, acum am crescut amândoi. Dar îţi 
mulţumesc oricum. Tu ce mai faci?” Holly era nerăbdă- 
toare să schimbe subiectul. 

„Sunt cu Ciara și ne uităm la un film cu Denzel Wash- 
ington. Ciara crede că într-o zi se va căsători cu el”, râse 
Elizabeth. 

„Si am s-o fac!” strigă Ciara din cameră. 

„Îmi pare rău că trebuie să o dezamăgesc, dar el este 
deja însurat.” 

„E însurat, dragă”, transmise Elizabeth mesajul mai 
departe. 

„Căsătoriile de la Hollywood ...” bombăni Ciara. 

„ȘI sunteţi doar voi două ?” întrebă Holly. 

„Frank e la berărie, iar Declan la colegiu.” 

„Colegiu? Dar e zece seara!” râse Holly. Declan probabil 
că făcea ceva ilegal pe undeva, folosind colegiul ca scuză. 

Nu-i venea să creadă că mama ei era atât de naivă să creadă 
asta, mai ales că mai avea patru copii. 

„O, lucrează într-una când îşi pune ceva în cap, Holly, 
lucrează la un proiect. Nu știu ce este, nu prea am timp 
să-l ascult.” 

„Mmm”, răspunse Holly fără a crede nici un cuvânt. 

„Acum te las, a început filmul cu viitorul meu ginere”, 
râse Elizabeth. 

„Mulţumesc că m-ai sunat.” 

„Pa, dragă.” 

Iarăşi înapoi la casa ei goală şi tăcută. 

Holly se trezi a doua zi de dimineaţă întinsă în pat şi 
îmbrăcată cu hainele din ajun. Avea impresia că alunecă 
din nou în vechile obiceiuri. Simţea că toate gândurile ei 
pozitive se topeau puţin câte puţin în fiecare zi. Era atât 
de obositor să încerce să fie fericită tot timpul şi în plus 
nici nu mai avea energia necesară. Cui îi păsa dacă în casă 
era dezordine? Nimeni în afară de ea n-ar fi văzut, iar ei 
cu siguranţă nu i-ar fi păsat dacă era sau nu curat. Cui îi 
păsa dacă nu se machia, sau nu se spăla timp deo 
săptămână? Nu avea intenţia să impresioneze pe nimeni. 
Singurul pe care îl vedea cu regularitate era băiatul care 
livra pizza, și căruia trebuia să-i dea bacșiș dacă voia să-l 
vadă zâmbind. Cui dracu îi păsa? 

Telefonul vibră lângă ea, semnalând că primise un 
mesaj. Era de la Sharon. 


Club Diva nr. 36700700 
Gândește-te. Ar fi haios. 
O faci pentru Gerry? 


La naiba, Gerry a murit, îi venea să-i răspundă la mesaj. 
Dar de când începuse să deschidă plicurile, nu mai simţea 
asta. Era ca şi cum el era plecat în vacanţă și-i scria scrisori, 
aşa că nu simţea că murise cu adevărat. Putea cel puţin să 


sune la club și să vadă despre ce era vorba. Asta nu însemna 
Că se va şi prezenta la concurs... 

Formă numărul și răspunse un bărbat. Nu ştiu ce să-i 
spună, aşa că închise rapid telefonul. Haide, Holly, îşi zise, 
nu e greu, le spui că o prietenă e interesată să cânte. 

Holly își făcu singură curaj și formă din nou numărul. 

Aceeași voce răspunse „Club Diva.” 

„Bună, voiam să știu dacă organizaţi seri de karaoke?” 

„Da, sunt...” îl auzi răsfoind nişte pagini, „da, scuza- 
ți-mă, sunt joia.” 

Joi?” 

„Nu, îmi cer scuze, staţi puţin...” mai răsfoi iarăși niște 
pagini, „Nu, sunt marţi seara.” 

„Sunteţi sigur?” 

„Da, sigur sunt martea.” 

„Bine, ăă... mă întrebam dacă ăă...” Holly trase aer în 
piept și începu propoziţia din nou. „Prietena mea ar fi 
interesată să cânte și se întreabă ce ar trebui să facă?” 

La celălalt capăt al firului urmă o pauză lungă. 

„Alo?” Omul ăsta era prost sau ce? 

„Da, îmi cer scuze, nu sunt eu cel care organizează 
serile de karaoke, așa că...” 

„Înţeleg”, spuse Holly pierzându-și cumpătul. Îi trebuise 
mult timp pentru a-şi face curaj să dea telefon, iar acum 
nu era posibil ca un tâmpit care nu ştia despre ce era vorba 
ŞI care nu o ajuta deloc să strice totul. „Atunci e cineva 
acolo care ar putea să ştie?” 

„Ăă, nu, nu este, clubul încă nu s-a deschis, e totuşi 
foarte devreme” veni răspunsul sarcastic. 

„Vai, vă mulțumesc foarte mult, mi-ati fost de mare 
ajutor”, îi răspunse şi ea pe acelaşi ton sarcastic. 

„Scuzaţi-mă, dacă aţi putea aştepta câteva minute, voi 
încerca să aflu totul pentru dumneavoastră.” Holly fu pusă 
să aştepte şi să asculte muzica formaţiei Greensleeves în 
următoarele cinci minute. 

„Alo? Mai sunteţi acolo?” 

„Cu greu”, spuse ea supărată. 

„Îmi cer scuze pentru întârziere, dar a trebuit să dau un 
telefon. Cum se numește prietena dumneavoastră?” 

Holly îngheță; nu se așteptase la una ca asta. Poate ar fi 
putut să-și dea numele, iar apoi „prietena” ar fi sunat din 
nou să spună că s-a răzgândit. 

„Ăă, o cheamă Holly Kennedy.” 

„Bun. Concursurile de karaoke sunt martea. Se 
desfăşoară timp de o lună și în fiecare săptămână sunt alese 
două persoane din zece până în ultima săptămână a lunii, 
unde cei şase cântă din nou în finală”. 

Holly înghiţi în sec și simți că-i tremură stomacul. Nu 
voia să treacă prin așa ceva. 

„Dar din nefericire”, continuă el, „toate numele au fost 
înscrise acum câteva luni, aşa că ar trebui să-i spui prie- 
tenei tale, Holly, să încerce de Crăciun. Atunci va avea 
loc următoarea competiţie.” 

„A, bine.” 

„Apropo, numele Holly Kennedy îmi spune ceva. E 
cumva sora lui Declan Kennedy?” 

„Ăă, da, de ce, o știi?” spuse şocată Holly. 

„Nu pot să spun chiar asta, am cunoscut-o aseară aici, 
cu fratele ei.” 

CE?? Holly nu știa ce să mai creadă. Era posibil ca 
Declan să meargă prin cluburi prezentând fetele ca fiind 
sora lui? Pungaș mic, las-că i-arăt eu lui... CE?? Nu, nu 
era posibil așa ceva, ce naiba...? 

„Declan a dat un spectacol la Club Diva?” 

„Nu, nu ”, râse el, „a cântat cu formaţia lui jos, la 
subsol.” 

Holly încercă să digere repede informaţia, până când 
în sfârşit, pricepu despre ce e vorba. 


„Club Diva e în Hogan's?” 

El râse din nou. „Da, e la etaj. Poate că ar trebui să-i 
fac mai multă publicitate!” 

„Eşti Daniel?” îi scăpă lui Holly care apoi își trase o 
palmă peste gură pentru că fusese atât de proastă. 

„Da, te cunosc?” 

„Ăă, nu! Nu mă cunoști. Holly a amintit de tine într-o 
conversaţie, asta-i tot.” Apoi își dădu seama cum trebuie 
să fi sunat asta. „A amintit în treacăt”, adăugă ea. „A spus 
că i-ai dat un scaun.” Holly începu să se dea încet cu capul 
de perete. 

Daniel râse din nou. „A, bine, spune-i că dacă dorește 
să participe la karaoke de Crăciun pot să-i trec numele pe 
listă. Nu-ţi vine să crezi ce mulți oameni doresc să se 
înscrie.” 

„Serios?” spuse încet Holly. Se simțea ca o proastă. 

„O, apropo, cu cine vorbesc?” 

Holly mergea în sus şi-n jos prin cameră. „Ăă, Sharon, 
vorbești cu Sharon.” 

„Bine, Sharon, am numărul tău de telefon pe caller 
ID, așa că te voi suna dacă se retrage cineva.” 

„În regulă, mulțumesc mult.” 

Și închise telefonul. 

Holly se prăbuși în pat, trăgându-și pătura peste cap, 
deoarece simţea că s-a făcut roşie de rușine. Stătu ascunsă 
acolo mult timp, blestemând că se purtase ca o proastă. 
Ignorând telefonul care suna, încerca să se convingă că nu 
se făcuse de râs. Într-un final, după ce se convinse că putea 
totuşi să mai scoată capul în lume (îi luă mult timp) se târî 
afară din pat și apăsă butonul de la robotul telefonic. 

„Bună, Sharon, probabil că ai plecat. Sunt Daniel de la 
Club Diva”. Apoi făcu o pauză şi adăugă râzând „De la 
Hogan's. M-am uitat pe lista de nume din registru şi se 

pare că cineva a înscris deja numele lui Holly acum câteva 
luni, de fapt este printre primele. Asta dacă nu e vorba de 
o altă Holly Kennedy...”, spuse el cu o voce joasă. „În 
orice caz, sună-mă când poți tu ca să o lămurim. 
Mulţumesc.” 

Holly rămase în stare de şoc pe marginea patului, 
nefiind în stare să mai facă vreo mişcare. 


Capitolul doisprezece 


Sharon, Denise şi Holly stăteau la fereastră în Bewley's 
Café care dădea în Grafton Street. Se întâlneau des acolo, 
pentru a privi lumea care trecea pe stradă. Sharon spusese 
întotdeauna că acesta este cel mai bun loc pentru a vedea ce 
se mai poartă în toate magazinele ei preferate. 

„Nu-mi vine să cred că Gerry a pus la cale totul 
bolborosi Denise când auzi veștile. 

„Cred totuşi că va fi amuzant, nu-i așa?” spuse Sharon 
încântată. 

„O, Doamne”. Lui Holly îi tremura stomacul numai 
gândindu-se la asta. „Nu vreau, chiar nu vreau să fac asta, 
dar simt că trebuie să termin ceea ce a început Gerry”. 

„Aşa te vreau, Hol!” o încurajă Denise. „ar noi vom fi 
cu toţii acolo să te aplaudăm!” 

„Stai aşa, Denise” spuse Holly schimbând tonul 
ceremonios, „Vreau ca acolo să fii doar tu și cu Sharon, 
nimeni altcineva. Nu vreau să se facă mare caz pe seama 
asta. Aș vrea să rămână între noi.” 

„Dar, Holly!” protestă Sharon. „E un caz aparte! Nimeni 
nu și-a închipuit că vei mai face vreodată karaoke după ce 
ultima dată...” 

„Sharon!” spuse Holly ameninţător, „nu trebuie să-i 
pomeneşti cuiva despre asemenea lucruri. Cineva ar putea 
să fie încă speriată de experienţa respectivă.” 

„Ei bine cred că cineva este o vacă proastă dacă nu 
poate să trecă peste asta”, murmură Sharon. 

„Si când e seara cea mare?” schimbă Denise subiectul 
simțind în aer vibrații negative. 

„Marţea care vine”, oftă Holly aplecându-se în faţă și 
prefăcându-se că se dă cu capul de masă de mai multe ori. 
Clienţii de la mesele din jur o priveau curioși. 

„Astăzi nu e în toate minţile” le spuse Sharon celor din 
sală, arătând spre Holly. 

„Nu-ţi face griji, Holly, ai exact șapte zile ca să te 
transformi în Mariah Carey. Nici o problemă”, spuse 
Denise zâmbind către Sharon. 

„Haide, am avea şanse mai mari să-l învăţăm pe Lennox 
Lewis să facă balet”, zise Sharon. 

Aflată cu capul pe masă, Holly privi în sus spre ea, 
„Vai, mulțumesc pentru încurajări, Sharon.” 

„O, dar imaginaţi-vi-l pe Lennox Lewis într-o pereche 
de colanţi, dând din fundul lui micuţ...” spuse visătoare 
Denise. 

Holly şi Sharon se opriră din bombănit privind îngri- 
jorate la prietena lor. 

„Ai început să baţi câmpii, Denise.” 

„Ce?” spuse Denise lăsându-și în continuare imaginația 
să zboare, „imaginaţi-vă coapsele alea musculoase...” 

„Care ti-ar rupe gâtul dacă te-ai apropia de el”, termină 
fraza Sharon. 

„Ăsta da, gând”, spuse Denise făcând ochii mari. 

„Parcă văd aievea”, i se alătură Holly, privind visă- 
toare cerul, „ferparele ar scrie: Denise Hennessey a murit 
tragic, strivită de niște coapse uriașe după ce a reuşit să 
vadă o fărâmă de paradis...” 


„Mi-ar plăcea asta” o aprobă ea, „O, și ce mod de a 
muri! Vreau şi eu un petic din paradisul ăla!” 

„Hei, tu”, interveni Sharon, arătând spre Denise, „Te 
rog să-ți ţii fanteziile tale sordide doar pentru tine. Iar tu”, 
continuă ea arătând spre Holly, „nu mai încerca să schimbi 
subiectul.” 

„Haide, Sharon, ești geloasă pentru că soțul tău n-ar 
putea să rupă un băț de chibrit între coapsele lui slăbănoage”, 
o tachină Denise. 

„Scuză-mă, dar coapsele lui John sunt perfecte, 
mi-aş dori să fie și ale mele ca ale lui”, încheie ea. 

„Ascultă!” Denise arătă spre Sharon, „Tine-ţi fanteziile 
sordide pentru tine.” 

„Fetelor, fetelor!” Holly pocni din degete și își luă un 
accent american, „Haideţi să vorbim despre mine”, îşi mişcă 
ea mâinile grațios, ducându-le la piept. 

„Bine, domnişoară egoism, ce te-ai gândit să cânți?” 

„Habar n-am, de aceea am convocat această întâlnire 
de urgenţă.” 

„Nu-i adevărat, mi-ai spus că vrei să-ţi cauţi ceva de 
îmbrăcat”, spuse Sharon. 

„Serios?” spuse Denise privind-o pe Sharon şi ridicând 
o sprânceană, „credeam că aţi venit să mă vizitaţi în pauza 
de prânz.” 

„Da, aveţi dreptate amândouă. Sunt în căutare de idei 
şi am nevoie de voi amândouă.” 

„Gata, gata!” exclamă încântată Sharon. „Cred că mi-a 
venit o idee. Cum era melodia aceea pe care am cântat-o 
în Spania timp de două săptămâni și nu reușeam să ne-o 
scoatem din minte și care ne enerva la culme?” 

Holly ridică din umeri. Dacă le enerva la culme nu 
prea era o alegere bună. 

„Nu ştiu, n-am fost invitată în vacanţa aceea”, mormăi 
Denise. 

„Haide, trebuie s-o ştii, Holly!” 

„Nu mi-o aduc aminte.” 

„Dar trebuie !” 

„Sharon, nu cred că-şi poate aminti” spuse Denise 
frustrată lui Sharon. 

„Of, oare cum era?” Sharon își acoperi faţa cu palmele, 
iritată. Holly ridică din nou din umeri. 

„A, ştiu!” anunţă ea veselă, şi începu să cânte tare în 
cafenea. „Sun, sea, sex, sand, come on boy, give me your 
hand!”. 

Holly făcu ochii mari și se înroşi în obraji, în timp ce 
oamenii aflaţi la mesele din jur se întoarseră spre ea. Se 
întoarse spre Denise. 

„Ooh, ooh, so sexy, so sexy!” se alătură şi Denise. Unii 
le priveau amuzaţi, dar cei mai mulţi cu dezgust, în timp 
ce Denise și Sharon murmurau cântecul. Când erau pe 
punctul de a cânta refrenul pentru a patra oară, (deși nici 
una nu-și amintea versurile) Holly le făcu semn să tacă. 

„Fetelor, nu pot să cânt cântecul ăsta! În plus e și un 
rapper care spune versuri!” 

„Ei, cel puțin nu va trebui să cânţi atât de mult”, chicoti 
Denise. 

„A, nu! N-o să fac rap la un concurs de karaoke!” 

„Ai dreptate”, se hlizi Sharon. 

„Bine, atunci ce CD mai asculţi tu ?” Denise deveni 
din nou serioasă. 

„„Westlife?” le privi ea plină de speranţă. 

„Atunci cântă un cântec de la Westlife”, o încurajă 
Sharon. „În felul ăsta vei şti cel puţin toate cuvintele.” 

Sharon şi Denise începură să râdă nestăpânit. „S-ar putea 
să nu nimerești melodia...” reuși Sharon să spună printre 
hohotele de râs. 

„Dar măcar o să ştii cuvintele!” reuși Denise să termine 
în locul ei, înainte ca ele două să se prăbușească de râs 
peste masă. 


La început Holly se înfurie, dar privindu-le cum se 
țineau de burtă de atâta râs, izbucni și ea în râs. Aveau 
dreptate, Holly era afonă complet şi nu nimerea nici o 
notă. Să găsească un cântec pe care să-l poată cânta se 
dovedea a fi un lucru imposibil. 

În sfârșit, după ce fetele se potoliră un pic, Denise se 
uită la ceas și se plânse că trebuia să se întoarcă la ser- 
viciu. Plecară de la Bewley's, spre marea fericire a celor- 
laiti clienți. „Nătărăii ăștia probabil că vor da o petrecere 
acum, că plecăm”, mormăi Sharon în timp ce treceau pe 
lângă mesele lor. 

Cele trei fete plecară agale braț la braț spre Grafton 
Street, îndreptându-se spre magazinul de îmbrăcăminte al 
cărui manager era Denise. Ziua era însorită, deși era 
răcoare. Grafton Street era aglomerată ca de obicei, cu 
oameni aflați în pauza de masă, care alergau încoace şi 
încolo, în timp ce alţii aflaţi la cumpărături mergeau agale 
pe stradă, profitând din plin de ziua fără ploaie. La fiecare 
colț de stradă un cântăreț ambulant încerca să capteze 
atenția mulțimii, iar Denise și Sharon executară un dans 
irlandez când trecură pe lângă un om care cânta la vioară. 
El le făcu cu ochiul, iar fetele îi aruncară câțiva bănuti în 
pălăria care era așezată pe jos. 

„Aşa doamnelor fără ocupaţie, trebuie să mă întorc la 
lucru”, spuse ea deschizând ușa magazinului. Imediat ce 
angajaţii o văzură, se opriră din trăncănit și începură să 
aşeze rapid hainele de pe umerașe. Holly şi Sharon încercară 
să nu râdă. Își luară rămas bun şi se îndreptară spre 
Stephen's Green să-și ia maşinile. 

„Sun, sea, sex, sand...” începu să cânte încet Holly. 
„La naiba, Sharon! Mi-ai băgat în cap cântecul ăsta 
prostesc”, se plânse ea. 

„lar ai început cu la naiba, Sharon. Eşti atât de negativă, 
Holly.” Sharon începu și ea să fredoneze cântecul. „Mai 
taci din gură!” râse Holly, luând-o de brat. 

Capitolul treisprezece 


Se făcuse ora patru, când Holly plecă din oraș și se 
îndreptă spre casă, în Swords. În cele din urmă, Sharon o 
convinsese pe Holly să meargă la cumpărături, lucru care 
se soldă cu faptul că Holly dădu o grămadă de bani pe un 
top ridicol, pe care nu l-ar fi putut purta sub nici o formă 
la vârsta ei. Ar fi trebuit să fie atentă la cheltuielile ei de 
acum înainte, fondurile i se împuţinau, iar fără un venit 
regulat simțea că o așteaptă vremuri grele. Trebuia să 
înceapă să se gândească la o slujbă, dar și aşa îi venea greu 
să se dea jos din pat, iar o slujbă deprimantă de la nouă la 
cinci nu ar fi adus nici o îmbunătățire. Dar ar fi ajutat-o să 
plătească facturile. Holly suspină adânc, din pricina acestor 
lucruri cărora trebuia să le facă faţă de una singură. Petrecea 
prea mult timp de una singură gândindu-se la ele. Avea 
nevoie de oameni în jurul ei, cum fusese astăzi, cu Denise 
și Sharon, care reușeau întotdeauna să-i abată gândurile. 

O sună pe mama ei și o întrebă dacă putea să treacă să 
o vadă. 

„Sigur că poți iubito, ești întotdeauna binevenită aici.” 
Apoi Elizabeth cobori un pic vocea şi spuse în șoaptă „Dar 


să ştii că Richard este aici.” Doamne! Ce-l apucase cu toate 
vizitele astea ?! 

Holly se gândi pentru o clipă să se îndrepte direct spre 
casă, dar se convinse că e o prostie. Era totuși fratele ei și 
oricât ar fi fost de enervant, nu-l putea evita la infinit. 

Ajunse în casa care era extrem de zgomotoasă și 
aglomerată și avu sentimentul unei întoarceri în timp, 
auzind țipete şi strigăte în fiecare cameră. Când Holly intră, 
mama ei tocmai așeza încă un tacâm la masă. 

„Vai, mamă, ar fi trebuit să-mi spui că luaţi masa”, 
zise Holly, îmbrăţişând-o şi dându-i o sărutare. 

„De ce, ai mâncat cumva?” 

„A nu, de fapt mor de foame, dar sper că nu te-am 
deranjat prea mult.” 

„Nici un deranj dragă, înseamnă doar că bietul Declan 
nu va mai avea ce să mănânce pe ziua de azi, asta-i tot”, 
spuse ea, necăjindu-și fiul, care tocmai se aşeza la masă. 
Acesta făcu o grimasă. 

Atmosfera era mult mai relaxată de data asta — sau 
poate că și Holly nu mai era atât de încordată. 

„La spune, domnule Silitor, cum de nu ești la facultate 
astăzi?” spuse ea pe un ton sarcastic. 

„Am fost la facultate toată dimineaţa”, răspunse el cu 
o strâmbătură. „Si dacă vrei să știi mă duc din nou la ora 
opt.” 

„E cam târziu,” zise Frank, punându-și mult sos în 
farfurie. El avea întotdeauna mai mult sos decât mâncare 
pe farfurie. 

„„Da, dar numai atunci am putut să rezerv cabinetul de 
montaj.” 

„Este numai unul, Declan?” interveni Richard. 

„Mda.” Conversaţie, nu glumă. 

„ȘI câți studenţi sunteţi ?” 

„E o grupă mică, așa că suntem doar doisprezece.” 

„Nu au bani pentru mai mult?” 

„Pentru ce, pentru studenţi?” îl tachină Declan. 

„Nu, pentru alte cabinete de montaj.” 

„Nu, e o facultate mică, Richard.” 

„Cred că universităţile mai mari ar fi mai bine echipate 
pentru lucruri din astea, sunt mai bune în general.” 

Asta era replica critică pe care o așteptau cu toții. 

„Nu, n-aş spune asta, facilităţile sunt cele mai bune, 
numai că sunt mai puţini studenţi și deci mai puţin 
echipament. Iar profesorii nu sunt mai slabi decât cei de la 
universitate, ba poate că sunt mai buni, pentru că lucrează 
în domeniu și predau în același timp la universitate.” 

Bravo ţie, Declan, gândi Holly şi clipi complice din 
ochi înspre el. 

„Îmi imaginez că nu primesc prea mulți bani pentru 
ceea ce fac, așa că probabil că nu au de ales.” 

„Richard, să lucrezi la un film este o slujbă foarte bună, 
vorbeşti despre oameni care şi-au petrecut ani de zile prin 
facultăţi, studiind pentru a obține diplome și titluri de 
master...” 

„O, ai să primeşti o diplomă pentru ceea ce faci?” 
Richard era uluit. „Credeam că faci doar un simplu curs”. 

Declan se opri din mestecat și privi şocat spre Holly. 
Era amuzant cum ignoranţa lui Richard încă îi uimea pe 
toţi. 

„Cine crezi tu că face toate emisiunile alea de grădinărit 
la care te uiţi tu, Richard?” interveni Holly. „Nu e vorba 
doar de o ceată de oameni care a făcut un simplu curs.” 

Nu-i trecuse niciodată prin cap că era nevoie de aptitu- 
dini pentru aşa ceva. „Sunt nişte programe într-adevăr 
grozave”, aprobă el. 

„Despre ce este vorba în proiectul tău, Declan?” întrebă 
Frank. 


Declan termină ceea ce avea de mestecat din gură înainte 
de a vorbi. „O, e prea complicat ca să intru în detalii, dar 
în speţă este viața de club din Dublin.” 

„Oo, vom fi și noi în el ?” întrebă exaltată Ciara, între- 
rupând tăcerea ei neobișnuită. 

„Da, s-ar putea să apară și ceva din ceafa ta pe acolo”, 
glumi el. 

„De abia aştept să-l văd”, spuse încurajator Holly. 

„Multumesc.” Declan puse jos cuțitul şi furculita şi 
începu să râdă. „Hei, ce e cu chestia asta pe care am auzit-o, 
că vei participa la un concurs de karaoke săptămâna 
viitoare?” 

„Ce?” ţipă Ciara, cu ochii aproape scoși din orbite. 

Holly se prefăcu că nu știe despre ce era vorba. 

„Ah, haide Holly!”, insistă el. „Mi-a spus Danny !”. El 
le explică celorlalți: „Danny este proprietarul locului unde 
am dat eu spectacol seara trecută și mi-a spus că Holly s-a 
înscris într-un concurs de karaoke la clubul de la etaj”. 

Toţi exclamară în cor, minunându-se. 

Holly refuză să recunoască „Declan, Daniel ţi-a făcut 
o farsă. Doar toată lumea știe că eu nu pot să cânt! ”, se 
adresă ea celor de la masă, „Pe cinstite, dacă aş cânta 
într-un concurs karaoke, cred că v-aș spune la toți așa 
ceva,” râse ea, ca și când gândul ăsta ar fi fost ridicol. De 
fapt, gândul chiar era ridicol. 

„Holly!” râse el, „Ti-am văzut numele pe listă! Nu 
mai minţi!” 

Holly puse jos cuțitul și furculiţa. Brusc nu-i mai era 
foame. 

„Holly, de ce nu ne-ai spus că ai să participi la un 
concurs?” o întrebă mama ei. 

„Pentru că nu pot să cânt!” 

„Atunci de ce-o faci?” izbucni Ciara în râs. 

Trebuia să le spună, altfel Declan nu o s-o lase în pace, 
iar ea nu voia să-i mintă pe părinţii ei. Îi părea însă rău că 
trebuia să audă şi Richard motivul ei. 

„Bine, e o poveste mai complicată, dar pe scurt, Gerry 
m-a înscris cu mai multe luni în urmă pentru că el chiar 
voia ca eu să fac lucrul ăsta, şi eu deşi nu-mi doresc deloc 
să o fac, simt că trebuie să o scot la capăt cu asta. E o 
prostie, știu.” 

Ciara se oprise brusc din râs. 

Holly simţea că o apucă paranoia, deoarece toată fa- 
milia o privea ţintă, iar ea își tot dădea nervoasă părul 
după ureche. 

„E bine, cred că e o idee minunată” spuse tatăl ei 
deodată. 

„Aşa e”, adăugă mama ei, „și noi vom fi cu toţii acolo 
să te sustinem.” 

„Nu, mamă, nu trebuie să faceţi așa ceva, nu e mare 
lucru.” 

„Nu se poate ca sora mea să cânte într-un concurs și eu 
să nu fiu acolo,” declară Ciara. 

„L-auzi”, spuse Richard. „Atunci o să mergem cu toţii. 
N-am mai fost la karaoke niciodată până acum, ar trebui 
să fie...” îşi stoarse creierii ca să găsească cuvântul 
potrivit,,,...amuzant.” 

Holly gemu și închise ochii, dorindu-și să fi mers di- 
rect acasă din oraş. 

Declan râdea isteric. „Da, Holly, va fi... hm...” spuse 
el scărpinându-se în barbă „,...amuzant!” 

„Când va avea loc?” întrebă Richard scoțându-și agenda. 

„Ăă... sâmbătă”, minți Holly, iar Richard începu să noteze. 

„Ba nu!” izbucni Declan, „E martea viitoare, 
mincinoase!” 

„Rahat!” înjură Richard spre surprinderea tuturor. „Are 
cineva o radieră?” 


Holly nu se putea abţine să nu meargă la toaletă. Era 
nervoasă și aproape că nu dormise toată noaptea. Iar acum 
arăta la fel cum se simţea. Avea cearcăne imense în jurul 
ochilor injectaţi şi buzele vinete. 

Sosise ziua cea mare, cel mai mare coşmar al ei — să 
cânte în public. 

Holly nu era nici măcar genul acela de persoană care 
cântă la duș de teamă să nu spargă oglinzile. Nu exista un 
laxativ mai bun ca frica, iar Holly se simţea de parcă ar fi 
pierdut un kilogram într-o singură zi. Prietenii și familia 
o susținuseră ca de obicei, trimițându-i felicitări de noroc 
şi încurajare. Sharon și John îi trimiseseră chiar un buchet 
de flori, pe care ea îl așezase pe măsuţa de cafea la loc 
uscat, ferit de curenţii de aer cald, lângă orhideea pe 
jumătate ofilită. Denise îi trimisese o felicitare haioasă de 
încurajare. 

Holly se îmbrăcă cu hainele pe care Gerry o pusese să 
le cumpere luna trecută și afurisi. Avea multe alte lucruri 
mai importante de care să-și facă griji, decât de detaliile 
nesemnificative despre cum arată. Își lăsă părul liber astfel 
încât să-i acopere cât mai mult fața şi își dădu cu mult 
rimel rezistent la apă, de parcă asta ar fi împiedicat-o să 
plângă. Prevedea că noaptea se va termina cu lacrimi. Ar 
fi vrut să aibă puteri magice, căci avea de înfruntat zilele 
cele mai grele din viaţa ei. 

John şi Sharon o luară cu taxiul pe Holly, iar ea refuză 
să le vorbească, blestemând pe toată lumea care o forța să 
facă asta. Se simţea rău și nu putea sta locului. De fiecare 
dată când taxiul se oprea la culoarea roşie a semaforului, 
Holly se gândea să iasă afară ca să-și salveze viaţa, dar în 
clipa în care-și aduna curajul se făcea verde şi taxiul o lua 
din loc. Își mişca degetele într-una şi tot deschidea și 
închidea poşeta, prefăcându-se faţă de Sharon că îşi căuta 
ceva, doar ca să aibă o ocupaţie. 

„Relaxează-te Holly”, spuse Sharon blând, „totul va fi 
bine.” 

„Bine pe dracu”, se răsti ea. 

Îşi continuară călătoria în tăcere, nici măcar şoferul 
taxiului nu scoase o vorbă. După un drum foarte tensionat 
ajunseră în sfârşit la Hogan's, iar John și Sharon se chinuiră 
să o oprească să mai vorbească aiurea (ceva despre faptul 
că prefera să sară în Liffey) și încercară să o convingă să 
intre. Spre dezamăgirea lui Holly, clubul era foarte 
aglomerat, iar ea trebui să se îmbrâncească pentru a-și croi 
drum către familia ei, care rezervase o masă (exact lângă 
toaletă, aşa cum solicitase Holly). 

Richard stătea într-o poziţie caraghioasă pe scaun, 
părând foarte nelalocul lui îmbrăcat într-un costum maro. 
„la spune-mi tată, care sunt regulile, ce va trebui să facă 
Holly?” 

Tatăl lui Holly îi explică lui Richard „regulile” 
concursului de karaoke, iar ea deveni și mai nervoasă. 

„Uau, e grozav, nu-i așa?” spuse Richard, privind 
copleșit în jurul lui. Holly presupunea că el nu mai fusese 
niciodată într-un club de noapte până atunci. 

Scena o îngrozea pe Holly. Era mult mai mare decât se 
așteptase, iar pe un perete era un ecran uriaş, pentru ca 
mulțimea să vadă versurile cântecelor. Jack o ţinea pe după 
umeri pe Abbey; amândoi îi zâmbeau încurajator. Holly 
se uită încruntată spre ei, după care, privi în altă parte. 

„Holly, să vezi ce lucru haios s-a întâmplat adineaori”, 
spuse Jack râzând, A ţii minte pe tipul ăla, Daniel, pe 
care l-am cunoscut săptămâna trecută?” 

Holly îl privea nemişcată, văzând cum 1 se mișcă buzele, 
dar fără să dea doi bani pe ceea ce îi spunea el. „Ei bine, 
eu și Abbey am ajuns primii aici, pentru a ţine masa 
ocupată şi tocmai ne sărutam când omul tău a venit şi mi-a 
şoptit la ureche că ai să fii şi tu în seara asta aici. Credea că 


tu și cu mine suntem împreună și că eu te înșelam!” râdeau 
Jack și Abbey isteric. 

„lar eu cred că e dezgustător” spuse Holly și întoarse 
capul. 

„Nu,” încercă Jack să-i explice, „el nu știa că suntem 
frate și soră... A trebuit să-i explic...” Jack se opri, căci 
Sharon îl împunse cu privirea, reducându-l la tăcere. 

„Bună, Holly”, spuse Daniel, apropiindu-se de ea cu 
un carnețel în mână. „Uite care e ordinea din seara asta: 
mai întâi este o fată numită Margaret, apoi un tip numit 
Keith, după care urmezi tu. Eşti de acord?” 

„Deci sunt a treia.” 

„Da, după...” 

„Asta-i tot ce vreau să știu” îl întrerupse răstită Holly. 
Voia doar să iasă din clubul ăsta prostesc şi își dorea ca 
toată lumea să înceteze să o mai enerveze şi să o lase în 
pace. Ar fi vrut ca să o înghită pământul, apoi să apară un 
dezastru natural și toată lumea să trebuiască să evacueze 
clădirea. De fapt, asta ar fi fost o idee bună, își spuse în 
gând privind agitată în jur după un buton care să pornească 
alarma de incendiu, dar îl descoperi pe Daniel care iarăși 
voia să-i spună ceva. 

„Uite ce e Holly, regret că trebuie să te deranjez din 
nou, dar poţi să-mi spui care dintre prietenele tale e 
Sharon?” Daniel o privea de parcă i-ar fi fost teamă ca ea 
să nu-i taie capul. Așa şi trebuie, se gândi Holly, mijindu-și 
ochii. 

„„Cea de aici”, spuse iritată Holly, arătând spre Sharon. 
„Stai așa, dar de ce?” 

„Voiam doar să-mi cer scuze pentru data trecută când 
am vorbit cu ea.” El porni în direcţia lui Sharon. 

„De ce?” întrebă Holly, panica din vocea ei făcându-l 
să se întorcă din nou pe călcâie. 

„A, am avut doar o mică neînțelegere la telefon 

săptămâna trecută”. El o privi încurcat. 

„Stii, de fapt nu trebuie să faci lucrul ăsta, probabil că 
ea a și uitat cu totul de asta”, se bâlbâi ea. Ăsta era ultimul 
lucru de care avea nevoie acum. 

„Da, dar tot aş vrea să-mi cer scuze” şi se îndreptă spre 
Sharon. Holly sări de pe scaun. 

„Sharon, bună, sunt Daniel. Voiam doar să-mi cer scuze 
pentru confuzia de la telefon de săptămâna trecută.” 

Sharon îl privi de parcă el ar fi avut zece capete. 
„Confuzie?” 

„Stii tu, la telefon?” 

John puse un braţ protector în jurul taliei ei. 

„La telefon?” 

„Ăă... da, la telefon”, dădu el afirmativ din cap. 

„Mai spune-mi o dată cum te numeşti?” 

„Ăă, Daniel.” 

„Si am vorbit noi la telefon?” spuse Sharon, cu un 
zâmbet care-i mijea pe faţă. 

Holly gesticula disperată către ea, în spatele lui 
Daniel. Daniel își drese nervos vocea. „Da, ai sunat la 
club săptămâna trecută și eu am răspuns, ţi-aduci aminte?” 

„Nu, dragule, nu vorbeşti cu cine trebuie”, spuse poli- 
ticoasă Sharon. 

John se uită urât la Sharon, pentru acel „dragule”, 
fiindcă dacă ar fi fost după el i-ar fi spus să se ducă undeva. 

Daniel îşi trecu mâna din păr şi păru mai încurcat decât 
oricine altcineva, se întoarse şi dădu cu ochii de Holly. 

Holly făcea semne disperate către Sharon. 

„A...” spuse Sharon, părând că şi-a amintit. „A, 
Daniel!!” strigă ea, un pic cam prea entuzismată. „Doamne, 
îmi pare atât de rău, creierul meu cred că a încetat să mai 
funcţioneze ”. „Probabil că am băut prea mult”, râse ea 
ridicând paharul. 

Pe faţa lui Daniel se citi ușurarea. „Ce bine, pentru o 
clipă am crezut că am înnebunit! Deci îți amintești 
conversaţia noastră la telefon?” 


„A, conversaţia aceea la telefon. Ascultă, nu trebuie 
să-ţi faci probleme din pricina ei”, spuse ea făcând un gest 
de parcă n-ar fi contat. 

„Este doar din cauza faptului că am preluat localul acum 
câteva săptămâni și nu eram prea sigur de aranjamentele 
pentru seara asta.” 

„A, nu-ţi face griji, ...avem cu toţii nevoie... să ne 
adaptăm... la schimbări... nu-i așa?” Sharon se uita la 
Holly să vadă dacă spunea ceea ce trebuia. 

„Bine atunci, e grozav că te-am cunoscut în sfârşit”. 
Daniel râse. „Ai nevoie de vreun scaun sau de altceva?” 
spuse el, încercând să pară amuzant. 

Sharon şi John erau așezați pe scaune și îl priveau în 
tăcere, neștiind ce să-i spună acestui om ciudat. 

John aruncă o privire suspicioasă, în timp ce Daniel se 
îndepărta. 

„Despre ce era vorba?” ţipă Sharon la Holly, imediat 
ce Daniel nu le mai putea auzi. 

„O să-ţi explic mai târziu” spuse Holly. Se întoarse 
spre scenă, căci prezentatorul concursului de karaoke din 
acea seară se afla pe scenă. 

„Bună seara, doamnelor și domnilor!” începu el. 

„Bună seara!” strigă Richard cu o faţă foarte încântată. 
Holly își aținti privirea în tavan. 

„Ne aşteaptă o seară palpitantă...”. El continua să 
vorbească imitând vocea unui DJ, în timp ce Holly bătea 
nervoasă din picioare. Avea nevoie disperată să meargă 
din nou la toaletă. 

„În seara aceasta vom începe cu Margaret din Tallaght 
care ne va cânta melodia de pe genericul filmului Titanic, 
„My Heart Will Go On,” a lui Celine Dion. Vă rog să o 
aplaudaţi pe încântătoarea Margaret!” Mulțimea parcă 
înnebunise. Inima lui Holly bătea cu putere. Cel mai greu 
cântec din lume — tipic. 

Când Margaret începu să cânte, în sală se făcu atâta 
liniște că ai fi putut auzi cum cade un ac. Holly se uită în 
jur, la fețele tuturor. Toată lumea o urmărea atent pe Mar- 
garet, inclusiv familia ei, trădătorii. Ochii lui Margaret 
erau închişi, iar ea cânta cu atâta pasiune, de parcă ar fi 
trăit fiecare vers din cântec. Holly o ura și se gândea să-i 
pună piedică în clipa în care ar fi coborât de pe scenă ca să 
meargă la locul ei. 

„A fost incredibil, nu-i așa?” întrebă DJ-ul. Mulțimea 
aclamă din nou. Holly ştia că nu va auzi acele urale după 
ce va cânta ea. „Acum urmează Keith, poate vi-l amintiţi, 
el a fost câştigătorul de anul trecut. Va cânta „America” a 
lui Neil Diamond. Aplaudaţi-l pe Keith!”. Holly nu mai 
avea nevoie să audă nimic și dădu buzna în toaletă. 

Se plimbă de-a lungul și de-a latul încăperii încercând 
să se calmeze, dar genunchii i se înmuiaseră, stomacul i 
se strânsese şi simtea că-i vine să vomite. Se uita la ima- 
ginea ei din oglindă şi încerca să respire adânc. Nu mergea, 
se simţea şi mai amețită. Mulțimea aplauda afară, iar Holly 
îngheţă. Era rândul ei. 

„Ce credeţi despre Keith, e grozav, nu-i așa, doam- 
nelor și domnilor?” 

Din nou aplauze. 

„Poate Keith va bate recordul, câștigând doi ani la rând. 
Mai bine de atât nu se poate!” 

De fapt se putea mult mai rău de-atât. 

„Acum avem o nou venită în concurs, numele ei este 
Holly şi va cânta...” 

Holly intră într-o cabină şi se încuie acolo. Nu ar fi 
ieșit pentru nimic în lumea asta. 

„Doamnelor și domnilor, să o aplaudăm pe Holly!” 

Urmă un ropot de aplauze. 


Capitolul paisprezece 


Acum trei ani, Holly urcase pe scenă, făcându-şi debutul 
într-o apariţie la karaoke. 

Deloc întâmplător, se împlineau chiar trei ani de când 
Holly urcase pe scenă la karaoke. 

O armată de prieteni mersese la clubul local din Swords 
pentru a sărbători a treizecea aniversare a unuia dintre ei. 
Holly era extrem de obosită, căci făcuse ore suplimentare 
în ultimele două săptămâni și nu prea avea chef de 
petrecere. Voia doar să ajungă acasă, să-și facă o baie 
prelungită, să-şi pună cea mai neatrăgătoare pijama şi să 
se cuibărească lângă Gerry în faţa televizorului. 

După ce stătuse într-un tren aglomerat, de la Blackrock 
la Sutton Station, Holly nu avea nici un chef să-și petreacă 
toată noaptea înghesuită într-o cârciumă îmbâcsită. În tren 
jumătate din faţa ei era lipită de fereastră, pe când cealaltă 
jumătate era sub braţul transpirat al unui bărbat murdar. 
Chiar în spatele ei era un alt bărbat care-i respira în ceafă, 
duhnind a alcool. Şi ca să fie şi mai rău, de fiecare dată 
când trenul se balansa, acesta își lipea „ca din întâmplare” 
burta plină de bere de spatele ei. Suferea acest chin de 
două săptămâni, în fiecare zi când se ducea și când venea 

de la serviciu și simţea că nu mai suportă. Voia doar pi- 
jamalele ei. 

Ajunse în sfârșit la Sutton Station unde deștepţii de pe 
peron credeau că e o idee grozavă să urce în tren, în timp 
ce pasagerii încercau să coboare. Îi luă ceva timp să străbată 
mulțimea încercând să coboare din tren, astfel că atunci 
când ajunse pe peron, apucă să vadă cum autobuzul de 
legătură plecase, plin cu omuleți care-i zâmbeau de la 
fereastră. Şi pentru că era trecut de șase, și cafeneaua se 
închisese, rămase înghețată pe peron, urmând să aștepte 
încă o jumătate de oră următorul autobuz. Mai presus de 
orice asta îi sporea dorinţa de a se ghemui în fața șemineului. 

Dar nu avea să aibă parte de o seară liniștită acasă. 
Soțul ei iubit avea alte planuri. Ajunsese acasă obosită și 
extrem de agasată într-o casă plină de lume unde muzica 
bubuia în boxe. Oameni pe care nici măcar nu-i cunoştea 
rătăceau prin casă având cutii de bere în mâini și stăteau 
întinși pe canapeaua pe care ea intenţionase să lâncezească 
următoarele două ore. Gerry era la CD player, făcând pe 
DJ-ul, şi încercând să arate „ca lumea”. Deși, în clipa aceea, 
ei i se părea că nu arătase niciodată mai „aiurea”. 

„Ce-ai păţit?”, o întrebase Gerry, văzând-o că se 
îndreaptă ca o furtună sus pe scări spre dormitor. 

„Gerry, sunt obosită, agasată, n-am nici un chef să ies 
în seara asta și tu nici măcar nu m-ai întrebat dacă poți să 
inviţi atâta lume aici. Şi, apropo, ĂŞTIA CINE SUNT?”, 
strigă ea. 

„Sunt nişte prieteni de-ai lui Connor, şi apropo, ASTA 
E ȘI CASA MEA!”, strigă şi el. 

Holly îşi duse degetele pe tâmple şi începu să-și maseze 
uşor capul, care o durea îngrozitor, iar muzica asta o 
înnebunea. 

„Gerry,” spuse ea încet, încercând să rămână calmă, 
„eu nu spun că nu poţi să inviţi pe cineva. Ar fi fost bine 


să fi planificat dinainte lucrul ăsta și să-mi fi spus. Atunci, 
nu mi-ar fi păsat, dar astăzi, tocmai azi când sunt așa de 
obosită...” vocea ei devenea tot mai slabă cu fiecare cuvânt, 
„voiam doar să mă relaxez în casa mea”. 

„Haide, în fiecare zi te simţi la fel”, se răsti el. „Nu 
vrei să mai faci niciodată nimic. În fiecare seară vii acasă 
într-o dispoziţie îngrozitoare și mă cerţi pentru orice!” 

Holly rămase cu gura căscată. „Scuză-mă! Am avut 
mult de lucru!” 

„Și eu la fel, dar pe mine nu mă vezi răţoindu-mă la 
tine ori de câte ori nu-mi convine ceva”. 

„Gerry, aici nu e vorba că nu-mi convine ceva, ci e 
doar faptul că ai invitat toată strada la noi aca...” 

„E VINERI! strigă el, reducând-o la tăcere. la adu-ţi 
aminte, când ai ieșit în oraș ultima dată? Nu te mai gândi 
la serviciu şi relaxează-te și tu din când în când. Nu te mai 
purta de parc-ai fi BUNICA!” Si ieși furtunos din dormitor, 
trântind uşa. 

După ce stătu mult timp în dormitor, urându-l pe Gerry 
şi gândindu-se să divorțeze, reuşi să se calmeze și să se 
gândească la ceea ce-i spusese el. Si avea dreptate. Bine, 
nu avea dreptate în felul în care i-o spusese, dar ea fusese 
prost dispusă și pusă pe ceartă de o lună încoace, și era 
conştientă de asta. 

Holly era genul de persoană care termină lucrul la ora 
17.00, închide calculatorul, stinge lumina, aranjează biroul 
şi pleacă spre metrou la 17.01, indiferent că patronului îi 
plăcea lucrul ăsta sau nu. Nu-și lua niciodată să lucreze 
acasă, nu se stresa niciodată de viitorul firmei pentru că, 
la drept vorbind, nu-i păsa, și suna să se scuze că este 
bolnavă în oricâte dimineţi de luni era posibil, fără a exista 
riscul să fie concediată. Dar, din cauza unei lipse de 
concentrare când îşi căuta un serviciu, acceptase de data 
aceea o muncă de birou care o silea să-şi mai ia din lucrări 

şi acasă, unde trebuia să stea peste program și să-și facă 
griji despre firmă, lucru de care nu era deloc mulțumită. 
Cum de reuşise să reziste acolo o lună întreagă nu ştia nici 
ea, dar oricum Gerry avea dreptate. Nu mai ieșise în oraş 
cu el sau prietenele ei de câteva săptămâni și seara adormea 
în clipa când punea capul pe pernă. Dacă stăteai să te 
gândești un pic, probabil că asta era principala problemă a 
lui Gerry, nemaipunând la socoteală şi faptul că îl certa. 

Dar în seara asta urma să fie altceva. Intenţiona să le 
arate prietenelor și soțului ei, pe care îi neglijase, că ea 
rămăsese amuzanta și frivola Holly, care bea până când îi 
băga pe toţi sub masă şi tot reușea să meargă drept până 
acasă. Această paradă plină de haz începu prin prepararea 
unor cocktailuri de casă; numai dumnezeu ştie ce era în 
ele, dar își făcuseră efectul, astfel că la ora unsprezece 
dansau pe drumul până la clubul unde urma să aibă loc 
Karaoke. Holly ceruse să fie prima care va cânta și îl hărțuise 
pe prezentatorul de karaoke până când obținuse ceea ce îşi 
dorea. Clubul era foarte aglomerat în seara aceea, din cauza 
unei mulțimi foarte zgomotoase adunată pentru o petrecere 
a burlacilor. Era ca și cum o echipă de filmare sosise în 
club mai devreme, pregătind locul pentru scena dezastrului. 
Nu ar fi putut face o treabă mai bună. 

DJ-ul îi făcu o publicitate formidabilă lui Holly, după 
ce crezuse minciunile ei că era o cântăreață profesionistă. 
Gerry nu mai putea nici să vorbească, nici să privească de 
atâta râs, în timp ce Holly era hotărâtă să-i demonstreze că 
ştie să se distreze. Nu trebuia să se gândească încă la divorţ. 
Holly se hotărî să cânte „Like a Virgin” şi o dedică 
bărbatului cu care urma să se căsătorească a doua zi. Imediat 
ce începu să cânte, Holly fu întâmpinată cu o serie de 
huiduieli, așa cum nu-i mai fusese dat să audă vreodată. 
Dar era atât de beată încât nu-i păsa şi continuă să-i cânte 
soţului ei care măcar părea să fie singurul care nu făcea 


fețe-feţe. Până la urmă, cu toate că oamenii începuseră să 
arunce cu diferite lucruri pe scenă și chiar și prezentatorul 
spectacolului îi încuraja să huiduie și mai tare, Holly simţi 
că şi-a îndeplinit misiunea. Când îi înapoie acestuia 
microfonul, se auziră urale atât de puternice, încât oamenii 
aflați în clubul de peste drum veniră alergând. Astfel aufost 
și mai mulţi cei care au văzut-o pe Holly împleticindu-se 
pe scări în tocurile ei cui şi căzând pe burtă cât era de 
lungă. Au văzut cu toții cum fusta i se ridică în cap, dând 
la iveală jupa veche, care odată fusese albă, dar acum era 
gri, căci nu se obosise să o schimbe când venise de la 
serviciu. 

Holly fusese dusă la spital pentru a primi îngrijiri 
pentru nasul ei lovit. 

Gerry își pierduse vocea de la atâta râs, iar Denise și 
Sharon dădură şi ele o mână de ajutor, făcând fotografii la 
„locul crimei”, pe care Denise le alese apoi drept copertă 
pentru invitaţiile la petrecerea de Crăciun, cu titlul „Să ne 
dezgolim!” 

Holly jurase să nu mai facă niciodată karaoke. 


Capitolul cincisprezece 


„Holly Kennedy? Eşti aici?” vocea prezentatorului de 
karaoke bubuia în microfon. Aplauzele se stinseră într-un 
murmur neliniștit şi toată lumea privi în jur căutând-o pe 
Holly. Or să mă caute ei mult şi bine, se gândi ea, coborând 
capacul toaletei şi așteptând ca agitația să înceteze astfel 
încât aceștia să treacă la următoarea victimă. Îşi puse capul 
în palme şi se rugă să depășească acest moment. Îşi dorea 
să deschidă ochii și să se trezească în siguranţa casei ei, 
peste o săptămână de acum înainte. Numără până la zece, 
rugându-se să se întâmple o minune, apoi deschise din 
nou ochii. 

Era tot în toaletă. 

De ce nu putea ca măcar de data asta să găsească puteri 
magice? 

Holly știa că asta se va întâmpla. Din momentul în 
care deschisese plicul şi citise cea de-a treia scrisoare de la 
Gerry prevăzuse că va fi vorba de lacrimi și umilințe. 
Coșmarul ei devenise aievea. 

Afară clubul părea foarte liniştit și un sentiment calm 
o cuprinse, când îşi dădu seama că vor trece la următorul 
solist. Umerii i se relaxară şi își descleștă pumnii, des- 


cleștă şi fălcile, iar aerul îi pătrunse mai uşor în plămâni. 
Îi trecuse panica, dar hotărî să aştepte până când va începe 
să cânte următorul, după care avea să o șteargă. Nu putea 
nici măcar să sară de la fereastră — dacă nu voia sa plonjeze 
spre moarte. 

Aflată în cabină, Holly auzi ușa de la toaletă deschi- 
zându-se şi închizându-se. Aha, veneau după ea, oricine 
ar fi fost „ei”. 

„Holly? 

Era Sharon. 

„Holly, știu că eşti acolo, așa că ascultă-mă, da?” 

Holly își stăpâni cu greu lacrimile. 

„Știu că ăsta e un coșmar pentru tine şi mai știu că ai o 
fobie în legătură cu asta, dar trebuie să te relaxezi, da?” 

Vocea lui Sharon era atât de blândă, încât umerii lui 
Holly se relaxară din nou. 

„Holly, eu urăsc şoarecii, ştii asta.” 

Holly se încruntă întrebându-se unde va duce această 
conversaţie. 

„Si cel mai groaznic coșmar al meu ar fi să păşesc 
într-o cameră plină de șoareci. Poţi să-ţi imaginezi cum aș 
arăta eu?” 

Holly zâmbi la gândul ăsta și își aminti perioada când 
Sharon se mutase timp de două săptămâni cu ea şi Gerry, 
după ce prinsese un şoricel în casa ei. Lui John îi fuseseră 
desigur permise vizite conjugale. 

„Ei da, aș sta exact acolo unde stai și tu acum și nimic 
pe lumea asta nu m-ar face să ies de acolo.” Făcu o pauză. 

„„Ce?”, se auzi de la microfon vocea DJ-ului, apoi începu 
să râdă. „Doamnelor şi domnilor, se pare că solista noastră 
se află acum la toaletă.” Toată sala izbucni în râs. 

„„Sharon!” vocea lui Holly tremura. Se simţea de parcă 
gloata supărată era gata să spargă ușa, să o dezbrace şi să o 
ia pe sus, ducând-o pe scenă pentru a fi executată. O 
cuprinse panica pentru a treia oară. 


LII 


118 


Sharon se grăbi să spună următoarea propoziţie. „În 
orice caz, Holly, uite ee vreau să-ţi spun, nu trebuie să 
faci asta dacă nu vrei. Nimeni nu te forțează...” 

„Doamnelor și domnilor, hai s-o facem pe Holly con- 
ştientă că ea este cea care va urma!” striga DJ-ul. „Haideţi!” 

Toată lumea începu să bată din picioare şi să-i scan- 
deze numele. 

„Mă rog, nimeni căruia îi pasă de tine n-o să te forțeze 
să faci asta” se bâlbâi Sharon, aflată acum sub presiunea 
gloatei de dincolo de uşă. „Dar dacă n-o s-o faci, ştiu că 
n-o să ţi-o ierţi niciodată. Sunt sigură că Gerry a avut un 
motiv atunci când te-a pus să faci asta.” 

„HOLLY! HOLLY! HOLLY!” 

„O, Sharon!” repetă Holly panicată. Deodată pereţii 
cabinei parcă se strângeau în jurul ei, în timp ce picături 
de sudoare i se formară pe frunte. Trebuia să iasă de acolo. 
Năvăli pe ușă afară. Sharon făcu ochii mari la vederea 
prietenei ei îngrozite, care arăta de parcă ar fi văzut o 
stafie. Avea ochii roșii şi umflaţi, cu linii negre de rimel 
scurse pe faţă (chestia cu rezistent la apă nu dă rezultate 
niciodată) iar lacrimile şterseseră şi restul machiajului. 

„Nu-i băga în seamă, Holly”, spuse calmă Sharon. „Ei 
nu te pot obliga să faci ceva ce nu vrei.” 

Lui Holly începu să-i tremure buza de jos. 

„Nu!” spuse Sharon apucând-o de umeri și privind-o 
în ochi. „Nu te mai gândi la asta!” 

Buza nu-i mai tremura, în schimb restul corpului da. 
Până la urmă, Holly rupse tăcerea. „Nu pot să cânt, 
Sharon”, şopti ea, cu ochii măriți de spaimă. 

„Știu asta”, spuse Sharon râzând, „și familia ta ştie 
asta! La naiba cu ceilalţi!” Sharon deveni agresivă, „N-ai 
să le mai vezi mutrele pocite NICIODATĂ! Cui îi pasă ce 
cred ei? Mie nu, ţie îţi pasă?” 

Holly reflectă un minut. „Nu”, șopti ea. 


„N-am auzit, ce-ai spus? Îţi pasă de ceea ce cred ei?” 
„Nu”, răspunse ea cu mai multă tărie. 


„Mai tare!” Sharon o apucă de umeri. 
„Nu!” strigă ea. 
„Mai tare!” 


„NUUUUUUU! NU-MI PASĂ CE CRED EI!” Holly 
strigă atât de tare încât cei din sală începură să se mai 
liniștească. Ele îşi zâmbiră și apoi începură să chicotească 
de prostia lor. 

„Hai să spunem că asta va fi o altă zi prostească marca 
Holly, de care o să râdem câteva luni de acum încolo”, 
stărui Sharon. 

Holly mai privi o dată în oglindă, respiră adânc şi se 
îndreptă spre uşă ca o femeie aflată în misiune. Deschise 
ușa spre fanii care-i scandau numele. Când o văzură, toţi 
izbucniră în urale, așa că ea făcu o reverență teatrală și se 
îndreptă spre scenă în sunetul aplauzelor și hohotelor de 
râs, deslușind un strigăt al lui Sharon: „La naiba cu toți!” 

Acum atenţia tuturor era îndreptată către Holly, 
indiferent că-i plăcea sau nu lucrul ăsta. Dacă nu s-ar fi 
refugiat în toaletă probabil că oamenii care stăteau de vorbă 
în fundul sălii nici n-ar fi observat-o cântând, dar acum 
atrăsese şi mai tare atenţia. 

Stătea pe scenă cu braţele încrucișate privind publicul 
în stare de șoc. Muzica începu, fără ca ea să observe acest 
lucru, așa că pierdu câteva versuri din cântec. DJ-ul opri 
piesa și o puse din nou de la capăt. 

Se făcu linişte deplină. Holly își drese vocea şi sunetul 
acela avu ecou în toată încăperea. Privi spre Denise și 
Sharon cerând ajutor, iar întreaga masă ridică degetul mare 
către ea. Altă dată Holly ar fi râs de cât de sentimentali 
păreau, dar acum, în mod ciudat, avu un resentiment de 
liniște. În cele din urmă muzica în i Holly tinu 
microfonul mai strâns cu a i JURE i să 

cânte. Cu o voce tremurată şi extrem de timidă ea cântă: 
„What would you do if I sang out of tune? Would you 
stand up and walk out on me?” 

Denise şi Sharon izbucniră în hohote de râs pentru 
minunata alegere a cântecului și o aplaudară cu putere. Ea 
continua să cânte îngrozitor, arătând de parcă era gata să 
izbucnească în plâns. Chiar atunci când crezu că o să audă 
din nou huiduieli, familia şi prietenii i se alăturară la refren. 
„Ooh Pl get by with a little help from my friends, yes P11 
get by with a little help from my friends.” 

Mulțimea din sală întoarse capetele spre masa de prieteni 
Și rude, iar atmosfera se mai încălzi puţin. Holly se pregăti 
pentru notele înalte care urmau şi strigă din străfundul 
rărunchilor, „Do you neeeed anybody?” Chiar se sperie 
de volumul său, iar câteva persoane o ajutară să cânte, „| 
need somebody to love.” 

„Do you neeeed anybody?” repetă ea și îndreptă micro- 
fonul spre mulțime, pentru a-i încuraja să cânte, şi aceştia 
chiar cântară „I need somebody to love” şi aplaudară. Holly 
se simţea mai puţin tensionată acum Și reuși să se descurce 
cu restul cântecului. Oamenii din spatele sălii își reluară 
conversaţia, personalul barului continuă să servească băuturi 
și să spargă pahare, până când Holly simți că de fapt e 
singura care se auzea. 

Când, în cele din urmă, termină de cântat, câteva mese 
politicoase din față și masa din partea dreaptă la care se 
afla familia ei fură singurii care o aplaudară. DJ-ul îi luă 
microfonul din mână și reuși să spună printre hohote de 
râs „Vă rog să o aplaudaţi pe incredibil de curajoasa Holly 
Kennedy!” 

De data asta doar familia și prietenii ovaţionară. Denise 
și Sharon se apropiară de ea, cu lacrimile şiroindu-le pe 
obraji de atâta râs. 

„Sunt așa mândră de tine!” spuse Sharon, aruncându-și 
braţele de gâtul lui Holly. „Ai fost teribilă!” 


„Mulţumesc pentru ajutor, Sharon”. Holly îşi îmbrătişa 
prietena. 

Jack și Abbey ovaţionau, pe când Jack striga doar 
„Groaznic! Absolut îngrozitor!” 

Mama lui Holly îi zâmbea încurajator, ştiind că îi 
transmisese talentul special la cântat fiicei sale, iar tatăl 
lui Holly de abia o putea privi în ochi, de atâta râs. Ciara 
nu reușea decât să repete într-una „Nu credeam că cineva 
poate cânta atât de prost”. 

Declan îi făcu cu mâna din celălalt colţ al camerei, cu 
degetul mare în jos. Holly se cuibări lângă colțul mesei și 
sorbi din paharul cu apă, în timp ce-i asculta pe toţi cei 
care o felicitau fiindcă cântase atât de prost. Nu-şi mai 
amintea de când nu mai fusese atât de mândră. 

John se mută lângă Holly și se sprijini de peretele de 
lângă ea, în timp ce urmărea în liniște ceea ce se întâmpla 
pe scenă. În cele din urmă își luă inima-n dinţi și-i spuse 
„Stii, probabil că acum Gerry e aici cu noi” și o privi cu 
ochii umezi. 

Bietul John, pesemne şi lui îi lipsea cel mai bun prieten. 
Ea îi zâmbi încurajator şi privi în jur prin sală. Avea 
dreptate. Holly chiar simțea prezenţa lui Gerry. Simtea 
cum o cuprinde în braţe într-una din îmbrățişările acelea 
de care-i era așa de dor acum. 

După o oră, soliştii terminară de cântat, iar Daniel şi 
DJ-ul plecară să adune voturile. Fiecărei persoane îi fusese 
înmânat la intrare un pliculeţ, dar Holly nu se putea 
concentra să-şi scrie propriul nume, așa că i-l dădu lui 
Sharon. Era evident că nu Holly va fi cea care va câștiga, 
dar, în definitiv, nu asta fusese intenția ei. Și chiar dacă 
s-ar fi întâmplat să câștige se gândea cu groază la gândul 
că ar trebui să se întoarcă peste două săptămâni să repete 
întreaga poveste. Nu învățase nimic din această experiență, 
de fapt acum ura karaoke şi mai mult. Câștigătorul de 
anul trecut, Keith, își adusese cu el cel puţin treizeci de ; 

prieteni, ceea ce-l făcea cu siguranță un câștigător, iar Holly 
se îndoia foarte mult că „fanii” ei din multime urmau să 
voteze pentru ea. 

DJ-ul pusese un CD patetic cu răpăit de tobe, pentru 
clipa în care urmau să fie anunţaţi câştigătorii. Daniel urcă 
din nou pe scenă cu jacheta lui de piele neagră și pantalonii 
largi negri și fu întâmpinat cu fluierături și țipete ale fetelor. 
Foarte îngrijorător, dintre fete cea care tipa cel mai tare 
era Ciara. Richard părea emoţionat și ținu degetele 
încrucișate spre Holly. Un gest dulce, dar incredibil de 
naiv, gândi ea, era evident că el nu înțelesese bine 
„regulile”. 

Se produse un uşor freamăt, căci CD-ul cu bătăile de 
tobe începu să sară, iar DJ-ul se grăbi spre echipamentul 
lui pentru a le opri. Câștigătorii fură anunţaţi fără dra- 
matism, într-o linişte deplină. 

„Aş dori să mulțumesc tuturor celor care au luat parte 
la concursul din seara asta, ne-ați amuzat grozav.” Ultima 
parte îi era adresată lui Holly, iar ea se făcu mică în scaun, 
jenată. „Cei doi finalişti din seara asta sunt...” Daniel făcu 
o pauză pentru a spori efectul dramatic „Keith și 
Samantha!” 

Holly sări în picioare încântată şi intrară în horă alături 
de Denise şi Sharon. Nu se simţise atât de ușurată nicio- 
dată în viaţa ei. Richard avea un aer nedumerit, în timp ce 
restul familiei lui Holly o felicita pentru „pierderea ei 
victorioasă.” 

„Am votat-o pe blondă”, declară Declan dezamăgit. 

„Asta pentru că avea țâte mari”, râse Holly. 

„Fiecare cu talentul lui”, încuviință Declan. 

Holly se întreba ce talente o fi avut ea. Probabil era un 
sentiment minunat să câştigi ceva, să știi că ai talent. Holly 
nu câştigase niciodată nimic în viaţa ei, nu practica nici un 
sport, nu cânta la nici un instrument, de fapt acum că stătea 


și se gândea nu avea nici o pasiune, nu o interesa nimic în 
mod deosebit. Ce putea scrie în CV când urma să solicite 
un post? „Îmi place să beau şi să fac cumpărături” n-ar da 
prea bine. Holly trăise întrega viață fără să fie interesată 
de nimic altceva, în afară de Gerry, de fapt tot ceea ce 
făcuse era pentru el. Într-un fel, a fi soția lui era lucrul la 
care se pricepea cel mai bine; tot ce știa era să-i fie 
parteneră. Acum cu ce mai rămăsese? Fără slujbă, fără soț 
și nu putea nici măcar să cânte într-un concurs de karaoke, 
darămite să-l câștige. Gândul ăsta o făcu să se simtă foarte 
singură și deprimată, cum stătea așezată, privindu-și fa- 
milia și prietenii din jurul ei. 

Sharon şi John păreau prinși într-o discuție foarte 
aprinsă, Abbey şi Jack se uitau ca de obicei unul în ochii 
celuilalt ca doi adolescenţi îndrăgostiți, Ciara flirta cu 
Daniel, iar Denise era... De fapt unde era Denise? 

Holly făcu ochii roată prin club şi o zări pe scenă, 
bâţâindu-şi picioarele şi stând într-o poziţie foarte 
provocatoare în fața celui care prezentase concursul. 
Părinţii lui Holly plecaseră ţinându-se de mână, imediat 
ce numele ei nu fusese anunțat printre câștigători, și mai 
rămânea... Richard. 

Richard stătea înghesuit alături de Ciara şi Daniel, 
privind în jur ca un cățeluș pierdut, sorbind din băutura 
lui la fiecare câteva secunde. Holly îşi imagină că probabil 
arăta ca el... un ratat. Dar cel puţin ratatul avea o nevastă 
şi doi copii la care să se întoarcă acasă, spre deosebire de 
Holly care avea întâlnire cu cina la cuptorul cu microunde. 

Holly se mută, așezându-se pe scaunul înalt de bar din 
faţa lui, încercând să lege o conversaţie. 

„Te distrezi bine?” 

El îşi ridică nasul din pahar privind în sus către ea, 
speriat că cineva i se adresa. „Da, mulţumesc, mă distrez 
Holly.” 

Dacă asta înțelegea el prin a se distra, lui Holly nici 
nu-i venea să se gândească cum arăta el când nu se distra. 

„Am fost surprinsă că ai venit, credeam că lucrurile 
astea nu sunt genul tău”. 

„A, ştii... trebuie să-ţi susții familia”, spuse el ameste- 
cându-și băutura cu paiul. 

„Dar unde e Meredith ?” 

„Emily şi Timothy”, spuse el de parcă asta explica totul. 

„Mâine lucrezi?” 

„Da”, spuse brusc, terminându-și băutura, „Așa că mai 
bine o şterg. Ai făcut ceea ce trebuia în seara asta, Holly.” 
Privi în jur stânjenit la familia lui, încercând să se hotărască 
dacă să-i întrerupă pentru a-și lua rămas bun dar, în cele 
din urmă, hotărând să n-o facă. Își aplecă capul în semn 
de salut spre Holly şi plecă, croindu-şi drum prin mulțimea 
densă. 

Holly era încă o dată singură. Oricât de mult ar fi vrut 
să-și înșface geanta și să alerge acasă, știa că trebuie să 
stea până la sfârșit. Urmau să fie multe momente în viitor, 
când ea va fi singură, ca acum, singura fără pereche, în 
compania unori cupluri şi trebuia să se adapteze acestei 
situaţii noi. Cu toate astea, se simţea îngrozitor și era 
furioasă că ceilalți nici măcar nu o băgau în seamă. Apoi 
avu mustrări de conştiinţă, pentru că se purta ca un copil, 
cum ar fi putut pretinde prietenii sau familia. Holly se 
întreba dacă nu cumva asta fusese intenţia lui Gerry. 
Crezuse oare că asta este situația de care avea ea nevoie? 
Se gândise că lucrul ăsta o va ajuta? Poate că avusese drep- 
tate, pentru că în seara asta ea dăduse cu siguranţă un test. 
O forțase să devină mai curajoasă în multe privinţe. Stătuse 
pe scenă cântând unor zeci de oameni, iar acum se afla în 
situaţia de a fi înconjurată numai de cupluri. Oricare ar fi 
fost planul lui Gerry, fusese forţată să devină mai curajoasă 
fără el. Stai până la sfârşit, îşi spuse. 


Holly zâmbi privindu-și sora care flecărea cu Daniel. 
Nu semăna deloc cu ea; Ciara era atât de iresponsabilă și 
încrezătoare, părea să nu o îngrijoreze niciodată nimic. 
De când își amintea Holly, Ciara nu reuşise niciodată să 
păstreze un serviciu, sau un prieten. Mintea ei era 
întotdeauna la altceva, pierdută în visul de a vizita o altă 
țară îndepărtată. Holly și-ar fi dorit să-i semene mai mult. 
Vizitase și ea ţări îndepărtate, dar întotdeauna numai alături 
de Gerry şi niciodată mai mult de câteva săptămâni. Spre 
deosebire de Ciara, Holly era o pasăre de curte şi nu şi-ar 
fi imaginat niciodată că se va îndepărta de familie și 
prieteni, părăsind viaţa pe care și-o făurise acolo. Cel puţin 
n-ar fi putut părăsi viaţa pe care o avusese. 

Îşi îndreptă atenţia spre Jack, care părea că pluteşte 
într-o altă lume cu Abbey. Si-ar fi dorit să semene și cu 
el; îi plăcea foarte mult să fie profesor de liceu. Era genul 
de profesor de engleză pe care toți adolescenții îl respectau 
şi ori de câte ori Holly și Jack treceau pe lângă unul din 
elevii lui pe stradă aceştia îl întâmpinau mereu cu un zâmbet 
şi cu un „Să trăiţi, domnule!” Toate fetele îl îndrăgeau și 
toţi băieţii voiau să fie ca el când vor fi mari. Holly oftă 
mai tare și sorbi ultima picătură din pahar. Acum chiar că 
se plictisise. 

Daniel privi către ea „Holly, vrei să-ți aduc ceva de băut?” 

„A, nu, nu e nevoie, mersi Daniel, o să plec în curând 
acasă oricum”, 

„Haide, Hol!” protestă Ciara, „Nu poţi să pleci acasă 
aşa devreme! E seara ta!” 

Holly nu simţea că e seara ei. Simţea că dăduse buzna 
la o petrecere unde nu cunoştea pe nimeni. 

„Nu, sunt bine, mulțumesc”, îl asigură încă o dată pe 
Daniel. 

„Nu, ai să rămâi”, insistă Ciara, „adu-i o vodcă şi 
cola, iar mie la fel ca data trecută”, îi comandă ea lui Daniel. 

„Ciara!” exclamă Holly jenată de îndrăzneala surorii ei. 

„Nu, e în regulă!”, o asigură Daniel, „Eu am întrebat” 
și se îndreptă către bar. 

„Ciara, ai fost atât de nepoliticoasă”, se răsti Holly la 
sora ei. 

„De ce? La naiba, doar nu trebuie să o plătească, el e 
proprietar aici”, spuse ea apărându-se. 

„Totuși asta nu înseamnă că poţi să-i ceri băuturi pe 
gratis...” 

„Unde-i Richard?”, o întrerupse Ciara. 

„A plecat acasă.” 

„La dracu'! De când?” sări ea de pe scaun cuprinsă de 
panică. 

„Nu ştiu, acu” vreo cinci sau zece minute. De ce?” 

„Trebuia să mă ducă cu mașina acasă!” Aruncă hainele 
tuturor grămadă pe jos, în timp ce-și căuta poşeta. 

„Ciara, n-ai să-l mai prinzi, a plecat de prea mult timp.” 

„Ba da. A parcat foarte departe de aici, o să-l prind 
când va trece înapoi”. Până la urmă îşi găsi geanta şi ieşi 
alergând pe ușă strigând „Pa, Holly! Bravo ţie, ai fost de 
groază!” şi dispăru pe uşă. 

Holly era încă o dată singură. Grozav, se gândi ea, 
privindu-l pe Daniel, care se întorcea la masă aducând 
băuturile, acum n-avea încotro, trebuia să stea ea de vorbă 
cu el. 

„Unde a plecat Ciara?” întrebă Daniel, punând băuturile 
pe masă și așezându-se vizavi de Holly. 

„O, m-a rugat să-ţi spun că îi pare rău, dar trebuia să 
alerge după fratele meu ca să o ia cu mașina”. Holly își 
mușcă vinovată buza, știind foarte bine că Ciara nu se 
gândise nici o clipă la Daniel când ieşise pe ușă. „Îmi pare 
rău că a fost atât de nepoliticoasă cu tine adineaori”, spuse 
ea, apoi începu să râdă. „Doamne, probabil crezi că suntem 
cea mai necioplită familie din lume. La Ciara vorbește 
gura fără ea, nici ea nu prea crede ceea ce spune.” 


„Dar tu?” zâmbi el. 

„În clipa aceea, da”. Ea râse din nou. 

„Hei, e grozav, asta înseamnă mai multă băutură pentru 
tine,” spuse el și împinse paharul peste masă către ea. 

„Pffu, ce-i asta?” Holly strâmbă din nas din cauza 
mirosului. 

Daniel privi în altă parte încurcat și își drese vocea, 
„Nu-mi aduc aminte.” 

„Haide!” râse Holly . „Doar tu l-ai comandat! E drep- 
tul unei femei să știe ce bea!” 

Daniel o privi cu un zâmbet pe faţă. „Se cheamă BJ. 
Ar fi trebuit să vezi faţa barmanului când am cerut unul. 
Cred că nu auzise de așa ceva!” 

„O, Doamne”, râse Holly, „cum poate Ciara să bea așa 
ceva? Miroase groaznic!” 

„A spus că-i vine uşor să-l înghită”, şi el se puse din 
nou pe râs. 

„Vai, îmi pare rău Daniel, uneori e chiar ridicolă.” 

Daniel privea amuzat peste umărul lui Holly „Oricum, 
se pare că prietena ta se simte bine în seara asta.” 

Holly se răsuci şi o văzu pe Denise şi pe DJ îmbrățişaţi 
lângă scenă. Atitudinea ei provocatoare dăduse evident 
rezultate. 

„A nu, nu DJ-ul ăla îngrozitor care m-a silit să ies din 
toaletă”, mormăi Holly. 

„Este Tom O'Connor, de la Dublin FM,” râse 
Daniel, „dar sunt sigur că ar fi încântat să audă ce-ai spus.” 

Holly își acoperi fața rușinată. 

„A venit în seara asta aici pentru că concursul karaoke 
a fost transmis în direct la radio”, spuse el serios. 

„CE?” Holly aproape că avu un atac de cord pentru a 
douăzecea oară în seara aceea. 

Faţa lui Daniel se lumină de un zâmbet „Glumeam doar, 
voiam să văd ce faţă ai să faci.” 

„Doamne, să nu-mi mai faci aşa ceva”, zise Holly, 
ducându-şi mâna la inimă. „A fost destul de rău să mă 
asculte toți oamenii din jurul meu, darămite tot orașul.” 
Așteptă să i se potolească bătăile inimii, în timp ce Daniel 
o privea amuzat. 

„Nu te supăra că te întreb, dar dacă urai așa mult lucrul 
ăsta, de ce te-ai mai înscris?” o întrebă el prudent. 

„O, soțul meu cel comic credea că e amuzant să-și înscrie 
soția lui afonă într-un concurs de karaoke”. 

Daniel râse, „N-ai cântat chiar atât de rău! Soţul tău e 
pe-aici?” întrebă el făcând ochii roată. „Nu vreau să creadă 
că-i otrăvesc soția cu preparatul ăsta îngrozitor”, arătă el 
cu capul spre pahar. 

Holly privi în jurul ei şi zâmbi „Da, cu siguranță e pe 
aici... pe undeva.” 


Capitolul şaisprezece 


Holly prinse aşternutul de pat cu un cârlig de rufe pe 
sârmă şi se gândi cum se foise tot restul lunii mai, încercând 
să-și pună viața în ordine. Erau zile când se simţea fericită, 
mulţumită și încrezătoare că va avea o viaţă bună, apoi 
imediat acest sentiment dispărea, iar ea simţea din nou 
cum se instalează tristețea. Încercă să se lase antrenată într-o 
rutină, astfel încât să se simtă bine în corpul ei, nu să 
rătăcească precum o stafie și să-i vadă pe ceilalți care își 
trăiesc viața, în timp ce dorea ca a ei să se sfârșească. 

Din nefericire, rutina nu ieșise așa cum spera ea. Stătea 
nemișcată ore întregi în camera de zi, retrăind fiecare 
amintire pe care o împărţise cu Gerry. Petrecea cea mai 
mare parte a timpului gândindu-se la fiecare ceartă pe care 
o avuseseră, dorindu-și ca acestea să nu fi existat, dorindu-și 
să nu-i fi spus toate acele cuvinte îngrozitoare. Se ruga ca 
Gerry să fi știut că ele nu reflectau adevăratele ei 
sentimente. Se tortura pentru dăţile în care fusese egoistă, 
ieşind seara cu prietenii, în loc să stea acasă cu el. Își făcea 
mustrări de conștiință pentru că se îndepărtase de el când 
ar fi trebuit să-l îmbrăţișeze, pentru că stătuse îmbufnată 
zile întregi, în loc să-l ierte, pentru că în unele nopţi se 

dusese direct la culcare, în loc să facă dragoste cu el. Voia 
să ia înapoi fiecare moment în care ştia că el fusese supărat 
pe ea și o urâse. Ar fi dorit să-și amintească doar de 
momentele frumoase, dar cele urâte veneau înapoi să o 
bântuie. Toate fuseseră o așa mare risipă de timp. 

Si nimeni nu le-a spus că nu mai aveau decât puţină 
vreme la dispoziție. 

Apoi erau zilele ei fericite, când umbla visând cu ochii 
deschişi, cu un zâmbet pe faţă, surprinzându-se chicotind 
când mergea în josul străzii, când o glumă de a lor îi trecuse 
prin minte. Asta era rutina ei. 

În unele zile cădea într-o depresie profundă; până la 
urmă reuşea să adune puterea de a fi pozitivă și de a scăpa 
de starea proastă pentru încă câteva zile. Dar cele mai mici 
şi mai simple lucruri îi aduceau din nou lacrimi în ochi. 
Era un proces obositor și în cea mai mare parte a timpului 
era deranjată de războiul cu mintea ei. Pentru că era mult 
mai puternic decât orice alt mușchi din corp. 

Prietenii și familia veneau și plecau; uneori o ajutau 
atunci când plângea, alteori o făceau să râdă, dar chiar și 
când râdea ceva lipsea. Nu părea niciodată cu adevărat 
fericită, părea doar să-și petreacă timpul așteptând altceva. 
Se săturase să existe pur şi simplu; voia să trăiască. Dar ce 
rost avea să trăiască când nu era pic de viaţă în ea. Aceste 
întrebări îi treceau prin minte mereu, până când ajunse la 
punctul să nu mai vrea să se trezească din visele pe care le 
simţea atât de reale. 

În adâncul sufletului, ştia că e normal să se simtă astfel, 
nu considera că şi-a pierdut minţile. Ştia că într-o zi va fi 
din nou fericită și că acest sentiment va fi doar o amintire 
îndepărtată. Partea mai grea era să ajungă la acest senti- 
ment. 

Citea şi recitea scrisoarea lui Gerry, analizând fiecare 
cuvânt şi fiecare propoziţie, iar în fiecare zi descoperea un 


nou înțeles. Dar putea să stea acolo mult și bine încercând 
să citească printre rânduri şi să ghicească mesajul ascuns. 
Fapt este că nu avea să ştie niciodată cu exactitate ce a vrut 
el să spună, pentru că nu avea să mai vorbească niciodată 
cu el. Asta era cel mai greu, să ajungă să accepte acest fapt. 

Luna mai se sfârșise și sosise iunie, aducând seri lungi 
şi dimineţi fermecătoare. Şi, alături de aceste zile însorite, 
iunie îi mai adusese claritate. Nu trebuia să se mai ascundă 
în casă imediat ce se întuneca, nu mai stătea întinsă în pat 
până la amiază. Părea că toată Irlanda ieșise din hibernare, 
întinzându-se din toate încheieturile, căscând și trezindu-se 
dintr-o dată la viaţă. Era timpul să deschidă toate ferestrele 
Și să aerisească casa, să o elibereze de fantomele iernii şi 
ale zilelor întunecate, să se trezească devreme în cântecul 
păsărelelor și să iasă la plimbare, să privească oamenii în 
ochi să zâmbească și să salute, în loc să se ascundă sub 
straturi de haine cu ochii în pământ, în timp ce alerga de 
la o destinaţie la alta, ignorând pe toată lumea. Era timpul 
să nu se mai ascundă în întuneric, să-şi ţină capul drept și 
să înfrunte adevărul. 

Iunie aduse de asemenea o altă scrisoare de la Gerry. 
Holly stătea la soare, bucurându-se de noua strălucire a 
vieţii şi citea emoţionată a patra scrisoare. Îi plăcea să îi 
simtă scrisul când își trecea mâna peste cerneala uscată. 
Înăuntru, scrisul lui ordonat listase lucrurile care îi 
aparținuseră şi care rămăseseră în casă, iar lângă fiecare 
dintre ele explica ce dorea să facă Holly cu ele şi unde 
dorea să fie trimise. La sfârșit scrisese: 

P.S. Te iubesc, Holly; ştiu că şi tu mă iubeşti. Nu ai 
nevoie de lucrurile care mi-au aparținut ca să-ţi amintească 
de mine, nu trebuie să le ţii ca dovadă că eu am existat sau 
că exist în mintea ta. Nu e nevoie să te îmbraci cu puloverul 
meu ca să mă simți lângă tine; eu sunt deja aici... 
îmbrățişându-te mereu. 


LEI 


132 


Lui Holly i-a venit greu să accepte cele scrise. Aproape 
că ar fi preferat ca el să-i mai fi cerut să facă încă o dată 
karaoke. Ar fi sărit din avion pentru el, ar fi alergat o sută 
de mile, orice, dar nu să-i golească dulapurile, 
descotorosindu-se de prezenţa lui din casă. Dar Gerry avea 
dreptate, iar ea știa asta. Nu putea să se agaţe veșnic de 
lucrurile lui. Nu putea să se prefacă că Gerry va veni înapoi 
să le ia. Gerry ca prezenţă fizică nu mai era, nu mai avea 
nevoie de haine. 

Era o experienţă care te secătuia emoţional. I-a luat 
zile întregi să o ducă la bun sfârşit. Retrăi un milion de 
amintiri cu fiecare haină şi bucată de hârtie pe care o 
împacheta. Îmbrăţișa fiecare obiect înainte de a-şi lua rămas 
bun. De fiecare dată când îl atingea era ca şi cum îşi lua 
rămas bun de la Gerry, iar și iar. Era greu, atât de greu... 

Îşi anunţase familia și prietenii despre ceea ce avea de 
făcut și, deși ei s-au oferit într-una să o ajute, Holly ştia că 
trebuia să facă singură toate astea. Avea nevoie de timp; 
să-și ia rămas bun aşa cum se cuvine, pentru că nu urma să 
mai primească nimic înapoi. Ca și Gerry, lucrurile nu mai 
aveau să se întoarcă. 

În ciuda dorinței lui Holly de a fi singură, Jack trecuse 
de câteva ori pe la ea pentru a-i oferi sprijin frățesc, lucru 
pe care Holly îl apreciase. Fiecare obiect avea povestea sa, 
iar ei râdeau și depănau amintirile din jurul lui. Era o 
sarcină dificilă, dar care trebuia îndeplinită. Şi care fusese 
ușurată de ajutorul dat de Gerry. Holly nu trebuise să-și 
bată capul și să ia decizii. Le luase Gerry pentru ea. Gerry 
o ajutase iar, de data asta, Holly simţea că și ea îl ajutase 
pe el. 

Râse când împachetă casetele prăfuite cu formaţia lui 
rock preferată din vremea școlii. Cel puţin o dată pe an, în 
timpul eforturilor lui de a controla dezordinea care domnea 
în dulap, Gerry dădea peste vechea cutie de pantofi. Punea 


muzica heavy metal să urle din fiecare boxă din casă, doar 
pentru a o chinui pe Holly cu scârțâitul chitărilor și calitatea 
proastă a sunetului. Ea îi spunea întotdeauna că de abia 
aştepta să vadă sfârșitul casetelor, dar acum ușurarea aceea 
nu mai însemna nimic din ceea ce îşi dorea altă dată. 

Aşezată pe o minge spartă, în colțul din spate al garde- 
robei ei, ochii îi căzură pe geaca purtătoare de noroc de 
fotbal a lui Gerry. Era încă acoperită de iarbă și pete de 
noroi, proaspete de la ultima lui victorie pe stadion. O 
apropie de faţă și inspiră mirosul de bere și de traspiraţie, 
slab, dar încă acolo. O puse deoparte pentru a fi spălată şi 
dăruită lui John. 

Atât de multe obiecte, atâtea amintiri. Fiecare era 
etichetat şi ambalat în pungi, așa cum erau în mintea ei. 
Urmau să fie păstrate într-un loc la care putea să aibă acces 
când va avea nevoie. Obiecte care altă dată erau pline de 
viaţă şi care aveau un sens, dar care acum zăceau fără 
viaţă pe podea. Fără Gerry acestea erau doar nişte lucruri. 

Smockingul de nuntă al lui Gerry, costumele, cămășile 
şi cravatele lui de care se plângea că trebuie să le facă nod 
în fiecare dimineaţă, înainte de a merge la serviciu. Moda 
anilor trecuţi, costumele strălucitoare ale anilor optzeci şi 
costumele sport împachetate la un loc. Un tub cu oxigen 
de la prima lor scufundare, o scoică pe care el o culesese 
de pe fundul oceanului acum zece ani, colecţia lui de 
suporturi de pahare din fiecare ţară vizitată. Scrisori și 
felicitări de aniversare de la familie și prieteni trimise de-a 
lungul anilor. Felicitări de Valentine's Day de la Holly. 
Ursuleţi de pluș din copilărie și păpuşi care urmau să le fie 
trimise părinţilor lui. Documente, crosele lui de golf pentru 
John, cărţi pentru Sharon, amintiri, lacrimi şi râsete pentru 
Holly. 

Viaţa lui întreagă împachetată în douăzeci de saci 
umpluţi până la refuz. 

Amintirile lui și ale ei împachetate în mintea lui Holly. 

Fiecare obiect răscolea colb, lacrimi, râsete și amintiri. 

Ea împacheta obiectele, ștergea praful, își ștergea ochii 
şi clasa amintirile pentru a le păstra la loc sigur. 

Telefonul mobilul începu să sune, întrerupându-i 
gândurile, iar ea lăsă coșul de rufe pe iarbă, sub frânghia 
de rufe şi alergă pe ușa terasei spre bucătărie pentru a 
răspunde la telefon. 

„Alo? 

„Am să te fac vedetă!” vocea lui Declan hârâia isteric 
la celălalt capăt al firului, iar el izbucni într-un râset 
nestăpânit. 

Holly îl aşteptă să se liniştească, în timp ce își storcea 
creierii să înţeleagă despre ce era vorba. „Declan tu ai 
băut?” 

„Cre'că da, da” nu contează,”, sughiţă el. 

„Declan, e zece dimineaţa!” râse Holly, „Tu n-ai dormit 
astă noapte?” 

„N-nu,” sughiță el încă o dată, „Sunt în trenul care se 
îndreaptă spre casă şi peste circa trei ore voi fi în pat”. 

„Trei ore! Da’ tu unde ești? râse Holly. Îi făcea plă- 
cere să-l audă, căci îi amintea de ea când obișnuia 
să-l sune pe Jack la diferite ore ale diminetii din tot felul 
de locuri, după ce se purtase cum nu trebuia într-o seară în 
oraş. 

„Sunt în Galway. S-au dat premiile aseară”, spuse el 
de parcă Holly știa despre ce e vorba. 

„O, iartă-mi ignoranta, dar despre ce premii vorbeşti?” 

„Ti-am spus!” 

„Nu, nu mi-ai spus.” 

„l-am spus lui Jack să-ți spună, ticălosul...” cuvintele i 
se împleticeau în gură. 

„Ei bine, nu mi-a spus 
poţi să-mi spui tu.” 


1 


„a 

l întrerupse ea, „aşa că acum 


„Aseară au fost premiile studenţeşti de media şi eu am 
câștigat!” strigă el, iar Holly auzi ceva ce părea ca și cum 
întreg vagonul sărbătorea cu el. Era încântată. 

„Si premiul e că filmul meu o să fie difuzat pe Canalul 
Patru săptămâna viitoare! Poţi să crezi?” De data asta uralele 
se înteţiră, iar Holly de abia auzea ce îi mai spunea el „Ai 
să fii celebră, surioară!” acesta fu ultimul lucru pe care îl 
mai auzi înainte să se întrerupă convorbirea. 

Începu să-şi sune familia şi prietenii pentru a le împăr- 
tăşi vestea cea bună, dar află că şi ei primiseră câte un 
telefon similar. Ciara stătu la telefon o grămadă de timp, 
flecărind ca o şcolăriţă încântată de faptul că o să apară la 
televizor, iar în cele din urmă povestea se încheia cu faptul 
că se va mărita cu Denzel Washington. 

Se luase hotărârea că familia se va aduna la Hogan's 
miercurea viitoare, pentru a urmări documentarul transmis 
la televiziune. Daniel le oferise cu amabilitate Club Diva ca 
loc de întâlnire, ca să poată vedea filmul pe ecranul uriaş de 
pe perete. Holly era foarte încântată pentru fratele ei şi le 
sună pe Sharon și pe Denise să le anunte vestea cea bună. 

„O, asta e o veste grozavă, Holly!” şopti entuziasmată 
Sharon. 

„De ce vorbeşti în șoaptă?” spuse şi Holly încet. 

„A, bătrâna faţă scofâlcită de aici a hotărât că ar fi o 
idee nemaipomenită să ne interzică să mai avem convor- 
biri personale”, se plânse Sharon referindu-se la ṣefa ei. 
„Spune că ne petrecem mai mult timp vorbind la telefon 
cu prietenii, decât ocupându-ne de serviciu, aşa că a patrulat 
prin birourile noastre toată dimineața. Jur că mă simt de 
parcă sunt din nou la școală cu cotoroanţa asta care ne 
urmărește”. Deodată începu să vorbească mai tare, pe un 
ton profesional. 

„Puteţi să-mi daţi vă rog câteva detalii?” 

Holly râse. „E lângă tine?” 

„Desigur”, continuă Sharon pe același ton. 

„Bine, atunci nu te mai rețin. Detaliile sunt că ne vom 
întâlni cu toţii la Hogan's miercuri seara ca să-l urmărim, 
aşa că ești binevenită şi tu.” 

„E un lucru minunat, bine”, se prefăcu Sharon că ia 
datele despre ea. 

„Nemaipomenit, o să ne distrăm. Sharon, cu ce să mă 
îmbrac?” 

„Hmm... nou sau la mâna a doua?” 

„Nu, chiar nu-mi permit ceva nou, probabil ceva mai 
vechi.” 

„Da... roşu.” 

„Topul roșu pe care l-am purtat de ziua ta?” 

„Da, întocmai.” 

„Mda, poate.” 

„Ce profesie aveţi?” 

„Să fiu sinceră încă n-am început să caut”. Holly înghiţi 
în sec şi se încruntă. 

„Și data naşterii?” 

„Ha-ha, taci din gură, ticăloaso”, râse Holly. 

„Îmi pare rău, facem asigurări pentru motociclete numai 
pentru persoanele care au împlinit douăzeci şi patru de 
ani. Mă tem că sunteţi prea tânără.” 

„Aş vrea eu. Bine, atunci mai vorbim altă dată.” 

„Vă mulțumim pentru că ne-aţi sunat.” 

Holly stătea la masa din bucătărie, întrebându-se ce va 
purta săptămâna viitoare; ar fi vrut să-şi cumpere ceva 
nou. Voia ca de data asta să arate sexy şi irezistibilă, dar se 
săturase de hainele ei cele vechi. Poate că Denise avea 
ceva în magazinul ei. Tocmai voia să o sune când primi 
un mesaj pe telefonul mobil de la Sharon. 


Hoaşca în spatele meu. 
Vorbim ora 8 xxx 


Holly ridică receptorul și o sună pe Denise la serviciu. 
„Alo, „Casuals” răspunse o Denise foarte politicoasă. 


„Bună, Casuals, aici Holly. Ştiu că n-ar trebui să te 
sun la serviciu, dar documentarul lui Declan a câștigat nu 
ştiu ce premiu studenţesc și o să fie transmis la televiziune 
miercuri seara.” 

„O, e grozav Holly! O să fim și noi în el?” întrebă ea 
entuziasmată. 

„Da, cred că da. Așa că ne întâlnim toți la Hogan's ca 
să-l urmărim. Vii şi tu?” 

„Ooo, cu siguranţă! Îmi pot aduce și noul prieten,” 
chicoti ea. 

„Care prieten?” 

„Tom!” 

„Tipul de la karaoke?” întrebă Holly şocată. 

„Desigur! Holly, sunt atât de îndrăgostită!” chicoti ea 
din nou copilăroasă. 

„Îndrăgostită? Dar l-ai cunoscut de-abia acum câteva 
săptămâni!” 

„A, ce are a face, te îndrăgostești într-un minut... aşa 
se spune.” 

„Uau, Denise... nu știu ce să spun!” 

„Spune-mi că e grozav!” 

„Mda... adică... desigur... e o veste grozavă.” 

„A, nu te mai preface atât de entuziasmată Holly”, spuse 
ea sarcastică. „În orice caz, de abia aştept să-l cunoşti, ai 
să-l îndrăgeşti imediat. Ei bine, nu atât de mult ca mine, 
dar sigur, sigur o să-ţi placă,” şi ea continuă să vorbească 
despre cât de minunat era el. 

„Denise, uiti cumva că l-am cunoscut deja?” Holly o 
întrerupse în mijlocul unei poveşti despre cum salvase Tom 
un copil de la înec. 

„Da, ştiu, dar aș vrea să-l cunoşti când nu te porţi ca o 
dementă, ascunzându-te în toaletă și urlând în microfoane.” 

„Atunci aștept cu nerăbdare...” 

„Da, super, o să fie grozav! N-am mai fost niciodată 
până acum la o premieră a mea!” spuse ea entuziasmată. 

Holly ridică ochii spre cer, ascultându-i exagerările și 
îşi luară la revedere. 


Holly de abia mai reuşi să facă vreo treabă prin casă în 
dimineaţa aceea, căci îşi petrecuse timpul vorbind la 
telefon. Mobilul ei se încinsese și începuse să-i dea dureri 
de cap. Gândul ăsta o făcea să tremure. De fiecare dată 
când o durea capul își amintea de Gerry. Ura să-i audă pe 
cei apropiaţi plângându-se de dureri de cap şi migrene, și 
imediat se repezea la ei, spunându-le că ar trebui să ia 
lucrul ăsta mai în serios şi ar trebui să meargă la doctor. 
Până la urmă îngrozea pe toată lumea cu poveştile ei, așa 
că în cele din urmă aceștia nu-i mai spuneau când nu se 
simțeau bine. 

Suspină cu voce tare, se transformase într-o ipohondră, 
până şi doctoriţei ei i se făcu silă de ea. Alerga la ea cuprinsă 
de panică din cauza celor mai mărunte lucruri, dacă o durea 
piciorul sau avea o crampă la stomac. Săptămâna trecută 
era convinsă că era ceva în neregulă cu tălpile ei; degetele 
nu arătau ca lumea. Doctorița le examină cu seriozitate și 
apoi începu să scrie o reţetă pe un petec de hârtie în timp 
ce Holly o privea îngrozită. În cele din urmă, îi înmână 
bucata de hârtie pe care apărea un scris neciteţ, tipic al 
unui doctor: „Cumpără pantofi mai mari”. 

O fi fost amuzant, dar chestia asta a costat-o patruzeci 
de euro. 

Holly își petrecuse ultimele minute la telefon, ascul- 
tându-l pe Jack care i se plângea supărat de Richard. 
Trecuse şi pe la el. Holly se întreba dacă acesta voia să 
stabilească o legătură cu semenii lui după ce ani de zile se 
ascunsese de ei. Ei bine, era prea puţin şi prea târziu pentru 
cei mai mulți dintre ei. Desigur era foarte dificil să porți o 

conversaţie cu cineva care nu deprinsese arta politeții. Of, 
opreşte-te, opreşte-te! strigă ea în sinea ei. Trebuia să nu-şi 
mai facă griji, să nu se mai gândească, să nu o mai ia razna 
cu gândul, şi desigur trebuia să înceteze să vorbească cu 
sine. Altfel va înnebuni. 

Două ore mai târziu termină de întins rufele și umplu 
din nou mașina de spălat. Deschise radioul din bucătărie, 
dădu sonorul televizorului din camera de zi la maximum 
și se întoarse la treburile casnice. Poate aşa reușea să 
îndepărteze vocea aceea supărătoare din mintea ei. 

Capitolul şaptesprezece 


Holly sosi la Hogan's și îşi făcu loc printre bătrâneii 
din cârciumă, ca să ajungă la etaj în Club Diva. Formaţia 
tradițională cânta de zor, iar mulțimea i se alătura fre- 
donând cântecele irlandeze preferate. Era doar șapte şi 
jumătate, așa că Club Diva nu era încă deschis în mod 
oficial, părând complet schimbat față de cel în care fusese 
atât de îngrozită cu câteva săptămâni în urmă. Sosise prima 
şi se așeză la o masă aflată chiar în fața marelui ecran, ca 
să vadă perfect documentarul fratelui ei. 

Un pahar trântit la bar o făcu să sară de pe scaun și 
privi într-acolo să vadă cine mai era cu ea în sală. Daniel 
se ivi de undeva de sub bar cu un făraș și o perie în mână. 
„Bună, Holly, nu mi-am dat seama că a intrat cineva aici” 


„Sunt doar eu, de data asta am venit mai devreme”. Se 
îndreptă spre bar pentru a-l saluta. În seara asta arăta altfel, 
gândi ea cercetându-l. 

„Da știu că ai venit tare devreme” , spuse el uitându-se 
la ceas, „ceilalți vor veni probabil de abia peste vreo oră.” 

Holly îl privi derutată și aruncă o privire la ceas, „Dar 
e șapte jumate, programul va începe la opt, nu?” 


Acum Daniel o privi derutat, „Nu, am înțeles că la 
nouă, dar poate că greşesc...” el luă ziarul și se uită la 
pagina TV. „Mda, ora nouă, Canalul Patru.” 

Holly dădu ochii peste cap. „O, nu, îmi pare rău, mă 
duc să mai colind prin oraş un pic şi mă întorc mai târziu”, 
spuse ea sărind de pe scaun. 

„Ei, nu spune prostii,” o săgetă el cu privirea, „maga- 
zinele s-au închis de acum, iar tu poţi să-mi ţii companie, 
dacă nu te superi...” 

„Nu mă supăr, numai să nu te superi tu...” 

„Nu mă supăr”, declară el hotărât. 

„Atunci o să rămân”, spuse ea fericită, cocoţându-se 
din nou pe scaun. 

Daniel își puse mâinile pe drucheri într-o poză tipică 
de barman, „ei acum că am stabilit, ce pot să-ți aduc?” 
spuse el zâmbind. 

„Asta-i chiar grozav, să nu trebuiască să stai la coadă 
sau să strig după comanda mea prin bar”, glumi ea. „Vreau 
apă minerală.” 

„Nici o tărie?” ridică el din sprâncene. Zâmbetul său 
era molipsitor, părea că se întinde de la o ureche la alta. 

„Nu, mai bine nu, altfel o să fiu beată când vor ajunge 
ceilalţi aici.” 

„Bine gândit,” o aprobă el și se întoarse spre frigider 
ca să ia o sticlă de apă minerală. 

Holly își dădu seama de ce arăta diferit: nu mai era 
îmbrăcat în negrul lui obişnuit. Purta blugi albaștru des- 
chis și o cămașă bleu descheiată în faţă, cu un tricou alb pe 
dedesubt, care făcea să-i sclipească ochii albaștri mai mult 
decât de obicei. Mânecile cămășii erau suflecate până sub 
coate, iar Holly îi vedea mușchii prin pânza subțire. Îşi 
feri rapid privirile când el împinse paharul spre ea. 

„Pot să-ţi ofer ceva de băut?”, îl întrebă ea. 

„Nu, mulțumesc, iar ăsta e din partea mea”. 

„Nu, te rog” insistă Holly, „Mi-ai făcut cinste de prea 
multe ori, acum e rândul meu.” 

„Bine, atunci o să iau un Budweiser, mulțumesc”. El 
se sprijini de bar și continuă să o privească nemișcat. 

„Ce? Vrei să ţi-l aduc eu?” râse Holly, sărind de pe 
scaun și ocolind barul. Daniel se retrase și o privi amuzat. 

„Când eram copil îmi doream foarte mult să lucrez 
într-un bar”, spuse ea luând un pahar şi trăgând de drucher 
în jos. Era evident că-i plăcea lucrul ăsta. 

„Să ştii că este un post disponibil dacă cauţi cumva 
unul” spuse Daniel, urmărindu-i atent mişcările. 

„Nu, mulțumesc, cred că mă descurc mai bine de partea 
cealaltă a barului”, râse ea umplând paharul cu bere. 

„Mmm... bine, dacă vreodată ai să cauţi vreo slujbă, 
ştii unde să vii”, spuse Daniel după ce luă o înghiţitură de 
bere. „Ai făcut o treabă bună.” 

„Nu este chiar o operaţie pe creier”, zâmbi ea, trecând 
de cealaltă parte a barului. Scoase poșeta și îi înmână nişte 
bani. „Păstrează restul”, spuse râzând. 

„Mulţumesc”, răspuse Daniel, întorcându-se să deschidă 
casa, iar ea se mustră pentru că îi studia fundul. Era frumos, 
ferm, dar nu atât de frumos ca al lui Gerry, hotărât lucru. 

„lar te-a părăsit soţul în seara asta?” o tachină el, ocolind 
barul și aşezându-se lângă ea. Holly își mușcă buzele, 
întrebându-se cum să-i răspundă. Acum chiar nu era 
momentul cel mai bun să vorbească despre ceva atât de 
trist cu cineva care voia doar să stea la taclale, dar nici nu 
voia ca bietul om să îi tot pună aceeași întrebare de fiecare 
dată când o vedea. Ar afla în curând adevărul, lucru care 
l-ar face să se simtă și mai jenat. 

„Daniel”, spuse ea încet, „nu vreau să te pun într-o 
situaţie neplăcută, dar soțul meu a încetat din viață.” 

Daniel îngheță şi se înroși uşor în obraji. „O, Holly, 
îmi pare rău, n-am ştiut”, spuse sincer. 


„Nu-i nimic, n-aveai de unde să ştii,” zâmbi ea ca să-i 
arate că totul era în ordine. 

„Nu l-am cunoscut în seara aceea, dar dacă mi-ar fi 
spus cineva, aș fi mers la înmormântare pentru a-i aduce 
un ultim omagiu”. Se așeză lângă ea la bar. 

„A nu, Gerry a murit în februarie, Daniel, nu era aici 
în seara aceea.” 

Daniel o privi încurcat. „Dar mi s-a părut că mi-ai 
spus că e aici...” bătu el în retragere, crezând că n-a auzit 
bine. 

„O da,” Holly îşi privi încurcată picioarele, „ei bine nu 
era aici”, spuse ea arătând spre club, „dar era aici,” și își 
duse mâna la inimă. 

„Am înţeles”, spuse el pricepând în cele din urmă. 
„Atunci înseamnă că ai fost şi mai curajoasă decât am crezut 
în seara aceea, având în vedere circumstanţele”, spuse el 
cu blândeţe. Holly era surprinsă cât de în largul lui părea 
el, în general oamenii s-ar fi bâlbâit și s-ar fi încurcat 
încercând să spună o propoziţie și fie s-ar fi îndepărtat, fie 
ar fi schimbat subiectul. Totuși ea se simţea foarte relaxată 
în prezenţa lui şi putea să vorbească deschis, fără teama că 
va izbucni în plâns. Holly zâmbi și explică pe scurt povestea 
listei. 

„Așa că de aceea am fugit atunci după spectacolul lui 
Declan”, râse Holly. 

„Nu cumva din cauza felului în care ai cântat?” glumi 
Daniel, apoi se adânci în gânduri. „A, da, ai dreptate era 
treizeci aprilie.” 

„Da, nu mai aveam răbdare să-l deschid”, explică Holly. 

„Hmm... când e următorul?” 

„În iulie”, spuse ea încântată. 

„Asta înseamnă că n-o să te văd pe treizeci iunie”, spuse 
el sec. 

„Te-ai prins”, râse ea. 

„Am sosit!” anunţă Denise spre sala goală, pășind 
extrem de dichisită în rochia pe care o purtase la balul de 
anul trecut. Tom venea agale în urma ei râzând și 
neputându-și lua ochii de la ea. 

„Doamne, da ştiu că te-ai gătit, nu glumă”, remarcă 
Holly, măsurându-şi prietena de sus până jos. În cele din 
urmă, Holly se hotărâse să poarte o pereche de blugi, cizme 
negre și un top negru foarte simplu. Nu prea avea chef să 
se împopoțoneze, mai ales pentru că urmau să stea într-un 
club gol, dar se pare că Denise nu prea înţelesese acel 
concept. 

„Ei, nu merg în fiecare zi la o premieră a mea, nu-i 
aşa?” glumi ea. 

Tom și Daniel se salutară și se îmbrățişară. „lubito, 
acesta e Daniel, cel mai bun prieten al meu”, spuse Tom, 
prezentând-o pe Denise lui Daniel. Daniel și Holly ridicară 
din sprâncene unul spre celălalt şi zâmbiră, remarcând 
folosirea cuvântului ‘iubito.’ 

„Bună, Tom”. Holly îi strânse mâna după ce Denise i-l 
prezentă, iar el o sărută pe obraz. „Îmi pare rău pentru 
data trecută când ne-am întâlnit. Nu eram chiar în toate 
mințile în seara aceea.” Holly roşi amintindu-și de seara 
de karaoke. 

„Nu-i nici o problemă”, zâmbi Tom cu amabilitate. 
„Dacă nu ai fi participat la concurs nu aș fi cunoscut-o pe 
Denise, aşa că mă bucur că ai făcut-o”. 

După un timp, Holly descoperi că se simţea într-adevăr 
bine; nu se prefăcea că râde sau că găseşte lucrurile uşor 
amuzante, chiar era cu adevărat fericită. lar gândul ăsta o 
făcea și mai fericită, ca și faptul că Denise găsise în sfârşit 
pe cineva la care ţinea cu adevărat. 

Câteva minute mai târziu sosi restul familiei Kennedy, 
împreună cu Sharon şi John. Holly alergă pentru a-și saluta 
prietenii. 

„Bună dragă”, spuse Sharon îmbrățișând-o. „Ai venit 
de mult?” 

Pe Holly o pufni râsul. „Am crezut că începe la opt, 
aşa că am venit la şapte jumate.” 

„A, nu”, Sharon părea îngrijorată. 

„Nu-ţi face griji, m-am descurcat, Daniel mi-a ținut 
companie”, spuse Holly, arătând înspre el. 

„E1?” spuse mânios John, „Ai grijă cu ăsta, Holly, e 
cam ciudat. Să-l fi auzit ce-i spunea lui Sharon seara 
trecută.” 

Holly știa că ea provocase confuzia respectivă şi se 
retrase rapid de lângă ei, pentru a se alătura familiei. 

„Meredith nu e cu tine astă seară?” îl întrebă ea pe 
Richard. 

„Nu, nu este”, o repezi acesta nepoliticos şi se îndreptă 
spre bar. 

„Oare de ce se mai deranjează să vină la lucruri de 
genul ăsta?” i se plânse ea lui Jack, în timp ce el îi ţinea 
capul pe piept și o mângâia pe păr, încercând în joacă să o 
consoleze. 

„Atenţie, toată lumea!” Declan era cocoţat pe un scaun 
adresându-se mulțimii. „Deoarece Ciara nu se putea hotărî 
cu ce să se îmbrace astă seară, am întârziat cu toţii, iar 
documentarul meu trebuie să înceapă într-un minut”, spuse 
el mândru, „Aşa că dacă aţi putea să tăceţi din gură şi să 
luaţi loc, ar fi grozav.” 

„O, Declan...” Mama lui Holly îl admonestă pentru 
lipsa lui de politeţe. 

Holly se uită prin sală după Ciara și o zări lipită de 
Daniel la bar. Râse în sinea ei şi se aşeză pentru a urmări 
documentarul. Imediat ce crainicul îl anunţă, toată lumea 
izbucni în urale, dar Declan le făcu supărat semn să tacă, 
pentru că nu voia ca ei să scape ceva. 

Cuvintele „Orașul şi fetele” apărură pe fondul unei 
imagini superbe filmată noaptea în Dublin, iar Holly deveni 

nervoasă. Cuvântul „Fetele” apăru pe un ecran negru, urmat 
de un cadru cu Sharon, Denise, Abbey şi Ciara înghesuite 
pe bancheta din spate a unui taxi. Sharon vorbea: 

„Bună! Sunt Sharon, iar acestea sunt Abbey, Denise și 
Ciara.” 

Fiecare dintre fete poză pentru prim-planul ei când era 
prezentată. 

„Şi ne îndreptăm spre casa prietenei noastre celei mai 
bune, Holly, pentru că astăzi este ziua ei de naștere...” 

Scena se schimbă cu fetele care o surprindeau pe Holly 
cu strigăte de „La mulți ani” la ușa ei. Apoi revenea la 
Sharon în taxi. 

„Astăzi vom fi doar noi, fetele și NICI un bărbat...” 

Imaginea se schimba din nou cu Holly care deschidea 
cadourile și ținea vibratorul spre cameră spunând: „O să am 
sigur nevoie de ăsta!”, se întoarcea la Sharon în taxi spunând: 

„O să bem mult şi bine...” 

Apoi Holly desfăcea şampania cu zgomot, fetele dădeau 
pe gât băuturi din ‘Boudoir’ și, în cele din urmă o prezenta 
pe Holly cu tiara strâmbă pe cap, bând cu paiul din sticla 
de șampanie. 

„ O să mergem prin cluburi...” 

Urma un cadru cu fetele în ‘Boudoir’ executând niște 
mișcări jenante pe ringul de dans. 

„Dar nimic prea nebunesc! O să fim fete bune în seara 
asta!” spunea Sharon sinceră. 

Scena următoare le arăta pe fete care erau escortate 
afară din club de trei paznici. 


Holly căscă gura de uimire și se uită şocată spre Sharon, 
care era la fel de surprinsă. Băieţii, în schimb, râdeau din 
toată inima și-l băteau pe spate pe Declan, felicitându-l 
pentru că le demascase pe partenerele lor. Holly, Sharon, 
Denise, Abbey, până și Ciara se foiră în scaune umilite. 

Ce naiba făcuse Declan? 


Capitolul optsprezece 


Se făcu tăcere deplină în club, în timp ce fiecare privea 
ecranul în expectativă. Holly îşi ţinea respiraţia; era 
neliniștită pentru ce avea să urmeze. Poate că fetelor urma 
să li se amintească ce anume reușiseră să uite în legătură 
cu noaptea aceea. Adevărul o îngrozea. În definitiv cât de 
bete trebuie să fi fost ele ca să uite complet evenimentele 
din acea seară? În afară de faptul că cineva mintea, caz în 
care ele ar fi trebuit să fie și mai nervoase acum. Holly 
privi în jurul ei la fete. Toate îşi rodeau unghiile. Holly îşi 
încrucișă degetele, ca să poarte noroc. 

Pe ecran apăru un nou titlu: „Cadourile”. 

„Deschide-l pe-al meu primul”, țipa Ciara din televizor, 
vârându-și cadoul sub nasul lui Holly și împingând-o pe 
Sharon, care căzu de pe canapea jos pe podea. Toată lumea 
din club râse în timp ce o urmărea pe Abbey care încerca 
să o readucă în picioare pe îngrozita Sharon. Ciara plecă 
de lângă Daniel și merse în vârful picioarelor până la restul 
fetelor, pentru a fi în siguranță. Toată lumea scoase o 
exclamaţie de uimire în momentul în care cadourile lui 
Holly fură dezvăluite rând pe rând. Lui Holly i se ridică 
un nod în gât când Declan fixă camera pe cele două 
fotografii de pe şemineu, în timpul toastului lui Sharon. 

Pe ecran se ivi un nou titlu: „Călătoria spre oraș” şi 
apărură fetele care se buluceau să intre într-un taxi. Era 
evident că erau deja ameţite. Holly era șocată; crezuse că 
atunci era destul de trează. 

„Vai, Nick”, i se plângea Holly beată aflată pe scaunul 
din dreapta şoferului de taxi. „Azi fac treijde ani, poţi să 
crezi?” 

Nick, şoferul de taxi, pe care nu-l interesa deloc vârsta 
ei, îi aruncă o privire şi zâmbi „Dar ești încă tânără, Holly” 
spuse cu o voce joasă și gravă. Camera focaliză pe chipul 
lui Holly, care se simţi tare umilită, privindu-se. Arăta 
atât de beată, atât de tristă. 

„Dar ce-o să fac, Nick?” se lamenta ea. „Am treizeci 
de ani! N-am serviciu, n-am soț, n-am copii, şi am trei- 
zeci de ani! Ti-am spus asta?”, îl întrebă, aplecându-se 
spre el. 

Alături de ea, în club, Sharon chicotea. Holly o 
înghionti. 

Pe bancheta din spate fetele trăncăneau cu spor toate 
deodată; era greu să îţi dai seama despre ce vorbeau. 

„Aş, simte-te bine în seara asta, Holly. Nu te lăsa 
copleşită de prostii de ziua ta. Lasă grijile astea pentru 
mâine, dragă”. Nick spuse astea pe un ton foarte grijuliu, 
iar Holly îşi propuse să-l sune şi să-i mulțumească. 

Camera rămase ațintită pe Holly care își sprijinea capul 
de fereastră, adâncindu-se în gânduri pentru tot restul 
călătoriei. Lui Holly nu-i venea să creadă cât de tristă 
arăta. Nu-i plăcea ce vedea. Se uită jenată prin sală şi 
surprinse privirea lui Daniel. Acesta îi clipi încurajator 
din ochi. Ea zâmbi trist și privi din nou spre ecran, la timp 
pentru a se vedea cum ţipa la fete pe strada O'Connell. 

„Haideţi, fetelor. În seara asta mergem în ‘Boudoir’ și 
nimeni n-o să ne oprească să intrăm, nici măcar niște 
paznici proști, care au impresia că sunt patronii localului”, 


iar ea o luă înainte în ceea ce ea considera că e o linie 
dreaptă. Toate fetele își manifestară zgomotos aprobarea 
ȘI O urmară. 

Scena sărea imediat la cei doi paznici din faţa clubului 
‘Boudoir’ care clătinau din cap. „Nu în seara asta, fetelor, 
ne pare rău”. 

Familia lui Holly hohotea de râs. 

„Dar nu înțelegeţi”, le spunea Denise calmă celor doi. 
„Nu știți cine suntem noi?” gândindu-se că se vor ruşina și 
îi vor lăsa să intre. 

„Nu” spuseră amândoi, privind absent peste capetele 
lor, ignorându-le. 

„Huh!” Denise îşi puse mâinile în șolduri arătând spre 
Holly. „Dar ea este foarte, foarte celebră... ăă... Prinţesa 
Holly din familia regală a... Finlandei.” 

Pe ecran Holly se încruntă la Denise. 

Familia ei izbucni din nou în hohote de râs. „Nu se 
putea scrie un scenariu mai bun ca ăsta”, râdea Declan. 

„Deci zici că e față regală?” întrebă namila mustăcioasă 
zâmbind superior. 

„Chiar este”, spuse serioasă Denise. 

„Finlanda are familie regală, Paul?” bărbatul cu mus- 
taţă se întoarse către Paul. 

„Nu cred, șefu”,” răspunse acesta. 

Holly îşi îndreptă tiara care-i stătea strâmbă pe cap şi 
le făcu din mână un salut regal. „Vedeţi?” spuse satisfăcută 
Denise. „O să daţi de bucluc dacă n-o veţi lăsa să intre.” 

„Presupunând că o vom lăsa să intre, tu va trebui să 
stai afară,” spuse bărbatul mustăcios și le făcu semn să 
intre celor care stăteau în spatele lor la coadă. Holly îi 
salută și pe aceștia cu un gest regal. 

„A, nu, nu, nu”, râse Denise. „Nu înțelegeţi, eu sunt 
doamna ei de companie, așa că trebuie să o însoțesc tot 
timpul.” 

„Ei, atunci poţi să o aștepți aici ca să o însoțtești când 
va părăsi clubul, la ora închiderii”, spuse Paul cu un zâmbet 
superior. 

Tom, Jack şi John începură să râdă, iar Denise se făcu 
și mai mică în scaun. 

Într-un târziu, Holly deschise gura, „Trebuie să se poată 
bea ceva. E o sete cumplită”. 

Paul și mustăciosul făcură semn că nu, încercând să 
pară foarte serioşi, în timp ce priveau peste capetele lor. 

„Nu, serios fetelor, nu în seara asta, trebuie să fiţi 
membre ale clubului.” 

„Dar sunt un membru al familiei regale!” spuse severă 
Holly. „Să li se taie capetele!” strigă ea, arătând spre cei 
doi. Denise îi trase iute braţul lui Holly în jos. „Pe cuvânt, 
prințesa și cu mine n-o să vă facem nici un necaz, lăsaţi-ne 
să bem şi noi ceva”, îi rugă ea. 

Mustăciosul le privi pe amândouă. „Bine, hai intraţi”, 
le spuse el dându-se la o parte. 

„Dumnezeu să vă binecuvânteze”, spuse Holly făcând 
semnul crucii înspre ei, când trecu pe lângă aceştia. 

„Asta ce e, prințesă sau popă?” râse Paul după ce ele 
intrară în club. 

„E țicnită”, râse mustăciosul, „dar e cea mai bună scuză 
pe care am auzit-o de când sunt aici,” şi amândoi râseră pe 
înfundate. Deveniră imediat serioşi când Ciara şi anturajul 
ei se apropiară de ușă. 

„Poate să vină şi echipa de filmare cu mine?” spuse 
Ciara foarte sigură pe sine, cu un minunat accent australian. 

„Aşteptaţi un moment să întreb patronul”, spuse Paul 
întorcându-se cu spatele și vorbind în stația de emisie 
recepţie, „Da, nici o problemă, puteți intra”, spuse el, 
deschizându-le ușa. 

„Asta e cântăreaţa aia din Australia, nu-i aşa?”, spuse 
mustăciosul către Paul. 


„Da, e frumos cântecul ăla al ei.” 

„Spune-le băieţilor dinăuntru să le supravegheze pe 
prințesă și pe doamna de companie”, spuse mustăciosul. 
„N-aş vrea să o deranjeze pe cântăreață.” 

Tatăl lui Holly se înecă cu băutura de atâta râs, iar 
Elizabeth îl bătu uşor pe spate în timp ce chicotea și ea. 

Privind pe ecran imaginea interiorului din ‘Boudoir’ 
Holly şi-a amintit că, o dată ajunsă înăuntru, fusese foarte 
dezamăgită de club. Întotdeauna fusese un mister modul 
în care arăta ‘Boudoir’ pe dinăuntru. Fetele citiseră într-o 
revistă că înăuntru era amenajată o cădere de apă, în care 
se părea că însăși Madonna sărise într-o noapte. Holly îşi 
imaginase o cascadă uriaşă, șiroind de pe pereţii clubului, 
care continua să curgă în mici şuvoaie cu bule în jurul 
clubului, în timp ce toţi acei oameni bogaţi și celebri 
stăteau în jurul ei și din când în când își afundau paharele 
pentru a le mai umple cu şampanie. Holly îşi imaginase o 
cascadă de șampanie. Dar în loc de asta văzu un acvariu 
supradimensionat în mijlocul unui bar circular. Ce avea a 
face una cu alta nu prea știa. Visurile ei se spulberaseră. 
Camera nu era atât de mare pe cât credea Holly și avea 
decoruri bogate de roșu și auriu. În partea cea mai 
îndepărtată a camerei era o imensă perdea aurie care 
funcționa ca o cortină despărțitoare și care era blocată de 
un alt paznic cu uitătură urâtă. 

În partea de sus a camerei, principala atracţie era un 
pat masiv şi dublu, înclinat pe o platformă spre restul 
clubului. Pe cearșafurile din mătase aurie stăteau două fete 
slăbănoage care aveau corpul vopsit în auriu și nu purtau 
nimic altceva decât nişte minusculi chiloței tanga. Totul 
părea a fi un kitsch. 

„Ai văzut ce chiloţi au?” suspină Denise dezgustată. 
„Am un leucoplast pe degetul cel mic, mai mare decât 
ăia.” 

Lângă ea, în Club Diva, Tom chicoti şi o mușcă pe 
Denise de degetul mic. Holly își feri privirea şi privi din 
nou ecranul. 

„Bună seara şi bine aţi venit la ştirile de la miezul 
nopţii, sunt Sharon McCarthy.” Sharon stătea în fața 
camerei de luat vederi ţinând o sticlă în mână pe post de 
microfon și înclină camera astfel încât să-l surprindă în 
imagine pe cel mai faimos crainic de ştiri al Irlandei. 

„Astăzi, la cea de-a treizecea aniversare a Prințesei Holly 
a Finlandei, alteţa sa regală și doamna ei de companie au 
reuşit să obțină permisiunea de a pătrunde în ‘Boudoir’, 
locul unde îşi fac veacul celebrităţile.” Tot aici se află și 
cântăreața australiană de rock Ciara şi echipa ei de 
filmare...” îşi puse un deget la ureche de parcă ar fi primit 
noi informaţii. „Tocmai am primit o știre, se pare că Tony 
Walsh, cel mai cunoscut crainic de ştiri al Irlandei a fost 
văzut zâmbind cu câteva clipe în urmă. Aici lângă mine se 
află cineva care a fost martor la acest eveniment. Bine ai 
venit, Denise”. Denise poză seducătoare în faţa camerei. 
„Denise spune-mi, unde te aflai când a avut loc acest 
eveniment?” 

„Eram chiar acolo, lângă masa lui și am văzut cum s-a 
petrecut”. Denise își supse obrajii și zâmbi la cameră. 

„Ne poţi explica şi nouă ce s-a întâmplat?” 

„Păi stăteam aici şi-mi vedeam de treabă când domnul 
Walsh a luat o înghiţitură din băutura lui şi imediat după 
aceea a zâmbit.” 

„Doamne, Denise, astea sunt nişte veşti fascinante, ești 
sigură că a fost un zâmbet?” 

„Ei poate să fi dat vreun vânt și asta să-l fi făcut 
să-și schimbe mimica, dar cei din jurul meu cred că a fost 
zâmbet”. 

„Deci mai există şi alți martori ?” 

„Da, Prinţesa Holly aici lângă mine, a văzut totul.” 


Aparatul de filmat se roti spre Holly care stătea în 
picioare, bând cu paiul dintr-o sticlă de şampanie. „Aşadar, 
Holly, poţi să ne spui, a fost vorba de un vânt sau de un 
zâmbet?” 

Holly aruncă o privire confuză, după care mări ochii. 
„A, un vânt, îmi pare rău, cred că de la şampanie mi se 
trage.” 

Club Diva izbucni în râs. Ca de obicei, Jack râdea cel 
mai tare. Holly își ascunse fața de rușine. 

„Am înțeles...” spuse Sharon străduindu-se să nu râdă, 
„deci aţi auzit-o de la noi pentru prima oară. Noaptea în 
care cel mai fioros prezentator al Irlandei a fost văzut 
zâmbind. Dăm legătura în studio.” Lui Sharon îi pieri 
zâmbetul de pe buze când își ridică privirea și îl văzu pe 
Tony Walsh în faţa ei și care, deloc surprinzător, nu avea 
nici cel mai mic zâmbet pe față. 

Sharon înghiţi în sec și spuse „Bună seara”, după care 
aparatul de filmat se închise. 

La această fază toată lumea din club râdea, inclusiv fetele. 
Holly găsea totul atât de ridicol încât trebui să râdă și ea. 

Camera filma din nou, de această dată fixând pe oglinda 
aflată în toaleta pentru femei. Declan filma din afară, prin 
crăpătura uşii, iar reflecţiile lui Denise şi Sharon erau foarte 
clar vizibile. 

„Voiam doar să fac un pic de haz,” spuse Sharon 
supărată, împrospătându-şi machiajul. 

„Nu-l mai băga în seamă pe ticălosul ăla mizerabil, 
Sharon, nu vrea să fie dat de gol, asta-i tot.” Denise se 
referea la domnul Walsh. 

„Bine, dar pentru asta nu trebuia să obțină un ordin de 
restricţie pentru noi”, se lamentă Sharon. 

„Nu e un ordin de restricţie, Sharon!” râse Denise. „Nu 
vrea să fie urmărit de aparatul de filmat toată noaptea, în 
special în seara lui liberă. Eu pot să înţeleg asta.” 

„A, presupun că ești de partea lui” spuse morocănoasă 
Sharon. 

„Mai taci din gură ticăloasă bătrână și guralivă”, o repezi 
Denise. 

„Unde e Holly?” întrebă Sharon, schimbând subiectul. 

„Nu știu, ultima dată când am văzut-o făcea câteva 
mișcări caraghioase pe ringul de dans”, zise Denise. Se 
priviră una pe cealaltă şi izbucniră în râs. 

„A... biata noastră disco diva,” spuse cu tristețe Sharon. 
„Sper că va găsi vreun tip trăsnet în seara asta căruia să-i 
sucească minţile.” 

„Da”, o aprobă Denise. „Hai să-i găsim un tip bine”, 
spuse ea punându-și rujul la loc în geantă. 

Imediat ce fetele plecară se auzi apa trasă într-o altă 
cabină. Uşa se deschise şi de acolo ieşi Holly. Zâmbetul 
până la urechi al lui Holly se stinse imediat când își văzu 
chipul pe ecran. Prin crăpătura ușii se vedea imaginea lui 
Holly reflectată în oglindă, cu ochii roşii de atâta plâns. 
Își suflă nasul şi contemplă câteva secunde imaginea ei 
deplorabilă din oglindă. Respiră adânc, deschise ușa și 
coborî pe scări la prietenele ei. Holly nu-și amintea să fi 
plâns în noaptea aceea, de fapt credea că se descurcase 
binişor. Își frecă neliniştită fata, întrebându-se ce altceva 
mai putea să urmeze de care să nu îşi amintească. 

Scena se schimbă şi apărură cuvintele „Operaţiunea 
Cortina Aurie”. 

Denise ţipă „Doamne, Declan ticălosule!” şi plecă în 
goană pentru a se ascunde în toaletă. Evident îşi amintise 
ceva. Declan chicoti şi îşi aprinse o altă țigară. 

„Fetelor,” le anunţa Denise, „acum este timpul pentru 
operaţiunea cortina aurie.” 

„Ceee?” strigară Sharon şi Holly de pe canapeaua unde 
se prăbușiseră bete, neîntelegând nimic. 


„Operatiunea cortina aurie”, exclamă Denise încântată, 
încercând să le ridice în picioare. „E timpul să ne infiltrăm 
în barul VIP-urilor!” 

„Vrei să spui că ăsta nu e aşa ceva?” spuse Sharon 
sarcastică, privind în club de jur împrejur. 

„Nu! Acolo merg adevăratele celebrităţi!” spuse Denise 
entuziasmată, arătând spre cortina aurie, care era păzită de 
probabil cel mai înalt și mai gras om de pe planetă. 

„Sinceră să fiu, Denise, nu prea-mi pasă unde merg 
celebrităţile” se răsti Holly, „Eu mă simt bine aici unde 
sunt” şi se cuibări pe canapeaua confortabilă. 

Denise oftă şi-şi dădu ochii peste cap. „Fetelor! 
Abbey și Ciara sunt deja acolo, noi de ce n-am fi?!” 

Jack privi pieziș spre prietena lui. Abbey ridică din 
umeri și își îngropă fața în palme. Nimic din toate astea 
nu le făcea pe fete să-și amintească ceva, desigur cu excepţia 
lui Denise, dar ea plecase val-vârtej din cameră. Zâmbetul 
lui Jack se stinse deodată, iar el se cuibări în scaun și îşi 
încrucișă braţele. Evident nu era nici o problemă ca surorile 
lui să se poarte prostește, dar cu prietena lui era altă treabă. 
Jack își puse picioarele pe scaunul din fața lui și rămase 
tăcut tot restul filmului. 

O dată ce Sharon şi Holly auziră că Abbey și Ciara se 
aflau în cameră se ridicară în picioare una după cealaltă și 
ascultară planul lui Denise. „Bine, fetelor, uite ce-o să 
facem!” 


Holly își luă privirea de la ecran şi o înghionti pe 
Sharon. Holly nu-și amintea să fi făcut sau să fi spus vreunul 
dintre lucrurile acelea şi începea să creadă că Declan pusese 
la cale o glumă oribilă angajând actrițe care le semănau. 
Sharon se întoarse spre ea cu o privire îngrijorată și strânse 
din umeri. Nu, nici ea nu-și amintea să fi trecut pe acolo. 

Camera le urma pe fete cum se apropiau tiptil de cortina 
aurie, dându-i târcoale prosteşte. Sharon își făcu în cele 

din urmă curaj pentru a-l bate pe umăr pe uriaș, făcându-l 
să se întoarcă şi dându-i astfel lui Denise timp suficient să 
se strecoare sub cortină. Stătea în patru labe și își vârâse 
capul pe sub cortină spre barul VIP, în timp ce fundul și 
picioarele îi ieșeau de pe partea cealaltă a cortinei. 

Holly îi dădu cu piciorul în fund pentru a o grăbi. 

„Îi văd” șuieră Denise, „O, Doamne! Vorbesc cu 
actorul ăla de la Hollywood !”. Îşi trase capul de sub 
cortină şi o privi entuziasmată pe Holly. Din nefericire, 
Sharon nu mai ştia ce să-i mai spună uriașului de la ușă, 
iar acesta întoarse capul exact la timp ca s-o prindă pe 
Denise. 

„Nu, nu, nu!” spuse Denise calmă din nou, „Nu înţelegi! 
Aceasta este prinţesa Holly a Suediei!” 

„Finlande:”, o corectă Sharon. 

„Pardon, Finlandei”, spuse Denise stând în continuare 
în genunchi, „,...mă înclin în faţa ei. Înclină-te și tu!” 

Sharon îngenunche iute și amândouă începură să-i 
îmbrăţişeze picioarele. Holly privi stânjenită în jur, căci 
toată lumea aflată în club le privea atent, iar ea le făcu un 
salut regal cu mâna. Nimeni nu părea impresionat. 

„O, Holly!” spuse mama ei încercând să-şi recapete 
suflarea după ce râsese atât de mult. 

Paznicul uriaş se întoarse cu spatele vorbind în staţia 
de emisie-recepție. „Băieți, avem o problemă cu prințesa 
şi doamna de onoare.” 

Denise se uită cuprinsă de panică la fete și șopti: 
„Ascundeţi-vă!” Fetele săriră imediat în picioare şi o luară 
la goană, căutând un loc unde să se ascundă. Camera le 
căută pe fete prin mulțime, dar nu le găsi. 

Aflată în Club Diva, Holly scoase un oftat adânc şi-şi 
tinu capul în mâini, căci își aminti ce urma să se întâmple. 


Capitolul nouăsprezece 


Paul şi mustăciosul alergară pe scări în sus în club și se 
întîlniră cu uriașul de la cortina aurie. 

„Ce se întâmplă?” l-a întrebat mustăciosul. 

„Fetele alea pe care mi-ai spus să le ţin sub observaţie 
au încercat să se strecoare în partea cealaltă”, spuse uriașul 
pe un ton grav. Uitându-te la el puteai să-ţi dai seama că 
slujba lui anterioară implica să omoare persoanele care 
s-ar fi strecurat în partea cealaltă. Lua foarte în serios 
această încălcare a securităţii. 

„Unde sunt?” se interesă mustăciosul. 

Uriașul își drese vocea şi privi pieziş. „Se ascund, 
şefu'.” 

Mustăciosul își dădu ochii peste cap. „Se ascund?” 

„Da, şefu'.” 

„Unde, în club?” 

„„Cred că da, șefu'.” 

„Crezi?” 

„Păi n-au trecut pe aici, aşa că trebuie să fie încă în 
club” spuse Paul şovăind. 

„OK”, oftă mustăciosul, „hai să le căutăm, pune pe 
cineva să păzească cortina.” 

Camera îi urmări pe cei trei patrulând prin club, 
uitându-se pe după canapele, sub mese, după perdele şi 
chiar punând pe cineva să verifice toaletele. Familia lui 
Holly râdea isteric privind scena care li se înfățișa înaintea 
ochilor. 

La etaj se produse agitaţie și paznicii se îndreptară în- 
tr-acolo pentru a ţine situaţia sub control. Se adunase o 
mulţime de lume, iar cele două dansatoare slabe, vopsite 
cu auriu pe corp se opriseră din dans, privind îngrozite 
spre pat. Aparatul de filmat se mişcă de la un capăt la altul 
al patului care era atârnat de un suport. Sub cearșafurile 
din mătase aurie părea că sunt trei porci care se luptau sub 
pătură. Sharon, Denise și Holly se rostogoleau de colo-colo 
țipând una la cealaltă încercând în același timp să fie cât 
mai plate ca să nu poată fi observate. Mulțimea se tot aduna 
şi curând muzica se opri. Cele trei grămezi mari de pe pat 
se opriră din agitaţie şi înghețară deodată, neștiind ce se 
petrece afară. 

Paznicii numărară până la trei şi traseră cearșafurile de 
pe pat. Trei fete foarte speriate părând căprioare prinse în 
lumina farurilor se uitau la ei stând întinse pe spate cu 
braţele întinse, strâns lipite de corp. „Trebuia tras un pui 
de somn înainte de plecare”, spuse Holly cu accentul ei 
regal, iar celelalte fete izbucniră în râs. 

„Gata prinţesă, distracţia s-a terminat”, spuse Paul. Cei 
trei paznici le escortară pe fete afară, asigurându-le că nu 
li se va mai permite vreodată accesul în club. 

„Pot cel puţin să le spun prietenelor mele că am plecat?” 
întrebă Sharon. 

Bărbaţii făcură semn din cap că nu şi priviră în altă 
parte. 

„Scuzaţi-mă, eu cu cine vorbesc? V-am întrebat dacă 
pot să intru doar să le spun prietenelor mele că a trebuit să 
plecăm !” 


„Uite ce e, lăsaţi joaca fetelor”, spuse furios mustă- 
ciosul, „Prietenele voastre nu sunt acolo. Acum hai, plecaţi 
la culcare.” 

„Scuzaţi-mă” spuse Sharon supărată, „Am două prietene 
la barul VIP, una dintre ele are părul roz iar cealaltă...” 

„Fetelor!”, ridică el vocea, „Doamna aceea nu doreşte 
să fie deranjată. Ea vă e prietenă la fel cum e omul de pe 
lună. Acum ştergeţi-o de aici înainte să mai intrați în vreun 
bucluc.” 

Toată lumea din club izbucni în hohote de râs. 

Scena se schimbă în „Lungul drum spre casă”. Acum 
toate fetele erau în taxi. Abbey stătea ca un câine cu capul 
scos afară pe fereastra deschisă, așa cum îi ordonase şoferul. 
„N-ai să vomiţi în taxiul meu. Ori stai cu capul afară pe 
geam ori mergi acasă pe jos”. Faţa lui Abbey era vânătă şi 
dinţii îi clănțăneau, dar nu voia să meargă acasă pe jos. 
Ciara stătea cu bratele încrucișate, furioasă pe fetele care 
o forţaseră să plece din club așa curând, dar mai ales pentru 
că o făcuseră de râs dând-o de gol că nu era o cântăreață 
vestită de rock. Sharon și Denise adormiseră, rezemându-şi 
capetele una de cealaltă. 

Aparatul se răsuci spre locurile din față pentru a o filma 
pe Holly care stătea din nou pe locul de lângă şofer. Dar 
de data asta nu-i mai făcea capul calendar șoferului, își 
rezema capul pe tetieră și scruta cu privirea noaptea cea 
neagră. Holly știa la ce se gândea atunci. Era timpul să se 
întoarcă din nou singură în casa ei mare şi pustie. 

„La mulți ani, Holly”, spuse încet Abbey tremurând 
toată de frig. 

Holly se întoarse spre ea zâmbind și dădu cu ochii de 
aparatul de filmat. „Încă mai filmezi cu ăsta? Opreşte-l!” 
şi luă camera din mâna lui Declan. 

Sfârşit. 

În vreme ce Daniel aprinse luminile în club, Holly se 
strecură pentru a scăpa de mulțime şi ieşi prin cea mai 

apropiată uşă. Avea nevoie să-şi adune gândurile înainte 
ca ceilalți să înceapă să vorbească despre asta. Se găsea 
într-o magazie înconjurată de mături şi găleți și butoiaşe 
de bere goale. Ce loc stupid ca să te ascunzi, se gândi ea. 
Se aşeză pe un butoiaș și se gândi la ceea ce tocmai văzuse. 
Era şocată, dezamăgită și furioasă pe Declan care îi spusese 
că o să facă un documentar despre viaţa de club. Își amintea 
clar că el nu-i spusese nimic despre faptul că va filma cum 
se dau în spectacol ea şi prietenele ei. Şi într-adevăr s-au 
dat în spectacol. Dacă le-ar fi întrebat politicos dacă ar 
putea să le filmeze ar fi fost altceva. Deşi nu credea că ele 
ar fi fost de acord cu asta. 

Însă ultimul lucru pe care dorea să-l facă acum era să 
tipe la Declan de fată cu toată lumea. În afara faptului că 
o umilise complet, Declan filmase și montase foarte bine 
filmul. Dacă nu ar fi fost ea, cea care apăruse la TV, Holly 
ar fi considerat că meritase premiul din plin. Dar era vorba 
de ea, aşa că nu merita să câştige... Unele părți din el 
fuseseră amuzante, dar pe Holly nu o supărau atât părțile 
în care ea și prietenele ei se făcuseră de râs, ci cadrele 
furişe cu nefericirea ei. 

Lacrimi amare i se rostogoleau pe față și Holly își strânse 
mâinile în jurul corpului pentru a se alina. Văzuse la 
televizor cum se simţea cu adevărat. Pierdută şi singură. 
Plângea pentru Gerry, plângea pentru ea însăşi cu suspine 
amare care făceau s-o doară coastele, ori de câte ori voia 
să-şi recapete suflarea. Nu mai voia să fie singură și nu 
voia ca familia să-i vadă singurătatea pe care ea încercase 
din răsputeri să o ascundă faţă de ei. Voia doar ca Gerry să 
se întoarcă, şi nu-i mai păsa de nimic. Nu i-ar fi păsat dacă 
ei s-ar fi certat în fiecare zi, dacă ar fi fost faliți, n-ar fi 
avut casă sau bani. Îl voia doar pe el. Auzi cum se deschide 
ușa în spatele ei și simți nişte braţe puternice care îi 
cuprinseră trupul fragil. Plângea ca şi cum lunile de 
suferință acumulată se rostogoleau dintr-o dată în afară. 


„Ce-a păţit? Nu i-a plăcut?” îl auzi ea pe Declan 
întrebând îngrijorat. 

„Las-o în pace, fiule”, spuse blând mama lui iar ușa se 
închise din nou în timp ce Daniel o mângâia pe păr și o 
legăna încet. 

Într-un final, după ce plânse cu toate lacrimile din lume, 
Holly se opri şi se desprinse de Daniel. „Scuze” , se smiorcăi 
ea, ştergându-şi lacrimile cu mâneca bluzei. 

„Nu trebuie să-ți ceri scuze”, spuse el blând, luându-i 
mâinile de la ochi şi dându-i un șerveţel de hârtie. 

Ea rămase tăcută, încercând să se adune. 

„Dacă eşti supărată din cauza filmului, n-ai de ce”, 
spuse el așezându-se pe o cutie goală din faţa ei. 

„Da, cum nu”, spuse ea sarcastică, ştergându-și lacrimile 
din nou. 

„Nu, serios”, insistă el. „Cred că a fost amuzant. Voi 
toate arătaţi ca și cum v-aţi fi distrat de minune”, îi spuse 
Daniel zâmbindu-i. 

„Din păcate, nu m-am simţit așa”, spuse ea tristă. 

„Poate că nu te-ai simţit astfel, dar camera nu desci- 
frează sentimentele, Holly.” ` 

„Nu trebuie să te străduiești să mă faci să mă simt mai 
bine”. Holly se jena pentru că era consolată de un străin. 

„Nu mă străduiesc să te fac să te simţi mai bine, spun 
doar ceea ce este. Nimeni în afară de tine n-a observat 
lucrul acela pentru care te-ai supărat. Eu unul n-am văzut 
nimic, de ce crezi că ceilalți au observat? 

Holly se simţi un pic mai bine. „Eşti sigur?” 

„Sigur că sunt sigur”, spuse el zâmbind. „Acum haide, 
nu te mai ascunde prin toate cămărutele din clubul meu, 
s-ar putea să mă supăr”, râse el. 

„Fetele sunt bine?”, întrebă Holly, sperând că era doar 
ea cea care se purtase copilăreşte. 

De afară se auziră hohote de râs. 

„După cum auzi, sunt foarte bine”, spuse el arătând cu 
capul spre ușă. „Ciara e încântată că toată lumea a privit-o 
ca pe un star, Denise a ieșit până la urmă din toaletă iar 
Sharon nu se mai oprește din râs. Deşi Jack îi face lui 
Abbey zile negre în legătură cu vomatul la întoarcerea 
acasă.” 

Holly chicoti. 

„Așa că vezi, nimeni n-a observat ceea ce ai văzut tu.” 

„Mersi, Daniel”, spuse ea uşurată. 

„Eşti gata să dai ochii cu publicul din sală?” râse el. 

„Cred că da.” Holly păși în sala de unde se auzeau 
hohotele de râs. Luminile erau aprinse şi toată lumea stătea 
în jurul mesei, schimbând glume și povestind cu veselie. 
Holly se aşeză alături de mama ei. Elizabeth o îmbrațișă și 
o sărută pe obraz. 

„Părerea mea este că a fost grozav”, spuse entuziasmat 
Jack. „Ce bine-ar fi ca Declan să iasă mereu cu fetele, 
atunci am ști ce-ar face, nu-i așa, John?” clipi el complice 
din ochi către soţul lui Sharon. 

„Pot să vă asigur”, spuse Abbey, „că ceea ce aţi văzut 
nu se petrece de obicei când ieşim în oraș”. 

Dar băieţii nu credeau o iotă. 

„E totul bine?” o întrebă Declan pe Holly, îngrijorat 
că o supărase. 

Holly îi aruncă o privire piezișă. 

„Credeam că o să-ți placă, Hol”, spuse el mâhnit. 

„Poate mi-ar fi plăcut dacă aş fi ştiut ce pui la cale”, se 
răsti ea. 

„Dar am vrut să-ţi fac o surpriză”, spuse Declan cu 
sinceritate. 

„Urăsc surprizele”. Holly se frecă la ochi, simțind 
înțepături. 

„Să-ţi fie învăţătură de minte, fiule” îl preveni Frank 
pe Declan. „N-ar trebui să filmezi oamenii fără ca aceştia 
să ştie ce faci. Este ilegal.” 


„Pariez că juriul n-a știut lucrul ăsta când i-a acordat 
premiul”, îl aprobă Elizabeth. 

„N-ai de gând să le spui, nu-i aşa Holly?” Declan făcu 
ochii mari. 

„Nu, dacă ai să te porţi frumos cu mine în următoarele 
câteva luni”, spuse Holly pe un ton viclean, răsucindu-și o 
şuviţă de păr în jurul degetului. 

Declan făcu o grimasă, nu avea de ales și ştia asta. 
„Da, orice”, spuse el dând din mână a lehamite. 

„Ca să fiu sinceră, Holly, trebuie să recunosc că a fost 
foarte amuzant”, chicoti Sharon. „Tu și operaţiunea Cortina 
Aurie”, o înghionti ea pe Denise în joacă. 

Denise dădu ochii peste cap. „O, trebuie să vă spun 
ceva — n-o să mai beau niciodată”. 

Toată lumea izbucni în râs, iar Tom îi puse o mână pe 
umăr. 

„Ce e?” întrebă ea inocentă. „Vorbesc serios.” 

„Că tot vorbim de băutură, vreţi să beţi ceva?” Daniel 
se ridică de la locul lui. „Jack?” 

„Da, Budweiser, mersi.” 

„Abbey? 

„Ăă... vin alb te rog”, spuse ea pe un ton politicos. 

Frank?” 

„O Guinness, mersi, Daniel.” 

„Si mie una”, spuse John. 

„Sharon?” 

„Vodcă cu cola te rog. Holly tu vrei la fel?” spuse ea 
privindu-și prietena. Holly făcu semn că da. 

Tom?” 

„ID şi cola te rog, Dan.” 

„ȘI eu la fel”, spuse Declan. 

„Denise? Daniel încercă să-și ascundă zâmbetul. 

„Ăă. .. O să beau... gin și apă tonică te rog.” 

„Ha!” făcură toţi în zeflemea către ea. 

„Și ce?” dădu ea nepăsătoare din umeri, „N-o să mor 
dintr-un pahar...” 

Holly stătea aplecată peste chiuvetă cu mânecile 
suflecate până la coate, frecând la oale, când auzi o voce 
familiară. 

„Bună, iubito.” 

Ea ridică privirile şi-l văzu stând în pragul uşii des- 
chise de la verandă. „Bună ”, zâmbi ea. 

„Ti-a fost dor de mine?” 

„Desigur.” 

„Ti-ai găsit un alt soț?” 

„Sigur că l-am găsit, e sus în pat, doarme”, râse ea 
ştergându-se pe mâini. 

Gerry dădu din cap și ţuguie buzele. „Să urc și să-l 
strâng de gât pentru că doarme în patul nostru?” 

„A, mai lasă-l o oră”, glumi ea uitându-se la ceas, „are 
nevoie de odihnă.” 

Părea vesel, se gândi ea, cu faţa proaspătă și la fel de 
frumos cum și-l amintea. Purta bluza care-i plăcea ei cel 
mai mult, pe care i-o cumpărase de Crăciun. O privea de 
sub genele lungi, cu ochii lui mari căprui, ca de căţeluş. 

„Nu intri?” îl întrebă zâmbind. 

„Nu, am trecut doar ca să văd ce faci. Îţi merge totul 
bine?” Se sprijinea de tocul ușii cu mâinile în buzunare. 

„Aşa şi aşa”, răspunse ea cântărind cu mâinile aerul. 
„Ar putea fi şi mai bine.” 

„Aud că ai ajuns vedetă de televiziune”, zâmbi el 
maliţios. 

„Una fără voia ei”, râse ea. 

„O să-ţi cadă toţi bărbaţii la picioare”, o asigură el. 

„Că o să cadă e un lucru bun” aprobă ea, „problema 
este că nu nimeresc ţinta”, mai spuse arătând spre sine. 

El râse. 

„Mi-e dor de tine, Gerry.” 


„N-am plecat prea departe”, zise el blând. 

„lar mă părăseşti?” 

„Pentru moment.” 

„Ne vedem în curând”, zâmbi ea. 

E] îi făcu cu ochiul și dispăru. 

Holly se trezi cu un zâmbet pe față, simțindu-se de 
parcă dormise timp de câteva zile. „Bună dimineaţa, Gerry”, 
spuse ea veselă, privind spre tavan. 

Telefonul suna lângă ea. „Alo? 

„Doamne, Holly, să vezi ce scriu ziarele ”, spuse Sharon 
cuprinsă de panică. 

Capitolul douăzeci 


Holly sări imediat din pat, îşi puse un trening şi se 
îndreptă cu mașina spre cel mai apropiat chioșc de ziare. 
Ajunsă acolo începu să răsfoiască paginile ziarelor, în 
căutarea lucrurilor despre care îi pomenise Sharon. Omul 
aflat în spatele tejghelei tuși de câteva ori, iar Holly ridică 
privirea spre el. 

„Aici nu e bibliotecă, doamnă dragă. Va trebui să-l 
cumpăraţi”, mai spuse el, arătând spre ziarul din mâna ei. 

„Stiu asta”, răspunse ea iritată de lipsa de politeţe a 
acestuia. Oare, cum puteai să-ţi dai seama ce ziar vrei să 
cumperi, dacă nu ştiai care e ziarul ce conţine lucrul care 
te interesa? Până la urmă, luă toate ziarele de pe stand și le 
trânti pe tejghea, zâmbindu-i dulce. 

Omul se uită nedumerit și începu să le scaneze la casă 
unul câte unul. În spatele ei începuse să se formeze o coadă. 

Holly se uită pofticioasă la sortimentele de ciocolată 
care se aflau în fața ei și își roti privirea în jur să vadă dacă 
o urmărea cineva. Toată lumea o privea atent. Se întoarse 
iute spre tejghea. La un moment dat întinse brațul sus şi 
apucă două batoane mari de ciocolată, aflate în apropierea 
ei pe un raft şi le puse peste grămada de ziare. Una câte 


una, restul ciocolatelor alunecară pe jos. Adolescentul din 
spatele ei pufni și întoarse privirea în altă parte râzând, 
când Holly se aplecă roşie la faţă şi începu să le strângă. 
Căzuseră atâtea, încât trebui să se aplece de câteva ori. 
Magazinul era liniștit, dar câteva persoane aflate la coada 
din spatele ei tușeau nervos. Pe furiș, Holly mai adăugă 
câteva pungi de dulciuri la grămada din faţa ei. „Pentru 
copii”, spuse ea cu voce tare spre vânzător, sperând să o 
audă și cei din spate. 

Vânzătorul mormăi și continuă să scaneze articolele. Apoi 
ea își aminti că avea nevoie de lapte, așa că plecă în goană de 
la coadă spre celălalt capăt al magazinului pentru a lua o cutie 
de lapte de la frigider. Câteva femei țâțâiră dezaprobator din 
buze când ea își reluă locul în fruntea cozii, așezând laptele 
pe grămada ei de cumpărături. Vânzătorul -de ziare se opri 
din scanat şi o fixă cu privirea, în vreme ce ea îl privea calin. 

„Mark”, strigă acesta. 

Un adolescent plin de coşuri apăru de pe un culoar al 
magazinului având în mână un aplicator de prețuri. „Da”, 
răspuse el morocănos. 

„Fiule, ești bun, te rog, să deschizi cealaltă casă? S-ar 
putea ca aici să mai dureze”. Vânzătorul de ziare privi 
aspru la Holly. 

Ea se încruntă la el. 

Mark se îndreptă în silă spre a doua casă, nedezli- 
pindu-şi privirile de la Holly. Şi ce? gândi ea defensiv. 
Nu da vina pe mine pentru că trebuie să-ți faci treaba. El 
deschise casa şi toată coada din spatele ei se grăbi să treacă 
în partea cealaltă. 

Mulțumită că nimeni nu se mai holba la ea, mai luă 
câteva pachete de chipsuri de sub tejghea și le adăugă 
celorlalte cumpărături. „Petrecere aniversară”, murmură. 

La coada de alături, adolescentul ceru foarte liniştit un 
pachet de țigări. 

„Ai vreun act de identitate?” întrebă Mark pe un ton 
ridicat. 

Adolescentul se uită în jur stânjenit, roșu la față. Holly 
pufni spre el și privi în altă direcţie. 

„Altceva?” întrebă vânzătorul de ziare sarcastic. 

„Nu, mulţumesc, asta e tot”, răspunse ea printre dinţi. 
Plăti şi se chinui să pună restul la loc în portmoneu. 

„Următorul”, spuse vânzătorul făcând semn spre 
bărbatul aflat în spatele ei. 

„Bună ziua, puteţi să-mi daţi un pachet de Benson şi...” 

„Scuzaţi-mă”, îl întrerupse Holly, „puteți să-mi daţi o 
pungă?” Se uita la grămada uriașă de cumpărături din fața 
ei. 

„O clipă”, i se răspunse tăios, „să-l servesc mai întâi pe 
domnul. Da, domnule, ţigări ați spus?” 

„Vă rog”, îi spuse clientul lui Holly, parcă scuzându-se 
din priviri. 

„Deci”, spuse vânzătorul întorcându-se spre Holly, „ce 
vă dau?” 

„O pungă”. Încleştă fălcile. 

„Douăzeci de cenți, vă rog”. 

Holly oftă adânc și răscoli prin poșetă, încercând să 
dea din nou de urma portmoneului. În spatele ei se formă 
din nou coadă. 

„Mark, ești bun să mai preiei o dată casa cealaltă?” 
spuse vânzătorul pe un ton arogant. 

Holly luă moneda din poșşetă, o trânti pe tejghea și 
începu să îndese articolele în sacoşă. 

„Următorul”, spuse el din nou, privind peste umărul 
ei la următorul client. Holly se străduia să se dea la o parte 
și continuă să îndese în grabă lucrurile în sacoșă. 

„O să aștept până termină doamna”, spuse politicos 
clientul. 

Holly îi zâmbi cu recunoștință și se întoarse pe călcâie 


ca să iasă din magazin. Ea păşea mormăind ca pentru sine, 
când Mark, băiatul de la casă, o sperie strigând „Hei, te 
știu de undeva! Eşti fata de la televizor! 

Holly se răsuci surprinsă şi mânerul de plastic cedă de 
la greutatea tuturor cumpărăturilor. Totul căzu pe jos iar 
ciocolatele, dulciurile și chipsurile se rostogoliră în toate 
direcţiile. 

Clientul prietenos se aplecă pentru a o ajuta să-și strângă 
cumpărăturile, în timp ce restul celor aflaţi în magazin 
priveau amuzaţi, întrebându-se cine era fata de la televizor. 

„Tu eşti, nu-i aşa?” râse băiatul. 

Holly îi zâmbi slab de la podea. 

„Stiam eu!” bătu el din palme entuziasmat. „Eşti ca 
lumea!” 

Da, se simţea ca lumea de tot, stând în genunchi în 
magazin căutând batoane de ciocolată. 

Holly se înroși la faţă și își drese nervoasă vocea. PAA.. 
scuzați-mă vă rog, ați putea să-mi mai dați o sacoşă ?” 

„Da, costă...” 

„Poftim”, îl întrerupse clientul prietenos, punând o 
monedă de douăzeci de cenți pe tejghea. Vânzătorul privi 
perplex și continuă să servească clienţii. 

„Sunt Rob”, spuse bărbatul, ajutând-o să-și pună 
ciocolata în sacoşă și îi întinse mâna. 

„Sunt Holly”, spuse ea un pic stânjenită de amabili- 
tatea acestuia, şi-i întinse la rândul ei mâna „Şi sunt 
ciocoholică.” 

El izbucni în râs. 

„Mulţumesc pentru ajutor”, spuse recunoscătoare, 
ridicându-se în picioare. 

„Pentru puţin”, îi răspunse bărbatul, ţinându-i uşa ca să 
poată ieși. Arăta bine, se gândi ea, era totuși mai tânăr decât 
ea şi avea o culoare ciudată a ochilor, un fel de verde cenușiu. 
ÎI privi pe furiş mai îndeaproape. El își drese vocea. 


691 


170 


Holly roși brusc, dându-și seama că îl fixase cu pri- 
virea. Se îndreptă spre maşina ei și puse sacoșa doldora pe 
bancheta din spate. Rob o urmase. Inima îi tresări. 

„Bună din nou”, râse el. „Ăă... mă întrebam dacă n-ai 
vrea să bem ceva?” apoi izbucni în râs, uitându-se la ceas. 
„De fapt e cam devreme pentru asta, ce-ai zice de o cafea?” 

Era un tip care părea foarte sigur pe el cum stătea 
rezemat de maşină în fața lui Holly, ţinând mâinile în 
buzunarele blugilor, cu degetul mare rămas afară şi cu 
ochii aceia ciudaţi care o fixau. Totuşi nu o făcea să se 
simtă stânjenită, se purta foarte degajat, ca şi când a invita 
o străină la cafea ar fi fost lucrul cel mai firesc din lume. 
Așa se proceda în ziua de azi? 

N tă Holly reflectă un moment. Făcea ceva rău dacă 
ieşea la o cafea cu un om care fusese atât de politicos cu 
ea? În plus arăta foarte bine. Dar, lăsând la o parte felul în 
care arăta, Holly chiar avea nevoie de compania cuiva, iar 
el părea un tip cumsecade, cu care puteai sta de vorbă. 
Sharon şi Denise erau la serviciu, iar Holly nu putea să 
meargă din nou acasă la mama ei, Elizabeth avea și ea 
treburi. Holly avea într-adevăr nevoie să înceapă să 
cunoască oameni noi. Mulţi dintre ceilalți prieteni pe care 
îi aveau Gerry și Holly erau în principal prietenii lui Gerry 
de la serviciu şi oameni de diferite condiţii sociale, dar o 
dată ce el murise toţi acei „prieteni” nu prea mai trecuseră 
pe la ea. Măcar știa care erau adevărații ei prieteni. 

Era gata să accepte invitaţia lui Rob, când acesta aruncă 
o privire spre mâna ei şi zâmbetul i se stinse. „O, iartă-mă, 
nu mi-am dat seama...”. Se îndepărtă stânjenit de lângă 
ea, ca și cum ea ar fi suferit de vreo boală molipsitoare. 
„Trebuie să ajung undeva”, zâmbi el scurt şi plecă rapid, 
îndepărtându-se. 

Holly rămase cu privirea pironită în urma lui, neștiind 
ce să creadă. Spusese ceva ce nu trebuia? Îi luase prea 

mult ca să se hotărască? Încălcase vreuna din legile nescrise 
ale acestui joc nou de-a cunoscutul oamenilor? Privi în jos 
spre mâna care-l făcuse pe el să fugă de ea şi văzu verigheta 
strălucind. Oftă adânc și își trecu mâinile peste faţă 
plictisită. 

Chiar în acel moment adolescentul din magazin trecu 
pe lângă ea cu o gașcă de prieteni şi o ţigară în coltul gurii 
și pufni în direcţia ei. 

Pur şi simplu nu putea să câștige. 

Holly trânti portiera maşinii și privi în jur. N-avea chef 
să se întoarcă acasă, se săturase să se uite pe pereţi toată 
ziua şi să stea doar cu gândurile ei. Era doar zece dimineaţa, 
iar afară era soare, cald şi frumos. Peste drum, la cafeneaua 
„The Greasy Spoon” mesele şi scaunele erau scoase afară. 
Stomacul îi ghiorăi. Un mic dejun irlandez copios era ex- 
act lucrul de care avea nevoie acum. Își luă ochelarii de 
soare dintr-un compartiment micuţ al mașinii, apucă mai 
multe ziare şi trecu strada. 

O femeie rotofeie ştergea mesele. Avea părul strâns în 
coc şi rochia ei înflorată era acoperită cu un şorţ roșu cu 
buline albe. Holly avu sentimentul că pășise într-o bucătărie 
de la ţară. 

„A trecut ceva vreme de când mesele astea n-au mai 
văzut lumina soarelui”, îi spuse femeia veselă lui Holly, 
când o văzu apropiindu-se de cafenea. 

„Da, e o zi frumoasă, nu-i aşa?”, spuse Holly și 
amândouă priviră cerul senin. Era amuzant cum vremea 
bună din Irlanda era mereu subiectul de conversaţie preferat 
de toată lumea. Asta fiindcă se întâmpla atât de rar să fie 
senin, încât toată lumea o simţea ca pe o binecuvântare. 

„Vrei să iei loc aici, draga mea?” 

„Cred că da, vreau să profit din plin de soare, care 
probabil nu va mai străluci peste o oră”, râse Holly luând 
loc. 

„Trebuie să gândești pozitiv”. Chelneriţa se agita în 
jurul mesei lui Holly. „Aşa, o să-ţi aduc meniul”, spuse 
ea, întorcându-se să plece. 

„Nu e nevoie”, strigă Holly după ea, „Stiu ce vreau. 
Mic dejun irlandez.” 

„Imediat, dragă ”, zâmbi femeia și făcu ochii mari când 
văzu teancul de ziare de pe masă. „Te gândești să începi o 
afacere vânzând ziare?” chicoti ea. 

Holly privi spre mormanul de ziare în vârful căruia se 
afla Liderul Arab. Luase absolut fiecare ziar, fără a alege. 
Se îndoia foarte tare că Liderul Arab ar putea conţine vreun 
articol despre film. 

„Să-ţi spun drept, draga mea”, spuse femeia ștergând o 
masă de lângă ea, „Ne-ai face un mare bine dacă l-ai scoate 
pe nemernicul ăla bătrân din afaceri.” Aruncă o privire 
peste drum spre chioşcul de ziare. Holly izbucni în râs 
când femeia intră în cafenea. 

Rămase câteva minute să privească trecătorii. Îi plăcea 
să prindă frânturi din conversațiile oamenilor de pe stradă; 
i se părea că se uită pe furiș în vieţile altora. Îi plăcea să 
ghicească ce profesie aveau, unde se grăbeau să ajungă, 
unde locuiau, dacă erau căsătoriți sau nu... Sharon şi Holly 
stăteau întotdeauna în Bewley's care dădea în Grafton 
Street şi de acolo priveau trecătorii. 

Creau mici scenarii în mintea lor pentru ca timpul să 
treacă mai ușor, iar Holly avu impresia că de câteva zile 
nu făcea decât asta. Fapt care nu demonstra decât că mintea 
ei era la vieţile altora, în loc să se concentreze asupra 
propriei sale vieţi. De exemplu, micul scenariu pe care îl 
crease se referea la bărbatul care trecea acum pe stradă, 
finându-și soţia de mână. Holly se gândi că el era homo- 
sexual în secret şi că bărbatul care se îndrepta spre ei era 
iubitul lui. Holly le privi feţele când se apropiară unul de 
celălalt, întrebându-se dacă se vor privi în ochi. Făcură 


chiar mai mult de-atât, iar Holly se strădui să nu chicotească 
când cei trei se opriră chiar în faţa mesei unde se afla ea. 

„Scuzaţi-mă? Aveţi un ceas?” întrebă iubitul pe băr- 
batul care era homosexualul secret şi pe soţia acestuia. 

„Da, e zece și un sfert”, răspunse bărbatul care era în 
secret homosexual, privindu-şi ceasul. 

„Multumesc mult”, spuse iubitul atingându-i braţul şi 
continuându-și apoi drumul. 

Acum pentru Holly era clar ca lumina zilei că acesta 
fusese un cod secret pentru o întâlnire care urma să aibă 
loc mai târziu. Continuă să se mai uite la oameni încă 
puţin, până când, în cele din urmă, se plictisi și hotărî că 
ar trebui să-și trăiască, în schimb, propria viaţă. 

Holly răsfoi paginile ziarelor de scandal şi dădu peste 
un mic articol în secţiunea recenzii care-i atrase atenţia. 


„Oraşul și fetele ” 
în topul audienței 


Voi, ghinioniștii, care aţi ratat filmul de televiziune 
extrem de comic „Orașul și fetele” de miercurea trecută, 
nu disperaţi, pentru că va fi reprogramat în curând. 

Filmul hilar, în regia irlandezului Declan Kennedy, 
prezintă secvenţe reale cu cinci fete din Dublin care își 
petrec seara în oraș. El ridică vălul care acoperă lumea 
misterioasă a vieții celebrităților din clubul la modă “Bou- 
doir’ şi ne fac să râdem jumătate de oră până ne doare 
stomacul. 

Această emisiune a fost un succes atunci când a fost 
difuzată miercurea trecută pe Canalul Patru. Un studiu al 
audienței TAM a relevat că a fost vizionat de 4 milioane 
de oameni, numai în Marea Britanie. Documentarul va fi 
retransmis sâmbătă noaptea la ora 11, pe Canalul Patru. 
Trebuie să-l vedeţi, nu-l rataţi! 

Holly încercă să-și păstreze calmul, după ce citi arti- 
colul. Erau veşti extraordinare pentru Declan, dar 
dezastruoase pentru ea. Era suficient că filmul fusese 
difuzat o dată, nu voia să mai fie dat şi a doua oară. Tre- 
buia să stea serios de vorbă cu Declan despre asta. Noaptea 
trecută scăpase uşor, pentru că el fusese atât de entuziasmat, 
ea nu voia să facă o scenă, dar în acest stadiu al vieţii avea 
suficiente probleme, nu-i mai trebuia încă un lucru pentru 
care să-și facă griji. 

Ea răsfoi şi celelalte ziare şi văzu lucrurile de care îi 
pomenise Sharon. Aproape fiecare ziar avea un articol 
despre film, iar unul chiar avea o poză cu Denise, Sharon 
şi Holly făcută în urmă cu câțiva ani. Nu-şi dădea seama 
cum au putut face rost de ea. Slavă Domnului, că ziarele 
nu relatau decât lucruri adevărate, altfel Holly chiar ar fi 
avut motive de îngrijorare. Totuși nu era prea încântată de 
cuvintele pe care le foloseau, „fete nebune”, „fetele bete 
criţă” și explicaţia dintr-un ziar cum că ele ar fi fost „bine 
antrenate”. Ce voiau să spună cu asta? 

În sfârşit sosi şi comanda lui Holly, iar ea o contemplă 
în stare de şoc, întrebându-se cum o să o poată dovedi. 

„Asta o să te înzdrăvenească, iubito”, spuse femeia 
dolofană, punându-i farfuria pe masă. „Ai nevoie de un 
pic de cărniță pe oase, eşti mult prea slabă”, o avertiză ea, 
şi plecă din nou, legănându-se. Holly se simți încântată de 
compliment. 

Farfuria era plină ochi cu cârnaţi, șuncă, ouă, chifte- 
lute de cartofi, pudding de vanilie și de cacao, iahnie de 
fasole, cartofi prăjiți, ciuperci, roșii și cinci felii de pâine. 
Holly privi stânjenită în jur, sperând că nimeni nu va crede 
că mănâncă precum un porc. Îl văzu pe adolescentul acela 
enervant care se îndrepta spre ea cu gaşca lui de prieteni, 
așa că îşi luă farfuria și intră în local. În ultimul timp nu 
prea avusese poftă de mâncare; dar acum că în sfârșit avea 


chef să mănânce nu voia să lase un adolescent prostuţ să-i 
strice micul dejun. 


Holly trebuie să fi stat la „The Greasy Spoon” mai 
mult decât îşi închipuise, pentru că atunci când ajunse în 
casa părinților ei din Portmarnock era aproape ora două. 
În ciuda previziunilor, vremea nu se stricase, iar soarele 
încă strălucea pe cerul senin, fără pic de nor. Holly privi 
spre plaja aglomerată din faţa casei. Era dificil să-și dea 
seama unde se termina cerul şi unde începea marea. Din 
autobuze lumea se revărsa într-una ȘI în aer plutea un miros 
plăcut de loţiune pentru bronzat. Pe iarbă stăteau grupuri 
de adolescenti care ascultau ultimele hituri la CD playere, 
muzica fiind dată la maximum. Zgomotul şi mirosul îi 
deşteptau lui Holly amintiri frumoase din vremea când 
era copil. 

Sună la ușă pentru a patra oară, dar nu-i deschise 
nimeni. Ştia cu siguranţă că era cineva acasă, pentru că la 
etaj ferestrele dormitorului erau larg deschise. Părinţii ei 
nu le lăsau niciodată deschise când plecau de acasă, mai 
ales că prin zonă hoinărea o mulțime de străini. Ea călcă 
pe iarbă și-și lipi faţa de fereastra de la camera de zi, să 
vadă dacă se zărea vreun semn de viaţă. Era pe punctul să 
renunţe și să se îndrepte către plajă, când auzi duelul ver- 
bal dintre Declan şi Ciara. 

„CIARA DESCHIDE ODATĂ USA!” 

„AM SPUS NU! AM... TREABĂ!” ţipă ea. 

„ȘI EU AM! 

Holly sună încă o dată la uşă, iar asta turnă gaz 
peste foc. 

„DECLAN!” Era un urlet care îți îngheţa sângele în 
vine. 

„DESCHIDE TU, VACĂ LENEȘĂ !” 

„HA! EU SUNT LENESĂ?!” 

Holly își scoase telefonul mobil și formă numărul de 
acasă. 

„CIARA RĂSPUNDE LA TELEFON!” 

„NU! 

„O, pentru numele lui Dumnezeu”, izbucni Holly şi 
închise telefonul. Formă numărul de mobil al lui Declan. 

„Mda? 

„Declan deschide dracului ușa în momentul ăsta, altfel 
o sparg”, mârâi amenințător Holly. 

„A, îmi cer scuze Holly, am crezut că a deschis Ciara”, 
minţi el. 

Declan se ivi în pragul ușii purtând pe el doar un șort, 
iar Holly se năpusti înauntru. „Isuse Cristoase! Sper că nu 
procedaţi aşa de fiecare dată când sună cineva la uşă.” 

El strânse din umeri cu nepăsare. „Mama și tata sunt 
plecaţi”, spuse el rar și se îndreptă spre scări. 

„Hei, unde te duci?” 

„Înapoi în pat.” 

„N-ai să faci asta”, spuse calmă Holly, „ai să stai aici 
cu mine”, spuse arătând înspre canapea „și o să vorbim un 
pic despre „Orașul și fetele.” 

„A, nu”, se lamentă Declan, „trebuie să facem asta 
acum? Sunt foarte obosit”, se frecă el la ochi. 

Holly nu avea pic de compasiune pentru el. „Declan, 
este două după-amiaza, cum poţi fi obosit?” 

„Pentru că m-am întors acasă acum câteva ore”, spuse 
el obraznic, clipind complice spre ea. Acum chiar că nu 
mai avea nici un pic de înţelegere pentru el, era pur şi 
simplu geloasă. 

„Stai!” ordonă ea, arătându-i canapeaua. 

El se lamentă iar și se târî spre canapea unde se trânti şi 
se întinse cât era de lung, nelăsând nici un pic de loc pentru 
Holly. Ea își dădu ochii peste cap şi trase fotoliul tatălui ei 
aproape de Declan. 


„Simt că sunt la înghesuială”, râse el cu brațele încruci- 
şate după cap și privind în sus spre ea de pe canapea. 

„Foarte bine, pentru că am de gând să te descos.” 

Declan spuse pe un ton plângăcios „Holly, chiar trebuie 
să faci asta? Am vorbit despre asta aseară.” 

„Chiar ai crezut că numai atât am avut de spus? «Declan, 
îmi pare rău, dar nu mi-a plăcut felul în care m-ai umilit 
public pe mine și prietenele mele. Ne vedem săptămâna 
viitoare»?” 

„Evident că nu.” 

„Haide, Declan,” spuse ea îndulcindu-și tonul, „Sunt 
sora ta, nu sunt aici să te cicălesc. Vreau doar să înțeleg de 
ce ai crezut tu că ar fi o idee așa bună să nu-mi spui că mă 
filmezi pe mine şi prietenele mele?” 

„Stiai că filmez”, spuse el apărându-se. 

„Un film despre viața în cluburi!” Holly ridică vocea 
la fratele ei, frustrată. 

„Si era despre viaţa în cluburi”, râse Declan. 

„Te crezi al naibii de isteţ ”, îl repezi ea, iar el se opri 
din râs. Ea numără până la zece și respiră rar, pentru a nu 
se repezi să-l atace. 

„Haide, Declan”, spuse ea încet, „nu crezi că am 
suportat destule până acum, ca să-mi mai fac griji și pentru 
asta? Si fără ca măcar să mă fi întrebat? Nu pot să înțeleg 
cu nici un chip de ce ai făcut asta!” 

Declan se ridică de pe canapea devenind serios, acum 
vocea lui suna ca a unui om matur. „Stiu Holly, ştiu că ai 
trecut prin iad, dar credeam că asta te va înveseli. Nu am 
mințit când spuneam că voi filma clubul, pentru că asta 
intenționam să fac. Dar când am dus filmul la colegiu şi 
am început să-i fac montajul toată lumea a fost de părere 
că e atât de amuzant încât nu puteam să nu-l fac public”. 

„Da, dar l-au dat la televizor, Declan.” 


LLI 


178 


„N-am știut că ăsta era premiul, pe bune”, spuse el 
făcând ochii mari. „Nimeni nu știa, nici măcar profesorii 
mei! Cum puteam să spun nu, atunci când am câștigat?” 

Holly capitulă și-și trecu degetele prin păr. 

„Sincer, am crezut că o să-ţi placă”, zâmbi el, „M-am 
consultat cu Ciara; până și ea a fost de părere că o să-ţi 
placă. Îmi pare rău că te-am supărat”, mormăi el în cele 
din urmă. 

Holly continuă să dea înţelegător din cap la explica- 
tiile lui, dându-și seama că el chiar avusese intenţii bune, 
dar deodată se opri. Ce-i spusese? Se ridică iute din fotoliu. 

„Declan, ai spus că Ciara ştia de înregistrare ?” 

Declan îngheță și încercă să se gândească la o cale de a 
ieşi din asta. Cum nu-i veni nici o idee, se trânti iarăşi pe 
canapea și-și acoperi capul cu o pernă, știind că tocmai 
declanșase cel de-al treilea război mondial. 

„Holly, te rog să nu-i spui nimic, altfel mă omoară 
veni răspunsul lui înăbuşit. 

Holly sări de la locul ei şi urcă furtunos scările, călcând 
apăsat pe fiecare treaptă, pentru a-i arăta Ciarei că era 
într-adevăr furioasă. Proferă ameninţări la adresa Ciarei 
tot drumul până sus și bătu la ușa dormitorului ei. 

„Nu intra!” ţipă Ciara dinăuntru. 

„Ai încurcat-o rău de tot, Ciara urlă Holly. Nu-i venea 
să creadă că sora ei ştiuse lucrurile astea de la început și nu 
o avertizase. Apucă clanţa și intră năvalnic pe ușă, având 
pe chip cea mai fioroasă expresie de care era în stare. 

„Ti-am spus să nu intri!” zbieră Ciara. Holly era pe 
punctul de a începe să-şi insulte sora în fel și chip, dar se 
opri când o văzu pe Ciara așezată pe Jos, ţinând în braţe 
ceva ce arăta ca un album foto şi cu lacrimile curgându-i 
şuvoaie pe obraji. 

Capitolul douăzeci şi unu 


„Ciara, ce-ai păţit?” spuse Holly blând. Era îngrijorată; 
nu-și amintea ultima dată când o văzuse pe Ciara plângând. 
De fapt nu era sigură dacă Ciara știa să plângă. Indiferent 
ce o făcuse pe sora ei să plângă, trebuie să fi fost ceva 
serios. 

„N-am păţit nimic”, răspunse Ciara închizând albumul 
cu zgomot și împingându-l sub pat. Părea stânjenită că 
fusese prinsă plângând și se ștergea apăsat pe faţă de lacrimi, 
încercând să pară că nu-i pasă. 

Jos, pe canapea, Declan ținea capul ridicat dintre perne. 
Era ciudat de linişte acolo sus; spera că nu-și făcuseră vreun 
lucru prostesc una alteia. Urcă scările în vârful picioarelor 
şi trase cu urechea la ușă. 

„Ai pățit tu ceva”, spuse Holly traversând camera și 
așezându-se alături de sora ei pe jos. Era o completă schim- 
bare de roluri; încă de când erau mici, Holly plângea până 
nu mai putea. Ciara fusese cea puternică. 

„N-am nimic”, se răsti Ciara. 

„Bine”, spuse Holly uitându-se de jur împrejur, „dar 
dacă ai ceva pe suflet care te neliniștește, știi că poţi sta de 
vorbă cu mine, nu-i aşa?” 

Ciara refuză să o privească, făcând doar un semn 
afirmativ din cap. Holly se ridică în picioare cu intenţia 
de a-și lăsa în pace sora, când deodată Ciara reizbucni în 
plâns. Holly se așeză iute la loc lângă ea și îşi încolăci 
protector mâinile în jurul surorii ei mai mici. Holly o 
mângâia pe părul ei roz mătăsos, în timp ce Ciara plângea 
în tăcere. 

„Vrei să-mi spui ce-ai păţit?” o întrebă ea blând. 

Ciara bolborosi un răspuns și se ridică să răsfoiască 
albumul foto de sub pat. Îl deschise cu mâini tremurătoare 
și răsfoi câteva pagini. 

„EI”, răspunse ea tristă, arătând spre o fotografie a ei 
ŞI a unui tip pe care Holly nu-l cunoștea. De fapt, Holly 
de-abia își recunoscu sora. Arăta altfel și părea mult mai 
tânără. Fotografia fusese făcută într-o zi însorită de vară 
pe un vaporaş în apropiere de clădirea Operei din Sydney. 
Ciara stătea fericită pe un genunchi al lui, ținându-l de 
gât, iar el o privea zâmbind larg. Lui Holly nu-i venea să 
creadă cât de drăguță era Ciara în fotografie. Avea părul 
blond, cum n-o văzuse Holly niciodată, și zâmbea fericită. 
Trăsăturile îi erau mai dulci și nu arăta deloc ca și cum ar 
fi fost în stare să facă arşice pe cineva la nervi. 

„Ăsta e prietenul tău?” întrebă încet Holly. 

„A fost”, se smiorcăi Ciara şi o lacrimă căzu pe pagina 
albumului. 

„De asta te-ai întors acasă? o întrebă ea încet, ștergând 
o lacrimă de pe faţa surorii ei. 

Ciara făcu semn din cap că da. 

„Vrei să-mi spui ce s-a întâmplat?” 

Ciara răspuse cu respiraţia întretăiată. „Ne-am certat.” 

„Te-a ...” Holly îşi alese cu grijă cuvintele. „Sper că 
nu te-a bătut sau ceva în genul ăsta, nu?” 

Ciara clătină din cap. „Nu”, bolborosi ea, „ne-am certat 
pentru o prostie, iar eu am spus că plec şi el a spus că se 


bucură...” spuse cu voce scăzută, începând să suspine din 
nou. 

Holly o luă în braţe și așteptă până când Ciara putu din 
nou să vorbească. 

„Nici măcar n-a venit la aeroport ca să-și ia la revedere.” 

Holly o bătea uşor pe spate pe Ciara, ca și când ar fi 
fost un bebeluș care tocmai își băuse biberonul. Spera doar 
ca Ciara să nu vomite pe ea. „Te-a mai sunat de atunci?” 

„Nu și sunt acasă de două luni, Holly”, hohoti ea. Privi 
în sus spre sora ei cu niște ochi atât de trişti că lui Holly 
aproape că-i venea şi ei să plângă. Nu avea o părere prea 
bună despre tipul ăsta care o făcuse pe sora ei să plângă, 
dar cu toate astea nu știa toate amănuntele. Holly îi zâmbi 
încurajator. „Atunci poate crezi că nu e persoana potrivită 
pentru tine?” 

Ciara începu din nou să plângă. „Dar îl iubesc pe 
Mathew, Holly, şi ne-am certat dintr-o prostie. Mi-am luat 
bilet de avion pentru că eram furioasă, nu ştiam că o să mă 
lase să plec...” Rămase cu privirile pierdute, spre 
fotografie. 

Ferestrele dormitorului Ciarei erau larg deschise, iar 
Holly asculta zgomotul familiar făcut de valuri și râsetele 
care veneau de pe plajă. Holly şi Ciara crescuseră împreună 
în această cameră, iar acum o cuprindea un sentiment 
ciudat de liniște, simțind aceleaşi mirosuri și ascultând 
zgomotele care-i erau familiare. 

Ciara se mai potoli un pic. „Îmi pare rău, Hol.” 

„Ei, nu trebuie să-ți pară rău deloc”, spuse ea 
strângând-o de mână. „Ar fi trebuit să-mi spui toate astea 
când te-ai întors acasă, în loc să ţii totul în tine”. 

„Dar ăsta e un lucru minor, în comparaţie cu ceea ce ţi 
s-a întâmplat ție. Mă simt ca o proastă pentru că plâng din 
cauza asta”. Își şterse lacrimile, furioasă pe ea însăși. 

De cealaltă parte a ușii, Declan ridică din sprâncene, 
respirând ușurat; scăpase. Se strecură în vârful picioarelor 


A 


184 


înapoi în dormitor şi sări în pat. Oricine o fi fost Mathew 
ăsta, îi datora foarte mult. Mobilul lui ţiui, semnalând 
primirea unui mesaj, iar el se încruntă, după ce-l citi. Cine 
naiba era Suzanne? Apoi zâmbi malițios, amintindu-și de 
seara trecută. 


Capitolul douăzeci şi doi 


Era ora opt seara, când Holly se deplasa cu maşina pe 
autostrada care o ducea spre casă și afară era încă frumos. 
Zâmbi, lumea nu mai părea atât de deprimantă când cerul 
era senin. Îşi petrecuse toată ziua cu Ciara, stând la taclale 
despre aventurile ei în Australia. În interval de câteva ore 
se răzgândise de cel puţin douăzeci de ori dacă să-l sune 
sau nu pe Mathew în Australia. La plecarea lui Holly, 
Ciara era hotărâtă să nu mai vorbească niciodată cu el, 
ceea ce probabil însemna că până acum îl sunase deja. 

Holly străbătu aleea care o ducea la ușa de la intrarea 
în casă și privi uimită grădina. I se părea ei sau era un pic 
mai ordonată? Arăta tot neîngrijită, cu buruienile și arbuștii 
părăginiţi răspândiţi peste tot, dar ceva se schimbase. 

Atunci auzi zgomotul făcut de o maşină de tuns iarba 
şi se răsuci pe călcâie, dând cu ochii de vecinul său care își 
lucra grădina. Îi făcu un semn pentru a-i mulțumi, 
presupunând că el fusese cel care-i dăduse o mână de ajutor, 
tar acesta încuviinţă în semn de răspuns. 

Întotdeauna fusese treaba lui Gerry să se ocupe de 
grădină. Nu că ar fi fost un grădinar priceput, dar cert era 
că Holly nu avea nimic în comun cu grădinăritul, aşa că 

cineva trebuia să facă și treaba asta. Împreună hotărâseră 
că în nici un caz Holly nu avea să-şi piardă ziua scormonind 
pământul. În consecință grădina lor era simplă; doar un 
mic petec de iarbă înconjurat de câțiva arbuști și flori. 
Cum Gerry ştia foarte puține lucruri despre grădinărit, 
planta adesea flori în alt anotimp decât cel care trebuia sau 
le planta într-un loc nepotrivit, aşa că până la urmă se 
ofileau. Acum grădina părea un câmp năpădit de buruieni. 
O dată cu moartea lui Gerry murise şi grădina. 

Atunci își aminti de orhideea din casă. Alergă înăuntru, 
umplu o cană cu apă și udă planta care părea extrem de 
însetată. Nu arăta prea bine şi își făgădui să aibă mai multă 
grijă de ea. 

Puse un pui cu mirodenii în cuptorul cu microunde și 
se aşeză la masa din bucătărie așteptând să fie gata. Afară 
pe drum auzea copiii jucându-se fericiţi. Îşi aminti serile 
senine de vară din copilărie, însemna că mama și tata aveau 
să îi lase să se joace afară mai mult şi că vor merge la 
culcare mai târziu decât de obicei, iar asta fusese mereu o 
mare plăcere pentru ei toti. Holly reflectă la ziua care 
tocmai se încheiase și decise că fusese bună, cu excepția 
acelui incident... 

Privi în jos spre verigheta de pe deget și se simţi imediat 
vinovată. Când tipul acela, Rob, se îndepărtase de ea, Holly 
se simţise groaznic. El o privise de parcă urmau să aibă o 
aventură, când acesta era ultimul lucru de pe lume pe care 
l-ar fi făcut. Se simţea vinovată pentru simplul fapt că se 
gândise dacă să accepte invitația lui la o cafea. 

Dacă Holly și-ar fi părăsit soțul pentru că pur și simplu 
nu-l mai putea suporta era normal ca, la un moment dat, 
să fie atrasă de altcineva. Dar soțul ei murise când amândoi 
se iubeau încă foarte mult, iar ea nu putea să se 
îndrăgostească așa, din senin, doar pentru faptul că el nu 


mai era lângă ea. Încă se simţea căsătorită, și să iasă la o cafea 
ar fi însemnat să-l trădeze pe Gerry. Numai gândul în sine o 
dezgusta. Inima, sufletul şi mintea ei încă îi aparțineau lui. 

Holly îşi răsuci inelul pe deget pierdută în gânduri. 
Oare când ar trebui să-și scoată verigheta? Gerry murise 
de aproape șase luni. Unde era codul pentru văduve care 
să explice când ar trebui să fie scoasă verigheta? Şi atunci? 
când ar scoate-o unde să o pună, unde ar trebui să o pună? 
În găleata de gunoi? Pe noptieră lângă pat ca să-şi 
amintească de el în fiecare zi? Continuă să-şi răsucească 
verigheta pe deget, chinuită de tot felul de întrebări. Nu, 
nu era încă pregătită să renunţe la Gerry al ei, în ceea ce o 
privea, el încă trăia. Cuptorul cu microunde anunţă că masa 
era gata. Scoase vasul și-l aruncă la gunoi. Brusc îşi 
pierduse pofta de mâncare. 

Mai târziu, în aceeaşi seară, Denise o sună agitată. 
„Ascultă Dublin FM, repede!” 

Holly alergă spre radio și apăsă butonul de deschidere. 
„Sunt Tom O'Connor şi ascultați Dublin FM. Dacă aţi 
deschis de curând aparatele de radio aflaţi că vorbim despre 
paznicii cluburilor de noapte. Având în vedere munca de 
lămurire pe care au dus-o fetele din Orașul şi fetele pentru 
a-i convinge să le lase să intre în clubul ‘Boudoir’ vrem să 
aflăm părerea voastră despre paznicii de la intrare. Vă plac 
sau nu? Sunteţi de acord sau îi înțelegeţi de ce sunt aşa 
cum sunt? Sau sunt ei prea stricți? Numărul la care ne 
puteți suna este...” 

Holly ridică receptorul, uitând că Denise încă se afla la 
celălalt capăt al firului. 

„E1?” spuse Denise chicotind. 

„Ce naiba am făcut noi, Denise?” 

„Stiu eu?”, chicoti ea din nou. Era evident că savura 
fiecare minut în această ipostază. „Ai văzut ziarele de azi?” 

„Da, mi se pare totul cam aiurea. Sunt de acord că a 
lost un documentar bun, dar lucrurile pe care le-au scris 

sunt de-a dreptul stupide.” 

„Draga mea, mie îmi place! Mai ales că apar și eu acolo!” 

„Sunt convinsă”, râse Holly. 

Tăcură amândouă, ascultând ce se spunea la radio. 
Vorbea un tip care era foarte supărat pe paznici, iar Tom 
încerca să-l calmeze. 

„La ascultă-l pe iubitul meu”, spuse Denise. „Ce voce 
excitantă are, nu?” 

„Ăă... mda”, mormăi Holly. „Înţeleg că sunteţi tot 
împreună?” 

„Sigur că da”. Denise părea insultată de această între- 
bare. „De ce n-am fi?” 

„Păi a trecut ceva timp de când vă cunoaşteţi, Denise, 
asta-i tot”, se grăbi Holly să-i explice prietenei ei ca să 
nu-i rănească sentimentele. „ar tu spuneai mereu că nu 
poţi sta cu un tip mai mult de o lună, că nu-ți place să fii 
legată de o singură persoană”. 

„Da, bine, am spus că n-aș putea sta cu un bărbat o 
perioadă mai lungă de o lună, dar nu că n-aș fi în stare. 
Tom e altfel, Holly”, adăugă Denise dintr-o suflare. 

Holly era surprinsă să audă asta de la Denise, fata care 
dorea să rămână nemăritată toată viaţa. „Așa deci? Şi atunci 
ce e așa diferit la Tom?” Holly îşi fixă telefonul între 
ureche și umăr și se așeză în scaun privindu-şi unghiile. 

„O, e ceva care ne leagă. E sufletul meu pereche. E 
atât de atent, mă surprinde cu mici daruri, mă duce la 
restaurant și mă răsfaţă. Mă face să râd tot timpul şi îmi 
place la nebunie să fiu cu el. De el nu mă plictisesc aşa 
cum se întâmpla cu ceilalți băieți. În plus arată bine”. 

Holly îşi ascunse un căscat. Denise spunea asta după 
prima săptămână în care ieșea cu fiecare dintre prietenii 
pe care îi avusese, apoi își schimba părerea. Dar poate că 
de data asta Denise chiar credea ceea ce spunea — în 
definitiv erau împreună de câteva săptămâni. 


„Mă bucur mult pentru tine”, răspunse Holly cu 
sinceritate. 

Cele două fete începură să asculte un paznic care vorbea 
la radio. 

„Mai întâi vreau să spun că în ultimele seri am avut nu 
ştiu câte prințese şi doamne de onoare care s-au înghesuit 
să intre. De când a fost transmis filmul ăla blestemat 
oamenii par să creadă că o să-i lăsăm să intre dacă sunt 
fețe regale! Si eu atâta am de zis: fetelor, nu mai ține, așa 
că nu vă mai obosiţi!” 

Tom continua să râdă, deși încerca să se abțină. Holly 
închise aparatul de radio. 

„Denise,” spuse ea pe un ton serios, „lumea a înnebunit 
de tot.” 


În ziua următoare, Holly se târî cu greu afară din casă 
pentru a face o plimbare în parc. Trebuia să înceapă să 
mai facă mişcare, ca să nu se transforme într-o leneşă și 
trebuia de asemenea să facă demersuri pentru a-și găsi o 
slujbă. Oriunde mergea, încerca să-şi imagineze cum ar fi 
să lucreze în locul acela. Exclusese din start magazinele 
de îmbrăcăminte (Denise o convinsese că nu e o idee bună), 
restaurantele, hotelurile, barurile, şi nu-şi dorea nici să 
lucreze la un birou de la 9 la 5 , aşa că ce-i mai rămăsese? 
Nimic. Holly voia să fie ca fata din filmul pe care îl văzuse 
cu o seară înainte. Voia să lucreze în FBI ca să rezolve 
crimele și să interogheze oamenii pentru ca în final să se 
îndrăgostească de partenerul ei, de care nu-i plăcuse la 
început. Totuşi, cum nu locuia în America şi nu avea nici 
pregătirea necesară ca polițist nu prea erau şanse să se 
întâmple aşa. Poate ar fi putut să lucreze la un circ... 

Se aşeză pe o bancă, lângă terenul de joacă al copiilor 
şi ascultă strigătele lor vesele. Si-ar fi dorit să fie și ea 
acolo, dându-se pe tobogan sau în leagăn, în loc să stea 

aici, privind de pe bancă. De ce trebuia ca oamenii săcrească 
mari? Holly realiză că la sfârşitul acela de săptămână nu 
făcuse decât să se întoarcă cu gândul înapoi în copilărie. 

Voia să fie din nou neştiutoare, să fie din nou supra- 
vegheată, să i se spună că nu trebuie să-și facă griji pentru 
nimic și că altcineva urma să se ocupe de toate. Ce ușoară 
ar fi fost viaţa fără să ai pe cap problemele pe care le au 
adulţii. Atunci ar fi putut din nou să crească, l-ar fi cunoscut 
din nou pe Gerry și l-ar fi forțat să meargă la doctor cu 
câteva luni mai devreme. În cazul ăsta acum ar sta pe bancă 
alături de Gerry privind copiii jucându-se. Ce-ar fi fost, 
ce-ar fi fost... 

Se gândi la remarca usturătoare a lui Richard legată de 
faptul că ea nu va trebui să-și bată capul cu chestiile astea 
supărătoare ale copiilor. Se mânia numai gândindu-se la 
ceea ce-i spusese. Acum ar fi vrut atât de mult să aibă griji 
provocate de copii. Ar fi vrut să aibă un Gerry mic care să 
alerge prin parc şi căruia să-i strige să fie atent, şi să facă 
toate acele lucruri pe care le fac mămicile, cum ar fi să 
șteargă cu șervețelul o fețișoară murdară. 

Holly și Gerry începuseră să se gândească să aibă copii 
cu doar câteva luni înainte ca boala lui să fie diagnos- 
ticată. Erau entuziasmați la gândul ăsta și stăteau în pat 
ore în șir gândindu-se ce nume să le pună și imaginându-și 
diverse scenarii despre cum ar arăta ei ca părinți. Holly 
zâmbi gândindu-se la Gerry ca tătic; ar fi fost grozav. Și-l 
imagina având răbdare, în timp ce ajuta copii să-şi facă 
temele de la şcoală pe masa din bucătărie. Se gândea ce 
îngrijorat ar fi fost dacă fiica lui ar fi adus vreun băiat 
acasă. Îşi imagina, își imagina doar... 

Dar Holly trebuia să înceteze să mai trăiască din amintiri 
sau să mediteze la vise imposibile. Așa nu va ajunge 
nicăieri. 

Vorbeam de lup și lupul la ușă, gândi Holly, văzându-l 
pe Richard plecând din parc cu Emily și Timmy. Arăta 


foarte relaxat, remarcă ea, privindu-l surprinsă cum alerga 
după copii prin parc. lar ei păreau că se distrează 
într-adevăr, lucru pe care nu-l vedeai prea des. Se ridică 
de pe bancă, pregătindu-se pentru conversaţia ce urma să 
aibă loc. 

„Bună, Holly”, spuse Richard vesel, zărind-o şi îndrep- 
tându-se spre ea, călcând pe iarbă. 

„Bună!” zise Holly întâmpinând copiii care alergau spre 
ea şi îmbrățișându-i călduros. Era o mare schimbare. „Eşti 
departe de casă”, îi zise ea lui Richard. „Cum de-aţi ajuns 
aici?” 

„I-am adus pe copii în vizită la bunica și bunicul, nu-i 
aşa?” spuse el, ciufulindu-l pe Timmy. 

„Si am fost la McDonald's”, spuse Timmy încântat, 
iar Emily chiui bucuroasă. 

„Ce noroc pe voi. Aveţi cel mai bun tată din lume, 
nu-i aşa?” spuse Holly râzând. Richard era încântat. 

„Mâncare nesănătoasă?” îl întrebă Holly pe fratele ei. 

„A,” dădu el din mână a lehamite, așezându-se lângă 
ea, „totul cu măsură. Am dreptate, Emily?” 

Micuța Emily, în vârstă de cinci anișori, dădu aprobator 
din cap ca şi cum l-ar fi înțeles perfect pe tatăl ei. Ochii ei 
mari verzi erau larg deschişi și când dăduse din cap 
cârlionții ei roșcaţi se mișcară de colo-colo. Semăna straniu 
de mult cu mama ei, iar Holly își mută privirile de la ea. 
Apoi se simți vinovată şi o privi din nou zâmbind... după 
care se uită în altă parte. Era ceva în ochii aceia verzi care 
o speria. 

„Ei, o singură masă la McDonald's n-o să-i omoare”, 
îl aprobă Holly pe fratele ei. 

Atunci Timmy se apucă de gât și se prefăcu că vomită. 
Se înroși la față în timp ce se prefăcea că se îneacă și se 
prăbuși pe iarbă, rămânând nemișcat. Richard şi Holly 
izbucniră în râs. Emily, în schimb, părea gata-gata să 
plângă. 

„O, Doamne”, glumi Richard, „se pare că ne-am înșelat 
Holly, McDonald's chiar l-a ucis pe Timmy.” 

Holly se uită şocată la fratele ei pentru că-i spusese 
fiului său Timmy, dar se hotărî să se facă că n-a observat. 
Era evident că îi scăpase. 

Richard se ridică, ridicându-l pe Timmy pe umăr. „Ei 
acum trebuie să-l îngropăm.” 

Timmy chicoti, căci se bălăngănea încolo și-ncoace pe 
umărul tatălui său. 

„la uite, trăiește!” râse Richard. 

„Ba nu”, se hlizi Timmy. 

Holly privea amuzată scena de familie, care se des- 
fășura dinaintea ochilor ei. Trecuse ceva timp de când nu 
mai văzuse aşa ceva. Nici unul dintre prietenii ei nu avea 
copii, iar Holly se afla foarte rar în preajma vreunuia. Era 
clar că lucrurile o luaseră razna, din moment ce privea 
topită spre copiii lui Richard. Şi nu era cea mai bună decizie 
să devină mamă acum, când nu era nici un bărbat în viața 
ei. 

„Ei, acum hai să mergem”, spuse râzând Richard. „La 
revedere, Holly.” 

„Pa-pa, Holly”, strigară copiii, iar Holly se uită cum 
Richard se îndepărta cu un Timmy atâmându-i pe umărul 
drept şi cu micuța Emily care ţopăia, sărea şi dansa în 
jurul lui, ţinându-l de mână. 

Holly rămase privind amuzată acest mod ciudat de a 
merge cu doi copii. Cine era bărbatul acesta care pretindea 
a fi fratele ei? Holly era sigură că nu-l mai văzuse pe acest 
om niciodată în viaţa ei. 


Capitolul douăzeci şi trei 


Barbara tocmai încheiase conversaţia cu niște clienți și 
„mediat ce aceștia plecară intră în oficiu ca să-şi aprindă o 
țigară. Agenţia de voiaj fusese aglomerată toată ziua, așa 
că ea fusese nevoită să lucreze şi în pauza de prânz. Melissa, 
colega ei, sunase de dimineaţă, anunțând că nu se simțea 
bine, deşi Barbara știa foarte bine că stătuse la vreo petrecere 
toată noaptea şi orice boală pe care ar fi pretins că o are 
era doar închipuită. Așa că trebuia să stea toată ziua singură 
la serviciul ăsta plicticos. Şi, bineînțeles, fusese cea mai 
aglomerată zi, cum nu mai fusese de multă vreme. Imediat 
ce se apropia luna noiembrie, cu noptile ei întunecate și 
dimineţile închise, cu vânt pişcător și torente de ploaie... 
toată lumea se repezea să-şi rezerve o vacanţă în țări calde 
și însorite. Pe Barbara o trecu un fior auzind vântul care 
bătea la ferestre şi își notă să nu uite să caute nişte oferte 
de vacanţă la preţuri speciale. 

Seful ei era plecat cu treburi, aşa că o zbughise în oficiu 
cât putuse de repede ca să-și aprindă o ţigară. Auzi 
clopoţelul de la ușă sunând și blestemă clientul care intrase 
în agenţie pentru că o deranja de la prețioasa ei pauză. 
Trase furioasă din țigară, aproape ameţind de la fum, se 
rujă, verifică dacă ecusonul cu numele ei era la locul lui și 

dădu cu parfum prin cameră, pentru ca șeful să nu-şi dea 
seama că fumase. leşi din oficiu convinsă că va vedea 
clientul aşteptând-o la birou, dar în schimb văzu un bătrân 
care mergea încet, străduindu-se să ajungă acolo. Barbara 
încercă să nu-l fixeze cu privirea, aşa că începu să apese la 
întâmplare câteva clape de la tastatură. 

„Scuzaţi-mă?”, auzi ea bărbatul adresându-i-se cu o 
voce slabă. 

„Bună ziua, domnule, cu ce vă pot ajuta?” spuse pentru 
a suta oară în acea zi. Nu voia să fie nepoliticoasă 
holbându-se la el, dar era surprinsă de cât de tânăr era de 
fapt bărbatul. De departe, figura lui suptă părea a unui 
bătrân. Era aplecat de spate și bastonul de care se sprijinea 
părea să fie singurul lucru care să-l împiedice să se 
prăbușească pe jos în faţa ei. Avea o piele foarte albă și 
păstoasă, de parcă n-ar fi văzut soarele de ani de zile, dar 
ochii îi erau căprui, mari ca ai unui cățeluș, părând că-i 
zâmbesc de sub genele-i lungi. Nu se putu abţine să nu-i 
zâmbească și ea. 

„Aş dori să fac o rezervare pentru o vacanță”, spuse el 
încetișor, „dar mă întrebam dacă m-aţi putea ajuta să aleg 
un loc.” 

De obicei Barbara ar fi tipat în sinea ei la clientul care-i 
cerea această sarcină imposibilă. Majoritatea clienților erau 
atât de suciţi, încât ar fi putut sta ore în șir cu ei, răsfoind 
pliante și încercând să-i convingă unde să meargă, când 
adevărul era că, de fapt, ei puţin îi păsa unde mergeau 
aceștia. Dar bărbatul acesta părea cumsecade și într-adevăr 
nu părea în stare să aleagă o vacanţă, așa că era bucuroasă 
să-l ajute. Fu surprinsă de ea însăşi. 

„Desigur, domnule, vă rog să luaţi loc și ne vom uita 
peste niște pliante”. Îi arătă scaunul din fața ei, după care 
își mută privirea ca să nu trebuiască să vadă sforțările lui 
pentru a se așeza. 


„Aşa,” spuse toată numai zâmbet, „v-aţi gândit în ce 
țară anume aţi dori să mergeţi 7” 

DA Spania... Lanzarote cred.” 

Barbara era bucuroasă; urma să fie mai uşor decât 
s-ar fi aşteptat. 

„Si doriţi un bilet în vacanţa de vară ?” 

El aprobă încet din cap. 

Răsfoiră împreună broșura și până la urmă bărbatul 
găsi locul care îi plăcea. Barbara era fericită căci el îi lua 
sfaturile în considerare, spre deosebire de alți clienţi care 
pur şi simplu ignorau toate cunoștințele pe care le avea. 

„Bun, doriţi o lună anume?” întrebă ea, uitându-se la 
prețuri. 

„„August?” spuse el întrebător, iar ochii aceia mari căprui 
îi pătrunseră atât de adânc în suflet, încât Barbarei îi venea 
să sară peste birou şi să-l îmbrăţișeze. 

„August e o lună bună”, îl aprobă ea. „Doriţi cu vedere 
spre mare sau spre piscină? Locurile cu vedere spre mare 
costă cu treizeci de euro mai mult”, adăugă ea repede. 

El privi în zare cu un zâmbet pe față, de parcă s-ar fi 
aflat deja acolo. „Cu vedere spre mare, vă rog.” 

„Ati făcut o alegere bună. Puteţi să-mi spuneţi numele 
și adresa dumneavoastră, vă rog?” 

„A... de fapt nu e pentru mine... e o surpriză pentru 
soția mea şi prietenele ei.” 

Ochii aceia căprui se întristară dintr-o dată. Barbara 
își drese vocea nervoasă. „Foarte frumos din partea dum- 
neavoastră, domnule”, se simţi ea datoare să adauge. 
„Atunci vă rog să-mi spuneţi numele lor”. 

Termină de luat toate datele şi încasă banii. Apoi se 
pregăti să printeze toate documentele cu detaliile necesare 
pentru a i le înmâna. 

„Vă supăraţi dacă las toate documentele aici la dumnea- 
voastră? Vreau să fie o surpriză pentru soţia mea și n-aş 
vrea să le găsească prin casă .” 

Barbara zâmbi; ce soţie norocoasă. 

„N-am să-i spun până prin iulie, credeți că ar fi posibil 
ca ea să nu afle până atunci?” 

„Nici o problemă, domnule. De obicei detaliile de zbor 
nu sunt confirmate decât cu câteva săptămâni înainte, aşa 
că nu am avea nici un motiv să o sunăm. Voi anunta şi 
restul personalului să nu sune acasă.” 

„Îţi multumesc pentru ajutor, Barbara”, spuse el 
zâmbind trist cu ochii aceia de căţeluş. 

„Mi-a făcut plăcere domnule...?” 

„Gerry”, spuse el zâmbind iar. 

„Mi-a făcut plăcere, Gerry. Sunt sigură că soţia ta se 
va simţi minunat. Prietena mea a fost acolo anul trecut și 
i-a plăcut foarte mult”. Barbara simtea nevoia să-l asigure 
că soţia lui se va simţi bine. 

„Bun, acum mai bine aş pleca acasă înainte ca cineva 
să creadă că am fost răpit. Ştii, n-ar fi trebuit să mă dau 
jos din pat”. Îi zâmbi din nou, iar Barbarei i se puse un 
nod în gât. 

Sări în picioare de la locul ei şi se grăbi să ajungă de 
cealaltă parte a biroului, pentru a-i deschide ușa. El zâmbi 
recunoscător și trecu pe lângă ea. Barbara îl urmări cum 
urcă cu greutate în taxiul care îl așteptase afară. În 
momentul când voia să închidă ușa, intră şeful ei căruia 
aproape că-i trânti uşa în nas. Îl urmărea pe Gerry care era 
în taxi, pregătindu-se de plecare iar acesta zâmbi şi-i făcu 
semn că totul e în ordine, tinând pumnul strâns și degetul 
mare ridicat. 

Seful îi aruncă Barbarei o uitătură urâtă pentru că lăsase 
biroul nesupravegheat și intră în oficiu. „Barbara,” urlă 
el, „iar ai fumat aici 7” 

Ea dădu ochii peste cap şi se întoarse cu fața înspre el. 

„Doamne, ce-ai păţit? Arăţi de parcă ești gata să 
izbucneşti în plâns!” 


Era întâi iulie, iar Barbara stătea morocănoasă la biroul 
agenţiei de voiaj Swords. În vara asta, în fiecare zi în care 
fusese la serviciu afară era soare şi frumos, iar când îşi 
luase şi ea două zile libere plouase într-una. Desigur astăzi 
era complet pe dos. Era cea mai călduroasă zi a anului şi 
toţi clienţii care intrau purtând şort și tricouri minuscule 
umpleau camera de mirosul loţiunii de plajă cu ulei de 
cocos. Barbara nu-și găsea locul în scaunul ei, purtând 
uniforma groaznic de strâmtă şi care-i producea mâncărimi. 
Se simțea de parcă ar fi fost din nou la școală. Închise cu 
zgomot ventilatorul, care se oprise dintr-o dată. 

„Lasă-l să meargă, Barbara”, se lamentă Melissa. „Altfel 
o să fie și mai rău.” 

„Mai rău de-atât nu se poate” mormăi ea și se răsuci 
spre calculator, unde apăsă la întâmplare pe tastatură. 

„Ce-i cu tine astăzi ?” întrebă Melissa. 

„O, mai nimic”, spuse Barbara printre dinţi. „Este cea 
mai călduroasă zi din an şi noi stăm aici la serviciul ăsta 
mizerabil, în camera asta sufocantă, fâră aer condiționat, 
în uniformele astea care îți provoacă mâncărimi”. Strigă 
fiecare cuvânt în direcţia biroului în care se afla șeful, 
sperând ca acesta să o audă. „Asta-i tot.” 

Melissa râse pe înfundate. „Uite ce e, ia du-te tu câteva 
minute afară să respiri un pic, iar eu mă voi ocupa de următorul 
client”, spuse ea arătând spre femeia care tocmai intrase. 

„Mersi, Mel”, spuse Barbara ușurată că putea să iasă 
puțin. Îşi luă ţigările. „Ai dreptate, mă duc să respir un 

pic. 
Melissa privi spre mâinile ei şi dădu ochii peste cap. 
„Bună ziua, vă pot ajuta cu ceva?” îi zâmbi ea clientei. 
„Da, aş vrea să întreb dacă Barbara mai lucrează aici?” 
Barbara îngheţă, căci ajunsese la ușă și reflectă o clipă 
dacă să plece în goană afară sau să se întoarcă la lucru. 
Oftă şi se întoarse la locul ei. Aruncă o privire spre femeia 

aflată dincolo de birou. Era drăguță, dar avea niște ochi 
obosiţi și îşi plimba neliniștită privirile când la o fată, 
când la cealaltă. 

„Da, eu sunt Barbara”. 

„Ce bine!” Femeia păru ușurată și se afundă în scaunul 
din faţa ei. „Mi-era teamă că nu mai lucrezi aici.” 

„Ar vrea ea”, murmură Melissa ca pentru sine. 

„Pot să vă ajut?” 

„O, Doamne, sper să poţi”, spuse femeia, ușor agitată, 
şi începu să răscolească prin poșetă. Barbara ridică din 
sprâncene spre Melissa şi amândouă încercară să se abțină 
să nu râdă. 

„Așa”, spuse ea în cel din urmă, scoțând un plic botit 
din poşetă. „Am primit asta astăzi de la soţul meu și mă 
gândeam dacă ai putea să-mi dai mai multe explicaţii.” 

Barbara se încruntă privind hârtia boţită de pe masă. 
Era o pagină ruptă dintr-un pliant de vacanţă pe care scria: 
Agenţia de turism Swords. Agent: Barbara”. 

Barbara se încruntă din nou şi privi cu atenţie pagina. 
„O prietenă de-a mea a fost în vacanţă acolo, acum doi 
ani, dar nu-mi mai spune nimic altceva. N-aţi mai primit 
nici un alt indiciu?” 

Femeia clătină energic din cap. 

„Păi nu puteți să-i cereţi soțului mai multe detalii?” 
Barbara era pusă în încurcătură. 

„Nu, el nu mai este”, răspuse aceasta tristă și lacrimile 
îi ţâşniră din ochi. Barbara intră în panică. Dacă șeful ei 
vedea că a făcut pe cineva să plângă o concedia imediat. 
Primise deja ultimul avertisment. 

„Bun, vă rog să-mi spuneţi numele dumneavoastră şi 
poate vom găsi ceva în calculator.” 

„Holly Kennedy”. Vocea îi tremura. 

„Holly Kennedy, Holly Kennedy...” Melissa urmărise 
conversaţia lor. „Numele ăsta îmi spune ceva. Ia stai, urma 


să te sun săptămâna asta! Ciudat! Aveam instrucţiuni pre- 
cise de la Barbara ca din nu știu ce motiv să nu te sun până 
în iulie...” 

„O!” Barbara își întrerupse prietena, înțelegând în 
sfârșit despre ce era vorba. „Eşti soția lui Gerry?”, întrebă 
ea plină de speranță. 

„Da!” Holly îşi duse mâinile la gură, uluită. „A fost 
aici?” 

„Da, a fost”, spuse Barbara zâmbind încurajator. „Era 
un om minunat”, spuse ea, apucând-o de mână pe Holly 
peste birou. 

Melissa își muta privirea de la una la alta, neînţelegând 
ce se petrecea. 

Inima Barbarei era alături de femeia aflată în faţa 
biroului: era atât de tânără și probabil că acum îi venea 
tare greu. Dar Barbara era încântată că era purtătoarea 
unor vești bune. 

„Melissa poţi să-i aduci lui Holly câteva şerveţele, cât 
timp am să-i explic exact de ce a fost soţul ei aici?”. Îi 
zâmbi lui Holly, îi dădu drumul la mână şi începu să apese 
câteva taste de la calculator, în timp ce Melissa se întoarse 
cu o cutie de șerveţele. 

„Aşa, Holly”, spuse ea încet. „Gerry a rezervat o va- 
canţă pentru tine, Sharon McCarthy şi Denise Hennessey 
ca să mergeţi la Lanzarote o săptămână, sosirea fiind pe 
treizeci iulie iar întoarcerea acasă pe cinci august.” 

Holly îşi acoperi din nou faţa cu mâinile, uluită, în 
timp ce din ochi îi curgeau lacrimi. 

„Era sigur că a găsit locul perfect pentru tine”, continuă 
Barbara încântată de noul ei rol. Se simţea aidoma 
moderatoarelor acelea de la televiziune care făceau surprize 
invitaţilor. „Ăsta e locul în care veţi merge”, spuse ea, 
arătând cu degetul hârtia mototolită din faţa ei. „O să vă 
simţiţi extraordinar, crede-mă. Prietena mea a fost acolo 

şi a venit foarte încântată. Sunt multe restaurante și baruri 
prin apropiere şi ...” Se opri, dându-și seama că lui Holly 
probabil puţin îi păsa dacă prietena ei se distrase sau nu. 

„Când a venit aici?” întrebă Holly încă uluită. 

Barbara bătu iarăşi în tastatura calculatorului. „Rezer- 
varea a fost făcută pe 28 noiembrie.” 

„Noiembrie?”, spuse Holly cu respiraţia întretăiată. 
„Atunci n-ar fi trebuit nici măcar să se dea jos din pat! Era 
singur?” 

„Da, dar l-a așteptat un taxi afară, cât timp a stat aici.” 

„La ce oră a venit?” întrebă Holly cu răsuflarea tăiată. 

„Regret, chiar nu-mi amintesc, a trecut atâta timp...” 

„Da, sigur, îmi pare rău”, o întrerupse Holly. 

Barbara o înțelegea perfect. Dacă acela ar fi fost soțul 
ei, dacă ar fi întâlnit pe cineva demn să-i devină soț, ar fi 
dorit și ea să ştie fiecare detaliu. Barbara îi povesti tot ce 
îşi aducea aminte, până când Holly nu mai avu ce s-o 
întrebe. 

„Mulţumesc, Barbara, mulțumesc foarte mult”. Holly 
se întinse peste birou, îmbrățișând-o din tot sufletul. 

„Cu plăcere.” Barbara o îmbrățișă la rândul ei, fericită 
că făcuse o faptă bună. „Să vii să ne povesteşti cum a 
fost”, zâmbi ea. „Ai aici toate actele”. Îi înmână lui Holly 
un plic gros și o privi ieşind. Oftă, gândindu-se că până la 
urmă serviciul ei nu era atât de mizerabil. 

„Despre ce era vorba?” Melissa murea de nerăbdare să 
afle. Barbara începu să-i depene toată povestea. 

„Fetelor, acum o să iau o pauză. Barbara să nu fumezi 
în oficiu”. Seful încuie uşa de la birou și se întoarse cu 
faţa la ele. „Doamne Dumnezeule, ce v-a apucat de plân- 
geti amândouă?” 


Capitolul douăzeci şi patru 


Holly ajunse în cele din urmă acasă și le făcu cu mâna 
lui Sharon și Denise care stăteau în grădina ei, la plajă. 
Ele săriră în picioare imediat ce o văzură și alergară să o 
întâmpine. 

„Doamne, da’ ştiu c-aţi ajuns repede aici”, spuse ea 
încercând să insufle energie în vocea ei. Se simţea complet 
şi definitiv secătuită și în clipa asta n-avea nici un chef să 
le explice totul fetelor. Dar trebuia să o facă. 

„Sharon a plecat de la serviciu imediat ce ai sunat-o și 
a venit să mă ia şi pe mine din oraș”, explică Denise, 
studiind expresia de pe chipul lui Holly şi încercând să 
evalueze cât de gravă era situaţia. 

„A, nu trebuia să faci asta”, spuse Holly, în timp ce 
introducea fără vlagă cheia în ușă. 

„Hei, te-ai ocupat cumva de grădină?” întrebă Sharon, 
privind în jur şi încercând să mai însenineze atmosfera. 

„Nu, cred că vecinul meu a făcut asta”. Holly scoase 
cheia din uşă şi căută prin mănunchiul de chei după cea 
bună. 

„Crezi?” Denise încerca să menţină o conversaţie, în 
timp ce Sharon privea neliniştită cum Holly mai încerca 
încă o cheie. 

„Păi ori e vecinul, ori vreun spiriduș care trăiește în 
grădină”, răspunse ea pe un ton răstit, străduindu-se să 
deschidă ușa cu cheia. Denise şi Sharon fâcură un schimb 
de priviri, încercând să-şi dea seama ce e de făcut. Ele se 
apropiară una de cealaltă, stând tăcute, în timp ce Holly 
era evident stresată, încercând să-şi amintească ce cheie 
deschidea uşa. 

„O, la dracu!” strigă Holly şi aruncă mănunchiul de 
chei pe jos. Denise făcu un pas înapoi, reușind să evite ca 
mănunchiul de chei să o lovească peste picioare. 

Sharon le ridică de pe jos. „Haide iubito, nu te mai 
enerva din pricina lor”, spuse ea veselă. „Așa păţesc și eu 
tot timpul. Pot să jur că afurisitele alea se ascund pe inelul 
de chei dinadins, doar ca să ne facă în ciudă.” 

Holly zâmbi într-un fel ciudat, recunoscătoare că cineva 
era în stare să liniștească lucrurile un timp. Sharon încercă 
cheile una câte una, vorbind calm și piţigăiat, ca și cum 
Holly ar fi fost un copil. În sfârșit, ușa se deschise, iar 
Holly se grăbi să închidă alarma. Din fericire își aminti 
codul, era anul în care îl cunoscuse pe Gerry și anul în 
care se căsătoriseră. Ca și cum ar fi putut să le uite vreodată. 

„Așa, acum făceţi-vă comode în camera de zi, iar eu o 
să vin la voi într-un minut.” Sharon şi Denise făcură ce li 
se spusese, în timp ce Holly intră la toaletă, aruncându-și 
pe faţă nişte apă rece. Trebuia să se dezmeticească, să-şi 
recapete controlul și să fie la fel de entuziasmată de această 
vacanţă, aşa cum intenţionase Gerry. Când se mai învioră 
un pic, se duse în camera de zi, la fete. 

Se așeză vizavi de acestea, pe canapea, și trase un taburet 
pe care-și rezemă picioarele. 

„Haideti, ca să nu vă mai ţin în suspans. Astăzi am 
deschis plicul pentru luna iulie și iată ce mi-a scris”. Răscoli 
prin geantă după cartonașul care fusese ataşat la foaia pe 
care i-o arătase fetei de la agenţia de voiaj și îl întinse 
fetelor. Pe el scria: 

Vacanţă frumoasă! 
P.S. Te iubesc... 


„Asta-i tot?” Denise strâmbă din nas, nefiind impre- 
sionată. Sharon îi dădu un ghiont în coaste. „Au!” 

„Holly, eu cred că e un bilet frumos”, minți Sharon. 
„E atât de simplu și... bine intenționat.” 

Holly nu se putu abţine să nu râdă. Stia că Sharon 
minte pentru că ea îşi umfla nările ori de câte ori nu spunea 
adevărul. „Ba nu, prostuţo!” chicoti ea, dându-i lui Sharon 
în cap cu o pernă. 

Sharon începu şi ea să râdă. „Ce bine, pentru că înce- 
pusem să-mi fac griji pentru câteva clipe.” 

„Sharon, tu sari mereu în apărarea mea, că uneori mă 
şi enervezi !” spuse Holly zâmbind răutăcios. „Uitaţi-vă 
ce mai era înăuntru.” Ea le dădu pagina boțită, care fusese 
ruptă din broşura turistică. 

Le privi amuzată pe fete, care încercau să descifreze 
scrisul lui Gerry şi, în final, Denise își duse mâna la gură. 
„Doamne, Dumnezeule!” spuse ea cu respiraţia întretăiată, 
aplecându-se în față. 

„Ce, ce, ce?” întrebă Sharon. „Gerry ţi-a făcut cadou o 
vacanță?” 

„Nu”. Holly dădu din cap serioasă. 

„„Oo!”. Sharon și Denise se așezară dezamăgite înapoi 
pe scaune. 

Holly lăsă să treacă câteva momente de tăcere apăsătoare 
până când vorbi din nou. 

„Fetelor”, spuse ea, cu un zâmbet care începuse să-l 
înflorească în colțul buzelor, „ne-a făcut cadou o vacanţă!” 

Fetele deschiseră o sticlă de vin și începură să vor- 
bească cu însufleţire despre vacanţa lor. 

„E incredibil”, spuse Denise după aflarea veștii. „Gerry 
e un dulce.” 

Holly aprobă din cap, mândră de soţul ei care reuşise 
încă o dată să le surprindă pe toate. 

„Si te-ai dus să o vezi pe tipa asta, Barbara ?” întrebă 
Sharon. 

„Da, şi a fost foarte amabilă”, zâmbi Holly. „A stat cu 
mine o grămadă de timp și mi-a relatat toată conversaţia 
pe care a purtat-o cu el în ziua aceea. El a mers acolo la 
sfârșitul lui noiembrie.” 

„Noiembrie?” Sharon rămase pe gânduri. „Asta a fost 
după cea de-a doua operaţie.” 

Holly dădu afirmativ din cap. „Fata mi-a spus că era 
destul de slăbit atunci.” 

„Ce ciudat că nici una din noi n-a bănuit nimic 
uimită Sharon. 

Celelalte o aprobară în tăcere. 

„Ei, atunci se pare că o să mergem la Lanzarote!” strigă 
veselă Denise şi ridică paharul. „Pentru Gerry!” 

„Pentru Gerry!” i se alăturară Holly şi Sharon. 

„Sunteţi sigure că Tom și John n-or să se supere?” 
întrebă Holly, care-și dăduse brusc seama că fetele aveau 
nişte parteneri la care ar fi trebuit să se gândească. 

„Cu siguranță, John nu se va supăra!” râse Sharon. 
„Probabil că va fi încântat să scape de mine o săptămână!” 

„Mda, iar eu şi Tom putem merge în vacanţă altă dată, 
ceea ce mie îmi convine de minune”, răspunse și Denise. 
„Aşa n-o să trebuiască să stăm două săptămâni nas în nas 
chiar din prima noastră vacanță împreună!”, râse și ea. 

„Oricum voi aproape că locuiţi împreună!”, o tachină 
Sharon. 

Denise zâmbi scurt, dar nu răspunse, așa că amândouă 
lăsară baltă subiectul. Asta o enervă pe Holly pentru că 
aşa făceau mereu. Voia și ea să audă cum le mai merge 
prietenelor ei cu relaţiile pe care le aveau, dar nimeni nu-i 
mai spunea vreo bârfă suculentă, de teamă să nu o rănească. 
Pesemne oamenilor le era teamă să-i spună cât de fericiți 
erau sau veştile bune din viaţa lor. De asemenea nici nu i 
se plângeau de lucrurile rele. Aşa că în loc să mai afle și 

2 ea ce se mai întâmplă în viaţa prietenelor ei trebuia să se 


1? 


spuse 


mulţumească cu taclale mediocre despre... nimic, iar lucrul 
ăsta începuse să o îngrijoreze. Nu putea să fie ferită pentru 
totdeauna de fericirea celorlalți — doar ăsta nu era un lucru 
bun pentru ea! 

„Trebuie să spun că spiridușul ăla face o treabă bună 
cu grădina ta, Holly”, o întrerupse Denise din visare, 
privind pe fereastră afară. 

Holly roși. „A, ştiu. Îmi pare rău că ţi-am răspuns urât 
mai devreme, Denise”, se scuză ea. „Cred că ar trebui să 
merg la vecinul și să-i mulțumesc.” 

După ce Denise şi Sharon plecară acasă, Holly luă o 
sticlă de vin din pivniţă şi se îndreptă spre locuinţa vecină. 
Sună la ușă şi aşteptă. 

„Bună Holly,”, spuse Derek deschizând ușa. „Poftim, 
intră te rog.” 

Holly privi în spatele lui la bucătărie şi văzu că toată 
familia stătea la masă, luând cina. Se îndepărtă ușor de 
lângă ușă. 

„Nu vreau să vă deranjez. Am trecut doar ca să-ţi dau 
asta”, spuse ea înmânându-i sticla de vin, „în semn de 
mulțumire.” 

„Holly, e foarte drăguţ din partea ta”, spuse el în timp 
ce se uita la etichetă. Apoi ridică ochii spre ea, confuz. 
„Dar, iartă-mă că te întreb, pentru ce-mi mulțumești?” 

„A, pentru că te-ai ocupat de grădina mea”, spuse Holly 
roşind. „Sunt sigură că tot cartierul mă înjura că stric 
aspectul străzii”, râse ea. 

„Holly, grădina ta nu ne îngrijorează, înțelegem 
cu toţii, dar îmi pare rău să-ți spun că nu eu m-am ocupat 
Icean 

„Aa”. Holly îşi drese vocea simțindu-se extrem de 
jenată. „Credeam că ai fost tu.” 

„Nu, nu”. 

„Atunci, din întâmplare nu știi cine a fost?” 

„N-am nici cea mai vagă idee”, spuse el nedumerit. 
„Sinceră să fiu, am crezut că tu ai fost”, zâmbi Holly. „Ce 
ciudat”. 

Nu prea știa ce să mai zică. 

„În acest caz, poate ar trebui să iei asta înapoi”, spuse 
el pe un ton ciudat, întinzându-i sticla. 

„A, nu, te rog”, râse ea din nou, „păstreaz-o drept 
mulțumire că... nu sunteţi niște vecini de coşmar. Acum 
te las să-ți iei liniștit cina. ” Plecă pe stradă roşie la faţă de 
rușine. Cât de prost să fii ca să nu știi cine s-a ocupat de 
propria ta grădină? 

Mai bătu la câteva uși din preajmă dar, spre mirarea ei, 
nimeni nu părea să ştie despre ce vorbea. Toată lumea 
părea că are serviciu și o viață a lor, și normal, nimeni 
nu-și petrecea ziua urmărind ce se petrecea cu grădina ei. 
Se întoarse acasă mai nedumerită decât plecase. Cum intră 
pe ușă, auzi telefonul sunând și alergă să răspundă. 

„Alo?” gâfâi ea. 

„Ce făceai, alergai pentru maraton?” 

„Nu, urmăream spiriduşi”, explică Holly. 

„Super.” 

Cel mai ciudat lucru era că Ciara nu-i ceru lămuriri. 

„Peste două săptămâni e ziua mea.” 

Holly uitase complet. „Mda, știu”, spuse ea pe un ton 
egal. 

„Mama și tata vor să ieșim la restaurant cu toată fa- 
milia...” 

Holly scoase un geamăt puternic. 

„Exact”. Si Ciara luă receptorul de la ureche strigând: 
„Tată, Holly a spus acelaşi lucru ca şi mine.” 

Holly se distră auzindu-l pe tatăl ei cum bodogăne și 
mormăie ceva în cameră. 

Ciara duse iar receptorul la ureche şi spuse tare, astfel 
încât tatăl ei să o poată auzi. „Așa că mi-a venit ideea să 


păstrăm ideea cu masa la care să participe întreaga fa- 
milie, dar să ne invităm şi prietenii, astfel încât să ne simţim 
bine cu toţii. Ce crezi?” 

„Sună bine”, fu de acord Holly. 

Ciara ţipă iarăși „Tati, Holly e de acord cu mine.” 

„Asta e foarte bine”, îl auzi Holly pe tatăl ei strigând, 
„dar n-o să plătesc eu consumaţia pentru toţi oamenii ăia”. 

„Aici are dreptate”, adăugă Holly. „Ascultă, ce-ar fi să 
facem un grătar afară? Așa tata ar fi în elementul lui și 
nici n-ar costa atât de mult.” 

„Uau, asta-i cea mai bună idee!” Ciara luă din nou 
receptorul de la ureche strigând „Tati, ce-ai zice să facem 
un grătar în aer liber?” 

Se lăsă tăcerea. 

„Îi place ideea” îi spuse Ciara lui Holly. „Bucătarul şef 
va hrăni iarăşi masele înfometate.” 

Holly zâmbi atotştiutoare. Tatăl ei era foarte entuzias- 
mat când făcea câte un grătar; lua totul foarte în serios şi 
stătea acolo lângă grătar, supraveghindu-și creaţiile 
excepţionale. Așa era şi Gerry. Oare ce aveau bărbații ăștia 
cu grătarele? Probabil pentru că era singurul lucru pe care 
cei doi știau să-l gătească, sau poate că erau în secret 
piromani. 

„Așadar, le spui tu lui Sharon şi lui John, Denisei şi 
DJ-ului ăla al ei și ești bună să-l inviți și pe tipul ăla, 
Daniel să vină? E nemaipomenit!” o rugă Ciara. 

„Ciara, de-abia l-am cunoscut, de ce nu-l rogi pe Declan 
să-l invite, ei se întâlnesc mereu.” 

„Nu, pentru că vreau ca tu să-i spui subtil că-l iubesc şi 
că vreau să fac copii cu el. Ceva îmi spune că Declan nu 
s-ar simţi în largul lui dacă ar trebui să facă asta”. 

Holly suspină. 

„„Termină!” o repezi Ciara. „O să fie cadoul pe care o 
să mi-l fac eu de ziua mea!” 

„Bine”, cedă Holly, „dar de ce îi chemi pe toţi prietenii 
mei, de ce nu-i inviti pe ai tăi?” 

„Holly, am pierdut legătura cu prietenii mei, am ple- 
cat de acasă de atâta vreme. Toţi ceilalți prieteni sunt în 
Australia, iar ticăloșii ăia nici măcar nu s-au obosit să mă 
sune”, zise ea cu năduf. 

Holly știa despre cine era vorba. „Dar nu crezi că ăsta 
ar fi un bun prilej să te vezi cu prietenii tăi din copilărie, 
să-i inviţi la un grătar? E o atmosferă plăcută și relaxată.” 

„Mda, așa e, şi ce să le spun când vor începe să pună 
întrebări? Lucrezi ? Ăă... nu. Ai vreun prieten? Ăă... nu. 
Unde stai? Păi... știi, de fapt locuiesc la părinţi. N-aş fi 
patetică?” 

Holly renunță. „Bine, faci cum vrei... Îi sun pe ceilalți 

Dar Ciara închisese deja telefonul. 

Holly se hotărî ca mai întâi să scape de cel mai jenant 
telefon și formă numărul de la Hogan's. 

„Alo, Hogan's.” 

„Bună, aş putea vorbi cu Daniel Connolly, vă rog?” 

„Da, nu închideţi.” I se făcu legătura și în urechi începu 
să-i răsune formaţia Greensleeves. 

„Alo? 

„Bună, Daniel?” 

„Da, cu cine vorbesc?” 

„Cu Holly Kennedy.” Ea străbătea dormitorul cu pași 
mari, nervoasă, sperând că o să-i recunoască numele. 

„Cine?” strigă el, în timp ce larma din fundal se înteți. 

Holly se așeză pe pat cuprinsă de jenă. „Holly Kennedy? 
Sora lui Declan!?” 

„A, Holly bună, stai așa să merg într-un loc mai liniștit.” 

Holly trebui să asculte din nou Greensleeves iar ea 
începu să danseze prin dormitor, îngânând melodia. 

„Regret, Holly”, zise Daniel ridicând iarăși receptorul. 
Începu să râdă. „Îţi plac Greensleeves?” 


Holly se înroși la față. „Ăă, nu chiar.” Nu ştia ce să 
mai spună, apoi deodată își aminti de ce sunase. 

„Am sunat ca să te invit la un grătar în aer liber.” 

„Grozav, mi-ar face plăcere să vin.” 

„De vineri într-o săptămână e ziua Ciarei. O mai ţii 
minte pe sora mea, Ciara?” 

„Ăă... da, cea cu părul roz.” 

Holly râse. „Ce întrebare prostească, toată lumea o 
cunoaşte pe Ciara. Ei bine, m-a rugat să te invit la un 
grătar şi să-ţi spun subtil că vrea să se căsătorească cu tine 
şi să-ți facă copii.” 

Daniel începu să râdă. „Da' a: fost subtilă, nu glumă.” 

Holly se întreba dacă pe el chiar îl interesa sora ei, 
dacă era genul lui. 

„O să împlinească douăzeci și cinci de ani”, simţi Holly 
nevoia să adauge din nu știu ce motiv. 

„A-ha.” 

„Or să vină și Denise cu amicul tău Tom, iar Declan va 
fi și el acolo, desigur alături de formaţia lui, așa că o să 
cunoști o grămadă de lume”. 

„Vii şi tu?” 

„Desigur!” 

„Bun. Asta înseamnă că o să ştiu și mai multă lume, 
nu-i aşa?” râse el. 

„Grozav, o să fie încântată că vii”. 

„Ar fi nepoliticos din partea mea să refuz invitaţia unei 
prințese.” 

La început, Holly crezu că el flirtează, apoi înţelese că 
se referea la filmul acela, așa că mormăi un fel de răspuns 
incoerent. 

Daniel era gata-gata să închidă telefonul, când ea își 
aminti brusc ceva. „Mai e ceva.” 

„Dă-i drumul”, râse el. 

„Mai este liber postul acela la bar ?” 

Slavă cerului, afară era frumos, se gândi Holly, în timp 
ce îşi încuia maşina şi se îndrepta spre curtea din spatele 
casei părinților. Vremea se schimbase dramatic săptămâna 
asta și plouase, plouase într-una. Ciara făcuse istericale, 
gândindu-se ce se va alege de petrecerea ei și fusese un iad 
să stai alături de ea toată săptămâna. Din fericire pentru 
toată lumea, vremea redeveni frumoasă. Holly se bronzase 
deja, deoarece stătuse toată luna la plajă, unul din avantajele 
de a nu avea serviciu, iar astăzi simţea nevoia să se fălească 
cu bronzul, purtând o fustiță scurtă de blugi pe care şi-o 
cumpărase de la reducerile de vară şi un tricou simplu alb, 
care o făcea să arate și mai bronzată. 

Holly era mândră de cadoul pe care i-l luase Ciarei și 
era sigură că-i va plăcea. Cumpărase un inel de buric în 
formă de fluturaș care avea câte un mic cristal roz pe 
fiecare aripă. Îl alesese în ton cu tatuajul ei în formă de 
fluture și cu părul ei roz, desigur. Se luă după râsetele 
care se auzeau şi fu bucuroasă să descopere că grădina era 
deja plină cu membrii familiei și prieteni. Denise venise 
cu Tom și Daniel, iar acum stăteau cu toţii lungiţi pe iarbă. 
Sharon venise fără John și stătea la taclale cu mama lui 


Holly, discutând probabil despre progresele făcute de Holly 
în viaţă. Ei, măcar ieșise din casă, nu-i așa? Holly se 
încruntă, observând că Jack nu era prezent nici de această 
dată. De când se oferise să o ajute pe Holly la sarcina de a 
curăța garderoba lui Gerry fusese neobișnuit de distant. Încă 
de când erau copii, Jack înţelesese foarte bine nevoile şi 
sentimentele lui Holly, fără ca ea să i le scoată în evidenţă, 
dar atunci când îi spusese că are nevoie de spaţiu după moartea 
lui Gerry nu voia să fie complet ignorată și izolată. Nu-i 
stătea în fire să nu vorbească cu ea atâta vreme. Holly simţi 
cum i se strânge stomacul şi se rugă ca el să fie bine. 

Ciara era în mijlocul grădinii, strigând la toată lumea 
și evident bucurându-se să fie în centrul atenţiei. Era 
îmbrăcată într-un body roz, care se asorta cu părul ei roz 
şi un gort din blugi. 

Holly o abordă pentru a-i da cadoul, care îi fu imediat 
smuls din mână și ambalajul sfâșiat. N-ar fi trebuit să se 
obosească pentru a-l ambala atât de frumos. 

„O, Holly, îmi place la nebunie!” exclamă Ciara şi se 
aruncă de gâtul surorii ei. 

„M-am gândit c-o să-ți placă”, spuse Holly bucuroasă 
că alesese cadoul potrivit, pentru că, fără nici o îndoială, 
mult iubita ei soră ar fi informat-o, în caz că nu i-ar fi 
plăcut. 

„De fapt o să mi-l pun chiar acum”, spuse Ciara, 
smulgându-și cercelul pe care-l avea în buric și străpun- 
gând pielea cu fluturașul. 

„Uh”, se cutremură Holly. „Puteam trăi și fără să văd 
asta, mulțumesc foarte mult.” 

În aer plutea un miros îmbietor de carne la grătar încât 
lui Holly îi lăsa gura apă. Nu era surprinsă să vadă că toţi 
bărbaţii își făceau de lucru în jurul grătarului, tatăl ei având 
locul de onoare. Vânătorii trebuie să aducă de mâncare 
femeilor. 


Holly îl zări pe Richard și se îndreptă glonț spre el 
ignorând că întrerupea conversaţia în care el era antrenat. 
„Richard, tu ai fost cel care s-a ocupat de grădina mea?” 

Richard, care se uita la grătar, își ridică ochii, neînţe- 
legând despre ce era vorba. „Poftim, eu am fost cel care 
ce?” Ceilalţi bărbaţi se opriră și ei din vorbă şi o priviră 
lung. 

„Te-ai ocupat de grădina mea?”, repetă ea, cu mâinile 
în şolduri. Nu știa de ce era atât de furioasă pe el, probabil 
din obişnuinţă, căci dacă el ar fi fost acela i-ar fi făcut o 
imensă favoare. Dar era enervant să vină acasă și să constate 
că încă o bucată de grădină a fost curățată de buruieni şi să 
nu ştie cine o făcea. 

„Când?” Richard privi în jur spre ceilalţi agitat, de parcă 
ar fi fost acuzat de crimă. 

„O, nu știu când”, se răsti.ea. „În unele zile din ulti- 
mele săptămâni.” 

„Nu, Holly”, îi răspunse el pe același ton. „Ştii, unii 
dintre noi mai merg și la serviciu”. 

Holly îl privi ţintă, iar tatăl ei interveni. „Despre ce e 
vorba, iubito? E cineva care lucrează în grădina ta?” 

„Da, dar nu știu cine e”, mormăi ea, frecându-și frun- 
tea şi încercând să se gândească cine ar mai putea fi. „Nu 
cumva eşti tu, tată?” 

Frank negă, clătinând puternic din cap, sperând ca fiica 
lui să nu-și fi pierdut minţile. 

„Sau poate tu, Declan?” 

„la gândeşte-te puţin, Holly”, răspunse acesta sarcas- 
tic. 

Ea se întoarse spre un străin care stătea lângă tatăl ei. 
„Atunci tu?” 

„Ăă... nu, eu de-abia am aterizat la Dublin... ăă... 
stau doar... ăă... la sfârşit de săptămână”, răspunse acesta 
nervos, cu un accent englezesc. 


Ciara începu să râdă. „Hai să te ajut, Holly. E CINEVA 
CARE SE OCUPĂ DE GRĂDINA LUI HOLLY?” strigă 
ea spre toţi cei aflaţi în grădină. 

Toată lumea se opri din ceea ce făcea, clătinând din 
cap, semn că nu, privind cu indiferenţă. 

„Ei, n-a fost mai simplu așa?” se amuză Ciara. 

Holly dădu din cap nevenindu-i să creadă de ce fusese 
sora ei în stare și se duse lângă Denise, Tom și Daniel, 
aflați într-un colt mai îndepărtat al grădinii. 

„Bună, Daniel”. Holly se aplecă să-l salute pe Daniel 
cu un sărut pe obraz. 

„Bună, Holly. Nu ne-am văzut demult”. El îi întinse o 
cutie cu bere aflată lângă el. 

„Încă n-ai găsit spiridușul ăla?” spuse Denise râzând. 

„Nu”, răspunse Holly, așezându-se pe iarbă, întinzând 
picioarele în faţă și rezemându-se pe coate. „Dar e atât de 
straniu!” Apoi le explică totul lui Tom și lui Daniel. 

„Poate crezi că soțul tău s-a ocupat și de asta?” își dădu 
Tom cu părerea, iar Daniel îi aruncă o uitătură urâtă. 

„Nu”, răspunse Holly mutându-şi privirea, mâhnită că 
un străin știa lucruri care o priveau personal. „Nu e vorba 
de asta.” Bănuia că Denise fusese cea care îi dezvăluise lui 
Tom secretele ei. 

Denise ridică neajutorată din umeri. Holly se întoarse 
spre Daniel, ignorându-i pe cei doi. „Îţi mulțumesc că ai 
venit, Daniel”. 

„Pentru puţin. Mi-a făcut plăcere să vin.” 

Era ciudat să-l vezi fără hainele acelea de iarnă; purta 
o vestă bleumarin, pantaloni scurți de aceeași culoare, până 
la genunchi, şi era încălțat cu pantofi de sport bleumarin. 
Holly îi privi bicepşii, încordaţi, în timp ce lua o înghiţitură 
de bere. Nu ştia că era aşa în formă. 

„Eşti foarte bronzat”, comentă ea, încercând să găsească 
o scuză pentru că acesta o surprinsese în timp ce se uita 
lung la bicepșii lui. 

„Şi tu la fel”, spuse el având motiv să-i privească picioarele. 

Holly râse și își ascunse picioarele sub ea. „Asta fiindcă 
nu merg la serviciu, dar tu ce scuză ai?” 

„Am fost la Miami luna trecută.” 

„O, ce noroc pe tine, ţi-a plăcut?” 

„M-am distrat bine”, dădu el din cap zâmbind. „Ai 
fost vreodată?” 

Ea clătină din cap că nu. „Dar cel puţin noi, fetele, 
vom pleca în Spania săptămâna viitoare. De abia aştept.” 
Ea își frecă mâinile, încântată. 

„Da, am auzit. Aș spune că e o surpriză frumoasă pentru 
voi.” Daniel îi zâmbi, cu o lacrimă în colţul ochiului. 

„Mie-mi spui?” Holly clătină din cap, încă nevenindu-i 
să creadă. 

Mai vorbiră o vreme despre vacanţa lui şi despre viețile 
lor în general, iar Holly renunță să mai mănânce burgerul 
în faţa lui, pentru că i se părea greu să facă asta fără ca 
sosul de roșii și maioneza să i se scurgă din gură. 

„Sper că n-ai fost la Miami cu o altă femeie, altfel 
biata Ciara o să fie nefericită”, glumi ea, apoi regretă că 
fusese atât de băgăreată. 

„Nu, ” spuse el serios, „ne-am despărţit cu câteva luni 
în urmă.” 

„O, regret să aud asta”, spuse ea sinceră. „Eraţi de mult 
timp împreună?” 

„Sapte ani.” 

„Uau, e mult timp.” 

„Daa.” El își mută privirea, iar Holly îşi dădu seama 
că nu se simţea în largul lui vorbind despre asta, aşa că 
schimbă rapid subiectul. 

„Apropo, Daniel”, își cobori vocea, vorbind în șoaptă 
iar el îşi apropie capul de ea. „Voiam doar să-ţi mulțumesc 
foarte mult pentru felul cum te-ai purtat cu mine după 
film. Cei mai mulți bărbați fug mâncând pământul când 


văd o fată plângând; tu n-ai făcut asta, așa că îţi mulțumesc”. 
Holly zâmbi cu recunoştinţă. 

„Cu plăcere, Holly. Nu-mi place să te văd supărată. 
Daniel îi întoarse zâmbetul. 

„Eşti un bun prieten”, spuse Holly, gândind cu 
voce tare. 

Daniel era plăcut impresionat. „N-ai vrea să ieșim să 
bem ceva înainte să pleci?” 

„Poate atunci aș afla și eu despre tine tot atât de multe 
câte ai aflat și tu despre mine”. Holly râse. „Cred că acum 
știi toată povestea vieţii mele”. 

„Da, mi-ar plăcea”, o aprobă Daniel și stabiliră când să 
se întâlnească. 

„O, apropo, i-ai dat Ciarei cadoul de ziua ei?” îl întrebă 
Holly entuziasmată. 

„Nu”, râse el. „A fost cam... ocupată.” 

Holly se întoarse și o zări pe sora ei flirtând cu unul 
dintre prietenii lui Declan, spre disperarea acestuia din 
urmă. Holly râse de sora ei. Gata cu copiii pe care voia 
să-i facă cu Daniel. 

„Vrei s-o chem?” 

„Haide”, râse Daniel. 

„Ciara!” strigă Holly. „Încă un cadou pentru tine!” 

„Oo!” exclamă Ciara încântată şi-l abandonă pe tânăr, 
care păru foarte dezamăgit. 

„Ce este?” Ea se aşeză pe iarbă, alături de ei. 

Holly arătă înspre Daniel. „Este de la el.” 

Încântată, Ciara se întoarse spre Daniel. 

„Mă întrebam dacă nu te-ar interesa o slujbă la bar în 
Club Diva?” 

Ciara își acoperi gura cu palmele. „Daniel, ar fi su- 
per!” 

„Ai mai lucrat vreodată la bar?” 

„Aa, de-o grămadă de ori”, dădu ea din mână a lehamite. 

Daniel ridică din sprâncene. 

„Practic am lucrat la bar în fiecare tară în care am fost, 
pe bune!”, spuse ea însuflețită. 

Daniel zâmbi. „Deci crezi c-ai să faci faţă?” 

„Oare o să pot cu adevărat?” se alintă ea, aruncându-și 
brațele de gâtul lui. 

Orice motiv era bun, gândi Holly, văzând cum sora lui 
practic îl strangula pe Daniel. Acesta se făcu roșu la faţă şi 
începu să mimeze „salvează-mă” către Holly. 

„Gata, gata, Ciara, destul”, râse ea, încercând să o des- 
prindă de Daniel. „Nu cred că vrei să-ţi omori noul şef.” 

„O, îmi cer scuze”, spuse Ciara dându-se înapoi. „Asta-i 
super! Am serviciu, Holly!” se alintă ea din nou. 

„Am auzit”, râse Holly. 

Deodată în grădină se făcu liniște, iar Holly privi în 
jur pentru a vedea ce se petrece. Toată lumea privea spre 
seră, unde părinţii lui Holly apărură în pragul uşii cu un 
uriaş tort în mâini, cântând „Mulţi ani trăiască!”. Toată 
lumea începu să cânte cu ei, pe când Ciara se afla din nou 
în centrul atenţiei. Când părinţii ei păşiră afară Holly zări 
pe cineva care venea în spatele lor cu un uriaș buchet de 
flori. Părinţii se îndreptară spre Ciara punând tortul pe 
măsuţa din faţa ei, iar străinul din spatele lor își dădu încet 
buchetul la o parte. 

„Mathew!” exclamă Ciara. 

Holly o apucă de mână pe Ciara, care se făcuse palidă 
la faţă. 

„Îmi pare rău, am fost atât de prost, Ciara”, spuse 
Mathew cu un pronunţat accent australian care răsună în 
toată grădina. Câţiva dintre prietenii lui Declan făcură haz, 
simțindu-se evident jenaţi de această afişare deschisă a 
sentimentelor. Părea desprinsă dintr-un serial australian, 
dar cu toate astea drama părea că funcționase întotdeauna 
pentru Ciara. „Te iubesc! Primeşte-mă înapoi, te rog!” 


spuse el și toată lumea se întoarse spre Ciara, așteptând 
reacţia ei. 

Buza de jos începu să-i tremure și ea se ridică de pe 
iarbă, alergă spre Mathew şi sări drept în brațele lui, 
încolăcindu-l cu picioarele în jurul taliei și cu braţele în 
jurul gâtului. 

Holly era copleșită de emoție şi lacrimile îi jucau în 
ochi, la vederea surorii ei care era din nou alături de 
bărbatul pe care îl iubea. Declan luă camera şi începu să 
filmeze. 

Daniel o luă pe Holly de după umeri și o îmbrăţişă 
încurajator. 

„Regret, Daniel”, spuse Holly ştergându-și ochii, „dar 
cred că tocmai ai fost părăsit.” 

„Nu-i bai”, râse el. „Oricum n-ar trebui să amestec 
afacerile cu plăcerea.” Părea ușurat că se întâmplase asta. 

Holly continua să privească cum Mathew o strângea pe 
Ciara în braţe. 

„O, închiriaţi o cameră!” strigă Declan dezgustat și toată 
lumea izbucni în râs. 


Holly zâmbi spre formaţia de jazz, în timp ce trecea 
prin faţa ei, uitându-se în jur după Denise. Stabiliseră să 
se întâlnească la barul lor preferat, Juicy, unde exista o 
listă nesfârșită de cocktail-uri şi o muzică relaxantă. Holly 
nu avea intenţia să se îmbete în seara asta, fiindcă voia să 
se bucure atât cât putea de vacanţa care urma să înceapă a 
doua zi. Voia să fie trează și plină de energie pentru 
săptămâna de relaxare făcută cadou de Gerry. O zări pe 
Denise cuibărită lângă Tom, pe o canapea comfortabilă 
din piele neagră, în zona de relaxare care dădea spre River 
Liffey. Fiind noapte, luminile din Dublin erau aprinse şi 
culorile lor se reflectau în apă. Daniel stătea în faţa lui 
Denise și a lui Tom, sorbind nervos un daiquiry de căpşuni, 

în timp ce supraveghea din priviri încăperea. Era drăguţ 
să vezi cum Tom și Denise îi excludeau pe toți cei aflaţi în 
jurul lor. 

„Regret că am întârziat”, se scuză Holly, apropiindu-se 
de prietenii ei. „Dar am vrut să termin de făcut bagajele 
înainte de a veni aici”. 

„Nu te iert”, îi spuse încet la ureche Daniel, în timp ce 
o întâmpină dându-i un sărut pe obraz şi o îmbrăţișare. 

Denise ridică privirile către Holly și zâmbi, Tom îi 
făcu din mână, apoi îşi îndreptară din nou atenţia unul 
asupra celuilalt. 

„Nu înțeleg de ce se obosesc să-i mai invite pe alții în 
oraş cu ei. Stau acolo, ochi în ochi, ignorându-i pe toți 
ceilalți. Nici măcar nu-și vorbesc! Iar dacă încerci să 
porneşti o conversaţie, ai sentimentul că i-ai întrerupt! Cred 
că poartă între ei o stranie conversaţie telepatică”, spuse 
Daniel, așezându-se la locul lui și mai luând încă o 
înghiţitură din pahar. Se strâmbă când simţi gustul dulce. 
„ȘI aș avea mare nevoie de o bere”. 

Holly izbucni în râs. „Înseamnă Că te-ai distrat grozav 
azi-noapte”. 

„Îmi pare rău”, se scuză Daniel. „A trecut atâta timp 
de când n-am mai vorbit cu o fiinţă umană, încât am uitat 
bunele maniere”. 

Holly zâmbi maliţios. „Ei bine, am venit să te salvez”. 
Luă meniul din faţa ei şi începu să-l studieze. Alese băutura 
care avea cel mai puţin alcool şi se aşeză comod în scaun. 
„Aș putea să dorm aici”, remarcă ea şi se afundă şi mai 
mult în scaun. 

Daniel ridică din sprâncene. „Ei, atunci chiarcă aș lua-o 
ca pe un afront personal”. 

„Nu-ţi face griji, n-o să adorm”, îl asigură ea. „Deci, 
domnule Connolly, ştii absolut totul despre mine. Astăzi 
am misiunea să aflu și eu câte ceva despre tine, așa că 
pregăteşte-te pentru un interogatoriu.” 


Daniel zâmbi. „Gata, sunt pregătit”. 

Holly se gândi la prima întrebare. „De unde ești?” 

„Născut şi crescut în Dublin”. Luă o înghițitură din 
cocktailul de culoare roșie și clipi din ochi. „Jar dacă cei 
alături de care am crecut m-ar vedea bând chestia asta și 
ascultând muzică de jazz, aș intra într-un mare necaz”. 

Holly chicoti. 

„După terminarea şcolii m-am înrolat în armată”, 
continuă el. 

Holly ridică din sprâncene, impresionată. „De ce 
te-ai înrolat?” 

El răspunse imediat, fără ezitare. „Pentru că habar 
n-aveam ce voiam să fac în viață şi eram bine plătit”. 

„Nu pentru a salva vieţi nevinovate”. 

„Am fost în armată câţiva ani.” 

„De ce te-ai retras?” Holly sorbea cu paiul băutura ei 
cu aromă de lămâie. 

„Pentru că mi-am dat seama că aveam mare nevoie să 
beau cocktail-uri şi să ascult muzică de jazz, iar în armată 
nu aveai voie să faci asta”, explică el. 

„Adevărul, Daniel”, râse Holly. 

El zâmbi. „Scuze, nu era de mine. Părinţii mei 
deschiseseră un bar în Galway, iar ideea asta mi-a plăcut 
şi mie. Așa că m-am mutat în Galway să lucrez acolo. În 
cele din urmă părinții mei s-au retras, eu am preluat barul, 
şi acum câţiva ani am hotărât că vreau să am barul meu, 
aşa că am muncit mai mult, am economisit bani, am luat 
cel mai mare împrumut pe care l-am făcut în viața mea, 
m-am mutat în Dublin şi am cumpărat Hogan's. lar acum 
stau aici și vorbesc cu tine”. 

„E o poveste de viaţă minunată, Daniel”. 

„Nimic deosebit, o viaţă ca oricare alta”. El se întoarse 
zâmbind spre ea. 

„Si în ce moment dintr sta prietenă”?”, 
întrebă Holly. BUIOTECA JUDEȚ, 

„Laura a apărut între momentul când aveam barul din 
Galway şi cel în care m-am mutat în Dublin”. 

„A... pricep”. Holly dădu din cap, înţelegătoare. Ea 
goli paharul și luă meniul din nou. „Cred că o să aleg un 
Sex on the Beach”. 

„Când ? În vacanţă?” o tachină Daniel. 

Holly îl înghionti în joacă. Nici într-un milion de ani. 

Capitolul douăzeci şi şase 


„Mergem în vacanţa de vară!” cântau fetele în mașina 
care le ducea la aeroport. John se oferise să le conducă, 
dar regretă imediat ideea avută. Se purtau de parcă n-ar 
mai fi fost niciodată plecate din țară. Holly nu-și mai 
amintea ultima dată când fusese atât de entuziasmată. Se 
simțea de parcă era din nou la școală şi mergea într-o 
excursie. Avea geanta plină cu pacheţele de dulciuri, 
ciocolată şi reviste, iar fetele nu se puteau abţine să nu 
cânte cântece cu prostii în spatele maşinii. Avionul lor 
decola la nouă seara, așa că urmau să ajungă la hotel de 
abia în primele ore ale dimineţii. 

Ajunseră la aeroport şi ieşiră pe rând din maşină, în 
timp ce John le scotea valizele din portbagaj. Denise intrase 
deja în sala de așteptare, ca și când dacă ar fi făcut asta ar 
fi ajuns mai repede în Lanzarote. Holly rămase pe bancheta 
din spate, aşteptând ca Sharon să-și ia rămas bun de la 
soțul ei. 

„Ai să ai grijă de tine, da?” îi spuse el îngrijorat. „Să 
nu faceţi vreo prostie pe-acolo.” 

„John, sigur că o să am grijă.” 

Dar John nu asculta ce îi spunea ea. „Pentru că una e 
să-ți faci de cap aici, dar într-o țară străină nu poţi face așa 
ceva, ştii.” 

„John”, spuse Sharon, încolăcindu-și brațele în jurul 
gâtului lui. „Merg într-o vacanţă relaxantă, nu trebuie să-ți 
faci griji din pricina mea.” 

EI îi şopti ceva la ureche şi ea îl aprobă din cap „Știu, 
știu.” 

Se sărutară lung de rămas bun, iar Holly îi privi pe 
prietenii ei de o viaţă îmbrăţișându-se. Pipăi cu mâna în 
buzunarul din față al poșetei și simți scrisoarea lunii au- 
gust de la Gerry. Ar trebui să o poată deschide peste câteva 
zile, când va sta la plajă. Ce desfătare! Soarele, nisipul, 
marea și Gerry, toate într-o singură zi. 

„Holly, să ai grijă de frumoasa mea soţie în locul meu, 
te rog!” o rugă John, întrerupând-o pe Holly din gânduri. 

„O să am grijă, John. Plecăm doar pentru o săptămână, 
ştii”, râse Holly. 

„Stiu, dar după ce am văzut de ce sunteți voi în stare 
când ieşiţi de capul vostru în oraș, sunt un pic cam îngrijorat 
”, zâmbi el. „Să te distrezi, Holly, meriţi și tu să 
te-odihneșşti.” 

John le urmări pe fete trăgând bagajele după ele și 
intrând în aeroport. 

După ce intră pe uşă Holly se opri un moment și respiră 
adânc. Îi plăceau aeroporturile. Îi plăcea mirosul, zgomotul 
și întreaga atmosferă cu oameni care treceau veseli, 
trăgându-şi bagajele după ei, așteptând nerăbdători să plece 
în vacanţă sau întorcându-se la casele lor. Îi plăcea să 
privească oamenii sosind, întâmpinați cu urale de familiile 
lor şi-i făcea plăcere să-i urmărească cum se îmbrăţişau cu 
patos. Era un loc perfect să priveşti oamenii. Aeroportul 
îi crea întotdeauna un sentiment de așteptare nerăbdătoare, 
ca şi cum era pe cale să facă ceva extraordinar. Coada la 
poarta de îmbarcare o făcea să se simtă de parcă aștepta să 
se dea într-un montaigne rousse la parcul de distracţii, ca 
un copil entuziasmat. 


Holly o urmă pe Sharon și se duseră spre Denise, aflată 
la jumătatea cozii extrem de lungi pentru verificarea 
paşapoartelor. 

„V-am spus eu că ar fi trebuit să venim mai devreme”, 
se plânse Denise. 

„În cazul ăsta am fi aşteptam la poarta de îmbarcare tot 
atâta timp”, spuse Holly pe bună dreptate. 

„Da, dar cel puţin acolo e un bar”, explică Denise, „și 
e singurul loc din clădirea asta tâmpită unde noi, ahtiaţii 
de tutun, putem fuma”, mormăi ea nemulțumită. 

„Aici ai dreptate”, spuse Holly. 

„Aş vrea să mai clarific un lucru înainte să plecăm. Nu 
vreau să mai beau cu nemiluita sau să mai avem nişte nopți 
sălbatice. Vreau doar să mă relaxez la piscină sau la plajă 
cu o carte, să savurez niște mese bune și să merg la culcare 
devreme”, spuse serioasă Sharon. 

Denise o privi uluită pe Holly. „E prea târziu ca să 
invităm pe altcineva, Hol? Tu ce crezi? Bagajele lui Sharon 
sunt aici, iar John nu poate fi prea departe.” 

Holly râse. „Nu, de data asta sunt de acord cu Sharon. 
Vreau să merg ca să mă relaxez, nu vreau să fac nimic 
care să mă streseze.” 

Denise se bosumflă ca un copil. 

„O, nu te-ngrijora, puiule”, spuse blând Sharon , „sunt 
sigură că o să mai fie copii de vârsta ta cu care să te joci.” 

Denise o ameninţă cu degetul. „Bine, dacă or să mă 
întrebe dacă am ceva de declarat când ajungem acolo am 
să declar că amândouă prietenele mele sunt de rahat.” 

Sharon și Holly râseră pe înfundate. 

După treizeci de minute de stat la coadă trecură şi de 
controlul pașapoartelor, iar Denise alergă în toate maga- 
zinele înnebunită, de parcă trebuia să facă provizii de ţigări 
pentru o viaţă-ntreagă. 

„De ce se holbează fata aia la mine?” , spuse Denise 
printre dinţi, trăgând cu coada ochiului la fata aflată la bar. 

„Probabil pentru că şi tu te uiţi la ea,”, răspunse Sharon 
uitându-se la ceasul de la mână. „Mai avem doar 
cincisprezece minute.” 

„Nu, acuma sincer, fetelor” Denise se întoarse cu faţa 
spre ele. „Nu sunt paranoică, se uită într-adevăr la noi.” 

„Atunci de ce nu te duci la ea să o întrebi dacă nu vrea 
să ieşiţi afară ca să lămuriţi problema,” glumi Holly, pe 
când Sharon chicotea. 

„Hopa, ia uite că vine,” şopti Denise şi se întoarse cu 
spatele la ea. 

Holly se uită și văzu o fată slabă cu părul blond, cu 
nişte sâni mari falși care se îndrepta spre ele. „Mai bine 
ti-ai scoate armele albe Denise. Pare periculoasă , „o ta- 
chină Holly şi Sharon aproape că se înecă cu băutura ei. 

„Bună la toată lumea!” spuse fata cu o voce pițigăiată. 

„Bună”, spuse Sharon, străduindu-se să nu râdă. 

„N-am vrut să fiu nepoliticoasă, fixându-vă cu privirea, 
dar trebuia să vin ca să văd dacă sunteți chiar voi!” 

„Sunt chiar eu”, spuse sarcastică Sharon. „În carne 
ȘI oase”. 

„Stiam eu!” ţipă fata țopăind încântată. Deloc 
surprinzător, pieptul nu i se mișcă. 

„Prietenele mele îmi spuneau că mă-nșel, dar eu știam 
că sunteţi voi! Sunt cele de acolo” se întoarse ea arătând 
spre capătul barului de unde celelalte patru fete răspunseră 
cu o fluturare din degete. „Mă numesc Cindy...” 

Sharon se înecă iarăși cu apa. 

„...Şi sunt cel mai mare fan al vostru,”, strigă ea cu 
entuziasm. „Mi-a plăcut emisiunea în care ați apărut, m-am 
uitat de zeci şi zeci de ori! Tu o interpretezi pe prințesa 
Holly, nu-i așa?” întrebă ea, îndreptând un deget cu o 
manichiură impecabilă spre Holly. 

Holly deschise gura ca să răspundă, dar Cindy con- 
tinua să vorbească. 


„lar tu ai rolul doamnei de onoare!”, arătă ea spre 
Denise. „Iar tu!” strigă ea şi mai tare arătând spre Sharon, 
„Tu erai prietenă cu cântăreața de rock din Australia!” 

Fetele se priviră una pe cealaltă neliniştite, în vreme ce 
Cindy își trase un scaun și se aşeză la masa lor. 

„Vedeţi, sunt şi eu actriţă...” 

Denise dădu ochii peste cap. 

„Si mi-ar plăcea să fac şi eu un filmuleţ ca al vostru. 
Când o să-l faceţi pe următorul?” 

Holly deschise gura să explice că ele nu erau de fapt 
actrițe, dar Denise o împiedică. 

„De fapt tocmai suntem în discuţii legate de următorul 
proiect”, minţi ea. 

„O, fantastic!” Cindy bătu din palme. „Despre ce e 
vorba?” 

„Încă nu putem să spunem, dar va trebui să mergem la 
Hollywood pentru filmări.” 

Cindy arăta de parcă era gata să aibă un atac de cord. 
„Dumnezeule! Cine e agentul vostru?” 

„Frankie,” o întrerupse Sharon pe Denise. „Așa că 
Frankie va merge împreună cu noi la Hollywood.” 

Holly de-abia își putea ţine râsul. 

„N-o băga în seamă Cindy, de-abia așteaptă ” explică 
Denise. 

„Uau, așa și trebuie!” Cindy privi spre talonul de 
îmbarcare al lui Denise, care se afla pe masă şi izbucni 
ducându-și mâna la inimă. „Mergeţi şi voi la Lanzarote?!” 

Denise înhăţă talonul de îmbarcare și-l băgă în poșetă, 
de parcă ar fi contat. 

„Si eu merg acolo, cu prietenele mele. Sunt cele de 
acolo.” Se întoarse iarăși și le făcu din mână iar ele îi 
răspunseră încă o dată. „Stăm la Costa Palma Palace. Voi 
unde staţi?” 

Holly simţi că i s-a oprit inima. „Nu-mi aduc aminte, 
voi ştiţi?” se uită ea la Sharon și Denise cu ochii mari. 

Ele clătinară energic din cap. 

„A, nu-i nimic,” ridică ea din umeri veselă. „O să ne 
vedem la aterizare oricum! Mai bine merg să mă îmbarc, 
n-aș vrea ca avionul să plece fără mine!” Vorbise atât de 
tare, încât persoanele aflate la mesele din jur se întoarseră 
să o privească. Cindy le îmbrăţișă pe fete şi se întorse la 
prietenele ei. 

„S-ar părea că ar fi fost bune niște arme albe,” spuse 
tristă Holly. 

A, nu contează ”, spuse cu voioşie Sharon, care era 
mereu optimistă. „Putem să o ignorăm pur și simplu.” 

Se ridicară toate şi se îndreptară spre poarta de 
îmbarcare. Ajunse în avion se îndreptară spre locurile lor. 
Holly simţi cum i se strânge inima și se așeză în locul cel 
mai îndepărtat de culoar. Sharon se așeză lângă ea, iar 
Denise făcu o grimasă de tot hazul când văzu lângă cine 
trebuia să stea. 

„O, ce bine! Ai să stai lângă mine!” îi strigă Cindy lui 
Denise. 

Denise le aruncă o privire urâtă lui Sharon și Holly, 
apoi se trânti fără chef lângă Cindy. 

„Vezi? Ti-am spus eu că ai să-ți găseşti copii cu care să 
te joci,” o tachină Sharon și izbucni în râs împreună cu 
Holly. 


Capitolul douăzeci şi şapte 


Patru ore mai târziu, avionul plană peste mare și ateriză 
pe aeroportul din Lanzarote. Toată lumea izbucni în urale 
şi aplaudă, dar nimeni altcineva din avion nu se relaxă 
mai mult decât Denise. 

„O, mă doare capul îngrozitor,”, se plânse ea fetelor în 
timp ce se îndreptau spre zona de unde trebuia să-și re- 
cupereze bagajele. „Blestemata aia de fată turuia într-una.” 
Denise îşi masă tâmplele și își închise ochii ușurată că 
putea sta în sfârşit liniştită. 

Sharon și Holly o zăriră pe Cindy şi trupa ei care se 
îndreptau înspre ele și se grăbiră să se amestece în mul- 
time, lăsând-o pe Denise singură, cu ochii închiși. 

Îşi croiră drum prin mulțime ca să poată vedea mai 
bine când soseau bagajele. Toată lumea se gândise să stea 
lângă banda rulantă, aplecată în față, astfel că nimeni din 
spate nu putea vedea ce bagaj venea. Stătură acolo circa 
jumătate de oră înainte ca banda rulantă să pornească și, 
după încă o jumătate de oră, fetele erau tot acolo 
aşteptându-și bagajele, în timp ce majoritatea celorlalți 
pasageri se îndreptase deja spre microbuze. 

„Ticăloaselor”, le abordă Denise supărată, trăgându-și 
valiza după ea. „Încă vă mai aşteptaţi valizele?” 

„Nu, mi se pare deosebit de plăcut să stau aici și să 
privesc la nesfârșit cum se învârte același bagaj, mereu. 
De ce n-o iei înainte, la autocar, iar eu am să stau aici ca să 
mă distrez în continuare” spuse Sharon. 

„În cazul ăsta, sper că ţi-au pierdut valiza”, izbucni 
Denise, „sau, și mai bine, sper că valiza ţi s-a deschis şi că 
toți chiloţii și sutienele tale uriaşe s-au răspândit pe banda 
rulantă ca să le vadă toată lumea.” 

Holly o privi pe Denise amuzată. „Te simți mai bine 
acum?” 

„Nu, până n-o să fumez o țigară”, dar reuși totuși să 
zâmbească. 

„O, ia uite, valiza mea!” spuse veselă Sharon și o ridică 
de pe banda rulantă, balansând-o și lovind-o pe Holly la 
fluierul piciorului. 

„AU! 

„Îmi pare rău, dar trebuie să-mi salvez hainele.” 

„Dacă mi-au pierdut hainele, am să-i dau în judecată”, 
spuse mânioasă Holly. În momentul acela, toată lumea 
plecase şi înăuntru nu mai rămăseseră decât ele. „De ce 
trebuie să fiu eu întotdeauna ultima persoană care își 
aşteaptă valiza?” își întrebă ea prietenele. 

„Legile lui Murphy”, explică Sharon. „A, iat-o”. Apucă 
valiza și reuși să o lovească încă o dată pe Holly peste 
picioarele care erau deja lovite. 

„AU! AU! AU”, ţipă Holly frecându-și locul în care 
fusese lovită. „N-ai putea să mai balansezi valiza aia 
blestemată și în sensul celălalt?” 

„Regret,” se scuză Sharon, „dar nu pot să o ridic decât 
în felul ăsta.” 

Ieşiră din clădire pentru a se întâlni cu ghidul lor. 

„Opreşte-te Gary! Dă-mi drumul!” auziră o voce 
pițigăiată după un colţ al clădirii. Se luară după zgomot și 
zăriră o tânără îmbrăcată într-o uniformă roşie de ghid 


care era hărțuită de un tânăr îmbrăcat de asemenea într-o 
uniformă roşie. Fetele se apropiară pe când aceasta își 
îndrepta ținuta. 

„Kennedy, McCarthy şi Hennessey?” întrebă ea cu un 
puternic accent londonez. 

Fetele făcură semn din cap că da. 

„Bună, sunt Victoria și sunt ghidul vostru săptămâna 
asta”, își plantă ea un zâmbet pe față, „aşa că vă rog să mă 
urmați la autocar.” Acestea fiind spuse, clipi complice către 
Gary şi le conduse pe fete afară. 

Deși era ora două dimineaţa, o briză călduță le în- 
tâmpină când păşiră afară. Holly zâmbi spre fete; acum 
chiar erau în vacanță. 

Când intrară în autocar toată lumea izbucni în urale și 
Holly îi blestemă în gând, sperând că asta nu va fi o vacanță 
din aceea cu „să ne cunoaștem, să ne împrietenim”. 

„luhuu”, le strigă Cindy. Se ridicase de la locul ei și le 
făcea cu mâna. „V-am ţinut loc aici în spate!” 

Denise oftă cu zgomot peste umărul lui Holly, iar fetele 
se îndreptară în silă spre locurile din spate. Holly avu 
norocul să stea lângă fereastră, unde îi putea ignora pe toți 
ceilalți. Din fericire, Cindy înțelese că ea voia să fie lăsată 
în pace, în special pentru că Holly o ignorase din momentul 
în care își făcuse apariţia la masa lor. 

Patruzeci şi cinci de minute mai târziu ajunseseră la 
Costa Palma Palace şi Holly redeveni veselă. Drumul care 
ducea până la hotel era străjuit de palmieri aliniați pe 
mijlocul străzii. La intrarea principală se găsea o fântână 
arteziană luminată în albastru, şi spre enervarea ei toată 
lumea din autobuz chiui din nou de bucurie când se opriră 
în faţa hotelului. Fetele au fost cazate într-o garsonieră, 
care avea mărimea potrivită și era formată dintr-un 
dormitor cu două paturi, o mică bucătărioară şi o zonă de 
living cu o canapea, baie şi balcon. Holly ieși pe balcon și 

privi spre mare. Deși era prea întuneric pentru a putea 
vedea ceva, Holly auzea apa care clipocea încet la mal. 
Închise ochii şi ascultă. 

„Tigară, ţigară, trebuie să fumez o țigară”. Denise veni 
lângă ea şi deschise pachetul, luă o țigară şi trase adânc în 
piept. „Ah! E mult mai bine acum, nu mai am dorința să 
omor oamenii.” 

Holly râse; așteptase de multă vreme să petreacă ceva 
timp cu prietenele ei. 

„Hol, te superi dacă o să dorm pe canapea? Așa pot să 
las uşa deschisă ca să fumez...” 

„Dar dacă ţii ușa deschisă, Denise”, strigă Sharon 
dinăuntru. „Nu vreau să mă trezesc dimineaţa într-o duhoare 
de tutun.” 

„Mersi”, răspunse Denise fericită. 

Câteva ore mai târziu, la nouă dimineața, Holly o auzi 
pe Sharon agitându-se, iar aceasta îi șopti că se duce la 
piscină să rezerve nişte șezlonguri de plajă. 

Un sfert de oră mai târziu, Sharon se întoarse în 
apartament. „Nemţii au pus mâna pe toate șezlongurile”, 
spuse ea morocănoasă. „Dacă aveţi nevoie de mine, mă 
găsiți pe plajă.” Holly, somnoroasă, mormăi ceva şi adormi 
la loc. 

La ora zece, Denise sări din patul ei şi hotărâră să se 
trezească şi să meargă pe plajă la Sharon. 

Nisipul era fierbinte, iar ele trebuia să meargă încon- 
tinuu dacă voiau ca soarele să nu le ardă tălpile. Pe cât 
fusese Holly de mândră de bronzul ei, acasă, în Irlanda, 
aici pe plajă fu dezamăgită, căci erau cele mai albe dintre 
toți. O zăriră pe Sharon stând sub o umbreluţă, citind o 
carte. 

„O, ce frumos e aici, nu-i aşa?” zâmbi Denise, privind 
în jur. 

„Raiul pe pământ”, o aprobă Sharon. 


Holly făcu ochii roată, pentru a vedea dacă Gerry venise 
în același rai. Nu, nici vorbă de el. Peste tot erau cupluri: 
cupluri care se masau reciproc cu cremă de protecție solară, 
cupluri care mergeau mână-n mână pe plajă, cupluri care 
jucau tenis pe plajă și, chiar în fata ei, o pereche care 
stătea la soare îmbrăţişată. Dar Holly n-avu timp să se 
întristeze, căci Denise îşi scosese rochia de plajă şi ţopăia 
pe nisip, neavând pe ea nimic altceva decât un sumar slip 
tanga, cu imprimeu de leopard. 

„Cine mă dă şi pe mine cu cremă?” 

Sharon puse cartea jos și se uită la ea, privind pe deasupra 
ochelarilor de soare. „Te dau eu, dar să-ți dai singură cu 
cremă pe sâni şi pe fund.” 

„Fir-ar să fie”, glumi Denise, „Nu-i nimic, atunci o să 
rog pe altcineva să o facă.” Se aşeză la un capăt al 
şezlongului lui Sharon, în timp ce aceasta o dădea cu cremă. 
„Stii ceva, Sharon?” 

KOENA 

„O să te bronzezi ca naiba dacă ţii sarongul ăla pe tine.” 

Sharon se uită în jos la ea şi trase fustita scurtă aco- 
perindu-și mai mult picioarele. „Care bronz? De mine nu 
se prinde bronzul. Denise, nu ştiai că nuanţa de bleu este 
noul bronz?” 

Holly şi Denise izbucniră în râs. Indiferent cât de mult 
încercase Sharon să se bronzeze de-a lungul 
timpului, nu reușea decât să se ardă şi apoi se cojea. Până 
la urmă renunţase la ideea bronzului și acceptase faptul că 
pielea ei era menită să rămână palidă. 

„În plus, zilele astea arăt ca un balon şi n-aș vrea să 
sperii pe cineva.” 

Holly privi supărată înspre prietena ei pentru că se 
descrisese ca un balon. Se îngrășase un pic, dar nu era cu 
nici un chip grasă. 

„Atunci de ce nu te duci la piscină ca să-i sperii pe 
nemţii ăia? ”, glumi Denise. 

„Da, fetelor, chiar ar trebui să ne trezim devreme mâine 
ca să prindem un loc la piscină, că plaja va fi plictisitoare 
după un timp”, sugeră Holly. 

„Nu-ţi faţe grizi. Îi vom birui pe nemți”, glumi Sharon. 

Fetele se relaxară restul zilei pe plajă, intrând din când 
în când în mare pentru a se răcori. Luară prânzul la barul 
de pe plajă și în general petrecură o zi de odihnă, exact așa 
cum planificaseră. Treptat, Holly simţi că stresul și 
tensiunea s-au topit, și pentru câteva ore se simţi liberă. 

În seara aceea reușiră cu succes să evite trupa lui Barbie 
Și luară masa într-unul din multele restaurante care se aflau 
pe strada aglomerată situată nu departe de hotel. 

„Nu-mi vine să cred că e ora zece și noi ne îndreptăm 
deja spre apartament”, spuse Denise, privind pofticioasă 
la oferta variată de baruri din jurul lor. 

Oamenii se revărsau din baruri pe străzi, muzica care 
vibra din fiecare clădire se amesteca formând un sunet 
eclectic, neobişnuit. Holly aproape că simțea pământul 
pulsând sub ea. Conversaţiile dintre ele încetară, căci erau 
copleșite de priveliştea, sunetele și mirosurile din jurul 
lor. Erau râsete, clinchet de pahare și cântece venind din 
fiecare direcţie. Reclamele luminoase se aprindeau și se 
stingeau, fiecare bar bătându-se pentru clienţi. Pe străzi, 
proprietarii de baruri concurau unii cu ceilalți pentru a 
convinge trecătorii să intre, înmânându-le pliante cu băuturi 
gratuite şi reduceri. 

Trupuri tinere bronzate stăteau tolănite în grupuri mari 
la mesele de afară și se plimbau încrezătoare pe lângă ele 
pe stradă, iar în aer plutea un miros puternic de loţiune de 
bronzat cu aromă cocos. Privind la media de vârstă a 
clientelei, Holly se simţi bătrână. 

„Dacă vrei, am putea merge la un bar ca să bem ceva”, 
spuse ea nesigură, privindu-i pe cei tineri care dansau pe 
străzi. 

Denise se opri din mers și cântări barurile din ochi. 


„Bine, frumoaso”. Un tânăr foarte arătos se opri în 
faţa lui Denise, arătându-și dinții albi. Avea un pronunțat 
accent englezesc. „Intri aici cu mine?” 

Denise îl privi câteva clipe pe tânăr, stând pe gânduri. 
Sharon şi Denise își zâmbiră una celeilalte, ştiind că până 
la urmă Denise nu va merge la culcare devreme. De fapt, 
după câte o știau ele, se putea ca Denise să nu meargă la 
culcare deloc. 

În cele din urmă Denise ieşi din transă şi se îmbăţoșă. 
„Nu, mulţumesc. Am un prieten pe care îl iubesc!”, declară 
ea mândră. „Haideţi, fetelor!” le spuse ea lui Holly şi 
Denise, pornind în direcţia apartamentului. 

Cele două fete rămaseră în stradă cu gurile căscate, în 
stare de şoc. Nu-și puteau crede ochilor. Trebuiră să alerge 
ca s-o prindă. 

„La ce vă holbaţi așa?”, zâmbi Denise. 

„La tine”, zise Sharon, încă şocată. „Cine ești tu şi 
ce-ai făcut cu prietena mea care mânca bărbaţii pe pâine?” 

„Ei”, Denise ridică braţele în sus și spuse cu un zâmbet 
cu subînțeles, „să fii singură că e chiar așa cum se spune”. 

Holly strânse din ochi şi aruncă cu o piatră pe drumul 
pe care se întorceau. Nu era, cu siguranță. 

„Mă bucur pentru tine, Denise”, spuse Sharon veselă, 
luând-o pe Denise de talie și strângând-o afectuos. 

Se lăsă o tăcere și Holly asculta cum muzica se stingea 
încet, rămânând doar bătăile basului undeva, departe. 

„Strada asta m-a făcut să mă simt atât de bătrână”, 
spuse deodată Sharon. 

„Si pe mine!” Denise făcu ochii mari. „De când au 
început oamenii de pe stradă să întinerească?” 

Sharon începu să râdă. „Denise, oamenii nu au întinerit, 
mă tem că noi îmbătrânim”. 

Denise reflectă câteva clipe. „Asta nu înseamnă că 
suntem bătrâne, bătrâne, pentru numele lui Dumnezeu. 
Vreau să spun că n-a venit încă timpul să ne atârnăm pantofii 

de dans în cui şi să ne luăm bastoane de sprijin. Am putea 
sta toată noaptea dacă am vrea, dar suntem... obosite. Am 
avut o zi atât de lungă... Doamne, chiar vorbesc ca o 
bătrână”. Denise tot bătea câmpii, în timp ce Sharon era 
preocupată să o urmărească pe Holly, care stătea cu capul 
plecat şi tot dădea cu piciorul într-o piatră de pe drum, 
făcând-o să se rostogolească. 

„Holly, te simți bine? N-ai mai scos nici un cuvânt de 
câtva timp”. 

„Mda, mă gândeam”, spuse Holly încet, ţinând capul 
în jos. 

„La ce te gândeai?” întrebă Sharon blând. 

Holly ridică capul „La Gerry”. Le privi pe fete. „Mă 
gândeam la Gerry”. 

„Hai să mergem pe plajă”, sugeră Denise așa că fetele 
îşi scoaseră pantofii și își răcoriră picioarele în nisipul rece. 

Era noapte, dar cerul era senin și un milion de steluțe 
licăreau deasupra lor, ca şi cum cineva ar fi presărat sclipici 
pe o mare întindere neagră. Luna plină era jos, chiar 
deasupra orizontului, reflectând razele și arătând unde 
marea întâlnea cerul. Fetele mergeau de-a lungul țărmului. 
Apa mării clipocea în faţa lor liniștindu-le, relaxându-le. 
Aerul era cald, dar o briză ușoară trecea, făcând ca părul 
lui Holly să-i gâdile pielea. Ea închise ochii, respiră adânc 
Și îşi umplu plămânii cu aer proaspăt. 

„Stii, de asta te-a adus el aici”, spuse Sharon, privin- 
du-şi prietena care se relaxa. 

Holly rămase cu ochii închiși și zâmbi. 

„Nu vorbeşti despre el suficient de mult, Holly”, spuse 
Denise care făcea desene cu degetul pe nisip, ca de obicei. 

Holly deschise încet ochii. Vorbea încet, dar vocea îi 
era caldă și catifelată. „Ştiu”. 

Denise își ridică privirea de la cercurile pe care le desena 
pe nisip. „Dar de ce?” 

Holly făcu o pauză și privi marea întunecată. „Nu știu 
cum ar trebui să vorbesc despre el.” Făcu din nou o pauză. 
„Nu ştiu dacă trebuie să spun „Gerry a fost” sau „Gerry 
este”. Nu ştiu dacă să fiu veselă sau tristă când vorbesc 
despre el cu ceilalți. E ca şi cum dacă aș fi fericită când 
vorbesc despre el unii oameni m-ar judeca şi s-ar aștepta 
să plâng. În schimb, dacă sunt tristă îi fac pe ceilalți să nu 
se simtă în largul lor.” Privi pierdută marea neagră, scânteie- 
toare, și începu să vorbească din nou, pe un ton și mai 
scăzut. „Nu pot glumi pe seama lui într-o conversaţie aşa 
cum făceam, pentru că e nefiresc. Nu pot vorbi despre 
lucrurile pe care mi le-a spus când eram doar noi doi, 
pentru că nu vreau să-i divulg secretele, erau secretele lui. 
Nu prea știu cum să-l pomenesc atunci când vorbesc despre 
el. Dar asta nu înseamnă că nu-l pomenesc aici”, își atinse 
ea tâmpla. 

Cele trei fete continuau să stea cu picioarele încrucișate 
pe nisipul fin. 

„Eu și John vorbim despre Gerry tot timpul”. Sharon 
o privi pe Holly cu ochi sclipitori. „Vorbim despre 
momentele când ne făcea să râdem, ceea ce se întâmpla 
foarte des. Dar vorbim și despre momentele când ne 
certam. Lucrurile care ne plăceau cel mai mult la el, 
lucrurile pe care le făcea și care ne supărau teribil”. 

Holly ridică sprâncenele. 

Sharon continuă. „Pentru că pentru noi așa era Gerry. 
Nu era tot timpul drăguţ. Ne amintim de el așa cum a fost 
și nu e nimic rău în asta”. 

Urmă o tăcere lungă. 

Denise vorbi prima. „Aș fi dorit ca Tom al meu să-l fi 
cunoscut pe Gerry”. Vocea îi tremură un pic. 

Holly o privea surprinsă. 

„Gerry a fost și prietenul meu” spuse Denise, cu lacrimi 
în ochi. „Iar Tom nu-l cunoaşte deloc. Așa că îi povestesc 

tot timpul despre Gerry, ca să ştie că, nu cu mult timp în 
urmă, unul dintre cei mai drăguţi oameni de pe pământ a 
fost prietenul meu şi cred că toată lumea ar fi trebuit să-l 
cunoască”. Buzele îi tremurau, iar ea și le mușcă. „Dar 
nu-mi vine să cred că cineva pe care acum îl iubesc atât de 
mult, care ştie orice altceva despre mine, nu are habar 
despre un prieten pe care l-am iubit timp de zece ani”. 

O lacrimă alunecă pe obrazul lui Holly şi ea se întinse 
să-și îmbrățișeze prietena. „În cazul ăsta Denise, va trebui 
să-i tot povestim lui Tom despre el, nu-i aşa?” 

Nu se obosiră să se întâlnească cu ghidul în dimineaţa 
următoare, căci nu aveau deloc intenţia să ia parte la vreun 
tur cu autocarul sau să participe la concursuri sportive 
stupide. În loc de asta se treziră devreme și luară parte la 
dansul șezlongurilor, încercând să-și arunce prosoapele pe 
şezlonguri pentru a-și rezerva locuri pentru întreaga zi. 
Din nefericire tot nu reușiră să se trezească devreme. 
(„Nenorociţii ăia de nemți nu dorm niciodată?” spusese 
resemnată Sharon). Până la urmă, după ce Sharon dăduse 
la o parte pe furiș câteva prosoape de pe nişte șezlonguri 
nesupravegheate, fetele reușiră să pună mâna pe trei dintre 
ele. 

În momentul când Holly moțăia, auzi ţipete şi văzu o 
mulțime alergând spre ea. Din nu ştiu ce motiv, Gary, 
ghidul pe care îl văzuseră la aeroport, considerase că era 
amuzant să se îmbrace în haine de femeie şi să fie alergat 
de Victoria în jurul piscinei. Toată lumea din jurul pis- 
cinei chiui, dar fetele dădură ochii peste cap. În cele din 
urmă Victoria îl prinse pe Gary și amândoi căzură unul 
peste altul în piscină. 

Toată lumea aplaudă. 

Câteva minute mai târziu, când Holly înota liniștită, o 
femeie anunţă la microfon că în cinci minute va începe la 
piscină o demonstraţie de aerobic în apă. Victoria și Gary, 


ajutaţi de trupa Barbie, se învârteau pe lângă şezlonguri, 
trăgându-i pe cei aflaţi acolo, forțându-i să ia parte la aero- 
bic. 

„Ah, da mai potoliți-vă dracului o dată!” o auzi Holly 
pe Sharon strigând la cineva care încerca să o tragă în 
piscină. Curând Holly n-avu încotro și trebui să iasă din 
piscină din cauza a ceea ce părea o hoardă de hipopotami 
care veneau să se scufunde pentru mult dorita ședință de 
aerobic în apă. Trebuiră să suporte o îngrozitor de 
plictisitoare jumătate de oră de aerobic, cu instructorul 
care urla mișcările la microfon. Când în sfârșit, 
demonstraţia se încheie fu anunţat un concurs de polo pe 
apă, aşa că fetele ieşiră imediat și se îndreptară spre plajă 
ca să aibă parte de liniște. 

„Holly, mai știi ceva de părinţii lui Gerry?” întrebă 
Sharon, în timp ce așezate confortabil, pluteau pe saltele. 

„Da, îmi trimit ilustrate la câteva săptămâni o dată, 
spunându-mi pe unde sunt şi cum se descurcă.” 

„Deci sunt tot în croazieră?” 

De 

„Ti-e dor de ei?” 

„Ca să fiu sinceră, fiul lor nu mai este, n-au nepoți, așa 
că nu cred că ei simt că mai suntem legaţi în vreun fel.” 

„Astea-s prostii, Holly. Ai fost căsătorită cu fiul lor, 
deci ești nora lor. E o legătură foarte puternică.” 

„Nu ştiu ce să spun,” oftă ea, „dar nu cred că asta e de 
ajuns pentru ei.” 

„Sunt un pic cam înapoiaţi, nu-i aşa?” 

„Da, foarte. Nu suportau ideea că eu și Gerry „trăiam 
în păcat”, după cum spuneau ei. De abia așteptau să ne 
căsătorim. Si după ce am făcut-o și pe asta au fost și mai 
răi ! Nu înțelegeau de ce n-am vrut să-mi schimb numele.” 

„Da, mi-aduc aminte,” râse Sharon , „mama lui mi-a 
făcut capul calendar la nunta voastră. Spunea că e de datoria 

femeii să-și schimbe numele, în semn de respect pentru 
sotul ei. Poţi să-ți închipui? Ce obraznică!” 

Holly râse. 

„Oricum ţi-e mai bine fâră ei decât cu ei, prin preajmă”, 
o asigură Sharon. 

„Bună fetelor”. Denise venise și ea plutind pe saltea 
lângă ele. 

„Hei, pe unde ai fost?” o întrebă Holly. 

„Am stat de vorbă cu un tip din Miami. Un tip tare 
drăgut.” 

„Miami? Acolo a fost Daniel în vacanță,”, spuse ea, 
trecându-și degetele uşor prin apa albastră, limpede a mării. 

„Îmmm,” răspunse Sharon. „Drăguţ băiat Daniel, 
nu-i aşa?” 

„Da, chiar drăguţ ,” aprobă Holly , „Si cu care poţi sta 
de vorbă.” 

„Tom mi-a spus că a trecut prin nişte momente foarte 
grele de curând,” spuse Denise, întorcându-se pentru a sta 
pe spate. 

Sharon ciuli urechile. „Cum asta?” 

„O, se logodise cu o puicuţă, dar a ieșit la iveală că ea 
se culca cu altcineva. De aceea s-a mutat la Dublin și a 
cumpărat barul, pentru a scăpa de ea.” 

„Stiu, e îngrozitor, nu-i aşa?” spuse Holly tristă. 

„Unde locuia înainte?” întrebă Sharon. 

„Galway. Avea un bar acolo.” 

„0,” spuse surprinsă Sharon, „dar n-are accent de 
Galway.” 

„Păi, a crescut în Dublin şi s-a înrolat, apoi a părăsit 
armata și s-a mutat în Galway, unde părinţii lui aveau un 
bar, apoi a întâlnit-o pe Laura, au fost împreună șapte ani, 
se logodiseră și urmau să se căsătorească, dar ea l-a înșelat 
cu altcineva, aşa că s-au despărțit, iar el s-a mutat în Dublin 
şi a cumpărat Hogan's.” Holly spusese totul pe nerăsuflate. 

„Nu ştii prea multe despre el, așa-i?” o tachină Denise. 


„Păi, dacă tu și Tom mi-aţi fi dat cât de cât atenţie 
seara trecută la bar, poate n-aş şti atâtea despre el”. Holly 
își mută privirile către Sharon. „Pe bune Sharon, ne-au 
invitat pe mine și pe Daniel în oraș cu ei și ne-au ignorat 
pe amândoi”. Ea se prefăcu jignită. 

Denise oftă din rărunchi. „Doamne, ce dor îmi e de 
Tom,” spuse ea cu tristeţe. 

„I-ai spus asta și tipului din Miami ?” o necăji Sharon. 

„Nu, am schimbat doar câteva vorbe”, se apără Denise. 
„Ca să fiu sinceră, nu mă interesează nimeni altcineva. E 
chiar curios, ca şi cum nici n-aş vedea alţi bărbaţi şi vreau 
să spun că nici măcar nu-i observ. Şi, cum suntem 
înconjurate de sute de bărbaţi pe jumătate goi, cred că asta 
spune multe.” 

„Cred că se cheamă iubire, Denise”, zâmbi Sharon către 
prietena ei. 

„Indiferent ce-ar fi, eu n-am mai simțit asta până acum.” 

„E un sentiment plăcut”, spuse Holly mai mult pentru 
ea însăși. 

Rămaseră tăcute câtva timp, pierdute în gânduri, 
lăsându-se mângâiate de mișcarea blândă a valurilor. 

„La naiba!” ţipă deodată Denise, făcându-le să tresară 
pe celelalte două. „Priviţi ce departe am ajuns!” 

Holly ridică imediat capul şi privi în jur. Erau atât de 
departe, încât cei de pe țărm arătau ca niște furnici. 

„Fir-ar al dracului!” se panică Sharon şi imediat Holly 
înțelese că erau la ananghie. 

„Hai să înotăm la țărm, repede!” ţipă Denise şi toate se 
întoarseră cu burta în jos pe saltea și începură să dea din 
mâini, din toate puterile, făcând numai stropi în jur. După 
câteva minute de strădanie neîntreruptă renunţară, cu 
respiraţia tăiată. Constatară îngrozite că erau şi mai departe 
decât atunci când începuseră să dea din mâini. 

N-avea nici un rost, mareea era prea rapidă, iar valurile 
erau mult prea puternice. 

Capitolul douăzeci şi opt 


„Ajutor!” strigă Denise din toate puterile, agitându-și 
sălbătic braţele. 

„Nu cred că ne aude cineva ”, spuse Holly cu lacrimi 
în ochi. 

„Cum am putut fi atât de proaste?” izbucni Sharon și 
continuă să bată câmpii despre posibilele pericole atunci 
când te afli cu salteaua pe mare. 

„Mai scutește-ne, Sharon,” o repezi Denise. „Acum 
suntem deja aici, așa că haideţi să strigăm în cor, poate ne 
vor auzi.” 

Ele își dreseră vocea și se ridicară de pe saltele, atât cât 
era posibil fără să se scufunde sub greutatea lor. 

„Așa, un, doi, trei... AJUTOR!” strigară toate şi îşi 
agitară frenetic braţele. 

Într-un târziu se opriră din tipat și se uitară în tăcere la 
punctulețele de pe plajă să vadă dacă avusese vreun efect. 
Totul rămăsese neschimbat. 

„Vă rog să-mi spuneţi că nu sunt rechini pe aici”, scânci 
Denise. 

„O, haide, Denise”, se răsti cu răutate Sharon, „ăsta e 
ultimul lucru de care am vrea să ni se amintească acum.” 


Holly înghiţi în sec şi privi în jos. Apa care adineaori 
era albastră și limpede se întunecase acum. Holly sări în 
apă de pe saltea, ca să vadă cât era de adâncă și când văzu 
că picioarele i se bălăngănesc în gol, inima începu să-i 
bată cu putere. Situaţia era gravă. 

Sharon și Holly încercară să înoate, trăgându-și saltelele 
după ele, în timp ce Denise continua cu țipetele sfâşietoare. 

„Doamne, Denise”, gâfâi Sharon, „La halul în care ţipi 
n-o să-ţi răspundă decât vreun delfin.” 

„lar voi mai bine aţi termina cu înotatul, pentru că 
faceţi asta de câteva minute și sunteți tot lângă mine.” 

Holly se opri din înotat și ridică privirile spre Denise 
care se uita ţintă la ea. 

„Ooo!”. Holly încercă să-şi rețină lacrimile. „Sharon, 
mai bine ne-am opri ca să ne economisim energia.” 

Sharon se opri și ea din înotat și cele trei se apropiară 
una de cealaltă pe saltelele lor și începură să plângă. Nu 
mai aveau ce face, se gândi Holly, panica ei crescând și 
mai mult. Încercară să strige după ajutor, dar vântul ducea 
strigătele în direcția opusă; încercară să înoate, dar nu avea 
nici un rost, căci mareea era prea puternică. Începuse să se 
facă frig, iar marea era rece și urâtă. În ce situaţie stupidă 
se aflau! Cu toată teama și îngrijorarea ei, Holly nu prea 
ştia dacă să râdă sau să plângă, astfel că sunetele neobișnuite 
pe care le scoase le făcură pe Sharon şi Denise să se 
oprească din plâns și să se uite la ea de parcă ar fi avut 
zece capete. 

„În toată treaba asta există şi o parte bună”, spuse Holly 
pe jumătate plângând, pe jumătate râzând. 

„Există o parte bună?” spuse Sharon uscându-şi 
lacrimile. 

„Noi tot voiam să mergem în Africa”, chicoti ea ca o 
nebună, „și, după cum arată lucrurile în acest moment, 
cred că suntem cam pe la jumătatea drumului.” 

Fetele scrutară marea, către următoarea destinaţie. 

»E și un mod mai ieftin de transport”, se prinse Sharon 
în jocul lui Holly. 

Denise le privi de parcă fetele și-ar fi pierdut minţile și 
numai simpla vedere a ei, aşa cum era în mijlocul 
oceanului, goală, cu exceptia slipului tanga cu imprimeu 
de leopard, era suficient să le facă să izbucnească în râs. 

„Ce-aveti?” întrebă Denise privind cu ochii mari. 

„Cred că suntem într-un mare necaz”, se hlizi Sharon. 

„„Mda”, o aprobă și Holly. „Suntem până peste urechi.” 

Ele continuară să râdă și să plângă alte câteva minute, 
până când zgomotul făcut de o barcă cu motor care se 
apropia o făcu pe Denise să se ridice în capul oaselor și să 
înceapă iarăși să fluture mâinile cu putere. Holly şi Sharon 
se porniră și mai tare pe râs văzând sânii lui Denise care 
săltau în sus şi-n jos în timp ce ea făcea din mână 
salvamarilor care se apropiau. 

„Este ca o seară obișnuită în oraş cu fetele”, chicoti 
Sharon, privind cum Denise, pe jumătate dezbrăcată, era 
trasă în barcă de un salvamar musculos. 

„Cred că sunt în stare de șoc”, spuse unul din salvamari 
celuilalt, în timp ce le trăgeau în barcă pe celelalte două 
fete care râdeau isteric. 

„Repede, salvaţi saltelele!” reuşi Holly să articuleze 
printre hohote de râs. 

„Saltele peste bord!” ţipă Sharon. 

Salvamarii se priviră îngrijoraţi, în timp ce le acopereau 
pe fete cu pături călduroase și porniră în viteză spre țărm. 

Pe măsură ce se apropiau, se putea vedea mulţimea 
care se strângea pe mal. Fetele se priviră una pe cealaltă și 
începură să râdă și mai tare. Când fură scoase din barcă 
mulțimea izbucni în aplauze. Denise se întoarse și le făcu 
o reverență. 

„Acum bat din palme, dar unde erau când aveam nevoie 
de ei?” mormăi Sharon. 


„Trădători”, zise și Holly. 

„Uite-le!” auziră ele un chițăit familiar şi o văzură pe 
Cindy însoţită de trupa Barbie care-și făceau loc prin 
mulțime. „Dumnezeule !” rosti ea cu o voce pițigăiată. „Am 
văzut prin binoclu ce se petrecea şi am alertat salvamarii. 
Vă simțiţi bine?”. Le privi pe fiecare cu mare atenţie. 

„Suntem bine”, spuse serioasă Sharon. „Noi am avut 
noroc. Dar bietele saltele n-au avut nici o șansă.” Acestea 
fiind spuse, Sharon și Holly se aplecară în faţă de râs, 
astfel că au fost expediate pentru a fi examinate de un 
medic. 

De abia seara fetele înțeleseră ce lucru grav se petrecuse, 
aşa că dispoziţia li se schimbă brusc. Stăteau în tăcere la 
masă, gândindu-se doar la cât au fost de norocoase pentru 
că au fost salvate şi având fiecare mustrări de conştiinţă 
pentru că au fost neatente. Denise se foia într-una în scaun, 
iar Holly observă că de abia se atinse de mâncare. 

„Ce-ai păţit?” întrebă Sharon, înghițind cu zgomot 
spaghetele, murdărindu-se de sos pe toată faţa. 

„Nimic”, răspunse Denise, umplându-și din nou paharul 
cu apă. 

Se aşternu tăcerea încă un timp. 

„Scuzaţi-mă, mă duc la toaletă.” Denise se ridică şi se 
îndreptă cu un mers şovăielnic spre toaletă. 

Sharon și Holly se priviră încruntate. 

„Ce crezi c-a păţit?” întrebă Holly. 

Sharon ridică nepăsătoare din umeri. „Păi a băut zece 
litri de apă la masă, aşa că nu-i de mirare că se tot duce la 
toaletă.” 

„Mă întreb dacă nu cumva e supărată pe noi pentru că 
am râs ca nebunele azi, când eram în larg”. 

Sharon dădu din nou din umeri şi continuară să mănânce 
în tăcere. Holly se purtase foarte neobişnuit astăzi în apă 
şi nu-i făcea plăcere să-și amintească asta. După ce prima 

reacţie fusese să intre în panică la gândul că va muri, 
devenise nerăbdătoare, realizând că, dacă s-ar fi întâmplat 
asta, ar fi fost alături de Gerry. Nu-i păsa dacă trăia sau 
dacă murea. Avusese nişte gânduri egoiste. Trebuia să-şi 
schimbe perspectiva asupra vieţii. 

Denise tresări în clipa când se așeză. 

„Denise, ce-ai păţit?” o întrebă Holly. 

„Nu vă spun, că o să râdeţi”, spuse ea copilăroasă. 

„Haide, suntem prietenele tale, n-o să râdem”, spuse 
Holly, silindu-se să nu zâmbească. 

„Am spus nu.” Își umplu din nou paharul cu apă. 

„Haide, Denise, știi că poţi să ne spui orice. Promitem 
că n-o să râdem”. Sharon spusese asta atât de serios încât 
Holly se simţi prost că zâmbise. 

Denise le studie fețele, încercând să hotărască dacă 
putea avea încredere în ele. 

„Bine, bine”, oftă ea și mormăi ceva foarte încet. 

„Ce?” spuse Holly apropiindu-se de ea. 

„lubito, nu te-am auzit, ai vorbit prea încet”, spuse 
Sharon trăgându-și scaunul mai aproape. 

Denise privi în jur pentru a se asigura că nimeni 
altcineva din restaurant nu mai ascultă și-și duse capul 
spre centrul mesei. „Am spus că de la atâta stat pe mare 
m-am ars pe fund.” 

„„Ooo!”, spuse Sharon îndreptându-se brusc în scaun. 

Holly privi în altă parte, evitând să dea ochii cu Sharon 
și începu să numere chiflele din coș pentru a nu se mai 
gândi la ceea ce spusese Denise. 

Urmă o tăcere lungă. 

„Vedeţi, v-am spus eu că o să râdeţi”, se îmbufnă Denise. 

„Dar nu râdem”, spuse Sharon cu un glas tremurat. 

Urmă o altă tăcere. 

Holly nu se putu abţine. „Ai grijă să te dai cu multă 
cremă, ca să nu te cojeşti.” Amândouă izbucniră dintr-o 
dată în râs. 


Denise dădu din cap că a înţeles și aşteptă ca ele să se 
oprească din râs. Avu mult de aşteptat. De fapt, câteva ore 
mai târziu, când stătea pe canapea încercând să adoarmă, 
încă mai aştepta acest lucru. 

Ultimul lucru pe care-l auzi înainte de a adormi a fost 
o remarcă isteață de-a lui Holly. „Ai grijă să stai pe burtă, 
Denise.” 

„Holly”, șopti Sharon după ce se liniştiră în sfârșit, 
„cred că de-abia aștepți ziua de mâine”. 

„Ce vrei să spui?” întrebă Holly căscând. 

„Scrisoarea!”, răspunse Sharon, surprinsă că Holly nu 
şi-a amintit imediat. „Să nu-mi spui c-ai uitat”. 

Holly bâjbâi cu mâna sub pernă până găsi scrisoarea. 
Peste o oră putea deschide cea de-a șasea scrisoare de la 
Gerry. Sigur că nu uitase. 


În dimineaţa următoare, Holly se trezi în zgomotul făcut 
de Sharon care voma la toaletă. Se duse la ea, o frecă ușor 
pe spate și-i strânse părul în coadă. 

„Te simţi bine?”, o întrebă îngrijorată, după ce Sharon 
se oprise în cele din urmă. 

„Da, numai că am avut coşmaruri toată noaptea. Am 
visat că eram pe o barcă, apoi pe saltea de cred că mi s-a 
făcut rău de mare.” 

„Si eu am visat cam la fel. Ne-am cam speriat ieri, 
nu-i așa?” 

Sharon făcu semn din cap că da. „N-o să mă mai urc 
niciodată pe o saltea”, zâmbi ea în silă. 

Denise venise și ea la baie, purtând o pereche de bi- 
kini. Împrumutase un sarong de la Sharon pentru a-și 
acoperi fundul ars, iar Holly trebui să-și muşte limba ca să 
nu o tachineze, căci era clar că se afla într-o mare suferință. 

Când ajunseră la piscină, Denise și Sharon se alăturară 
trupei Barbie. Măcar atât puteau face, pentru că până la 
urmă acestea fuseseră singurele care le săriseră în ajutor. 
Holly nu putea să creadă că adormise înainte de miezul N 

nopții. Plănuise să se trezească fără să le deranjeze pe fete, 
să se furişeze pe balcon și să citească scrisoarea. Cum de 
putuse să adoarmă, deși fusese atât de nerăbdătoare, era 
peste puterea ei de înțelegere, dar acum nu mai avea răbdare 
să asculte trupa Barbie. Înainte ca Holly să fie atrasă într-o 
altă conversaţie, o anunță pe Sharon că pleacă, iar Sharon 
clipi încurajator din ochi, ştiind de ce pleacă. Holly își 
înfășură sarongul pe șolduri şi luă geanta de plajă care 
conţinea importanta scrisoare. 

Se duse undeva departe de ţipetele copiilor care se jucau 
şi de megafoanele care difuzau ultimele hituri din topurile 
muzicii de discotecă. Găsi un colțişor liniştit şi se așeză pe 
prosopul de plajă, ca să nu o frigă nisipul. Valurile se 
spărgeau de țărm. Pescărușii se chemau unul pe altul, 
zburând pe cerul senin, se avântau ca o săgeată în marea 
limpede și răcoroasă de cristal pentru a-și lua micul dejun. 
Deşi era dimineaţă, soarele ardea. 

Holly scoase cu grijă scrisoarea din geantă, ca și cum 
ar fi fost lucrul cel mai delicat de pe lume și îşi trecu 
degetele peste cuvântul scris îngrijit: „August”. Pătrunsă 
de sunetele și mireasma din jurul ei, rupse cu grijă sigiliul 
și citi al șaselea mesaj de la Gerry. 


Bună, Holly, 

Sper că ai o vacanţă minunată. Apropo, arăţi grozav în 
bikini! Sper că am ales bine locul pentru tine. Aici am 
vrut noi să ne petrecem luna de miere, ți-aminteşti? Mă 
bucur că, până la urmă, ai ajuns măcar tu... 

Se pare că dacă stai la capătul plajei, lângă stâncile din 
fața apartamentului în care locuiești şi te uiti după colt, în 
partea stângă, ai să vezi un far. Mi s-a spus că acolo se 
adună delfinii... nu multă lume știe asta. Stiu că-ți plac 
delfinii... salută-i din partea mea... 

P.S. Te iubesc, Holly... 


Cu mâini tremurătoare, Holly puse scrisoarea înapoi 
în plic și apoi în buzunarul genţii de plajă. Voia să o păstreze 
în siguranță până când ajungea înapoi la Dublin unde să-și 
ia locul de cinste alături de celelalte plicuri, în sertarul de 
sus al noptierei. Simţea ochii lui Gerry care o priveau 
când se ridică şi rulă iute prosopul de plajă. Îl simţea acolo, 
cu ea. Alergă spre capătul plajei care se sfârşea brusc lângă 
o stâncă. Se încălță cu pantofii de sport și se cățără pe 
stânci, ca să privească după colț. 

Acolo era. 

Exact acolo unde îl descrisese Gerry, farul se înălța pe 
o stâncă, strălucitor de alb, ca și cum ar fi fost o torță spre 
cer. Holly se cățără cu grijă pe stânci şi îşi croi drum spre 
golfulețţul aflat acolo. Acum trebuia să se descurce. Era 
ceva personal. Apoi auzi zgomote: țipetele jucăuşe ale delfi- 
nilor care se zbenguiau aproape de mal, departe de turiștii 
de pe plaja din apropiere. Holly se trânti la pământ pentru 
a-i urmări la joacă și a asculta cum comunică între ei. 


Gerry era alături de ea. 
Probabil că o tinea de mână. 


Holly se întoarse fericită la Dublin, deoarece se simţea 
relaxată, liniștită şi bronzată. Exact așa cum prescrisese 
medicul. Asta nu o opri să ofteze când avionul ateriză pe 
aeroportul din Dublin pe o ploaie torențială. De data asta 
pasagerii nu mai aplaudară, nici nu mai izbucniră în urale, 
iar aeroportul părea foarte diferit de locul de unde plecase 
săptămâna trecută. Si de această dată, Holly fu ultima care 
își ridică bagajul și, o oră mai târziu, fetele se târau fără 
chef spre John, care le aștepta în mașină. 

„Se pare că spiriduşul nu s-a mai ocupat de grădina ta 
cât timp ai fost plecată”, spuse Denise când ajunseră acasă 
la Holly. 

Holly le îmbrățișă și le sărută pe prietenele ei și intră 
în casa ei mare, tăcută şi goală. Era un miros închis 
înăuntru, şi ea se îndreptă spre terasa de la bucătărie și 
deschise uşile pentru a lăsa să intre aerul proaspăt. 

Dar când răsuci cheia în ușă și privi afară rămase stană 
de piatră. 

Toată grădina din spatele casei ei fusese transformată. 

Iarba fusese tăiată. Buruienile dispăruseră. Mobilierul 
de grădină fusese lustruit şi lăcuit. Iar peretele grădinii 
avea un strat proaspăt de var. Fuseseră plantate flori 
proaspete, iar în colț, la umbra stejarului cel mare, era 
așezată o banchetă de lemn. Holly era uluită. Cine naiba 
făcea toate astea? 


Capitolul douăzeci şi nouă 


În zilele care urmară după întoarcerea ei de la 
Lanzarote, Holly nu se arătă prea mult. Fetele își doreau 
să petreacă câteva zile departe unele de altele. Nu plă- 
nuiseră asta, dar, după ce stătuseră nas în nas, zi de zi, o 
săptămână întreagă, Holly era sigură că toate simțeau că e 
mai sănătos așa. 

Pe Ciara fusese imposibil să o prindă: era fie la lucru 
în barul lui Daniel, fie cu Mathew cu care îşi petrecea tot 
timpul liber. Jack își petrecea ultimele săptămâni de libertate 
ale preţioasei lui vacanțe de vară în Cork, acasă la părinții 
lui Abbey, iar Declan era... cine naiba ştie pe unde umbla 
Declan. 

Întoarsă acasă, Holly nu se plictisea cu felul ei de viaţă, 
dar nici nu era teribil de încântată. Totul părea atât de... 
lipsit de sens. Așteptase nerăbdătoare vacanţa, dar acum 
simţea că nu mai are motive să se dea jos din pat dimineața. 
Si, cum nu se mai vedea cu prietenele, nu prea mai avea 
cu cine să schimbe o vorbă. Putea doar să facă conversaţie 
cu părinţii ei. Spre deosebire de căldura sufocantă de 
săptămâna trecută din Lanzarote, Dublin era umed şi urât, 
aşa că nu putea nici măcar să-și menţină bronzul superb 
sau să se bucure de noua ei grădină din spatele casei. 

În unele zile nici măcar nu se dădea jos din pat — privea 
la televizor şi aștepta... aştepta plicul de luna viitoare de 
la Gerry și se întreba ce călătorie o mai așteaptă. Ştia că 
prietenele ei ar dezaproba-o, după ce fusese atât de veselă 
în vacanţă, dar cât timp fusese viu ea trăise pentru el, iar 
acum că el nu mai era, trăia pentru mesajele lui. Totul era 
legat de el. Fusese convinsă că scopul ei în viață era să-l 
întâlnească pe Gerry şi să se bucure de zilele petrecute 
împreună până la sfârșitul zilelor. Dar acum care era scopul 
ei? Cu siguranţă avea unul, sau poate că se strecurase o 
eroare în treburile de sus, din cer. 

Si totuşi simţea că are ceva de făcut, şi anume să prindă 
spiridușul. După ce luase la întrebări toți vecinii, tot nu 
reuşise să afle mai mult despre grădinarul misterios. Până 
la urmă era convinsă că un grădinar făcuse o greșeală şi că 
îngrijea o altă grădină decât cea care trebuia, așa că verifica 
în fiecare zi corespondenţa în căutarea vreunei facturi pe 
care urma să refuze să o plătească. Dar nu primea nici o 
factură, în orice caz nu referitoare la grădină. Veneau în 
schimb multe altele, iar ea rămânea rapid fără bani. Era 
înglodată până la gât în datorii, facturi la curent electric, 
telefon, asigurări. Tot ce intra pe ușă erau, ca un făcut, 
blestemate de facturi și ea habar n-avea cum putea să le 
plătească. Dar nici măcar nu-i păsa; devenise imună la 
toate aceste probleme irelevante ale vieţii. Nu făcea decât 
să viseze vise imposibile. 

Într-o zi, Holly își dădu seama de ce spiridușul nu o 
mai vizita. Grădina era îngrijită numai când ea nu era acasă. 
Așa că într-o dimineaţă se dădu jos din pat şi se urcă în 
mașina pe care o parcă după colțul străzii sale. Apoi se 
întoarse acasă pe jos şi se aşeză pe pat, aşteptând să apară 
misteriosul grădinar. 

După trei zile, ploaia se opri, în sfârșit, și soarele începu 
să strălucească din nou. Holly renunțase la speranța de a 


mai rezolva vreodată misterul când auzi o furgonetă care 
se opri în faţa casei și pe cineva care se apropia de grădină. 
Sări iute din pat, nepregătită pentru ceea ce urma să facă, 
chiar dacă croise planuri zile întregi. Trase cu ochiul pe la 
fereastră şi zări un băiat de vreo doisprezece ani care 
mergea pe alee, trăgând după el o mașină de tuns iarba. 
Holly îmbrăcă în grabă halatul lui Gerry, prea mare pentru 
ea, şi alergă pe scări, nepăsându-i cum arăta. 

Deschise brusc ușa de la intrare, făcând copilul să tresară. 
Braţul lui rămase în aer, iar degetul era chiar lângă butonul 
soneriei. El căscă gura de uimire văzând femeia din fața lui. 

„A-HA!” strigă bucuroasă Holly. „Cred că am prins 
spiridușul!” 

El deschise și închise gura ca un peștișor, neștiind ce să 
spună. După câteva clipe, faţa i se încreţi ca și când ar fi 
dat să plângă și strigă „Tată!” 

Holly privi strada în sus și-n jos, în căutarea tatălui și 
decise să obţină cât mai multe informaţii de la băiat înainte 
de venirea acestuia. 

„Deci tu ai lucrat în grădina mea !”. Ea își încrucișă 
braţele la piept. 

El negă violent din cap şi înghiţi în sec. 

„N-are rost să negi asta”, spuse Holly, blând. „Acum 
te-am prins”, arătă ea spre maşina de tuns iarbă. 

Băiatul se întoarse, uitându-se undeva în spatele lui şi 
strigă iar: „Tată!” Tatăl lui ieși din furgonetă trântind ușa 
ȘI se îndreptă spre casă. 

„Ce-ai păţit, fiule?” îl întrebă el, punându-i copilului o 
mână pe umeri şi se uită spre Holly, așteptând o explicaţie. 

Holly nu voia să se lase amăgită de această şaradă. „ÎI 
întrebam pe fiul tău despre mica voastră escrocherie”. 

„Ce escrocherie?” întrebă el furios. 

„Asta, în care voi lucraţi în grădina mea fără să-mi 
cereţi voie, iar apoi vreţi să vă plătesc pentru ceea ce aţi 

făcut.Am mai auzit despre lucruri din astea.” Își puse 
mâinile în șolduri, încercând să arate că nu putea fi păcălită. 

Omul o privi uluit. „Îmi pare rău coniţă, nu ştiu despre 
ce vorbiţi. Noi n-am lucrat până acum niciodată în grădina 
mata.” Privi în jur la starea în care se afla grădina, crezând 
că femeia nu e în toate minţile. 

„Nu grădina asta, mi-aţi amenajat grădina din spate”. 
Ea zâmbi şi ridică sprâncenele, crezând că l-a prins. 

Bărbatul îi râse în nas. „Ti-am amenajat grădina? 
Cucoană nu ţi-e bine? Noi tăiem iarba, asta-i tot. Vezi 
mata asta? Asta-i o maşină de tuns iarba, nimic altceva. 
Tunde iarba aia blestemată, atâta tot.” 

Holly își luă mâinile din șolduri şi le puse încet în 
buzunarele de la halat. Poate că spuneau adevărul. „Sunteţi 
siguri că n-aţi fost în grădina mea?” îi privi ea chiorâș. 

„Coniţă, n-am mai fost niciodată pe strada asta, 
darămite în grădina mata, şi-ţi promit că n-o să lucrez 
vreodată la dumneata în viitor.” 

Lui Holly îi căzu fata. „Dar credeam...” 

„Nu-mi pasă ce credeai”, o întrerupse el. „Pe viitor 
gândeşte-te ce faci, înainte să te-apuci să-mi terorizezi copilul”. 

Holly privi în jos spre băiat și văzu că acesta avea ochii 
în lacrimi. Își duse mâinile la gură, cuprinsă de jenă. 
„Doamne, îmi pare atât de rău. Stai o clipă.” 

Intră grăbită în casă, își luă portmoneul și strecură ul- 
tima ei bancnotă de cinci lire în mânuța dolofană. Fata 
copilului se lumină brusc. 

„Bun, acum hai să mergem”, spuse tatăl lui, întorcându-l 
pe băiat de umeri şi conducându-l pe alee. 

„Tată, nu vreau să fac treaba asta”, se plânse băiatul în 
timp ce se îndreptau spre altă casă. 

„A, nu-ți face griji fiule, nu toată lumea e nebună ca ea.” 

Holly închise uşa şi își studie imaginea din oglindă. 
Avea dreptate; se transformase într-o nebună. Nu-i mai 
lipsea decât o casă plină de pisici. 


Telefonul sună. 

„Alo?” spuse Holly. 

„Bună, ce mai faci?” întrebă voioasă Denise. 

„A, mă bucur de viaţă”, răspunse Holly. 

„Și eu!” chicoti Denise. 

„Serios? Ce te face atât de veselă?” 

„A, nimic. Viaţa, în general.” 

Desigur, viața. Minunata, neasemuit de minunata viaţă. 
Ce întrebare prostească. 

„Deci, de ce m-ai sunat?” 

„Am sunat ca să te invit în oraş mâine seară la masă. 
Stiu că e cam din scurt, aşa că dacă eşti prea ocupată... 
anulează orice alte planuri!” 

„Stai o clipă, să-mi veritic agenda”, spuse ironică Holly. 

„Aştept”, zise Denise serioasă și tăcu, așteptând. 

Holly dădu ochii peste cap. „la te uită! Se pare că mâine 
seară n-am nici un program.” 

„Ce bine!”, spuse bucuroasă Denise. „Ne întâlnim cu 
toții la Chang’s pe la opt.” 

„Cine sunt ăştia toţii?” 

„Sharon şi John și niște prieteni de-ai lui Tom. 
N-am mai ieșit împreună de nu ştiu când, aşa că o să ne 
distrăm!” 

„Bine atunci, ne vedem mâine”. Holly închise telefonul 
enervată. Oare Denise uitase că Holly era încă o văduvă 
îndurerată și că viaţa nu mai avea nici un haz pentru ea? 

Urcă în goană scările și deschise șifonierul. Cu care 
dintre hainele ei vechi și plicticoase se putea îmbrăca mâine 
şi apoi cum avea să-și permită o masă costisitoare? De 
abia putea să plătească benzina pentru mașină. Înhăţă toate 
hainele din șifonier şi le împrăștie prin toată camera, 
bătându-și capul până când, în cele din urmă, se linişti. 
Poate că mâine o să-şi cumpere totuși niște pisici. 


EST 


Capitolul treizeci 


Holly ajunse la restaurant la opt și douăzeci, după ce 
stătuse ore în şir probând diverse haine și scoțându-le de 
pe ea. Până la urmă se hotărî să poarte ce-i recomandase 
Gerry la karaoke, ca în acest mod să se simtă mai aproape 
de el. Nu prea se simţise în apele ei în ultimele săptămâni; 
fusese mai mult deznădăjduită, decât bine dispusă şi acum 
îi venea greu să se adune. 

În timp ce se îndrepta spre masa de la restaurant, inima 
1 se făcu cât un purice. 

Peste tot erau numai perechi. 

Se opri din mers și făcu un pas într-o parte, ascun- 
zându-se în spatele unei coloane, înainte ca cei aflaţi la 
masă să o zărească. Nu era convinsă că era în stare să 
treacă peste asta. Nu avea puterea să-și domine încontinuu 
sentimentele, care erau prea puternice pentru ca ea să le 
facă faţă. Privi în jur căutând cea mai ușoară cale de scăpare; 
nu putea să plece pe drumul pe care venise, pentru că cei 
de Ja masă ar fi văzut-o. Zări scara de incendiu lângă uşa 
de la bucătărie, care fusese lăsată deschisă pentru a mai 
ieşi fumul și se strecură pe acolo afară. În momentul în 
care ieși în aerul proaspăt se simți liberă din nou. Se 


îndreptă spre parcare, gândindu-se la o scuză pe care să 
le-o spună lui Denise și Sharon. 

„Bună, Holly.” 

Ea înghetă și se întoarse pe călcâie, realizând că fusese 
prinsă. ÎL zări pe Daniel, care stătea sprijinit de mașină, 
fumând o ţigară. 

„Bună, Daniel”. Se îndreptă spre el. „Nu ştiam că 
fumezi.” 

„Numai când sunt stresat.” 

„Eşti stresat?” 

„Încercam să mă hotărăsc dacă să mă alătur cuplurilor 
fericite de acolo.” 

Holly zâmbi. „Si tu?” 

El râse. „N-am să le spun că te-am văzut, dacă asta e 
ceea ce-ţi dorești.” 

„Si ce faci, intri?” 

„În viață nu faci numai ceea ce-ţi place” spuse el 
încruntat, strivindu-și tigara sub picior. 

Holly reflectă o clipă la cele spuse de Daniel și îi 
răspunse „Cred că ai dreptate.” 

„Nu trebuie să intri dacă nu vrei. Nu vreau să ai o seară 
tristă din pricina mea.” 

„Dimpotrivă, mi-ar face plăcere să fiu în compania 
unui alt singuratic. Sunt atât de puţini cei ca noi.” 

Daniel râse și îi întinse braţul. „„Mergem?” 

Holly îl luă de braţ și se îndreptară agale spre restau- 
rant. Se mângâia cu gândul că nu era singura care se simţea 
singură. 

„Apropo, o să plec de aici imediat ce terminăm primul 
fel”, râse el. 

„Trădătorule”. Îl ciupi în joacă de braţ. „Eu trebuie să 
plec oricum devreme ca să prind ultimul autobuz spre 
casă”. Nu avusese bani să umple rezervorul de benzină în 
ultimele câteva zile. 

„Atunci avem scuza perfectă. Voi spune că trebuie să 
plecăm devreme pentru că eu te conduc acasă, iar tu trebuie 
să fii acasă... la ce oră?” 

„Unşpe jumate?” La miezul noptii își propusese să 
deschidă plicul pe septembrie. 

„Perfect ”, zâmbi el. Intrară în restaurant, simțindu-se 
ceva mai siguri pe ei deoarece se aflau în compania celuilalt. 

„lată-i!” strigă Denise, în timp ce se apropiau 
de masă. 

Holly stătea alături de Daniel, lipindu-se de el ca de un 
alibi. „Ne pare rău că am întârziat”, se scuză ea. 

„Holly, aceștia sunt Catherine și Mick, Peter și Sue, 
Joanne și Conal, Tina şi Bryan, pe John şi pe Sharon îi 
ştii, Geoffrey şi Samantha, și la sfârşit, dar nu în ultimul 
rând, Des şi Simon.” 

Holly zâmbi şi înclină capul spre ei toți. 

„Bună, iar noi suntem Daniel şi Holly”, spuse Daniel 
cu mult aplomb, iar Holly chicoti lângă el. 

„Sper că nu vă deranjează, dar noi am comandat deja”, 
explică Denise. „Am ales multe feluri diferite astfel încât 
le vom putea împărţi. Sunteţi de acord?” 

Holly şi Daniel făcură semn că da. 

Femeia de lângă Holly, al cărei nume nu și-l putea 
aminti, se întoarse spre ea şi o întrebă în gura mare „Holly, 
tu cu ce te ocupi?” 

Daniel ridică sprâncenele către Holly. 

„Poftim? Cu ce mă ocup când?” răspunse foarte serioasă 
Holly. Ura oamenii băgăcioși. Ura conversațiile care se 
învârteau în jurul ocupaţiei oamenilor, mai ales când pe 
oamenii aceia îi cunoscuse doar de câteva minute. 

Simţea că Daniel se cutremura de râs lângă ea. 

„Cu ce te ocupi în viaţa de zi cu zi?”, întrebă din nou 
femeia. 

Holly intenţionase să-i dea un răspuns amuzant, dar 
ușor mojic, când se opri brusc, căci toate conversațiile din 


jurul mesei încetară şi atenţia tuturor se îndreptase asupra 
ei. Privi în jur jenată și își drese vocea nervoasă. PAA 
păi... momentan sunt între două slujbe ”. Vocea îi tremura. 

Buzele femeii începură să tremure şi ea scăpă o bucată 
de pâine dintre dinţi fără să se sinchisească. 

„Dar dumneata cu ce te ocupi?” o întrebă tare Daniel, 
întrerupând liniştea. 

„O, Geoffrey are propria lui firmă”, spuse ea cu 
mândrie, întorcându-se spre soţul ei. 

„Am înţeles, dar cu ce te ocupi dumneata?” repetă 
Daniel întrebarea. 

Femeia părea enervată că răspunsul ei nu fusese suficient 
de bun pentru el. „Păi fac toată ziua o grămadă de lucruri. 
Iubitule, nu vrei să le povestești tu despre firmă?”. Se întoarse 
din nou spre soțul ei, pentru a distrage atenția de la ea. 

Soţul ei își sprijini coatele pe masă. „Este o firmă mică”. 
Luă o înghiţitură din chiflă, o mestecă încet şi toată lumea 
îl aşteptă să o înghită pentru ca apoi să continue. 

„Mică, dar de succes”, adăugă soţia lui. 

Geoffrey termină în sfârșit de mestecat pâinea. „Facem 
parbrize pe care le vindem unor angrosişti.” 

„Uau, ce interesant”, spuse sec Daniel. 

„Dar tu cu ce te ocupi, Dermot?” întrebă femeia, 
întorcându-se spre Daniel. 

„Îmi cer scuze, mă cheamă Daniel. Sunt cârciumar.” 

„Am înţeles”, aprobă ea și privi în altă direcţie. „Ce 
vreme îngrozitoare în ultimele zile, nu-i așa?” se adresă ea 
celor de la masă. 

Toată lumea își reluă conversațiile, iar Daniel se întoarse 
către Holly. „Cum a fost în vacanţă?” 

„Grozav”, zâmbi ea. „Ne-am relaxat în fiecare zi, 
n-am făcut nimic nebunesc.” 

„Exact de asta aveai nevoie”, zâmbi el. „Am auzit că 
ați trecut printr-o experienţă aproape mortală.” 


II, 

Holly dădu ochii peste cap. „Pariez că Denise ţi-a 
povestit.” 

El făcu semn din cap că da, apoi râse. 

„Sunt sigură că a exagerat câte ceva.” 

„Nu chiar, mi-a povestit cum eraţi înconjurate de rechini 
şi că a trebuit să fiţi ridicate de pe mare cu un elicopter.” 

„Nu pot să cred că a spus așa ceva!” 

„Nu, nu tocmai”, râse el. „În orice caz, probabil că 
vorbeaţi despre ceva foarte interesant dacă n-aţi observat 
că marea vă purta în larg!” 

Holly se înroşi un pic la față, amintindu-și că vorbeau 
despre el. 

„Dragii mei”, spuse tare Denise pentru a atrage atenția 
tuturor, „probabil vă întrebaţi de ce v-am invitat Tom și 
cu mine aici, în această seară”. 

„Asta s-o crezi tu”, mormăi Daniel, iar Holly se hlizi. 

„Ei bine avem de făcut un anunt”. Ea îi cuprinse cu 
privirea pe toți cei aflaţi la masă zâmbind. 

Holly făcu ochii mari. 

„Eu şi Tom ne căsătorim!” strigă ea și Holly îşi duse 
mâinile la gură, în stare de şoc. Nu se gândise nici o clipă 
la asta. 

„O, Denise!” spuse ea cu respiraţia întretăiată, 
înconjurând masa pentru a-i îmbrăţișa. „Asta-i o veste 
minunată! Felicitări!” 

Holly aruncă o privire spre Daniel; acesta se albise 
la față. 

Deschiseră o sticlă de şampanie şi toată lumea ridică 
paharele, în timp ce Jemima şi Jim sau Samantha și Sam 
sau cum naiba îi mai chema se pregăteau să ţină un toast. 

„Staţi aşa! Staţi aşa!” îi opri Denise. „Sharon, tu n-ai 
primit șampanie?” 

Toată lumea își îndreptă privirile spre Sharon, care 
ținea în mână un pahar de suc de portocale. 


„Poftim unul”, spuse Tom turnându-i un pahar. 

„Nu, nu, nu! Nu, mulțumesc”, spuse ea. 

„De ce nu?” se îmbufnă Denise, supărată că prietena ei 
nu voia să sărbătorească cu ea. 

John și Sharon se priviră zâmbind. „Păi n-am vrut să 
spun nimic pentru că este o seară specială pentru Denise şi 
NOTE. 2 

Toată lumea o îndemnă să continue. 

„Bine... sunt însărcinată ! John și cu mine vom avea 
un copil!” 

Ochii lui John se umplură de lacrimi în vreme ce Holly 
îngheță în scaun, uluită. Nici la asta nu se gândise. Cu 
lacrimi în ochi se duse să-i felicite pe Sharon și pe John, 
apoi se așeză la locul ei, respirând adânc. Era prea mult 
pentru ea. 

„Atunci haideţi să toastăm pentru logodna lui Tom şi 
Denise și pentru copilul lui Sharon şi John!” spuseră tare 
Jemima și Jim sau Samantha și Sam. 

Toată lumea ciocni paharele, iar Holly luă masa tăcută, 
fără să mănânce aproape nimic. 

„Vrei cumva să plecăm la unsprezece?” întrebă Daniel 
în șoaptă, iar ea dădu din cap afirmativ. 

După cină, Holly şi Daniel se scuzară că trebuie să 
plece, dar nimeni nu-i convinse să rămână. 

„Cât ar trebui să las pentru nota de plată?” o întrebă 
Holly pe Denise. 

„A, nu-ți face griji din pricina ei”, dădu ea din mână a 
lehamite. 

„Nu vorbi prostii. Nu poţi să plăteşti tu. Pe bune, cât 
să las?” 

Femeia de lângă ea înhăță meniul și se apucă să adune 
prețul felurilor pe care le comandaseră. Fuseseră foarte 
multe, dar Holly doar ciugulise câte ceva și evitase să bea 
chiar şi aperitivul, astfel încât să-și poată permite să plătească. 

„Ar veni cam cincizeci de fiecare, cu tot cu sticlele de 
vin şi de şampanie.” 

Holly înghiţi în în sec și privi în jos spre cei treizeci de 
euro din paima ei. 

Daniel o apucă de mână, ridicând-o de pe scaun. „Haide 
să plecăm, Holly.” 

Ea deschise gura pentru a se scuza că nu a adus suficienți 
bani, dar când deschise pumnul văzu că mai apăruseră încă 
douăzeci. 

Îi zâmbi recunoscătoare lui Daniel și se îndreptară 
amândoi spre mașină. 

Cât timp dură călătoria, stătură tăcuţi, gândindu-se 
amândoi la evenimentele acelei seri. Holly dorise din tot 
sufletul să se bucure pentru prietenii ei, dar nu putea scăpa 
de sentimentul că rămăsese în urmă. Vieţile tuturor 
mergeau înainte, dar nu şi a ei. 

Daniel opri maşina în faţa casei ei. „Vrei să intri la un 
ceai sau la o cafea, ceva ?” Era sigură că el va spune nu şi 
rămase uimită când văzu că îşi desface centura de siguranță, 
acceptându-i oferta. Îl plăcea pe Daniel cu adevărat, era 
grijuliu şi foarte amuzant, dar în momentul ăsta dorea să 
fie singură. 

„A fost o noapte plină de evenimente, nu-i așa?” spuse 
el aşezându-se pe canapea și luând o înghiţitură de cafea. 

Holly clătină din cap, nevenindu-i încă să creadă. 
„Daniel, le cunosc pe fetele astea de-o viaţă și n-am prevăzut 
nimic din toate astea.” 

„Dacă te-ajută cu ceva să ştii că şi eu îl cunosc pe Tom 
de ani de zile și nici mie nu mi-a spus nimic.” 

„Deşi Sharon n-a băut nimic cât am fost plecate”. Nu 
dăduse atenție vorbelor lui Daniel. „Si e adevărat că a 
vomat în câteva dimineţi, dar a zis că avea rău de mare...” 
„spuse ea cu o voce pierită chinuindu-se să facă o legătură 
între cele petrecute. 


„Rău de mare?” întrebă Daniel neînțelegând. 

„După experienţa noastră aproape mortală”. 

„A, am înţeles.” 

De data asta nici unul dintre ei nu râse. 

„Ce ciudat”, spuse el, așezându-se mai comod în 
canapea. 

O, nu, se gândi Holly; acum n-o să mai plece. 

„Băieţii spuneau mereu că eu și Laura vom fi primii 
care ne vom căsători”, continuă el. „N-am crezut nici- 
odată că Laura se va căsători înaintea mea”. 

„Se căsătorește?”, întrebă încet Holly. 

El dădu afirmativ din cap și privi în altă parte. „Cu un 
prieten de-al meu”, râse el amar. 

„Evident acum nu-ți mai este prieten.” 

„Nu”, clătină el din cap. „Evident că nu.” 

„Îmi pare rău să aud asta”, spuse ea cu sinceritate. 

„A, toți avem partea noastră de ghinion. Tu știi asta 
mai bine decât oricine.” 

„Uf, partea noastră”, repetă ea. 

„Stiu, că nu ar trebui să avem parte de ghinion, dar 
nu-ți face griji, vom avea şi noi noroc.” 

Crezi). 

„Sper.” 

Rămaseră tăcuţi încă un timp, iar Holly se uită la ceas. 
Trecuseră cinci minute peste miezul nopții. Ar fi vrut să-l 
scoată pe Daniel afară din casă pentru a putea deschide 
plicul. 

El îi citi gândul. „Si cum mai stai cu mesajele 
de sus?” 

Holly se aplecă în față și puse cana pe masă. „Păi trebuie 
să mai deschid unul în seara asta. Așa că...” se uită spre el. 

„O, ai dreptate”, zise Daniel înțelegător. Se ridică iute 
din scaun şi îşi aşeză cana pe masă. „Atunci mai bine plec, 
ca să te las să-l deschizi.” 

Holly își muşcă buzele, simțindu-se vinovată că trebuia 
să-l expedieze în aşa mare grabă, dar cu toate astea era 
uşurată că el pleca, în sfârșit. 

„iti mulțumesc de un milion de ori pentru că m-ai adus 
acasă ”, spuse ea, conducându-l spre uşă. 

„Pentru puţin”. El își luă haina din cuier și deschise 
ușa. Se îmbrăţişară în grabă. 

„Pe curând”, mai spuse ea, simțindu-se o ticăloasă și îl 
privi cum se îndreaptă spre maşină prin ploaie. Îi făcu cu 
mână și sentimentul de vină i se topi imediat ce închise 
ușa. 

„Aşa, Gerry”, zise ea îndreptându-se spre bucătărie și 
luând plicul de pe masă, „ce surpriză mi-ai pregătit luna 
asta?” 


Capitolul treizeci şi unu 


Holly aruncă o privire la ceasul aflat pe perete, deasupra 
mesei din bucătărie, ţinând strâns pliculețul în mâini. Era 
douăsprezece și un sfert. Altă dată Sharon şi Denise ar fi 
sunat-o deja până la ora asta, curioase să afle ce era în 
plic. Dar până în acel moment nu sunase nici una. Se părea 
că zilele astea veştile anunțând o logodnă și o sarcină le 
depăşiseră pe cele despre un mesaj venit de ia Gerry. Holly 
se mustră pentru că era răutăcioasă. Ar fi vrut să se întoarcă 
la restaurant și să sărbătorească veștile bune cu ele, aşa 
cum ar fi făcut vechea Holly. Dar acum nu putea nici 
măcar să zâmbească pentru ele. 

Era geloasă pe ele şi pe norocul lor. Era furioasă pentru 
că viața lor mergea înainte, fără ea. Chiar şi în compania 
prietenilor se simțea singură, s-ar fi simțit singură și într-o 
cameră cu o mie de persoane. Dar și mai singură se simţea 
când hoinărea prin camerele casei ei tăcute. 

Nu-și mai amintea ultima oară când se simţise fericită 
cu adevărat, când cineva sau ceva o făcuse să râdă atât 
încât să se ţină cu mâinile de burtă sau s-o doară fălcile. Îi 
era dor de vremurile când mergea la culcare fără nici o 
grijă pe cap, de vremurile când îi făcea plăcere să mănânce, 


în loc ca mâncarea să devină un rău necesar pentru ca ea să 
rămână în viaţă, ura cum i se strângea stomacul de fiecare 
dată când își aducea aminte de Gerry. Îi era dor de plăcerea 
cu care se uita la programele ei preferate de la televizor, 
în loc ca televizorul să devină ceva la care privea 
nepăsătoare, doar pentru a mai trece timpul. Ura să simtă 
că n-are nici un motiv să se trezească dimineaţa; ura ce 
simţea atunci când în sfârşit se trezea. Ura sentimentul că 
nu o interesa şi nu aştepta nimic. Îi era dor să fie iubită, să 
simtă privirile lui Gerry aţintite asupra ei când intra în 
cameră; îi era dor de atingerea lui, de îmbrăţișările lui, 
sfaturile lui, cuvintele lui de iubire. 

Ura să numere câte zile mai avea până va putea să 
citească un alt mesaj pentru că doar asta îi mai rămăsese 
de la el, iar după cel de acum mai urmau doar trei. Ura să 
se gândească cum va fi viaţa ei când nu va mai primi mesaje 
de la Gerry. Amintirile erau bune, dar nu le puteai atinge, 
mirosi sau îmbrăţișa. Nu semănau cu ceea ce fuseseră în 
clipa când se petrecuseră și păleau în timp. 

Aşa că, la naiba cu Sharon şi Denise — puteau să-și 
continuie vieţile fericite, dar în următoarele luni tot ce-i 
mai rămăsese lui Holly era Gerry. Își șterse o lacrimă de 
pe obraz şi deschise încet plicul. 


Tinteşte luna şi, dacă nu nimereşti, cel puțin vei fi 
înconjurată de stele. 

Promite-mi că de data asta vei găsi un serviciu care-ţi va 
plăcea! 

P.S. Te iubesc... 


Holly citi și reciti scrisoarea, încercând să-şi dea seama 
ce simţea. O îngrozea de mai mult timp gândul că se va 
întoarce la lucru, credea că nu era gata să meargă mai 
departe, că era prea curând. Dar acum știa că nu avea de 


ales. Era momentul. Si dacă Gerry spunea asta, însemna 
că aşa trebuia să fie. 

Un zâmbet îi lumină toată faţa. „Îţi promit, Gerry”, 
spuse ea veselă. Nu era o vacanţă la Lanzarote, dar cel 
putin era un pas înainte pentru ca viaţa ei să revină la 
normal. Îi studie îndelung scrisul, așa cum făcea 
întotdeauna după ce citea fiecare bilet şi, după ce se declară 
mulțumită că analizase fiecare cuvânt, alergă la sertarul 
din bucătărie, luă un carnețel și un stilou şi începu să-și 
alcătuiască o listă cu potenţiale locuri de muncă. 

LISTA POTENȚIALELOR LOCURI DE MUNCĂ. 

1. Agent FBI — Nu sunt americancă. Nu vreau să 
locuiesc în America. N-am experienţă în poliţie. 

2. Avocat — Nu mi-a plăcut școala. Nu mi-a plăcut cartea. 
Nu vreau să merg la colegiu nici în zece milioane de ani. 

3. Doctor — Puah! 

4. Asistentă — Uniforme neatrăgătoare. 

5. Chelneriţă — Aș mânca toată mâncarea. 

6. Profesionist în a privi oamenii care trec pe stradă — 
O idee bună, dar nu m-ar plăti nimeni. 

7. Cosmeticiană — Îmi rod unghiile şi le îngrijesc cât se 
poate de rar. Nu vreau să văd părţi din corpurile altor 
oameni. 

8. Coafeză — Nu mi-ar plăcea un șef ca Leo. 

9. Vânzătoare — Nu mi-ar plăcea o şefă ca Denise. 

10. Secretară - NU VREAU SĂ MAI FIU 
NICIODATĂ. 

11. Ziaristă — Nu ştiu să scriu corect. Ha, ha, trebuia să 
mă fac actriță de comedie. 

12. Actriţă de comedie — Am recitit gluma de dinainte. 
N-avea haz. 

13. Actriţă — N-aş putea să-mi depăşesc realizarea 
excepţională din mult-lăudatul film „Orașul și fetele.” 

14. Model — Prea mică, prea grasă, prea bătrână. 

15. Cântăreaţă — Mă mai gândesc la ideea cu actriță de 
comedie (numărul 12). 

16. Femeie de afaceri expertă în publicitate, care 
şi-a luat viaţa în propriile mâini — Hmm... trebuie să mă 
documentez mâine... 


Până la urmă, la trei dimineata, Holly se prăbuși în pat 
moartă de oboseală și visă că era expertă în publicitate și 
că făcea o prezentare în faţa unei mese uriașe de conferinţă, 
la ultimul etaj al unui zgârie-nori, care dădea în Grafton 
Street. În definitiv, Gerry îi spusese să ţintească luna... 

Se trezi dis-de-dimineaţă, încântată de visele ei de 
succes, făcu rapid un duș, se aranjă și se îndreptă spre 
biblioteca locală să caute niște locuri de muncă pe Internet. 

Tocurile ei făcură zgomot pe podeaua de lemn, în timp 
ce străbătea sala spre biroul bibliotecarei, ceea ce făcu mai 
multe persoane să ridice ochii din cărți şi să o privească. 
Continuă să tropăie prin uriașa sală și se înroși când își 
dădu seama că toată lumea o urmărea cu privirea. Încetini 
pașii și începu să meargă pe vârfuri, ca să nu atragă și mai 
mult atenţia. Se simțea ca unul dintre acele personaje de 
desene animate de la TV care mergeau exagerat pe vârfuri 
Şi se aprinse și mai tare la faţă când se gândi că arăta probabil 
ca o idioată. Câţiva copii în uniforme de școală care chiuleau 
în mod evident de la şcoală începură să șuşotească când ea 
trecu pe lângă masa lor. 

„Ssst!” se încruntă bibliotecara la copii. 

Holly continuă să meargă şi mări pasul. Tocurile ei 
troncăneau pe duşumea, răsunând în toată încăperea, iar 
sunetul se înteţea, pe măsură ce se grăbea spre birou pentru 
ca umilinţa ei să înceteze. 

Bibliotecara ridică privirile şi zâmbi, încercând să pară 
surprinsă că vede pe cineva lângă biroul ei. Ca și cum n-ar 
fi auzit-o pe Holly tropăind prin toată încăperea. 


„Bună ziua”, șopti încet Holly, „vreau să vă întreb dacă 
aş putea folosi Internetul.” 

„Poftim?” întrebă bibliotecara vorbind normal și 
apropiindu-și capul de Holly ca să o poată auzi. 

„Hmm,” îşi drese Holly vocea, întrebându-se ce se 
întâmplase de nu mai era nevoie să vorbești în şoaptă în 
biblioteci. „V-am întrebat dacă aș putea să folosesc Internetul.” 

„Cu plăcere, mergeţi acolo,” surâse bibliotecara, 
arătându-i un rând de calculatoare în colțul cel mai 
îndepărtat al încăperii. „Costă cinci euro pentru fiecare 
douăzeci de minute de conectare.” 

Holly îi întinse ultimii zece euro. Era tot ce mai reușise 
să scoată din contul ei în dimineaţa aceea. Se făcuse coadă 
în spatele ei la automatul bancar, pentru că pornise de la o 
sută de euro în jos şi de fiecare dată când introducea o 
sumă automatul ţiuia pentru a o anunţa că are „fonduri 
insuficiente”. Nu-i venise să creadă că doar atâta mai avea, 
dar asta o motivase şi mai mult să pornească imediat în 
căutarea unui loc de muncă. 

„Nu, nu”, spuse bibliotecara, dându-i banii înapoi. 
„Puteţi plăti când terminaţi.” 

Holly privi în capătul opus al sălii, spre calculatoare. 
Trebuia să facă din nou zgomot ca să ajungă în partea cealaltă. 
Trase aer în piept şi porni printre rândurile de mese. Aproape 
o pufni râsul la vederea tuturor, parcă trecea pe lângă un 
domino, fiecare ridica capul din carte şi o privea. În sfârşit 
ajunse la calculatoare și își dădu seama că nu era nici un loc 
liber. Simţea că pierduse la jocul „scaunele” și rămăsese pe 
dinafară. Era ridicol. Ridică mâinile furioasă spre cei care o 
priveau, ca pentru a spune „la ce naiba vă uitaţi?” iar ei își 
îngropară imediat capetele în cărți. 

Holly stătea în centrul încăperii între şirurile de mese 
și calculatoare bătând darabana cu degetele pe poșetă și 
privind în jur. Ochii aproape că îi ieșiră din orbite când îl 

zări pe Richard care bătea în tastatura unuia dintre 
calculatoare. Merse în vârful picioarelor până în spatele 
lui şi îl bătu uşor pe umăr. El tresări şi se răsuci în scaun. 

„Bună,” şopti ea. 

„A, bună Holly, ce faci aici? ” spuse el stingherit, ca şi 
cum l-ar fi prins făcând ceva rău. 

„Aştept să se elibereze un calculator”, explică ea. „Am 
început în sfârșit să-mi caut de lucru”, spuse mândră. 
Simplul fapt că rostise acele cuvinte o făcuse să simtă că nu 
mai era o legumă. 

„Am înțeles”. Richard se întoarse cu faţa la calculator 
Și închise monitorul. „Atunci îl poți folosi pe acesta”. 

„A, nu, nu trebuie să te grăbeşti din cauza mea!”, zise 
ea dintr-o suflare. 

„Nici o problemă. Făceam o cercetare pentru serviciu”. 
El se ridică de pe scaun și îi eliberă locul. 

„Ai bătut drumul până aici?”, întrebă Holly surprinsă. 
„Da” n-au calculatoare în Blackrock?” glumi ea. Nu prea 
ştia cu ce se ocupă Richard și i se părea nepoliticos să-l 
întrebe acum, după zece ani de când lucra acolo. Ştia doar 
că poartă halat alb și că se plimbă prin laborator, punând 
diverse substanţe colorate în eprubete. Holly şi Jack 
spuseseră mereu că el prepara o poţiune secretă pentru a 
scăpa lumea de fericire. Acum îi părea rău că spusese lucrul 
ăsta. 

„Munca mea mă poartă peste tot,” glumi el, pe un ton 
ciudat. 

„Sssst!” făcu bibliotecara în direcţia lor. Publicul lui 
Holly ridică iarăși privirea din cărți. A-ha, deci acum 
trebuia să vorbească în şoaptă, se gândi mânioasă Holly. 

Richard își luă grăbit rămas bun, merse să plătească la 
birou şi ieşi tăcut afară din încăpere. 

Holly luă loc în faţa calculatorului, iar bărbatul de lângă 
ea îi zâmbi într-un fel ciudat. Ea îi răspunse la zâmbet și 
aruncă o privire indiscretă spre ecranul calculatorului. Apoi 


îşi mută iute privirea și aproape că o apucă greața când văzu 
imaginile pormografice de pe calculator. El continua să o 
privească cu un zâmbet înspăimântător pe față, în timp ce 
Holly îl ignoră şi se afundă în căutarea unui loc de muncă. 

Patruzeci de minute mai târziu închise veselă calcula- 
torul, se îndreptă spre bibliotecară şi îi puse pe birou cei 
zece euro. Femeia tastă ceva la calculator, fără să dea atenţie 
banilor de pe masă. „Cincisprezece euro, vă rog.” 

Holly înghiţi în sec, privind în jos la bancnota ei. „Dar 
am înțeles că aţi spus cinci euro pentru douăzeci de minute.” 

„Da, aveti dreptate,” îi zâmbi ea. 

„Păi, am stat conectată patruzeci de minute.” 

„De fapt, aţi fost on-line patruzeci şi patru de minute, 
deci aţi intrat într-o altă tranșă de douăzeci de minute”, 
spuse ea consultându-și calculatorul. 

Holly se înveseli. „Dar asta înseamnă doar câteva 
minute. Nu cred că merită cinci euro.” 

Bibliotecara continua să-i zâmbească. 

„Deci vreți să plătesc?” întrebă Holly surprinsă. 

„Da, acesta este tariful.” 

Holly coborî vocea și îşi apropie capul de bibliotecară. 
„Stiți, este jenant, dar pur şi simplu atât am la mine, zece 
euro. Credeţi că aș putea veni mai târziu în cursul zilei de 
azi ca să vă dau restul de bani ?” 

Bibliotecara clătină din cap. „Îmi pare rău, dar nu putem 
permite asta. Trebuie să achitaţi întreaga sumă.” 

„Dar nu am întreaga sumă”, protestă Holly . 

Femeia o privi nepăsătoare. 

„Bine”, oftă cu năduf Holly, scoțându-și mobilul. 

„Îmi pare rău, dar nu puteţi utiliza telefoane mobile 
pici Ea arătă spre inscripția? „Folosirea telefoanelor 
mobile interzisă”. 

Holly ridică încet privirea către ea, numărând până la 
cinci în gând. „Dacă nu mă lăsați să folosesc telefonul, 
atunci nu pot suna pe cineva ca să mă ajute. Dacă nu pot 

suna pe cineva, nu poate nimeni să vină aici ca să-mi dea 
banii. Dacă nu vine nimeni aici ca să-mi dea banii, nu pot 
să plătesc. Aşa că avem o mică problemă, nu credeţi?” 
ridică ea vocea. 

Bibliotecara îşi muta greutatea de pe un picior pe altul, 
neștiind ce să facă. 

„Pot să ies afară ca să dau un telefon?” 

Femeia medită un timp la dilema în care se afla. „De 
obicei nu permitem celor care n-au plătit să plece fără să 
plătească, dar cred că putem face o excepţie de data asta,” 
surâse ea, apoi adăugă repede. „Numai să staţi în fața 
intrării de acolo.” 

„Ca să mă puteţi vedea?” întrebă ironică Holly. 

Femeia se prefăcu că-şi reia lucrul, aranjând nişte hârtii 
în spatele biroului. 

Holly stătea în fața uşii gândindu-se cui să-i dea telefon. 
Nu putea suna la Denise şi Sharon. Deşi probabil că ar fi 
plecat imediat de la serviciu pentru ea, nu voia ca ele să 
ştie despre eşecurile sale, acum că fuseseră binecuvântate 
cu atâta fericire. Nu putea să o sune nici pe Ciara, pentru 
că era de serviciu în ziua aceea la Hogan's, Jack avea ore 
la școală, Abbey la fel, Declan era la facultate, iar în cazul 
lui Richard nici nu se punea problema. 

Lacrimile i se scurgeau pe obraz, pe măsură ce trecea 
în revistă lista de nume din agenda telefonului. Majoritatea 
celor aflaţi acolo nici măcar n-o sunaseră de când murise 
Gerry, ceea ce însemna că nu mai avea prieteni pe care să 
îi sune. Se întoarse cu spatele la bibliotecară, ca să nu 
vadă cât era de amărâtă. Ce ar fi trebuit să facă? Ce situaţie 
Jenantă, să trebuiască să suni pe cineva ca să-i ceri cinci 
euro. Era și mai jenant faptul că nici măcar nu avea pe 
cine să sune. Dar trebuia să găsească pe cineva, altfel 
ţăcănita de bibliotecară era în stare să cheme poliţia ca să 
o ridice. Formă primul număr care-i veni în cap. 


„Bună, sunt Gerry, vă rog să lăsaţi un mesaj după 
semnalul sonor și o să vă sun cât pot de repede.” 

„Gerry”, spuse Holly printre lacrimi, „am nevoie de 
tine...” 


Holly rămase afară, în faţa uşii, aşteptând. Bibliotecara 
nu o scăpa din ochi, ca nu cumva să plece. Holly făcu o 
grimasă în direcţia ei și îi întoarse spatele. 

„„Căteaua dracului”, mârîi ea printre dinţi. 

În sfârşit, maşina mamei ei trase în faţă şi Holly încercă 
să se poarte cât mai normal cu putință. Privind faţa 
luminoasă a mamei ei la volan, parcându-și mașina, o 
năpădiră amintirile. Mama ei obişnuia să o ia de la şcoală 
în fiecare zi când era mică şi fusese întotdeauna uşurată să 
vadă mașina aceea mare de familie care venea să o salveze 
după ce avusese o zi de coşmar la şcoală. 

Holly se simţea din nou copii. Nu-i plăcuse niciodată 
şcoala, cel puţin nu până când îl întâlnise pe Gerry. Atunci 
aştepta cu nerăbdare să meargă la şcoală următoarea zi, ca 
să poată sta împreună şi să flirteze în spatele clasei. 

Ochii lui Holly se umplură iarăși de lacrimi și Eliza- 
beth se grăbi spre ea, strângând-o în braţe. „O, biata mea 
Holly... Ce-ai păţit, iubito?” spuse ea, mângâind-o pe 
cap şi aruncând priviri diabolice spre bibliotecară, în timp 
ce Holly îi spunea toată povestea. 

„Aşa iubito, te rog să te duci în maşină cât timp rezolv 
eu problema.” 

Holly făcu ce i se spuse şi se așeză în maşină, comutând 
pe diverse posturi de radio, în timp ce mama ei se confrunta 
cu bibliotecara tirană. 

„O vacă ”, mormăi mama ei, când urcă înapoi la volanul 
maşinii. Privi cu coada ochiului spre fiica ei, care arăta 
pierdută. „Ce-ai zice să mergem acasă și să ne relaxăm un 
pic?” 

Holly zâmbi recunoscătoare și o lacrimă i se prelinse 
pe obraz. [i plăcea cum sună asta. 


Holly se ghemui pe canapea alături de Elizabeth. Se 
simţea din nou ca o adolescentă. Ea şi mama ei obișnuiau 
să se ghemuiască pe canapea şi să stea la taclale despre ce 
se mai petrecea în vieţile lor. Holly ar fi dorit să mai poarte 
şi acum aceleași conversații vesele. 

Mama ei îi întrerupse șirul gândurilor. „Te-am sunat 
aseară acasă, erai plecată?” 

Holly luă o înghiţitură de ceai. O, minunile ceaiului 
magic, răspunsul la toate micile probleme ale vieții. Stai 
la taclale, faci un ceai, ești concediat, bei un ceai, soțul îţi 
spune că are o tumoare pe creier mai bei o ceașcă de ceai... 

„Da, am fost în oraș să iau masa cu fetele și cu încă 
vreo sută de oameni pe care nu-i cunoşteam”. Holly se 
trecă la ochi, obosită. 

„Ce mai fac fetele?” întrebă Elizabeth cu căldură în 
glas. Se înțelesese întotdeauna bine cu prietenele lui Holly, 
spre deosebire de cele ale Ciarei, care o îngrozeau. 

Holly luă o înghițitură de ceai. „Sharon e însărcinată, 
iar Denise s-a logodit”, răspunse ea, privind fix într-un 
punct din spațiu. 

„O”, glăsui Elizabeth, nefiind prea sigură cum să 
reacționeze în faţa nefericirii evidente a fiicei sale. „Şi tu 
ce crezi despre asta?” o întrebă ea, dând la o parte o şuviță 
de păr de pe obrazul lui Holly. 

Holly îşi privi mâinile și încercă să se adune. Nu reuşi, 
iar umerii începură să-i tremure și încercă să-și ascundă 
faţa sub păr. 

„O, Holly,” zise Elizabeth tristă, lăsând ceaşca de ceai 
pe masă și apropiindu-se de fiica ei. „Este foarte normal 
să te simţi astfel.” 

Holly nu reuşise să scoată vreun cuvânt. 


Deodată, uşa de la intrare fu izbită de perete şi camera 
răsună la strigătul Ciarei „Am veniiit!” 

„„Grozav”, se smiorcăi Holly, rezemându-şi capul de 
pieptul mamei sale. 

„UNDE SUNTETI CU TOTII?” ţipă Ciara, deschi- 
zând şi închizând cu zgomot ușile din toată casa. 

„Un minut, iubito”, strigă Elizabeth, mâhnită că 
momentul ei cu Holly era ruinat. Trecuse multă vreme de 
când Holly nu i se mai confesase; de la înmormântare tinuse 
totul în ea, dar acum părea că paharul se umpluse și dădea 
pe dinafară. Nu voia ca super-entuziasmata Ciara să o facă 
să se-nchidă din nou în cochilia ei. 

„AM NOUTĂŢI!” Vocea Ciarei se auzea tot mai tare, 
pe măsură ce se apropia de camera de zi. Mathew deschise 
brusc ușa purtând-o pe Ciara în braţe. „Eu și Mathew ne 
mutăm înapoi în Australia!” strigă ea fericită în încăpere. 
Dar îngheță când își văzu sora tristă în braţele mamei sale. 
Se dădu jos din braţele lui Mathew, ieşiră afară din cameră 
și închiseră încet ușa în urma lor. 

„lar acum pleacă și Ciara, mamă”, se tângui Holly și 
mai tare, iar Elizabeth plânse încetişor pentru fiica ei. 


Holly stătu în seara aceea până târziu de vorbă cu mama 
ei despre tot ce strânse în ea în ultimele câteva luni. Și cu 
toate că mama ei îi oferi multe cuvinte de caldă îmbărbătare, 
Holly se simţi la fel de nefericită ca și până atunci. În 
noaptea aceea dormi în camera de oaspeți, în dimineața 
următoare se trezi în ceea ce părea a fi o casă de nebuni. 
Holly surâse auzind glasurile familiare ale fratelui și surorii 
ei care strigau prin casă cât se făcuse de târziu pentru 
repetițiile cu formaţia sau pentru serviciu, urmate de cel 
al tatălui ei care-i bombănea să se miște mai repede, și de 
rugămintea blândă a mamei ei ca toată lumea să facă linişte 
ca să nu o deranjeze pe Holly. Lumea mergea mai departe, 


18. 


(ai re 


274 


pur și simplu, și nu exista un clopot de sticlă suficient de 
mare care să o protejeze. 

Pe la prânz, tatăl lui Holly o duse cu maşina acasă și îi 
strecură în mână un cec de cinci mii de euro. 

„Vai tată, nu pot să-l primesc”, spuse Holly copleșită 
de emotie. 

„la-l”, spuse el blând, dându-i mâna la o parte. 

„Lasă-ne să te ajutăm, iubito”. 

„O să vă dau înapoi fiecare bănuț”, spuse ea, strân- 
gându-l cu putere în brate. 

Holly rămase în pragul ușii și îi făcu tatălui ei cu mâna 
până când acesta porni mașina. Privi la cecul din mâna ei 
şi imediat i se ridică o piatră de pe inimă. Se gândi la 
douăzeci de lucruri pe care le putea face cu acest cec, şi 
pentru prima dată nici unul dintre acestea nu era să-și 
cumpere haine. Mergând spre bucătărie observă clipind 
becul roşu al robotului telefonic de pe măsuţa din hol. Se 
aşeză pe ultima treaptă a scărilor și apăsă butonul. 

Avea cinci mesaje noi. 

Unul era de la Sharon care o suna să vadă dacă se simte 
bine pentru că nu vorbise toată ziua cu ea. Al doilea era de 
la Denise; o suna să vadă dacă se simte bine pentru că nu 
vorbise toată ziua cu ea. Era evident că fetele vorbiseră 
între ele. 

Al treilea era de la Sharon, al patrulea de la Denise, iar 
al cincilea de la cineva care închisese fără să lase mesaj. 
Holly șterse mesajele și alergă sus pe scări să-și schimbe 
hainele. Nu era încă pregătită să vorbească cu Sharon și 
Denise; trebuia ca mai întâi să-și pună viaţa în ordine, 
astfel încât să poată fi sufletește alături de ele. 

Se aşeză în faţa calculatorului şi începu să-şi redacteze 
CV-ul. Devenise expertă în asta, deoarece își schimbase 
locul de muncă atât de des. Totuși trecuse ceva timp de 
când nu se mai gândise să meargă la un interviu. Şi chiar 


dacă ar fi reuşit să fie chemată la un interviu, cine ar fi 
dorit să angajeze o persoană care nu mai lucrase de aproape 
un an? 

Îi luă două ore ca să compună o scrisoare pe care să o 
considere destul de bună. De fapt, era mândră de ceea ce 
făcuse: reușise să facă să pară inteligentă și plină de 
experienţă. Râse malițios, sperând că va reuşi să-l păcă- 
lească pe viitorul ei patron că este o tipă capabilă. Reci- 
tindu-şi CV-ul ajunse la concluzia că până şi ea s-ar angaja. 

Luni se îmbrăcă elegant și se îndreptă spre centrul 
orașului cu maşina pe care în cele din urmă reuşise să o 
alimenteze cu benzină. Parcă în fața oficiului forțelor de 
muncă şi își aplică rujul în oglinda retrovizoare. Nu mai 
avea timp de pierdut. Dacă Gerry îi spusese să-și găsească 
un serviciu, era musai să găsească unul. 

Capitolul treizeci şi doi 


Câteva zile mai târziu, Holly stătea afară pe noua ei 
băncuţă din grădina proaspăt renovată aflată în spatele 
casei, sorbind un pahar cu vin şi ascultând şoaptele vântului. 
Privea în jur la felul îngrijit în care fusese aranjată grădina, 
convinsă că cel care lucrase acolo fusese un profesionist, 
indiferent cine ar fi fost acela. Respiră adânc, umplându-și 
nările de mirosul florilor. Era ora opt și afară începuse să 
se întunece. Serile senine se duseseră, acum toată lumea se 
pregătea iarăși de hibernare. 

Se gândi la mesajul pe care-l găsise pe robotul telefonic 
în ziua aceea. Era de la o agenţie de recrutare, iar ea 
rămăsese mirată că primise un răspuns atât de repede. 
Femeia de la telefon spunea că CV-ul ei fusese foarte bine 
primit, iar pe Holly o aşteptau două interviuri. 

Simţi că 1 se strânge stomacul numai gândindu-se la 
ele. Nu fusese niciodată prea bună la interviuri, dar nici 
nu fusese prea interesată de vreunul din serviciile pentru 
care se prezentase la interviu. De data asta era altfel; de 
abia aștepta să se întoarcă la lucru şi să încerce ceva nou. 
Primul ei interviu era pentru un post care vindea spațiu de 

reclamă într-o revistă distribuită în Dublin. Era ceva pentru 


care nu avea nici cea mai mică experienţă, dar dorea să 
înveţe, pentru că ideea în sine era mai interesantă decât 
oricare dintre serviciile pe care le avusese înainte, care 
presupuneau în special să răspundă la telefon, să preia 
mesaje și să îndosarieze. Orice post care nu avea nimic de 
a face cu lucrurile acelea reprezenta un pas înainte. 

Al doilea interviu era la o firmă de publicitate irlan- 
deză de renume și ştia că nu are absolut nici o şansă să 
intre acolo. Totuşi Gerry îi spusese să țintească luna... 

Holly se mai gândea la telefonul pe care-l primise de 
la Denise. Denise era atât de entuziasmată la telefon și nu 
părea deloc deranjată de faptul că nu mai vorbise cu Holly 
de când cu masa de săptămâna trecută. De fapt, Holly 
credea că ea nici nu observase acest lucru. Denise vorbise 
numai despre pregătirile de nuntă şi bătuse câmpii aproape 
o oră despre ce fel de rochie ar trebui să poarte, ce flori să 
aleagă, unde să aibă loc petrecerea. Începea fraze și le lăsa 
neterminate, sărind de la un subiect la altul. În timpul 
ăsta, Holly nu făcuse altceva decât să scoată nişte sunete 
ca să-i arate că o ascultă... deși nu era așa. Singura 
informaţie pe care o reţinuse fusese aceea că Denise hotărâse 
să se căsătorească în Ajunul Anului Nou și că, după câte se 
părea, Tom nu avea nimic de spus în privința organizării 
acestei zile atât de speciale pentru Denise. Holly era 
surprinsă că fixaseră nunta atât de curând — credea că o să 
fie una dintre acele logodne care durează ani întregi — mai 
ales că Denise şi Tom se cunoşteau de abia de cinci luni. 
Dar Holly nu-și făcea atâtea griji acum, cum și-ar fi făcut 
vechea Holly. Acum era abonată la revista 
găsește-ți-dragostea-și-nu-o-mai-părăsi-vreodată. Denise și 
Tom aveau dreptate să nu-și piardă vremea ascultând gura 
lumii, dacă simțeau în adâncul sufletului lor că luaseră 
decizia cea bună. 

Sharon n-o mai sunase pe Holly din ziua în care 
anunţase că e însărcinată, iar Holly știa că trebuia să-și 


N 


LL 


278 


sune prietena curând, înainte ca zilele să se scurgă şi să fie 
prea târziu. Era un moment important în viaţa lui Sharon 
şi Holly ştia că trebuia să-i stea alături, dar nu se putea 
hotărî să o facă. Era geloasă, plină de amărăciune şi 
îngrozitor de egoistă, știa asta, dar avea nevoie să fie egoistă 
zilele astea pentru a supravieţui. Încă se gândea la faptul 
că Sharon și John reușiseră să realizeze tot ceea ce toată 
lumea crezuse că Holly şi Gerry vor face primii. Sharon a 
spus întotdeauna că urăște copiii, se gândi mânioasă Holly. 

Începuse să se facă frig, iar Holly îşi luă paharul de vin 
în casa ei călduroasă unde îl umplu iar. Tot ce avea de 
făcut în zilele următoare era să meargă la interviuri şi să 
se roage să aibă succes. Merse în camera de zi, puse la CD 
player albumul cu cântece de dragoste preferat de ea și 
Gerry şi se ghemui pe canapea cu paharul de vin în mână, 
închise ochii şi își imagină că dansau împreună prin cameră. 

În ziua următoare o trezi zgomotul făcut de o mașină 
care oprise în faţa casei sale. Se dădu jos din pat şi își trase 
pe ea halatul lui Gerry, crezând că era vorba de mașina ei 
care îi era înapoiată de la service-ul unde o lăsase pentru 
revizia anuală. Trase cu ochiul printre perdele și făcu iute 
un pas înapoi, zărindu-l pe Richard care cobora din mașină. 
Speră că el nu o văzuse, căci chiar nu avea chef de vreuna 
dintre vizitele lui. Străbătu dormitorul în sus și-n jos 
simțindu-se vinovată pentru că nu răspundea la soneria 
care se auzea pentru a doua oară. Ştia că se poartă 
îngrozitor, dar nu putea suporta să stea cu el și să poarte o 
conversaţie stânjenitoare. Nu avea despre ce să vorbească; 
nu se schimbase nimic în viaţa ei, nu avea nici o veste 
palpitantă, nici o veste pe care să i-o dea nimănui, darămite 
lui Richard. 

Respiră ușurată când îl auzi îndepărtându-se şi trântind 
portiera mașinii. Intră la duș, lăsând apa să-i curgă pe față 
și rămase din nou pierdută în lumea sa. Douăzeci de minute 


mai târziu cobora scările în papucii ei de divă disco. Un 
râcâit care venea de afară o făcu să îngheţe pe loc. Ciuli 
urechile şi ascultă mai atent, încercând să identifice sunetul. 
Holly făcu ochii mari, realizând că afară se afla spiridușul 
ei. 

Se furişă în camera de zi, crezând prostește că persoana 
aflată afară o va auzi că se plimbă prin casă şi se așeză în 
genunchi. Trăgând cu ochiul pe la pervazul ferestrei 
suspină văzând că maşina lui Richard se afla încă în fata 
casei. Ceea ce era însă şi mai surprinzător era imaginea 
lui Richard în patru labe, având în mână o mică unealtă 
de grădină, cu care săpa pământul și planta flori. Se târî 
de la fereastră şi se așeză pe covor uluită, neștiind cum să 
procedeze. Zgomotul făcut de maşina ei, care era parcată 
în fata casei, o aduse la realitate şi mintea i-o luă razna 
încercând să-și dea seama dacă să-i răspundă mecanicului 
la uşă sau nu. Dintr-un motiv ştiut numai de el, Richard 
nu voia ca Holly să ştie că lucra în grădina ei aşa că ea 
decise să-i respecte dorința... pentru moment. 

Se ascunse după canapea văzând mecanicul care se 
apropia de uşă şi începu să râdă, dându-și seama de 
ridicolul situaţiei. Se auzi soneria, și se ascunse şi mai 
bine după canapea, căci mecanicul se apropiase de 
fereastră, aruncând o privire înăuntru. Inima îi bătea 
puternic, de parcă ar fi făcut ceva ilegal. Își duse palma 
la gură, pentru a-și acoperi râsul. Se simțea din nou copil. 
Niciodată nu reuşise să joace ca lumea de-a v-ati 
ascunselea; întotdeauna când simțea că cel care o caută 
este pe-aproape, o pufnea râsul și era descoperită. Apoi, 
tot restul zilei, ea era cea plecată în căutarea celoralți. 
Oftă ușurată când auzi mecanicul dând drumul la cheile 
maşinii în cutia poştală şi îndepărtându-se. 

Câteva minute mai târziu, scoase capul dindărătul 
canapelei ca să vadă dacă putea să iasă din ascunzătoare. 

Se ridică, se scutură de praf, spunându-şi că e prea bă- 
trână ca să mai joace astfel de jocuri prosteşti. Mai trase 
cu ochiul din spatele perdelelor şi îl văzu pe Richard care 
își strângea uneltele de grădinărit. Holly îşi scoase papucii 
și se încălță cu pantofii de sport. 

De fapt, dacă se gândea puţin, jocurile astea prostești 
aveau haz şi nici nu avea altceva mai bun de făcut. Imediat 
ce-l văzu pe Richard că se urcă în maşină şi pleacă, ieși 
afară din casă şi sări în mașina ei. Plecase în urmărirea 
spiridușului. 

Reuși să rămână cam cu trei maşini în spatele lui, la 
fel ca în filme şi încetini când observă că el trage pe 
dreapta. Richard parcă maşina şi intră într-un chioșc de 
ziare, de unde ieși cu un ziar în mână. Holly îşi puse 
ochelarii de soare, îşi trase șapca de baseball pe ochi şi se 
făcu că citește ziarul Arab Leader care-i acoperea fața. O 
pufni râsul când dădu cu ochii de imaginea ei reflectată 
în oglindă. Arăta ca persoana cea mai suspectă din lume. 
Îl privi pe Richard traversând strada şi intrând în Greasy 
Spoon. Rămase ușor dezamăgită; spera să aibă parte de o 
aventură mai savuroasă decât asta. 

Rămase în mașină câteva minute, încercând să facă un 
nou plan de acţiune şi tresări speriată când un gardian 
public îi bătu în geam. 

„Nu puteţi parca aici”, îi spuse el, arătându-i parcarea 
aflată mai încolo. Holly îi zâmbi dulce şi apoi făcu o 
grimasă când parcă cu spatele în locul liber. Cu siguranță 
detectivii particulari nu aveau astfel de probleme. 

În cele din urmă copilul din ea se duse să tragă un pui 
de somn, iar Holly cea matură își scoase șapca şi ochelarii, 
lăsându-le pe scaunul din dreapta, simțindu-se aiurea. Gata 
cu jocurile prostești. Începea viața adevărată. 

Traversă şi privi în interiorul restaurantului, cău- 
tându-şi fratele. Îl zări stând la o masă cu spatele la ea, 


aplecat deasupra ziarului, bând o ceaşcă de ceai. Se 
îndreptă spre el veselă, cu un zâmbet pe față. 

„Doamne, Richard, tu mergi vreodată la serviciu?” 
glumi ea cu voce tare, făcându-l pe acesta să sară în 
picioare, speriat. Voia să-i spună mai multe lucruri, dar 
se opri văzându-l că o privea cu lacrimi în ochi, după care 
umerii începură să i se scuture de plâns. 

Capitolul treizeci şi trei 


Holly se uită în jur să vadă dacă îl mai observase cineva, 
apoi trase încet scaunul, așezându-se lângă Richard. Spusese 
ceva ce nu trebuia? Îl privi şocată pe Richard, neștiind ce 
să facă sau să spună. Era sigură că nu-l văzuse niciodată în 
starea asta. 

Lacrimile îi udau faţa, iar el încerca din răsputeri să le 
oprească. 

„Richard, ce s-a întâmplat?”, întrebă ea nedumerită, 
bătându-l cu mâna ușor pe spate, fără să se simtă în largul 
său. 

Richard continua să se scuture de plâns. 

Femeia dolofană, care de data asta purta un şorț galben, 
ieși de după tejghea și puse o cutie de șerveţele pe masă, 
lângă Holly. 

„Poftim”, spuse ea, dându-i lui Richard un şerveţel. El 
se şterse la ochi și își suflă nasul cu zgomot, ca un om 
bătrân, iar Holly îşi ascunse zâmbetul. 

„Îmi pare rău că am plâns”, spuse Richard jenat, evitând 
să o privească în ochi. 

„Ei”, spuse ea blând, atingându-l pe mână mai firesc 
de data asta, „plânsul nu e un lucru rău. Zilele astea e 
chiar un hobby de-al meu, așa că te rog nu-l critica”. 


El schiță un zâmbet. „Totul pare că se destramă, Holly”, 
spuse el trist, reușind să prindă o lacrimă cu şervetelul, 
înainte ca aceasta să i se prelingă pe sub bărbie. 

„Ce anume?”, întrebă ea, preocupată de transformarea 
fratelui ei. Văzuse atâtea fațete ale lui în ultimele luni 
încât nu mai știa ce să creadă. 

Richard respiră adânc și goli ceașca de ceai. Holly ridică 
privirea spre femeia dindărătul tejghelei și comandă încă 
un ceai. 

„Richard, de curând am aflat că ajută să vorbești despre 
anumite lucruri”, rosti Holly blând, „iar faptul că-ţi spun 
eu asta este un indiciu important, pentru că eu obişnuiam 
să tin totul în mine, crezând că sunt Femeia de Fier.” Ea îi 
zâmbi încurajator. „De ce nu vrei să-mi spui despre ce 
este vorba?” 

EI o privi cu îndoială. 

„N-o să râd, n-o să spun nimic dacă așa vrei tu. Nu voi 
dezvălui nimănui ceea ce-mi vei spune, voi asculta doar”, 
îl asigură ea. 

El îşi mută privirea de la ea, spre sarea și piperul aflate 
în mijlocul mesei, apoi spuse încet. „Mi-am pierdut 
serviciul”. 

Holly rămase tăcută câteva clipe, așteptând ca el să 
mai spună ceva. După câteva clipe, Richard ridică ochii 
spre ea. 

„Asta nu e atât de rău, Richard”, spuse ea blajin, 
surâzând. „Stiu că-ţi iubeai serviciul, dar poți găsi altul. 
Dacă vrei să te simţi mai bine, eu mi-am pierdut serviciul 
de o grămadă de ori...” 

„Mi-am pierdut serviciul în aprilie, Holly”, o întrerupse 
el supărat. „Acum suntem în septembrie. Nu găsesc nimic... 
în specialitatea mea... ” El își mută privirea în altă parte. 

„O... ” Holly nu prea ştia ce să spună. După o tăcere 
lungă, vorbi din nou. „Dar cel puţin Meredith lucrează, 

aşa că tot ai un venit stabil. Durează ca să-ţi găseşti serviciul 
potrivit... Ştiu că acum nu simţi asta, dar... ” 

„Meredith m-a părăsit luna trecută”, o întrerupse el 
din nou, mai încet ca mai înainte. 

Holly își acoperi gura cu palmele. Vai, bietul 
Richard. Nu-i plăcuse niciodată de ticăloasa aia, dar Richard 
o adora. 

„„Copiii?” întrebă ea prudentă. 

„Stau cu ea”, glăsui el şi vocea i se frânse. 

„Richard, îmi pare atât de rău”. Holly își frământa 
mâinile, neștiind ce să facă cu ele. Oare trebuia să-l 
îmbrățişeze? 

„Și mie îmi pare rău”, spuse el dezolat, continuând să 
se uite la solnița de pe masă. 

„N-a fost vina ta, Richard, așa că nu te mai învino- 
văţi”, protestă ea vehement. 

„„Oare?” întrebă el cu o voce tremurată. „Mi-a spus că 
sunt un bărbat jalnic care nici măcar nu poate să aibă grijă 
de familia lui... ” Izbucni din nou în plâns. 

„Mai dă-o dracului pe căţeaua aia proastă”, rosti 
mânioasă Holly. „Eşti un tată minunat și un soț fidel”, îi 
spuse ea apăsat, realizând că era convinsă de ceea ce spunea. 
„Timmy şi Emily te iubesc pentru că te porți extraordinar 
cu ei, aşa că nu contează ce îţi spune dementa aia”. ÎI 
îmbrătişă în timp ce el plângea. Era atât de furioasă încât 
s-ar fi dus chiar atunci la Meredith să-i dea un pumn în 
faţă. Îşi dorise dintotdeauna asta, dar acum măcar avea o 
scuză. 

Lacrimile lui Richard se mai domoliră în sfârșit, iar el 
se desprinse de ea și mai luă un șervețel. Lui Holly i se 
rupea inima văzându-l; se străduise tot timpul să facă ceea 
ce trebuia ca să aibă o viaţă și o familie perfectă, dar se 
pare că nu-i ieșise așa cum crezuse. Părea că e de-a dreptul 
în stare de şoc. 


„Unde locuiești” îl întrebă ea, realizând brusc că el nu 
avusese unde să se ducă în ultimele câteva săptămâni. 

„Într-un motel nu departe de-aici. E un loc plăcut. 
Oameni prietenoși”, spuse el, turnându-şi încă o ceașcă de 
ceai. Soţia te-a părăsit şi tu bei ceai... ” 

„Richard, nu poţi să stai acolo”, protestă Holly. „De ce 
nu ne-ai spus nici unuia dintre noi?” 

„Pentru că am crezut că o să ne împăcăm, dar nu se 
poate... Ea e hotărâtă”. 

Oricât de mult ar fi dorit Holly să-l invite să locuiască 
cu ea, nu putea cu nici un chip. Avea la rândul ei probleme 
pe care trebuia să și le rezolve singură și era convinsă că 
Richard ar fi gândit la fel. 

„Ce spui de mama și tata?” întrebă ea. „Le-ar plăcea 
să-ţi dea o mână de ajutor”. 

Richard clătină din cap. „Nu, Ciara e acasă acum, la 
fel şi Declan. N-aş vrea să-i încurc. Acum sunt un om 
matur”. 

„O, Richard, nu spune prostii”. Holly ridică din 
sprâncene. „Camera ta e tot acolo. Sunt sigură că ai fi bine 
primit”, încercă ea să-l convingă. „Fii sigur, am dormit şi 
eu acolo cu câteva seri în urmă”. 

EI își desprinse privirea de la masă, uitându-se spre ea. 

„Nu e nimic neobișnuit să te întorci din când în când în 
casa în care ai crescut. Face bine la suflet”, îi zâmbi ea. 

El o privea neconvins. „Ăă, nu cred că e o idee atât de 
bună, Holly.” 

„Dacă te îngrijorează Ciara, n-ai de ce. Se întoarce în 
Australia peste câteva săptămâni cu prietenul ei cu tot, 
deci casa va fi... mai puţin aglomerată”. 

El se mai relaxă puţin. 

Holly surâse. „Ce spui? Haide, e o idee grozavă și așa 
n-o să-ţi mai arunci banii într-o vizuină împuţită. Nu-mi 
pasă cât de drăguţi spui tu că sunt proprietarii.” 

Richard se lumină la faţă, dar zâmbetul i se stinse rapid. 
„„N-aş putea să le cer asta mamei și tatei, Holly. Eu... n-aş 
şti ce să le spun”. 

„Merg și eu cu tine”, promise ea „Si o să vorbesc cu ei 
în locul tău. Sincer, Richard, vor fi încîntați să te ajute. 
Eşti fiul lor şi te iubesc. Noi toţi te iubim”, adăugă ea, 
punându-și mâna în mâna lui. 

„De acord”, rosti el în cele din urmă, iar ea îl luă de 
braţ, în timp ce se îndreptau spre mașinile lor. 

„Apropo, Richard, mulțumesc pentru grădină”, zâmbi 
Holly, apoi se aplecă și îl sărută pe obraz. 

„Ai aflat?” 

Ea dădu din cap că da. „Eşti atât de talentat și o să-ţi 
plătesc fiecare bănuţ pe care-l meriţi imediat ce-mi găsesc 
un serviciu”. 

Faţa fratelui ei se relaxă într-un zâmbet ruşinat. 

Urcară fiecare în maşina lui şi se îndreptară spre casa 
în care crescuseră. 


Holly se privi în oglinda de la toaleta clădirii de birouri 
unde urma să aibă loc primul ei interviu. Slăbise atât de 
mult de când nu mai îmbrăcase vechile ei costume, încât 
trebui să-şi cumpere unul nou. Era măgulitor să arate mai 
slabă. Jacheta era lungă, oprindu-se chiar deasupra 
genunchilor și îi stătea fixă pe corp, fiind încheiată cu un 
nasture în talie. Pantalonii îi veneau perfect și cădeau bine 
deasupra ghetuţelor. Cum costumul era negru cu niște 
dungulițe albastre fine, Holly îl asortase cu un top albastru 
pe dedesubt. Se simţea ca o femeie de afaceri expertă în 
domeniul publicităţii, care îşi luase viaţa pe cont propriu, 
iar acum ăsta era singurul lucru de care avea nevoie. Își 
mai aplică un strat de ruj pe buze și își trecu mâinile prin 
buclele care îi cădeau libere pe umeri. Respiră adânc și se 
întoarse în sala unde trebuia să aștepte interviul. 


Își reluă locul şi aruncă o privire în jur, spre ceilalţi 
candidaţi. Arătau mult mai tineri decât Holly și aveau câte 
un dosar gros pe genunchi. Privind în jur, intră în panică. 
Era clar, toată lumea avea câte un dosar din acesta. Se 
ridică din nou de la locul ei şi se îndreptă spre secretară. 

„Scuzaţi-mă”, spuse Holly încercând să-i atragă atenția. 
Femeia își ridică privirile şi îi surâse. „Pot să vă ajut cu 
ceva?” 

„Da, ştiţi, am fost până la toaletă și cred că mie nu mi 
s-a dat nici un dosar”. Holly îi zâmbi politicos. 

Femeia se încruntă, părând nedumerită. „Îmi pare rău, 
despre ce dosar vorbiti?” 

Holly se întoarse și arătă spre dosarele de pe genunchii 
fiecăruia. 

Femeia zâmbi şi se aplecă spre ea, făcându-i semn cu 
degetul să se apropie. „Da?” 

„Îmi pare rău, draga mea, acelea sunt portofoliile pe 
care şi le-a adus fiecare”, șopti ea astfel încât să nu o pună 
pe Holly într-o situaţie stânjenitoare. 

Holly se schimbă la faţă. „O, ar fi trebuit să aduc și eu 
unul?” 

„Păi ai așa ceva?” întrebă femeia, zâmbind prietenos. 

Holly clătină din cap. 

„Atunci nu te-ngrijora. Nu e neapărat necesar. Oamenii 
le aduc ca să se împăuneze cu ele”, spuse ea, iar pe Holly 
o pufni râsul. 

Holly se întoarse la locul ei, dar continuă să-și facă 
griji legate de portofoliul ei. Niciodată nu-i spusese nimeni 
de tâmpitele astea de portofolii. Oare ea era întotdeauna 
ultima care afla totul? Bătu darabana cu degetele pe picioare 
şi privi în jur, așteptând. Îi plăcea locul ăsta; culorile erau 
calde şi îmbietoare, iar lumina pătrundea de afară prin 
ferestrele în stil georgian. Tavanul era înalt şi aveai 
sentimentul că e mult spațiu. Holly ar fi putut să-şi petreacă 

toată ziua acolo, meditând. Se simţi deodată atât de 
relaxată, încât nici măcar nu tresări când își auzi numele. 
Se îndreptă încrezătoare spre sala de interviu, iar secretara 
îi clipi complice din ochi, ca pentru a-i ura baftă. Holly îi 
zâmbi la rândul ei; avea deja sentimentul că face parte din 
echipă. Totuşi, când ajunse în fața ușii se opri şi respiră 
adânc. 

Tinteşte luna de pe cer, șopti ea ca pentru sine, ţinteşte 
luna de pe cer. 


Capitolul treizeci şi patru 


Holly bătu încet la ușă și o voce morocănoasă îi spuse 
să intre. Inima ei tresări la auzul acestei voci, simțindu-se 
de parcă ar fi fost convocată în biroul directorului la școală. 
Îşi şterse palmele transpirate de costum și intră în încăpere. 

„Bună ziua”, spuse ea cu mai multă încredere decât 
simţea de fapt. Traversă camera şi întinse mâna bărbatului 
care se ridicase din scaun. El o salută cu un zâmbet şi o 
strângere caldă de mână. Slavă cerului, figura nu se potrivea 
deloc cu vocea morocănoasă. Holly se relaxă un pic, 
privindu-l: semăna un pic cu tatăl ei. Arăta cam de cincizeci 
de ani, cu o figură bonomă și o siluetă de ursuleţ de pluş, 
încât aproape că-i venea să ocolească biroul și să-l 
îmbrăţișeze. Avea părul îngrijit, grizonat, iar ea își dădu 
seama că fusese foarte frumos în tinerețe. 

„Holly Kennedy, așa e ?” întrebă el luând loc şi 
aruncând o privire spre CV-ul aflat pe birou. Ea se așeză 
pe scaun în faţa lui, străduindu-se să rămână calmă. Citise 
toate manualele privind tehnica interviului de când îşi 
redactase CV-ul şi încercase să pună totul în practică, de 
la felul în care intrase în cameră, și modul în care strângea 
mâna, până la felul în care să stea pe scaun. Voia să arate 
că are experienţă, că este inteligentă și încrezătoare în 

forțele proprii. Dar era nevoie de ceva mai mult decât de 
o strângere de mână pentru a demonstra acest lucru. 

„Da”, răspunse ea, așezându-şi poşeta jos, lângă ea și 
sprijinindu-și mâinile tremurânde pe genunchi. 

EI îşi puse ochelarii şi îi parcurse CV-ul în tăcere. Holly 
îl urmărea, încercând să intuiască ceva după reacţiile lui. 
Nu era o sarcină uşoară, pentru că era unul din oamenii 
aceia care se încruntă atunci când citesc ceva. Ei, ori era 
asta, ori nu era deloc impresionat de ceea ce vedea. Holly 
privi cu coada ochiului spre biroul lui, așteptând ca el să 
înceapă din nou să vorbească. Ochii îi căzură pe o fotografie 
cu ramă argintată, înfățișând trei fete cam de vârsta ei, 
zâmbind vesele. Continuă să privească fotografia surâzând 
şi când își mută privirile îşi dădu seama că el lăsase CV-ul 
jos și o urmărea. Ea încercă să-şi ia o atitudine mai 
profesională. 

„Înainte de a începe să vorbim despre tine îţi voi explica 
exact cine sunt și ce presupune serviciul tău”, explică el. 

Holly aprobă din cap, încercând să pară foarte 
interesată. 

„Numele meu este Chris Feenney. Sunt fondatorul și 
redactorul șef al revistei, sau „şeful cel mare”, cum le place 
să mă numească cei de aici”, se amuză el, iar Holly fu 
fermecată de ochii lui sclipitori și albaştri. 

„În principal noi am avea nevoie de cineva care să se 
ocupe de secţiunea de publicitate a revistei. După cum 
ştii, existența unei reviste sau organizaţii de media se 
bazează foarte mult pe publicitatea primită. Avem nevoie 
de banii ăştia ca să scoatem revista, așa că postul ăsta este 
foarte important. Din nefericire, cel care a lucrat înainte a 
fost silit să plece, așa că aş avea nevoie de cineva care să 
înceapă să lucreze imediat. Ce părere ai despre asta?” 

Holly dădu afirmativ din cap. „Asta n-ar fi o problemă. 
De fapt, sunt chiar dornică să încep lucrul cât mai curând”. 


Chris dădu şi el din cap că a înţeles şi se uită din nou 
spre CV-ul ei. „Văd că n-ai mai lucrat de un an de zile, am 
dreptate?” El aplecă capul, privind-o pe deasupra 
ochelarilor. 

„Da, aveţi dreptate”, răspunse Holly „dar pot să vă asigur 
că n-am avut de ales. Din nefericire soțul meu a fost grav 
bolnav şi a trebuit să renunţ la serviciu pentru a sta cu el”. 

I se puse un nod în gât; ştia că asta era o problemă 
pentru fiecare angajator. Nimeni nu dorea să angajeze pe 
cineva care nu lucrase timp de un an de zile. 

„Înteleg”, spuse el, privind-o. „Sper că acum s-a făcut 
bine”. Chris îi zâmbi cu bunătate. 

Holly nu era sigură dacă asta era o întrebare sau nu, 
aşa că nu știa ce să spună. Oare voia să afle ceva legat de 
viaţa ei personală? Cum continua să o privească, Holly 
înțelese că el aştepta un răspuns. 

Își drese vocea. „Nu, domnule Feenney, de fapt a murit 
în luna februarie... a avut o tumoare pe creier. De aceea 
am simtit că era important să renunţ la serviciu”. 

„Dumnezeule!” Chris lăsă CV-ul din mână pe masă și 
îşi scoase ochelarii. „Sigur, înțeleg asta. Îmi pare extrem 
de rău”, spuse el cu sinceritate. „Probabil că îţi este tare 
greu pentru că ești așa tânără... ”. Îşi coborî ochii spre 
birou, apoi privirile li se întâlniră din nou. „Soţia mea și-a 
pierdut viaţa anul trecut din cauza unui cancer de sân, așa 
că înțeleg ceea ce simţi”, spuse el din toată inima. 

„Îmi pare rău să aud asta”, spuse tristă Holly, ochii ei 
întâlnindu-i pe cei ai bărbatului amabil din spatele biroului. 

„Se spune că trece cu timpul”, surâse el. 

„Așa se spune”, zise Holly încruntată. „Se pare că 
șmecheria e să bei ceai cu nemiluita”. 

El începu să râdă, cu voce groasă. „Da, așa mi s-a spus 
și mie, iar fetele mele îmi spun că și aerul proaspăt ajută la 
vindecare”. 

„A, da, minunatul aer proaspăt; e grozav pentru inimă. 
Sunt fetele dumneavoastră?” zâmbi ea, arătând spre fotografie. 

„Da”, spuse el mândru. „Micile mele doctoriţe, care 
încearcă să mă țină în viaţă”, râse el. „Din nefericire grădina 
nu mai arată ca în fotografie”. 

„A, asta e grădina dumneavoastră?” întrebă Holly făcând 
ochii mari. „E splendidă; credeam că e Grădina Botanică, 
sau ceva asemănător”. 

„Asta era specialitatea lui Maureen. Eu nu pot sta 
departe de birou aşa mult încât să mă descurc cu buruienile.” 

A, nu-mi mai vorbiţi de grădini”, spuse Holly, dând 
ochii peste cap. „Nici eu nu sunt întocmai Domnișoara 
Degete verzi, așa că locul ăla a început să arate ca o junglă”. 
Mă rog, arătase ca o junglă, gândi ea. 

Continuară să se privească zâmbind, iar Holly se simţea 
bine auzind o poveste de viață care semăna atât de mult cu 
a ei. Indiferent dacă primea sau nu acest post, măcar avea 
confirmarea faptului că nu era singura, mai erau și alți oameni 
care trebuia să facă față situaţiei prin care trecuse și ea. 

„Aşa, să ne întoarcem la interviu”, râse Chris, „Ai 
experienţă cât de cât în publicitate?” 

Lui Holly nu-i plăcea că el spusese „cât de cât”. Însemna 
că el parcursese CV-ul și nu văzuse nimic care să pară că 
ar fi avut experienţă pentru acest post. 

„Da, am”. Îşi reluase tonul profesional şi încerca să-l 
impresioneze. „Am lucrat într-o agenţie imobiliară și 
răspundeam între altele de relaţia cu presa privind noile 
proprietăţi care erau de vânzare. Deci eram la celălalt capăt 
al cerinţelor acestui post, aşa că știu cum să tratez cu 
companiile care doresc să vândă spatiu”. 

Chris încuviinţă în timp ce ea vorbea. „Dar până acum 
n-ai mai lucrat într-o revistă sau ziar sau ceva de acest fel, 
nu?” 

Holly dădu din cap că nu şi îşi chinui mintea ca să 
spună ceva. „Dar am răspuns de realizarea unui buletin 


săptămânal al unei companii la care am lucrat... ” Bătu 
câmpii în continuare, agățându-se de fiecare pai, realizând 
că totul suna cam patetic. 

Chris era prea politicos ca să o întrerupă, pe măsură ce 
ea parcurgea fiecare serviciu în care lucrase vreodată, 
exagerând tot ce avea cât de cât legătură cu publicitatea. 
Până la urmă se opri din vorbit, plictisindu-se să se tot 
audă și își încrucișă nervoasă mâinile în poală. Nu avea 
calificarea necesară pentru acest post, de asta era convinsă, 
dar știa că putea să o facă dacă i s-ar fi dat această şansă. 

Chris îşi scoase ochelarii. „Înţeleg. Ei, Holly, după câte 
văd, ai o mare experiență profesională de la locurile de 
muncă unde ai activat, dar observ că n-ai stat nicăieri o 
perioadă mai lungă de nouă luni... ” 

„Căutam un serviciu care să mi se potrivească”, spuse 
Holly, cu încrederea în ea total zdruncinată. 

„Si de unde să ştiu eu că n-ai să pleci și de aici după 
câteva luni?” surâse el, dar Holly ştia că asta era o întrebare 
serioasă. 

„Pentru că asta este ceea ce îmi doresc ”, răspunse 
serioasă. Holly respiră adânc, simțind că norocul o părăsea, 
dar nu era pregătită să renunţe atât de uşor. „Domnule 
Feenney”, spuse ea trăgându-se în faţă, pe marginea 
scaunului, „sunt o persoană care munceşte mult. Când îmi 
place ceva mă dăruiesc sută la sută. Sunt capabilă, şi ceea 
ce nu știu sunt foarte dispusă să învăţ, așa încât o să fac tot 
ce este mai bine pentru dumneavoastră și pentru companie. 
Dacă veţi avea încredere în mine vă promit că nu vă voi 
dezamăgi”. Se opri, pentru că mai avea puţin și cădea în 
genunchi, cerșind blestematul ăla de post. 

Roși când își dădu seama ceea ce făcuse. 

„Ei bine, cred că acesta este un mod bun de a încheia”, 
spuse Chris zâmbindu-i. Se ridică din scaunul lui și îi întinse 
mâna. „Mulţumesc mult pentru timpul acordat. Sunt sigur 
Că ne vom mai auzi”. 

Holly aplecă capul şi îi mulțumi încet, își luă geanta de 
Jos şi simți privirile lui scrutătoare în spatele ei, când se 
îndrepta către uşă. Chiar înainte să iasă din birou se întoarse 
spre el și îi spuse „Domnule Feenney, o să-i spun secretarei 
să vă aducă o ceașcă fierbinte de ceai. O să vă facă nespus 
de bine”. 

Închise ușa zâmbind, în timp ce el râdea zgomotos. 
Secretara prietenoasă ridică sprâncenele spre Holly, când 
aceasta trecu pe lângă biroul ei, iar restul candidaţilor își 
strânseră dosarele la piept, întrebându-se ce spusese femeia 
aceea, de-l făcuse pe cel care lua interviurile să râdă atât 
de tare. Holly se amuza în sinea ei auzindu-l pe domnul 
Feenney continuând să râdă, în timp ce ea se îndrepta spre 
ieșire, la aer. 


Holly se hotărî să treacă pe la locul de muncă al Ciarei, 
ca să mănânce ceva. Dădu colțul, intră în Hogan's și căută 
o masă liberă. Barul era plin de oameni îmbrăcaţi elegant 
care erau plecaţi de la serviciu în pauza de prânz, iar unii 
chiar beau pe furiș câte o bere, înainte de a se întoarce la 
birou. Holly găsi o măsuţă în colţ și luă loc. 

„Scuzaţi-mă”, strigă ea tare, pocnind cu degetele în 
aer. „Puteţi să mă serviţi şi pe mine, vă rog?” 

Oamenii aflați la mesele din jur se uitară curioși la ea 
pentru că se purta atât de nepoliticos cu personalul, în 
timp ce Holly continua să pocnească cu degetele în aer. 

“Ăa» strigă Ciara, răsucindu-se pe călcâie, cu o 
grimasă pe faţă, care însă se transformă într-un zâmbet 
când își zări sora zâmbindu-i malitios. „Isuse, era să mă 
reped la tine”, râse ea, apropiindu-se de masă. 

„Sper că nu vorbeşti cu toți clienţii așa”, o tachină Holly. 

„Nu cu toți”, răspunse Ciara serioasă. „Vrei să iei prânzul 
aici?” 

Holly făcu semn din cap că da. „Mama mi-a spus că 
serveşti la prânz; dar credeam că lucrezi la etaj, în club!” 


Ciara îşi dădu ochii peste cap. „Omul ăla mă pune să 
lucrez cât e ziua de lungă. Mă tratează ca pe o sclavă”, se 
lamentă Ciara. 

„Am auzit pe cineva pronunțându-mi numele?” râse 
Daniel, apărând de undeva din spatele ei. 

Ciara îngheţă când îşi dădu seama că el o auzise. „Nu, 
nu, vorbeam de Mathew”, se bâlbâi ea. „Mă ţine trează 
nopțile, sunt sclava sexului lui... ” Ea se opri şi se îndreptă 
spre bar ca să ia carnețelul și pixul. 

„Îmi pare rău că am întrebat”, spuse Daniel, privind 
fix la Ciara, uimit. „Te superi dacă îţi țin companie?”, o 
întrebă el pe Holly. 

„Da”, îl tachină Holly, dar trăgând un scaun pentru el. 
„Așa, ce ai bun de mâncare pe aici?” Studie meniul, în 
timp ce Ciara se întoarse cu pixul în mână. 

Ciara mimă „Nimic” în spatele lui Daniel, iar Holly se 
amuză. 

„Sandvişul special e preferatul meu”, îi sugeră Daniel, 
iar Ciara scutură violent din cap că nu, în direcţia lui Holly. 

„De ce dai din cap?”, întrebă Daniel, prinzând-o din 
nou asupra faptului. 

„A, păi e din cauză că... Holly e alergică la ceapă”, se 
bâlbii iarăşi Ciara. Asta era ceva nou pentru Holly. 

Holly o aprobă. „Da, ...de la ceapă ...mă umtlu ...aşa”. 
Își umflă obrajii. „E groaznică ceapa asta. De fapt e fatală. 
Într-o zi aș putea să mor de la ea”. 

Ciara dădu ochii peste cap spre sora ei, care încă o dată 
reușise să ducă lucrurile la paroxism. 

„Bine, atunci fără ceapă”, sugeră Daniel, iar Holly dădu 
din cap afirmativ. 

Ciara își îndesă degetele pe gât prefăcându-se că vomită 
ȘI se îndepărtă. 

„Eşti foarte elegantă astăzi”, spuse Daniel, studiindu-i 
îmbrăcămintea. 

„Da, asta era impresia pe care am vrut să o las. Am 
fost la un interviu pentru un loc de muncă”, spuse Holly şi 
se cutremură gândindu-se la el. 

„A, da, ai dreptate”, surâse Daniel. „N-a mers bine?” 

Holly dădu din cap că nu. „Să zicem că ar fi trebuit să 
cumpăr un costum şi mai elegant. Nu cred că mă vor suna 
prea curând”. 

„Nu-ţi face griji”, spuse Daniel zâmbind. „Vor mai fi 
destule alte ocazii. Şi dacă ești interesată, am un post liber 
la etaj”. 

„Credeam că acolo va lucra Ciara. De ce lucrează la 
parter acum?” întrebă Holly nedumerită. 

Daniel dădu ochii peste cap. „Holly, o cunoşti pe sora 
ta; am avut o mică problemă”. 

„A, nu!”, râse Holly. „Ce-a mai făcut de data asta?” 

„Un tip de la bar i-a spus ceva care nu i-a plăcut, așa că 
i-a turnat berea în pahar și apoi i-a servit-o deasupra 
capului”. 

„A, nu!” zise Holly jenată. „Sunt surprinsă că n-ai 
concediat-o!” 

„Nu puteam face aşa ceva unui membru al familiei 
Kennedy, nu-i aşa?”, spuse el ironic. „Şi în plus, cum aș 
mai fi putut da apoi ochii cu tine?” 

„Exact”, confirmă Holly. „Oi fi tu prieten, dar „tre” să 
respecţi familia”. Ciara, care adusese comanda, se încruntă 
la sora ei. „Asta trebuie să fie cea mai proastă imitație din 
Naşul pe care am auzit-o vreodată. Poftă bună”, spuse ea 
cu sarcasm, trântind farfuria pe masă şi întorcându-se pe 
călcâie. 

„Hei”, se încruntă Daniel, luând farfuria din faţa lui 
Holly și examinând sandvișul ei. 

„Ce faci?”, îl întrebă ea. 

„Contine ceapă”, răspuse el supărat. „Probabil că Ciara 
iar a dat comanda greşită”. 


„Nu, nu”. Holly sări în apărarea surorii ei, luând înapoi 
farfuria. „Sunt alergică doar la ceapă roșie”, izbuti ea să 
articuleze. 

Daniel se încruntă. „Ce ciudat. Nu credeam că e așa o 
mare diferenţă”. 

„Ba este”. Holly dădu din cap încercând să pară foarte 
doctă. „Fac parte din aceeași familie, dar ceapa roşie... 
conţine toxine letale... ” spuse ea şovăielnic. 

„Toxine?” întrebă Daniel, nevenindu-i să creadă. 

„Păi pentru mine sunt toxice, nu?”, mormăi ea, și muşcă 
din sandvis ca să nu mai spună nimic. I se păru dificil să 
mănânce sandvișul sub ochii lui Daniel fără să se simtă ca 
un porc, aşa că până la urmă renunţă și lăsă restul pe farfurie. 

„Nu-ţi place?” întrebă el îngrijorat. 

„Nu, îmi place foarte mult, dar am mâncat mult la 
micul dejun”, minți ea, bătându-se peste burta goală. 

„Ai reuşit să dai de spiridușul ăla?”, o întrebă Daniel 
curios. 

„Da, l-am descoperit!”, râse Holly, ștergându-se cu 
şerveţelul pe mâini. 

„Serios? Cine era?” 

„iti vine să crezi dacă-ți spun că era fratele meu, Rich- 
ard?”, râse ea. 

„Fugi de-aici! Şi de ce nu ţi-a spus? A vrut să-ți facă o 
surpriză sau ceva de genul ăsta?” 

„Cam așa ceva, cred”. 

„Richard e un tip de treabă”, spuse Daniel, gânditor. 

(Ore zisa 

„Da, e genul de om care nu face rău nimănui. E bun 
din fire ”. 

Holly îl aprobă tăcută. 

El îi întrerupse şirul gândurilor. „Ai mai vorbit cu 
Denise sau cu Sharon în ultimul timp?” 

„Doar cu Denise”, răspunse ea, având un sentiment de 
vinovăţie. „Tu?” 

„Tom mi-a făcut capul calendar tot vorbind despre 
nuntă. Vrea să-i fiu cavaler de onoare. Ca să fiu sincer nu 
credeam că o vor face așa curând.” 

„Nici eu”, glăsui Holly. „Şi tu ce simți faţă de toate astea?” 

„Of”, oftă Daniel, „mă bucur pentru el, dar într-un 
mod egoist şi plin de amărăciune”. 

„Stiu despre ce vorbeşti. Ai mai vorbit cu fosta ta 
prietenă în ultimul timp?” 

„Cu cine, cu Laura?” întrebă el surprins. „Nu vreau 
s-o mai văd vreodată în viaţa mea pe femeia aceea”. 

„E prietenă cu Tom?” 

„Nu atât de prietenă cum erau, slavă Domnului”. 

„Deci înţeleg că nu va fi invitată la nuntă? 

Daniel făcu ochii mari. „Stii, nici nu mi-a trecut aşa 
ceva prin cap. Doamne, sper că nu. Tom ştie ce-ar păți de 
la mine dacă ar invita-o”. Urmă o tăcere în care Daniel 
rămase cu gândurile lui. 

„Dacă ai chef să ieşi în oraş mâine seară cred că o să 
mă întâlnesc cu Tom și Denise ca să discutăm despre 
nuntă”, spuse el apoi. 

Holly dădu ochii peste cap. „Uau, mersi. Cred că o să 
mă distrez grozav”. 

Daniel începu să râdă. „Știu, de aceea n-aş vrea să merg 
singur. Dacă te răzgândeşti mai târziu, dă-mi un telefon”. 

Holly făcu semn din cap că da. 

„Bun, asta e nota de plată”, spuse Ciara, dând drumul pe 
masă la o bucată de hârtie și plecând imediat în altă parte. 
Daniel rămase uitându-se în urma ei, clătinând din cap. 

„Nu-ţi face griji, Daniel”, râse Holly. „Nu va trebui 
s-o mai suporţi multă vreme”. 

„De ce nu?” , o întrebă el nedumerit. 

Aha, se gândi Holly, Ciara nu-i spusese lui Daniel că 
va pleca. „A, nimic”, mormăi ea, răvășind poşeta în căutarea 
portmoneului. 


„Haide, ce vrei să spui cu asta?”, continuă el. 

„Vreau să spun că tura ei se termină în curând”, zise 
ea, scoțând portmoneul din poșetă şi uitându-se la ceas. 

„Ascultă... nu-ți face griji în legătură cu nota de plată, 
o să mă ocup eu de ea”. 

„Nu, nu te las să faci așa ceva”, spuse ea, răscolind 
prin portmoneu printre toate chitanțele şi lucrurile de 
prisos, căutând nişte bani. „Apropo de asta, îți datoram 
douăzeci de euro”. Ea puse banii pe masă. 

„Uită de ei”. El dădu din mână, arătând că nu contează. 

„Ei, vrei să mă lași să mai plătesc şi eu ceva?” glumi 
Holly. „În orice caz îi las aici pe masă, așa că va trebui să 
îi iei”. 

Ciara se întoarse la masă și întinse mâna după bani. 

„E în ordine Ciara, trece consumaţia în contul meu”, 
spuse Daniel. 

Ciara ridică din sprâncene către Holly şi-i făcu cu ochiul. 
Apoi aruncă o privire spre masă și zări hârtia de douăzeci 
de euro. „Oo, mulţumesc soră. Nu știam că lași bacșișuri 
atât de grase”. Băgă banii în buzunar şi se duse să servească 
la o altă masă. 

„N-ai grijă”, râse Daniel, am să-i rețin din salariul ei. 


După ce coti pe strada ei, Holly se simţi uşurată că 
ajunge în sfârşit acasă. Dormise foarte puţin noaptea 
trecută, din cauza emoțiilor dinaintea interviului, iar tensiu- 
nea din timpul zilei o epuizase. Aştepta cu nerăbdare să 
deschidă o sticlă de vin şi să chibzuiască următoarea mișcare 
din cariera ei. 

Inima începu să-i bată puternic zărind maşina lui 
Sharon în faţa casei sale. Trecuse atâta timp de când Holly 
nu mai vorbise cu ea încât se simţea stânjenită. Se gândi să 
întoarcă mașina în altă direcție, dar se opri. Trebuia să 
treacă prin asta înainte de a-și pierde cea mai bună prietenă. 
Dacă nu cumva era deja prea târziu. 

Capitolul treizeci şi cinci 


Holly opri maşina în apropierea casei și respiră adânc 
înainte de a se da jos. Ea ar fi trebuit să fie cea care să o 
viziteze pe Sharon, știa asta, iar acum lucrurile păreau că 
se înrăutățiseră. Se îndreptă spre mașina lui Sharon şi fu 
surprinsă să-l vadă pe John coborând din ea. Nu se vedea 
nici urmă de Sharon. I se uscă gâtul; spera că nu se 
întâmplase nimic cu Sharon. 

„Bună, Holly”, spuse John mohorât, trântind portiera 
mașinii. 

„John! Unde e Sharon?” 

„Vin de la spital”. El se îndreptă încet către ea. 

Holly îşi duse palmele la gură şi i se umplură ochii de 
lacrimi. „Doamne! Se simte bine?! 

John o privea nedumerit. „Da, face doar un control de 
rutină. Mă duc să o iau după ce plec de aici”. 

Holly lăsă mâinile să-i cadă pe lângă corp. „O”, spuse 
ea stânjenită. 

„Stii, dacă eşti atât de preocupată de starea sănătăţii ei 
ar trebui să o suni”. John stătea țeapăn şi o fixa cu ochii lui 
albaștri, ca de gheaţă. Holly vedea cum își încleștează și 
îşi descleştează fălcile. Îi susținu privirea până când nu 
mai rezistă și privi în altă direcție. 


„Da, știu”, murmură ea. „Nu vrei să intri puţin să bem 
un ceai?” Altă dată s-ar fi luat în râs că spune una ca asta, 
dar acum devenise şi ea ca toți ceilalți. 

Puse ibricul să fiarbă și își făcu de lucru în timp ce 
John se aşeză la masă. 

„Sharon nu știe că sunt aici, aşa că aș aprecia dacă nu 
i-ai povesti nimic despre asta”. 

„A... bine”. Holly se simţea și mai dezamăgită. Nu-l 
trimisese Sharon. Nici măcar nu voia să o vadă; probabil 
că renunțase cu totul la Holly. 

„Stii, i-e dor de tine”. John continua să o fixeze cu 
privirea, fără să clipească măcar. 

Holly puse cănile pe masă şi se aşeză. „Și mie mi-e dor 
de ea”. 

„Au trecut două săptămâni, Holly”. 

„Nu se poate să fi trecut două săptămâni!” protestă Holly 
fără convingere, simțindu-se stânjenită sub privirea lui 
împietrită. 

„Mă rog, aproape două... Oricum nu contează cât timp 
a trecut, voi două vorbeaţi în fiecare zi”. John îi luă cana 
din mână și o puse în faţa lui. 

„Lucrurile stăteau altfel înainte, John”, spuse supărată 
Holly. Chiar nu înțelegea nimeni prin ce trecea ea? Zilele 
astea era singura persoană în toate minţile din întreaga lume? 

„Uite ce e, știu bine prin ce-ai trecut”, începu John. 

„Stiu că știți cu toții prin ce am trecut, John — evident că 
știți — dar voi toți păreți a nu înţelege că eu încă trec prin asta!” 

Urmă o tăcere. 

„Nu este adevărat”. John vorbea mai încet, iar el fixa 
cu privirea cana din fața lui, în timp ce o învârtea pe masă. 

„Ba da. Eu nu pot să continui să-mi trăiesc viaţa la fel 
ca voi, prefăcându-mă că nu s-a întâmplat nimic”. 

„Asta crezi tu că facem noi?” 

„Păi, hai să vedem cum stau lucrurile, vrei?” întrebă 
sarcastică Holly. „Sharon e însărcinată, iar Denise se mărită”. 

„Holly, asta se cheamă viaţă”, o întrerupse John, ridi- 
cându-și privirile. „Se pare că ai uitat cum se face asta. Iar 
eu nu spun că ţie ţi-e ușor, pentru că ştiu că nu mi-e ușor 
nici mie. Şi mie îmi lipseşte Gerry. A fost cel mai bun 
prieten al meu. Am fost vecini și am stat ușă-n ușă toată 
viața. Am fost la grădiniță cu el, pentru numele lui 
Dumnezeu! Am fost împreună la școală, apoi la liceu și 
am jucat în aceeaşi echipă de fotbal. Am fost cavaler de 
onoare la nunta lui, iar el la a mea. Ori de câte ori aveam 
o problemă mă duceam la Gerry, oricând doream să mă 
distrez mă duceam la Gerry. l-am mărturisit lucruri pe 
care nu i le-aș fi spus lui Sharon nici în ruptul capului, iar 
el mi-a spus lucruri pe care nu ți le-ar fi putut spune tie. 
Doar pentru faptul că n-am fost căsătorit cu el nu înseamnă 
că simt altceva decât simţi tu. Şi doar pentru faptul că a 
murit nu înseamnă că trebuie să încetez și eu din viaţă”. 

Holly îl privea înmărmurită. John îşi răsuci scaunul 
pentru a sta cu faţa la ea. Picioarele scaunului scârțâiră în 
tăcerea casei. El trase aer în piept înainte de a începe să 
vorbească din nou. 

„Da, e greu. Da, e îngrozitor. Da, e lucrul cel mai 
îngrozitor care mi s-a întâmplat în viaţa mea. Dar nu pot 
să mă dau bătut. Nu pot să nu mă mai duc la bar doar 
pentru că acolo doi tipi stau și râd pe scaunele pe care 
altădată stăteam eu şi Gerry, și nu pot să nu mă mai duc la 
meciuri de fotbal doar pentru că mergeam amândoi acolo. 
Îmi amintesc totul, uneori chiar zâmbesc, dar nu mă pot 
opri să merg acolo”. 

Lacrimile îi inundaseră ochii lui Holly, în timp ce John 
continua. 

„Sharon știe că suferi și te înțelege, dar trebuie să 
înţelegi că şi ea trece printr-un moment extrem de impor- 
tant al vieţii ei, și are nevoie la rându-i de prietena ei ca să 
o ajute să treacă peste asta. Are nevoie de ajutorul tău, așa 
cum și tu ai nevoie de ajutorul ei”. 


„Încerc, John”, suspină Holly, în timp ce pe obraji îi 
curgeau lacrimi fierbinți. 

„Stiu că încerci”. El se aplecă în faţă şi o apucă de 
mâini. „Dar Sharon are nevoie de tine. Evitarea acestei 
Situaţii nu face nici un serviciu nimănui”. 

„Dar astăzi am fost la un interviu pentru un loc de 
muncă”, suspină ea ca un copil. 

John încercă să-și ascundă zâmbetul. „Asta e o veste 
minunată, Hoily. Cum te-ai descurcat?” 

„Ca naiba”, se smiorcăi ea, iar John începu să râdă. Lăsă 
să treacă alte câteva clipe de tăcere înainte de a vorbi din nou. 

„Stii că e gravidă în cinci luni”. 

„Ce? Nu mi-a spus asta!” 

„I-a fost teamă”, spuse el blând. „S-a gândit că ai să te 
înfurii şi n-ai să mai vorbeşti niciodată cu ea”. 

„Ce prostie din partea ei să creadă una ca asta!”, spuse 
Holly mânioasă, ștergându-se apăsat la ochi. 

„Chiar așa?”, ridică el din sprâncene. „Atunci cum se 
cheamă ce ai făcut tu?” 

Holly își feri privirile. „Am vrut să o sun, chiar am 
vrut. Ridicam receptorul în fiecare zi, dar pur și simplu 
nu puteam să o fac. Apoi îmi spuneam că o să o sun în 
ziua următoare, dar a doua zi eram ocupată... O, îmi pare 
rău, John. Mă bucur sincer pentru voi”. 

„Mulţumim, dar știi, nu trebuie să audă asta de la mine”. 

„Stiu, dar m-am purtat îngrozitor! N-o să mă ierte 
niciodată!” 

„Nu vorbi prostii, Holly. Vorbim despre Sharon. Până 
mâine totul va fi uitat”. 

Holly ridică sprâncenele către el, plină de speranţă. 

„Bine, poate nu chiar mâine. Poate la anul... şi în orice 
caz îi rămâi datoare, dar până la urmă te va ierta...” Ochii 
lui de gheaţă se încălziră și el îi făcu din ochi. 

„Lermină!” chicoti Holly, înghiontindu-l. „Pot să merg 
cu tine ca s-o văd?” 

Holly simți că-i tremură stomacul când ajunseră în 
fața spitalului. O zări pe Sharon privind în jur, așteptând 
să fie luată cu maşina. Arăta aşa de drăguţ, încât lui Holly 
îi veni să zâmbească. Sharon urma să devină mămică. Lui 
Holly nu-i venea să creadă că era în luna a cincea. Asta 
însemna că era în luna a treia atunci când fuseseră în 
vacanţă, iar ea nu spusese nimic! Dar, cel mai important, 
lui Holly nu-i venea să creadă că nu observase aceste 
schimbări la prietena ei. Sigur că nu avea burtă la trei 
luni, dar acum, privind-o îmbrăcată într-un pulover pe 
gât şi în blue-jeanși se zărea o mică burtică. Si îi stătea 
bine. Holly coborî din mașină, iar Sharon se crispă. 

A, nu, Sharon o să ţipe la ea. O să-i spună că o urăște 
şi că nu voia să o mai vadă vreodată, că era o prietenă de 
nimic şi că... 

Fata lui Sharon se destinse într-un zâmbet, iar ea des- 
chise larg bratele. „Vino încoace, prostuțo”, spuse blajin. 

Holly alergă în bratele ei. Atunci, strânsă în brațe cu 
putere de prietena ei, simţi că-i curg iarăşi lacrimi pe obraz. 
„O, Sharon, îmi pare așa de rău. Sunt o persoană 
îngrozitoare. Îmi pare nespus de rău, te rog să mă ierti. 
N-am vrut niciodată să... ” 

„Da” mai termină cu văicăreala şi îmbrățişează-mă”. 
Sharon plângea şi ea, vocea 1 se frânse și ele stătură 
îmbrățișate mult timp. 

„Hm!”, îşi drese vocea John. 

„Hai, vino şi tu aici”, zâmbi Holly, şi îl atrase în 
îmbrăţișare. 

„Cred că a fost ideea ta”, spuse Sharon privind spre 
soțul ei. 

„Ba deloc”, spuse el clipind complice către Holly. 
„Ireceam pe strada lui Holly și am întrebat-o dacă nu 
vrea s-o duc undeva... ” 


„Da, da”, spuse Sharon neîncrezătoare, luând-o de braţ 
pe Holly, în timp ce se îndreptau spre maşină. „În orice 
caz, e clar că ai dus-o undeva”. Ea îi surâse prietenei sale. 

„Și ce ti-au spus?”, întrebă Holly entuziasmată, bă- 
gându-şi capul între scaunele din față ale mașinii, aidoma 
unui copil. „Ce este?” 

„N-o să-ţi vină să crezi, Holly”. Sharon se răsuci în 
scaun spre Holly, la fel de entuziasmată. „Doctorul mi-a 
spus că... şi trebuie să-l cred pentru că se pare că e unul 
dintre cei mai buni... în orice caz mi-a spus... ” 

„Haide o dată!” o îndemnă Holly, arzând de nerăbdare 
să afle. 

„A spus că e vorba de un bebeluş!” 

Holly dădu ochii peste cap. „Ha-ha. Voiam să spun e 
băiat sau fată?” 

„Deocamdată nu se știe. Încă nu sunt siguri”. 

„Totuşi, ai vrea să ştii ce este dacă ţi-ar spune?” 

Sharon strâmbă din nas. „Sinceră să fiu, nu știu. Încă 
nu m-am gândit la asta”. Privi spre John şi își zâmbiră 
reciproc. Era un zâmbet care ascundea un secret. 

Pe Holly o lovi un acces de gelozie, și se aşeză la locul 
ei, așteptând să-i treacă, și entuziasmul să o cuprindă din 
nou. 

Toţi trei se întoarseră acasă la Holly. Ea şi Sharon nu 
puteau să se despartă acum după ce se împăcaseră. Aveau 
atâtea să-și spună! Se așezară la masa din bucătărie, ca să 
recupereze timpul pierdut. 

„Sharon, Holly a fost astăzi la un interviu pentru o 
slujbă”, spuse John, când reuşi să spună și el ceva. 

„Oo, chiar? Nu ştiam că te-ai apucat să-ţi cauţi de lucru!” 

„Noua misiune a lui Gerry pentru mine”, surâse Holly. 

„A, asta ţi-a scris luna asta? Muream de nerăbdare să 
aflu! Şi cum a mers?” 

Holly făcu o grimasă și îşi îngropă faţa în palme. „A 
fost groaznic, Sharon. M-am făcut de râs”. 


20. 


Soe 


306 


„Serios? Despre ce post era vorba?” 

„Să vând spaţii publicitare pentru revista X”. 

„A, grozav! O citesc tot timpul la serviciu”. 

„Eu nu cred că o știu; ce fel de revistă e asta?”, întrebă 
John. 

„Are de toate: modă, sport, cultură, reţete, recenzii 
.. -absolut de toate”. 

„Si reclamă”, glumi Holly. 

„Ei n-o să aibă o reclamă aşa grozavă dacă Holly 
Kennedy nu va lucra pentru ei”, spuse Sharon cu mărinimie. 

„Multumesc, dar nu cred că va fi chiar așa”. 

„De ce, ce n-a mers bine la interviu? Nu se poate să fi 
mers chiar atât de rău.” Sharon o privea intrigată, în timp 
ce se întindea după ceainic. 

„Păi cred că e rău atunci când intervievatorul te întreabă 
dacă ai lucrat la vreo revistă sau un ziar, iar tu răspunzi că 
odată scriai un buletin săptămânal pentru o firmă de rahat”. 

Sharon izbucni în râs. „Buletin săptămânal? Sper că 
nu te refereai la porcărioara aia pe care o printai, făcând 
reclamă la firma aia obscură!” 

Sharon şi John râdeau în hohote. 

„Bine, mă rog... făceam reclamă companiei... ” spuse 
fără convingere Holly, simțindu-se şi mai stânjenită. 

„„Ti-aduci aminte că ne-ai trimis să punem buletine prin 
diferite cutii poștale, în timp ce afară ploua cu găleata şi 
era un frig de îngheţai? Ne-a luat zile întregi!” 

„A, mi-aduc aminte”, râse John. „Dar ţi-aminteşti când 
ne-ai trimis pe mine şi pe Gerry într-o seară să expediem 
câteva sute?” 

„Da!?” Lui Holly aproape că-i era teamă să audă 
continuarea. 

„Ei bine, le-am aruncat în zona de trecere din spatele 
cârciumii lui Bob și am intrat să bem câteva halbe de bere”. 
El se distră copios amintindu-și asta, iar lui Holly îi căzu 
faţa. 


„Ticăloși vicleni!” izbucni ea în râs. „Din cauza voastră 
firma a dat faliment și eu mi-am pierdut slujba!” 

„Eu cred că a dat faliment în clipa în care oamenii 
şi-au aruncat privirea pe pliantele alea, Holly”, o ironiză 
Sharon. „Oricum, locul ăla era amorțit. Te plângeai de el 
în fiecare zi”. 

„Si ăsta e doar unul dintre multele locuri de muncă de 
care s-a plâns Holly”, glumi John. Dar avea dreptate. 

„Da, da, bine, de ăsta nu m-aș fi plâns”, spuse ea tristă. 

„Mai sunt multe alte locuri de muncă”, o asigură Sharon, 
„trebuie doar să-ţi mai pui la punct aptitudinile pentru 
interviu”. 

„Mie-mi spui? 
din zaharniţă. 

Rămaseră tăcuţi pentru un timp. 

„Ai publicat un buletin”, repetă John câteva minute 
mai târziu, gândul acela făcându-l încă să râdă. 

„Taci din gură”, spuse Holly jenată. „Ei, ce altceva aţi 
mai pus tu şi cu Gerry la cale, despre care eu nu știu?” 
întrebă deodată Holly. 

„A, un prieten adevărat nu dă secretele niciodată în 
vileag”, o necăji John, iar ochii săi străluciră nostalgic. 

Dar prin asta dezvăluise ceva. Şi după ce amândouă 
reușiră să stoarcă niște povești de la el, Holly află în seara 
aceea lucruri pe care nu le ştiuse niciodată despre soțul ei. 
Pentru prima dată de la moartea lui Gerry, au râs împreună 
şi au vorbit toată noaptea despre el, iar Holly a aflat în 
sfârșit cum să vorbească despre soţul ei fără să o cuprindă 
tristețea. Altă dată erau patru: Holly, Gerry, Sharon și 
John. De data asta se strânseseră doar trei ca să-şi aducă 
aminte de cel pe care îl pierduseră. Prin vorbele lor, ei a 
înviat în seara aceea. Si în curând urmau să fie din nou 
patru, o dată cu venirea pe lume a bebelușului lui Sharon 
și al lui John. 

Viaţa mergea mai departe. 


p> 


Holly răscolea cu lingurița zahărul 

Capitolul treizeci şi şase 


În duminica aceea, Richard trecuse pe la Holly în vizită 
cu copiii. Ea îi spusese că erau oricând bineveniţi, ori de 
câte ori era ziua pe care el și-o petrecea cu ei, astfel încât 
părinţii lui Holly şi Richard să aibă în ziua aceea pace și 
liniște în propria lor casă. Se jucară afară în grădină, în 
timp ce Richard şi Holly își terminară masa și îi urmăreau 
printre uşile terasei jucându-se. 

„Par într-adevăr fericiţi, Richard”, spuse Holly, 
privindu-i cu drag. 

„Da, nu-i aşa?” zâmbi el. „Vreau ca lucrurile să fie cât 
se poate de normale. Ei nu prea înțeleg ce se petrece și 
este destul de dificil să le explici”. 

„Si tu ce le-ai spus?” 

„A, că mami și tati nu se mai iubesc și că eu am plecat 
pentru ca ei să fie fericiţi. Ceva în genul ăsta”. 

„Si au fost de acord?” 

Fratele ei aprobă încet din cap. „Timothy e de acord, 
dar Emily e îngrijorată că s-ar putea ca noi să n-o mai 
iubim și că ea va trebui să plece”. Privi spre Holly cu niște 
ochi trişti. 


Biata Emily, gândi Holly, privind-o dansând cu păpuşa 
ei cu privire înspăimântătoare. Nu-i venea a crede că poartă 
această conversaţie cu Richard. Părea o cu totul altă persoană 
zilele astea. Sau poate că se schimbase Holly; era mai 
tolerantă față de el acum, și i se părea mai ușor să-i ignore 
remarcile lui supărătoare, deși erau destul de multe. Dar, în 
definitiv, acum avea ceva în comun cu Richard. Înţelegeau 
amândoi cum era să stai singur şi să fii nesigur pe tine. 

„Cum mai merg lucrurile pe acasă la mama și la tata?” 

Richard luă o înghiţitură de piure și dădu din cap. „Bine. 
Sunt extrem de generoşi”. 

„Ciara te mai supără?” Holly se simţea de parcă ar fi 
descusut copilul după prima lui zi de școală, dorind să afle 
dacă ceilalți copii s-au luat de el. În ultimul timp se simțea 
protectoarea lui. Ajutându-l, se ajuta pe sine; îi dădea putere. 

„Ciara e... Ciara”, surâse el. „Avem opinii diferite 
despre multe lucruri”. 

„A, nu mi-aș face griji în privinţa asta”, spuse Holly 
încercând să apuce cu furculita o bucată de carne de porc. 
„Majoritatea oamenilor din lume ar avea divergențe de 
păreri cu ea”. În sfârșit reuși să ajungă la carne cu furculiţa, 
dar aceasta zbură prin aer, aterizând pe blatul de lucru de 
la bucătărie în celălalt colț al camerei. 

„Și se mai spune că porcii nu zboară!”, remarcă 
Richard. 

Holly se înveseli. „Richard, ai făcut o glumă!” 

El părea încântat de sine. „Ei, cred că am și eu 
momentele mele bune”, spuse ei dând din umeri. „Deşi 
sunt convins că tu nu crezi asta”. 

Holly băgă un morcov în gură, puse jos cuțitul și 
furculita și mestecă încet, încercând să se hotărască ce să 
spună. „Suntem foarte diferiți, Richard. Ciara e cam 
excentrică, Declan e un visător, Jack e glumeț, eu... ei 
bine, eu nu ştiu cum sunt. Dar tu ai fost dintotdeauna foarte 

stăpân pe tine. Corect şi serios. Ăsta nu e neapărat un lucru 
rău, fiecare dintre noi e altfel”. 

„Tu eşti foarte grijulie”, spuse Richard după o lungă tăcere. 

„Poftim?” întrebă Holly, nedumerită. Pentru a-şi masca 
stânjeneala își umpluse gura cu mâncare. 

„Întotdeauna am considerat că eşti foarte grijulie”, 
repetă el. 

„Când?” întrebă Holly cu gura plină, nevenindu-i să creadă. 

„În primul rând, n-aş fi acum aici să iau masa cu tine şi 
să las copiii să se joace afară dacă tu n-ai fi grijulie, dar nu 
vorbeam de prezent, ci de vremea când eram copii”. 

„Nu cred, Richard. Eu şi Jack ne purtam îngrozitor cu 
tine”, spuse ea încetişor. 

„Tu nu te purtai mereu îngrozitor, Holly”. Îi zâmbi 
amuzat. „În orice caz, de aceea există fraţi şi surori, ca 
să-şi facă viaţa cât mai grea când cresc. Îţi formează o 
bază bună pentru viaţă, te întăreşte. Oricum, eu am fost 
tot timpul fratele cel mare și autoritar”. 

„Și cum mă face pe mine asta grijulie?”, întrebă Holly, 
neînțelegând. 

„Tu îl idolatrizai pe Jack. Îi urmai peste tot şi făceai exact 
ceea ce te punea el să faci”. Începu să râdă. „Îl auzeam cum te 
învăța să-mi spui anumite lucruri, iar tu veneai alergând în 
camera mea, le spuneai pe nerăsuflate și fugeai iar”. 

Holly își privi farfuria, stânjenită. Ea și Jack îi jucau 
niște feste groaznice lui Richard. 

„Dar te întorceai întotdeauna”, continuă Richard. 
„„Veneai pe furiș în camera mea, tăcută, și mă priveai cum 
lucrez la birou; ştiam că ăsta era felul tău de a-mi spune 
că-ţi pare rău”. El o privi zâmbind. „Așa că vezi, de asta 
ești grijulie. Nici unul dintre fraţii noştri nu avea conștiință, 
în casa aceea a noastră, nici măcar eu. Tu erai singura, 
întotdeauna sensibilă”. 

EI continuă să mănânce, în vreme ce Holly stătea tăcută, 
încercând să digere tot ce auzise. Nu-şi amintea că-l 


idolatriza pe Jack, dar acum când se gândea la asta, 
presupunea că Richard avea dreptate. Jack era fratele ei 
mai mare, amuzant, de gașcă, arătos, care avea o grămadă 
de prieteni, iar Holly îl implora întotdeauna să o lase să se 
joace cu ei. Şi acum avea aceleași sentimente faţă de el. 
Dacă ar fi sunat-o acum și i-ar fi spus să iasă în oraș, ar fi 
lăsat totul baltă şi ar fi plecat; nu realizase asta până acum. 
Totuşi, zilele astea petrecea mult mai mult timp cu Richard 
decât cu Jack. Jack fusese mereu fratele ei preferat; Gerry 
se înţelesese întotdeauna cel mai bine cu Jack. Pe Jack îl 
alegea Gerry pentru a ieși să bea ceva în timpul săptămânii, 
nu pe Richard; lângă Jack insista Gerry să stea atunci când 
luau masa cu familia. Totuşi, Gerry nu mai era și, deși 
Jack o mai suna din când în când, nu ma: era prin preajma 
ei atât de des ca înainte. Oare Holly îl așezase pe Jack pe 
un piedestal prea înalt? Apoi își dădu seama că el găsea tot 
felul de scuze atunci când spunea că o va suna sau că va 
trece pe la ea. De fapt, ea fusese cea care îi găsea tot felul 
de scuze de când murise Gerry. Oare singurul lucru pe 
care îl aveau în comun era prietenia cu Gerry? 

În ultimul timp, Richard reușise să-i dea lui Holly multe 
motive de gândire. ÎI privi cum îşi scoate şervetul de la 
gât și îl urmări cu interes cum îl împătureşte în formă de 
pătrat perfect. Avea obsesia să aşeze totul pe masă, ca totul 
să stea aşa cum se cuvenea. Cu toate calitățile lui Richard, 
pe care le recunoștea acum, Holly nu ar fi putut trăi alături 
de un asemenea om. 

Amândoi tresăriră când auziră o bufnitură afară și o 
văzură pe micuta Emily trântită la pământ, cu faţa scăldată 
în lacrimi, în timp ce Timmy o privea şocat. Richard sări 
de pe scaun şi ieşi afară în grabă. 

„Dar a căzut singură tati, eu nu i-am făcut nimic!”, îl 
auzi Holly pe Timmy susținându-și cauza în faţa tatălui 
lui. Bietul Timmy! Dădu nemulțumită din cap când îl văzu 
pe Richard trăgându-l de mână și poruncindu-i să stea la 

colț şi să se gândească la ceea ce făcuse. Unii oameni nu se 
schimbă niciodată, gândi ea. 


În ziua următoare, Holly țopăia prin casă extaziată, în 
timp ce asculta pentru a treia oară mesajul înregistrat de 
robotul telefonic. 

„Bună, Holly”, glăsuia o voce morocănoasă. „Sunt 
Chris Feenney de la X. Te-am sunat să-ți spun că am rămas 
foarte impresionat în urma interviului tău. Ăă...”, ezită el 
o clipă, „în mod normal n-aș spune asta la un robot 
telefonic, dar cred că ai fi încântată să afli că am decis să 
te primim ca pe un nou membru al echipei noastre. Mi-aş 
dori să începi cât mai curând posibil, aşa că imediat ce vei 
putea, te rog să mă suni la unul din numerele de telefon pe 
care le cunoști ca să discutăm detaliile. Ää... la revedere”. 

Holly se rostogoli pe pat încoace şi-ncolo, încântată, și 
apăsă iarăşi butonul pentru a mai asculta încă o dată 
înregistrarea. Tintise luna... și nimerise! 


Capitolul treizeci şi şapte 


Holly ridică privirile spre înalta clădire în stil geor- 
gian și se înfioră entuziasmată. Era prima ei zi de serviciu 
şi simţea că are în faţă zile foarte bune. Birourile revistei 
X erau chiar în centrul orașului, la etajul al doilea, deasupra 
unei mici cafenele. Holly dormise foarte puțin noaptea 
trecută, fiind nervoasă și nerăbdătoare. Cu toate astea nu 
simţea groaza aceea pe care o simţea de obicei când începea 
un nou serviciu. ÎI sunase pe Chris imediat ( după ce mai 
ascultase mesajul de vreo trei ori) iar apoi împărtășise vestea 
cea bună familiei și prietenilor. Toată lumea fusese extrem 
de încântată, şi dis-de-dimineaţă, chiar înainte de a ieși pe 
uşă, primise un superb buchet de flori de la părinții ei, 
prin care aceştia o felicitau şi îi urau baftă în prima ei zi 
de serviciu. 

Se simţea ca şi cum ar fi fost prima zi de școală şi se 
dusese să-şi cumpere o servietă care să o facă să arate mai 
inteligentă. Dar, deși era încântată, când se așeză la masă 
să ia micul dejun se simţi deodată tristă. Tristă pentru că 
Gerry nu era acolo cu ea, pentru a împărtăși cu el acest 
nou început. Aveau un ritual al lor ori de câte ori Holly 
începea un nou serviciu, care devenise o obișnuinţă. Gerry 

o trezea pe Holly aducându-i micul dejun la pat și îi pregătea 
sandvișuri cu șuncă și brânză, un măr, un pachet de saleuri 
şi o ciocolată. Apoi o ducea cu mașina la serviciu în prima 
ei zi, o suna în pauza de prânz să vadă dacă ceilalţi „copii” 
din birou se jucau frumos cu ea, iar seara o aducea tot el 
acasă. Apoi stăteau împreună la cină, el o asculta amuzat, 
în timp ce Holly îi povestea despre caracterul oamenilor 
de la serviciu bombănind încă o dată cât de mult ura să 
meargă la serviciu. Dar asta se întâmpla doar în prima zi 
de serviciu. În fiecare dintre dimineţile următoare se 
trezeau târziu, se alungau unul pe celălalt de la duș, apoi 
umblau prin bucătărie pe jumătate adormiţi, bombănind, 
în timp ce fiecare dintre ei lua o înghiţitură de cafea care 
să-i ajute să se trezească. Își dădeau un sărut de rămas bun 
şi plecau fiecare pe drumul lui. Apoi o luau de la capăt în 
ziua următoare. Dacă Holly ar fi ştiut că au atât de puţin 
timp de petrecut împreună nu s-ar mai fi obosit să 
desfășoare toată acea rutină îngrozitoare... 

În dimineaţa asta însă lucrurile se desfășuraseră după 
un scenariu foarte diferit. Se trezise într-o casă pustie, 
într-un pat gol, fără nici un mic dejun adus la pat. Nu a 
trebuit să se lupte ca să obțină dreptul de a face prima duș, 
iar bucătăria era tăcută fără sunetul acceselor de strănut 
matinale ale lui Gerry. Îndrăznise să-şi imagineze că atunci 
când se va trezi, printr-o minune, Gerry va fi aici ca să o 
întîmpine, pentru că așa cerea tradiţia, iar o asemenea zi 
deosebită n-ar fi fost la fel fără el. Dar moartea nu face 
excepţii. Cine a plecat, plecat rămâne. 

Acum, aflată în faţa intrării, Holly verifică să vadă 
dacă nu cumva fermoarul era deschis, jacheta intrată în 
pantaloni și dacă nasturii de la cămașă erau încheiaţi așa 
cum trebuie. Mulțumită că arăta bine, urcă pe scara de 
lemn până la noul ei serviciu. Intră la recepţie, iar secretara 
ieşi de Ja biroul ei ca s-o întâmpine. 


„Bună, Holly”, spuse ea, aplecând capul. „Bine ai venit 
în umilul nostru sălaş”. Făcu un gest circular cu mâna, 
arătând încăperea. Lui Holly îi plăcuse femeia asta din 
clipa în care o cunoscuse la interviu. Părea că are aceeași 
vârstă ca şi Holly, părul lung și blond și o față care părea 
că zâmbeşte mereu. 

„Apropo, eu sunt Alice și lucrez aici la recepţie, după 
cum bine ştii. Ei, şi acum să te duc la șeful cel mare. Te 
aşteaptă”. 

„Doamne, sper că n-am întârziat, nu?”, întrebă Holly 
îngrijorată, trăgând cu coada ochiului la ceas. Plecase 
devreme de acasă ca să nu rămână blocată în trafic. 

„Nu, deloc”, spuse Alice conducând-o spre biroul 
domnului Feeney. „Nu-l băga în seamă pe Chris şi pe 
ceilalți, sunt toţi înnebuniţi să muncească. Ar trebui să 
aibă şi ei o viaţă a lor, pentru numele lui Dumnezeu. Pe 
mine n-ai să mă vezi pe aici după ora șase, asta-i sigur”. 

Holly râse. Alice îi amintea cum era ea înainte. 

„Apropo, să nu crezi că trebuie să vii devreme și să 
pleci târziu pentru că ceilalți fac asta. Cred că de fapt Chris 
îşi duce viaţa în biroul lui, aşa că nu poți să concurezi cu 
el. Omul ăsta nu e normal”, spuse ea tare, bătând la ușa 
biroului lui și invitând-o pe Holly înăuntru”. 

„Cine nu-i normal?”, întrebă sever Chris, ridicându-se 
din scaun și întinzându-se. 

„Lu”, zâmbi Alice și închise ușa în urma ei. 

„Vezi cum mă tratează personalul?”, spuse Chris, 
întinzând mâna pentru a o saluta pe Holly. Strângerea lui 
de mână era din nou caldă şi primitoare, iar Holly se simţi 
imediat în largul ei în atmosfera aceasta din firmă. 

„Vă mulțumesc pentru că m-aţi angajat, domnule 
Feeney”, spuse Holly cu sinceritate în glas. 

„Poţi să-mi spui Chris și nu e nevoie să-mi mulţumești. 
Așa, acum te rog să mă urmezi ca să-ţi prezint un pic locul 

ăsta”. O conduse în hol. Pereţii erau acoperiţi cu tablouri 
înrămate reprezentând coperţile fiecărei reviste X care 
fusese publicată în ultimii douăzeci de ani. 

„Nu ai prea multe de văzut. Aici e biroul furnicuţelor”. 
Deschise o uşă și Holly aruncă o privire în biroul uriaș. 
Înăuntru erau cam zece birouri, iar camera era plină de 
oameni care stăteau în fața calculatoarelor vorbind la 
telefon. Aceştia ridicară privirea şi făcură un gest cu mâna. 
Holly le surâse, amintindu-și cât era de importantă prima 
impresie. „Aceştia sunt minunaţii jurnaliști care mă ajută 
să-mi plătesc facturile”, explică Chris. „El e John-Paul, 
redactorul de modă, Mary, responsabilă cu retetele și Brian, 
Sean, Gordon, Aishling și Tracey”. El râse iar unul dintre 
ei ridică degetele către Chris, continuând să vorbească la 
telefon. 

„Restul jurnaliştilor sunt corespondenţi, aşa că n-ai să-i 
vezi prea mult stând pe la birou”, explică Chris, 
conducând-o în camera alăturată. „Aici se ascund specialiştii 
noştri în calculatoare. Ei sunt Dermot și Wayne care se 
ocupă de layout şi design, așa că vei colabora cu ei, și îţi 
vor spune ce reclame trebuie inserate şi unde. Băieți, ea 
este Holly”. 

„Bună, Holly”. Amândoi se ridicară şi îi strânseră mâna, 
apoi continuară să lucreze la calculator. 

„l-am dresat bine”, remarcă Chris și ieşiră înapoi în 
hol. „Acolo jos e sala de şedinţe. Avem întâlniri în fiecare 
dimineaţă la opt patruzeci și cinci.” 

Holly dădea din cap la tot ceea ce i se spunea, încercând 
să țină minte numele. 

„Pe scări în jos sunt toaletele, iar acum o să-ţi arăt 
biroul în care ai să lucrezi tu. 

Se întoarseră pe drumul pe care veniseră, iar Holly se 
uită din nou pe pereti, simțindu-se încântată. Nu semăna 
deloc cu ceea ce trăise ea până acum. 

„Aici e biroul tău”, zise el, deschizând o ușă şi lăsând-o 
pe ea să intre prima. 

Holly nu mai contenea zâmbind, privind în jurul ei 
prin cămăruţă. Nu avusese niciodată până acum biroul ei. 
Era mare doar atât cât să încapă un birou de lucru şi un 
dulap de acte, dar era al ei. Pe birou era un calculator și 
teancuri întregi de dosare. În faţa biroului era o etajeră 
care gemea de cărţi, dar și de mai multe dosare și grămezi 
de reviste vechi. Uriașa fereastră georgiană acoperea practic 
tot peretele din spatele biroului ei și, cu toate că afară era 
frig și bătea vântul, camera era plăcută și aerisită. Îi făcea 
plăcere să-și imagineze că va lucra acolo. 

„E perfect”, îi spuse ea lui Chris, punându-și servieta 
pe birou și privind în jur. 

„Aşa”, spuse Chris. „Ultimul tip care a lucrat aici era 
extrem de organizat şi în toate dosarele acelea vei găsi 
explicaţii foarte clare în legătură cu ceea ce vei avea de 
făcut. Dacă ai probleme, sau vrei să-mi pui întrebări despre 
orice, poti să vii să mă întrebi. Sunt chiar alături”. El 
ciocăni în peretele care despărţea birourile lor. 

„Să ştii că nu aştept miracole de la tine, pentru că sunt 
conştient că ești nouă în domeniu, de aceea cred că vei 
pune multe întrebări. Următorul număr trebuie să iasă la 
data de întâi a lunii”. 

Holly făcu ochii mari: avea două săptămâni ca să umple 
o revistă. 

„Nu-ţi face griji”, surâse el din nou. „Aș vrea să te 
concentrezi mai mult pe ediţia din luna noiembrie. 
Familiarizează-te cu aspectul revistei. Păstrăm cam același 
stil în fiecare lună, aşa că vei ști ce reclame trebuie să intre 
pe anumite pagini. Este mult de muncă pentru o singură 
persoană, dar dacă te organizezi cum trebuie lucrurile vor 
merge bine. Vorbeşte cu Dermot și Wayne, ei o să-ţi arate 
care este formatul standard, și dacă ai ceva de făcut roag-o 

pe Alice. Ea e aici ca să ajute pe toată lumea”. Chris termină 
de vorbit și privi în jur. „Cam asta ar fi tot. Ai întrebări?” 

Holly clătină din cap. „Nu, cred că mi-ai spus totul”. 

„Bun, atunci te las să-ți faci treaba”. Ieși încet din 
cameră, dar făcu o pauză înainte de a închide uşa. O 
urmărea privind satisfăcută în jurul ei. „Holly, te-am 
angajat pentru că pari o tânără foarte hotărâtă”. 

Holly dădu din cap cu convingere, pentru a-l asigura 
că avusese dreptate. 

„Recunosc un om care muncește și până acum nu 
m-am înşelat niciodată”. Îi zâmbi încurajator şi închise 
ușa încet în urma lui. Holly se așeză imediat la noul ei 
birou, din noul ei serviciu, nerăbdătoare să se instaleze cât 
mai curând. Era un pic înspăimântată de noua sa viaţă. 
Acesta era cel mai impresionant serviciu pe care îl avusese, 
și după cum auzise, urma să fie extrem de ocupată, însă se 
bucura. Avea nevoie să-și țină mintea ocupată. Totuși 
n-avea cum să-şi amintească toate numele pe care le auzise, 
aşa că scoase agenda și stiloul și începu să le scrie pe cele 
pe care le ştia. Deschise dosarele și se apucă să lucreze. 

Fu atât de prinsă de ceea ce citea, încât după un timp, 
realiză că lucrase şi în pauza de prânz. După cum se auzea 
pe afară, nimeni altcineva din birouri nu se mișcase de 
acolo. La celelalte servicii, Holly se oprea din lucru cu cel 
puţin jumătate de oră înainte de pauză ca să se gândească 
la ce o să mănânce. Apoi pleca cu cincisprezece minute 
mai devreme şi se întorcea cu un sfert de oră mai târziu, 
datorită „traficului”, deși mergea pe jos până la cafenea. 
Holly visa cu ochii deschişi majoritatea timpului, dădea 
telefoane în interes personal, în special în străinătate, pentru 
că nu trebuia să plătească convorbirea, şi era prima care-și 
încasa salariul lunar, pe care de obicei îl cheltuia în primele 
două săptămâni. 

Da, acum era cu totul altfel faţă de serviciile în care 
lucrase și aștepta cu nerăbdare fiecare minut petrecut acolo. 


„Aşadar, Ciara, ești sigură că ţi-ai luat paşaportul?” o 
întrebă Elizabeth pe fiica ei pentru a treia oară de când 
plecaseră de acasă. 

„Da, mamă”, oftă Ciara. „Ti-am mai spus de un milion 
de ori, e aici”. 

„Arată-mi-l”, spuse Elizabeth, întorcându-se spre ea. 

„Nu! N-am să ţi-l arăt. Ar trebui să mă crezi pe cuvânt. 
Stii, nu mai Sunt un copil”. 

Declan pufni, iar Ciara îi dădu un ghiont între coaste. 
„Taci din gură”. 

„Ciara, arată-i mamei pașaportul ca să se liniştească”, 
spuse obosită Holly. 

„Bine”, cedă ea, ridicându-și poșeta. „E aici, uite 
mamă... nu, stai puțin, de fapt e aici... nu, poate l-am pus 
aici... o, la naiba!” 

„O, Doamne, Ciara”, bombăni tatăl lui Holly, frânând 
și întorcând maşina. 

„Ce vrei?”, spuse ea, apărându-se. „L-am pus aici, tată. 
Cineva probabil că l-a luat de aici”, mormăi ea, golindu-şi 
poşeta pe bancheta maşinii. 

„Fir'ar să fie, Ciara”, se stropși Holly când o pereche 
de pantaloni scurți zburară prin fața ei. 

„A, da’ mai taci o dată”, bombăni din nou Ciara. „Nu 
va mai trebui să mă suporţi prea mult”. 

Toată lumea din mașină tăcu, realizând că așa era. Ciara 
pleca în Australia, Dumnezeu știa pentru câtă vreme, și iarăşi 
urma să le fie dor de ea, așa nervoasă și zgomotoasă cum era. 

Holly stătea înghesuită în spatele maşinii, lângă 
fereastră, alături de Declan şi Ciara — tatăl ei îi dusese pe 
toţi la aeroport ca să-și ia la revedere. Din nou. Richard îi 
dusese cu maşina pe Mathew şi pe Jack (în ciuda protestelor 
acestuia din urmă) şi probabil că ajunseseră deja la aeroport. 
Era a doua oară că se întorceau înapoi acasă, căci mai întâi 
Ciara îşi uitase inelul ei norocos de pus în nas şi ceruse 
insistent să întoarcă mașina. BLIOTECA JUDEȚE ARN © 

Ajunseră la aeroport la aproape o oră de când plecaseră 
prima oară de acasă, în loc să facă, aşa cum era normal, 
douăzeci de minute. 

„Doamne, ce v-a luat atâta?” se plânse Jack lui Holly 
când aceștia ajunseseră în sfârşit la aeroport, având nişte 
feţe lungi. „M-ati lăsat să vorbesc singur cu Dick”. 

„Hai, mai lasă-ne Jack”, sări Holly în apărarea acestuia. 
„Nu e chiar atât de rău”. 

„O, ai schimbat tonul”, o necăji el, ironic. 

„Nu, dar cânţi tu alt cântec decât cel care trebuie”, îl 
repezi ea şi se îndreptă spre Richard care stătea singur, 
privind lumea trecând încolo și încoace. Zâmbi spre el. 

„Puiule, ai să ţii mai mult legătura cu noi de data asta, 
nu-i aşa?”, o rugă Elizabeth pe fiica ei în timp ce o îmbrățişa. 

„Sigur că da, mamă. A, te rog să nu plângi, că o să mă 
apuce și pe mine”. 

Holly simţea un nod în gât și se lupta să nu plângă. 
Ciara fusese o companie plăcută în ultimele câteva luni şi 
reușise să o înveselească pe Holly, atunci când simţea că 
viaţa nu putea fi mai rea de-atât. Urma să-i fie dor de sora 
ei, dar înţelegea că trebuie să fie cu Mathew. Era un băiat 
de treabă și era fericită că ei doi se găsiseră unul pe celălalt. 

„Să ai grijă de sora mea”. Holly se ridică pe vârfuri ca 
să-l îmbrăţişeze pe uriașul Mathew. 

„Nu fi îngrijorată, e pe mâini bune”, surâse el. 

„Ai să ai grijă de ea, nu-i așa?”. Frank îl bătu pe spate, 
zâmbitor. 

Mathew era suficient de inteligent pentru a-şi da seama 
că asta era mai mult o avertizare decât o întrebare, aşa că 
îi răspunse foarte convingător. 

„Pa, Richard”, spuse Ciara, îmbrățișându-l din toată 
inima. „Stai departe de ticăloasa aia de Meredith. Ești mult 
prea bun pentru ea”. 


Ciara se întoarse spre Declan. „Poţi să vii oricând 
doreşti, Dec, poate vrei să faci un film despre mine”, spuse 
ea serioasă, în timp ce-l îmbrățişa. 

„Jack, ai grijă de sora mea cea mare”, spuse ea zâmbind, 
privind-o pe Holly. „Vai, ce dor o să-mi fie de tine”, 
adăugă ea tristă, strângând-o pe Holly în brațe. 

„Și mie”. Lui Holly îi tremura vocea. Ştia că pentru 
sora ei cel mai bine era să plece, dar ele două se apropiaseră 
foarte mult în ultimele câteva luni, așa că o parte din Holly 
dorea ca ea să rămână. 

„Bun, acum plec, ca să nu vă mai văd aşa amărâţi şi să 
mă faceţi să plâng”, spuse ea, încercând să glumească. 

„Să nu te mai dai cu frânghiile alea, Ciara. Sunt mult 
prea periculoase”, spuse Frank, cu o privire îngrijorată. 

„Îi spune bungee jumping, tată!” râse Ciara, săru- 
tându-și din nou părinţii pe obraji. „N-ai grijă, sunt sigură 
că o să găsesc ceva mai periculos”, îl tachină ea. 

Holly rămase în tăcere alături de familia ei, privind 
cum Ciara şi Mathew se îndepărtau ţinându-se de mână spre 
poarta de îmbarcare. Până și Declan avea lacrimi în ochi, 
deși spunea că-i curg ochii pentru că-i venea să strănute. 

„Uită-te spre lumină, Declan”. Jack îl luă de după umeri 
pe fratele lui mai mic. „Se spune că asta te va ajuta să strănuți”. 

Declan ridică privirile spre lumină, evitând să se uite 
cum sora lui preferată pleca. Frank o ţinea aproape pe 
soția lui, în timp ce ea făcea cu mâna, iar lacrimile i se 
prelingeau pe obraji. 

Începură cu toţii să râdă, când alarma începu să piuie 
când Ciara trecu prin scannerul de securitate al aeropor- 
tului şi i se spuse să-şi golească poșeta, urmând apoi o 
mică agitaţie. 

„Ca de fiecare dată”, râse Jack. „Mă mir cum o mai 
lasă să intre în țară”. 

Făcură cu toţii cu mâna când Ciara și Mathew plecară 
şi părul ei roz dispăru în mulțime. 

„Așa”, spuse Elizabeth ştergându-și lacrimile de pe 
obraz, „Ce-aţi zice voi, copii, să ne întoarcem cu toţii acasă 
şi să luăm masa?” 

Fură cu toţii de acord, văzând ce mâhnită era mama lor. 

„O să te las să mergi cu Richard de data asta”, spuse 
Jack către Holly făcând pe isteţul şi dispărând cu restul 
familiei, lăsându-i pe Richard și pe Holly ușor în urmă. 


„Și cum a fost prima ta săptămână la serviciu, draga 
mea?”, o întrebă Elizabeth pe Holly, în timp ce stăteau cu 
toţii la masă. 

„O, îmi place la nebunie, mamă”, spuse Holly, cu ochii 
strălucind. „Este mult mai interesant şi mai provocator 
decât orice alt serviciu pe care l-am avut, și tot personalul 
e atât de prietenos. E o atmosferă extraordinară acolo”. 

„Asta contează cel mai mult, nu-i așa?” spuse Frank, 
încântat. „Cum e şeful tău?” 

„A, e un scump. Seamănă atât de mult cu tine, tată. 
Îmi vine să-l îmbrăţişez și să-l pup de fiecare dată când îl 
văd”. 

„Asta seamănă a hărțuire sexuală la locul de muncă”, 
glumi Declan, iar Jack râse pe înfundate. 

Holly se uită urât spre fraţii ei. 

„Mai faci vreun film anul ăsta, Declan?”, întrebă Jack. 

„Da, despre cei fără adăpost”, spuse el cu gura plină. 

„Declan,” spuse Elizabeth făcând o grimasă, „nu vorbi 
cu gura plină”. 

„Scuze”, zise Declan şi scuipă ce avea în gură pe masă. 

Jack izbucni în râs, în timp ce restul familiei întoarse 
privirea dezgustată. 

„Ce spuneai că ai să faci, fiule?” întrebă Frank, 
încercând să evite o ceartă în familie. 

„Fac un film documentar pentru colegiu despre cei fără 
adăpost”. 


„Foarte bine”, răspunse el, retrăgându-se din nou în 
cochilia lui. 

„Si de data asta ce membru al familiei o să-ţi servească 
drept subiect? Richard?”, întrebă ironic Jack. 

Holly trânti pe masă cutitul şi furculita. 

„N-ai fost amuzant, omule”, spuse Declan serios, spre 
surprinderea lui Holly. 

„Doamne, ce aveţi de sunteţi așa sensibili cu toţii zilele 
astea?”, întrebă Jack făcând ochii roată. 

„N-a fost amuzant, Jack”, rosti severă Elizabeth. 

„Da ce-a spus?”, o întrebă Frank pe soţia lui, ieşind 
din transă. 

Elizabeth dădu din mână ca și când n-ar fi contat, aşa 
că el înțelese că nu trebuia să mai pună alte întrebări. 

Holly se uita la Richard care stătea în capătul mesei 
mâncând tăcut. Inima ei bătu mai repede pentru el. Nu 
merita asta și fie Jack fusese mai crud decât de obicei, fie 
așa era el în mod obișnuit, iar Holly trebuie să fi fost o 
proastă să fi considerat amuzant până atunci. 

„Îmi pare rău, Richard, glumeam doar”, spuse Jack. 

„E în ordine, Jack”. 

„Ti-ai găsit ceva de lucru?” 

„Nu, nu încă”. 

„Ce păcat”, spuse el sec, iar Holly îl fixă cu privirea. 
În definitiv, care naiba era problema lui? 

„Of, Jack”, oftă Holly, în timp ce tăia pieptul de pui, 
„trebuie să te maturizezi, să știi”. 

Jack își termină berea şi se uită lung Ía ea. 

Elizabeth își luă calmă tacâmurile şi farfuria de pe masă 
şi, fără să spună nici un cuvânt, plecă în camera de zi, 
unde deschise televizorul și își luă liniștită masa. 

„Micuţii ei spiriduşi” n-o mai făceau deloc să râdă. 

Capitolul treizeci şi opt 


Holly bătea darabana cu degetele pe birou privind pe 
fereastră. Săptămâna asta pur și simplu plutise de fericire 
la serviciu. Nu ştia că era posibil să-ți placă atât de mult să 
muncești. Sărise fericită peste pauzele de masă şi chiar 
stătuse peste program, și nu-i venea nici măcar să-i dea 
vreun pumn în nas vreunui coleg. Dar în definitiv lucra de 
doar trei săptămâni; mai era timp. La birou se dezvoltase 
o zeflemea voioasă, iar ea auzea adesea cum oamenii strigau 
unii la alţii din birourile lor. Atmosfera era plină de bună 
dispoziţie și ei îi plăcea asta. 

Îi plăcea sentimentul de a face parte dintr-o echipă; ca 
și cum munca ei ar fi avut o influență covârșitoare asupra 
produsului finit. Se gândea la Gerry în fiecare zi când era 
la serviciu. De fiecare dată când încheia un contract îi 
mulțumea în gând pentru că o propulsase în vârf. Desigur 
că mai avea și zile triste, când considera că nu merită să se 
dea jos din pat. Dar munca ei pasionantă îi dădea un imbold. 

Auzi radioul în biroul lui Chris şi surâse. La fix, în 
fiecare oră, fără excepţie, el asculta știrile. Şi toate știrile 
se strecurau în subconștientul lui Holly. Nu se mai simţise 
atât de inteligentă în viaţa ei. 


„Hei!”, strigă Holly, bătând în perete. „Închide radioul 
ăla! Unii dintre noi încearcă să lucreze!” 

ÎI auzi chicotind şi zâmbi. Se întoarse la munca ei; un 
corespondent scrisese un articol despre cum străbătuse toată 
Irlanda încercând să găsească cea mai ieftină bere și era 
foarte amuzant. În partea de jos a paginii era un spațiu gol 
și tu?” 

„Nu, mă gândeam doar că asta ar fi o întrebare 
interesantă, asta-i tot”, glumi ea. „Sigur că lucrez aici!” 

„O, desigur, uitasem. Asta-i revista care are birourile 
chiar după colţ. Din cauza căreia tu treci pe-aici prin faţă 
în fiecare zi, dar nu intri niciodată. De ce nu vii niciodată 
la prânz?”, o tachină el. „Restaurantul meu nu e destul de 
bun pentru tine?” 

„Toată lumea pe-aici ia masa la birou”, explică ea. „Deci 
ce crezi?” 

„Cred că sunteţi niște plicticoși”. 

„Nu, vreau să spun ce crezi despre reclamă?” 

„A, sigur, cred că e o idee bună”. 

„Bun, atunci o să o pun în ediţia din noiembrie. Vrei 
să o inserăm lunar?” 

„Vrei să-mi spui te rog cât m-ar costa treaba asta?”, 
râse el. 

Holly făcu un calcul şi îi spuse suma. 

„Hm... ”, reflectă el, „trebuie să mă mai gândesc la 
asta, dar sunt de acord pentru numărul din noiembrie”. 

„Grozav! Ai să fii milionar după ce o să apară revista”. 

„Aşa să fie”, râse el. „Apropo, dăm o petrecere peste 
două săptămâni cu ocazia lansării unei băuturi noi. Vrei să 
te trec pe lista invitaţilor?” 

„Da, ar fi minunat. Despre ce băutură este vorba?” 

„Blue Rock. Este o băutură alcoolică nou apărută, care 
se pare că va avea un succes uriaș. Are un gust aiurea, dar 
va fi gratuită la petrecere, așa că o să fac eu cinste”. 

„Uau, ce reclamă îi faci!”, râse ea. „La ce oră va fi?”. 
Își scoase agenda, notându-și ora. „E perfect. O să vin 
direct de la serviciu”. 

„În cazul ăsta să nu uiţi să-ți aduci niște bikini asortaţi”. 

„Să nu uit să-mi aduc ce?” 

„Bikini”, râse el. „Lansarea are ca temă plaja”. 

„Dar e aproape iarnă, țăcănitule”. 

„Hei, n-a fost ideea mea. Sloganul este „Blue Rock, 
noua băutură tare a iernii ”. 

„ih, jalnic”. 

„Si murdar. O să aducem nisip şi o să-l împrăşștiem 
peste tot pe jos, după care va urma un coșmar ca să-l 
curățăm. Bun, acum mă întorc la treabă. Astăzi a fost o zi 
teribil de aglomerată”. 

„Mulţumesc, Daniel. Mai gândeşte-te cum vrei să sune 
reclama și dă-mi un semn”. 

„Aşa am să fac”. 

Ea se ridică de pe scaun și se duse la Chris, în biroul 
alăturat, trecându-i ceva prin minte. 

„Ai terminat cu dansul în birou?” chicoti el. 

„Da, a devenit o obişnuinţă. Am venit să te-nvăţ şi pe 
tine”, glumi ea. 

„Care e problema?” întrebă el. 

„Nici o problemă; mi-a venit o idee”. 

„la loc, te rog.” El arătă spre scaunul din faţa lui. 
Trecuseră de-abia trei săptămâni de când Holly stătuse 
acolo la interviu, iar acum deja îi prezenta șefului ideile 
ei. Ciudat cum se schimba viata atât de repede — dar învățase 
deja acest lucru... 

„Ce idee?” 

„Ştii restaurantul Hogan's de după colț?” 

Chris făcu un semn din cap că da. 

„Tocmai am vorbit cu proprietarul și o să insereze o 
reclamă în revistă”. 


„Grozav, dar sper că n-o să vii să-mi spui de câte ori 
găsești o reclamă, că altfel am putea să stăm un an de zile”. 

Holly dădu ochii peste cap. „Nu asta am vrut să-ţi spun, 
Chris. Mi-a spus că o să dea o petrecere pentru lansarea 
unei noi băuturi, Blue Rock, de marţi într-o săptămână. 
Tema este plaja și tot personalul va purta bikini”. 

„Toamna?” ridică el din sprâncene. 

„Se pare că e noua băutură tare a iernii”. 

El rostogoli ochii. „Jalnic”. 

Holly zâmbi. „Așa i-am spus și eu. În orice caz, mă 
gândeam că ar fi interesant să facem un articol. Stiu că ar 
trebui să spunem toate ideile într-o ședință, dar evenimentul 
va avea loc destul de curând”. 

„inteleg. E o idee grozavă, Holly. O să pun unul din 
băieți să se ocupe de asta”. 

Holly surâse şi se ridică de pe scaun. „Apropo, ai 
rezolvat problema cu grădina?” 

Chris se încruntă. „Au venit vreo zece oameni să vadă 
despre ce e vorba. Mi-au zis că o să coste vreo şase mii ca 
s-o facă”. 

„Asta înseamnă o grămadă de bani”. 

„Ce să-i faci, e o grădină mare. E mult de muncă”. 

„Care a fost cea mai ieftină ofertă?” 

„Cinci mii jumate, de ce?” 

„Fratele meu poate să o facă pentru cinci mii”, se trezi 
ea vorbind. 

„Cinci?” ochii lui aproape că îi ieșiseră din orbite. „Se 
pricepe?” 

„Ti-aminteşti când am spus că grădina mea era o junglă?” 

El încuviinţă. 

„Acum nu mai este. A făcut o treabă foarte bună, 
problema este că lucrează singur, așa că s-ar putea să dureze 
mai mult”. 

„La banii ăştia nu-mi pasă cât durează. Ai cumva cartea 
lui de vizită?” 

„Aă... da, stai o clipă, ţi-o aduc imediat”. Sterpeli un 
carton care arăta cam ca o carte de vizită impresionantă de 
pe biroul lui Alice, imprimă numele lui Richard şi numărul 
telefonului mobil într-un mod cât mai elegant și tăie 
cartonul sub forma unui mic dreptunghi. 

„E grozav”, spuse Chris, citindu-l. „ÎI sun chiar acum”. 

„Nu, nu”, spuse iute Holly, „O să-l prinzi mai uşor la 
începutul săptămânii. Acum are de lucru până peste cap”. 

„Bine, aşa am să fac. Mulţumesc, Holly”. Ea se îndreptă 
spre uşă, dar se opri căci el o strigă. „Apropo, cum scrii?” 

„A fost una dintre materiile studiate la şcoală”. 

Chris râse. „Ai rămas tot la nivelul ăla?” 

„Sunt sigură că aș putea cumpăra un tezaur de cuvinte”. 

„Bine, pentru că aş vrea să scrii tu articolul cu lansarea 
băuturii ăleia”. 

Dani 

„N-am putut să conving pe nimeni altcineva — în seara 
aia au deja evenimente la care sunt invitați și cum eu nu 
pot să merg trebuie să mă bazez pe tine... o să trimit un 
fotograf cu tine să ia câteva instantanee cu nisipul și 
bikinii”, zâmbi el malițios 

„A... bine” . Lui Holly începuse să-i bată inima mai tare. 

„Cum sună opt sute de cuvinte?” 

Imposibil, gândi ea. După câte știa, avea doar cinci- 
zeci de cuvinte în vocabular. „Nici o problemă”, spuse 
încrezătoare şi ieşi pe ușă. 

La dracu”, la dracu”, la dracu” , se gândi ea; cum naiba 
urma să se descurce cu asta? Nici măcar nu știa să scrie 
corect. 

Ridică receptorul, apăsând butonul pentru repetarea 
numărului. 

„Hogan's.” 


„Cu Daniel Connelly, vă rog.” 

„Un moment.” 

„Nu mă puneţi să... 1” 

Începu Greensleves. 

„Aștept”, termină ea propoziţia. 

„Alo? 

„Daniel, eu sunt”, răspunse ea repede. 

„Oare o să mă laşi vreodată în pace?”, o tachină el. 

„Nu, am nevoie de ajutor.” 

„Stiu asta, dar eu nu am calificarea necesară”, râse el. 

„Nu serios, i-am spus redactorului șef despre ideea cu 
lansarea băuturii și el vrea să facem un articol.” 

„Minunat. Înseamnă că poţi să uiţi de reclamă!” râse el. 

„Nu, nu e minunat. Vrea să-l scriu eu.” 

„Asta-i o veste bună, Holly.” 

„Ba deloc, nu știu să scriu”, spuse ea cuprinsă de panică. 

„Serios? Asta era una dintre materiile principale pe 
vremea când eram eu elev.” 

„O, Daniel te rog, fii serios măcar o clipă... ” 

„Bine, ce vrei să fac?” 

„Trebuie să-mi spui absolut tot ce știi despre această 
băutură și despre lansare, astfel ca eu să încep să scriu 
articolul de pe acum acum şi să am câteva zile la dispo- 
ziţie să lucrez la el.” 

„Da, imediat domnule”, strigă el, îndepărtând 
receptorul de ureche. „Uite ce e, Holly trebuie să mă întorc 
la lucru acum. 

„Te rog”, se văicări ea. 

„A, ascultă, la ce oră termini serviciul?” 

„Sase”. Ea încrucișă degetele, rugându-se ca el să o ajute. 

„Ce-ai zice să treci pe aici în jur de şase şi eu o să-ţi 
spun despre ce e vorba în timp ce o să mergem undeva să 
mâncăm?” 

„A, mulțumesc atât de mult, Daniel”. Ţopăi prin birou 
încântată. „Eşti un geniu!” 

Închise telefonul veselă şi respiră uşurată. Poate că avea 
o şansă să facă până la urmă articolul ăla și să reușească 
să-şi păstreze și postul. Apoi îngheță, în timp ce derulă în 
minte conversaţia pe care o purtase. 

Oare tocmai fusese de acord să-și dea întâlnire cu 
Daniel? 


Capitolul treizeci şi nouă 


În ultima ei oră de program, Holly nu se mai putea 
concentra; se tot uita la ceas, dorind ca timpul să treacă 
mai greu. De data asta se întâmpla contrariul. De ce nu 
trecea timpul la fel de repede atunci când aștepta să deschidă 
mesajele de la Gerry? Îi era groază de cina cu Daniel. 

La ora șase fix o auzi pe Alice închizând calculatorul 
şi coborând cu zgomot scările de lemn — spre libertate. 
Holly zâmbi, amintindu-și cum făcea şi ea altă dată acelaşi 
lucru. Dar totul era altfel atunci când aveai un soț frumos 
la care să te întorci acasă. Dacă l-ar fi avut încă pe Gerry, 
s-ar fi luat la întrecere cu Alice care să iasă prima pe uşă. 

Ascultă un timp cum și ceilalți îşi strângeau lucrurile 
şi se rugă să apară Chris şi să-i umple biroul cu multe acte, 
ca să trebuiască să stea până târziu şi să fie nevoită să 
anuleze cina cu Daniel. Ea şi Daniel ieșiseră împreună de 
un milion de ori, aşa că de ce îşi făcea griji acum? Erau 
cei doi “prieteni singuratici” şi de fiecare dată când cineva 
dădea o petrecere sau punea la cale o ieşire în oraș, ei doi 
erau mereu invitați împreună, pentru a-și ține companie, 
ca şi cum n-ar fi fost în stare să vorbească cu alte cupluri 
la masă. Se părea că oamenii simțeau că dacă îl invitau pe 
Daniel, automat trebuia să o invite și pe Holly. Și deşi 

petrecuseră cele mai multe seri monopolizându-se unul pe 
celălalt, fuseseră întotdeauna înconjurați de alţii. Dar ceva 
se petrecea în subconștientul lui Holly. Era ceva în vocea 
lui care o îngrijora, iar mai devreme, când vorbiseră la 
telefon, se întâmplase ceva cu stomacul ei, ceva care o 
făcuse să nu se simtă în largul ei pentru că mergea să-l 
întâlnească. Se simţi atât de vinovată şi de rușinată pentru 
că ieşea în seara asta cu el încât încercă să se convingă că 
era doar o întâlnire de afaceri. De fapt, cu cât se gândea 
mai mult, cu atât realiza că era chiar asta. Zâmbi, 
gândindu-se că devenise şi ea unul din oamenii aceia care 
discutau afaceri la masă. De obicei, singurul lucru pe care 
îl discuta la masă cu Sharon și Denise erau bărbaţii și viața 
în general — discuţii de fete. 

Închise calculatorul şi își strânse lucrurile în servietă. 
Făcea totul lent, ca şi cum asta ar fi împiedicat-o să ia masa 
cu Daniel. Se plesni peste frunte... era o masă de afaceri. 

„Ei, nu merită să-ți baţi capul cu toate”, chicoti Alice 
din ușa lui Holly. 

Holly tresări speriată. „Isuse, Alice nu te-am observat.” 

„Totul e în regulă?” 

„Mda”, spuse ea neconvingător. „Trebuie să fac ceva 
ce chiar nu vreau să fac. Dar pe care aş vrea să-l fac, ceea 
ce mă face să nu vreau să-l fac, cu atât mai mult cu cât mi 
se pare incorect, chiar dacă e corect. Înţelegi?” 

Alice o privea făcând ochii mari. 

„Credeam că numai eu stau să analizez așa lucrurile.” 

„A, nu mă băga în seamă”, se învioră Holly, „înnebunesc 
pur și simplu.” 

„Ni se întâmplă şi celor mai buni dintre noi”, zâmbi 
Alice. 

„De ce te-ai întors aici?” întrebă Holly, amintindu-și 
Că îşi auzise colega plecând mai devreme. „Oare libertatea 
nu te mai atrage?” 


„Ba da”, spuse Alice dându-și ochii peste cap, „dar am 
uitat că aveam o ședință la şase.” 

„Ahaa... ”. Holly era dezamăgită. Nimeni nu-i spusese 
nimic de vreo ședință astăzi, ceea ce nu era neobișnuit, 
pentru că ei nu i se cerea să fie ca toți ceilalți. Dar era 
neobișnuit ca Alice să ia parte la o ședință la care Holly să 
nu fi fost invitată. 

„Este despre ceva interesant?” Holly era curioasă să 
obţină informaţii, încercând să nu pară prea interesată, în 
timp ce își făcea de lucru prin birou. 

„Este ședința de astrologie.” 

„Sedinta de astrologie?” 

„Da, o ţinem lunar.” 

„Ar trebui să iau și eu parte sau nu se poate dacă 
n-am fost invitată?” Ea încerca să-şi ascundă amărăciunea, 
fără succes însă, spre jena ei. 

Alice râse. „Sigur că eşti binevenită, Holly. Chiar 
venisem să te invit, de aceea stau la ușa biroului tău.” 

Holly lăsă servieta jos, simțindu-se ca o proastă şi o 
urmă pe Alice în sala de şedinţe, unde toată lumea stătea și 
aştepta. 

„Aceasta este prima şedinţă de astrologie a lui Holly, 
aşa că haideţi să-i urăm cu toţii bun venit”, spuse Alice. 

Holly luă loc, în timp ce toți o aplaudară pe noua lor 
colegă de ședință. 

Chris își îndreptă privirile spre Holly. „Holly vreau 
doar să știi de la început că nu am absolut nimic de a face 
cu acest nonsens și că îţi cer scuze pentru că ai fost atrasă 
în asta.” 

„O, da” mai taci din gură, Chris”, îl repezi Tracey pe 
şeful ei, luând loc în capul mesei, ţinând în mână o agendă 
şi un stilou. „Bun, cine vrea să fie primul luna asta?” 

„Haideţi s-o lăsăm pe Holly să fie prima” spuse Alice, 
generoasă. 

Holly privi în jur complet nedumerită. „Dar habar n-am 
despre ce e vorba.” 

„Păi spune-ne, ce zodie ești?” 

Taur.” 

„A, grozav”, spuse Tracey veselă. „N-am mai avut un 
Taur până acum. Bun, eşti căsătorită sau te vezi cu cineva 
sau ești singură, sau ceva?” 

Holly roşi căci Brian îi făcu cu ochiul, iar Chris îi zâmbi 
încurajator. Era singurul din încăpere care ştia despre Gerry. 
Holly își dădu seama că, de la moartea lui Gerry, era prima 
oară când trebuia să răspundă la această întrebare și nu prea 
știa ce să spună. „Ăă. .. nu, nu mă întâlnesc cu nimeni dar...” 

„Atunci e bine”, zise Tracey începând să citească. „Luna 
asta Taurul va căuta pe cineva înalt și brunet şi frumos...” 
ea dădu din umeri şi ridică privirile. „E cineva?” 

„Pentru că el va avea un mare impact asupra viitorului 
ei”, o completă Alice. 

Brian îi făcu iarăși cu ochiul, găsind foarte amuzant 
faptul că era și el înalt şi brunet, dar era evident orb dacă 
își închipuia că era și frumos. Holly ridică din umeri, iar 
el privi în altă direcţie. 

„Aşa, treaba cu cariera e ușoară”, continuă Tracey. 
„Taurul va fi ocupat și mulțumit de o nouă sarcină care îi 
stă în față. Ziua norocoasă va fi...” se gândi o clipă, „marţi, 
iar culoarea norocoasă... albastru”, se hotărî ea, privind 
culoarea topului lui Holly. „Așa, cine urmează?” 

„Stai un pic, ăsta e horoscopul meu de luna viitoare?”, 
o întrerupse Holly şocată. 

Toată lumea de la masă izbucni în râs. „Ti-am spul- 
berat visele?” o tachină Gordon. 

„„Complet”, spuse ea încă uluită. „Îmi place să-mi citesc 
horoscopul. Vă rog să-mi spuneţi că nu toate revistele fac 
asta”, stărui ea. 

Chris dădu din cap. „Nu toate revistele procedează așa, 
Holly. Unele dintre ele angajează persoane care au talent 


a 


întrebă Tracey. 


să-l compună singure, fără a implica și restul biroului”. El 
o privi țintă pe Tracey. 

„Ha-ha Chris”, spuse ea sec. 

„Tracey, deci tu nu ești medium?” întrebă tristă Holly. 

Tracey dădu din cap că nu. „Nu sunt medium, dar mă 
pricep foarte bine să dau sfaturi cititorilor la rubrica 
„Curierul inimii” și să rezolv cuvinte încrucişate, multu- 
mesc foarte mult”. Trase cu coada ochiului la Chris, iar el 
şopti cuvântul ‘uav’ către ea. 

„A, m-ai distrus complet”. Holly spusese asta râzând, 
dar se lăsă pe spate în scaunul ei, dezumflată. 

„Chris urmezi tu. Luna asta Gemenii vor lucra foarte mult, 
nu vor părăsi biroul și vor mânca tot timpul mâncare nesă- 
nătoasă. Trebuie să-şi găsească un echilibru în vieţile lor”. 

Chris dădu ochii peste cap. „În fiecare lună scrii asta, 
Tracey.” 

„Păi, până nu-ți vei schimba stilul de viaţă, nici eu nu 
pot să schimb ce vor face Gemenii, nu-i așa ? 

Parcurseră mai departe zodia fiecăruia și Tracey cedă 
cererilor lui Brian ca Leii să fie doriţi de sexul opus toată 
luna şi să câștige la loterie. Hmm... şi te mai întrebai ce 
zodie e Brian. Holly se uită la ceas şi realiză că întârziase 
nepermis de mult la întâlnirea ei de afaceri cu Daniel. 

„O, îmi pare rău, trebuie să fug”, spuse ea, ridicându-se 
de la masă. 

„Te aşteaptă tipul înalt, brunet și frumos”, se amuză 
Alice. „Frimite-l la mine dacă nu-l vrei.” 

Holly ieşi afară și inima îi bătu cu putere, zărindu-l pe 
Daniel că îi iese în întâmpinare. Veniseră lunile reci de 
toamnă, aşa că Daniel purta iar jacheta neagră din piele și 
o pereche de blue-jeanși. Părul lui negru îi stătea în 
neorânduială și îi crescuse o barbă ţepoasă. Arăta de parcă 
atunci s-ar fi dat jos din pat. 

„O, ţi-am spus eu!” spuse încântată Tracey, care ieşise 
pe ușă după Holly, plecând apoi fericită pe drumul ei. 

„Îmi pare atât de rău, Daniel”, se scuză ea. „Am fost 
într-o şedinţă şi n-am putut să te sun”. 

„Nu-ţi face griji, sunt sigur că a fost ceva important”, 
zâmbi el, iar ea se simţi imediat vinovată. Era Daniel, 
prietenul ei, nu cineva pe care trebuia să-l evite. Ce naiba 
se petrecea cu ea? 

„Deci unde-ai vrea să mergi?” întrebă el. 

„Ce-ai spune să mergem aici?” spuse Holly, uitându-se 
la cafeneaua de la parterul clădirii ei de birouri. Voia să 
meargă în cel mai puţin intim și mai obişnuit loc posibil. 

Daniel strâmbă din nas. „Mi-e cam foame ca să mergem 
aici. N-am mâncat toată ziua”. 

Merseră împreună mai departe pe când Holly îi arăta 
fiecare cafenea de pe drum, la care Daniel clătina din cap 
de fiecare dată. Până la urmă el se mulţumi cu un restau- 
rant italienesc la care Holly nu se mai putea împotrivi. Nu 
pentru că ar fi vrut să meargă acolo, ci pentru că el spusese 
nu la fiecare dintre celelalte restaurante de pe drum. 

Înăuntru era linişte, erau doar câteva mese ocupate de 
cupluri care se priveau îndrăgostiţi în ochi, la lumina unei 
lumânări aprinse. Daniel își puse jacheta în cui, iar Holly 
stinse repede lumânarea de la masa lor când el nu se uita. 
Daniel purta o cămașă de un albastru intens, punând în 
evidenţă culoarea ochilor, făcându-i să pară mai luminoși 
în lumina slabă a restaurantului. 

„iti fac greață, nu-i așa?” râse Daniel, urmărind privirea 
lui Holly spre un cuplu aflat într-un colț mai îndepărtat al 
încăperii care se ţinea de mâini peste masă. 

„Nu, mă întristează.” 

Daniel nu o auzi , căci era ocupat să studieze meniul. 
„Ce vrei să serveşti?” 

„O să iau o salată Caesar.” 

Daniel făcu o grimasă. „Voi femeile și salatele voastre. 
Nu ţi-e foame?” 


„Nu prea”. Ea dădu din cap, apoi roşi căci stomacul îi 
ghiorăia cu putere. 

„Cred că cineva acolo jos nu prea e de acord cu tine”, 
râse el. „Nu cred că mănânci vreodată, Holly Kennedy.” 

Nu atunci când sunt cu tine, gândi ea. „Nu prea am 
poftă de mâncare, asta-i tot.” 

„Păi am văzut iepuri care mănâncă mai mult decât tine”, 
râse el. 

Holly încercă să controleze conversaţia, conducând-o 
pe un teritoriu sigur îşi ei petrecură seara vorbind despre 
petrecerea de lansare. Ea nu prea avea chef să discute despre 
sentimentele și gândurile fiecăruia dintre ei în seara asta; 
nici nu prea era sigură care sunt acelea. Daniel îi adusese 
cu amabilitate o copie a comunicatului de presă, astfel 
încât Holly putea să se uite pe el dinainte şi să înceapă să 
scrie articolul cât mai curând. El îi dădu de asemenea o 
listă cu numerele de telefon ale oamenilor care lucrau la 
Blue Rock, astfel încât Holly să poată cita câteva păreri. O 
ajutase extrem de mult, dându-i sfaturi despre ce unghi să 
abordeze și cu cine să vorbească pentru mai multe 
informaţii. Părăsi restaurantul simțindu-se mai puţin 
panicată de gândul că va trebui să scrie un articol — totuși 
mai panicată neștiind de ce nu se simţea în largul ei în 
compania unui bărbat care voia doar să-i fie prieten. Lui 
Holly încă îi era foame căci mâncase doar câteva frunze 
de salată. 

leşi din restaurant pentru o gură de aer proaspăt în 
timp ce Daniel achita nota de plată. Era un bărbat extrem 
de generos, nu putea să nege asta, iar prietenia lui o bucura. 
Dar pur şi simplu nu i se părea un lucru la locul lui să ia 
masa într-un restaurant intim cu altcineva în afară de Gerry. 

Ea îngheță şi încercă să-şi ascundă chipul când zări un 
cuplu îndreptându-se spre ea, pe care chiar nu dorea să-l 
vadă. Se aplecă în faţă, prefăcându-se că-și leagă șireturile, 

până când realiză că era încălțată cu ghetele cu fermoar și 
sfârși jenată făcându-și de lucru cu tivul pantalonilor. 

„Holly, tu eşti?” auzi ea o voce familiară. Se uită în 
jos, spre cele două perechi de pantofi aflate în faţa ei și 
ridică încet ochii, până când privirile li se întâlniră. 

„A, bună ziua!” Încercă să pară surprinsă, în timp ce se 
mișca nervoasă de pe un picior pe altul. 

„Ce mai faci?” întrebă femeia, îmbrățişând-o. „Ce cauţi 
aici, afară, în frig?” 

Holly se rugă ca Daniel să rămână înăuntru mai mult 
timp. „A, ştiţi... am luat masa” zâmbi ea, arătând cu o 
mână tremurătoare restaurantul. 

„O, noi tocmai voiam să intrăm”, spuse zâmbind 
bărbatul. Ce păcat că nu ne-am întâlnit, am fi putut mânca 
împreună.” 

„„Da, da, ce păcat...” 

„Ai făcut bine, în orice caz”, spuse femeia bătând-o pe 
spate. „E bine să mai ieși în oraş şi să faci diverse lucruri 
singură.” 

„De fapt...” ea aruncă o privire spre ușă, rugându-se 
ca aceasta să nu se deschidă. „Da, e bine să mai faci asta...” 
„ bătu în retragere. 

„Aici erai!” Daniel râse, ieşind afară. „Credeam că 
m-ai părăsit”, spuse petrecându-și braţul în jurul taliei ei. 

Holly îi zâmbi stânjenită și se întoarse cu faţa la perechea 
de adineaori. 

„lertaţi-mă, nu v-am văzut”, zâmbi Daniel întor- 
cându-se cu faţa spre aceștia. 

Cuplul îl privea împietrit. 

„Ăă... Daniel, ei sunt Judith și Charles. Părinţii 
lui Gerry.” 


Capitolul patruzeci 


Holly apăsă cu putere claxonul de la mașină şi înjură 
şoferul din faţa ei. Spumega de mânie. Era furioasă pe ea 
însăşi pentru că fusese prinsă într-o asemenea situație. Era 
furioasă pe ea însăși pentru că avea sentimentul că fusese 
prinsă pe picior greșit, când de fapt nu era așa. Dar era și 
mai supărată pe ea pentru că simţea mai mult decât s-ar fi 
aşteptat, pentru că îi plăcuse într-adevăr să fie în compania 
lui Daniel toată seara. Şi n-ar fi trebuit să se simtă bine, 
fiindcă nu era corect așa, deși la momentul respectiv i se 
păruse corect... 

Își ridică mâinile spre cap și își masă tâmplele. O durea 
capul și stătea să analizeze lucrurile pe toate părțile, iar 
traficul ăsta aglomerat până acasă o înnebunea. Bietul 
Daniel, se gândi ea tristă. Părinţii lui Gerry fuseseră atât 
de nepoliticoşi cu el și terminaseră brusc conversaţia, 
intrând în restaurant și refuzând să dea ochii cu Holly. De 
ce a trebuit ca ei să o vadă singura dată când fusese şi ea 
fericită? Ar fi putut să treacă pe la ea pe acasă în orice zi a 
săptămânii, să o vadă simțindu-se tristă și trăind o viaţă 
perfectă de văduvă îndurerată. Atunci ar fi fost mulţumiţi. 
Dar n-o văzuseră, așa că acum credeau probabil că ea avea 

o viață minunată fără fiul ei. Ei, să-i ia naiba, se gândi 
mânioasă, apăsând din nou claxonul. De ce oamenilor le 
lua întotdeauna cinci minute să plece de la semafor când 
se făcea verde? 

Trebui să aștepte la fiecare semafor întâlnit în cale deși 
tot ce voia era să ajungă acasă și să se descarce. Luă telefonul 
mobil şi o apelă pe Sharon, știind că aceasta o va înţelege. 

„Alo? 

„Bună, John, sunt Holly, aş putea să vorbesc cu 
Sharon?” 

„Îmi pare rău Holly, dar a adormit. Aş trezi-o ca să 
vorbească cu tine, dar e pur și simplu epuizată...” 

„Nu, nu e nevoie”, îl întrerupse ea. „O sun mâine.” 

„E ceva important?” întrebă el îngrijorat. 

„Nu”, răspunse ea încet. „Nu e nimic important.” Închise 
imediat telefonul și formă numărul lui Denise. 

„Alo?” răspunse Denise chicotind. 

„Bună”, zise Holly. 

„Eşti bine?” râse Denise din nou. „Tom, potoleşte-te!” 
șopti ea, iar Holly își dădu seama că sunase într-un mo- 
ment nepotrivit. 

„Da, sunt bine. Am sunat doar ca să stau de vorbă, dar 
după câte se pare eşti ocupată”. 

„Bine, atunci, te sun eu mâine, Hol”, se hlizi Denise 
din nou. 

„Bine, la reve...” Holly nici măcar nu apucă să termine 
propoziţia, căci Denise deja închisese. 

Așteptă la semafor rămasă pe gânduri, până când 
claxoanele nervoase din spate o făcură să tresară și apăsă 
cu putere pe acceleraţie. 

Se hotărî să meargă la casa părinţilor ei și să stea de 
vorbă cu Ciara, care ar fi înveselit-o cu siguranță. De abia 
când ajunse în faţa casei părintești își aminti că Ciara nu 
mai era acolo şi ochii i se umplură de lacrimi. Încă o dată 
nu avea pe nimeni cu care să stea de vorbă. 


Sună la sonerie și Declan deschise ușa. 

„Ce-ai păţit?” 

„Nimic”, spuse ea, auto-compătimitor. „Unde e mama?” 

„În bucătărie cu tata, stă de vorbă cu Richard. Ar trebui 
să-i laşi un pic.” 

„Bine, bine... ”. „Tu ce făceai acum?” 

„Mă uitam la ce am filmat astăzi.” 

„E pentru documentarul despre cei fără adăpost?” 

„Da, vrei să-l vezi?” 

„Da”, îi zâmbi Holly cu recunoştinţă și se cuibări pe 
canapea. Trecuseră doar câteva minute de când începuse 
filmul și deja avea lacrimi în ochi, dar de data asta nu erau 
pentru ea însăși. Declan îi luase un interviu tulburător unui 
tip extraordinar care trăia pe străzile din Dublin. Realiză 
că erau oameni într-o situație mult mai rea decât ea și 
faptul că dăduse nas în nas cu părinții lui Gerry când Daniel 
ieşea din restaurant părea un lucru stupid și lipsit de 
importanţă. 

„Declan, e excelent,” rosti ea, ștergându-şi ochii de 
lacrimi după ce se termină filmul. 

„Mersi”, spuse el încet, scoțând caseta din video-player 
şi băgând-o în geantă. 

„Nu eşti mulţumit de el?” 

El ridică din umeri. „Când îţi petreci ziua cu un astfel 
de om e greu să nu fii mulțumit de faptul că ceea ce are el 
de spus e atât de rău, încât îţi iese un documentar excelent. 
Deci cu cât îi este lui mai rău, cu atât îmi va fi mai bine 
mie.” 

Holly ascultă cu interes. „Nu, nu sunt de acord cu tine, 
Declan. Cred că faptul că tu îl filmezi va schimba ceva 
pentru el. Dacă și filmul ăsta va fi difuzat la fel de mult ca 
celălalt, înseamnă că ai făcut enorm. Oamenii îl vor vedea 
Şi vor dori să-l ajute.” 

Declan ridică din umeri. „Poate. În orice caz, acum 
merg la culcare, sunt mort de oboseală.” Îşi luă geanta pe 

umăr și o sărută pe frunte, ceea ce o emoţionă pe Holly. 
Fratele ei se maturiza. 

Holly aruncă o privire la ceasul de pe şemineu și 
observă că era aproape miezul nopții. Își luă poșeta şi 
scoase plicul pe luna octombrie de la Gerry. Îi era groază 
de zilele când nu vor mai fi scrisori. Mai rămăseseră doar 
două după asta. Își trecu din nou degetele peste scris, în 
timp ce desfăcea plicul. Scoase cartonașul din plic și o floare 
uscată care fusese presată între două foi îi căzu în poale. 
Preferata ei, o mică şi fragilă floarea-soarelui. Împreună cu 
ea îi căzu şi o mică punguţă. O studie curioasă şi realiză că 
era un pacheţel cu seminţe de floarea soarelui. Mâinile îi 
tremurară când atinse petalele delicate ale florii, nedorind 
să o strivească între degete. Mesajul lui Gerry suna astfel: 


O floarea-soarelui pentru floarea mea, ca să-ţi lumineze 
zilele închise de octombrie pe care le urăşti atât. Plantează 
câteva seminţe şi fii sigură că te așteaptă o vară caldă și 
luminoasă. 


P.S. Te iubesc... 
P.P.S. Vrei, te rog, să-i dai mesajul acesta lui John? 


Holly ridică al doilea cartonaș care-i căzuse în poală şi 
citi, printre lacrimi și râsete, cuvintele scrise. 


Pentru John, 

La mulți ani pentru cea de-a treizeci şi doua aniversare! 

Îmbătrâneșşti, prietene, dar sper că o să ai multe, multe 
aniversări ale zilei de naştere. Ai grijă, bucură-te de viață, 
ai grijă de sotia mea şi de Sharon. Tu eşti bărbatul acum! 

Cu multă dragoste, 

Prietenul tău, 

Gerry. 

Ti-am spus că o să-mi țin promisiunea... 

Holly mai citi o dată şi încă o dată fiecare cuvânt scris 
de Gerry. Se aşeză pe canapea gândindu-se — i se păru ei 
ore întregi — la cât de fericit va fi John să primească un 
mesaj de la prietenul lui. Se gândi cât de mult se schimbase 
viaţa ei în ultimele luni. Viaţa profesională i se îmbunătă- 
tise în mod evident, și era mândră de ceea ce făcea la 
serviciu. Îi plăcea sentimentul de satisfacţie pe care îl avea 
în fiecare zi când închidea calculatorul și pleca de la birou. 
Gerry o forţase să fie curajoasă; o încurajase să aibă un 
serviciu care însemna mai mult în viaţa ei decât un simplu 
cec pe care îl încasa. N-ar fi avut nevoie să caute acele 
lucruri în plus dacă Gerry ar fi fost încă acolo cu ea. Viaţa 
fără el era mai goală, dar îi lăsa mai mult spaţiu pentru ea 
însăşi. Cu toate astea, le-ar fi schimbat pe toate, doar ca 
să-l aibă pe Gerry înapoi. 

Dar nici măcar nu se punea problema. Trebuia să 
înceapă să se gândească la ea și la viitorul ei. Pentru că nu 
era nimeni altcineva cu care să mai împartă 
responsabilitățile. 


Își şterse lacrimile și se ridică de pe canapea. Simţea că 
a prins aripi. Bătu încet la ușa bucătăriei. 

„Intră”, spuse Elizabeth. 

Holly intră şi se uită la părinţii ei şi la Richard, care 
stăteau la masă cu ceștile de ceai în mâini. 

„A, bună iubito”, spuse mama ei bucuroasă, îmbrăţișând-o 
și dându-i o sărutare. „Nu te-am auzit când ai venit.” 

„Sunt aici de vreo oră. M-am uitat la filmul lui Declan.” 
Holly era radioasă şi simţea că ar vrea să-i îmbrăţişeze pe 
toţi. 

„E grozav, nu-i așa?” spuse Frank, ridicându-se să o 
întâmpine pe fiica lui mai mare. 

Holly încuviință și se așeză la masă alături de ei. „Ti-ai 
găsit ceva de lucru?” îl întrebă ea pe Richard. 

Acesta clătină trist din cap, privind de parcă era gata să 
plângă. 

„Eu am găsit”, surâse Holly. 

El privi dezgustat că i s-a putut spune aşa ceva. „Stiu 
că ţi-ai găsit.” 

„Nu, Richard,” zise ea cu un zâmbet larg, „Ti-am găsit 
de lucru.” 

El o privi surprins. „Ce-ai făcut?” 

„M-ai auzit”, făcu ea o grimasă. „Seful meu o să te 
sune mâine.” 

Richard rămase mut de uimire. „O, Holly, e foarte 
frumos din partea ta, dar nu mă interesează publicitatea. 
Mă interesează doar știința.” 

„Și grădinăritul”. 

„Da, îmi place grădinăritul”, o privi el nedumerit. 

„De aceea te sună șeful meu. Să te solicite să-i amenajezi 
grădina. l-am spus că o să o faci pentru cinci mii. Sper că 
eşti de acord.” Holly îl privi zâmbind, în timp ce Richard 
căscase gura uimit. 

Rămăsese fără cuvinte, așa că Holly continuă. 

„lar astea sunt cărţile tale de vizită”, spuse ea, 
înmânându-i un teanc de cărți de vizită pe care le tipărise 
în ziua aceea. 

Richard şi părinţii lui luară cărțile de vizită, citindu-le 
în tăcere. 

Deodată Richard începu să râdă, sări din scaun, o trase 
şi pe Holly după el și dănţui cu ea prin bucătărie, în timp 
ce părinţii lor îi priveau, scoțând chiote de bucurie. 

„Apropo”, spuse Richard liniştindu-se şi aruncând din 
nou o privire la cartea de vizită. „Nu ai scris corect grădinar. 
Nu e gărdinar, ci gră-di-nar”, silabisi el. „Sesizezi 
diferenta? 

Holly se opri din dansat și oftă frustrată. 


Capitolul patruzeci unu 


„Gata, fetelor, asta-i ultima, vă promit!” strigă Denise, 
azvârlindu-și sutienul peste ușa de la cabina de probă. 

Sharon şi Holly oftară adânc și se prăbușiră din nou în 
scaune. 

„Ai spus asta acum o oră,” se plânse Sharon, scoțân- 
du-şi pantofii și masându-și gleznele umflate. 

„Da, dar de data asta chiar așa e. Am o presimţire bună 
faţă de rochia asta”, spuse Denise încântată. 

„Ai spus și asta acum o oră”, mormăi Holly, reze- 
mându-și capul de spătarul scaunului şi închizând ochii. 

„Să nu cumva să-mi adormi aici”, o avertiză Sharon 
pe Holly, iar ea deschise ochii imediat. 

Fuseseră târâte prin toate prăvălule cu rochii de nuntă 
din oraș, astfel că Sharon și Holly erau epuizate, iritate și 
sătule de atâta umblat. Toată încântarea, pe care o simţiseră 
pentru Denise și nunta ei, se risipise acum, după ce Denise 
probase rochie după rochie. Si dacă Holly mai auzea o 
dată schelălăielile enervante ale lui Denise îi venea... 

„Ooo, îmi place!” spuse Denise cu voce pițigăiată. 

„Îți propun ceva”, îi șopti Sharon lui Holly. „Chiar 
dacă iese de acolo arătând ca o bezea care a stat pe o pompă 
de bicicletă, o să-i spunem că arată minunat.” 

Holly chicoti. „Sharon, nu putem face asta!” 

„Staţi aşa să mă vedeți!” se pitigăi din nou Denise. 

„De fapt, dacă mă gândesc mai bine...” Holly se uită 
la Sharon deznădăjduită. 

„Sunteţi gata?” 

„Da”, oftă Sharon fără pic de entuziasm. 

„Ta-da!” ieşi ea din cabina de probă, iar Holly făcu 
ochii mari. 

„A, vă stă atât de bine”, izbucni vânzătoarea, care o 
urmase. 

Holly privi şovăitoare chipul lui Sharon și încercă să 
nu râdă; arăta de parcă în aer ar fi plutit un miros urât. 

„O, termină!” se văicări Denise. „Nu mă ajuţi deloc! 
Ti-a plăcut fiecare rochie.” 

Sharon dădu ochii peste cap șoptind „Denise n-a auzit 
de un lucru numit comision?” 

„Ce tot șuşotiţi acolo?” întrebă Denise. 

„Despre cât de bine îti stă.” 

Holly se încruntă la Sharon. 

„A, vă place?” se pițigăi din nou Denise, iar Holly se 
cutremură. 

„Da”, zise Sharon fără convingere. 

„Eşti sigură?” 

„Da.” 

„Crezi că Tom va fi fericit când se va afla la altar şi mă 
va vedea mergând spre el?” Denise chiar făcu câţiva pași, 
pentru ca fetele să-şi imagineze. 

„Da”, repetă Sharon. 

„Dar ești sigură?” 

Pa 

„Crezi că face banii?” 

„Da.” 

„Chiar?” 

„Da.” 


„Mi-ar sta mai bine dacă aş fi bronzată, nu?” 

Da” 

„Dar nu cumva îmi face fundul să arate mai mare?” 

Da 

Holly o privi pe Sharon surprinsă, dându-și seama că 
nici măcar nu mai asculta întrebările. 

„Dar eşti sigură?” continuă Denise, care era evident 
neatentă la răspunsuri. 

Pasa 

„Deci să o cumpăr?” 

Holly se aştepta ca vânzătoarea să sară în sus de bucurie, 
strigând „Daaaa!” dar aceasta reuși să se stăpânească. 

„Nu!” o întrerupse Holly înainte ca Sharon să spună 
din nou da. 

„Nu?” întrebă Denise. 

„Nu”, confirmă Holly. 

„Nu-ţi place?” 

NU? 

„Este din cauză că mă face grasă?” 

„Nu.” 

„Nu crezi că o să-i placă lui Tom ?” 

Nu.” 

„Totuşi crezi că face banii?” 

„Nu.” 

„Oo.” Ea se întoarse spre Sharon. „Eşti de acord cu 
Holly?” 

pa 

Vânzătoarea dădu ochii peste cap şi abordă o altă 
clientă, sperând că va avea mai mult noroc. 

„Bine, am încredere în voi două”, spuse Denise 
aruncând o ultimă privire în oglindă. „Să fiu sinceră, nu-mi 
plăcea nici mie prea mult.” 

Sharon oftă şi își puse din nou pantofii în picioare. 
„Denise, ai spus că asta e ultima rochie. Hai să mergem să 
luăm ceva de mâncare înainte să cad moartă.” 

„Nu, am vrut să spun că asta a fost ultima rochie pe 
care o voi proba în acest magazin. Mai sunt încă multe 
altele în care să mergem.” 

„În nici un caz!” protestă Holly. „Denise, mor de foame 
şi în clipa asta toate rochiile încep să arate la fel pentru 
mine. Am nevoie de o pauză.” 

„Holly, dar e nunta mea!” 

„Da şi...” Holly încercă să se gândească la o scuză, 
„...Sharon e însărcinată.” 

„OK, în regulă, atunci mergem să mâncăm ceva”, spuse 
dezamăgită Denise şi intră din nou în cabina de probă. 

Sharon o înghionti pe Holly. „Hei, să ştii că nu sunt 
bolnavă, doar gravidă.” 

„E singurul lucru care mi-a trecut prin cap”, spuse 
Holly ostenită. 

Toate trei se îndreptară spre Bewley's Café şi reuşiră 
să-şi ocupe locul obișnuit la fereastra care dădea în Grafton 
Street. 

„Nu pot să sufăr să merg la cumpărături sâmbăta”, se 
lamentă Holly, privind cum oamenii se ciocneau unul de 
celălalt și se îmbrânceau pe strada aglomerată. 

„S-au dus zilele când făceam cumpărături la mijlocul 
săptămânii. Nu mai eşti o femeie cu mult timp liber”, o 
tachină Sharon, îndopându-se cu un sandviș uriaş. 

„Stiu, şi sunt atât de obosită, dar simt că de data asta 
oboseala e justificată, nu ca atunci când stăteam până seara 
târziu, uitându-mă la televizor”, zise fericită Holly. 

„Povestește-ne faza cu părinţii lui Gerry”, spuse Sharon 
cu gura plină. 

„A, da”, oftă Holly. „Au fost atât de nedrepţi cu bietul 
Daniel.” 

„Mi-a părut rău că dormeam. Sunt sigură că dacă John 
ar fi ştiut despre ce e vorba, m-ar fi trezit”, se scuză Sharon. 

„Nu spune prostii, nu a fost mare lucru. Așa mi s-a 
părut atunci.” 


„Corect. Nu trebuie să-ți spună ei cu cine să-ţi dai 
întâlnire și cu cine nu”, izbucni Sharon. 

„Sharon, nu mi-am dat întâlnire cu el”, încercă Holly 
să pună lucrurile la punct. „N-am intenţia să-mi dau 
întâlnire cu nimeni, cel puţin douăzeci de ani de-acum 
înainte. Aveam o cină de afaceri.” 

„Ooo, cină de afaceri!” râseră Sharon şi Denise. 

„Asta a fost, dar în același timp a fost plăcut să fii în 
compania cuiva”, zâmbi Holly. „Şi nu vreau să mă plâng 
de voi”, spuse ea repede, înainte ca ele să apuce să se apere. 
„Tot ce vreau să spun este că atunci când toți ceilalți sunt 
ocupați este drăguţ să mai ai pe cineva cu care să stai la 
taclale. Mai ales să fii în compania unui bărbat, știți? Iar 
cu el mă înțeleg ușor și mă face să mă simt foarte liniştită. 
Asta-i tot.” 

„Da, înţeleg”, încuviință Sharon. „Oricum, îți face 
bine să ieși și să mai întâlneşti alți oameni.” 

„Si ai mai aflat ceva despre el?” Denise se aplecă în 
faţă, dornică să mai afle vreo bârfă. „E un om care ascunde 
multe tenebre, Daniel ăsta.” 

„Nu cred că are secrete”, spuse Holly descumpănită. 
„Mi-a povestit despre fata cu care a fost logodit. O chema 
Laura. Mi-a spus că a fost în armată, dar a plecat după 
patru ani...” 

„Îmm, îmi plac oamenii în uniformă ”, Denise se linse 
pe buze. 

„Si DJ-ii” adăugă Sharon. 

„O şi DJ-ii desigur”, se hlizi Denise. 

„În orice caz, i-am spus părerea mea despre armată”, 
zâmbi Holly. 

„N-ai făcut asta!” râse Sharon. 

„Ce părere?” întrebă Denise. 

„Si el ce-a spus?” Sharon o ignoră pe Denise. 

„S-a amuzat.” 

„Ce părere?” întrebă Denise din nou. 

„Teoria lui Holly în privinţa armatei”, explică Sharon. 
„Și care ar fi aceea?” întrebă Denise enervată. 

„Că lupta pentru pace e ca şi cum ai face sex pentru 
virginitate”. 

Fetele izbucniră în râs. 

„Da, dar poţi să te distrezi ore-n şir încercând”, chicoti 
Denise. 

„Deci voi n-aţi reuşit încă?” întrebă râzând Sharon. 

„Nu, dar cum avem ocazia, cum încercăm, știi?” 
răspunse Denise și fetele se hliziră. „Mă bucur că te înţelegi 
bine cu el, Holly, pentru că o să dansezi cu el la nuntă.” 

„De ce?” 

„Deoarece tradiţia cere ca, la nuntă, cavalerul de onoare 
să danseze cu domnișoara de onoare”. Ochii îi scânteiau. 

Holly simţi că nu mai are aer. „Vrei să fiu domnișoara 
ta de onoare?” 

Denise o aprobă entuziasmată. „Nu-ţi face griji, am 
întrebat-o deja pe Sharon şi nu se supără”, o asigură ea pe 
Holly. 

„Aș fi încântată!” se înveseli Holly. „Dar Sharon, sigur 
nu te superi?” 

„A, nu-ţi face griji în privinţa mea, eu voi fi umflată 
ca un balon.” 

„N-ai să fii umflată!” se înveseli Holly. 

„Ba da, voi fi gravidă în opt luni. Va trebui să împrumut 
cortul din curtea lui Denise ca să mi-l pun ca rochie!” 

„Aoleu, sper să nu intri în travaliu la nuntă,” făcu 
Denise ochii mari. 

„Nu te-ngrijora, Denise, n-o să-ți umbresc ziua cea mai 
importantă din viaţa ta”, zâmbi Sharon. „Voi naște pe la 
stârşitul lui ianuarie, deci peste alte câteva săptămâni.” 

Denise păru uşurată. 

„Apropo, am uitat să vă arăt fotografia bebelușului!” 
spuse entuziasmată Sharon, cotrobăind prin poșetă. Până 
la urmă scoase o mică fotografie de la ecografie. 


„Unde e?” întrebă Denise încruntându-se. 

„Acolo”. Sharon îi arătă zona cu pricina. 

„Oho! Ce băiat mare”, exclamă Denise, apropiind poza 
de față. 

Sharon făcu o grimasă. „Denise, prostuţo, ăla e-un 
picior, încă nu știm sexul.” 

„0”, roşi Denise. „Felicitări Sharon, se pare că veți 
avea un mic extraterestru.” 

„Termină Denise”, se amuză Holly, „cred că e o poză 
minunată.” 

„Mă bucur că-ţi place”, zâmbi Sharon uitându-se la 
Denise care încuviinţă din cap, „pentru că voiam să te 
întreb ceva”. 

„Ce?” Holly o privea îngrijorată. 

„Mie şi lui John ne-ar plăcea să fii nașa copilului.” 

Lui Holly i se tăie respirația de uimire pentru a doua 
oară în acea zi, iar ochii i se umplură de lacrimi. 

„Ei, la mine n-ai plâns când te-am rugat să-mi fii 
domnișoară de onoare”, pufni Denise. 

„Vai, Sharon, sunt onorată!” spuse Holly, îmbră- 
țișându-şi prietena. „Mulţumesc că te-ai gândit la mine!” 

„Mulţumesc că ai fost de acord! John va fi atât de 
încântat!” 

„A, să nu începeţi să plângeţi amândouă”, mormăi Denise, 
dar ele o ignorară și continuară să se strângă în braţe. 

„Hei!” strigă Denise, făcându-le să se desprindă din 
îmbrățişare. 

Gea 

Denise arătă pe fereastră. „Nu-mi vine să cred! N-am 
observat niciodată magazinul cu articole de nuntă de acolo! 
Hai, terminaţi-vă băuturile și mergem într-acolo”, spuse 
ea entuziasmată, în timp ce își plimba privirile entuziasmată 
de la o rochie la alta. 

Sharon oftă și se prefăcu că leşină. „Nu pot, Denise, 
sunt gravidă...” 

Capitolul patruzeci şi doi 


„Uite, Holly, mă gândeam la ceva,” i se adresă Alice 
lui Holly, în timp ce își reîmprospătau machiajul în toaletă, 
la serviciu. 

„A, şi nu doare?” o tachină Holly. 

„Ha, ha”, răspuse ea sec. „Nu, sincer, mă gândeam la 
horoscopul de luna asta din revistă și cred că în mod straniu 
Tracey a nimerit-o de data asta.” 

Holly îşi îndreptă privirile spre ea. „Cum asta?” 

Alice puse deoparte rujul şi se întoarse spre Holly. „Păi 
mai întâi a spus despre tipul acela înalt, brunet şi chipeș cu 
care [eve za 

„Nu mă văd cu el, suntem doar prieteni”, explică Holly 
pentru a suta oară. 

„Cum spui tu. Apoi a fost chestia aia cu...” 

„Nu mă văd cu el”, repetă Holly. 

„Mda, bine”, spuse Alice fără să-i dea crezare. „Atunci 
CU a 

Holly trânti portfardul. „Alice, nu mă văd cu Daniel.” 

„Gata, gata”, se predă ea, ridicând mâinile, „am 
priceput! Nu te vezi cu el, dar te rog, nu mă mai întrerupe 
şi ascultă!” Așteptă ca Holly să se liniştească. „Așa, 
următorul lucru pe care l-a spus a fost că ziua ta norocoasă 
e marţi, care e chiar azi... ” 


„Alice, unde vrei să ajungi ?” spuse caustică Holly, în 
timp ce-şi creiona buzele. 

„Ascultă!”, rosti Alice, pierzându-și răbdarea, iar Holly 
tăcu. „Așadar, a mai spus că albastru e culoarea ta 
norocoasă. Deci astăzi e marti, ai fost invitată de un tip 
înalt, brunet şi chipeș la lansarea băuturii Blue Rock.” Alice 
părea foarte încântată cum le pusese ea pe toate cap la cap. 

„Şi ce-i cu asta?” întrebă Holly, câtuşi de puţin 
impresionată. 

„E un semn.” 

„Un semn că în ziua aceea purtam din întâmplare o 
cămașă de culoare albastră — și ăsta a fost motivul pentru 
care Tracey a ales acea culoare — cămașă pe care o purtam 
fiindcă toate celelalte erau murdare. lar ziua a pus-o din 
capul ei, la întâmplare. Nu înseamnă nimic, Alice.” 

Alice oftă. „Of, tu nu crezi nimic.” 

„Păi dacă ar fi să cred teoria ta, aşa încurcată cum e, 
înseamnă că Brian o să câştige la loterie și va deveni 
obiectul afecțiunii tuturor femeilor.” 

Alice îşi muşcă buzele, plecându-și privirea. 

ee a 

„Păi, Brian a câștigat azi patru euro la un loz răzuibil.” 

„Uraaa”, se înveseli Holly. „Ei, tot a rămas problema 
ca cel puţin o ființă umană să-l considere atrăgător.” 

Alice tăcu. 

„Acum ce mai e?” întrebă Holly. 

„Nimic”. Alice strânse din umeri, surâzând. 

„Să nu-mi spui !”, glăsui Holly şocată. 

„Ce să nu-ţi spun?” Alice se înroșise la față. 

„Să nu-mi spui că-ţi place de el!? Nu e posibil!” 

Alice ridică din umeri. „E drăguţ, asta-i tot.” 

„A, nu!” Holly îşi acoperi faţa cu mâinile. „Ai mers 
prea departe, doar ca să încerci să-mi demonstrezi ceva.” 

„Nu încerc să-ți demonstrez nimic”, râse Alice. 

„Ei nu pot să cred că-ți place de el!” 

„Cui îi place de cine?” întrebă Tracey, intrând la toaletă. 

Alice scutură cu putere din cap către Holly, implo- 
rând-o să nu-i spună. 

„A, nimic”, murmură Holly, privind-o pe Alice şocată. 
Cum putea să-i placă lui Alice de cel mai nesuferit dintre 
toți nesuferiții? 

„Aţi auzit că Brian a câștigat astăzi bani cu un loz 
răzuibil?” le întrebă Tracey din cabina de la toaletă. 

„Chiar despre asta vorbeam”, râse Alice. 

„Până la urmă, Holly, s-ar putea să am aptitudini de 
medium”, chicoti Tracey trăgând apa la toaletă. 

Alice îi făcu cu ochiul lui Holly în oglindă, iar Holly 
făcu câțiva paşi spre ieșire spunându-i „Haide Alice, ar fi 
bine să ne grăbim, altfel fotograful o să se înfurie.” 

„Fotograful e deja aici”, explică Alice, dându-se cu rimel. 

„Unde e 7” 

„E o ea.” 

„Atunci ea unde e?” 

„Ta-da!” rosti Alice, scoțând aparatul de fotografiat 
din poşetă. 

„Tu ești fotograful?” se amuză Holly. „În cazul ăsta 
înseamnă că n-o să fiu eu singura care-şi va pierde slujba 
după ce articolul ăsta va fi publicat”. 


Holly și Alice încercau să-şi facă loc prin aglomeraţia 
din Hogan's și urcară la etaj, în Club Diva. Holly oftă 
când se apropiară de ușă. Un grup de tineri musculoși, 
purtând doar slipuri, băteau într-un fel de tobe hawaiiene, 
pentru a întâmpina invitaţii. Câteva fete foarte slabe, ce 
purtau la rândul lor doar niște bikini anemici, le întâm- 
pinară pe fete la ușă, atârnându-le de gât ghirlande de flori 
multicolore. 

„Parcă-aș fi în Hawaii” chicoti Alice, luând instantanee 
cu aparatul de fotografiat. „Doamne”, exclamă ea când 
intrară în club. 


Holly recunoștea cu greu clubul, care fusese transformat 
complet. La intrare le întâmpină o cădere de apă. Apa albastră 
se scurgea de pe niște stânci, arătând ca o cascadă în miniatură. 

„Ia te uită, Blue Rock!” râse Alice. „Foarte subtil.” 

Holly surâse; halal simţ de observaţie pentru un ziarist. 
Ea nici măcar nu se prinsese că apa era de fapt băutura în 
sine. Daniel nu-i spusese nimic despre asta, ceea ce însemna 
că trebuia să rescrie tot articolul, ca să i-l poată înmâna lui 
Chris a doua zi. Se uită în jur, după Denise și Tom și văzu 
cum aceasta se fotografia, ținând mâna în faţa aparatului 
de filmat pentru a se făli cu piatra strălucitoare a inelului 
de logodnă. Holly se amuză văzând că deveniseră un cuplu 
de vedete. 

Tot personalul de la bar purta bikini şi costume de baie 
și stăteau aliniaţi la intrare, purtând tăvi cu băutură albastră. 
Hoily luă un pahar de pe tavă și sorbi, încercând să nu se 
strâmbe, dar când îi simți gustul dulce, observă un fotograf 
care-i făcea un instantaneu. Așa cum îi spusese Daniel, 
podeaua era plină de nisip, făcând să pară că erau la o 
petrecere pe plajă, iar fiecare masă era umbrită de câte o 
uriașă umbrelă de bambus. Scaunele de bar aveau formă 
de tobe, și în aer plutea un plăcut miros de carne la grătar. 
Lui Holly îi lăsă gura apă când zări chelnerii aducând la 
mese tăvi de carne făcută la grătar. Se îndreptă spre cea 
mai apropiată masă și mușcă cu poftă din kebab. 

„A, deci totuşi mănânci!” 

Holly se trezi faţă-n faţă cu Daniel. Mestecă iute şi 
înghiţi ce avea în gură. 

„Ăă, bună. N-am mâncat toată ziua, așa că mor de foame. 
Arată grozav totul”, rosti ea privind în jur, dornică să-i 
distragă atenţia de la ea, care era cu gura plină de kebab. 

„Da, a ieşit bine până la urmă”. Părea încântat. Daniel 
era ceva mai îmbrăcat decât personalul de la bar: purta 
niște blue-jeanși decoloraţi și o cămașă hawaiiană, cu flori 
mari roz şi albastre. Era tot neras, iar Holly se gândi că ar 

fi fost greu să-l săruţi, având barba aceea tepoasă. Nu că 
ar fi vrut să-l sărute ea. Altcineva... Oare de ce o preocupa 
asta? 

„Haide, Holly! Vreau să-ţi fac o fotografie cu tipul 
ăsta înalt, brunet şi chipeș”, strigă Alice, grăbindu-se spre 
ea cu aparatul de fotografiat. 

Holly era stânjenită. 

Daniel râse. „Ar trebui să-ţi aduci prietenele aici mai des.” 

„Nu e prietena mea,” se oțărî Holly, în timp ce poza 
lângă Daniel. 

„Stai o clipă”, spuse Daniel, acoperind lentila apara- 
tului. Luă un șervețel de pe masă și şterse grăsimea şi 
sosul de pe faţa lui Holly. La atingerea lui, Holly se în- 
fioră și o căldură îi străbătu tot corpul. Se convinse pe ea 
însăși că asta se datora faptului că roşise. 

„Acum e bine”, spuse el, cuprinzând-o cu un braţ şi 
zâmbind la cameră. 

Apoi Alice se îndepărtă, continuând să facă instantanee 
în jur. Holly se întoarse spre Daniel. „Îmi cer scuze pentru 
seara trecută. Părinţii lui Gerry te-au tratat foarte urât şi 
îmi pare rău dacă te-au făcut să te simţi jenat”. 

„A, nu trebuie să-ţi ceri scuze din nou, Holly, de fapt 
nu trebuie să-ţi ceri scuze deloc. M-am simţit jenat pentru 
tine, Holly. N-ar trebui să-ți spună ei cu cine să te-ntâl- 
nești și cu cine nu. În orice caz, dacă-ţi faci griji pentru 
mine, n-ai de ce”, zâmbi el, punându-și mâinile pe umerii 
ei, ca şi cum ar fi vrut să spună mai mult, dar chiar atunci 
cineva de la bar îl strigă, iar el se grăbi să vadă despre ce 
era vorba. 

„Dar eu nu mă-ntâlnesc cu tine”, murmură Holly ca 
pentru sine. Dacă trebuia să-l convingă până şi pe Daniel 
de acest lucru, aveau cu siguranţă o problemă. Spera că el 
nu considerase cina aceea mai mult decât ceea ce fusese de 
fapt. Totuși, de atunci, el o sunase zi de zi. Realiză că îi 


aştepta cu nerăbdare telefoanele. Iar avea ceva la care să se 
gândească. Holly se îndreptă spre Denise care sorbea cu 
paiul băutura albastră și se întinse alături de ea pe un șezlong. 

„Hei Holly, ţi-am păstrat asta pentru tine,” arătă ea 
spre o saltea de plajă din colțul încăperii și amândouă 
chicotiră, amintindu-și de aventura lor de vacanţă. 

„Ce spui de noua băutură tare a iernii ?” 

Denise dădu ochii peste cap. „Groaznică. Am băut doar 
câteva și deja mi se-nvârte capul.” 

Alice veni în goană spre Holly, trăgând după ea un 
bărbat musculos, care purta doar un şort. Unul din bicepşii 
lui era cât mijlocelul lui Alice. Ea îi înmână camera lui 
Holly. „Vrei să ne faci o poză la amândoi?” 

Holly nu credea că ăsta era genul de fotografii la care 
se gândise Chris, dar îi făcu pe plac lui Alice. 

„Vreau să mi-o pun ca imagine de fundal pe calcu- 
latorul de la serviciu”, îi explică Alice lui Denise. 

În seara aceea Holly se distră râzând și stând de vorbă 
cu Denise și Tom, în timp ce Alice alerga de colo-colo, 
făcând fotografii bărbaţilor pe jumătate dezbrăcaţi. Holly 
se simţi vinovată că Tom o enervase cu câteva luni în 
urmă, la concursul de karaoke. Era un tip de treabă, iar 
împreună cu Denise alcătuiau un cuplu fermecător. Holly 
de abia reuși să stea de vorbă cu Daniel, pentru că el 
răspundea de toate în seara aceea. ÎI urmărea cum dădea 
instrucțiuni personalului, care trecea imediat la treabă. Se 
vedea că îi poartă un mare respect. De fiecare dată când îl 
vedea îndreptându-se spre grupul lor, cineva îl oprea ca să 
stea de vorbă. Cel mai adesea era oprit de fetele tinere şi 
slăbănoage, care purtau doar bikini. O enervau pe Holly, 
așa că se uită în altă parte. 

„Of, nu ştiu cum am să scriu articolul ăla”, i se plânse 
Holly lui Alice, când ieșiră afară, în aerul rece al străzii. 

„Nu-ţi face griji, Holly, sigur ai să te descurci, e vorba 
de numai opt sute de cuvinte, nu-i aşa?” 

„Da, numai”, mormăi ea sarcastică. „Vezi tu, eu am 
schițat ceva acum câteva zile, pentru că Daniel mi-a dat 
toate informaţiile. Dar după ceea ce am văzut aici, trebuie 
să-l rescriu în întregime. Si deja aproape m-a dat gata 
încercarea de a scrie, chiar și atât”. 

„Ești tare îngrijorată, nu-i așa?” 

Holly oftă. „Alice, pur şi simplu nu pot să scriu. N-am 
fost niciodată capabilă să transpun ceva în cuvinte şi să 
descriu lucrurile aşa cum sunt”. 

Alice rămase pe gânduri. „Ai articolul la birou?” 

Holly încuviință. 

„Păi atunci, ce-ar fi să mergem acolo chiar acum, şi 
poate o să facem câteva schimbări dacă e nevoie.” 

„O, Alice, multumesc mult !” spuse Holly, îmbrăţi- 
șând-o cu un sentiment de ușurare. 


În ziua următoare, Holly se foia neliniștită în scaun în 
biroul lui Chris şi îi urmărea reacţia în timp ce citea 
articolul. Faţa lui rămase tot morocănoasă şi atunci când 
dădu pagina. Alice nu făcuse doar câteva schimbări, 
rescrisese totul, iar Holly considera că ieşise grozav. Era 
amuzant, totuși plin de informaţii și descria seara exact 
aşa cum se desfăşurase. Alice era o scriitoare extrem de 
talentată, iar Holly nu înțelegea cum de lucra tot la secre- 
tariat, în loc să scrie pentru revistă. 

În sfârşit, Chris termină de citit şi îşi scoase încet 
ochelarii. Ridică privirile spre Holly. Aceasta își frângea 
mâinile în poală; avea senzaţia că fusese prinsă copiind la 
şcoală. 

„Holly, nu știu ce cauţi în publicitate”, spuse Chris în 
cele din urmă. „Eşti o scriitoare formidabilă! Îmi place la 
nebunie! E obraznic și amuzant, totuși își atinge scopul. E 
extraordinar.” 

Holly schiță un zâmbet. AA mersi.” 


„Eşti atât de talentată, nu-mi vine să cred că ai încercat 
să ascunzi lucrul ăsta de mine”. 

Holly rămăsese cu zâmbetul pe buze, neștiind ce altceva 
ar fi putut face. 

„Ce-ai zice să mai scrii din când în când?” 

Holly îl privi împietrită. „Vezi tu, Chris, eu sunt mult 
mai interesată de publicitate.” 

„A, sigur, înțeleg și o să te plătesc în plus pentru asta, 
să ştii. Dar dacă o să mai avem vreodată probleme cel 
puțin o să ştiu că mai am un scriitor talentat în echipă. 
Bravo, Holly. El îi zâmbi şi îi întinse mâna. 

„Ăă... mulţumesc”, repetă Holly, răspunzându-i cu o 
strângere slabă de mână. „Acum ar trebui să mă întorc la 
treabă”. Se ridică de pe scaun şi ieși țeapănă din birou. 

„Ce-a zis, i-a plăcut?” întrebă Alice cu voce tare, trecând 
pe culoar. 

„ÄÄ... da, a fost tare încântat. Ar vrea să mai scriu 
când şi când”. Holly se simțea vinovată că-şi asumase tot 
meritul. 

„Aha”. Alice privi în altă direcţie. „Ce noroc pe tine!” 
continuă ea, îndreptându-se spre biroul său. 

Denise închise cu șoldul sertarul casei de marcat şi îi 
înmână bonul clientului de la casă. „Mulţumesc”, zâmbi 
ea, dar zâmbetul i se stinse imediat ce acesta se întoarse cu 
spatele și plecă. Oftă cu năduf, privind coada lungă din 
faţa casei. Trebuia să stea acolo toată ziua, deşi murea 
să-şi ia şi ea o pauză de ţigară. Dar nu era chip să facă asta, 
așa că apucă morocănoasă obiectul de îmbrăcăminte de la 
următorul client, îi desprinse eticheta, îl scană și îl ambală. 

„Scuzaţi-mă, sunteţi Denise Hennessey?” auzi ea o voce 
groasă şi ridică privirile, ca să vadă de unde venea vocea 
aceea seducătoare. Se încruntă când văzu un poliţist în 
fața ei. 

Ezită o clipă, încercând să-și amintească dacă comi- 
sese ceva ilegal în ultimele câteva zile. Când își dădu seama 
că nu făcuse nimic rău surâse „Da, eu sunt.” 

„Sunt ofițerul Ryan și aș vrea să vă rog să mă însoțiți 
la secţie”. 

Era mai mult un ordin, decât o rugăminte, iar Denise 
rămase cu gura căscată. Nu mai era un poliţist sexi, era 
genul-de-ofiţer-diabolic-care-ar-încuia-o-într-o-celulă- 
înghesuită-cu-o-uniformă-portocalie-şi-cătușe-și 
fără-apă-caldă-sau-machiaj. Lui Denise i se uscă gâtul, 


imaginându-și că era bătută în curtea închisorii de o ceată 
de femei dure și mânioase, cărora nu le păsa de rimelul ei, 
în timp ce paznicii le priveau și pariau cine o să câștige. 

Ea înghiţi în sec. „Pentru ce?” 

„Dacă o să vă conformaţi şi veţi face ce v-am spus, vi 
se va explica totul la secţie”. El ocoli tejgheaua şi Denise se 
retrase încet, privind neajutorată la coada lungă de clienţi. 
Toată lumea o urmărea, amuzaţi de scena la care asistau. 

„Cere-i legitimaţia, dragă”, îi strigă unul dintre clienţii 
aflaţi la coadă. 

Cu o voce tremurătoare, Denise ceru să-i arate legi- 
timaţia, ceea ce nu-i folosea la nimic, pentru că nu mai 
văzuse niciodată o legitimaţie adevărată de poliţist. Mâna 
îi tremură când studie mai îndeaproape legitimaţia, fără 
ca de fapt să vadă ceva. Era prea copleșită de faptul că toţi 
clienţii și personalul magazinului o priveau cu dezgust. Se 
gândeau toţi la acelaşi lucru: era o infractoare. 

Denise se împotrivi, refuzând să plece fără luptă. „Nu 
plec până nu-mi spuneți despre ce e vorba.” 

El continua să se apropie de ea. „Domnişoară 
Hennessey, dacă veți fi de acord să mă însoțiți nu va fi 
nevoie să folosesc astea”. El scoase o pereche de cătuşe 
din buzunarul pantalonilor. 

„Dar n-am făcut nimic rău!” protestă ea, intrând în panică. 

„Asta vom lămuri la secţie, nu-i așa?” El începea să se 
enerveze. 

Denise îşi încrucișă mâinile pe piept, pentru a-i arăta 
cât era ea de dură. „Am spus că nu merg până nu-mi spuneți 
despre ce este vorba.” 

„Bine atunci”, strânse el din umeri, „dacă insistaţi.” El 
deschise gura ca să zică ceva, iar ea ţipă simțind cătușele 
argintii strângând-o la încheieturi. Nu era chiar prima dată 
când purta cătușe, cunoștea senzaţia, dar era atât de şocată, 
încât nu putea vorbi. 

„Noroc, dragă”, strigă din nou clientul de adineaori, în 
timp ce Denise defila pe lângă toată coada. „Dacă te trimit 
la Mount Joy salut-o pe Orla din partea mea şi spune-i că 
o să o vizitez de Crăciun.” 

Denise făcu ochii mari, imaginându-şi cum i-ar sta ei 
într-o celulă, împreună cu o criminală psihopată. Poate ar 
găsi o pasăre cu aripa ruptă pe care ar îngriji-o și ar învăța-o 
să zboare, ca să treacă anii, la fel ca în filmul acela... 

Se înroși la față când păşiră pe Grafton Street şi 
mulțimea se risipi imediat ce văzu ofiţerul de poliţie cu o 
infractoare încătuşată. Denise ținea ochii în pământ, sperând 
să nu fie zărită de nici un cunoscut. Inima îi bătu cu putere 
când se gândi la o cale de evadare. Aruncă o privire în jur, 
încercând să găsească o cale de scăpare, dar deja era condusă 
într-un microbuz al poliţiei, de binecunoscuta culoare 
albastră, cu ferestrele camuflate. Denise se așeză în față și, 
cu toate că simţea că mai există cineva în spatele ei, stătea 
nemişcată în scaun, prea îngrozită ca să întoarcă capul şi 
să-şi cunoască viitoarele colege de celulă. Îşi aplecă capul 
pe fereastră, luându-și rămas bun de la libertate. 

„Unde mergem?” întrebă ea. Femeia polițist aflată la volan 
şi ofițerul Ryan o ignorau şi continuau să privească în față. 

„„Hei!” strigă ea. „Aţi spus că mergem la secție!” 

Ei continuau să privească drept în față. 

„HEI! UNDE MERGEM?!” 

Nici un răspuns. 

„N-AM FĂCUT NIMIC RĂU!” 

Tot nici un răspuns. 

„SUNT NEVINOVATĂ, FIR-AR SĂ FIE! 
NEVINOVATĂ, CREDEȚI-MĂ! 

Denise începu să lovească cu piciorul scaunul din faţa 
ei, încercând să le capteze atenţia. Sângele începu să-i 
clocotească, atunci când femeia poliţist puse o casetă și 
dădu muzica tare. Denise făcu ochii mari, auzind cântecul. 


Ofiţerul Ryan se întoarse în scaun cu un rânjet pe faţă. 
„Denise, ai fost o fetiță foarte rea.” El se ridică şi se duse 
în faţa ei. Ea înghiţi în sec atunci când acesta începu să-și 
rotească șoldurile în ritmul melodiei „Hot Stuff”. 

Tocmai era să-i dea una între picioare când auzi chiote 
ȘI râsete venind din spatele autobuzului. Se răsuci şi își 
văzu surorile, Holly, Sharon şi încă alte cinci prietene, 
care se tăvăleau pe jos de râs în spatele microbuzului. Îşi 
dădu în sfârșit seama despre ce era vorba când fetele îi 
puseră un voal pe cap strigând „Distracţie plăcută la 
petrecerea cloştilor!”. 

„A, ticăloaselor!” izbucni Denise, blestemându-le și 
înjurându-le până ce isprăvi toate înjurăturile de pe lume, 
ba mai inventă și ea câteva. 

Fetele continuau să se ţină cu mâinile de burti de atâta râs. 

„Ai noroc că nu ţi-am tras una între picioare!” ţipă 
Denise la agentul care își unduia șoldurile. 

„Denise, el e Ken”, se hlizi sora ei Fiona, „şi e stripperul 
tău pe ziua de azi”. 

Denise îngustă ochii, continuând să le înjure. „Aproape 
că am făcut atac de cord, sper că vă daţi seama! Credeam 
că o să merg la închisoare! Doamne, ce or să creadă clienţii 
mei? Și personalul din subordine!” Denise închise ochii, 
ca și cum ar fi durut-o ceva. 

„Vânzătoarele ştiau de săptămâna trecută”, chicoti 
Sharon. „Se prefăceau doar.” 

„A, ticăloasele”, repetă Denise. „Când mă întorc la 
serviciu o să le dau afară pe toate. Dar clienții?”, întrebă 
Denise, cuprinsă de panică. 

„Nu-ţi face griji”, spuse amuzată sora ei, „le-am instruit 
pe vânzătoare să le spună că e vorba de petrecerea cloştilor, 
după ce ai plecat din magazin”. 

Denise dădu ochii peste cap. „După câte le cunosc eu, 
dinadins nu le vor spune nimic, iar dacă nu le vor spune 

voi avea reclamaţii, iar dacă vor fi reclamaţii voi fi 
concediată”. 

„Denise! Nu mai fi așa stresată! Doar nu crezi că am fi 
făcut asta fără să-l anunțăm pe șeful tău, nu? E OK!”, 
explică Fiona. „Toată lumea a considerat că va fi amu- 
zant. Acum relaxează-te şi bucură-te de acest sfârşit de 
săptămână”, chicoti Fiona. 

„Sfârşit de săptămână ? Ce naiba vreți să-mi faceți? 
Unde mergem ?” Denise își privea prietenele, speriată. 

„Mergem la Galway, asta-i tot ce trebuie să știi”, făcu 
Sharon pe misterioasa. 

„Dacă n-aş avea cătuşele astea, v-aş da eu câteva palme”, 
le ameninţă Denise. 

Fetele chiuiră pe când Ken îşi scoase cu mișcări lascive 
uniforma și îşi picură ulei pe piele, pentru ca Denise să-l 
maseze. 

„Bărbaţii în uniformă arată mult mai bine fără ea...”, 
mormăi Denise, văzându-l cum își încordează mușchii în 
fata ei. 

„Ken, ai noroc că Denise poartă cătușe, altfel ai fi 
într-un mare bucluc!” îl ironizară fetele. 

„Mare bucluc, așa e,” mormăi Denise din nou, privind 
cum îşi dădea jos și restul hainelor de pe el. „O, fetelor! 
Vă mulţumesc foarte mult!” chicoti, vocea sunându-i cu 
totul altfel decât până atunci. 

„Te simţi bine, Holly? Aproape că n-ai scos nici un 
cuvânt de când ne-am urcat în microbuz”, o întrebă Sharon, 
întinzându-i un pahar de şampanie, în timp ce ea îşi turnase 
un pahar de suc de portocale. 

Holly se uită pe fereastră, la câmpurile verzi pe lângă 
care treceau. Pe dealuri se zăreau niște pete albe, căci oile 
urcau curajoase la înălțime, nepăsătoare la frumuseţea 
peisajului. Garduri drepte din piatră separau fiecare bucată 
de pământ și se vedeau liniile cenușii, în zig-zag, ca un 


puzzle înșirat pe mile întregi, legând fiecare piesă de 
pământ una de cealaltă. Lui Holly îi lipseau câteva piese 
din puzzle-ul minţii ei. 

„Mda”, oftă ea, „mă simt bine.” 

„Vai, trebuie să-l sun pe Tom!” gemu Denise, pră- 
bușindu-se pe patul dublu de la hotel unde stătea alături de 
Holly. Sharon adormise imediat pe patul pentru o persoană 
de alături. Se culcase mult mai repede decât celelalte fete, 
după ce se plictisise de comportamentul lor de beţive. 

„N-am voie să te las să-l suni pe Tom”, căscă Holly. 
„Ăsta e un sfârșit de săptămână petrecut doar cu fetele”. 

„Te roog”, o imploră Denise. 

„Nu. Iar telefonul se confiscă.” Ea apucă mobilul din 
mâna lui Denise şi îl ascunse în dulapul de lângă pat. 

Denise arăta de parcă era gata să izbucnească în plâns. 
O privi pe Holly care se întinsese pe pat cu ochii închiși şi 
începu să-și facă un plan în minte. Voia să aştepte până ce 
Holly adormea și apoi să-l sune pe Tom. Holly fusese atât 
de tăcută toată ziua, că începuse să o enerveze pe Denise. 
De fiecare dată când Denise îi punea o întrebare, răspundea 
monosilabic, iar fiecare încercare a ei de a purta o 
conversaţie eșuase. Era evident că Holly nu se distra, dar 
ceea ce o enerva cel mai mult pe Denise era că Holly nici 
măcar nu se străduia sau nu se prefăcea că se distrează. 
Înţelegea că Holly era necăjită şi că avea multe pe cap, dar 
era petrecerea ei de cloșcă şi nu putea să nu simtă că din 
cauza lui Holly atmosfera nu era chiar plină de veselie. 


Camera se învârtea cu Holly. Deşi ținea ochii închiși, 
nu putea să doarmă. Era cinci dimineaţa, ceea ce însemna 
că băuse timp de douăsprezece ore, iar capul îi zvâcnea. Îi 
era greață de la stomac, căci pereții din jurul ei se învârteau 
într-una... Se așeză pe pat încercând să ţină ochii deschişi, 

pentru a evita senzaţia de greață. Se răsuci pe pat cu faţa la 
Denise, ca să stea de vorbă, dar zgomotul făcut de sforăitul 
ei tăia orice încercare de a comunica cu ea. Holly oftă și 
privi în jur prin cameră. Nu voia nimic altceva, decât să 
meargă acasă şi să doarmă în patul ei. Prin întuneric pipăi 
prin aşternut după telecomandă, o găsi şi dădu drumul la 
televizor. Peste tot erau numai reclame. Holly se uită la 
prezentarea unui nou cuțit cu care puteai curăța o portocală 
fără să te stropești; sau șosetele uimitoare, pe care nu le 
pierdeai la spălat. 

Denise sforăia zgomotos alături de ea și o lovi pe Holly 
la fluierul piciorului când se întoarse pe partea cealaltă. 
Holly gemu şi își frecă piciorul, în timp ce o privea cu 
simpatie pe Sharon cum încerca frustrată să stea pe burtă. 
În cele din urmă, nereușind, se culcă pe o parte. 

Holly alergă la toaletă și își aplecă capul deasupra 
closetului, pregătită pentru ceea ce avea inevitabil să 
urmeze. Ar fi vrut să nu fi băut atâta, dar cu toate acele 
conversații despre nunţi, soţi şi fericire, avusese nevoie de 
tot vinul din lume ca să nu urle la toate să înceteze o dată. 
Îi era groază de următoarele două zile. Prietenele lui Denise 
erau de două ori mai rele decât ea, erau zgomotoase şi 
neastâmpărate, exact așa cum ar fi trebuit să fie niște fete 
la o petrecere a cloștilor, dar Holly nu avea energia să ţină 
pasul cu ele. Cel puţin Sharon avea scuza că era gravidă; 
putea spune că nu se simte bine sau că e obosită. Holly 
însă n-avea nici o scuză, cu excepţia faptului că se 
transformase într-o plicticoasă, și păstra această scuză 
pentru momentul când ar fi avut nevoie de ea. 

Parcă mai ieri avusese și Holly petrecerea ei de cloști, 
dar de fapt trecuseră şapte ani. Luase avionul spre Londra 
la sfârşit de săptămână împreună cu fetele ca să facă o 
petrecere de pomină, dar sfârşise prin a-i fi dor de Gerry, 
atât de mult, încât îl sunase din oră-n oră. Atunci era atât 


de încântată de viitorul care i se așternea în faţă. Viitorul 
părea luminos. 

Urma să se căsătorească cu bărbatul viselor ei şi să 
trăiască cu el până la sfârșitul zilelor. Tot weekend-ul acela 
numărase orele până când urma să se poată întoarce acasă. 
În avionul cu care se întorcea la Dublin fusese tot timpul 
nerăbdătoare. Deși fuseseră despărțiți doar câteva zile, 
acestea i se păruseră o eternitate. Gerry o așteptase la 
aeroport cu o pancartă uriaşă în mâini pe care scria „Viitoa- 
rea mea soţie”. Când dăduse cu ochii de el, bagajele îi 
căzuseră din mâini, alergase în braţele lui și îl îmbrăţișase 
din toate puterile. Nu voia să-i mai dea drumul vreodată; 
ce lux pe unii oameni: să-i poată îmbrăţișa pe cei dragi 
oricând aveau chef, gândi ea acum cu amărăciune. Scena 
de la aeroport era ca o secvență dintr-un film, dar era 
reală: sentimente reale, emoţii reale şi dragoste adevărată, 
pentru că era viață adevărată. Viaţă adevărată care acum 
devenise un coşmar pentru ea. 

Da, reușise în sfârșit să se dea jos din pat dimineaţa; 
da, reușea chiar să se îmbrace de cele mai multe ori. Da, 
reușise să-și găsească un serviciu, unde să cunoască alți 
oameni și da, începuse în sfârșit să-și cumpere de mâncare 
și să se hrănească. Dar nu, nici unul din lucrurile astea nu 
o încântau. Erau lucruri obișnuite, pe care trebuia să le 
facă „pentru că aşa făceau oamenii obișnuiți”. Dar nici 
unul dintre acestea nu-i umplea golul din inimă, era ca și 
cum trupul ei devenise un puzzle uriaș, aidoma câmpurilor 
acelea verzi cu zidurile lor cenușii care se înşirau prin 
toată Irlanda. Începuse să rezolve acest puzzle pornind de 
la colțuri, de pe margine, unde erau părțile mai ușoare, 
dar acum trebuia să completeze şi bucăţelele mici, dintre 
ele, care erau cele mai grele. Dar nimic din ceea ce făcuse 
până acum nu-i umpluse locul gol din inimă; piesa aceea 
din puzzle încă aştepta să fie găsită. 

Holly făcu zgomot, prefâcându-se că are un acces de 
tuse, astfel încât fetele să se trezească și să stea de vorbă cu 
ea. Avea nevoie să stea de vorbă cu cineva, avea nevoie să 
plângă, să-şi verse toată frustrarea și dezamăgirile. Dar ce 
altceva le-ar fi putut spune lui Sharon sau Denise din ce 
nu le spusese deja? De când cu vacanța, Holly își deschisese 
sufletul mai mult către ele două, dar acum simțea că o 
năpădeau vechile temeri, iar și iar. Uneori fetele reuşeau 
să o liniștească, dar ea se simţea pozitivă şi încrezătoare, 
dar după numai câteva zile cădea din nou în neagra 
disperare. 

După un timp, Holly obosi să se uite pe cei patru pereţi, 
își puse pe ea un trening și cobori în barul hotelului. 


Charlie aruncă o privire în direcţia mesei aflată în 
spatele barului, de unde izbucniră iarăşi râsete. Sterse 
tejgheaua și aruncă o privire la ceas: cinci jumate, iar el de 
abia aştepta să ajungă acasă. Se considerase norocos când 
fetele de la petrecerea cloştilor se duseseră să se culce mai 
devreme decât se așteptase el și tocmai se pregătea să facă 
curat şi să plece acasă, când își făcu apariţia o altă gașcă. 
Se afla încă aici. De fapt, ar fi preferat să fi rămas fetele 
alea, decât gașca asta arogantă. Nici măcar nu locuiau la 
hotel, dar trebuia să-i servească pentru că era vorba de 
fata patronului hotelului şi de prietenii ei. 

„Să nu-mi spui că mai vrei să bei!” râse barmanul, când 
văzu una dintre fetele de la petrecerea cloștilor intrând. Ea 
se îndreptă către bar, lovindu-se de perete în încercarea de a 
se cocoţa pe scaunul înalt. Charlie se abținu să nu râdă. 

„Am coborât pentru un pahar cu apă”, sughiță ea. „O, 
Doamne”, se văicări, văzându-se în oglinda de deasupra 
barului. Charlie trebuia să recunoască că arăta șocant: 
semăna un pic cu sperietoarea de ciori de la ferma tatălui 
său. Părul îi atârna în laţe stând în toate direcţiile, în jurul 


ochilor avea cercuri negre de la rimel, iar pe dinţi avea 
pete de vin roșu. 

„Poftim”, spuse Charlie, punându-i în faţă un pahar cu 
apă. 

„Mersi”. Ea înmuie degetul în pahar, se şterse de rimel 
pe la ochi și îndepărtă petele de vin de pe buze. 

Charlie izbucni în râs, în timp ce ea aruncă o privire 
spre ecusonul lui. 

„De ce râzi, Charlie?” 

„Credeam că ţi-e sete, pentru că, dacă mi-ai fi cerut, 
ti-aş fi dat un prosop să te ştergi pe față”, râse el pe înfundate. 

Femeia zâmbi şi trăsăturile ei se îndulciră. „Cred că 
gheaţa şi lămâia sunt bune pentru ten”. 

„Asta-i ceva nou”. Charlie continuă să şteargă tejgheaua. 
„V-aţi distrat în seara asta?” 

Holly oftă. „Cred că da”. Distrat era un cuvânt pe care 
nu-l mai folosea atât de des. Râsese la glumele care se 
făcuseră toată noaptea, fusese încântată pentru Denise, dar 
nu se simţise în largul ei. Parcă era din nou la şcoală, 
fetița timidă care stătea în bancă, dar care nu vorbea 
niciodată şi căreia nimeni nu-i adresa nici un cuvânt. Nu 
recunoștea persoana care devenise; ar fi vrut să nu se mai 
uite la ceas ori de câte ori ieșea în oraș, sperând că noaptea 
se va sfârși în curând, astfel ca să plece acasă şi să se târască 
în pat. Voia să nu-și mai dorească să treacă timpul şi în loc 
de asta să trăiască clipa. 

„Te simţi bine?” Charlie se opri din ştersul tejghelei şi 
o privi. Avea cumplitul sentiment că ea o să izbucnească 
în plâns, dar era obișnuit cu asta. Mulţi oameni deveneau 
sentimentali la beţie. 

„Mi-e dor de soțul meu”, şopti ea, iar un fior îi străbătu 
tot corpul. 

Zâmbetul înflori pe faţa lui Charlie. 

„Ce e atât de amuzant? îl privi ea mânioasă. 

„Cât timp ai să stai aici?” o întrebă el. 

„În weekend”, se smiorcăi Holly, răsucind un şerveţel 
uzat pe deget. 

EI râse. „N-ai mai fost niciodată plecată la sfârşit de 
săptămână fără să-l vezi?” 

Ea se încruntă. „Doar o dată”, răspunse într-un 
târziu. „Iar atunci era chiar petrecerea cloștilor dinaintea 
nunţii mele.” 

„Cu cât timp în urmă a fost asta?” 

„Acum şapte ani”. O lacrimă i se prelinse pe faţă. 

Charlie clătină din cap. „Asta a fost tare demult. Ei, 
dacă ai făcut-o o dată, poţi să o faci și a doua oară”, zâmbi 
el. „Sapte ani cu noroc, nu așa se spune?” 

Holly luă o dușcă. Noroc pe dracu”. 

„Nu-ţi face griji”, spuse Charlie pe un ton blajin, 
„probabil și soţul tău e la fel de trist fără tine”. 

„Doamne, sper că nu”. Holly făcu ochii mari. 

„Păi vezi? Sunt convins că și el speră că nici tu n-ai să 
fii tristă fără el. Ar trebui să te bucuri un pic de viaţă.” 

„Ai dreptate,” spuse Holly, înviorându-se. „Nu i-ar 
plăcea să mă ştie nefericită”. 

„Te-ai prins”, surâse Charlie și tresări când o văzu pe 
fiica șefului lui venind spre bar, cu o expresie a feţei pe 
care i-o cunoștea bine. 

„Hei, Charlie”, strigă ea. „Încerc de ceva timp să te fac 
atent. Poate că dacă n-ai mai sta de vorbă cu clienţii la bar 
ȘI ai munci şi tu un pic, eu şi prietenii mei n-am mai fi atât 
de însetaţi”. 

Holly căscă gura uluită. Ce tupeu avea femeia aia să-i 
vorbească astfel lui Charlie, iar parfumul ei era atât de 
puternic încât lui Holly îi veni să tușească. 

„Scuză-mă, ai vreo problemă?” o întrebă femeia pe 
Holly, măsurând-o de sus până jos. 

„Da, am”, bolborosi Holly, luând o înghiţitură de apă. 
„Parfumul tău e dezgustător şi mă face să vomit.” 


Charlie izbucni în râs şi se aplecă în spatele tejghelei 
prefăcându-se că are nevoie de o lămâie. Încercă să oprească 
cele două femei să se răstească una la cealaltă, așa că se 
opri din râs. 

„De ce întârzii atât?” se interesă o voce groasă. Charlie 
sări în picioare la auzul vocii logodnicului femeii. Era 
chiar mai rău decât ea. „De ce nu vii să iei loc, scumpe, și 
o să aduc eu băuturile?”, spuse bărbatul. 

„În regulă. Măcar este cineva politicos pe aici”, se răsti 
ea măsurând-o încă o dată pe Holly din priviri, după care 
se întoarse ca o furtună la masa ei. Holly o privea cum i se 
mișcă şoldurile —bum, bum, bum — dintr-o parte în alta 
când mergea. Probabii era model, sau aşa ceva, decise 
Holly. Asta ar fi explicat și izbucnirile ei. 

„Ce mai faci?” întrebă bărbatul de lângă Holly, 
privindu-i insistent sânii. 

Charlie își muşcă limba ca să nu spună ceva, în timp ce 
turna o bere Guinness, așezând apoi paharul pe tejghea. 
Avea sentimentul că femeia de la bar nu va ceda farmecelor 
lui Stevie, mai ales că părea îndrăgostită de soțul ei până 
peste urechi. Charlie de abia aștepta să vadă cum Stevie 
urma să fie cu politeţe respins. 

„Bine”, răspunse scurt Holly, privind dinadins în fața 
ei, pentru a evita contactul vizual. 

„Sunt Stevie”, glăsui el întinzându-i mâna. 

„Sunt Holly”, mormăi ea și îi întinse o mână moale, 
nedorind să fie prea mojică. 

„Holly, ce nume frumos”. El nu-i dădu drumul la 
mână, iar Holly trebui să ridice privirile şi să-l privească 
în ochi. Avea ochi mari, albaștri și strălucitori. 

„Ăă. .. mersi”, spuse ea stânjenită de complimentul lui, 
înroșindu-se la faţă. 

Charlie oftă în sinea lui. Până și ea îi căzuse în plasă, 
singura lui speranţă de satisfacţie în seara aceea. 

„Pot să-ţi ofer ceva de băut, Holly?” întrebă Steve încet. 2 

„Nu, mulțumesc, am aici”. Ea mai luă o înghiţitură de 
apă. 

„Bine, atunci mă duc să duc băuturile astea la masă și 
am să mă-ntorc să-i iau încântătoarei Holly ceva de băut”. 
El rânji spre ea, în timp ce se îndepărta. 

Charlie ridică privirile spre cer, imediat ce acesta se 
întoarse cu spatele. 

„Cine dracu” e tâmpitul ăsta?” întrebă Holly, privind 
uluită, iar Charlie râse, încântat că ea nu cedase avansurilor 
lui. Era o femeie întreagă la minte, chiar îi era dor de 
soțul ei după numai o zi de despărţire. 

Charlie spuse cu voce scăzută. „Este Stevie, logodnicul 
Laurei, ticăloasa aia blondă care a fost aici adineaori. Tatăl 
ei este proprietarul hotelului, ceea ce înseamnă că eu nu 
pot chiar să-i spun să se ducă undeva, deși tare mi-ar plăcea 
să fac asta. Nu merită să-mi pierd slujba numai pentru 
atâta”. 

„Ba cred că ar merita să ţi-o pierzi, numai să i-o spui”, 
zise Holly fixând-o cu privirea pe frumoasa Laura şi 
adresându-i în gând vorbe urâte. „În orice caz, noapte bună, 
Charlie” . 

„Pleci la culcare?” 

Ea încuviinţă. „Ar cam fi timpul; e trecut de şase”. 
Arătă spre ceasul ei. „Sper că o să pleci și tu în curând să 
te culci”, spuse zâmbind. 

„N-aş fi prea sigur de asta”, răspunse el, urmărind-o 
cu privirea în timp ce se îndepărta de bar. Steve se luase 
după ea, iar Charlie se apropie de ușă, ca să se asigure că 
totul era în ordine. Laura, observând dispariţia bruscă a 
logodnicului ei, se ridică de la masă și ajunse la ușă în 
același timp cu Charlie. Amândoi priviră spre coridor, în 
direcția în care se îndreptaseră Steve şi Holly. 

Laurei i se tăie respiraţia şi își acoperi gura cu palmele. 

„Hei!” strigă Charlie mânios, căci văzuse cum Holly 
enervată, îl împingea pe betivul Steve. 


Holly se şterse la gură furioasă, dezgustată de încer- 
carea lui Steve de a o săruta. Se îndepărtă de el și îi spuse 
„Cred că ţi-ai format o părere greşită, Steve. Du-te înapoi 
la bar, la logodnica ta”. 

Clătinându-se pe picioare, Steve se întoarse cu fața spre 
Laura şi un Charlie supărat, care se îndreptau în goană 
spre el. 

„Stevie!” strigă Laura. „Cum ai putut?!” Ea ieși 
alergând din hotel, urmată îndeaproape de Steve care 
protesta. 

„Uhh!” spuse Holly dezgustată. „Chiar n-aveam nici 
un chef de asta!” 

„Nu-ţi face griji, te cred” spuse Charlie, luând-o de 
după umeri. „Am văzut de la ușă ce s-a întâmplat.” 

„Ce bine, mulțumesc că ai venit ca să mă salvezi!” se 
lamentă Holly. 

„Am ajuns prea târziu, îmi pare rău. Dar trebuie să 
recunosc că mi-a plăcut că ea a văzut totul”, se înveseli el, 
vorbind despre Laura. 

Holly zâmbi, privind pe coridor la Steve şi Laura care 
țipau unul la celălalt. 

„Ups,” spuse ea, după ce intră în cameră. 

Holly se lovi de toate lucrurile din dormitor, încer- 
când să se aşeze înapoi în pat prin întuneric. „Au!” ţipă ea, 
lovindu-se de noptiera patului. 

„Sshhh!” spuse adormită Sharon. 

Holly o bătu pe umăr pe Denise, până când aceasta se trezi. 

„Ce e? Ce?” mormăi adormită Denise. 

„Uite aici”. Holly îi băgă telefonul mobil sub nas lui 
Denise. „Dă-i telefon viitorului tău soț, spune-i că-l iubești, 
dar vezi să nu afle fetele.” 


În ziua următoare, Holly și Sharon plecară să facă o 
plimbare lungă pe plaja din afara orașului Galway. Deşi 

era octombrie, aerul era cald, iar Holly nu avusese nevoie 
de haină. Stătea şi asculta valurile clipocind la țărm. 
Celelalte fete se hotărâseră să bea ceva, dar stomacul lui 
Holly nu mai putea să suporte aşa ceva. 

„Te simți bine, Holly?” Sharon o luă pe Holly de după 
umeri. 

Holly oftă. „Sharon, de fiecare dată când cineva îmi 
pune această întrebare, răspund „Sunt bine, multumesc”, 
dar ca să fiu sinceră, nu este aşa. Oare oamenii chiar vor 
să ştie cum te simți când te întreabă „Ce mai faci?” Sau o 
fac doar din politeţe?” Holly surâse. „Următoarea dată când 
vecina mea de peste drum o să mă întrebe „Ce mai faci?” 
am să-i răspund: de fapt să ştii că nu fac bine deloc, 
mulţumesc de întrebare. Sunt cam tristă şi singură. Scoasă 
din sărite de toată lumea. Invidioasă pe tine și pe mica ta 
familie perfectă, dar nu prea invidioasă pe soţul tău care 
trebuie să-și ducă viaţa cu tine. Apoi am să-i spun că am 
un nou serviciu și că am cunoscut multă lume și fac eforturi 
să mă adun, însă acum nu mai știu ce să fac. Apoi am să-i 
spun cum mă scoate din minţi toată lumea care afirmă că 
timpul vindecă rănile, dar care în același timp susţine că 
absenţa face inima să iubească mai mult, ceea ce mă 
zăpăcește, pentru că asta înseamnă că, cu cât el va lipsi 
mai mult timp, cu atât îmi va fi mai dor de el. Am să-i 
spun că nimic nu vindecă cu adevărat şi că în fiecare 
dimineaţă când mă trezesc într-un pat gol mă simt de parcă 
rănile acelea nevindecate ar fi frecate cu sare”. Holly respiră 
adânc. „Și apoi am să-i spun cât de mult mi-e dor de soţul 
meu și cât de lipsită de sens mi se pare viaţa fără el. Cât de 
puțin mă interesează să fac anumite lucruri fără el şi am 
să-i explic cum aştept ca zilele mele să se sfârșească ca să 
pot fi iar lângă el. Atunci ea probabil că o să spună, așa 
cum face mereu „O, ce bine”, își va săruta soţul de rămas 
bun, va urca în mașina ei și îşi va lăsa copiii la şcoală, apoi 
va merge la serviciu, va pregăti cina și se va duce să se 


culce cu soţul ei, şi va face toate astea în timp ce eu încă aş 
sta să mă hotărăsc ce culoare să aibă cămaşa pe care să o 
îmbrac la serviciu. Ce crezi?” Holly termină în sfârșit de 
vorbit și se întoarse spre Sharon. 

„Ooo!” Sharon tresări, luându-și mâna de pe umărul 
lui Holly. 

„0oo?” se încruntă Holly. „Eu spun toate astea și tot 
ce ai tu de zis e „00° ?” 

Sharon își puse o mână pe burtă și râse. „Nu prostuto, 
bebeluşul m-a lovit cu piciorul!” 

Holly căscă gura uimită. 

„Pune mâna!” chicoti Sharon. 

Holly puse mâna pe burta lui Sharon și simţi mișcările 
ritmice și uşoare. Ochii i se umplură de lacrimi. 

„O, Sharon, dacă fiecare minut al vieții mele ar fi plin 
de momente perfecte ca ăsta, nu m-aş mai plânge deloc.” 

„Dar Holly, nimeni n-are viaţa plină de asemenea 
momente. Şi chiar dacă ar fi aşa, n-ar mai fi atât de perfecte. 
Ar fi obişnuite. Cum ti-ai da seama când ești fericită dacă 
n-ai fi și tristă uneori?” 

„Oooh!” strigară amândouă când bebeluşul lovi pentru 
a treia oară. 

„Cred că băiatul ăsta va fi fotbalist ca tatăl lui!” se 
amuză Sharon. 

„Băiat?” icni Holly. „Aveţi un băiat?” 

Sharon încuviință fericită şi ochii îi scânteiară. „Holly, 
fă cunoştinţă cu bebeluşul Gerry. Gerry, aceasta este nașa 
ta, Holly”. 

„Bună, Alice,” spuse Holly, zăbovind în faţa biroului 
ei. Holly stătea acolo de câteva minute, dar Alice nu-i 
adresase nici un cuvânt. 

„Bună”, îi răspunse scurt Alice, refuzând să-și ridice 
privirile spre ea. 

Holly trase aer în piept. „Alice, ești supărată pe mine?” 

„Nu”, răspunse ea din nou scurt. „Chris vrea să mergi 
în biroul lui. Ar vrea să mai scrii un articol.” 

„Încă unul?” izbucni Holly. 

„Cum ai auzit.” 

„Alice, de ce nu vrei să-l scrii tu?” întrebă Holly ușurel. 
„Eşti o scriitoare extraordinară. Sunt sigură că dacă Chris 
ar ști cât de bine știi să scrii, cu siguranţă...” 

„Ştie”, o întrerupse ea. 

„Ce?” Holly era nedumerită. „Ştie că te pricepi la scris?” 

„Acum cinci ani am venit aici solicitând un post de 
redactor, dar ăsta era singurul post disponibil atunci. Chris 
mi-a spus că dacă rămân aici s-ar putea să apară vreunul.” 
Alice era extrem de mâhnită, iar Holly nu o văzuse niciodată 
pe Alice, care de obicei era atât de voioasă, așa de... 
supărată. Era de-a dreptul furioasă. 


Holly oftă şi intră în biroul lui Chris. Avea o bănuială 
înfiorătoare că, de data asta, va scrie articolul ăla singură. 

Holly zâmbea în timp ce răsfoia paginile revistei din 
noiembrie la care lucrase şi ea. Urma să apară la chioșcuri 
a doua zi, de întâi noiembrie, iar ea se simţea extrem de 
încântată. Prima ei revistă va fi pe rafturi, și în același 
timp va putea deschide și următoarea scrisoare de la Gerry. 
Mâine urma să fie o zi bună. 

Deşi se ocupase numai de partea de publicitate, era 
mândră să facă parte din echipa care reușise să producă o 
revistă atât de profesionistă. Era foarte departe de pliantul 
patetic pe care îl scosese la imprimantă cu ani în urmă și 
chicoti amintindu-și că pomenise de el la interviu. Ca şi 
cum asta l-ar fi putut impresiona vreun pic pe Chris. Dar, 
în ciuda a tot ce simtea, reușise să-și demonstreze că poate. 
Luase cârma vieţii ei profesionale și o condusese spre succes. 

„E drăguţ să te văd că arăţi atât de fericită”, se răsti 
Alice, intrând țâfnoasă în biroul lui Holly şi aruncându-i 
două biletele pe birou. 

„Ai primit două telefone cât timp ai lipsit. Unul de la 
Sharon și celălalt de la Denise. Te rog să le spui prietenelor 
tale ca pe viitor să te sune în pauza de prânz.” 

„Am înţeles, mulțumesc”, zise Holly aruncând 
o privire la mesaje. Alice mâzgâlise ceva complet ilizibil, 
fără îndoială dinadins. „Ei, Alice!” Holly strigă după ea. 

„Ce e?” o întrebă aceasta glacial. 

„Ai citit articolul despre lansarea băuturii? Pozele și 
toate celelalte au ieșit grozav! Sunt foarte mândră”, rânji 
Holly cu toată gura. 

„Nu l-am citit!” răspunse Alice, privind dezgustată și 
ieși, trântind ușa după ea. 

Holly alergă după ea, cu revista în mână. „Dar priveşte, 
Alice! E grozav! Daniel va fi foarte fericit!” 

„Ei bine, uraa pentru tine și pentru Daniel”. Alice îşi 
făcea de lucru cu niște hârtiuţe pe biroul ei. 

Holly o privi țintă. „Uite ce e, nu te mai purta ca un 
copilaş şi citeşte naibii asta!” 

„Nu!” pufni Alice. 

„Cum vrei; în cazul ăsta n-ai să vezi poza cu tine și 
tipul acela superb, pe jumătate gol...” Holly se întoarse şi 
se îndepărtă încet. 

„la dă-mi aia!” Alice smulse revista din mâna lui Holly 
și răsfoi revista. Căscă gura de uimire când ajunse la 
capitolul cu lansarea băuturii Blue Rock. 

La începutul paginii scria „Alice în Tara Minunilor”, 
cu fotografia pe care Holly i-o făcuse ei şi modelului acela 
musculos. 

„Citeşte cu voce tare”, îi porunci Holly. 

Vocea lui Alice tremura când începu să citească. „O 
nouă băutură alcoolică a ajuns pe raft, iar noua noastră 
corespondență de petreceri, Alice Goodyear s-a dus să afle 
dacă noua băutură tare a iernii, așa cum se pretinde...” ea 
se întrerupse şi îşi acoperi gura cu palmele, uluită. „Cores- 
pondent de petreceri?” spuse ea cu vocea gâtuită de emotie. 

Holly îi strigă lui Chris să iasă din birou, iar el se apropie 
de ele, zâmbind mânzeşte. 

„Bravo, Alice, ai scris un articol fantastic. A fost foarte 
amuzant”, îi spuse el, bătând-o pe umăr. „Așa că am creat 
o pagină nouă, numită „Alice în Tara Minunilor” unde tu 
vei merge în toate locurile ciudate și minunate care îţi vor 
plăcea, ca să scrii despre ele în fiecare lună.” 

Alice îi privi ezitând și apoi murmură „Dar Holly...” 

„Holly nici măcar nu scrie corect”, râse Chris. „Tu, pe 
de altă parte, ești o scriitoare talentată. Una pe care ar fi 
trebuit să o folosesc până acum.” 


„O, Doamne, Holly, îți mulțumesc atât de mult!” strigă 
ea, ignorându-l pe Chris. Își aruncă braţele de gâtul ei și o 
strânse atât de tare încât Holly de abia mai putea respira. 

Holly încercă să-i dea deoparte mâinile lui Alice din 
jurul gâtului ei căci rămăsese fără aer. „Alice, a fost cel 
mai greu de ţinut secret din lume!” 

„Precis! Cum naiba aţi reuşit?” Alice o privea pe Holly 
uimită, apoi se întoarse spre Chris. „Cinci ani, Chris”, spuse 
ea acuzator. 

Chris tresări și dădu din cap aprobator. 

„Am aşteptat cinci ani momentul ăsta”, continuă ea. 

„Stiu, ştiu”. Chris arăta ca un școlar pedepsit și se 
scărpină încurcat la sprânceană. „Vrei te rog să vii în biroul 
meu ca să discutăm?” 

„Cred că pot face asta”, răspunse Alice severă, nepu- 
tându-şi ascunde însă fericirea din ochi. Când Chris se 
îndreptă spre biroul lui, Alice se întoarse spre Holly, fă- 
cându-i cu ochiul, apoi se grăbi să-l urmeze. 

Holly reveni în biroul ei. Era timpul să se ocupe de 
ediţia din luna decembrie. 

„Ups!” spuse ea împiedicându-se de o grămadă de 
poşete aflate chiar în faţa ușii biroului ei. „Ce sunt toate 
astea?” 

Chris, care ieșise din birou pentru ca de data asta să-i 
servească el un ceai lui Alice, aruncă o privire într-acolo. 
„A, sunt poşetele lui John-Paul.” 

„Poșetele lui John-Paul?” se amuză Holly. 

„Sunt pentru articolul pe care-l face despre poşetele la 
modă în acest sezon sau altă prostie de genul ăsta.” Chris 
se prefăcu dezinteresat. 

„Sunt superbe”, spuse Holly, aplecându-se și ridicând 
una de pe jos. 

„Drăguţe, nu ?” spuse John-Paul, din cadrul ușii 
biroului său. 

„Da, îmi place,” spuse Holly punând-o pe umăr. „Mi 
se potriveşte?” 

Chris făcu ochii mari. „Cum poate o poșetă să nu i se 
potrivească cuiva, e o poșetă, pentru numele lui Dumnezeu!” 

„În cazul ăsta va trebui să citeşti articolul pe care-l 
scriu pentru numărul de luna viitoare, nu?” spuse mustrător 
John-Paul către şeful lui. „Nu toate poşetele se potrivesc 
oricui, Să ştii”. Se întoarse spre Holly. „Poţi s-o iei dacă vrei.” 

„De tot ?” spuse ea, nevenindu-i să creadă. „Probabil 
că a costat sute de euro.” 

„Da, dar am o grămadă. Ar trebui să vezi câte mi-a dat 
designerul. A încercat să mă îndulcească cu chestii gratuite, 
obraznicul!” John-Paul se prefăcea că e revoltat. 

„Pariez că a dat rezultate, totuși,” chicoti Holly. 

„Cu siguranţă. Primul rând al articolului meu va fi: 
„Toată lumea să meargă şi să-şi cumpere una, sunt 
superbe!” râse el. 

„Ce altceva mai ai pe aici?” încercă Holly să arunce o 
privire în spatele lui, în birou. 

„Fac un articol despre ce se va purta la petrecerile de 
Crăciun care vor urma. Am primit astăzi câteva rochii. De 
fapt,” o măsură el de sus până jos pe Holly care-și supse 
burta, „e una care ţi-ar sta grozav, vino să o probezi.” 

„Ce bine”, chicoti Holly, „îmi iubesc slujba aşa de mult 

Chris clătină din cap strigând din biroul lui. „Oare mai 
munceşte dracului careva în firma asta?” 

„„Da!” îi răspunse Tracey pe același ton. „Aşa că închide 
gura şi nu ne mai distrage atenţia.” Toată lumea din birou 
izbucni în râs, iar Holly putea să jure că l-a văzut pe Chris 
zâmbind, înainte ca să închidă cu zgomot ușa de la biroul 
lui, pentru a spori efectul dramatic. 

După ce întoarse cu susul în jos toată colecţia lui 
John-Paul, Holly se întoarse în birou și în cele din urmă o 

sună pe Denise. 

„Alo? Magazin de îmbrăcăminte dezgustător, îmbâcsit 
şi ridicol de scump. La telefon ṣefa de magazin plină de 
nervi, cu ce vă pot ajuta? 

„Denise!” spuse Holly cu respiraţia întretăiată „Cum 
poti să răspunzi aşa la telefon?!” 

Denise chicoti. „A, nu-ţi face griji, am identificator de 
apel, aşa că știam că tu ești.” 

„Hmmm”. Holly avea dubii; nu credea că Denise avea 
identificator de apel pe telefonul de la serviciu... „Am 
înțeles că m-ai sunat mai devreme.” 

„A, da, am sunat ca să-mi confirmi că ai să mergi la 
bal. Tom vrea să rezerve o masă.” 

„Ce bal?” 

„Balul de Crăciun la care mergem în fiecare an, uituco.” 

„A, balul de Crăciun care se ţine tot timpul la mijlocul lui 
noiembrie?” râse Holly. „Regret, dar anul ăsta nu pot să merg.” 

„Dar nici măcar nu ştii pe ce dată este!” protestă Denise. 

„Păi, presupun că se ţine la aceeași dată ca în fiecare 
an, ceea ce înseamnă că nu voi putea să merg.” 

„Nu, nu, anul ăsta e pe 30 noiembrie, aşa că ai să poți 
!” spuse Denise încântată. 

„A, pe treizeci...” Holly făcu o pauză și se prefăcu că 
răsfoieşte cu zgomot câteva pagini din agenda de pe biroul 
ei. „Nu, Denise, nu pot. Am treabă pe treizeci. Am un 
termen pentru o lucrare”, minţi ea. 

„Dar nu trebuie să fim acolo înainte de ora opt”, încercă 
Denise să o convingă. „Ai putea veni și la nouă, dacă ţi-ar 
fi mai uşor, ai pierde numai cocktailurile de la început”. 

„Uite ce e, Denise îmi pare rău”, zise hotărâtă Holly, 
„dar sunt mult prea ocupată.” 

„De parcă asta ar fi o noutate. ..,” murmură ea ca pentru 
sine. 

„Ce-ai spus?” întrebă Holly supărându-se un pic. 


I8E 


382 


„Nimic”, răspunse scurt Denise. 

„Te-am auzit, ai spus că de parcă asta ar fi o noutate, 
nu-i așa? Stii ce, Denise, din întâmplare eu îmi iau munca 
foarte în serios şi n-am de gând să-mi pierd slujba din 
cauza unui bal tâmpit.” 

„Bine atunci”, pufni Denise. „Nici să nu vii.” 

„N-o să vin!” râse Holly. 

„Grozav!” 

„Ce bine, mă bucur că e grozav pentru tine, Denise”. 
Holly nu se putea abţine să nu zâmbească din cauza acestei 
conversații ridicole. 

„Mă bucur că te bucuri”, zise Denise cu năduf. 

„A, nu mai fi atât de copilăroasă, Denise, am de lucru, 
asta-i tot.” 

„Asta nu mă surprinde, e tot ceea ce faci zilele astea”, 
izbucni furioasă Denise. „Nu mai ieși și tu în oraş niciodată, 
de câte ori te invit eşti ocupată cu ceva care se pare că e 
mult mai important, cum ar fi serviciul. La petrecerea 
cloştilor arătai de parcă era momentul cel mai groaznic al 
vieţii tale, iar în a doua seară nici măcar nu te-ai deranjat 
să mai ieși din cameră. De fapt, nici nu știu de ce te-ai mai 
deranjat să vii până acolo. Dacă ai vreo problemă cu mine, 
Holly, aş prefera să mi-o spui în față, decât să fii așa o 
pacoste!” 

Holly ţinea receptorul în mână şocată. Nu-i venea 
să creadă că Denise spusese lucrurile acelea. Nu-i venea să 
creadă că Denise putea fi atât de proastă și de egoistă să 
bănuiască că totul era legat numai de ea. Nu-i de mirare că 
simţea că o ia razna dacă nici măcar cea mai bună prietenă 
a ei n-o înţelegea. 

„Ăsta e cel mai egoist lucru pe care l-am auzit spus de 
cineva”. Holly încercă să-și controleze vocea, dar simţea 
mânia revărsându-i-se în cuvinte. 


„Eu sunt egoistă?” ţipă Denise. „Lu ești cea care s-a 
ascuns în camera de hotel în week-end-ul cloştilor! Şi cică 
tu ar trebui să fii domnişoară de onoare la nunta mea!” 

„Stăteam în cameră cu Sharon, știi asta!” se apără Holly. 

„Lasă prostiile! Sharon se descurca şi singură. E gravidă, 
fir-ar al dracului, nu e pe moarte. Nu trebuia să stai lângă 
ea şapte zile din şapte, douăşpatru de ore din douășpatru!” 

Denise tăcu brusc, realizând ce spusese. 

Lui Holly îi fierbea sângele în vine, iar vocea îi tremura 
de furie. „Si te mai întrebi de ce nu ies cu tine în oraș. Din 
cauza remarcilor tale prosteşti și insensibile ca asta. Te-ai 
gândit vreun moment că poate mi-e şi mie greu? Faptul că 
vorbeşti numai despre pregătirile tale de nuntă şi de cât de 
fericită şi entuziasmată ești și că de abia aștepți să-ți petreci 
restul vieții cu Tom - fericiți până la adânci bătrâneți. În 
caz că n-ai observat Denise, eu n-am avut şansa asta pentru 
că soţul meu a murit. Dar mă bucur pentru tine, mă bucur 
sincer. Sunt încântată că eşti fericită şi nu-ţi cer vreun 
tratament special, îți cer doar un pic de răbdare și să înţelegi 
că nu voi trece peste asta în câteva luni! Cât priveşte balul, 
n-am nici cea mai mică intenţie să merg într-un loc în care 
eu şi Gerry am fost împreună în ultimii zece ani. S-ar 
putea să nu înţelegi asta Denise, dar în mod surprinzător 
cred că mi-ar fi OARECUM DIFICIL. Așa că nu te deranja 
să faci vreo rezervare pentru mine, aş fi foarte fericită să 
stau acasă”, urlă ea și trânti receptorul. 

Izbucni în lacrimi şi îşi puse capul pe birou, în sughi- 
turi de plâns. Se simțea pierdută. Nici măcar prietena ei 
cea mai bună n-o putea înțelege. Poate că înnebunise ea. 
Poate că ar fi trebuit să-i treacă deja de Gerry. Poate aşa 
procedau oamenii normali când le mureau cei dragi. Ar fi 
trebuit să cumpere codul bunelor maniere pentru văduve, 
pentru a afla care e timpul recomandat pentru doliu, astfel 
încât să nu mai trebuiască să-şi incomodeze familia și prietenii. 

În cele din urmă, sughițurile ei zgomotoase se stinseră 
până nu mai rămăseseră decât niște suspine şi Holly ascultă 
liniștea din jur. Se gândi că probabil toată lumea auzise 
ceea ce spusese şi se simţi atât de stânjenită, încât îi fu teamă să 
meargă la baie ca să ia un șerveţel. Capul îi ardea iar ochii o 
usturau de la atâta plâns. Îşi şterse faţa cu mâneca de la cămașă. 

„La naiba!” înjură ea, dând la o parte câteva acte de pe 
birou, realizând că înşirase fond de ten, rimel și ruj pe 
toată mâneca de la “cămașa ei albă şi scumpă”. O bătaie 
ușoară în ușă îi atrase atenţia. 

„Intră ”, spuse cu vocea tremurată. 

Chris intră în birou cu două cești de ceai în mâini. 

„„Ceai?” îi întinse el o ceașcă ridicând din sprâncene, 
iar Holly schiţă un zâmbet, amintindu-și gluma de care se 
amuzaseră în ziua interviului. El puse ceaşca jos în faţa ei 
ŞI se aşeză pe scaunul de vizavi. 

„AI o zi proastă?” întrebă cât putea de blajin cu vocea 
lui morocănoasă. 

Ea dădu din cap, în timp ce lacrimile i se prelingeau din 
nou pe față. „Îmi pare rău, Chris, asta n-o să-mi afecteze 
munca”, îi spuse cu voce tremurătoare, încercând să se adune. 

El dădu din mână ca și cum n-ar fi contat. „Holly, nu 
asta mă îngrijorează, îţi faci treaba foarte bine.” 

Îi zâmbi, recunoscătoare pentru compliment. Măcar 
făcea și ea ceva cum trebuie. 

„Ai vrea să pleci acasă mai devreme?” 

„Nu, mulțumesc, aşa îmi voi ține mintea ocupată.” 

El clătină trist din cap. „Nu așa trebuie să procedezi, 
Holly. Eu știu lucrul ăsta mai bine ca oricine. M-am 
îngropat între acești pereţi, dar asta nu mă ajută cu nimic. 
Cel puţin nu pe termen lung.” 

„Dar pari fericit,”, spuse ea cu voce tremurătoare. 

„Să pari şi să fii nu e totuna. Știu că tu ştii lucrul ăsta.” 

Ea încuviință tristă. 


„Să ştii că nu trebuie să faci pe curajoasa tot timpul”. 
EI îi înmână un șerveţel. 

„Da” nu sunt curajoasă deloc”. Îşi suflă nasul în șervețel. 

„Ai auzit vreodată că trebuie mai întâi să te temi ca să 
fii curajos?” 

Holly reflectă câteva clipe. „Dar nu mă simt curajoasă, 
mi-e doar teamă.” 

„A, tuturor ne e teamă din când în când. Nu e ceva 
neobișnuit şi va veni o zi când nu te vei mai simți așa. 
Uită-te la tot ce ai realizat!” spuse el arătând biroul ei de 
jur împrejur cu un gest larg. „Si priveşte asta”, răsfoi el 
paginile revistei. „Asta e munca unei persoane curajoase.” 

Holly zâmbi. „Îmi iubesc serviciul.” 

„Asta e o veste foarte bună! Dar trebuie să înveţi să 
iubeşti și altceva în afară de serviciu. ” 

Holly se încruntă. Spera că nu e una dintre acele conversații 
de genul „îţi trece de un bărbat dacă te culci cu altul”. 

„Vreau să spun să înveţi să te iubești pe tine”, continuă 
Chris. „Să înveţi să-ţi iubeşti noua ta viaţă. Nu lăsa ca 
viaţa ta să se învârtă doar în jurul serviciului. Mai există și 
altceva pe lume.” 

Holly ridică sprâncenele către el. Râdea hârb de oală spartă. 

„Stiu că nu sunt cel mai bun exemplu în sensul ăsta”, 
recunoscu el, „dar și eu învăţ...” Îşi rezemă mâna de masă 
şi începu să măture niște firimituri imaginare, în timp ce 
se gândea la ce să mai spună. „Am auzit că nu vrei să 
mergi la balul ăsta.” 

Holly se făcu mică în scaun. Era clar că auzise 
convorbirea ei telefonică. 

„Am refuzat să merg într-un milion de locuri după ce 
Maureen a murit”, spuse el trist „Mergeam împreună să ne 
plimbăm în Grădina Botanică, în fiecare duminică, dar 
după ce am pierdut-o, nu mai puteam să merg acolo. Aveam 
milioane de mici amintiri înmagazinate în fiecare floare și 

copac care creștea pe acolo. Banca pe care stăteam, copacul 
ei preferat, grădina ei preferată de trandafiri, totul îmi 
amintea de ea.” 

„Te-ai mai întors?” Holly întrebă sorbind din ceaiul 
fierbinte și simțind că o inundă un val de căldură. 

„Acum câteva luni”, răspuse el trist. „A fost greu, dar 
am făcut-o, iar acum merg din nou acolo, duminică de 
duminică. Trebuie să înfrunți problemele, Holly și să 
gândești pozitiv. Eu îmi spun că în locul acela râdeam, 
plângeam, ne certam iar atunci când merg acolo şi îmi 
aduc aminte de toate acele clipe minunate mă simt mai 
aproape de ele. Poţi sărbători amintirea iubirii trăite, în 
loc să te ascunzi de ea.” 

Holly era încântată de cuvintele lui Chris. 

El se aplecă în faţă şi o privi fix în ochi. „Unii oameni 
își petrec viaţa căutând, dar negăsindu-şi sufletele pereche. 
Niciodată. Tu şi cu mine le-am găsit, dar s-a întâmplat să 
ne bucurăm de asta o perioadă mult mai scurtă din viață 
decât ne-am fi dorit! Aşa că du-te la acest bal, Holly și 
bucură-te de faptul că ai iubit un om care te-a iubit la 
rândul lui”. 

Lacrimile alunecară pe obrajii lui Holly, înțelegând că 
el avea dreptate. Trebuia într-adevăr să-și amintească de 
Gerry şi să fie fericită de iubirea pe care şi-o dăruiseră 
unul altuia și de iubirea pe care încă o simţea pentru el; nu 
să plângă după el, nu să sufere pentru anii ce nu mai urmau 
să mai vină vreodată. Se gândi la rândurile din scrisoarea 
lui. „Păstrează amintirile noastre, dar nu-ţi fie teamă să-ţi 
faci altele noi.” Trebuia să lase fantoma lui Gerry care o 
bântuia să-și găsească liniştea, continuând să îl păstreze în 
amintire. 

Viaţa sa trebuia totuşi să continue după moartea lui. 


Capitolul patruzeci şi cinci 


„Îmi pare rău, Denise”, se scuză Holly către prietena 
ei. Stăteau în depozitul magazinului lui Denise, înconjurate 
de cutii cu umeraşe, bare de haine, genţi și accesorii care 
zăceau împrăștiate în dezordine prin încăpere. Era un miros 
închis în aer de la praful depus pe hainele care zăceau 
acolo de mult timp. O cameră de filmat atașată de perete 
le urmărea, înregistrându-le conversaţia. 

Holly urmărea chipul lui Denise, așteptând o reacţie şi 
o văzu pe prietena ei strângându-și buzele, în încercarea 
de a le opri să tremure, și dând din cap pentru a-i arăta lui 
Holly că totul era OK. 

„Nu, nu e OK”. Holly se aplecă în scaun. „N-am vrut 
să-mi pierd cumpătul la telefon. Doar pentru că sunt extrem 
de sensibilă zilele astea, nu am dreptul să mă răzbun pe 
tine”. 

Denise își luă curajul de a spune ceva. „Nu, Holly, 
aveai dreptate...” 

Holly clătină din cap, nefiind de acord, dar Denise con- 
tinua să vorbească. 

„Am fost atât de entuziasmată de nuntă, încât nu m-am 
gândit nici un moment la felul în care te simţeai”. Ochii i 

se opriră asupra prietenei ei, pe care jacheta neagră o făcea 
să pară și mai palidă. Holly se comportase atât de bine 
încât fusese uşor pentru toată lumea să uite că ea avea încă 
fantome de care trebuia să scape. 

„Dar ai dreptate să fii entuziasmată”, insistă Holly. 

„lar tu ai dreptate să fii necăjită”, spuse Denise pe un 
ton ferm. „Nu m-am gândit la asta, pur şi simplu nu m-am 
gândit”. Clătină din cap. „Nu veni la bal dacă nu te simţi 
în largul tău. Vom înţelege cu toţii.” Se întinse apucân- 
du-şi de mână prietena. 

Holly nu știa ce să facă. Chris reuşise să o convingă să 
meargă la bal, dar acum prietena ei cea mai bună îi spunea 
că e mai bine să nu vină. Şi o durea capul, iar durerile de 
cap o speriau. O îmbrăţişă pe Denise, luându-și rămas bun, 
promițând că o va suna mai târziu să-i spună ce a hotărât 
în legătură cu balul. 

Se îndreptă spre birou, nemaisimţindu-se atât de sigură 
ca de obicei. Poate Denise avea dreptate: era doar un bal 
idiot și nu trebuia să meargă dacă nu voia. Totuşi era un 
bal idiot care reprezentase mult pentru viata lui Holly şi 
Gerry împreună. Era o noapte în care amândoi se distrau, 
o noapte în care se aflau alături de prieteni şi dansau pe 
melodiile lor preferate. Dacă s-ar fi dus fără el ar fi rupt 
tradiția, înlocuind amintirile vesele, de demult, cu altele 
complet diferite. Nu voia să facă acest lucru. Se agăța de 
fiecare grăunte de amintire a ei și a lui Gerry împreună. 
O înspăimânta că începuse să-i uite chipul. Când îl visa 
parcă era întotdeauna altcineva; o persoană plăsmuită în 
mintea ei cu o altă faţă și o altă voce. 

Din când în când îl suna pe mobil, doar ca să audă 
mesajul cu vocea lui înregistrată. Continuase să-i plătească 
abonamentul lună de lună doar pentru asta. Mirosul lui se 
ștersese din casă; hainele lui nu mai erau de mult, așa cum 
dorise el. Dispărea treptat din mintea ei, așa că se agăța 
disperată de fiecare bucăţică din el. Se gândea diandins la 


el, în fiecare seară înainte de a adormi, pentru ca noaptea 
să-l viseze. Cumpărase after-shave-ul lui preferat şi dădea 
cu el prin casă. Uneori când era în oraş, un miros familiar 
sau o melodie o transporta în alte vremuri, într-un alt loc. 
Vremuri mai fericite. 

Uneori i se părea că-l vede trecând pe stradă, sau la volanul 
unei mașini, şi se lua după persoana respectivă, urmărind-o 
kilometri întregi, descoperind până la urmă că nu era el, semăna 
doar. Părea că nu se putea desprinde de el. 

Înainte de a ajunge la birou, intră pentru o clipă în 
Hogan's. Se simţea mult mai degajată în relaţia cu Daniel. 
De atunci, de când luaseră masa împreună, iar Holly se 
simţise stingheră în compania lui, își dădu seama că era 
ridicolă. Acum înţelegea de ce simţise asta. Înainte, singura 
prietenie apropiată pe care o avusese cu un bărbat fusese 
cea cu Gerry. Şi avuseseră o relație romantică. Ideea de a 
deveni la fel de apropiată de Daniel i se părea ciudată și 
nelalocul ei. Dar Holly se convinsese că nu era neapărat 
nevoie de o legătură romantică, pentru a fi prietenă cu un 
bărbat. Chiar dacă acesta arăta bine. 

Iar această senzaţie de degajare o însoțea permanent. O 
simţise din clipa în care îl cunoscuse. Puteau vorbi 
ore-ntregi, discutând despre sentimentele ei, viaţa ei, 
sentimentele lui, viața lui, conștientă că au un dușman 
comun: singurătatea. Ştia că şi el suferă, dintr-un alt motiv, 
dar se ajutau unul pe celălalt în zilele dificile când fiecare 
avea nevoie de cineva care să îi asculte păsurile, sau care 
să îl facă să râdă. Și erau multe astfel de zile. 

„Ei ?” întrebă Daniel, ocolind barul. „Cenușăreasa o să 
meargă la bal?” 

Holly surâse și își tinu răsuflarea pe punctul de a-i spune 
că ea nu se va duce, când deodată se opri. „Tu mergi?” 

El zâmbi şi strânse din nări, iar ea izbucni în râs. „O să 
fie sigur un caz de perechi-perechi. Nu cred că aș mai 

rezista o seară cu Sam și Samantha sau Robert şi Roberta”. 
Daniel trase un scaun de la bar și o invită să ia loc. 

Holly chicoti. „Am putea fi îngrozitor de nepoliticoși 
şi să-i ignorăm”. 

„Și atunci ce rost ar mai avea să mergem?” Daniel se 
aşezase alături de ea la bar, sprijinindu-și cizmele din piele 
de stinghiile scaunului ei. „Doar nu te aştepţi să vorbesc 
toată noaptea cu tine, nu-i așa? Am vorbit de ni s-au 
înfundat urechile; poate că m-am plictisit de tine.” 

„Grozav!” se prefăcu Holly insultată. „Oricum îmi 
propusesem să te ignor”. 

„Pfui!” Daniel ridică o sprânceană, prefăcându-se că 
respiră ușurat. „În cazul ăsta, fii sigură că merg”. 

Holly deveni serioasă. „Cred că ar cam trebui să merg”. 

Daniel se opri din râs. „Perfect, atunci mergem”. 

Holly îi surâse. „Cred că ti-ar face și ţie bine, Daniel”, 
spuse ea încetişor. 

El îşi dădu jos piciorul de pe scaunul ei și întoarse 
capul, prefăcându-se că supraveghează încăperea. „Holly, 
eu sunt bine”, spuse fără convingere. 

Holly se dădu jos de pe scaun, îi apucă capul între 
mâini Și îl sărută pe frunte, apăsat. „Daniel Connolly, nu 
mai fă pe macho și pe durul. Nu ţine”. 

Îşi luară rămas bun, iar Holly se întoarse la birou, 
hotărâtă să nu se mai răzgândească. Urcă scările cu zgomot 
şi se îndreptă drept spre Alice, care încă privea visătoare 
la articolul ei. „John-Paul!” strigă Holly. „Am nevoie de 
o rochie, repede!” 

Aflat în biroul lui, Chris zâmbi ca pentru sine, auzind 
cum toată lumea se agita în jurul lui Holly. Deschise sertarul 
şi aruncă o privire la fotografia lui alături de soţie. Îşi 
promisese să meargă şi el într-o zi la Grădina Botanică. 
Dacă Holly a putut, putea și el. 


Capitolul patruzeci şi şase 


Deşi Holly se foia grăbită prin dormitorul ei, încer- 
când să fie gata pentru bal, era în întârziere. Petrecuse 
ultimele două ore aplicându-și machiajul, plângând și 
stricându-l, apoi aplicându-l din nou. Își dădea cu rimel 
pentru a patra oară, rugându-se ca rezervorul de lacrimi să 
fi secat în noaptea aceea. O perspectivă puţin probabilă, 
dar putea măcar să spere. 

„Cenușăreaso, ţi-a sosit prințul!” strigă Sharon, de 
la parter. 

Inima lui Holly începu să bată mai tare; avea nevoie de 
mai mult timp. Avea nevoie să stea şi să întoarcă pe toate 
părțile ideea de a merge la bal, căci uitase complet motivele 
care o îndemnaseră să meargă. Acum se confrunta doar cu 
părțile negre. 

Motive să nu meargă: nu voia deloc să meargă; voia să 
stea şi să plângă toată noaptea; trebuia să stea la o masă 
plină cu așa-ziși prieteni, cu care nu mai vorbise de la 
moartea lui Gerry; arăta ca naiba; se simţea ca naiba, iar 
Gerry nu mai era acolo. 

Motive ca să meargă: avea un sentiment copleșitor că 
trebuia să meargă și, cel mai important, un motiv pe care 

nu-l putea depăși, care o împiedica să dea înapoi... Respiră 
rar, încercând să împiedice apariţia unui alt val de lacrimi. 

„Holly, fii tare. Poţi să o faci”, şopti ea către imaginea 
reflectată în oglindă. „Trebuie să faci asta, te va ajuta, vei 
fi mai puternică”. Ea repetă acest lucru iar și iar, până 
când un scârțâit al uşii o făcu să tresară. 

„lartă-mă”, se scuză Sharon apărând de după ușă. 
„Holly, arăţi fantastic!”, spuse ea încântată. 

„Arăt ca naiba”, mormăi Holly. 

„Nu mai spune asta”, spuse supărată Sharon. „Eu arăt 
ca un balon, dar mă auzi că mă plâng?” Accept faptul că 
tu ești o păpușică!” Îi zâmbi imaginii ei din oglindă. „O să 
fie bine”. 

„As vrea să stau acasă în seara asta, Sharon. Trebuie să 
deschid ultimul mesaj de la Gerry”. Lui Holly nu-i venea 
să creadă că venise timpul să deschidă ultimul mesaj. După 
ziua de mâine nu mai urmau să fie cuvinte de mângâiere 
de la Gerry, iar ea simţea că mai are încă nevoie de ele. 
Cât de nerăbdătoare fusese în aprilie, de abia aștepta să 
treacă lunile, pentru a putea deschide plicurile şi a-i citi 
cuvintele. Își dorise ca lunile să treacă mult mai repede, 
dar iată că acum era aproape de final. Voia să fi rămas 
acasă în seara aceea şi să savureze ultimul lor moment 
special. 

„Știu”, spuse Sharon înțelegătoare. „Dar poţi să mai 
aștepți câteva ore, nu-i așa?” 

Holly tocmai voia să spună nu, când John strigă de pe 
scări: „Haideţi, fetelor! Taxiul vă aşteaptă! Trebuie să 
mergem să-i luăm și pe Tom şi Denise!” 

Înainte ca Holly să o urmeze pe Sharon pe scări în jos, 
deschise sertarul de la măsuța de toaletă și scoase scrisoarea 
lunii noiembrie de la Gerry, pe care o desfăcuse cu câteva 
săptămâni în urmă. Avea nevoie de cuvintele lui de 
încurajare pentru a o ajuta acum. Își trecu degetele peste 


cerneală, încercând să şi-l închipuie pe Gerry scriind. Își 
imagina figura pe care o făcea când scria ceva, de care ea 
făcuse întotdeauna haz. Obisnuia să se concentreze, și se 
lingea pe buze în timp ce mișca stiloul. Ea iubea fața ceea. 
Îi lipsea chipul acela. Scoase cartonașul din plic. Avea 
nevoie de tăria din scrisoarea lui pe care ştia că o va găsi. 
Citi: 


Cenuşăreasa trebuie să meargă la bal luna asta. Va fi 
fermecătoare şi frumoasă şi se va distra ca de obicei... 
Dar anul ăsta fără vreo rochie albă... 

P.S. Te iubesc... 


În ziua următoare celei în care Holly se ciondănise cu 
Denise dacă să meargă la bal sau nu, Holly deschise 
scrisoarea lunii noiembrie. În ciuda micilor flecăreli cu 
Chris şi Daniel, se torturase toată ziua, neștiind ce decizie 
să ia. N-ar fi trebuit să se îngrijoreze, căci Gerry alesese 
deja pentru ea, iar cuvintele lui îi întăreau ideea că trebuia 
să meargă la bal. Asta era noua ei misiune. Respiră adânc 
şi coborî scările după Sharon. 

„Uau”, spuse Daniel cu gura căscată. „Arăţi fantastic, 
Holly”. 

„Arăt ca...” începu Holly să bodogănească, dar Sharon 
o ţintui din priviri. „Dar mulțumesc”, adăugă ea iute. 
John-Paul o ajutase să aleagă o rochie simplă, pe gât, 
neagră, despicată. Anul ăsta fără vreo rochie albă. 

Se înghesuiseră cu toţii în taxi şi, pe măsură ce se 
apropia fiecare semafor, Holly se ruga să se facă roșu, 
pentru a mai întârzia momentul în care vor ajunge. N-avea 
ea norocul ăsta. De data asta traficul din Dublin era degajat, 
aşa că ajunseră la hotel în timp record. În ciuda rugăminţilor 
ei, nu fusese nici o alunecare de teren de pe munții din 

Dublin, și nu erupsese nici un vulcan. Iadul refuzase şi el 
să îngheţe. 

Se îndreptară spre masă și Holly ținea ochii în pământ, 
căci simţea din toate direcţiile privirile tuturor femeilor 
dornice să vadă cum erau îmbrăcaţi noii veniți. După ce 
constatau satisfăcute că tot ele erau cele mai elegante de 
acolo, se uitau în altă parte, continuându-și conversațiile. 
Femeia de la recepţie zâmbi când se apropiară de ea. „Bună, 
Sharon, bună John, bună Denise, ...0, Doamne!”. Probabil 
că se albise la față sub stratul gros de fond de ten care o 
făcea să pară bronzată, dar Holly nu putea fi sigură. „Ăă..., 
bună, Holly. Ce bine că ai venit, având în vedere...” vocea 
i se stinse și ea răsfoi repede paginile cu lista invitaţilor 
pentru a le bifa numele. 

„Hai să mergem la bar”, propuse Denise, luând-o de 
brat pe Holly şi trăgând-o după ea. 

În timp ce traversau încăperea, o femeie, cu care Holly 
nu mai vorbise de luni de zile, o abordă. „Holly, mi-a 
părut rău când am aflat de Gerry. A fost un om minunat”. 

„Mulțumesc”, surâse Holly, iar Denise o trase din nou 
după ea. În sfârşit ajunseră la bar. 

„Oho, bună Holly”, spuse o voce familiară din spatele ei. 

„Bună, Patrick”, spuse ea întorcându-se cu fața către 
omul de afaceri gras care sponsoriza acțiunile caritabile. 
Era înalt și foarte gras, cu o față mare și roşie, probabil 
din cauza stresului determinat de conducerea celei mai de 
succes afaceri din Irlanda. Asta, dar și faptul că bea prea 
mult. Nasturii de la smokingul lui arătau de parcă erau 
gata să plesnească în orice moment. Arăta ca și cum ar fi 
fost strâns de gât cu papionul, de care trăgea, părând că nu 
se simte în largul lui. Holly nu-l cunoștea prea bine: era 
unul dintre oamenii pe care-i vedea la bal în fiecare an. 

„Arăţi bine, ca întotdeauna”. O sărută pe obraz. „Pot 
să-ți iau ceva de băut?” o întrebă el, ținând mâna ridicată 
pentru a atrage atenţia barmanului. 


„Nu, mulţumesc”, zâmbi ea. 

„A, haide”, insistă el, scoțându-și portofelul burdușit din 
buzunar. „Ce vrei să bei?” 

Holly cedă. „Un vin alb, te rog, fiindcă insiști”, 
zâmbi ea. 

„Aș putea să-i iau ceva de băut şi mizerabilului ăla de 
soţ al tău”, râse el. „ El ce bea?”. Se uită prin sală după 
Gerry. 

„Nu e aici, Patrick”, răspunse Holly, stânjenită. 

„De ce nu? Ticălosul. E al doilea an în care lipsește. 
Ce are de gând?” întrebă Patrick tare, în timp ce dădea 
comanda barmanului. 

„Păi, s-a prăpădit la începutul anului, Patrick”, spuse 
Holly cu delicateţe, pentru a nu-l pune într-o situaţie jenantă. 

„0O...” Patrick se înroși mai tare şi îşi drese nervos 
vocea. Plecă privirile spre bar. „Îmi pare tare rău să aud 
asta”, bolborosi privind aiurea. Se trase iarăși de papion. 

„Mulţumesc”, spuse Holly, numărând în cap secundele 
care aveau să se scurgă până ce el urma să se scuze și să 
întrerupă conversaţia. Patrick plecă după trei secunde, 
mormăind că trebuie să-i ducă soţiei ceva de băut. Holly 
rămase singură la bar, căci Denise se întorsese deja cu 
băuturile la grupul lor. Îşi luă paharul de vin și se îndreptă 
într-acolo. 

„Bună, Holly”. 

Se întoarse ca să vadă cine îi pronunțase numele. 

„A, bună, Jennifer”. Era o altă femeie pe care o ştia 
numai de la bal. Purta o rochie de gală extrem de scumpă, 
împodobită cu pietre prețioase, şi ţinea un pahar de 
şampanie între degetul mare şi cel arătător al mâinii sale 
înmănușate. Părul ei blond era aproape alb, iar pielea era 
închisă la culoare și uscată, de prea multă expunere la soare. 

„Ce mai faci? Arăţi fantastic, ai o rochie superbă!”. Ea 
sorbi puţină șampanie, măsurând-o pe Holly de sus până jos. 

„Bine, mulțumesc. Tu?” 

„A, excelent, mersi. Gerry nu e cu tine în seara asta?”, 
întrebă ea, căutându-l din priviri prin sală. 

„Gerry s-a prăpădit în februarie”, repetă Holly pe un 
ton blajin. 

„Doamne, îmi pare rău să aud asta.” Își puse paharul 
de şampanie pe masă, lângă ea, și duse palmele la față, cu 
fruntea încrețită de îngrijorare. „Habar n-am avut. Si tu 
cum reziști, biata de tine?” Ea o atinse pe Holly pe braț. 

„Bine, mulțumesc”, repetă Holly, zâmbind, pentru a 
menţine o atmosferă veselă. 

„A, biata fată”. Jennifer vorbea în șoaptă şi o privea 
compătimitor. „Probabil că eşti distrusă”. 

„Da, e greu, dar trebuie să fac faţă. Încerc să fiu 
pozitivă, înţelegi?” spuse ea însuflețită. 

„Doamne, nu știu cum poți. E o veste îngrozitoare”. 
Continua să o sfredelească din priviri pe Holly. O privea 
altfel acum. Holly clătină din cap, dorindu-și ca femeia 
asta să nu-i mai spună ceea ce ştia deja. 

„Şi era bolnav?” se interesă ea. 

„Da, a avut o tumoare pe creier”. 

„Doamne, asta-i îngrozitor. Era atât de tânăr.” Fiecare 
cuvânt pe care ea îl accentua devenea un chin insuportabil. 

„Da, era... dar am avut o viaţă fericită împreună, Jen- 
nifer”, spuse Holly, încercând să pară cât mai veselă. 

„Aşa e, dar ce păcat că n-a trăit mai mult. Te-a distrus. 
E absolut îngrozitor şi atât de nedrept. Probabil că eşti 
deprimată. Şi cum naiba de-ai putut să vii aici în seara 
asta? Cu toate cuplurile astea în jur?” Ea se uită la perechile 
din sală, de parcă deodată plutea un miros urât în aer. 

„Trebuie să înveți să mergi mai departe”, zâmbi Holly. 

„Sigur că da. Dar trebuie să-ți fie atât de greu. O, ce 
îngrozitor”. Ridică mâna ei înmănușată spre faţa ei, cu o 
expresie îngrozită. 

Holly zâmbi şi vorbi printre dinți. „Da, e dificil, dar 
asa cum am spus, trebuie să fii pozitivă şi să mergi mai 


departe. Oricum, că tot vorbeam de mers, e timpul să plec 
şi să mă alătur prietenilor mei”, adăugă ea politicoasă și o 
şterse. 

„Te simţi bine?” o întrebă Daniel, apărând lângă ea. 

„Da, sunt bine, mulţumesc”, repetă ea pentru a zecea 
oară în seara aceea. Aruncă o privire înspre Jennifer care 
era într-un cerc de prietene, povestind şi privindu-i fix pe 
ea și pe Daniel. 

„Am sosit!” anunţă o voce puternică de la ușă. Holly 
se întoarse văzându-l pe legendarul Jamie, care se costuma 
în animal la petreceri, stând în pragul ușii, cu mâinile 
ridicate în aer. „Sunt din nou îmbrăcat în pinguin şi sunt 
gata să petreeec!” El execută câteva mişcări de dans, înainte 
de a se alătura celor din grup, atrăgând privirile tuturor 
celor din sală. Exact ceea ce-și dorea. Jamie se îndreptă 
spre cercul lor, salutând bărbaţii cu o strângere de mână, 
iar femeile cu un sărut pe obraz, uneori „greșind” şi 
încurcând gesturile. Făcu o pauză când ajunse în faţa lui 
Holly și îşi plimbă privirile de la Holly la Daniel, de câteva 
ori. Strânse ţeapăn mâna lui Daniel, o sărută în fugă pe 
Holly din vârful buzelor, de parcă aceasta ar îi avut vreo 
boală şi plecă iute. Holly încercă mânioasă să-și reţină 
emoția. Fusese extrem de grosolan. 

Soţia lui, Helen, zâmbea timidă către Holly, din cealaltă 
parte a sălii, dar nu se apropie. Holly nu era surprinsă. 
Evident fusese prea dificil pentru ei să vină cu mașina preț 
de zece minute ca să o viziteze pe Holly, după moartea lui 
Gerry, așa că nu se aştepta ca acum Helen să facă zece paşi 
spre ea ca să o salute. Îi ignoră şi se întoarse să stea de 
vorbă cu adevărații ei prieteni, cei care o susținuseră în 
ultimul an. 

Holly râdea la una din poveștile lui Sharon, când simţi 
o bătaie uşoară pe umăr. Se întoarse râzând și dădu cu 
ochii de Helen care o privea foarte tristă. 

„Bună, Helen”, spuse ea veselă. 

„Ce mai faci?”, spuse Helen încet, atingându-i brațul. 

„A, bine”, dădu Holly din cap. „Ar trebui să asculţi 
povestea asta, e foarte amuzantă”, zâmbi ea, continuând 
să o asculte pe Sharon. 

Helen îi dădu drumul lui Holly și în cele din urmă o 
bătu iar uşor pe umăr după câteva secunde. „Vreau să spun 
cum te simţi de când Gerry...” 

Holly renunţă să o mai asculte pe Sharon. 

„De când Gerry a murit, vrei să spui, nu-i așa?” Holly 
înțelegea că uneori oamenii nu se simțeau în largul lor în 
asemenea situaţii. Nici Holly nu făcea excepţie, dar considera 
că dacă o persoană tot aducea vorba, putea măcar să fie 
suficient de matură și să poarte o conversație așa cum se 
cuvine. 

Helen păru că se înfioară la întrebarea lui Holly. „Da, 
dar n-am vrut să pronunţ cuvântul...” 

„E în regulă, Helen. Am acceptat ceea ce s-a întâmplat.” 

„Chiar aşa?” 

„Sigur că da”, se încruntă Holly. 

„Stii, nu te-am mai văzut de multă vreme şi începusem 
să fiu îngrijorată...” 

Holly începu să râdă. „Helen, să știi că locuiesc tot 
după colțul străzii tale, în aceeași casă, am același număr 
de telefon și de mobil. Dacă erai atât de îngrijorată pentru 
mine nu era dificil să afli”. 

„Da, dar n-am vrut să deranjez...”, bătu ea în retragere. 

„Prietenii nu deranjează, Helen ” spuse Holly pe un 
ton politicos, dar spera că mesajul ei fusese recepționat. 

Helen roși uşor, iar Holly se întoarse să vorbească cu 
Sharon. 

„Te rog să-mi ţii un loc lângă tine, bine ? Trebuie să 
merg la toaletă”, spuse Sharon, dând din picioare, neliniștită. 

„lar? izbucni Denise. „Dar ai fost acolo acum câteva 
minute”. 


„Ei, aşa se întâmplă când ai un bebeluş de şapte luni 
care apasă pe bășică”, explică ea, înainte să o zbughească 
la toaletă. 

„Dar totuşi n-are şapte luni, nu-i așa?” spuse Denise, 
ducându-și mâna la falcă. „Tehnic, are minus două luni, 
pentru că altfel ar însemna că bebelușul ar avea nouă luni 
când s-ar naşte și atunci și-ar aniversa primul anișor după 
numai trei luni. Şi de obicei copiii merg la un an.” 

Holly se încruntă la ea. „Denise, de ce-ţi baţi tu capul 
cu lucrurile astea?” 

Denise se întoarse spre Tom cu o figură concentrată.” 
Totuşi am dreptate, nu-i așa, Tom?” 

„Da, iubito”. El îi zâmbea dulce. 

„Laşule”, îl tachină Holly. 

Se auzi soneria, ceea ce însemna că era timpul să ia loc 
la masă, iar mulțimea începu să se îmbulzească într-acolo. 
Holly luă loc şi își puse poşeta cea nouă pe scaunul de 
lângă ea, pentru a-l rezerva pentru Sharon. Helen, care își 
căuta din priviri un loc, trase scaunul pentru a se așeza. 

„Lartă-mă Helen, dar Sharon m-a rugat să-i păstrez un 
loc lângă mine”, explică Holly politicos. 

Helen dădu din mână a lehamite. „A, Sharon nu se va 
supăra”, spuse ea, prăbuşindu-se în scaun și stâlcind poșeta 
lui Holly. Sharon se îndreptă spre masă și plecă buza de 
jos, dezamăgită. Holly îşi ceru scuze și făcu un gest către 
Helen ca să se scuze. Sharon dădu ochii peste cap şi își 
băgă degetele în gură, prefăcându-se că vomită. Holly 
chicoti. 

„Ei, văd că ești foarte bine dispusă”, spuse Jamie tare 
către Holly, părând foarte neplăcut surprins. 

„Există vreun motiv pentru care n-ar trebui să fiu?” 
replică Holly caustică. 

Jamie îi dădu un răspuns impertinent, la care unii dintre 
cei aflaţi în jur chicotiră, considerându-l „amuzant”, dar 
Holly îl ignoră. Nu-l mai considera amuzant deloc, cu 

toate că ea și Gerry fuseseră întotdeauna printre cei care îi 
sorbeau fiecare cuvânt. Acum i se părea de-a dreptul 
neghiob. 

„Eşti bine?”, o întrebă încet Daniel, care stătea 
alături. 

„Da, sunt bine, mulţumesc”, răspunse ea luând o 
înghițitură de vin. 

„A, nu trebuie să-mi vinzi mie gogoși, Holly. Sunt 
eu”, râse el. 

Holly zâmbi și oftă. „Oamenii sunt atât de drăguţi şi 
îmi prezintă condoleanţe, dar eu mă simt de parcă aş fi iar 
la înmormântare. Trebuie să mă prefac că sunt puternica 
femeie minune, chiar dacă toți ar vrea să mă vadă distrusă, 
pentru că e îngrozitor”. Ea o imită pe Jennifer și dădu 
ochii peste cap. „Apoi mai sunt și cei care nu au aflat 
despre Gerry, iar aici nu e locul și nici momentul să le 
explic.” 

Daniel o asculta răbdător. Încuviinţă din cap când ea 
termină de vorbit. „Înţeleg ce vrei să spui. Când eu şi 
Laura ne-am despărțit, timp de câteva luni, pe oriunde mă 
duceam, trebuia să le spun oamenilor că ne-am despărțit. 
Dar partea bună e că în cele din urmă s-a dus vorba, aşa că 
până la urmă încetezi să mai ai astfel de discuţii cu oamenii 
tot timpul. 

„Apropo, mai ai vreo veste despre Laura?”, întrebă 
Holly. Îi plăcea să flecărească despre Laura, chiar dacă 
n-o cunoscuse niciodată. Îi plăcea să-l audă pe Daniel 
istorisindu-i despre ea, iar apoi petreceau seara amândoi 
spunând cât de mult o urăsc. Trecea timpul şi Holly avea 
nevoie să se agaţe de ceva pentru a evita să vorbească cu 
Helen. 

Ochii lui Daniel se aprinseră. „Da, de fapt chiar am 
aflat niște bârfe despre ea”. 

„O, ce bine, chiar mi-ar plăcea să aud nitică bârfă”, 
spuse Holly, frecându-și mâinile încântată. 


„Ei bine, un prieten de-al meu pe care-l cheamă Charlie, 
care lucrează ca barman în hotelul tatălui Laurei, mi-a 
spus că logodnicul ei a încercat să se dea la o femeie care 
era oaspete al hotelului, iar Laura l-a prins, așa că s-au 
despărțit.” El râse răutăcios cu o sclipire în ochi. Era 
încântat să audă că ea fusese dezamăgită în dragoste. 

Holly îngheță, deoarece povestea i se părea familiară. 
„Ăă... Daniel, la ce hotel este proprietar tatăl ei?” 

„La Galway Inn. Nu e mare lucru de capul lui, dar e 
într-o zonă frumoasă, peste drum de plajă.” 

„Aha”. Holly nu mai ştia ce să spună şi făcu ochii mari. 

„Stiu”, râse Daniel. „E grozav, nu-i aşa? Îţi zic dacă 
aş întâlni-o pe femeia care i-a despărțit i-aș lua cea mai 
scumpă sticlă de șampanie”. 

Holly zâmbi slab. „Chiar așa?” Holly îl privea pe 
Daniel curioasă, interesată să știe cum naiba putuse să fie interesat 
de Laura. Nu părea genul lui, oricare ar fi fost acela. Daniel 
era atât de liniştit şi de prietenos, iar Laura era... Laura era o 
ticăloasă. Holly nu găsea alt cuvânt pentru a o descrie. 

„Ăă. ., Daniel?” Holly își dădea nervoasă o şuviță de păr 
după sehi pregătindu-se să-l descoase despre gusturile lui 
la femei. 

El îi zâmbi, cu ochii încă sclipind de vestea că fosta lui 
prietenă se despărțise de fostul lui prieten. „Da, Holly”. 

„Uite, D şi mă întrebam. Din câte am auzit, Laura 
pare cam.. . ticăloasă, ca să fiu sinceră”. Îşi muşcă 
buzele și îl mii să vadă dacă îl insultase. El privea lipsit 
de expresie spre lumina lumânărilor din centrul mesei, 
ascultând-o. „Şi” continuă ea, simțind că trebuia să păşească 
în vârful picioarelor în jurul acestui subiect, ştiind cât de 
rău îi frânsese Laura inima lui Daniel, „și întrebarea mea 
este, la drept vorbind, ce ai văzut tu la ea? Cum aţi putut 
voi să vă iubiţi unul pe celălalt? Sunteţi atât de diferiți — 
cel puţin așa păreți din ce am auzit”, bătu ea repede în 
retragere, amintindu-și că n-ar fi trebuit să o cunoască pe Laura. 
26. 

Daniel tăcu o clipă, iar lui Holly îi era teamă că pășise 
pe un teritoriu străin. El îşi retrase privirile de la flacăra 
lumânărilor pentru a se uita la Holly. Zâmbi trist. „De 
fapt Laura nu este o ticăloasă, Holly. Mă rog, pentru faptul 
că m-a părăsit pentru cel mai bun prieten este ... dar ca 
persoană, atunci când eram împreună, nu era niciodată o 
ticăloasă, Holly. Teatrală, da. Ticăloasă, nu”. El surâse şi 
se întoarse cu faţa către Holly. „Vezi tu, mie îmi plăceau 
scenele relaţiei noastre. Găseam că lucrul ăsta era palpitant, 
mă subjuga”. Faţa i se însufleţi în timp ce îi vorbea despre 
relaţia lui, iar discursul era mai rapid, entuziasmat de 
amintirea iubirii lui pierdute. „Îmi plăcea să mă trezesc 
dimineaţa și să mă întreb în ce toane va fi ea în acea zi, 
îmi plăcea când ne certam, pasiunea din certuri, îmi plăcea 
cum făceam dragoste după aceea”. Ochii îi scânteiau. 
„Făcea mare caz din orice, dar cred că asta îmi plăcea și 
mă atrăgea la ea. Îmi spuneam mereu că atât timp cât va 
continua să facă tam-tam pe seama relației noastre ştiam 
că îi pasă. Dacă n-ar mai fi făcut, n-ar mai fi meritat. Îmi 
plăcea teatrul”, repetă el, de data asta cu mai multă 
convingere. „Temperamentele noastre contrastau, dar 
făceam o echipă bună. Ştii ce se spune: contrariile se atrag...” 
O privi drept în ochi pe Holly și văzu că era îngrijorată. 
„Nu s-a purtat urât cu mine, Holly. N-a fost o ticăloasă în 
felul acela.” Zâmbi ca pentru sine. „A fost doar...” 

„Teatrală”, repetă Holly în locul lui, înțelegând în 
sfârșit. El încuviinţă din cap. Deși ea îl înșelase, se gândi 
furioasă Holly, dar decise să nu spună asta cu voce tare. 

Holly îl urmărea atent în timp ce era copleșit de amintiri. 
Probabil că într-un anume fel oricine putea iubi pe oricine. 
Ăsta era cel mai important lucru despre iubire: venea în 
forme diferite, măsuri și temperamente diferite. 

„Ti-e dor de ea”, spuse blând Holy, atingându-i bratul. 

Daniel ieși din visare și o privi adânc în ochi. O trecu 
un fior pe spate şi simți cum i se ridică părul de pe mâini. 


El pufni şi se întoarse în scaunul lui. „N-ai dreptate, 
Holly Kennedy”, spuse încruntat ca şi când ea ar fi spus 
lucrul cel mai bizar de pe lume. „Greşeşti complet și din 
cale-afară”. El ridică cuțitul și furculița și începu să 
mănânce antreul de somon. 

Holly înghiţi nişte apă și își îndreptă atenţia spre platoul 
care i se pusese în față. 


După masă și câteva sticle de vin, Helen se împletici 
către Holly, care fugise lângă Denise și Sharon. O îmbră- 
țișă și îi ceru scuze cu lacrimi în ochi pentru că nu mai 
ținuse legătura cu ea. 

„Nu face nimic, Helen. Sharon, Denise și John au fost 
prieteni care m-au susținut, așa că nu am fost singură. 

„O, dar mă simt îngrozitor”, bolborosi Helen. 

„N-ai de ce”, o asigură Holly, nerăbdătoare să con- 
tinue conversaţia cu fetele. 

Dar Helen insista să discute despre vremurile de demult 
când Gerry trăia și totul era roz. Povestea despre momentele 
în care vorbise cu Gerry, amintiri care nu o prea interesau 
pe Holly. În cele din urmă, Holly se sătură de lamentarea 
plângăcioasă a lui Helen şi realiză că prietenii ei dansau pe 
ringul de dans. 

„Helen, te rog potolește-te”, o întrerupse Holly. „Nu 
ştiu de ce vrei să-mi povestești aceste lucruri tocmai în 
seara asta, când încerc să mă simt bine, dar este evident că 
te simţi vinovată pentru că nu ai ținut legătura cu mine. 
Ca să fiu sinceră, cred că dacă n-aș fi venit în seara asta la 
bal, n-aș fi aflat ceva despre tine încă vreo zece luni de 
acum înainte sau mai mult. Nu de prieteni de felul ăsta am 
eu nevoie în viață. Așa că te rog nu mai plânge şi lasă-mă 
să mă distrez”. 

Holly simţi că se exprimase destul de elegant, dar Helen 
arăta de parcă ar fi fost pălmuită. O mică doză din ceea ce 
simţise Holly în ultimul an. Daniel apăru de nu știu unde, o 

luă de mână pe Holly şi o conduse pe ringul de dans, alături 
de prietenele ei. Cum ajunseră acolo muzica se opri și începu 
„Wonderful Tonight”, bluesul lui Eric Clapton. Ringul de 
dans începu să se golească, cu excepţia câtorva perechi, iar 
Holly rămase faţă în faţă cu Daniel. Nu era pregătită pentru 
aşa ceva. Pe melodia asta nu dansase decât cu Gerry. 

Daniel puse mâna pe talia ei și o luă uşor de mână 
începând să se învârtă. Holly era ţeapănă. Nu i se părea 
normal să danseze cu un alt bărbat. Simţi un fior pe şira 
spinării și se cutremură. Daniel crezu probabil că îi este 
frig şi o trase mai aproape, ca pentru a-i ține de cald. 
Aflată în transă, se lăsă condusă pe ringul de dans, până 
când cântecul se sfârși și ea se scuză și plecă la toaletă. Se 
încuie în cabină și se sprijini de ușă, respirând adânc. Se 
descurcase foarte bine până acum. Chiar dacă toată lumea 
întrebase de Gerry, rămăsese calmă. Dar dansul o 
cutremurase. Poate că era momentul să se ducă acasă, cât 
încă lucrurile mai mergeau bine. Tocmai era să descuie 
ușa, când auzi o voce, afară, pomenindu-i numele. Îngheţă 
și ascultă femeile care bârfeau. 

„Ai văzut-o pe Holly Kennedy dansând cu bărbatul 
acela astă seară?” întrebă o voce. Era inconfundabila 
scânceală a lui Jennifer. 

„Da”, răspunse cealaltă voce cu o notă de dezgust. „Iar 
soţul ei încă nu s-a răcit în mormânt!”. 

„Hai, mai lăsaţi-o în pace”, spuse o altă voce mai veselă. 
„Poate că sunt doar prieteni”. 

Holly îi mulțumi în gând. 

„Deși nu cred”, continuă ea şi chicotiră câteştrele. 

„Aţi văzut cum stăteau îmbrățișaţi? Eu nu dansez aşa 
cu nici unul dintre prietenii mei”, spuse Jennifer. 

„E revoltător”, spuse o altă femeie. „Imaginaţi-vă, să 
te plimbi țanțoşă cu un alt bărbat în locul în care veneai cu 
soţul tău, în faţa tuturor prietenilor. E dezgustător.” 


Femeia plescăi din buze și atunci se auzi apa trasă la o 
altă toaletă, în cabina de lângă Holly. Ea rămase îngheţată 
în poziţia în care stătea, şocată de ceea ce auzea și stânjenită 
că le auzea vorbind lucrurile astea într-un loc unde puteau 
fi auzite și de altcineva. 

Uşa de la cabina de lângă ea se deschise şi în clipa aceea 
toate femeile tăcură. „Cutre bătrâne şi intrigante, voi nu vă 
mai vedeți de treburile voastre? Se auzi Sharon vociferând. 
„Nu e în nici un caz treaba voastră ce face sau ce nu face cea 
mai bună prietenă a mea! Jennifer, dacă viaţa ta e atât de 
perfectă, de ce te furişezi cu soțul lui Pauline?” 

Holly auzi cum cineva icni. Probabil Pauline. Își 
acoperi gura cu palma, ca să se oprească din râs. 

„Aşa că nu vă mai băgaţi nasul unde nu vă fierbe oala 
și căraţi-vă de aici, toate!” urlă Sharon. 


După ce Holly auzi pe toată lumea plecând, descuie 
ușa şi ieși din cabină. Sharon, aplecată deasupra chiuvetei, 
o privi uluită. 

„Mulţumesc, Sharon”. 

„Vai, Holly, îmi pare rău că a trebuit să auzi asta”, 
spuse ea, îmbrățișându-și prietena. 

„Nu contează. Nu mă interesează prostiile lor”, spuse 
curajoasă Holly. „Dar nu-mi vine să cred că Jennifer are o 
aventură cu soţul lui Pauline!” 

Sharon strânse din umeri. „Păi nici n-are, dar am vrut 
să le dau un motiv pentru care să se certe în următoarele 
câteva luni”. 

Fetele chicotiră. 

„Cred că totuși acum voi pleca acasă”, spuse Holly, 
aruncând o privire la ceasul de mână și gândindu-se la 
ultimul mesaj de la Gerry. Inima i se strânse. 

„Bună idee”, o aprobă Sharon. „N-am realizat ce 
porcărie e balul ăsta când nu bei nimic”. 

Holly surâse. 

„În orice caz, în seara asta te-ai comportat admirabil, 
Holly. Ai venit, ai cucerit, acum du-te acasă şi deschide 
mesajul lui Gerry. Apoi dă-mi și mie un telefon ca să aflu 
ce ţi-a mai spus.” Își îmbrăţișă prietena din nou. 

„E ultimul”, șopti tristă Holly. 

„Stiu asta, aşa că bucură-te de el”, zâmbi Sharon. 
„Amintirile durează o viață întreagă, ţine minte”. 

Holly se întoarse la masă pentru a-şi lua rămas de la 
toată lumea. Daniel se ridică pentru a o însoţi. „Doar nu 
vrei să mă lași aici, de unul singur?” râse el. „Putem lua 
un taxi împreună”. 

Holly era ușor iritată când Daniel se dădu jos din taxi 
şi o urmă în casă. Era douăsprezece fără un sfert, deci mai 
erau cincisprezece minute. Cu puţin noroc, până atunci 
şi-ar fi băut ceaiul şi ar fi plecat. Chiar comandase un taxi 
care urma să vină peste o jumătate de oră, ca să-i dea de 
înțeles în felul ăsta să nu stea prea mult. 

„A, deci acesta este faimosul plic”, spuse Daniel, 
luându-l de pe masă. 

Holly făcu ochii mari; simțea nevoia să protejeze acel 
plic şi nu era deloc încântată că Daniel îl atingea, 
îndepărtând atingerea lui Gerry. 

„Decembrie”, spuse el, citind ce scria pe plic şi 
trecându-şi degetele peste litere. Holly voia să-i spună să-l 
lase jos din mână, dar nu voia să pară paranoică. În cele 
din urmă îl puse înapoi pe masă, iar ea respiră ușurată și 
continuă să umple ceainicul. 

„Câte plicuri au mai rămas?” întrebă Daniel, scoţân- 
du-și jacheta şi așezându-se lângă ea la masă. 

„Ăsta e ultimul”. 

„Și ce ai să faci apoi?” 

„Ce vrei să spui?” întrebă ea nedumerită. 

„Păi, după câte văd, lista asta a devenit un fel de Biblie, 
cele Zece Porunci. Ce spune lista aia faci, în ceea ce privește 
viaţa ta. Așa că ce vei face când nu vei mai primi mesaje?” 


Holly îl privi în ochi să vadă dacă el o lua peste picior, 
dar ochii lui albaștri o priveau cu bunătate. 

„Voi continua să-mi trăiesc viaţa”, răspunse ea, 
întorcându-se cu spatele și deschizând ceainicul. 

„Si ai să poţi face asta?” El se apropie mai mult de ea, astfel 
că îi putea simți after-shave-ul. Era chiar mirosul lui Daniel. 

„Cred că da”, răspunse, stânjenită de întrebările lui. 

„Pentru că apoi va trebui să iei propriile decizii”, zise 
el încet. 

„Stiu asta”, răspunse ea defensiv, evitând să-l privească 
în ochi. 

„Și crezi că ai să poţi face asta?” 

Holly se frecă la ochi obosită. „Daniel, despre ce 
vorbeşti?” 

El înghiţi în sec și îşi îndreptă poziţia, încercând să se 
aşeze mai comod. „Te întreb acest lucru pentru că vreau 
să-ţi spun ceva, iar tu va trebui să iei propria decizie”. O 
privi drept în ochi, iar ei îi bătu inima cu putere. „Nu va fi 
nici o listă, nici o indicație; va trebui să-ți asculți inima”. 


Holly se trase înapoi de lângă el. O cuprinse un senti- 
ment de groază şi spera că el n-o să-i spună ce credea ea. 

„Ăă... Daniel... n-nu cred că este... momentul potrivit 
ca să... ăă... n-ar trebui să vorbim despre...” 

„Ba e momentul potrivit”, spuse el serios. „Stii deja ce o 
să-ți spun, Holly, şi ştiu că tu ştii deja ce simt pentru tine”. 

Holly căscă gura de uimire şi aruncă o privire la ceas. 

Era douăsprezece fix. 


LOr 

Gerry atinse nasul lui Holly şi zâmbi în sinea lui când 
ea se strâmbă în somn. Îi plăcea să o privească dormind; 
arăta ca o prințesă, aşa de frumoasă şi de liniștită. 

O gâdilă din nou pe nas și zâmbi, căci ea deschise ochii. 
„Bună dimineaţa, adormito”. 

Ea îi zâmbi. „Bună dimineața, frumosule”. Se cuibări 
lângă el și își rezemă capul de pieptul lui. „Cum te mai 
simţi astăzi?” 

„Ca şi cum aș putea alerga în maratonul Londrei”, glumi 
el. 

„Ei, asta e ceea ce eu numesc recuperare rapidă”, zâmbi 
ea, ridicându-şi capul şi sărutându-l pe buze. „Ce vrei la 
micul dejun?” 

„Pe tine”, spuse el, muşcând-o de nas. 

Holly chicoti. „Din nefericire, eu nu figurez în meniu 
astăzi. Dar ce-ai zice de o omletă?” 

„Nu”, se încruntă el „e prea grea pentru mine”, iar 
inima i se înmuie când văzu că Holly se întristase. Încercă 
să se învioreze. „Dar mi-ar plăcea o portie mare, uriașă, 
de îngheţată de vanilie!” 

„Îngheţată!” râse ea, „La micul dejun?” 


— 


„Da”, zâmbi el mânzeşte, „întotdeauna am dorit 
înghețată la micul dejun când eram copil, dar buna mea 
mamă nu mă lăsa niciodată să mănânc. Acum însă nu-mi 
mai pasă”, zâmbi el curajos. 

„Atunci îngheţată să fie”. Holly sări fericită din pat. 
„Te superi dacă o să mi-l pun pe ăsta?”, întrebă ea îmbră- 
cându-se cu halatul lui. 

„Draga mea, poţi să porți ce doreşti”, zâmbi Gerry 
privind-o cum făcea parada modei cu halatul care-i era 
prea mare, încoace şi-ncolo prin cameră. 

„Mmm, are mirosul tău”, spuse ea pufnind pe nas. „N-o 
să-l mai dau jos. Așa, mă întorc într-un minut”, iar el o 
auzi coborând în goană scările şi zdrăngănind prin 
bucătărie. 

În ultimul timp observase că ea se grăbea ori de câte 
ori pleca de lângă el. Era ca și cum i-ar fi fost teamă să-l 
lase prea multă vreme singur, iar el ştia ce însemna asta. 
Erau vești triste pentru el. Terminase şedinţele de raze, 
sperând că vor atinge tumoarea reziduală. Nu izbândise, 
iar acum tot ce putea el să facă era să zacă toată ziua, 
adeseori prea slăbit ca să se dea jos din pat. I se părea lipsit 
de sens să piardă timpul altfel, deoarece nici măcar nu 
aştepta să se însănătoșească. Inima îi bătea năvalnic numai 
la gândul ăsta. Îi era teamă; teamă că nu ştia spre ce se 
îndreaptă şi teamă pentru Holly. Ea era singura persoană 
care ştia exact ce să-i spună ca să-l liniştească și să-i aline 
durerea. Era atât de puternică, era stânca lui şi nu îşi 
imagina viaţa fără ea. Dar n-ar fi trebuit să-și facă griji 
pentru acest scenariu, pentru că ea era cea care urma să 
rămână fără el. Era mânios, trist, gelos și speriat din pricina 
ei. Ar fi vrut să stea cu ea și să-i îndeplinească fiecare 
dorință şi promisiune pe care şi-o făcuseră unul altuia, iar 
el se lupta pentru acel drept. Dar ştia că se luptă pentru o 
cauză pierdută. După două operaţii, tumoarea se refăcuse 

şi creștea rapid în interiorul lui. Ar fi vrut să-și deschidă 
capul, şi să scoată de acolo boala care îi distrugea viaţa, 
dar nici asupra acestui lucru nu deţinea controlul. Din zi 
în zi îi era mai multă teamă că Holly va rămâne singură... 

Deveniseră mult mai apropiaţi în ultimele luni, iar el 
ştia că asta era un lucru rău, de dragul lui Holly, dar nu 
putea suporta să o țină la distanţă de el. El trăia pentru a 
sta cu ea la taclale până la primele ore ale dimineţii, când 
chicoteau, ca atunci când erau adolescenţi. Asta în zilele 
lor bune. 

Dar mai erau şi zile proaste. 

Nu voia să se gândească acum la ele. Medicul terapeut 
îi spunea „oferă-i trupului tău un mediu pozitiv — social, 
emoţional, nutrițional şi spiritual”. 

lar acum asta era ceea ce dorea să facă. Voia să aibă o 
ocupaţie ca să creadă că mai avea și altceva de făcut decât 
să stea toată ziua în pat. Îşi ținea mintea ocupată, căci 
schiţase planul ca să rămână cu Holly chiar şi atunci când 
nu avea să mai fie. Prin asta împlinea și o promisiune pe 
care i-o făcuse cu ani în urmă. Măcar o promisiune să-și 
țină și el. Păcat că trebuia să fie chiar asta. 

O auzi pe Holly urcând în goană scările şi zâmbi; planul 
lui funcționa. 

„lubitule, nu mai avem îngheţată”, spuse ea tristă. „N-ai 
vrea să mănânci altceva?” 

„Nu”, clătină el din cap. „Doar îngheţată, te rog”. 

„O, dar acum trebuie să mă duc la magazin și să 
cumpăr”, se văicări ea. 

„Nu te-ngrijora, iubito, nu pățesc nimic câteva minute”, 
o asigură el. 

Ea îl privea nesigură. „Aș prefera să stau cu tine”. 

„Nu fi prostuță”, surâse el şi ridică telefonul mobil de 
pe masă, punându-și-l pe piept. „Dacă e vreo problemă, 
dar nu va fi, te sun”. 


„Bine”. Holly îşi mușcă buza de jos. „N-o să lipsesc 
decât câteva minute. Eşti sigur că n-o să păţești nimic?” 

„Și precis”, zâmbi el. 

Holly își dădu jos halatul lui şi îşi puse un trening. Se 
vedea că nu era prea fericită de ceea ce trebuia să facă. 

„Holly, n-o să păţesc nimic”, spuse el ferm. 

„Bine”. Ea îl sărută lung și el o auzi alergând pe scări, 
urcând în mașină și demarând în viteză. 

Imediat ce înțelese că e în siguranță, Gerry trase 
cuverturile la o parte şi se dădu încet jos din pat. Stătu o 
clipă la marginea patului, așteptând să-i treacă ameţeala, 
apoi se îndreptă anevoie spre şifonier. Scoase o cutie veche 
de pantofi de pe raftul de sus în care erau vechituri strânse 
de-a lungul anilor şi care acum mai conţinea nouă plicuri 
sigilate. Scoase al zecelea plic gol şi scrise pe faţa lui îngrijit 
„Decembrie”. Astăzi era chiar întâi decembrie, iar el se 
gândi în viitor, peste un an când știa că el nu va mai fi 
acolo. Şi-o imagină pe Holly un geniu karaoke, relaxată 
de la vacanţa în Spania, fără vânătăi ca rezultat al veiozei 
de pe noptieră şi, spera el, fericită la un nou loc de muncă 
pe care îl iubea. 

Şi-o imagină peste un an de zile, exact în aceeași zi, 
poate stând chiar pe patul unde se afla el acum şi citind 
ultimul mesaj din listă. Se gândise foarte mult și adânc ce 
să-i scrie în ultimul mesaj. Ochii i se umplură de lacrimi 
când puse punct după ultima propoziţie; sărută pagina, o 
puse în plic şi o ascunse în cutia veche de pantofi. Urma să 
expedieze plicurile pe adresa părinţilor lui Holly din 
Portmarnock, unde ştia că pachetul va fi în siguranță, până 
când ea va fi pregătită să-l deschidă. Îşi şterse ochii de lacrimi 
şi se întoarse încet în pat, unde telefonul suna pe pilotă. 

„Alo?”, spuse el, încercând să vorbească normal, apoi 
zâmbi când auzi cea mai dulce voce din lume la celălalt 
capăt. „Si eu te iubesc, Holly...” 


Itt 

„Nu, Daniel, n-ar trebui să faci asta”, spuse Holly 
mâhnită și îşi smulse mâna din strânsoarea lui. 

„Dar de ce nu ?” stărui el. 

„E prea curând”, spuse frecându-se pe față, obosită. 
Pentru ea lucrurile deveneau din ce în ce mai complicate. 

„Prea curând, pentru că asta îţi tot spun oamenii, sau 
prea curând pentru că asta îţi spune inima?” 

„O, Daniel, nu prea știu”, spuse ea, străbătând cu pași 
mari bucătăria. „Sunt atât de derutată. Te rog, nu mai îmi 
pune atâtea întrebări!” 

Inima îi bătea năvalnic, iar capul i se învârtea, chiar 
dacă trupul ei îi spunea că situaţia în care se afla nu era 
tocmai bună; se panica în locul ei, indicând pericolul care 
se apropia. Nu era drept, totul părea atât de nedrept! „Nu 
pot, Daniel. Sunt căsătorită! Îl iubesc pe Gerry!”, spuse ea 
cuprinsă de panică. 

„Gerry ?” întrebă el, făcând ochii mari, apropiindu-se 
de masă și înșfăcând brutal plicul. „Ăsta e Gerry! Cu asta 
concurez! E o bucată de hârtie, Holly! E o listă. O listă 
căreia i-ai permis să-ţi conducă viaţa în ultimul an, fără să 
te gândești la tine sau să-ți trăieşti propria viață. Acum 


trebuie să te gândești la tine. Gerry s-a dus”, spuse el blând, 
venind din nou aproape de ea. „Gerry s-a dus, iar eu sunt 
aici. Nu spun că i-aş putea lua locul vreodată, dar cel puțin 
dă-ne şansa de a fi împreună”. 

Ea luă plicul din mâna lui şi îl strânse la piept, în timp 
ce pe obraji îi curgeau lacrimi. „Gerry nu s-a dus”, suspină 
ea. „E aici, de câte ori deschid un plic este aici”. 

Se lăsă tăcerea, în timp ce Daniel o privea plângând. 
Părea atât de tristă și de lipsită de apărare, încât dorea să o 
strângă la piept. „E o bucată de hârtie”, glăsui el încet, 
apropiindu-se de ea. 

„Gerry nu e o bucată de hârtie”, spuse ea furioasă, printre 
lacrimi. „Era o ființă umană pe care o iubeam. Gerry e un 
om cu care am petrecut cincisprezece ani din viaţă. 
Reprezintă milioane de amintiri vesele. Nu e o bucată de 
hârtie”, repetă ea. 

„Și atunci eu ce sunt?”, întrebă Daniel încet. 

Holly se ruga ca el să nu plângă. Nu credea că ar fi 
suportat să-l vadă plângând. 

„Tu”, respiră ea adânc, „ești un prieten gentil, grijuliu 
şi extraordinar de atent pe care îl respect şi îl apreciez...” 

„Dar nu sunt Gerry”, o întrerupse el. 

„Nici nu vreau să fii Gerry”, insistă ea. „Vreau să fii 
Daniel”. 

„Ce simţi tu pentru mine?” Vocea îi tremura ușor. 

„Ti-am spus ce simt pentru tine”, se smiorcăi ea. 

„Nu, ce simți tu pentru mine?” 

Ea se uită în pământ. „Am sentimente puternice pentru 
tine, Daniel, dar am nevoie de timp...”, ea făcu o pauză 
„+++ mult, mult timp”. 

„Atunci am să aştept”. El zâmbi trist şi îşi încolăci 
brațele lui puternice în jurul ei. 

Se auzi soneria și Holly suspină ușurată. „A venit 
taxiul”. Vocea ei era nesigură. 

„Te sun mâine, Holly”, spuse Daniel blând, sărutând-o 
pe frunte și îndreptându-se spre ușă. Holly continuă să 
stea în mijlocul bucătăriei după plecarea lui, derulând în 
minte iar și iar scena care avusese loc mai adineaori. 
Rămase acolo câtva timp, strângând la piept plicul 
mototolit, aproape de inima ei. 

Încă şocată, urcă scările spre dormitor. Se dezbrăcă de 
rochie şi se îmbrăcă în halatul de măsură mare al lui Gerry. 
Mirosul lui dispăruse. Se urcă încet în pat, ca un copil, se 
cuibări sub pătură și aprinse veioza. Se uită mult timp la 
plic, gândindu-se la ceea ce spusese Daniel. 

Lista devenise într-adevăr un fel de Biblie pentru ea. 
Asculta regulile, trăia după ele, și nu încălca niciodată 
vreuna: când Gerry îi spunea să sară, sărea. Dar lista o 
ajutase. O ajutase să se dea jos din pat dimineaţa și să 
înceapă o nouă viață, atunci când tot ceea ce dorea era să 
se ghemuiască și să moară. Gerry o ajutase, iar ea nu regreta 
nici unul dintre lucrurile pe care le făcuse în anul care se 
sfârşea. Nu regreta nici noua slujbă, nici noii prieteni, nici 
vreun nou gând sau sentiment pe care-l dezvoltase singură, 
fără părerea lui Gerry. Dar aceasta era ultima parte a listei. 
Era a zecea Poruncă, aşa cum spusese Daniel. După asta 
nu mai urma nici una. El avusese dreptate: trebuia să 
înceapă să ia propriile decizii, să trăiască o viaţă de care să 
fie fericită, fără rețineri și fără a se întreba dacă Gerry ar 
fi sau nu de acord cu ea. Mă rog, s-ar fi putut întreba, dar 
asta nu trebuia să o oprească din drum. 

Când el trăia, ea trăia prin el, iar acum că el nu mai 
era, ea trăia tot prin el. Acum își dădea seama de asta. O 
făcea să se simtă în siguranță, dar acum era pe cont propriu 
şi trebuia să fie curajoasă. 

Scoase telefonul din priză și închise telefonul mobil. 
Nu voia să fie deranjată. Voia să savureze acest moment 
final şi special fără a fi întreruptă. Voia să-și ia rămas bun 


de la Gerry. Acum era singură şi trebuia să gândească 
pentru sine. 

Desigilă încet plicul, cu grijă, încercând să nu rupă 
hârtia şi scoase cartonaşul afară. 


Nu-ţi fie teamă să te-ndrăgosteşti din nou. Deschide-ţi 
inima şi urmeaz-o oriunde te va duce... şi ține minte, 
ținteşte luna de pe cer... 

P.S. Te voi iubi mereu... 


„O, Gerry”, suspină ea, iar umerii săi se scuturară, în 
timp ce ofta adânc. 

În noaptea aceea dormi foarte puţin, iar atunci când 
aţipea visa nişte vise ciudate cu imagini ale feţelor şi 
trupurilor lui Daniel şi Gerry amestecându-se. Se trezi plină 
de sudoare la 6 dimineaţa şi hotărî să se dea jos din pat şi 
să se plimbe puţin ca să-şi limpezească gândurile confuze. 
Mergea cu inima grea pe aleea parcului din apropiere. Se 
îmbrăcase bine, pentru a se proteja de frigul înțepător care 
îi biciuia urechile şi îi amortea fața. Totuşi își simţea capul 
fierbinte. Fierbinte de lacrimi, fierbinte de la durerile de 
cap, fierbinte de la creierul ei care făcea ore suplimentare. 

Copacii erau goi şi arătau ca niște schelete aliniate pe 
cărare. Frunzele dansau în cerc în jurul picioarelor ei ca 
niște spiriduși răutăcioşi amenințând să-i pună piedică. 
Parcul era pustiu; oamenii erau încă o dată în hibernare, 
prea lași ca să înfrunte furia iernii. Holly nu era curajoasă, 
nici nu-i făcea plăcere plimbarea. Simţea că se pedepseşte, 
stând afară în vremea îngheţată. 

Cum naiba de ajunsese într-o atare situaţie? De abia ce 
reușise să adune piesele vieții ei sfărâmate, că iar le scă- 
pase şi le risipise. Credea că găsise un prieten, cineva în 
care putea avea încredere. Nu căuta să fie prinsă într-un 
triunghi caraghios al iubirii. Şi cel mai caraghios era că a 

treia persoană nici măcar nu era prezentă. Nici măcar nu 
putea fi luată în considerare. Desigur, se gândea mult la 
Daniel, dar se gândea la fel de mult la Sharon și Denise, 
asta nu însemna că e îndrăgostită de ele. Ceea ce simţea 
pentru Daniel nu era iubirea care o simţea pentru Gerry, 
era un cu totul alt sentiment. Așa că poate nu era îndrăgostită 
de Daniel. Şi oricum, chiar dacă ar fi fost, n-ar fi fost 
singura persoană care să-şi dea sema de asta, în loc să i se 
lase câteva zile termen de gândire? Dar în definitiv de ce 
se gândea la asta? Dacă nu l-ar fi iubit, ar fi trebuit să i-o 
spună cu curaj. Era o întrebare simplă cu răspuns da-nu, 
nu-i aşa? Ce întortocheată era viaţa. 

Şi de ce Gerry o punea să-și găsească o nouă iubire? 
La ce se gândise când scrisese mesajul? Oare o părăsise 
deja înainte de a muri? Fusese atât de uşor pentru el să 
renunţe la ea și să se resemneze cu gândul că va găsi pe 
altcineva? Întrebări, întrebări, întrebări. La care nu va afla 
niciodată răspunsul. 

După ore de tortură mentală cu alte întrebări și aerul 
înghețat care îi pișca pielea, se îndreptă din nou spre casă. 
Când ajunse pe strada ei, niște râsete o făcură să ridice 
privirile din pământ. Vecinii ei decorau copacul aflat în 
grădina din faţa casei cu o instalaţie de beculete. 

„Bună, Holly”, o salută vecinul, ieşind de după copac 
cu beculeţele înfăşurate în jurul încheieturii mâinii. 

„O decoram pe Jessica”, zise râzând, înfășurând 
instalaţia în jurul gleznelor soției. „Cred că o să o trans- 
form într-un frumos pitic de grădină”. 

Holly zâmbi trist privindu-i râzând amândoi. „Se 
apropie Crăciunul”. 

„Așa e”, se opri Jessica din râs, doar pentru a răspunde. 
„Ce repede a zburat anul!” 

„Prea repede”, spuse încet Holly. „S-a dus mult prea 
repede”. 


Holly traversă strada și continuă drumul spre casă. Un 
țipăt o făcu să se întoarcă şi o văzu pe Jessica pierzându-și 
echilibrul și prăbușindu-se pe iarbă, sub o grămadă de 
beculete. Râsetele aveau ecou pe toată strada, în timp ce 
Holly intră în casă. 

„O.K, Gerry”, spuse Holly pe un ton răstit când închise 
ușa de la intrare, „am fost să mă plimb şi m-am gândit 
foarte mult la ceea ce mi-ai spus şi am ajuns la concluzia 
că nu mai erai în toate minţile când ai scris mesajul ăsta. 
Dacă asta este într-adevăr ceea ce vrei, te rog dă-mi un 
semn, altfel o să cred că totul a fost o mare greșeală şi că 
te-ai răzgândit”, spuse ea cu indiferență, în aer. 

Privi în jur, în camera de zi, așteptând să vadă dacă se 
întâmpla ceva. Nimic nu se întâmpla. 

„Atunci bine”, spuse ea veselă, „ai făcut o greşeală, 
înțeleg. Pur și simplu nu voi lua în considerare ultimul 
mesaj de la tine”. Se uită iar prin cameră și se îndreptă 
spre fereastră. „Gerry, îţi mai dau o şansă...” 

Luminile de la copacul de peste drum se aprinseră, pe 
când Jessica şi Tony dansau prin grădină, chicotind. 
Deodată luminile pâlpâiră şi se stinseră din nou. Se opriră 
din dansat, neplăcut surprinși. 

Holly dădu ochii peste cap. „O să consider asta ca pe 
un nu știu”. Se așeză la masa din bucătărie și sorbi o cană 
de ceai pentru a-și dezmorți corpul îngheţat. Prietenul îţi 
spune că te iubeşte, iar soţul tău mort îţi spune să te 
îndrăgostești din nou, așa că e cazul să-ţi faci un ceai. 

Mai avea trei săptămâni de serviciu până când va putea 
să-și ia vacanţa de Crăciun, ceea ce însemna că, dacă nu 
avea încotro, trebuia să-l evite pe Daniel doar cincisprezece 
zile lucrătoare. Părea posibil. Spera ca până la nunta lui 
Denise de la sfârșitul lui decembrie, să fi luat o decizie în 
ceea ce-l privea. Dar mai întâi trebuia să treacă prin primul 
ei Crăciun de una singură, lucru care o îngrozea. 

Capitolul patruzeci şi nouă 


„Așa, unde vrei să-l pun?” Richard gâfâia, trăgând 
bradul în camera de zi. În urma lui rămăsese o dâră de ace 
de brad care mergea de la ușa camerei de zi, pe hol, pe la 
ușa de la intrare, până la mașina ei. Holly oftă. Trebuia să 
dea din nou cu aspiratorul prin casă, ca să facă curăţenie şi 
privea bradul cu dezgust. Mirosea frumos, dar făcea atâta 
mizerie! 

„Holly!” repetă Richard, iar ea se întrerupse din gânduri, 
uitându-se la el. 

Ea chicoti. „Arăţi ca un brad vorbitor, Richard.” 
Din el nu se vedeau decât pantofii lui maro ieşind de sub 
brad. 

„Holly”, mormăi el, pierzându-și echilibrul sub 
greutatea acestuia. 

„A, scuze”, zise ea, realizând brusc că el mai avea un 
pic și se prăbușea. „Lângă fereastră”. 

Își muşcă buza de jos și strânse din ochi, căci veiozele, 
ramele foto şi lumânările de pe șemineu se prăbușiră în 
urma lui când se îndreptă spre fereastră. 

„Așa”, spuse Richard, frecându-și mâinile şi făcând un 
pas înapoi să-și admire opera. 

Holly se încruntă. „Arată cam golaș, nu crezi?” 

„Păi, va trebui să-l decorezi, desigur”. 

„Stiu asta, Richard, mă refeream la faptul că are doar 
câteva ramuri. Are multe goluri”, se plânse ea. 

„Ti-am spus să cumperi un brad mai de demult, Holly, 
nu să lași până în Ajunul Crăciunului. Oricum ăsta arăta 
cel mai bine; restul erau îngrozitori; pe cei mai frumoși 
i-au vândut acum câteva săptămâni”. 

„Cred că ai dreptate”, se încruntă Holly. 

N-ar fi vrut deloc să facă brad Crăciunul ăsta. Nu avea 
nici un chef să sărbătorească și nu avea nici copii în casă 
cu care să se distreze decorându-l. Totuşi, Richard insistase, 
iar Holly considera că trebuie să-l ajute cu afacerea asta a 
lui de a vinde brazi de Crăciun, în afara celeilalte pe care 
o avea, de amenajare a grădinilor. Dar bradul era urât și 
nici chiar cele mai bogate podoabe n-ar fi putut ascunde 
asta. Când îl privea, regreta că nu cumpărase mai demult 
unul de la Richard. Cel puţin ar fi arătat ca un brad adevărat, 
nu ca un par cu câteva ace de brad atârnând ici și colo. 

Nu-i venea să creadă că era deja Ajunul Crăciunului. 
Își petrecuse ultimele săptămâni stând peste program, 
încercând să termine numărul din ianuarie mai repede, 
înainte de vacanța de Crăciun. Până la urmă terminaseră 
cu o zi înainte, iar când Alice propusese să meargă toţi la 
Hogan's să bea ceva, Holly refuzase politicos. Încă nu 
vorbise cu Daniel; îi ignorase toate telefoanele, evitase 
Hogan's ca pe ciumă și îi poruncise lui Alice să-i spună că 
era într-o şedinţă când el o suna la birou. Si o suna aproape 
zilnic. 

Nu voia să fie nepoliticoasă cu el, dar avea nevoie de 
mai mult timp să se gândească la toate. Mă rog, nu era ca 
și cum ar fi cerut-o de nevastă, deși ea avea aproape acest 
sentiment. 


Vocea lui Richard o aduse înapoi în pre 

„lartă-mă, ce-ai spus?” 

„Am spus, ai nevoie de o mână de ajutor la decoratul 
bradului?” 

Lui Holly îi stătu inima în loc. Lucrul ăsta îl făcea ea 
şi Gerry, nimeni altcineva. În fiecare an, fără excepţie, 
puneau CD-uri cu muzică de Crăciun, desfăceau o sticlă 
cu vin și decorau bradul... 

„Ăă. .. nu, nu e nevoie Richard, o să-l împodobesc eu. 
Sunt sigură că ai alte lucruri mai importante de făcut 
acum.” 

„Păi, de fapt, mi-ar plăcea să-l împodobesc”, spuse el 
dornic. „De obicei, eu, Meredith şi copiii îl decoram 
împreună, dar anul ăsta nu a fost aşa...” se opri el. 

„A”. Holly nu se gândise că şi Crăciunul lui Richard 
era la fel de dificil ca și al ei; se gândise cu egoism la 
propriile-i probleme. 

„Bine, atunci, de ce nu?” surâse ea. 

Richard era radios și arăta ca un copil. 

„Singura problemă e că nu prea ştiu unde sunt 
decorurile. Gerry era cel care le punea întotdeauna prin 
pod pe undeva...” murmură ea. 

„Nici o problemă”, zâmbi el încurajator. „Asta era şi 
treaba mea. Le găsesc eu”. El urcă scările spre pod. 

Holly deschise o sticlă de vin roșu și porni CD player-ul. 
În fundal se auzi „White Christmas” al lui Bing Crosby 
cântând încet. Richard se întoarse cu un sac mare și negru 
azvârlit pe umeri și o căciulă prăfuită de Moș Crăciun. 
„Ho, ho, ho!” 

Holly chicoti şi îi întinse un pahar cu vin. 

„Nu, nu”, respinse el cu un gest, „sunt cu mașina”. 

„Poţi să bei un pahar, Richard”, spuse ea dezamăgită. 

„Nu, nu”, repetă el, „nu beau când conduc”. 

Holly ridică ochii în tavan şi dădu pe gât paharul lui 

de vin, apoi îl începu pe al ei. Până când plecă Richard, ea 


terminase sticla şi destupase alta. Observă luminita roșie 
de la robotul telefonic pâlpâind. Pusese robotul în funcţiune 
ca să fie lăsată în pace în ziua respectivă și spera că mesajul 
nu era de la cine credea ea. Apăsă tasta de redare a 
mesajelor. 

„Bună, Sharon. Sunt Daniel Connolly. Îmi cer scuze 
că te deranjez; aveam numărul tău de telefon de când ai 
sunat la club acum câteva luni ca să o înscrii pe Holly în 
concursul de kararaoke. Ăă... mă gândeam că ai putea 
să-i transmiţi mesajul ăsta din partea mea. Denise e ocupată 
cu pregătirile de nuntă, așa că ştiam că nu mă pot baza pe 
ea ca să-şi aducă aminte...” El râse şi îşi drese vocea. „În 
orice caz, mă întrebam dacă n-ai putea să-i transmiti lui 
Holly că de Crăciun voi merge la familia mea în Galway. 
Plec într-acolo mâine. N-am putut să o prind pe mobil, 
ştiu că acum e în vacanţă și nu am numărul ei de acasă... 
așa că dacă...”. 

Mesajul se întrerupse, iar Holly aşteptă să-l audă pe cel 
de-al doilea. 

„Scuze, Sharon, tot eu sunt. Ăă... Daniel, adică. S-a 
întrerupt. Așa, deci, aş vrea să-i spui lui Holly că o să fiu în 
Galway următoarele zile şi că voi avea telefonul mobil cu 
mine dacă va dori să mă caute. Stiu că trebuie să se gândească 
la niște lucruri, așa că...” făcu el o pauză. „Oricum, mai 
bine închei înainte să fiu întrerupt din nou. Ne vedem la 
nuntă săptămâna viitoare. Mulţumesc... la revedere”. 

Următorul mesaj era de la Denise care o anunţa că 
Daniel o căuta, al patrulea mesaj de la fratele ei, Declan, 
care îi spunea şi el că Daniel o căuta, al cincilea mesaj era 
de la o fostă colegă de şcoală, pe care Holly n-o mai văzuse 
de ani de zile, care îi transmitea că dăduse peste un prieten 
de-al ei, Daniel, într-un club seara trecută și, cică Daniel o 
căuta pe Holly și voia ca ea să-l sune. Al șaselea mesaj era 
iarăși de la Daniel. 


Izr 


N 
N 


„Bună Holly, sunt Daniel. Fratele tău, Declan, mi-a 
dat numărul tău de telefon. Nu-mi vine să cred că suntem 
prieteni de atâta vreme și că nu mi-ai dat niciodată numărul 
de telefon de acasă, dar aveam o bănuială ascunsă că îl 
avusesem tot timpul fără să ştiu...”. Se lăsă o tăcere în 
timp ce el oftă. „Oricum, aș vrea tare mult să stau de vorbă 
cu tine, Holly. Cred că ar trebui să vorbim faţă în faţă și 
asta înainte să ne vedem la nuntă. Te rog, Holly, te rog, 
răspunde-mi la telefoane. Altfel nu ştiu cum pot să dau de 
tine.” 'Tăcere, o altă respiraţie adâncă şi un oftat. „Bine, 
asta-i tot, la revedere.” 

Holly apăsă din nou tasta de redare a mesajelor și rămase 
pe gânduri. 

Stătea în camera de zi, uitându-se la brad şi ascultând 
colinde de Crăciun. Plângea. Plângea pentru Gerry și pentru 
bradul ei golaș. 


Capitolul cincizeci 


„Crăciun fericit, iubito!” Frank deschise ușa pentru 
Holly care tremura înfrigurată pe scări. 

„Crăciun fericit, tată”, zâmbi ea îmbrățișându-l din toată 
inima. Trase aer în piept când intră în casă. Mirosul plăcut 
de pin amestecat cu vin şi miresmele mesei de Crăciun 
care se pregătea în bucătărie îi umplură nările, și în acel 
moment simți junghiul singurătăţii. Crăciunul îi amintea 
de Gerry. Gerry era Crăciunul. Petreceau pe atunci 
momente de neuitat fugind de stresul serviciului şi re- 
laxându-se alături de prieteni şi familie, bucurându-se de 
momentele când puteau rămâne singuri. Îi era atât de dor 
de el, încât simți că-i vine rău de ja stomac. 

În dimineaţa aceea fusese la cimitir ca să-i ureze Crăciun 
Fericit. Se ducea acolo prima dată de la înmormântare; 
evitase să meargă la mormânt, pentru că i se părea prea 
dureros. Fusese o dimineaţă tristă. Nici un cadou sub brad 
pentru ea, nici micul dejun la pat, nici un zgomot, nimic. 
Gerry dorise să fie dus la crematoriu, așa că ea stătea în 
faţa unui perete pe care se afla o plăcuță cu numele lui. 
Deci avea senzaţia că vorbeşte cu pereții. Totuși, îi povestise 
despre anul care trecuse şi despre planurile ei pentru ziua 

respectivă, îi spusese că Sharon și John așteptau un băiețel 
şi că hotărâseră să-l boteze Gerry. I-a mai spus că urma să 
fie naşa lui de botez; că urma să fie domnişoară de onoare 
la nunta lui Denise. A încercat să i-l descrie pe Tom, fiindcă 
Gerry nu-l cunoscuse, apoi i-a vorbit de serviciul ei. Nici 
un cuvânt însă despre Daniel. Se simţise ciudat stând acolo 
şi vorbind ca pentru sine. Ar fi dorit să trăiască o profundă 
experiență spirituală, să simtă că el era acolo cu ea și că îi 
asculta vocea, dar de fapt simţea că vorbește unui perete 
cenușiu mohorât. 

Situaţia în care se afla nu era ceva la care să privești în 
ziua de Crăciun. Cimitirul era plin de vizitatori, familii care 
își aduceau mamele sau taţii bătrâni să-și viziteze soții plecaţi 
dintre cei vii, femei tinere ca Holly plimbându-se singure, 
bărbaţi tineri... Se uitase cum o tânără mamă se prăbușise 
lângă o piatră gravată, în timp ce doi copii speriaţi o priveau, 
neștiind ce să facă. Copilul cel mic probabil nu împlinise 
trei ani. Femeia își ştersese iute lacrimile pentru a-și proteja 
copiii. Holly era mulțumită că își putea permite să fie egoistă 
și să-și facă griji doar pentru ea. Oare de unde avea femeia 
aceea puterea de a se descurca în fiecare zi cu doi copii de 
care trebuia să aibă grijă, se gândise Holly. 

Una peste alta fusese o zi bună. 

„Crăciun Fericit, iubito!” spuse tare Elizabeth, ieșind 
din bucătărie cu brațele întinse pentru a-și îmbrățişa fiica. 
Holly începu să plângă. Se simţea aidoma copilului 
cel mic de la cimitir. Avea și ea nevoie de mămica ei. 
Elizabeth avea faţa aprinsă de la dogoarea bucătăriei, iar 
căldura corpului ei îi încălzi inima lui Holly. 

„Îmi pare rău”, se şterse ea pe faţă, „n-am vrut să fac 
asta”. 

„S$șșt”, spuse Elizabeth mângîietor, strângând-o și mai 
tare în braţe. Nici nu era nevoie să-i spună ceva; prezența 
ei acolo era de ajuns. 


Holly trecuse cu o săptămână înainte pe acasă ca să 
stea de vorbă cu mama ei, fiindcă intrase în panică din 
cauza situaţiei cu Daniel. Elizabeth, care de obicei nu era 
genul de mamă care să stea în bucătărie, pregătea atunci 
cozonacul de Crăciun. Avea fața plină de făină, mânecile 
puloverului suflecate până la coate, și avea făină până şi în 
păr. Blatul de bucătărie era acoperit de şiruri de stafide, 
sultanine şi cireşe. Făină, aluat franțuzesc, tăvi pentru copt 
şi folie de aluminiu erau răspândite peste tot. Bucătăria 
era împodobită cu decoruri strălucitoare și aerul acela 
minunat de sărbătoare plutea peste tot în aer. 

În clipa în care Elizabeth dăduse cu ochii de fiica ei, 
presimţise că s-a întâmplat ceva. Stăteau la masa din 
bucătărie plină de şervete roșii și verzi care aveau impri- 
mate imagini cu Moș Crăciun, reni şi brazi împodobiţi. 
Erau cutii și cutioare cu uscățele de Crăciun, pentru ca 
familia să treacă cu bine peste Sărbători, biscuiţi de 
ciocolată, bere și vin, şi toate celelalte... Părinţii lui Holly 
se aprovizionaseră suficient pentru întreaga familie 
Kennedy. 

„La ce te gândești, iubito?” întrebase mama lui Holly, 
împingând spre ea un platou cu fursecuri de ciocolată. 

Lui Holly îi ghiorăiau matele de foame, dar nu putea 
să mănânce nimic. lar își pierduse pofta de mâncare. 
Respiră adânc și îi explică mamei ce se petrecuse între ea 
şi Daniel și decizia pe care o avea de luat. Mama ei o 
asculta cu răbdare. 

„Și tu ce simţi pentru el?” o întrebase Elizabeth, 
studiindu-i chipul. 

Holly strânse din umeri neajutorată. „Îmi place de el, 
mamă, chiar îmi place, dar...” Ridică iarăşi din umeri și 
se opri. 

„Este din cauză că nu te simţi încă pregătită pentru o 

altă relație?” întrebă blând mama ei. 

Holly se frecă pe frunte. „O, nu ştiu, mamă. Simt că 
nu mai înţeleg nimic.” Rămase câteva clipe pe gânduri. 
„Daniel este un prieten deosebit. Este întotdeauna lângă 
mine când am nevoie de sprijin, mă face mereu să râd; mă 
face să mă simt bine în pielea mea...” Ridică un fursec de 
pe masă și începu să adune firimiturile. „Dar nu ştiu dacă 
voi mai fi vreodată aptă pentru o altă relaţie, mamă. Poate 
voi fi, poate nu; poate asta se va întâmpla doar dacă voi fi 
la fel de pregătită pe cât mă voi simţi. El nu e Gerry și nici 
nu mă aștept să fie la fel ca el. Ceea ce simt acum este un 
altfel de sentiment; dar unul plăcut”. Făcu o pauză ca să 
poată defini acel sentiment. „Nu ştiu dacă voi mai iubi 
vreodată la fel, mi-e greu să cred că se va întâmpla asta, 
dar e plăcut să te gândeşti că poate cândva voi putea”. Îi 
zâmbi trist mamei sale. 

„Nu ai de unde să ştii dacă nu încerci”, spuse încurajator 
Elizabeth. „Este important să nu te pripești, Holly. Stiu că 
ştii asta, dar tot ce-mi doresc este ca tu să fii fericită. O 
meriţi. Indiferent dacă asta înseamnă să fii cu Daniel, cu 
omul de pe lună sau singură, vreau să fii fericită”. 

„Mulţumesc, mamă”, zâmbi Holly stins, rezemându-şi 
capul de umărul mamei sale. „Dar nu știu care dintre acele 
lucruri mi se potrivește”. 

Oricât de mult o susținuse mama ei în ziua aceea, Holly 
nu era mai aproape de luarea unei decizii. Mai întâi trebuia 
să treacă de ziua de Crăciun fără Gerry. 

Restul familiei lui Holly — mai puțin Ciara , care era 
tot în Australia — veniră alături de ele în camera de zi şi 
unul câte unul o întâmpinară cu sărutări și îmbrățişări. Se 
adunară în jurul bradului și schimbară daruri, iar Holly 
dădu frâu liber lacrimilor. Nu avea energia să le ascundă, 
nu avea energia să-i pese. Dar lacrimile ei erau un amestec 
ciudat de fericire şi tristeţe. O senzaţie ciudată că se simţea 
singură, dar iubită în același timp. 


Când Holly se îndepărtă pe furiș de familia ei, ca să 
aibă câteva clipe de gândire numai pentru ea, capul îi 
fierbea de gânduri, care trebuia sortate și așezate la locurile 
lor. Se găsea în vechiul ei dormitor, privind pe fereastră 
la ziua întunecată și furtunoasă. Marea era furioasă şi 
amenințătoare, iar Holly se cutremura de puterea ei. 

„Deci aici te ascundeai”. 

Holly se întoarse şi-l văzu pe Jack care o privea din ușa 
dormitorului. Schiţă un zâmbet și se întoarse din nou cu 
fata spre mare, neinteresată de fratele care o lipsise de 
sprijinul lui în ultimul timp. Asculta valurile și urmărea 
apa întunecată care înghiţea lapoviţa ce începuse să cadă. 

„Lartă-mă”, spuse el încet. 

Holly ridică din sprâncene fără să fie câtuşi de puţin 
mişcată și continuă să privească înainte. 

El dădu din cap cu înțelegere. „Ai dreptate să mă tratezi 
astfel, Holly. M-am purtat prosteşte în ultimul timp. Și 
îmi pare atât de rău!” 

Holly se întoarse cu faţa la el şi ochii îi străluciră. „M-ai 
dezamăgit, Jack”. 

El strânse din ochi, de parcă numai gândul ăsta l-ar fi 
durut. „Știu, îmi pare rău”, spuse el, mai încet decât înainte. 
„Dar pur şi simplu n-am făcut faţă bine situaţiei, Holly. 
Mi-a fost atât de greu să accept că Gerry... înţelegi” 

„A murit”, termină Holly pentru el. 

„Da”. El încleștă și descleştă fălcile arătând de parcă în 
sfârșit ar fi acceptat acest lucru. 

„Nici pentru mine n-a fost chiar ușor, să ştii Jack”. Se 
așternu tăcerea. „Dar m-ai ajutat să-i împachetez toate 
lucrurile. Ai trecut prin toate lucrurile care i-au aparținut 
alături de mine și ai făcut să-mi fie mai ușor”, spuse Holly 
nedumerită. „Atunci ai fost aproape de mine, de ce ai 
dispărut apoi dintr-o dată?” 

„Doamne, a fost atât de greu să o fac”. El dădu cu 
tristeţe din cap. „Tu ai fost atât de puternică, Holly... eşti 

puternică”, se corectă el. „Să scap de lucrurile lui, pur și 
simplu m-a sfâșiat, să fiu în casă, iar el să nu fie acolo... 
m-a terminat. Apoi am observat că te apropiaseşi de Richard, 
aşa că m-am gândit că n-ar fi o problemă să mă retrag 
pentru că îl aveai pe el... ” El roşi la gândul că se făcea de 
râs explicându-și sentimentele. 

„Ce prost eşti, Jack”, spuse Holly împungându-l în joacă 
cu degetul în stomac. „Ca și cum Richard ar putea vreodată 
să-ţi ia locul”. 

El zâmbi. „Nu știu, dar tu pari foarte prietenoasă în 
perioada asta”. 

Holly deveni din nou serioasă. „Richard m-a susținut 
foarte mult în ultimul an — și, crede-mă, oamenii n-au 
încetat să mă surprindă în timpul acestei experienţe”, adăugă 
ea cu subînţeles. „„Dă-i o șansă, Jack”. 

El privi spre mare şi încuviinţă încet din cap, reflec- 
tând la cele auzite. „Îmi pare rău, Holly”. 

Holly își încolăci mâinile în jurul lui şi simţi îmbrăţi- 
şarea familiar de mângilietoare a fratelui ei. „Stiu. Și mie 
Ja fel. Îmi pare rău că s-au întâmplat toate astea. Dar să 
ştii că am nevoie de tine”. 

„Stiu”, răspunse el, îmbrățișând-o mai strâns. „lar acum 
sunt aici, alături de tine. N-o să mai fiu egoist și o să am 
grijă de surioara mea mai mică”. 

„Ei, surioara ta mai mică se descurcă foarte bine singură, 
mulțumesc foarte mult”, spuse ea tristă, privind marea 
izbindu-se furioasă de stânci, cu stropii ajungând până la cer. 


Se aşezară la masă, iar lui Holly îi lăsară gura apă 
felurile de mâncare de dinaintea ochilor. 

„Astăzi am primit un e-mail de la Ciara”, glăsui Declan. 

Toată lumea scoase exclamaţii de uimire. 

„Mi-a trimis și o poză”. El dădu fotografia pe care o 
scosese la imprimantă, din mână în mână. 


Holly zâmbi vazându-şi sora la plajă, servind un grătar 
la masa de Crăciun alături de Mathew. Avea părul blond 
şi era bronzată, iar ea şi Mathew păreau foarte fericiţi. 
Holly privi fix poza pentru o vreme, mândră că sora ei îşi 
găsise în sfârşit un loc sub soare. După ce călătorise prin 
toată lumea căutând neîncetat, socotea că Ciara își găsise 
în sfârşit multumirea. Holly spera că în cele din urmă 
același lucru se va petrece şi cu ea. Îi înmână fotografia 
lui Jack, iar el zâmbi, privind-o. 

„S-a anunţat că astăzi va ninge”, spuse Holly, luând o 
a doua portie. Își descheiase deja nasturele de sus al 
pantalonilor, dar în definitiv era Crăciunul; momentul de 
a dărui și ăă... de a mânca”. 

„Nu, n-o să ningă”, zise Richard, sugând un os. „E 
prea frig pentru asta”. 

Holly se încruntă. „Richard, cum poate fi prea frig ca 
să ningă?” 

El își linse degetele și le şterse de şervetul care fusese 
vârât în cămașă, iar Holly încercă să nu râdă, văzând 
puloverul lui negru din lână care avea în față un mare 
imprimeu cu un brad împodobit. „Ar trebui să fie mai 
cald ca să ningă”, explică el. 

„Richard, în Antarctica sunt minus nu știu câte grade 
și ninge. Nu poţi să spui că acolo e cald”. 

„Aşa se produce fenomenul”, spuse el pe un ton egal. 

„Cum spui tu”. Holly se uită în altă parte. 

„De fapt, are dreptate”, adăugă Jack după câteva clipe 
și toată lumea se opri din mestecat uitându-se ţintă la el. 
Nu era un lucru pe care să-l audă tot timpul de la Jack. El 
continuă să explice cum se forma zăpada, iar Richard îl 
ajută cu părțile ştiinţifice. Amândoi îşi zâmbiră, părând 
mulțumiți că sunt Domnii Atotștiutori. Abbey ridică din 
sprâncene către Holly, şi amândouă schimbară nişte priviri 
uluite. 

„Vrei niște legume lângă sos, tată?” Declan puse serios 
această întrebare, oferindu-i un castron de broccoli. 

Toată lumea privi spre farfuria lui Frank și izbucni în 
râs. Ca întotdeauna, acolo plutea o mare de sos. 

„Ha-ha”, râse Frank, luând castronul din mâna fiului 
său. „În orice caz, locuim prea aproape de mare ca să avem 
aşa ceva”, adăugă el. 

„Ce să avem? Sos?”, îl tachină Holly, și toată lumea se 
amuză copios. 

„Zăpadă, prostuțo”, spuse el, strângând-o de nas ca 
atunci când era copil. 

„Pariez cu voi pe un milion de lire că astăzi o să ningă”, 
spuse Declan cu vioiciune, privind în jur la fraţii și sora lui. 

„În cazul ăsta mai bine ai începe să faci economii, 
Declan, pentru că dacă frații tăi savanţi spun că n-o să 
ningă, atunci nu va ninge!” glumi Holly. 

„Mai bine mi-aţi plăti, băieţi”. Declan își freca mâinile 
lacom, arătând spre fereastră. 

„Doamne!” exclamă Holly, sărind încântată de pe 
scaun. „Chiar ninge!” 

„Atunci s-a zis cu teoria noastră”, îi spuse Jack lui Ri- 
chard și amândoi izbucniră în râs văzând fulgii albi căzând 
din cer. 

Toată lumea se ridică de la masă și își puse hainele ca 
să iasă afară, precum copiii încântați. Holly aruncă o privire 
spre grădinile de pe stradă şi văzu că și celelalte familii 
ieșiseră afară, privind spre cer. 

Elizabeth o strânse în brațe pe Holly din toate puterile. 
„Ei, se pare că Denise va avea un Crăciun alb pentru nunta 
ei”, zâmbi ea. 

Inima lui Holly îşi spori bătăile, la gândul nuntii lui 
Denise. Peste câteva zile urma să fie faţă în faţă cu Daniel. 

Ca și cum mama ei i-ar fi citit gândurile, o întrebă pe 
Holly încet, ca nimeni să nu o audă „Te-ai gândit la ce ai 
să-i spui lui Daniel?” 


Holly se uita la fulgii care cădeau din cerul negru, 
strălucitori în lumina lunii. Era un moment magic; atunci 
și acolo luă decizia finală. 

„Da, m-am hotărât”, zâmbi ea şi respiră adânc. 

„Bravo”. Elizabeth o sărută pe obraz. „Şi adu-ţi aminte, 
Dumnezeu te călăuzeşte şi îţi arată ce ai de făcut”. 

Holly zâmbi auzind asta. „Ar fi bine să fie aşa, căci voi 
avea mare nevoie de El în următoarele zile”. 

„Sharon, nu lua valiza aia, e prea grea!” strigă John la 
soţia lui, iar Sharon o lăsă din mână, supărată. 

„John, nu sunt invalidă. Sunt gravidă!” îi răspunse ea 
pe același ton. 

„Stiu, dar doctorul a spus să nu ridici greutăţi!”, spuse 
el ferm, deplasându-se pe partea mașinii unde se afla ea şi 
apucând bagajul. 

„La dracu” cu doctorul, ce știe el ce e aia o sarcină, că 
nu i s-a întâmplat asta niciodată !”, ţipă Sharon, privin- 
du-l pe John care mergea ca o furtună. 

Holly închise ușa de la portbagaj, trântind-o zgomo- 
tos. Se săturase să-i audă pe John și pe Sharon enervân- 
du-se; trebuise să-i asculte toată ziua ciondănindu-se în 
mașină tot drumul până la Wicklow. Acum tot ce voia să 
facă era să meargă la hotel şi să se odihnească. I se făcuse 
Şi frică de Sharon. Vocea ei urcase trei octave în ultimele 
două ore și arăta de parcă era gata să explodeze. De fapt, 
după mărimea burţii ei, Holly chiar se temea că va exploda, 
şi n-ar fi vrut să fie în preajmă când s-ar fi petrecut asta. 

Holly apucă valiza şi aruncă o privire spre hotel. Semăna 
mai mult cu un castel. Tom și Denise n-ar fi putut alege 
un loc mai frumos de petrecere a nunţii lor în ajunul Anului 
Nou. Clădirea era acoperită de iederă de culoare verde 
închis și o fântână uriașă împodobea curtea principală. 
Hotelul era înconjurat de hectare întregi de grădini verzi 

luxuriante. Denise nu avusese până la urmă un Crăciun 
alb: zăpada se topise în câteva minute după ce ninsese. 
Totuşi fusese un moment deosebit pe care Holly îl trăise 
alături de familia ei în ziua de Crăciun și care reuşise să o 
mai înveselească pentru scurt timp. Acum tot ce dorea era 
să-şi ia camera în primire și să se răsfeţe. Nu era sigură 
dacă rochia ei de domnişoară de onoare îi mai venea după 
ce acumulase câteva kilograme de Crăciun. Dar nu voia 
să-i împărtășească temerile lui Denise, care probabil ar fi 
făcut atac de cord. Poate nu era greu să facă nişte mici 
modificări. Regretase că i se plânsese lui Sharon de 
problemele cu rochia, fiindcă Sharon strigase că ea nici 
măcar nu mai încăpea în hainele de cu o zi înainte, darămite 
într-o rochie de acum câteva luni. 

În timp ce-și trăgea valiza după ea peste piatra cubică, 
fu deodată îmbrâncită și căzu în nas când cineva dădu peste 
bagajul ei. 

„Scuze”, auzi ea o voce tărăgănată şi privi înapoi 
mânioasă, să vadă din cauza cui fusese gata-gata să-și rupă 
gâtul. O urmări din priviri pe blonda înaltă care dădea din 
șolduri bum-bum-bum, îndreptându-se spre hotel. Holly 
se încruntă: mersul ăsta îi era familiar. Ştia că-l mai văzuse 
undeva, dar... o, of! 

Laura. 

A, nu, se gândi ea, cuprinsă de panică. Tom și Denise 
o invitaseră până la urmă pe Laura! Trebuia să-l găsească 
iute pe Daniel ca să-l prevină. Va fi dezgustat că fosta lui 
prietenă a fost invitată. Apoi dacă momentul va fi prielnic, 
Holly voia să încheie conversaţia cu el — dacă l-ar mai fi 
interesat ceea ce avea ea de spus. În definitiv trecuse o 
lună de când nu mai vorbise cu el. Își încrucişă două degete 
la spate și dădu buzna la recepție. 

Acolo găsi un mare haos. 


Locul era plin de oameni nervoși şi de bagaje. 
Recunoscu imediat vocea lui Denise care se desluşea clar 
în toată hărmălaia. 

„Uite care-i treaba, nu-mi pasă dacă ai făcut o greşeală! 
Repar-o! Am rezervat cincizeci de camere cu câteva luni 
în urmă pentru invitaţii de la nunta mea! Ai auzit? Nunta 
mea! Acum n-o să trimit zece dintre ei la un motel jegos 
de pe marginea şoselei. Rezolvă cumva!” 

Un receptioner foarte speriat înghiţi în sec, încercând 
să-i explice cum stăteau lucrurile. 

Denise își ţinea capul în palme. „Nu vreau să mai aud 
vreo scuză! Fă rost de zece camere pentru invitaţii mei!” 

Holly îl zări pe Tom privind perplex şi traversă mulțimea 
ca să ajungă la el. 

„Tom!” 

„Bună, Holly”, spuse el distrat. 

„În ce cameră e Daniel?” îl întrebă ea grăbită. 

„Daniel?” el o privea nedumerit. 

„Da, Daniel! Cavalerul de onoare... de la nunta ta”, 
preciză ea. 

„A, nu știu, Holly”, spuse el, întorcându-se ca să 
vorbească cu un membru din personalul hotelului. 

Holly îi sări în faţă, blocându-i calea către persoana 
respectivă. „Tom, trebuie să aflu neapărat!”, se panică ea. 

„Holly, dar chiar nu ştiu. Întreab-o pe Denise”, 
murmură el și alergă pe coridor după cel cu care voia să 
vorbească. 

Holly aruncă o privire spre Denise şi înghiţi în sec. 
Denise parcă era posedată, iar Holly n-avea nici o intenție 
să-i pună vreo întrebare când ea se afla în starea aceea. Se 
aşeză la coada de la recepţie printre invitați şi, după 
douăzeci de minute și câteva manevre de a avansa ajunse 
în față. 

„Bună ziua, aţi putea să-mi spuneţi numărul camerei 
lui Daniel Connolly, vă rog?” 

Recepţionerul clătină din cap. „Regret, nu divulgăm 
numărul camerei oaspeţilor noștri”. 

Holly dădu ochii peste cap. „Uite ce e, sunt prietena 
lui”, explică ea şi îi zâmbi dulce. 

Omul îi zâmbi politicos şi clătină iar din cap. „Sunt 
dezolat, dar este împotriva politicii hotelului să...” 

„Ascultă-mă!”, urlă ea, încât până şi Denise, aflată lângă 
ea se opri din tipat. „Este extrem de important 
să-mi spui!”. 

Omul clătină încet din cap, părând prea speriat pentru 
a deschide gura. În final bâigui „Regret, dar...” 

„Aaaah!” ţipă frustrată Holly, întrerupându-l din nou. 

„Holly”, zise Denise blând, luând-o de braț pe Holly, 
„ce s-a întâmplat?” 

„Vreau să ştiu în ce cameră este Daniel”, strigă ea, iar 
Denise o privi speriată. 

„Camera trei patru doi”, murmură ea. 

„Mulţumesc!” ţipă furioasă Holly, neștiind de ce țipa 
încă și se repezi spre lift. 

Ajunsă sus, Holly o luă la goană pe coridor, trăgân- 
du-și geanta după ea și căutând camera. Când ajunse la uşa 
lui, ciocăni furioasă, dar când auzi pași apropiindu-se își 
dădu seama că nici măcar nu se gândise ce să spună. Trase 
aer în piept atunci când văzu uşa deschizându-se. 

Apoi se opri brusc. 

În prag stătea Laura. 

„Cine e, dragă?” auzi vocea lui Daniel și îl văzu ieșind 
de la duș. 

„Lu!” izbucni Laura. 


Capitolul cincizeci şi unu 


Holly stătea în faţa uşii camerei lui Daniel și îşi plimba 
privirile de la Laura la Daniel şi înapoi. Deoarece erau pe 
jumătate dezbrăcaţi îşi dădu seama că Daniel știuse că Laura 
vine la nuntă. Presupunea că el nu îi informase despre asta 
pe Denise și pe Tom, pentru că ei nu o avertizaseră în 
vreun fel. Dar chiar dacă ar fi știut de venirea Laurei, n-ar 
fi considerat că acesta este un lucru important pe care să 
i-l spună. Holly nu împărtășise nici uneia dintre prietenele 
ei ce-i spusese Daniel înainte de Crăciun. În timp ce stătea 
nemișcată, Holly îşi dădu seama că n-avea nici un rost să 
se afle acolo unde stătea acum. 

Daniel ţinea strâns prosopul cu care era înfăşurat, țintuit 
locului, uluit până peste poate. Laura fierbea. Holly stătea 
cu gura căscată. Un timp nu vorbi nimeni. Holly aproape 
că auzea cum bat inimile fiecăruia. Apoi, în cele din urmă, 
cineva deschise gura, deși Holly şi-ar fi dorit să nu fie ea 
respectiva persoană. 

„Ce faci aici?” şuieră Laura. 

Holly deschise și închise gura ca un peștișor. Daniel se 
încruntă, plimbându-şi privirile de la o fată la alta. „Voi 
două...” Se opri, căci ideea i se părea de-a dreptul ridicolă, 

dar apoi se hotărî să ducă întrebarea până la capăt. „Voi 
două vă cunoaşteţi?” 

Holly înghiţi în sec. 

„Ha!” Laura se strâmbă dispreţuitoare. „Nu e prietena 
mea! Am prins-o pe ticăloasa asta sărutându-se cu logodnicul 
meu!” ţipă Laura, apoi se opri dându-și seama ce spusese. 

„Logodnicul tău?” 

„Scuze... fostul meu logonic”, mormăi Laura, cu 
privirile în pământ. 

Un zâmbet poposi o clipă pe fața lui Holly, bucuroasă 
că Laura se dăduse de gol. „Da, Stevie, nu-i așa? Bun 
prieten cu Daniel, din câte mi-amintesc”. 

Daniel se înroși la față privindu-le pe amândouă. Laura 
se uită la Daniel, întrebându-se de unde îl știa femeia asta 
pe prietenul ei, ...adică pe actualul prieten”. 

„Daniel e prieten bun cu mine”, explică Holly, încru- 
cișând braţele la piept. 

„Si ai venit să mi-l furi şi pe el?” se rățoi cu asprime 
Laura. 

„Ia te uită, cine vorbeşte”, o repezi Holly pe Laura, iar 
aceasta roși. 

„L-ai sărutat pe Stevie?” o întrebă Daniel pe Holly, 
pricepând în sfârșit despre ce era vorba. Părea furios. 

„Nu, nu l-am sărutat pe Stevie!” Holly se uită în altă 
parte. 

„Ba da!”, se lamentă Laura ca un copil. 

„Of, da” mai taci o dată!” Se uită spre Laura. „Ori- 
cum, ce-ţi mai pasă ? Înţeleg că te-ai împăcat cu Daniel, 
aşa că până la urmă toate s-au rezolvat pentru tine! Holly 
se întoarse spre Daniel. „Nu, Daniel”, continuă ea, „nu 
l-am sărutat pe Stevie. Eram în Galway unde Denise dădea 
petrecerea cloștilor, iar Stevie era beat şi a încercat să mă 

sărute”, explică ea calm. 


„O, ce mincinoasă eşti”, se oțări Laura. „Am văzut tot 
ce s-a întâmplat”. 

„Si Charlie a văzut”, continuă Holly, privindu-l pe 
Daniel. „Așa că dacă nu mă crezi, întreabă-l pe el, dar 
dacă nu mă crezi, chiar nu-mi pasă”, adăugă ea. „Venisem 
să continui discuţia aceea cu tine, dar se vede treaba că ești 
ocupat”. Aruncă o privire spre prosopul cu care era 
înfășurat în jurul mijlocului. „Aşa că ne vedem mai târziu, 
la nuntă”. Şi cu asta se răsuci pe călcâie și porni pe coridor. 
Privi cu coada ochiului la Daniel care se uita fix la ea fără 
să spună nici un cuvânt şi întoarse privirea în altă parte 
după ce dădu colțul. Mergând pe culoar își dădu seama că 
o luase într-o direcţie greșită şi că lifturile erau în sens 
opus. Continuă să meargă până la capătul culoarului ca să 
nu se facă de râs trecând iarăși prin faţa ușii lor, apoi 
aşteptă până ce auzi că uşa se închide. Merse în vârful 
picioarelor înapoi pe hol, dădu colțul, se furișă pe lângă 
ușa camerei lui Daniel şi ajunse în goană la lift. 

Apăsă butonul și respiră ușurată, închizând ochii. Nu 
era supărată pe Daniel; de fapt, într-un fel copilăresc se 
bucura că el făcuse ceva ce o împiedicase să continue discuția 
cu el. Așa că ea fusese cea căreia i se dăduseră papucii, nu 
invers, aşa cum se aștepta. Dar asta însemna că Daniel nu 
fusese atât de îndrăgostit de Holly, dacă fusese în stare să 
uite de ea şi să se întoarcă atât de repede la Laura. Mă rog, 
cel puțin nu-i rănise sentimentele... dar considera că el fusese 
complet nebun, împăcându-se cu Laura. 

„Ce faci, intri, sau nu?” 

Holly deschise ochii; nu auzise când se deschiseră ușile 
liftului. „Leo!”, zâmbi ea, intrând în lift şi îmbrățişându-l. 
Nu ştiam că ai să fii azi aici!” 

„Astăzi mă ocup de coafura reginei albinelor”, spuse 
el râzând, referindu-se la Denise. 

„E chiar atât de înţepată?” clipi Holly din ochi. 

„O, era în mare fierbere pentru că Tom o văzuse în 
ziua nunții. Crede că asta îi poartă ghinion”. 

„O să-i poarte ghinion doar dacă crede că-i va purta 
ghinion!” zâmbi Holly. 

„Nu te-am văzut de o grămadă de vreme”, zise Leo, 
aruncând o privire plină de înțeles spre părul lui Holly. 

„A, ştiu”, mormăi Holly, acoperindu-și cu mâna 
rădăcina părului. „Luna asta am fost atât de ocupată la 
serviciu încât n-am avut timp”. 

Leo ridică din sprâncene și o privi amuzat. „Nu cre- 
deam că o să te aud spunând vreodată asemenea lucruri 
despre serviciu. Parcă ai fi un alt om”. 

Holly rămase pe gânduri. „Da. Da, chiar cred că sunt”. 

„Atunci vino”, spuse Leo ieșind din lift la etajul lui, 
„nunta e de abia peste câteva ore; o să-ţi prind părul în sus 
şi o să las câteva șuviţe să acopere rădăcinile alea în- 
grozitoare”. 

„Eşti sigur că nu te superi?” întrebă Holly vinovată. 

„Nu mă supăr deloc”. Leo dădu din mână ca și când 
n-ar fi contat. „Nu te pot lăsa să strici pozele de nuntă ale 
lui Denise cu un cap ca ăsta, nu?” 

Holly zâmbi, coborând din lift după el, trăgându-și 
valiza după ea. Așa mai mergea. Pentru un minut i se 
păruse că fusese prea drăguţ. 


Denise se uită încântată spre Holly când cineva bătu cu 
linguriţa într-un pahar și începură discursurile. Holly îşi 
freca emoţionată mâinile în poale, repetându-și discursul 
în cap, neascultând ceea ce spuneau ceilalți vorbitori. 

Ar fi fost mai bine să îl scrie, pentru că acum era atât 
de emoţionată încât nu-şi aducea aminte cum începea. 
Inima îi bătu nebunește când Daniel se aşeză la masă și 


toată lumea îl aplaudă. Urma ea, și de data asta nu putea 
s-o zbughească la toaletă. Sharon o apucă de mâna care îi 
tremura și O asigură că totul va fi bine. Holly schiţă un 
zâmbet, nesimţindu-se deloc bine. Tatăl lui Denise anunţă 
că era rândul lui Holly şi toți cei din sală se întoarseră spre 
ea. Tot ce distingea era o mare de feţe. Se ridică încet din 
scaun și aruncă o privire spre Daniel, pentru încurajare. El 
îi făcu din ochi. Ea îi surâse și bătăile inimii i se încetiniră. 
Toţi prietenii ei erau acolo. ÎI zări pe John stând la masă cu 
prietenii lui și ai lui Gerry. John îi făcu un semn de încurajare 
ținând degetul mare în sus iar discursul lui Holly se duse pe 
apa sâmbetei, căci ea croi altul în cap. Își drese vocea. 

„Vă rog să mă iertaţi dacă voi fi un pic emoţionată pe 
parcursul discursului meu, dar sunt atât de fericită astăzi 
pentru Denise. Este cea mai bună prietenă a mea...” Ea 
făcu o pauză şi aruncă o privire către Sharon care stătea 
alături de ea. „,...mă rog, una dintre cele mai bune”. 

Toată sala râse. 

„lar astăzi sunt atât de mândră şi încântată pentru ea că 
a găsit iubirea alături de un om minunat așa cum este Tom”. 

Holly zâmbi, văzând lacrimi în ochii lui Denise. Femeia 
care nu plângea niciodată. 

„Să găseşti pe cineva pe care să-l iubești și care să te 
iubească este un sentiment extraordinar, extraordinar. Dar 
să găsești sufletul pereche este și mai grozav. Un suflet 
pereche este unul care te înțelege ca nimeni altul, te iubeşte 
ca nimeni altcineva, va fi mereu alături de tine, indiferent 
ce s-ar întâmpla. Se spune că nimic nu durează la nesfârșit, 
dar cred cu tărie că pentru unii iubirea continuă și după ce 
ei nu mai sunt printre noi. Ştiu câte ceva despre asta şi 
sunt convinsă că Denise şi-a găsit sufletul pereche în Tom. 
Denise, sunt bucuroasă să-ţi spun că o legătură ca aceasta 
nu se stinge niciodată.” I se puse un nod în gât și Holly se 
opri o clipă pentru a-și recăpăta calmul înainte de a con- 

tinua. „Mă simt atât onorată cât şi îngrozită că Denise mi-a 
cerut să iau astăzi cuvântul.” 

Toată lumea râse. 

„Dar sunt încântată că am fost invitată să particip la 
ziua aceasta minunată şi ridic acest pahar pentru ei ca să 
petreacă împreună cât mai multe zile ca aceasta”. 


Toată lumea izbucni în urale şi se întinse după pahare. 

„Cu toate astea!” Holly ridică vocea pentru a se face 
auzită şi ridică mâna făcându-le semn să tacă. Zgomotul 
se stinse și din nou toate privirile erau aţintite asupra ei. 

„Cu toate astea, așa cum unii dintre invitaţi ştiu, există 
o listă alcătuită de un om extraordinar”. Holly zâmbi, în 
timp ce prietenii aflați la masa lui John, ca și Denise și 
Sharon izbucniră în urale. „lar între acele reguli era ca 
niciodată să nu mai porți vreo rochie albă costisitoare”. 

Holly se amuză în timp ce masa lui John parcă înne- 
bunise de-a binelea, iar Denise izbucni într-un râs isteric, 
amintindu-și de noaptea fatidică când fusese adăugat 
punctul respectiv pe listă. 

„Aşa că, în numele lui Gerry”, chicoti Holly, „te iert 
pentru că ai încălcat această regulă numai pentru faptul că 
arăţi absolut extraordinar și o să vă rog pe toţi să vă alăturaţi 
mie și să toastăm pentru Tom și Denise și rochia ei foarte, 
foarte costisitoare — și credeți-mă știu ce spun, pentru că 
am fost târâtă prin fiecare butic cu rochii de mireasă din 
Irlanda!” 

Toţi invitaţii ridicară paharele repetând „Pentru Tom, 
Denise şi rochia ei albă foarte, foarte costisitoare!” 

Holly se aşeză, iar Sharon o îmbrăţișă cu lacrimi în 
ochi. „A fost grozav, Holly!” 

Holly radia de fericire când masa lui John ridică paharele 
către ea şi izbucniră în urale. Apoi începu petrecerea. 


—. 


Pe Holly o podidiră lacrimile când îi văzu pe Tom şi 
Denise dansând împreună pentru prima dată ca soţ și soţie, 
căci îi amintea ce simţise la nunta sa. Sentimentul acela de 
încântare, de speranţă, de fericire și mândrie pură, când 
nu ştiai ce-ţi rezervă viitorul, dar erai pregătit să faci faţă 
la orice. Si gândul ăsta o făcea fercicită; nu voia să plângă 
pentru asta, voia doar să accepte. Se bucurase de fiecare 
secundă a vieții ei alături de Gerry, dar acum era timpul să 
meargă mai departe. Să deschidă un alt capitol al vieţii ei, 
să-și ia cu ea amintirile minunate şi experienţele care să o 
înveţe și să o ajute să modeleze viitorul. Desigur, era greu; 
învățase că nimic nu e ușor. Dar nu simţea că e atât de 
greu cum fusese în ultimele luni, iar peste alte câteva luni 
ar fi trebuit să fie mult mai uşor. 

Primise un dar minunat: viața. Uneori acest dar era 
luat înapoi mult prea curând, dar conta ceea ce făceai cât 
timp îl aveai, nu cât dura în timp. 

„Îmi acorzi acest dans?” O mână era întinsă în faţa ei 
iar ea ridică privirile, văzându-l pe Daniel care o privea 
zâmbind. 

„Desigur”, răspunse ea veselă, și îl luă de brat. 

„Pot să-ți spun că eşti frumoasă în seara asta?” 

„Poţi”, surâse Holly. Era încântată de felul în care arăta. 
Denise îi alesese o rochie de culoare lila, cu un corset 
care-i ascundea burta de la Crăciun și care era despicată 
într-o parte. Leo îi făcuse o coafură inspirată, prinzându-i 
părul în coc şi lăsând câteva şuviţe să-i atârne pe umeri. 
Se simţea fermecătoare. Se simțea Prințesa Holly, și râse 
în sinea ei de acest gând. 

„Ai tinut un discurs minunat”, zâmbi Daniel. „Mi-am 
dat seama că am fost egoist când ţi-am spus lucrurile acelea. 
Ai spus că nu ești pregătită, dar eu n-am înțeles”, se scuză 
el. 

„Nu face nimic, Daniel; nu cred că voi fi pregătită încă 
multă vreme de acum încolo. Dar îţi mulțumesc că ai uitat 
de mine atât de repede”. Ea ridică din sprâncene arătând 
spre Laura, care stătea supărată la masa ei. 

Daniel își mușcă buzele. „Stiu că probabil ți s-a părut 
îngrozitor de repede, dar când nu mi-ai răspuns la nici 
unul dintre telefoane, până şi eu m-am prins că nu erai 
gata pentru a începe o altă relație. Iar când m-am întors 
acasă la părinţi de Sărbători și m-am întâlnit cu Laura, 
flacăra aceea s-a reaprins. Aveai dreptate, nu mi-a trecut 
niciodată de ea. Crede-mă, dacă n-aş fi fost convins din 
tot sufletul că nu mă iubeşti, n-aș fi adus-o la nuntă”. 

Holly îi zâmbi lui Daniel. „Îmi pare rău că nu ţi-am 
răspuns la telefoane, Daniel. Aveam nevoie de un pic de 
timp pentru mine. Dar tot cred că eşti un prost”. Ea clătină 
din cap văzând-o pe Laura care se uita urât la ea. 

Daniel oftă. „Stiu că avem multe de discutat câtva timp, 
dar, așa cum ai spus, pentru unii iubirea nu moare 
niciodată”. 

Holly ridică ochii spre cer. „Ie rog, nu începe să mă 
citezi chiar cu asta”, râse ea. „Mă rog, cât timp ești fericit, 
cred. Deşi nu ştiu cum vei putea fi vreodată.” Ea oftă 
teatral, iar Daniel râse. 

„Sunt fericit, Holly. Cred că nu pot trăi fără scene”. El 
aruncă o privire spre Laura și privirea i se însufleti. „Am 
nevoie de cineva care să facă o pasiune pentru mine, la 
bine şi la rău, iar Laura e pasională. Dar tu? Eşti fericită?” 
Îi studie chipul lui Holly. 

Holly se gândi o clipă. „În seara asta sunt fericită. O 
să-mi fac griji când va veni ziua de mâine. Dar întâi să 
ajung acolo...” 


Holly se prinse de mâini cu Sharon, John, Denise și 
Tom așteptând numărătoarea inversă. 


„Cinci... patru... trei... doi... unu! LA MULTI ANI!” 
Toată lumea izbucni în urale şi baloane de toate culorile 
curcubeului căzură din tavan lovindu-se de capetele celor 
din mulțime. 

Holly îşi îmbrăţișă prietenele cu lacrimi în ochi. 

„La mulţi ani!” Sharon o îmbrăţișă călduros şi o sărută 
pe amândoi obrajii. 

Holly puse o mână pe burta umflată a lui Sharon şi cu 
cealaltă o ținu strâns de mână pe Denise. „La mulți ani 
pentru noi toţi!” 

Epilog 


Holly răsfoia ziarele, vrând să vadă care dintre ele 
prezenta vreo poză a lui Denise și Tom în ziua nunţii. Nu 
se întâmpla în fiecare zi ca un DJ faimos de la radio și o 
fată din „Orașul şi fetele” să se căsătorească. Cel puţin 
aşa-i plăcea lui Denise să creadă. 

„Ei!” ţipă morocănos la ea, vânzătorul de ziare, „asta 
nu e bibliotecă. Ori îl cumperi, ori îl lași deoparte”. 

Holly oftă şi începu să ia câte un ziar de pe stand. Făcu 
două ture la tejghea, din cauza greutăţii ziarelor, iar omului 
nici măcar nu-i trecu prin cap s-o ajute. Nu că i-ar fi făcut 
vreo plăcere ajutorul lui. Si de data asta se formă o coadă 
în spatele ei. Holly zâmbi fără să se grăbească. Era vina 
lui: dacă ar fi lăsat-o să răsfoiască ziarele, nu l-ar mai fi 
ținut pe loc. Se duse în fruntea cozii cu ultimele ziare şi 
începu să adauge la teancul de ziare un morman de ciocolată 
și alte dulciuri. 

„Îmi daţi şi o sacoşă, vă rog?” Ea clipi repede din gene 
şi îi zâmbi fermecător. 

Bătrânul o privea sever pe deasupra ochelarilor, ca şi 
cum ar fi fost o școlăriță neastâmpărată. „Mark!”, strigă el 
supărat. 


Adolescentul plin de coșuri apăru de pe un culoar al 
magazinului cu aplicatorul de prețuri în mână. 

„Deschide şi cealaltă casă, fiule”, i se porunci, iar Mark 
se târî fără chef la casă. 

Jumătate din coada aflată în spatele lui Holly se mută 
în partea cealaltă. 

„Mulţumesc”, zâmbi Holly și se îndreptă spre ușă. 
Tocmai când se pregătea să apese pe clanţă ușa se deschise 
brusc de pe partea cealaltă, iar cumpărăturile ei se risipiră 
din nou pe jos. 

„O, îmi pare tare rău”, spuse omul, aplecându-se să o 
ajute. 

„Nu face nimic”, răspunse politicoasă Holly, nedorind 
să se întoarcă şi să vadă privirea arogantă a bătrânului de 
la tejghea care o ardea în spate. 

„A, tu ești! Ciocoholica!”, spuse vocea, iar Holly privi 
speriată în sus. 

Era clientul acela cu ochii neobișnuit de verzi, care o 
ajutase şi altă dată. „Ne-am întâlnit din nou”. 

„Holly, nu-i așa?"zâmbi el, înmânându-i ciocolatele uriaşe. 

„Aşa e. Rob, nu-i așa?” surâse ea. 

„Ai o memorie bună”, râse el. 

„La fel ca tine”. Ea adună în sacoşă tot ce risipise, 
rămase pe gânduri și se ridică în picioare. 

„Sunt sigur că ne vom mai ciocni în curând din nou”, 
zâmbi Rob şi se aşeză la coadă. 

Holly rămase cu privirea aţintită după el. În cele din 
urmă se îndreptă spre acesta. „Rob, ar fi vreo posibilitate 
ca să ieşim astăzi împreună la o cafea? Dacă nu poți, nu-i 
nimic...” Îşi muşcă buza. 

El zâmbi, dar aruncă o privire neliniştită în jos, spre 
verigheta de pe degetul ei. 

„A, nu te îngrijora din pricina ei”, spuse ridicând mâna, 
„zilele astea nu mai reprezintă altceva decât o viață de 
amintiri vesele”. 

El dădu din cap în semn că a înţeles. „În cazul ăsta, îmi 
face mare plăcere”. 

Traversară strada și se îndreptară spre Greasy Spoon. 
„Apropo, îmi pare rău că am fugit data trecută”, se scuză el. 

„Nu-ţi face griji; de obicei după primul pahar și eu fug 
pe geamul de la toaletă”, glumi Holly. 

El izbucni în râs. 

Holly zâmbi în sinea ei, în timp ce stătea la masă 
așteptându-l să aducă băuturile. Părea drăguţ. Se rezemă 
de spătarul scaunului și privi afară pe fereastră la ziua 
geroasă de ianuarie care făcea copacii să danseze sălbatic 
în vânt. Se gândi la ceea ce învățase, la ceea ce fusese ea 
odată şi la ce devenise acum. Era o femeie care primise 
sfaturi de la omul pe care îl iubise, pe care le urmase şi 
încercase din răsputeri să se vindece. Acum avea un serviciu 
pe care îl iubea şi avea suficientă încredere în ea să realizeze 
ceea ce își dorea. 

Era o femeie care făcuse greșeli, care uneori plângea 
lunea dimineața sau singură noaptea în pat. Era o femeie 
care se plictisea adesea de viața ei şi care găsea dificil să se 
dea jos din pat dimineaţa pentru a merge la serviciu. Era o 
femeie care avea destul de des zile când era prost dispusă, 
care se privea în oglindă și se întreba de ce nu se ducea la 
sala de gimnastică mai des; era o femeie care se întreba 
uneori care naiba era rostul ei pe această lume. Era o femeie 
care uneori încurca lucrurile. 

Pe de altă parte, era o femeie care știa ce înseamnă 
iubirea adevărată şi care era gata să trăiască intens, cu mai 
multă iubire, și să-și facă amintiri noi. Indiferent dacă 
asta urma să se întâmple în zece luni sau peste zece ani, 
Holly voia să urmeze ultimul mesaj de la Gerry. Indiferent 
ce o aştepta mai departe, ştia că trebuie să-și deschidă inima 
ȘI să o urmeze oriunde o ducea. 

Între timp trebuia doar să trăiască. 


Despre autoare 


Înainte de a-şi începe cariera de scriitoare, Cecelia 
Ahem a absolvit Facultatea de Jurnalism. P.S. Te iubesc 
este primul roman al Ceceliei, iar drepturile de editare 
pentru acesta au fost vândute în întreaga lume, inclusiv în 
SUA. În prezent studioul cinematografic Warner Brothers 
pregătește un film după această carte. 

„Păstrează amintirile noastre minunate, dar nu-ţi fie teamă 
să-ți faci altele noi...” 


Holly şi Gerry erau un cuplu perfect. Cu o căsnicie minunată, 
trăind la Dublin alături de prieteni şi familie, cu o viață socială 
strălucitoare, aveau lumea la picioarele lor. Sau cel puţin aşa 
credeau... 

Când Gerry moare, Holly este distrusă: iubitul, cel mai bun 
prieten, sprijinul ei, nu mai este. Dar Gerry a promis că îşi va 
veghea mereu dragostea. Şi se ține de cuvânt: el îi lasă lui 
Holly un pachet de scrisori care, deschise pe rând, în fiecare 
lună, vreme de un an, o vor călăuzi cu delicateţe să ia viaţa de 
la capăt. Pe măsură ce deschide fiecare scrisoare, Holly 
înțelege că viața merge mai departe. Cu ajutorul prietenilor, al 
zgomotoasei şi iubitoarei sale familii, ca învaţă să râdă, să 
plângă, să danseze şi să fie mai curajoasă ca niciodată. 
Vegheată de îngerul său păzitor. 


Înainte de a-şi începe cariera de scriitoare, Cecelia Ahern a absolvit 
Facultatea de Jurnalism şi Media. Primul ei roman, PS. Te iubesc a 
fost unul dintre cele mai bine cotate romane de debut ale anului 2004 
şi a ocupat poziţii fruntaşe în topurile celor mai bine vândute titluri. 
Apărut la sfârşitul anului 2007, filmul-ecranizare a acestei cărți, în 
regia lui Richard La Gravanese, având-o pe Hilary Swankă în rolul 
principal, va fi lansat în curând şi în România. 

